(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΜΣΤ΄

Τετάρτη, 15 Δεκεμβρίου 2021

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Άδεια απουσίας του Βουλευτή κ. Γ. Βαρεμένου, σελ.
2. Ανακοινώνεται επιστολή του Γραμματέα της Κοινοβουλευτικής Ομάδας του Κινήματος Αλλαγής κ. Βασιλείου Κεγκέρογλου προς τον Πρόεδρο της Βουλής, με την οποία μας γνωστοποιεί ότι μετά από μυστική ψηφοφορία των μελών και φίλων του Κινήματος Αλλαγής, που διεξήχθη σύμφωνα με το καταστατικό του Κινήματος στις 5 και 12 Δεκεμβρίου 2021, εξελέγη ως νέος Πρόεδρος του Κινήματος Αλλαγής ο Ευρωβουλευτής κ. Νικόλαος Ανδρουλάκης καθώς επίσης ότι η Κοινοβουλευτική Ομάδα του Κινήματος Αλλαγής, ομοφώνως εξέλεξε ως επικεφαλής της τον Βουλευτή Νομού Ηλείας κ. Μιχαήλ Κατρίνη., σελ.
3. Επί διαδικαστικού θέματος, σελ.
4. Επί προσωπικού θέματος, σελ.

Β. ΝΟΜΟΘΕΤΙΚΗ ΕΡΓΑΣΙΑ
1. Συνέχιση της συζήτησης επί του σχεδίου νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2022», σελ.
2. Κατάθεση σχεδίου νόμου: Οι Υπουργοί Υγείας, Οικονομικών, Ανάπτυξης και Επενδύσεων, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Περιβάλλοντος και Ενέργειας, Προστασίας του Πολίτη, Πολιτισμού και Αθλητισμού, Δικαιοσύνης, Εσωτερικών, Μετανάστευσης και Ασύλου, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, Κλιματικής Κρίσης και Πολιτικής Προστασίας, οι Υπουργοί Επικρατείας, οι Αναπληρωτές Υπουργοί Οικονομικών, Ανάπτυξης και Επενδύσεων, Υγείας και Εσωτερικών, καθώς και οι Υφυπουργοί στον Πρωθυπουργό και Πολιτισμού και Αθλητισμού κατέθεσαν στις 15.12.2021 σχέδιο νόμου: «Ρυθμίσεις για την αντιμετώπιση της πανδημίας του κορωνοϊού COVID-19 και την προστασία της δημόσιας υγείας και άλλες επείγουσες διατάξεις», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΑΘΑΝΑΣΙΟΥ Χ., σελ.

ΒΙΤΣΑΣ Δ., σελ.

ΚΑΚΛΑΜΑΝΗΣ Ν.,σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΛΑΜΠΡΟΥΛΗΣ Γ., σελ.

ΜΠΟΥΡΑΣ ., σελ.

ΟΜΙΛΗΤΕΣ

Α. Επί διαδικαστικού θέματος:
 ΑΒΔΕΛΑΣ Α. , σελ.
 ΑΘΑΝΑΣΙΟΥ Χ. , σελ.
 ΑΥΓΕΡΗ Θ. , σελ.
 ΒΙΤΣΑΣ Δ. , σελ.
 ΓΙΑΝΝΑΚΟΠΟΥΛΟΥ Κ. , σελ.
 ΗΓΟΥΜΕΝΙΔΗΣ Ν. , σελ.

 ΚΑΚΛΑΜΑΝΗΣ Ν., σελ.
 ΚΑΛΑΦΑΤΗΣ Σ. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΛΑΜΠΡΟΥΛΗΣ Γ. , σελ.
 ΜΠΟΥΡΑΣ Α. , σελ.
 ΜΥΛΩΝΑΚΗΣ Α. , σελ.
 ΠΑΦΙΛΗΣ Α. , σελ.
 ΣΚΟΥΡΛΕΤΗΣ Π. , σελ.
 ΦΑΜΕΛΛΟΣ Σ. , σελ.
 ΦΟΡΤΩΜΑΣ Φ. , σελ.
 ΧΑΤΖΗΔΑΚΗΣ Κ. , σελ.
 ΧΗΤΑΣ Κ. , σελ.

Β. Επί προσωπικού θέματος:
 ΑΥΓΕΡΗ Θ. , σελ.

Γ. Επί του σχεδίου νόμου του Υπουργείου Οικονομικών:
 ΑΘΑΝΑΣΙΟΥ Μ. , σελ.
 ΑΚΤΥΠΗΣ Δ. , σελ.
 ΑΛΕΞΟΠΟΥΛΟΥ Α. , σελ.
 ΑΜΥΡΑΣ Γ. , σελ.
 ΑΝΔΡΙΑΝΟΣ Ι. , σελ.
 ΑΝΤΩΝΙΑΔΗΣ Ι. , σελ.
 ΑΠΑΤΖΙΔΗ Μ. , σελ.
 ΑΡΑΜΠΑΤΖΗ Φ. , σελ.
 ΑΣΗΜΑΚΟΠΟΥΛΟΥ Σ. , σελ.
 ΑΥΓΕΡΗ Θ. , σελ.
 ΑΧΜΕΤ Ι. , σελ.
 ΒΑΓΙΩΝΑΣ Γ. , σελ.
 ΒΑΡΕΜΕΝΟΣ Γ. , σελ.
 ΒΑΡΤΖΟΠΟΥΛΟΣ Δ. , σελ.
 ΒΛΑΣΗΣ Κ. , σελ.
 ΒΟΡΙΔΗΣ Μ. , σελ.
 ΒΡΥΖΙΔΟΥ Π. , σελ.
 ΓΕΡΟΒΑΣΙΛΗ Ό. , σελ.
 ΓΙΑΝΝΑΚΟΠΟΥΛΟΥ Κ. , σελ.
 ΓΙΑΝΝΟΥΛΗΣ Χ. , σελ.
 ΓΙΟΓΙΑΚΑΣ Β. , σελ.
 ΓΚΑΡΑ Α. , σελ.
 ΓΚΙΟΛΑΣ Ι. , σελ.
 ΓΡΗΓΟΡΙΑΔΗΣ Κ. , σελ.
 ΔΑΒΑΚΗΣ Α. , σελ.
 ΔΕΛΗΣ Ι. , σελ.
 ΔΕΡΜΕΝΤΖΟΠΟΥΛΟΣ Χ. , σελ.
 ΔΡΙΤΣΑΣ Θ. , σελ.
 ΕΛΕΥΘΕΡΙΑΔΟΥ Σ. , σελ.
 ΖΕΪΜΠΕΚ Χ. , σελ.
 ΗΓΟΥΜΕΝΙΔΗΣ Ν. , σελ.
 ΘΕΟΧΑΡΗΣ Θ. , σελ.
 ΚΑΒΒΑΔΑΣ Α. , σελ.
 ΚΑΙΡΙΔΗΣ Δ. , σελ.
 ΚΑΛΑΜΑΤΙΑΝΟΣ Δ. , σελ.
 ΚΑΛΑΦΑΤΗΣ Σ. , σελ.
 ΚΑΛΛΙΑΝΟΣ Ι. , σελ.
 ΚΑΜΙΝΗΣ Γ. , σελ.
 ΚΑΦΑΝΤΑΡΗ Χ. , σελ.
 ΚΕΓΚΕΡΟΓΛΟΥ Β. , σελ.
 ΚΕΛΕΤΣΗΣ Σ. , σελ.
 ΚΕΛΛΑΣ Χ. , σελ.
 ΚΕΦΑΛΑ Μ. , σελ.
 ΚΕΦΑΛΟΓΙΑΝΝΗ Ό. , σελ.
 ΚΟΚΚΑΛΗΣ Β. , σελ.
 ΚΟΝΤΟΓΕΩΡΓΟΣ Κ. , σελ.
 ΚΟΤΡΩΝΙΑΣ Γ. , σελ.
 ΚΟΥΒΕΛΑΣ Δ. , σελ.
 ΛΑΖΑΡΙΔΗΣ Μ. , σελ.
 ΛΑΜΠΡΟΠΟΥΛΟΣ Ι. , σελ.
 ΛΕΟΝΤΑΡΙΔΗΣ Θ. , σελ.
 ΛΙΑΚΟΥΛΗ Ε. , σελ.
 ΛΟΒΕΡΔΟΣ Ι. , σελ.
 ΜΑΛΑΜΑ Κ. , σελ.
 ΜΑΝΤΑΣ Π. , σελ.
 ΜΑΡΙΝΟΣ Γ. , σελ.
 ΜΑΡΚΟΥ Κ. , σελ.
 ΜΠΑΡΑΝ Μ. , σελ.
 ΜΠΙΖΙΟΥ Σ. , σελ.
 ΜΠΟΥΜΠΑΣ Κ. , σελ.
 ΜΠΟΥΡΝΟΥΣ Ι. , σελ.
 ΜΥΛΩΝΑΚΗΣ Α. , σελ.
 ΞΕΝΟΓΙΑΝΝΑΚΟΠΟΥΛΟΥ Μ. , σελ.
 ΠΑΠΑΔΗΜΗΤΡΙΟΥ Χ. , σελ.
 ΠΑΠΑΘΑΝΑΣΗΣ Ν. , σελ.
 ΠΑΠΠΑΣ Ν. , σελ.
 ΠΑΦΙΛΗΣ Α. , σελ.
 ΠΕΡΚΑ Θ. , σελ.
 ΠΙΕΡΡΑΚΑΚΗΣ Κ. , σελ.
 ΠΟΥΛΑΣ Α. , σελ.
 ΡΑΓΚΟΥΣΗΣ Ι. , σελ.
 ΣΑΚΟΡΑΦΑ Σ. , σελ.
 ΣΑΡΑΚΙΩΤΗΣ Ι. , σελ.
 ΣΚΟΝΔΡΑ Α. , σελ.
 ΣΚΟΥΡΛΕΤΗΣ Π. , σελ.
 ΣΚΡΕΚΑΣ Κ. , σελ.
 ΣΚΥΛΑΚΑΚΗΣ Θ. , σελ.
 ΣΤΑΪΚΟΥΡΑΣ Χ. , σελ.
 ΣΥΝΤΥΧΑΚΗΣ Ε. , σελ.
 ΤΖΗΚΑΛΑΓΙΑΣ Ζ. , σελ.
 ΤΡΙΑΝΤΑΦΥΛΛΙΔΗΣ Α. , σελ.
 ΤΡΙΑΝΤΟΠΟΥΛΟΣ Χ. , σελ.
 ΤΣΑΒΔΑΡΙΔΗΣ Λ. , σελ.
 ΤΣΑΚΑΛΩΤΟΣ Ε. , σελ.
 ΤΣΑΚΙΡΗΣ Ι. , σελ.
 ΤΣΙΓΚΡΗΣ Ά. , σελ.
 ΤΣΙΛΙΓΓΙΡΗΣ Σ. , σελ.
 ΦΑΜΕΛΛΟΣ Σ. , σελ.
 ΦΟΡΤΩΜΑΣ Φ. , σελ.
 ΦΡΑΓΓΙΔΗΣ Γ. , σελ.
 ΧΑΡΑΚΟΠΟΥΛΟΣ Μ. , σελ.
 ΧΑΤΖΗΓΙΑΝΝΑΚΗΣ Μ. , σελ.
 ΧΑΤΖΗΔΑΚΗΣ Κ. , σελ.
 ΧΕΙΜΑΡΑΣ Θ. , σελ.

Δ. ΠΑΡΕΜΒΑΣΕΙΣ:
 ΒΑΓΕΝΑ Ά. , σελ.
 ΜΑΡΚΟΥ Κ. , σελ.
 ΣΤΑΜΕΝΙΤΗΣ Δ. , σελ.
 ΤΡΙΑΝΤΑΦΥΛΛΙΔΗΣ Α. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΜΣΤ΄

Τετάρτη 15 Δεκεμβρίου 2021

Αθήνα, σήμερα στις 15 Δεκεμβρίου 2021, ημέρα Τετάρτη και ώρα 9.02΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΧΑΡΑΛΑΜΠΟΥ ΑΘΑΝΑΣΙΟΥ**.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 14-12-2021 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΜΕ΄ συνεδριάσεως, της Τρίτης 14 Δεκεμβρίου 2021, σε ό,τι αφορά την ψήφιση στο σύνολο του σχεδίου νόμου: «Προστασία του εθελοντισμού, ενίσχυση της δράσης της Κοινωνίας των Πολιτών, φορολογικά κίνητρα για την ενίσχυση της κοινωφελούς δράσης των Ο.Κοι.Π. και λοιπές διατάξεις»).

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συνέχιση της συζήτησης επί του σχεδίου νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2022».

Τον λόγο έχει ο κ. Σταύρος Καλογιάννης.

**ΣΤΑΥΡΟΣ ΚΑΛΟΓΙΑΝΝΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητάμε τον προϋπολογισμό του 2022 σ’ ένα περιβάλλον πολλαπλών εξωγενών κρίσεων και αβεβαιοτήτων σε διεθνές επίπεδο, οι οποίες συναρτώνται κυρίως με την εξέλιξη της πανδημίας, αλλά και με τις πληθωριστικές πιέσεις, οι οποίες ελπίζουμε να είναι παροδικές.

Όμως, ο προϋπολογισμός δημιουργεί αίσθημα αισιοδοξίας για τις προοπτικές της ελληνικής οικονομίας, καθώς καταγράφει τις θετικές επιδόσεις της και απαντά με επάρκεια στις νέες προκλήσεις. Ενδεικτικές άλλωστε για την πορεία της οικονομίας είναι οι προχθεσινές δηλώσεις της Προέδρου της Ευρωπαϊκής Επιτροπής Φον Ντερ Λάιεν και του νέου Καγκελάριου Όλαφ Σολτς.

Ο προϋπολογισμός σηματοδοτεί την υπέρβαση της υγειονομικής κρίσης και καταγράφει τη μετάβαση της οικονομίας από την ισχυρή ανάκαμψη του 2021 στην υψηλή ανάκαμψη του 2022 μέσα από ένα δίκαιο, «πράσινο» και ψηφιακό παραγωγικό μοντέλο.

Το 2021 η Κυβέρνηση τήρησε τις δεσμεύσεις της. Πρώτον, στήριξε στοχευμένα την οικονομία και την κοινωνία για την αντιμετώπιση των συνεπειών της πανδημίας με επέκταση των προγραμμάτων επιδότησης νέων θέσεων εργασίας, ενίσχυση της ρευστότητας των επιχειρήσεων, επιδότηση δόσεων δανείων. Οι συνολικές παρεμβάσεις αντιμετώπισης της πανδημίας ανέρχονται σε 43,3 δισεκατομμύρια ευρώ. Πρόκειται για το τρίτο μεγαλύτερο πακέτο στήριξης στην Ευρωζώνη ως ποσοστό του ΑΕΠ, σύμφωνα με τον Ευρωπαϊκό Μηχανισμό Σταθερότητας. Καταρρίπτεται συνεπώς ο μύθος της Αξιωματικής Αντιπολίτευσης «περί εγκληματικής ανεπάρκειας μέτρων».

Δεύτερον, η Κυβέρνηση είχε δεσμευτεί για μείωση φόρων και ασφαλιστικών εισφορών και το έπραξε. Υπενθυμίζω: Μείωση του ΕΝΦΙΑ κατά 22%, μείωση του φορολογικού συντελεστή στα φυσικά πρόσωπα, μείωση της προκαταβολής φόρου, μείωση του φόρου εισοδήματος επιχειρήσεων, κατάργηση του φόρου γονικών παροχών έως 800.000 ευρώ, μείωση των ασφαλιστικών εισφορών κατά μία συν τρεις ποσοστιαίες μονάδες. Η πολιτική μείωσης των φόρων θα συνεχιστεί και το 2022, καθώς προβλέπονται :περαιτέρω μείωση του ΕΝΦΙΑ, απαλλαγή από την ειδική εισφορά αλληλεγγύης για τους εργαζόμενους στον ιδιωτικό τομέα, μειωμένοι συντελεστές ΦΠΑ για τις μεταφορές και άλλους τομείς.

Τρίτον, η Κυβέρνηση είχε δεσμευτεί να αντιμετωπίσει το πολύ υψηλό ιδιωτικό χρέος και το έκανε, καθώς ρυθμίστηκαν ήδη με επιτυχία περισσότερα από πεντακόσιες χιλιάδες δάνεια νοικοκυριών και επιχειρήσεων. Το σχέδιο «ΗΡΑΚΛΗΣ» έχει οδηγήσει σε μεγάλη μείωση των μη εξυπηρετούμενων δανείων, από 75 δισεκατομμύρια ευρώ το 2019 σε 29 δισεκατομμύρια ευρώ περίπου σήμερα. Η αντιμετώπιση του ιδιωτικού χρέους θα συνεχιστεί και το 2022.

Παράλληλα, η ανεργία συρρικνώθηκε και ενώ παραμένει σε υψηλά επίπεδα, επισημαίνω ότι πλέον ο αριθμός των ανέργων είναι ο χαμηλότερος από τον Απρίλιο του 2010, μια πολύ σημαντική πρόοδος. Συνεπώς τα μέτρα που λήφθηκαν από το οικονομικό επιτελείο και την Κυβέρνηση ήταν και γενναία και αποτελεσματικά.

Η Κυβέρνηση εκτιμούσε ρυθμό ανάπτυξης για το 2021 6,9%. Είναι βέβαιο ότι ο ρυθμός αυτός τελικά θα αναθεωρηθεί προς τα πάνω. Η ανάπτυξη για το 2022 προβλέπεται στο 4,5%.

Πρωτεύοντα ρόλο στην ώθηση της οικονομίας το 2022 αποτελεί το Εθνικό Σχέδιο Ανάκαμψης και Ανθεκτικότητας, το οποίο θέτει στο επίκεντρο την «πράσινη» και ψηφιακή μετάβαση. Έχουν ήδη ενταχθεί στο Πρόγραμμα Δημοσίων Επενδύσεων πενήντα έξι δράσεις του Σχεδίου, συνολικού προϋπολογισμού 3,6 δισεκατομμυρίων ευρώ. Παράλληλα, επιταχύνεται η ενσωμάτωση της κλιματικής διάστασης στον σχεδιασμό και την αποτύπωση της δημοσιονομικής πολιτικής μέσα από τη μεθοδολογία του προϋπολογισμού επιδόσεων.

Ο δεύτερος σημαντικός παράγοντας επιτάχυνσης της ανάπτυξης το 2022 είναι η σταδιακή επιστροφή στην κανονικότητα από υγειονομική άποψη, η οποία θα επιτρέψει την ομαλοποίηση της αγοράς, ενώ με την έγκριση του νέου ΕΣΠΑ 2021-2027 αρχίζει η εφαρμογή ουσιαστικών έργων και δράσεων για την περιφερειακή ανάπτυξη της χώρας.

Επισημαίνεται ότι η Κυβέρνηση βρίσκεται σε εγρήγορση και αντιδρά θετικά στις νέες ανάγκες, όπως στις αυξήσεις τιμών της ενέργειας που επιβαρύνουν νοικοκυριά και επιχειρήσεις και πρέπει να αντιμετωπιστούν. Όσον αφορά τον κρίσιμο τομέα της υγείας, οι δημόσιες δαπάνες θα είναι αυξημένες το 2022 στα 11,7 δισεκατομμύρια ευρώ, δηλαδή στο 6,3% του ΑΕΠ.

Επιτρέψτε μου μια ιδιαίτερη αναφορά στον αγρότη και τον κτηνοτρόφο, αυτούς που κρατάνε όρθια την άλλη Ελλάδα. Λήφθηκαν πρόσθετα μέτρα για τη στήριξή τους. Ενδεικτικά, δρομολογείται η επιστροφή του ειδικού φόρου κατανάλωσης στο πετρέλαιο κίνησης για αγρότες, προβλέπεται χαμηλός φορολογικός συντελεστής για τα αγροτικά οχήματα, μειώθηκε ο ΦΠΑ των ζωοτροφών για ζωική παραγωγή, απαλλάσσονται οι αγρότες από το τέλος επιτηδεύματος.

Βαίνουν όλα καλά; Η απάντηση είναι ότι έχουμε ακόμα δρόμο μπροστά μας. Προτείνω να δώσουμε έμφαση στην αντιμετώπιση της γραφειοκρατίας, η οποία αντιστέκεται σθεναρά, παρά τα άλματα που έχουν γίνει στην ψηφιοποίηση την τελευταία διετία, να προωθήσουμε τον χωροταξικό και πολεοδομικό σχεδιασμό, να ξαναδούμε τις δυνατότητες περαιτέρω ελάφρυνσης των βαρών, ιδίως για ελεύθερους επαγγελματίες και αγρότες, να ενισχύσουμε τη ρευστότητα στην αγορά, να προετοιμαστούμε για την υλοποίηση του ΕΣΠΑ και του Σχεδίου Ανάκαμψης προς επίτευξη των σχετικών ορόσημων.

Συμπερασματικά, κυρίες και κύριοι συνάδελφοι, ο προϋπολογισμός του 2022 βασίζεται στις προτεραιότητες της πολιτικής της Κυβέρνησης, αποτυπώνει τη σταδιακή διαγραφή του αρνητικού αποτυπώματος της πανδημίας στην οικονομία, καταγράφει την επιστροφή της χώρας στην πραγματικότητα και την κανονικότητα και θέτει τις βάσεις για επανεκκίνηση της οικονομίας από νέα αφετηρία, με πολύ καλύτερες προοπτικές. Με την υλοποίησή του η χώρα θα εξέλθει από τις διαδοχικές κρίσεις, πιο ανθεκτική οικονομικά και πιο δίκαιη κοινωνικά. Γι’ αυτό υπερψηφίζω τον προϋπολογισμό.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Καλογιάννη και για την τήρηση του χρόνου.

Τον λόγο τώρα έχει ο κ. Ιωάννης Ραγκούσης.

**ΙΩΑΝΝΗΣ ΡΑΓΚΟΥΣΗΣ:** Ευχαριστώ, κύριε Πρόεδρε.

Ο τρίτος προϋπολογισμός της Κυβέρνησης της Νέας Δημοκρατίας, της Κυβέρνησης Μητσοτάκη είναι ένα στέρεο έδαφος -αντικειμενικά ένα στέρεο έδαφος- για την εξαγωγή ασφαλών συμπερασμάτων επί των μεγάλων για μια «μάκρο» και όχι «μίκρο» ματιά στα πράγματα, τα οποία σχετίζονται με την οικονομία.

Θα ξεπεράσω πολύ γρήγορα το χάρτινο επιχείρημα της κυβερνητικής πλειοψηφίας που ακούστηκε και χθες από αυτό το Βήμα, αλλά είναι βέβαιο ότι θα ακουστεί και τις επόμενες ημέρες, ότι πρόκειται για έναν προϋπολογισμό που δήθεν βασίζεται και έχει στόχο την ικανοποίηση των αναγκών της κοινωνίας. Είναι χάρτινο πραγματικά αυτό το επιχείρημα με την έννοια -την εξαιρετικά απλή- που αποδομήθηκε και από την γενική μας εισηγήτρια, την κ. Αχτσιόγλου, αλλά και από τους ειδικούς εισηγητές μας, δεδομένου ότι όπως όλοι καταλαβαίνουν με πάρα πολύ καθαρή και απλή ματιά δύο είναι τα μεγάλα θέματα της ελληνικής κοινωνίας σήμερα. Ένα θέμα είναι η πανδημία, ένα δεύτερο θέμα είναι η έξαρση της ακρίβειας.

Όταν μιλάς για έναν προϋπολογισμό ο όποιος μειώνει τις δαπάνες για την υγεία εν μέσω πανδημίας και δεν προβλέπει δαπάνες για την αντιμετώπιση του δεύτερου μεγάλου προβλήματος που αντιμετωπίζει η ελληνική κοινωνία για την ακρίβεια, τότε νομίζω ότι πολύ εύκολα καταρρίπτεται ο ισχυρισμός, ότι δήθεν είναι ένας προϋπολογισμός που ικανοποιεί τις ανάγκες της κοινωνίας. Ικανοποιεί όμως άλλες ανάγκες αυτός ο προϋπολογισμός και ικανοποιεί για μια ακόμη φορά τις ανάγκες της μειοψηφίας και τις ανάγκες του κράτους της Νέας Δημοκρατίας.

Κυρίες και κύριοι συνάδελφοι, το πώς χρεοκόπησε η χώρα το ξέρουμε και το ξέρουμε πια νομίζω πολύ καλά. Ήταν ένα μείγμα πολιτικών διασπάθισης του δημοσίου χρήματος, ήταν ένα μείγμα πολιτικών που είχε στο εσωτερικό του το στοιχείο της αναξιοκρατίας και της αδιαφάνειας. Ήταν δηλαδή, ένα μοντέλο διακυβέρνησης αυτό που μας χρεοκόπησε, κύριε Σταϊκούρα. Αυτό το μοντέλο διακυβέρνησης είναι ακριβώς το ίδιο που έχει εγκατασταθεί, δυστυχώς, ξανά στη χώρα μετά τις εκλογές του 2019, με όλα αυτά τα ελλείμματα χρεοκοπίας που έχουν έρθει ξανά στην επιφάνεια.

Η δικαιολογία της Νέας Δημοκρατίας είναι ότι αυτά σχετίζονται με την πανδημία. Όμως δεν μιλάμε για την πανδημία, ούτε για τις αναγκαστικές -και σωστές εν πολλοίς στην κατεύθυνσή τους, όχι στον όγκο τους- πολιτικές που ασκήθηκαν για τη στήριξη της πραγματικής οικονομίας εν μέσω πανδημίας, για τη στήριξη των ευπαθών κοινωνικών ομάδων, τα όσα δόθηκαν για το Εθνικό Σύστημα Υγείας το προηγούμενο διάστημα, τα πολύ λίγα σε σχέση με αυτά που πρέπει να δοθούν στο μέλλον και ούτω καθεξής. Άρα δεν μιλάμε για αυτές τις πολιτικές. Μιλούμε για πολιτικές που ασκήθηκαν αυτά τα χρόνια και που πρόκειται να συνεχιστεί η άσκησή τους και οι οποίες δεν έχουν σχέση με την πανδημία.

Δεν είχαν σχέση με την πανδημία, κύριε Σταϊκούρα, τα 5 περίπου δισεκατομμύρια ευρώ απευθείας αναθέσεων που πολλές από αυτές έγιναν σε εταιρείες που έστησε το κομματικό κράτος της Νέας Δημοκρατίας, οι παρασιτικοί φίλοι αυτού του κόμματος, την προηγούμενη νύχτα για να πάρουν αυτές τις απευθείας αναθέσεις. Δεν έχει σχέση με την πανδημία το έλλειμμα από το τζογάρισμα των επικουρικών συντάξεων που αποφασίσατε να προχωρήσετε, ένα έλλειμμα που η Ευρωπαϊκή Επιτροπή το υπολογίζει, αποφαινόμενη ότι ψευδέστατα η Κυβέρνηση και ο αρμόδιος Υπουργός είπαν τα αντίθετα στην αρχική φάση στα 300 εκατομμύρια ευρώ κατ’ έτος και σε μια προοπτική που ξεπερνάει το 1 δισεκατομμύριο ευρώ τα επόμενα χρόνια. Η μείωση των γονικών παροχών για τους έχοντες και κατέχοντες από 800.000 ευρώ και πάνω όταν είναι δύο μαζί, ή η μείωση του ΕΝΦΙΑ για τις επαύλεις της Φιλοθέης και της Εκάλης δεν έχουν καμμία σχέση με την πανδημία. Είναι πολιτικές που ασκήθηκαν για τους έχοντες και κατέχοντες, για τους πλούσιους.

Δεν έχουν σχέση με την πανδημία οι αλόγιστες εξοπλιστικές δαπάνες, κύριε Σταϊκούρα. Μόνο για το Εκπαιδευτικό Κέντρο της Καλαμάτας αποδείξαμε ότι 1 δισεκατομμύριο ευρώ θα κοστίσει περισσότερο αυτή η αλόγιστη και σκανδαλώδης σύμβαση που έχει υπογραφεί με μια εταιρεία ισραηλινή που θα μεσολαβήσει για να αγοράσει το ελληνικό κράτος εκπαιδευτικά αεροσκάφη από την Ιταλία. Ακούστε, από την Ιταλία, οι ισραηλινοί θα μεσολαβήσουν! Ένα δισεκατομμύριο μόνο αυτό θα κοστίσει.

Το ρεκόρ των μετακλητών, κύριε Σταϊκούρα, τι σχέση έχει με την πανδημία; Έχετε ξεπεράσει κάθε ρεκόρ μετακλητών. Χιλιάδες μετακλητοί έχουν διοριστεί στο δημόσιο, στα υπουργικά σας γραφεία. Οι τεσσερισήμισι χιλιάδες ειδικοί φρουροί, οι οποίοι προσλήφθηκαν χωρίς ΑΣΕΠ και χωρίς πανελλήνιες εξετάσεις, οι οποίοι ανεκπαίδευτοι ανέλαβαν δράση με ένα σωρό κρούσματα έκνομης συμπεριφοράς αστυνομικών δυνάμεων, τους οποίους τώρα τους οδηγείτε και στην επανεκπαίδευση.

Τι σχέση έχουν, κύριε Σταϊκούρα, οι πολιτικές αποφάσεις της Κυβέρνησης να ζητάει για το «Enterprise Greece» την εξαίρεσή του από τη «ΔΙΑΥΓΕΙΑ»; Έχουν σχέση με την πανδημία αυτές οι πολιτικές για να μπορούν οι δικοί σας, οι κολλητοί, τα golden boys της Δεξιάς να διαχειρίζονται εκατομμύρια ευρώ; Έχουν σχέση με την πανδημία αυτά; Καμμία απολύτως σχέση.

Τι σχέση έχουν, κύριε Σταϊκούρα, με την πανδημία οι παράνομες προσλήψεις που έγιναν και σε εποπτεύοντες φορείς του δικού σας Υπουργείου, για τις οποίες είσαστε πολιτικά και προσωπικά υπεύθυνος; Η ΕΤΑΔ γιατί δεν υπάγεται σε εσάς, κύριε Σταϊκούρα;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Απόπότε υπάρχει αυτό; Υπερταμείο είναι. Εσείς το κάνατε.

**ΙΩΑΝΝΗΣ ΡΑΓΚΟΥΣΗΣ:** Υπερταμείο είναι με τη δική σας πρωτίστως ως Υπουργείο πολιτική ευθύνη. Δεν έχει το Υπουργείο Ναυτιλίας την ευθύνη, ούτε το Υπουργείο Γεωργικής Ανάπτυξης.

Το 2020, κύριε Σταϊκούρα, σύμφωνα με την έκθεση του ΑΣΕΠ έγιναν όλες οι προσλήψεις στην ΕΤΑΔ, παράνομες. Διαπιστώθηκε ότι όλες οι προσλήψεις προσωπικού με συμβάσεις ορισμένου και αορίστου χρόνου που πραγματοποιήθηκαν στην ΕΤΑΔ διενεργήθηκαν παρανόμως. Ποιος είναι ο πολιτικά αρμόδιος, ο επισπεύδων που έπρεπε να κινήσει διαδικασίες ώστε αυτές οι προσλήψεις να μην έχουν πρώτον πραγματοποιηθεί παράνομα και αφού πραγματοποιήθηκαν να υποστούν κυρώσεις αυτοί που τις πραγματοποίησαν;

Η λίστα Πέτσα, κύριε Σταϊκούρα, τι σχέση έχει με την πανδημία, όταν στην εξεταστική επιτροπή αποκλείσατε όλους τους μάρτυρες και φέρατε μόνο αυτούς που θέλατε εσείς; Παρ’ όλα αυτά, αυτό το οποίο έχει έρθει στην επιφάνεια είναι ακριβώς αυτό το δύσοσμο μοντέλο διακυβέρνησης, διαφθοράς και αδιαφάνειας, από αυτούς τους ίδιους τους μάρτυρες που εσείς αποφασίσατε να φέρετε στην εξεταστική επιτροπή.

Θα κλείσω, κύριε Πρόεδρε, λέγοντας το εξής: Ενώ είστε το κόμμα που χρεοκόπησε τη χώρα το 2009, μολονότι αυτού του ιστορικού αναντίλεκτου γεγονότος και ενώ έχετε το προνόμιο να είσαστε η πρώτη μη μνημονιακή Κυβέρνηση μετά το 2018 που βγήκαμε από τα μνημόνια, εν τούτοις στην πραγματικότητα δεν είσαστε μια μεταμνημονιακή Κυβέρνηση.

Είσαστε, κύριε Σταϊκούρα, μια προμνημονιακή Κυβέρνηση με διπλή έννοια. Και γιατί επαναφέρετε όλες εκείνες τις πρακτικές, τις αντιλήψεις και τις νοοτροπίες που μας χρεοκόπησαν όλο εκείνο το μοντέλο χρεοκοπίας το οποίο μας οδήγησε στα μνημόνια που τόσο μεγάλο πόνο προκάλεσαν στον ελληνικό λαό, αλλά και με την έννοια ότι είσαστε μια προμνημονιακή Κυβέρνηση, κύριε Σταϊκούρα, η οποία πραγματικά με τις πολιτικές που ασκεί, προμηνύετε μνημόνια, νέα μνημόνια για τον ελληνικό λαό, που θα έρθουν ακριβώς όχι από πολιτικές που πρέπει όντως να ασκηθούν για να στηριχτεί η πραγματική, παραγωγική οικονομία, οι εργαζόμενοι, οι άνεργοι, αλλά πολιτικές που ασκούνται και δημιουργούν ελλείμματα και οδηγούν σε νέα χρεοκοπία για να μπορέσει να τροφοδοτηθεί αυτό το φαύλο πελατειακό, αυτό το απαράδεκτο μοντέλο διακυβέρνησης το οποίο χρησιμοποιείται ξανά.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

Τον λόγο τώρα έχει από το Κίνημα Αλλαγής ο κ. Μπουρχάν Μπαράν.

**ΜΠΟΥΡΧΑΝ ΜΠΑΡΑΝ:** Κυρίες και κύριοι συνάδελφοι, ο προϋπολογισμός του 2022 κατατίθεται σε μια περίοδο κατά την οποία οι κοινωνίες και η παγκόσμια οικονομία συνεχίζουν να δοκιμάζονται από τη σοβαρότερη υγειονομική κρίση των τελευταίων εκατό χρόνων και τη συνεπακόλουθη χειρότερη ετήσια παγκόσμια ύφεση από το τέλος του δευτέρου παγκοσμίου πολέμου.

Οι μεγάλες προτεραιότητες και οι ανάγκες του τόπου θέλουν πρόγραμμα, θέσεις και απόψεις με πυξίδα το συμφέρον του λαού και όχι των μεγάλων. Για να έχουμε τα παιδιά μας να προκόβουν στην Ελλάδα και όχι στο εξωτερικό. Για να δοθούν κίνητρα στον πρωτογενή τομέα και στη μεταποίηση. Να γίνει η Ελλάδα χώρα κοινωνικής δικαιοσύνης με αποκέντρωση, με επενδυτικά κίνητρα με πρωτοπορία και να εκμεταλλευτούμε κατάλληλα τα ευρωπαϊκά προγράμματα.

Κυρίες και κύριοι συνάδελφοι, έχω την τιμή να εκπροσωπώ μέρος των πολιτών της Ξάνθης που με εξέλεξαν και γι’ αυτό δεν μπορώ να μην αναφερθώ και στον μειωμένο προϋπολογισμό που προβλέπεται για την αποκεντρωμένη διοίκηση Ανατολικής Μακεδονίας και Θράκης. Γνωρίζετε πολύ καλά πως η γεωστρατηγική θέση της περιοχής την καθιστά εν δυνάμει ενεργειακό, μεταφορικό, παραγωγικό και πολιτιστικό κόμβο των Βαλκανίων της Ευρώπης και της Ευρασίας. Χρειάζεται όσο τίποτα άλλο η εισαγωγή νέων τεχνολογιών στην παραγωγή και στην καλλιέργεια, αξιοποίηση παραγωγικών μονάδων που είναι αναξιοποίητες, δημιουργία μεγάλων έργων υποδομής, επανεκκίνηση στον αγροτικό και στον παραγωγικό τομέα της περιοχής. Πρέπει να εξειδικεύσουμε, λοιπόν, την καινοτομία ενισχύοντας τη γνώση. Απαιτείται η στήριξή σας στον τουρισμό ο οποίος αποτελεί τον διαρκή στυλοβάτη της ελληνικής οικονομίας και έχει πληγεί κατάφωρα.

Η έλλειψη εργατικών χεριών που παρατηρήθηκε φέτος στον τουρισμό, η ακρίβεια και το άνοιγμα νέων ανταγωνιστικών χωρών θα επηρεάσουν τον τουρισμό άμεσα καθώς η Κυβέρνηση δεν ακολούθησε ένα οργανωμένο σχέδιο με αποτέλεσμα να το μετατρέψει από αιχμή του δόρατος σε αχίλλειο πτέρνα. Με τη σύσταση της διακομματικής επιτροπής για την ανάπτυξη της Θράκης προσδοκία όλων μας ήταν και είναι η επίλυση όλων αυτών των προβλημάτων που ταλανίζουν την ακριτική μας περιοχή. Περιμέναμε και περιμένουμε την περιβόητη ανάπτυξη. Με ποιο τρόπο θα καταπολεμήσει η Κυβέρνηση αυτές τις αβεβαιότητες και θα διασφαλίσει ανάπτυξη και κοινωνική προστασία για τους πολλούς; Τελικά πείτε μας η σύσταση έγινε με σκοπό όντως την ανάπτυξη ή αρκεστήκατε μόνο στα θεσμικά θέματα που αφορούν τη μειονότητα; Περιμένουμε να δούμε την καθ’ ολοκληρίαν υλοποίηση αυτού του μεγαλόπνοου έργου.

Στο σημείο αυτό δε θα ήθελα να σας πω δυο λόγια για το πολύπαθο ΕΣΥ. Όπως αντιληφθήκατε σήκωσε όλο το βάρος της πανδημίας. Δυστυχώς αποτελεί ακόμη μια φορά τον φτωχό συγγενή και σε αυτόν τον προϋπολογισμό. Οι εργαζόμενοι στα νοσοκομεία δεν είναι επαίτες και όμως αντιμετωπίζονται ως τέτοιοι. Σώζουν τις ζωές μας και έχουν επωμιστεί ένα βάρος που όμοιό του έχει να αντιμετωπίσει η ανθρωπότητα εδώ και πάρα πολλά χρόνια. Απαιτείται από εσάς μία γενναία παρέμβαση στο ιατρικό μισθολόγιο αλλά και στους μισθούς του υπόλοιπου προσωπικού. Απαιτείται η ένταξή τους στα βαρέα και ανθυγιεινά επαγγέλματα και κυρίως απαιτούνται κίνητρα για την προσέλκυση ιατρικού δυναμικού εξειδικευμένου στα κρίσιμα τμήματα του ΕΣΥ και στις δομές.

Όμως ο μεγάλος κίνδυνος πραγματικά θεωρώ ότι είναι η κατάρρευση του ηθικού των ανθρώπων. Πρέπει εκεί επειγόντως να γίνουν κινήσεις που θα αντιστρέψουν αυτό το κλίμα. Η απομόνωση, η απώλεια εισοδήματος και ο φόβος για το αύριο προκαλούν ψυχικές παθήσεις ή επιδεινώνουν τις ήδη υπάρχουσες. Για μένα η πολιτική δεν είναι επάγγελμα. Και το έχω αποδείξει όταν δεν δίστασα να συγκρουστώ για το καλό των συμπολιτών μου όταν παρότρυνα να κλείσουν τα τζαμιά εν μέσω της πανδημίας, γνωρίζοντας τις αντιδράσεις που θα προκληθούν, όταν ακόμα και σήμερα γυρίζω πόρτα-πόρτα, χωριό-χωριό για να πείσω τους συμπολίτες μου πόση αξία έχει ο εμβολιασμός και να νικήσουμε τον φόβο. Οι πολιτικοί αν δεν αφουγκράζονται πρώτα τον λαό και μιλούν μόνο από τα έδρανα, μιλούν αναμεταξύ τους. Ας ακούσουμε τον λαό. Σας καλούμε, λοιπόν, σήμερα να υπάρξει οργανωμένη και επί της ουσίας πολιτική βούληση για την έξοδο της χώρας μας από τις συμπληγάδες πέτρες που έχει εγκλωβιστεί. Αφουγκραστείτε επιτέλους την ελληνική οικογένεια, τον Έλληνα πολίτη που βιώνει πρωτόγνωρες καταστάσεις ψυχολογικά καταρρακωμένος επιζητώντας μία ουσιαστική ελπίδα για το αύριο.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε συνάδελφε και ειδικά για την τήρηση του χρόνου.

Τον λόγο έχει ο κ. Χρήστος Κατσώτης από το Κομμουνιστικό Κόμμα Ελλάδας.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Αυτό που αποτυπώνεται και σ’ αυτόν τον κρατικό προϋπολογισμό είναι ότι η καπιταλιστική ανάπτυξη την οποία στηρίζετε όλοι σας με τις όποιες επιμέρους διαφορές, σαρώνει τη ζωή των εργατικών λαϊκών οικογενειών. Να δούμε ποιο είναι το αποτέλεσμα της πολιτικής σας.

Το 30% των μισθωτών, ένας στους τρεις, βγάζουν τον μήνα με 345 ευρώ. Ποιος μπορεί να ζήσει με αυτά; Θα μου πείτε κάποιος, αλλά είναι δημιούργημά σας. Η μερική απασχόληση και οι άλλες μορφές ευελιξίας έχουν οδηγήσει τον μέσο μισθό στα 745 ευρώ. Οι ευέλικτες μορφές εργασίας, οι συμβάσεις ορισμένου χρόνου, απότοκα της πολιτικής όλων, κυριαρχούν σε σχέση με τις σταθερές εργασιακές σχέσεις. Τα ολιγόμηνα πληρωμένα προγράμματα κοινωφελούς εργασίας ανακυκλώνουν την ανεργία, χρησιμοποιούνται για την παραγωγή και την περικοπή δικαιωμάτων. Σε σύνολο δυο εκατομμυρίων τριακοσίων εφτά χιλιάδων εξακοσίων ογδόντα ενός μισθωτών ιδιωτικού δικαίου οι εφτακόσιες οχτώ χιλιάδες, το 30,68% εργάζονται με μερική απασχόληση. Η μέση απασχόληση ήταν 16,6 μέρες τον μήνα. Τρεις στους δέκα μισθωτούς εργάζονται με μερική απασχόληση με μέσο μισθό μόλις 406 ευρώ μεικτά, 345 ευρώ καθαρά.

Η ευελιξία και οι μισθοί πείνας είναι πλέον μια μόνιμη κατάσταση. Μεγάλο μέρος των μισθωτών δεν μπορούν να καλύψουν ούτε τις βασικές τους ανάγκες. Αν και εργάζονται, στην πραγματικότητα βρίσκονται κάτω και από τα στατιστικά όρια της φτώχειας. Η κυριακάτικη αργία καταργήθηκε. Ξεκίνησε με οκτώ Κυριακές από τη Νέα Δημοκρατία και το ΠΑΣΟΚ, πήγε στις τριάντα δύο με τον ΣΥΡΙΖΑ και συνεχίζει η Κυβέρνηση της Νέας Δημοκρατίας. Η Κυβέρνηση με τον νόμο Χατζηδάκη έσπευσε να δώσει πρόσθετα όπλα στην εργοδοσία για να αυξήσει την κερδοφορία της με τη θεσμοθέτηση του απλήρωτου δεκάωρου και την αύξηση των ωρών υπερωρίας που ταυτόχρονα έγιναν και πιο φθηνές.

Είναι παντελής η έλλειψη μέτρων υγείας και ασφάλειας που έχει οδηγήσει σε πρωτοφανή αύξηση των εργατικών ατυχημάτων και των θανατηφόρων σε όλους τους κλάδους. Στους χώρους δουλειάς δεν τηρούνται ούτε οι στοιχειώδεις κανόνες ασφάλειας και προστασίας. Τα εργοδοτικά εγκλήματα είναι καθημερινά. Η ελευθερία που απολαμβάνουν οι εργοδότες δίνουν αέρα στα πανιά της εργοδοτικής βίας και ασυδοσίας. Ο απεργοκτόνος νόμος Αχτσιόγλου εμπλουτίστηκε από την Κυβέρνηση της Νέας Δημοκρατίας με τον νόμο Χατζηδάκη που θεωρεί ψυχολογική βία ακόμη και το μοίρασμα της ανακοίνωσης του σωματείου έξω από τον χώρο δουλειάς, με δικαίωμα απαίτησης από την εργοδοσία αποζημίωσης από το σωματείο και κήρυξη της απεργίας παράνομη και καταχρηστική. Ο νόμος Κατρούγκαλου ενσωμάτωσε και νομιμοποίησε όλες τις αντιασφαλιστικές μεταρρυθμίσεις του ΠΑΣΟΚ και της Νέας Δημοκρατίας πριν και επεκτάθηκε από την Κυβέρνηση της Νέας Δημοκρατίας με τον νόμο για τις επικουρικές συντάξεις.

Στο ασφαλιστικό η μια κυβέρνηση συνεχίζει τις ανατροπές από εκεί που σταμάτησε η προηγούμενη εργαζόμενη. Ο εργαζόμενος με τον τελευταίο νόμο της Νέας Δημοκρατίας θα είναι επενδυτής και όχι ασφαλισμένος. Σειρά μετά την επικουρική έχει, όπως δηλώνετε, η λεγόμενη ανταποδοτική σύνταξη. Όπως σε όλους τους προηγούμενους έτσι και σ’ αυτόν τον προϋπολογισμό, αποτυπώνονται σε αριθμούς οι μεγάλες ανατροπές που έχουν γίνει στους μισθούς, τις συντάξεις, τις κοινωνικές παροχές, τις μεγάλες ανατροπές σε εργασιακές σχέσεις σε βάρος της σταθερής δουλειάς με δικαιώματα. Η νέα επιδείνωση της κατάστασης που θα προκύψει από την υλοποίηση αυτού του προϋπολογισμού, θα είναι η βάση του επόμενου με νέες αντιλαϊκές προβλέψεις. Εργάτες φτηνοί χωρίς δικαιώματα που μαζί με τους αυτοαπασχολούμενους, τους συνταξιούχους, τους βιοπαλαιστές αγρότες που συνεισφέρουν 95% στα έσοδα του κράτους στερούνται ακόμη και βασικών διατροφικών αναγκών υπηρεσιών υγείας, παιδείας, πρόνοιας, καίγονται και πνίγονται λόγω της επιλογής σας να μη γίνονται έργα προστασίας της ζωής και της περιουσίας του λαού γιατί δεν έχουν όφελος, δεν φέρνουν κέρδος.

Η μείωση των χρηματοδοτήσεων του προϋπολογισμού σε βάρος της κοινωνικής πολιτικής και της στήριξης των λαϊκών αναγκών για συντάξεις, επιδόματα ανεργίας, πρόνοια και υγεία και εν μέσω πανδημίας φορτώνει με επιπλέον βάρη τις πλάτες των λαϊκών στρωμάτων.

Για το 2022 τα κονδύλια του τακτικού προϋπολογισμού προς τους οργανισμούς κοινωνικής ασφάλισης περικόπτονται κατά 1.133.000.000 ευρώ, στο -5,25%. Το κονδύλι για τους ανέργους κατά 149.000.000 ευρώ λιγότερο, παρ’ ότι η ανεργία είναι σε υψηλά επίπεδα. Για παροχές υγείας περικόπτονται 68.000.000 ευρώ. Οι κύριες συντάξεις συνεχίζουν να συμπιέζονται κι όπως δείχνουν και οι προϋπολογισμοί των οργανισμών κοινωνικής ασφάλισης, η δαπάνη για τις κύριες συντάξεις παραμένει σταθερή. Το πάγωμα αυτής της δαπάνης, παρά την αύξηση του αριθμού των συνταξιούχων αλλά και την εκταμίευση ποσών για τα αναδρομικά των συνταξιούχων, αποδεικνύει ότι ο νόμος του ΣΥΡΙΖΑ πετυχαίνει τους στόχους του, καθώς οι νέες συντάξεις είναι πολύ μικρότερες από τις συντάξεις των παλιών συνταξιούχων.

Οι συνταξιούχοι θα συνεχίσουν να πληρώνουν από τις χαμηλές συντάξεις τους το χαράτσι στο ΑΚΑΓΕ υπό τη μορφή της εισφοράς αλληλεγγύης ύψους 398.000.000 ευρώ, το χαράτσι υπέρ υγείας που συνεχίζει από το 2015 700.000.000 ευρώ τον χρόνο, σύνολο 4.500.000.000 ευρώ μέχρι τώρα με τα δημοσιευμένα στοιχεία τα δικά σας. Το 27% των συνταξιούχων καλείται να τα βγάλει πέρα με 470 ευρώ, περίπου, το 38% των συνταξιούχων, δηλαδή περίπου ένα εκατομμύριο, παίρνει σύνταξη 580 ευρώ. Την ίδια στιγμή, η μέση επικουρική σύνταξη -και ύστερα από τους συνεχείς αντιασφαλιστικούς νόμους- ίσα που περνάει τα 100 ευρώ. Αυτήν τη στιγμή υπολογίζονται πως είναι πάνω από εκατόν πενήντα χιλιάδες οι κύριες συντάξεις που βρίσκονται σε εκκρεμότητα και αντίστοιχα εκατόν είκοσι πέντε στην επικουρική.

Με βάση τον προϋπολογισμό καταγράφεται η μείωση στις ασφαλιστικές εισφορές, δηλαδή στον εργατικό μισθό που παρατείνεται και για τη νέα χρονιά. Τα επιδόματα προς ανέργους θα περικοπούν κατά 149.000.000 ευρώ, όταν περίπου εννιά στους δέκα ανέργους δεν λαμβάνουν καμμιά στήριξη. Οι εγγεγραμμένοι άνεργοι φτάνουν τους εννιακόσιους ογδόντα επτά χιλιάδες επτακόσιους εξήντα τρεις, που από αυτούς επιδοτούνται εκατόν τέσσερις χιλιάδες, δηλαδή περίπου ένας άνεργος στους έντεκα. Πραγματική σφαγή γίνεται με τα κονδύλια του τακτικού προϋπολογισμού προς τα νοσοκομεία, την πρωτοβάθμια φροντίδα και στον ΕΟΠΥΥ καθώς το 2022 κόβονται 348.000.000 ευρώ σε σχέση με φέτος.

Η καπιταλιστική ανάπτυξη ούτε είναι ούτε μπορεί να γίνει ποτέ ανάπτυξη για όλους ούτε μπορεί να γίνει δίκαια. Πότε ανεβαίνουν οι ρυθμοί ανάπτυξης; Ανεβαίνουν όσο σαρώνονται εργασιακά και ασφαλιστικά δικαιώματα, όσο μεγαλώνει η αδικία σε βάρος των πολλών. Η εργατική τάξη είναι ανάγκη να διεκδικήσει την άμεση ουσιαστική αύξηση των εργατικών μισθών -είναι πρόκληση η αύξηση του 0,5 λεπτών του ευρώ στο μεροκάματο- την κατάργηση του κατάπτυστου νόμου Βρούτση – Αχτσιόγλου και την υπογραφή συλλογικών συμβάσεων με ουσιαστικές αυξήσεις.

Ειδικά αυτήν την περίοδο που η ακρίβεια κάνει πιο δύσκολη την επιβίωση της λαϊκής οικογένειας οι αυξήσεις στους μισθούς είναι σημαντικό μέτωπο πάλης της εργατικής τάξης. Οι αγώνες που αναπτύσσονται αυτήν την περίοδο είναι η ελπίδα. Αυτοί δίνουν απάντηση στην εργοδοσία και την Κυβέρνηση της Νέας Δημοκρατίας, δίνουν απάντηση στην εργοδοτική και κρατική τρομοκρατία. Η εκτεταμένη καταστολή δεν μπορεί να καταφέρει να επιβάλει σιωπητήριο στους τόπους δουλειάς. Πρέπει να τελειώσουμε τους εργατικούς λαϊκούς αγώνες. Οι νικηφόρες κινητοποιήσεις της «e-FOOD», της «COSCO», αλλά και άλλων δημιουργούν ανάταση και αγωνιστική αισιοδοξία. Δείχνουν τον δρόμο, σπάει την ηττοπάθεια, δυναμώνει συνολικά ο διεκδικητικός αγώνας από τα κάτω. Αυτοί οι αγώνες δείχνουν τη δύναμη του εργατικού συνδικαλιστικού κινήματος και των οργανώσεών του ενάντια στην πολιτική που διαλύει εργατικά ασφαλιστικά δικαιώματα. Στις κινητοποιήσεις τους οι εργαζόμενοι φωνάζουν «θέλετε συναίνεση να φτάσουμε στον πάτο, οργάνωση παντού να ‘ρθουν τα πάνω κάτω». Ναι, η οργάνωση της πάλης των εργαζομένων και του λαού, η ισχυροποίηση των φορέων της λαϊκής πάλης μπορεί να δώσει απάντηση στην κλιμάκωση της αντεργατικής επίθεσης.

Ως ΚΚΕ καταθέσαμε και συνεχίζουμε να στηρίζουμε την πρόταση νόμου των πεντακοσίων τριάντα οργανώσεων των εργαζομένων για επαναφορά του κατώτερου μισθού στα 751 ευρώ ως βάση για αυξήσεις, επαναφορά των συλλογικών συμβάσεων εργασίας, κατάργηση όλων των αντεργατικών και αντιασφαλιστικών νόμων, κατάργηση των ευέλικτων μορφών εργασίας, κατάργηση του νόμου Χατζηδάκη, επαναφορά του δέκατου τρίτου και δέκατου τέταρτου μισθού, της δέκατης τρίτης και δέκατης τέταρτης σύνταξης, ουσιαστική προστασία των ανέργων με το 80% στα 751 ευρώ μισθό για όσο διαρκεί η ανεργία.

Ως ΚΚΕ καλούμε τους εργαζόμενους -και ας μη συμφωνούν σε όλα μαζί μας- σε συμπόρευση με αυτήν τη γραμμή, στο κίνημα, στην ίδια τη ζωή και τη διεκδίκηση των σύγχρονων αγώνων των εργατικών λαϊκών αναγκών.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Κατσώτη.

Τον λόγο έχει τώρα η κ. Ασημακοπούλου από την Ελληνική Λύση κι αμέσως, κύριε Υπουργέ, κύριε Παπαθανάση, θα πάρετε τον λόγο.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, η παιδεία είναι ένα πολύτιμο κεφάλαιο για κάθε πολιτεία, είναι ένα εθνικό ζήτημα και προκειμένου να τεθούν οι βάσεις για την κοινωνία του αύριο είναι αναγκαίο να είναι υψηλής ποιότητας και απόδοσης. Δεν πρέπει να ξεχνάμε ότι μέσα από αυτό δημιουργούνται σκεπτόμενοι Έλληνες, με γνώσεις και άρτια κατάρτιση. Μιλάμε επομένως για μία επένδυση που, δυστυχώς, όμως εδώ και δεκαετίες περνάει δια πυρός και σιδήρου.

Διαχρονικά ο προϋπολογισμός για την παιδεία είναι αναντίστοιχος των μεγάλων αλλαγών σε όλες τις βαθμίδες της εκπαίδευσης. Ιδιαίτερα κατά τη διάρκεια των πρώτων κυμάτων της πανδημίας είδαμε τα σχολεία μας να περνούν από απελπιστικές καταστάσεις και να γίνονται αντικείμενο κυβερνητικού ρίσκου. Είδαμε τα προβλήματα να γιγαντώνονται. Είδαμε να έρχονται στην επιφάνεια οι ανεπάρκειες του εκπαιδευτικού συστήματος, από τις μειωμένες δαπάνες για την εκπαίδευση μέχρι την έλλειψη εξοπλισμού και διδακτικού προσωπικού. Σύμφωνα με την τελευταία παγκόσμια έκθεση παρακολούθησης της εκπαίδευσης της UNESCO -στοιχεία της οποίας θα καταθέσω στα Πρακτικά- τα νοικοκυριά στην Ελλάδα συμβάλλουν στο 27% της συνολικής εκπαιδευτικής δαπάνης, που είναι το υψηλότερο ποσοστό στην Ευρωπαϊκή Ένωση.

Ομοίως, σύμφωνα με την τελευταία έκθεση του ΟΟΣΑ στην οποία τονίζεται ότι, η αύξηση των δαπανών για την παιδεία πρέπει να αποτελεί αναπόσπαστο μέρος των προσπαθειών που καταβάλλουν οι κυβερνήσεις ανά τον κόσμο για την ανοικοδόμηση των οικονομιών, έτσι ώστε να διασφαλιστεί ότι κάθε νέος απολαμβάνει ίσων ευκαιριών για να συνεχίσει την εκπαίδευση, να επιτύχει στο σχολείο και να αναπτύξει τις δεξιότητες που χρειάζεται ώστε να συνεισφέρει στην κοινωνία. Η εικόνα της Ελλάδος είναι αποθαρρυντική. Κι αυτό γιατί όπως καταδεικνύουν τα στοιχεία της έκθεσης οι δαπάνες για την παιδεία ως ποσοστό επί των συνολικών δημοσίων δαπανών είναι κάτω του μέσου όρου του ΟΟΣΑ, ενώ η Ελλάδα φαίνεται τελευταία στις συνολικές δημόσιες δαπάνες για την εκπαίδευση ως ποσοστό των συνολικών κρατικών δαπανών. Θα τα προσκομίσουμε στα Πρακτικά τα στοιχεία αυτά.

Στη χώρα μας η εφαρμογή της εξ αποστάσεως εκπαίδευσης για τους μαθητές όλων των βαθμίδων κατά την περίοδο της πανδημίας απέδειξε ότι η ψηφιακή εκπαίδευση δεν ήταν προσιτή σε όλους. Είδαμε μαθητές να παρακολουθούν τα μαθήματά τους σε καφενεία. Αναδείχτηκε έτσι η ανάγκη για υποδομές, για συνδετικότητα, ψηφιακό εξοπλισμό, επιμόρφωση των εκπαιδευτικών στις ψηφιακές δεξιότητες, εύχρηστα εργαλεία και ασφαλείς πλατφόρμες που σέβονται την ιδιωτική ζωή και τα δεοντολογικά πρότυπα.

Και φυσικά δεν υπήρξε η αναγκαία και απαιτούμενη κρατική υποστήριξη. Ετοιμάσατε εκατόν εξήντα έξι νέα προγράμματα σπουδών, εκατόν είκοσι τρία που εκπονήθηκαν κι εκ νέου και σαράντα τρία επικαιροποιημένα για το νηπιαγωγείο, το δημοτικό, το γυμνάσιο και το λύκειο της γενικής εκπαίδευσης. Πώς θα μπορέσουν οι εκπαιδευτικοί να εφαρμόσουν τις νέες αλλαγές και να πειραματιστούν σε αυτές όταν τα δημόσια σχολεία λειτουργούν ακόμα στην πλειοψηφία τους με μαυροπίνακες και οι πεπαλαιωμένοι ηλεκτρονικοί υπολογιστές αποτελούν εξοπλισμό μόνο των αιθουσών Πληροφορικής; Οι αίθουσες διδασκαλίας δεν έχουν εποπτικά μέσα για να στηρίξουν τη διαφοροποίηση και οι εκπαιδευτικοί δεν έχουν επιμορφωθεί.

Σύμφωνα με τον ίδιο οργανισμό, οι καθηγητές στη χώρα μας είναι από τους πιο κακοπληρωμένους. Η Ελλάδα βρίσκεται στην τρίτη θέση από το τέλος, όπως θα καταθέσουμε στα Πρακτικά, με μόνο την Ουγγαρία και τη Σλοβακία να έχουν χαμηλότερους μισθούς μεταξύ των χωρών του ΟΟΣΑ.

Επιπροσθέτως, σύμφωνα με το ταμειακό πρόγραμμα ανάπτυξης, απόσπασμα του οποίου θα καταθέσουμε στα Πρακτικά, η δημόσια εκπαίδευση, επένδυση στην εκπαίδευση, υπολείπεται του μέσου όρου της Ευρωπαϊκής Ένωσης 3,9% του ΑΕΠ για το έτος 2017 έναντι 4,6% της Ευρωπαϊκής Ένωσης, ενώ για το 2022 ακόμη και με την πρόβλεψη 187 δισεκατομμύρια ευρώ για το ΑΕΠ, δεν φαίνεται να ξεπερνά το 3,2%.

Όπως επισημαίνεται στο ίδιο πρόγραμμα, το δημογραφικό αποτελεί σημαντικό πρόβλημα, το οποίο εντάθηκε λόγω της κρίσης και οδηγεί σε συρρίκνωση του μαθητικού πληθυσμού τα επόμενα έτη. Το γεγονός αυτό φαίνεται ότι επιδρά αρνητικά στην αναπτυξιακή πορεία της χώρας και τονίζει την ανάγκη για στοχευμένη χρήση των πόρων στο εκπαιδευτικό σύστημα και την προσαρμογή του σχολικού δικτύου και των υποδομών.

Όμως, στην πράξη, το Υπουργείο Παιδείας και Θρησκευμάτων φαίνεται να κάνει ακριβώς τα αντίθετα, αφού συνεχίζει με προκάτ κατασκευές εντός υφιστάμενων σχολικών χώρων, στη δίχρονη προσχολική αγωγή, αν και η σημερινή Υπουργός Παιδείας είχε δηλώσει την αντίθεσή της στις συζητήσεις στην Επιτροπή Μορφωτικών Υποθέσεων πριν από τρία, περίπου, χρόνια.

Στο ίδιο πρόγραμμα παραδέχεστε ότι οι σχολικές υποδομές παρουσιάζουν σημαντικές ελλείψεις, καθώς συχνά δεν μπορούν να ανταποκριθούν στις απαιτήσεις του νέου σχολείου δεξιοτήτων. Οι έρευνες που θα προσκομίσουμε έχουν δείξει ότι η κατάλληλη σχολική στέγη διασφαλίζει το ποιοτικό επίπεδο της εκπαίδευσης και αποτελεί έναν από τους βασικούς παράγοντες της εκπαιδευτικής αποτελεσματικότητας.

Εκτός, βεβαίως, από τις υποδομές, το πρόβλημα με την έλλειψη εκπαιδευτικών στα σχολεία, ακόμα τρεις και τέσσερις μήνες, είναι μόνιμο τα τελευταία είκοσι χρόνια. Ακόμη και σήμερα, που έχει λήξει το πρώτο τρίμηνο για την πρωτοβάθμια εκπαίδευση και κοντεύει να λήξει και το πρώτο τετράμηνο για τη δευτεροβάθμια εκπαίδευση, τα κενά των εκπαιδευτικών στα σχολεία είναι πολλά.

Εμείς στην Ελληνική Λύση, έχοντας πάντοτε ως γνώμονα το εθνικό συμφέρον, πιστεύουμε ακράδαντα ότι ένας από τους βασικούς πυλώνες του κράτους μας είναι η παιδεία, η οποία οφείλει να εξασφαλίζει τη συνέχεια του Ελληνισμού και της Ορθοδοξίας μας. Έχοντας συγκεκριμένες προτάσεις, θεωρούμε ότι η ανάγκη της αποτελεσματικής επίλυσης των συσσωρευμένων προβλημάτων της πρέπει να αποτελεί διαρκή προτεραιότητα και είναι, επιτέλους, αναγκαίο να αγκαλιαστεί από έμπρακτο ενδιαφέρον από όλους.

Δεν χωρούν άλλες εκπτώσεις στην παιδεία των Ελλήνων. Είναι ευθύνη μας να συμβάλουμε στην ανύψωση του κύρους της και στη βελτίωση των συνθηκών, υπό τις οποίες λειτουργεί. Η εκπαίδευση μπορεί και πρέπει να αποτελεί μοχλό ανάπτυξης για την ελληνική οικονομία. Πρέπει οι Έλληνες να μπορούν να βρίσκουν άμεσα δουλειά και μάλιστα εκείνη που επέλεξαν και αγαπούν και όχι να καταλήγουν να εργάζονται σε διαφορετικό αντικείμενο από εκείνο της επιθυμίας τους ή να φεύγουν στο εξωτερικό.

Κλείνοντας -θα το ξαναπούμε- δώστε κίνητρα επιστροφής στις εξακόσιες πενήντα χιλιάδες Έλληνες και Ελληνίδες που έφυγαν από τη χώρα για να εργαστούν στο εξωτερικό κατά τα χρόνια των μνημονίων. Οι κατάλληλες συνθήκες για να επιστρέψουν πίσω, στην πατρίδα της καρδιάς τους, μπορούν να διαμορφωθούν, αρκεί να υπάρξει θέληση και πρωτοβουλία.

Σας ευχαριστώ.

(Στο σημείο αυτό η Βουλευτής κ. Σοφία - Χάιδω Ασημακοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κυρία Ασημακοπούλου.

Τον λόγο έχει τώρα ο Αναπληρωτής Υπουργός Ανάπτυξης και Επενδύσεων κ. Νικόλαος Παπαθανάσης.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Ευχαριστώ πολύ, κύριε Πρόεδρε.

Ξεκινώντας, θα ήθελα να συγχαρώ το οικονομικό επιτελείο, τον Υπουργό κ. Σταϊκούρα και τον Αναπληρωτή Υπουργό κ. Σκυλακάκη για την εξαιρετική δουλειά που έχουν κάνει και φέτος στην εκπόνηση του προϋπολογισμού του 2022.

Κυρίες και κύριοι Βουλευτές, ο προϋπολογισμός του 2022 σηματοδοτεί τη μετάβαση της ελληνικής οικονομίας από την ισχυρή ανάκαμψη, στην ισχυρή και βιώσιμη ανάπτυξη, μια ανάπτυξη που προβλέπει το μετασχηματισμό του παραγωγικού μοντέλου και καθιστά τις επενδύσεις και τις εξαγωγές κινητήριες δυνάμεις προς ένα σύγχρονο, ψηφιακό, πράσινο και εξωστρεφές μέλλον.

Το σχέδιο του προϋπολογισμού καταρτίστηκε, βεβαίως, σε ένα περιβάλλον διεθνών ανακατατάξεων, με την εξέλιξη της πανδημίας και τις παγκόσμιες πληθωριστικές τάσεις να δημιουργούν αβεβαιότητα. Αποτυπώνει, όμως, τη διαρκή και συστηματική προσπάθεια της Κυβέρνησης να στηρίζει την οικονομία και την κοινωνία σε κάθε έκτακτη και απρόβλεπτη κρίση. Είναι ένα σχέδιο ρεαλιστικό, που δεν περιέχει μέτρα λιτότητας, εκπέμπει αισιοδοξία και προβάλλει θετικές προοπτικές για την πορεία της ελληνικής οικονομίας. Προβλέπει την ανάπτυξη του πραγματικού ΑΕΠ το 2022 κατά 4,5% -θα έλεγα- συντηρητικά, όπως συντηρητική ήταν και η πρόβλεψη κατά 3,6% το 2021, που είχε προβλεφθεί στον προϋπολογισμό για το 2021.

Βασικοί μοχλοί ανάπτυξης είναι η ιδιωτική κατανάλωση, οι επενδύσεις -που αναμένεται να αυξηθούν κατά 21,9%- και η περαιτέρω ανάκαμψη των εξαγωγών. Σύμφωνα, όμως, με τις πρόσφατες προβλέψεις της Ευρωπαϊκής Επιτροπής, η χώρα μας θα έχει τη δεύτερη υψηλότερη αύξηση των επενδύσεων στην Ευρώπη το 2022.

Κυρίες και κύριοι Βουλευτές, η υγειονομική κρίση αποτελεί έναν αστάθμητο παράγοντα που εξακολουθεί να πλήττει όχι μόνο τη χώρα μας, αλλά και ολόκληρη την υφήλιο.

Η Κυβέρνηση ανταποκρίθηκε άμεσα και αποτελεσματικά με ένα πακέτο μέτρων στήριξης, το οποίο είναι το τρίτο μεγαλύτερο ως ποσοστό του ΑΕΠ στην Ευρωζώνη και ανέρχεται στα 43,3 δισεκατομμύρια ευρώ για την περίοδο 2020-2022, εκ των οποίων 23,1 δισεκατομμύρια ευρώ αφορούν το έτος 2020, 16,9 δισεκατομμύρια ευρώ το έτος 2021 και 3,3 δισεκατομμύρια ευρώ το 2022.

Παράλληλα, προχωρήσαμε σε μόνιμες μειώσεις φόρων, στηρίζοντας τις επιχειρήσεις και τα νοικοκυριά, όπως μείωση του ΕΝΦΙΑ κατά 22%, μείωση του εισαγωγικού φορολογικού συντελεστή στα φυσικά πρόσωπα από το 22% στο 9%, μείωση του φόρου στα μερίσματα στο 10%, μείωση της προκαταβολής φόρου για τα φυσικά πρόσωπα που ασκούν επιχειρηματική δραστηριότητα, από το 100% στο 55% και για τα νομικά πρόσωπα από το 100% στο 80% και, ταυτόχρονα, μείωση του φόρου εισοδήματος στο 22%.

Λάβαμε στοχευμένα μέτρα, άμεσα, με γρήγορα αντανακλαστικά, ύψους 1,1 δισεκατομμυρίου ευρώ για τον περιορισμό των επιπτώσεων της αύξησης του πληθωρισμού, όπως αύξηση της κρατικής επιδότησης σε λογαριασμούς ηλεκτρικής ενέργειας και παροχής φυσικού αερίου, διεύρυνση των δικαιούχων επιδόματος θέρμανσης, διπλασιασμό του ελάχιστου εγγυημένου εισοδήματος για τον μήνα Δεκέμβριο.

Αυτό, όμως, το οποίο έχει μεγάλη σημασία και το οποίο δείχνει τον δρόμο που προχωρά η ελληνική οικονομία, είναι οι δείκτες των εξαγωγών, των επενδύσεων και της βιομηχανικής παραγωγής, οι οποίοι, ως προς το δείκτη επιχειρηματικών προσδοκιών στη βιομηχανία, ενισχύθηκαν τον Οκτώβριο στις 112,9 μονάδες. Είναι η δεύτερη μεγαλύτερη άνοδος από τον Απρίλιο του 2007, σύμφωνα με τα στοιχεία του ΙΟΒΕ.

Η ανεργία μειώθηκε, ως αποτέλεσμα αυτής της ισχυρής ανάκαμψης και του μεταρρυθμιστικού έργου της Κυβέρνησης από το 16,5% τον Σεπτέμβριο του 2020, στο 13% τον παρόντα Σεπτέμβριο, ενώ το τρίτο τρίμηνο του 2021 το ΑΕΠ αυξήθηκε κατά 13,4% και οι ακαθάριστες επενδύσεις παγίου κεφαλαίου αυξήθηκαν κατά 18,1% σε σχέση με το τρίτο τρίμηνο του 2020, ποσοστό το οποίο μας βάζει στις κορυφαίες χώρες της Ευρώπης.

Κυρίες και κύριοι Βουλευτές, η ελληνική Κυβέρνηση έχει θέσει ισχυρά θεμέλια ενός εξωστρεφούς και σύγχρονου επιχειρηματικού περιβάλλοντος, όπου οι διαδικασίες απλοποιούνται και επιταχύνονται, ενός περιβάλλοντος που εδραιώνει και ενισχύει τη σχέση εμπιστοσύνης μεταξύ κράτους και επενδυτή, αλλά επίσης και μεταξύ κράτους και πολίτη. Αυτό δίνει το στίγμα για προσέλκυση ακόμα περισσότερων επενδύσεων.

Ξεμπλοκάραμε και θέσαμε σε τροχιά υλοποίησης μεγάλες επενδύσεις, κολλημένες για πολλά χρόνια. Το Ελληνικό και η Αφάντου της Ρόδου, επενδύσεις εμβληματικές έχουν ξεκινήσει. Βρήκαμε και ενισχύουμε τη ναυπηγοεπισκευαστική μας βιομηχανία και δημιουργούμε τις συνθήκες, έτσι ώστε αυτή η βιομηχανία που ήταν πανίσχυρη στο παρελθόν, να ξεκινήσει και πάλι δίνοντας πολλές, νέες και καλά αμειβόμενες θέσεις εργασίας.

Όμως, εκεί που έγινε πολλή δουλειά και που δείχνει, ακριβώς, το τι θέλει να κάνει η Κυβέρνηση στην πατρίδα μας, είναι η απλοποίηση του θεσμικού πλαισίου για την αδειοδότηση και την έναρξη των επιχειρήσεων, δημιουργώντας τις συνθήκες, έτσι ώστε 80% από της έναρξης των επιχειρήσεων να γίνονται μόνο με απλή κοινοποίηση, ενώ μόνο 20% να απαιτούν έγκριση.

Προχωράμε, όμως, και δημιουργούμε τα νέα εργαλεία της επόμενης μέρας, τα εργαλεία τα οποία θα φέρουν την ισχυρή ανάπτυξη της πατρίδας μας. Ψηφίσαμε τον νέο νόμο για τις στρατηγικές επενδύσεις. Οι στρατηγικές επενδύσεις δημιουργούν πολλές, καλές θέσεις εργασίας και κυρίως αντιστρέφουν το brain drain, το οποίο βασάνισε και ταλαιπώρησε την πατρίδα μας λόγω της πολυετούς κρίσης.

Δίνουμε νέα κίνητρα σε ειδικές κατηγορίες επενδύσεων, δημιουργούμε την ευκολία έτσι ώστε να εγκατασταθούν με νέες χρήσεις γης σε περιοχές και ταυτόχρονα, επιταχύνουμε όλες τις διαδικασίες αδειοδότησης με την απλοποίηση και την επιτάχυνση των διαδικασιών σε μία διαδικασία fast truck.

Ενισχύουμε την αδειοδοτική διαδικασία δίνοντας προς τα έξω εργασίες που εκπονούσε και εκτελούσε η διοίκηση σε πιστοποιημένους φορείς, δημιουργώντας αυτό το αίσθημα της ασφάλειας στους επενδυτές και της επιτάχυνσης της ολοκλήρωσης των επενδύσεων.

Πρώτη φορά το κράτος επίσημα έστρεψε την προσοχή του σε ένα γεγονός το οποίο συνέβαινε για δεκατέσσερα χρόνια, την απολιγνιτοποίηση της πατρίδας μας. Με την απόφαση του Πρωθυπουργού το 2019 η Ελλάδα έγινε από τις πρώτες χώρες που προχώρησε εν μέσω της οργάνωσης των διαρθρωτικών ταμείων σε μία γρήγορη κίνηση απολιγνιτοποίησης, δημιουργώντας τις συνθήκες της αλλαγής του παραγωγικού μοντέλου στις περιοχές αυτές, δημιουργώντας νέες θέσεις εργασίας που δεν θα βασίζονται πάνω στη μονοκαλλιέργεια της λιγνιτικής παραγωγής. Ο νόμος πλέον είναι σε ισχύ και έχουν ξεκινήσει όλες οι διαδικασίες, δημιουργώντας και ένα μεταβατικό πρόγραμμα στήριξης, έτσι ώστε όλες οι περιοχές να λάβουν ιδιαίτερη στήριξη για να μπορούν πολύ γρήγορα να μεταβούν στη νέα εποχή.

Ο νέος αναπτυξιακός νόμος, ένα εργαλείο το οποίο κατατέθηκε χθες στη Βουλή, θα δώσει, με δεκατρία καθεστώτα, ισχυρά κίνητρα, έτσι ώστε να δημιουργηθούν οι συνθήκες αυτές για επιχειρήσεις να εγκατασταθούν και να λειτουργήσουν, ιδιαίτερα στην περιφέρεια, δημιουργώντας και εκεί νέες θέσεις εργασίας και κρατώντας τις νέες και τους νέους στην περιφέρεια, εκεί που ζουν, ή δίνοντας τη δυνατότητα να επιστρέψουν νέες και νέοι στις περιοχές που γεννήθηκαν και που θέλουν να ζήσουν.

Συνεχίζουμε με τη στρατηγική για την εφοδιαστική αλυσίδα, δημιουργώντας ένα οικοσύστημα της εφοδιαστικής αλυσίδας, ένα διεθνές logistic hub, εκμεταλλευόμενοι ίσως την ισχυρή γεωστρατηγική και γεωπολιτική θέση της πατρίδας μας.

Σήμερα η Ελλάδα, κυρίες και κύριοι Βουλευτές, πρωταγωνιστεί στον παγκόσμιο επενδυτικό χάρτη, εκπέμποντας εμπιστοσύνη, αξιοπιστία και αυτοπεποίθηση.

Συνεχίζουμε, δίνοντας τη δυνατότητα σε νέες και νέους να βρουν δουλειά, εκεί που δημιουργούνται καλύτερες θέσεις εργασίας που αντικατοπτρίζουν το επίπεδο της γνωσιακής τους κατάστασης και μόρφωσης. Εταιρείες όπως η «CISCO», η «MICROSOFT», η «PFIZER», η «AMAZON», η «TEAMVIEWER» επιλέγουν την Ελλάδα να εγκατασταθούν, γιατί βλέπουν στην πατρίδα μας τη δημιουργία ενός φιλοεπενδυτικού περιβάλλοντος, ενός περιβάλλοντος που στηρίζει την επιχειρηματικότητα.

Συνεχίζουμε με ισχυρά εργαλεία. Έχοντας το ΕΣΠΑ ‘21-’27, το Ταμείο Ανάκαμψης, εργαλεία τα οποία και θα δώσουν μόχλευση ιδιωτικών κεφαλαίων και θα φέρουν την ανάπτυξη την οποία επιθυμούμε, την ανάπτυξη την οποία σχεδιάσαμε, την ανάπτυξη την οποία ο Πρωθυπουργός είχε προαναγγείλει στον ελληνικό λαό, δημιουργώντας αυτές τις συνθήκες έτσι ώστε και η ανεργία να μειωθεί και το μέρισμα της ανάπτυξης να μοιραστεί σε αυτούς που το έχουν περισσότερο ανάγκη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Υπουργέ.

Τον λόγο έχει τώρα από τη Νέα Δημοκρατία η κ. Κεφάλα και αμέσως μετά ο κ. Ηγουμενίδης από τον ΣΥΡΙΖΑ.

Κυρία Κεφάλα, έχετε τον λόγο.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, η συζήτηση επί του προϋπολογισμού του κράτους αποτελεί κορυφαία κοινοβουλευτική διαδικασία, καθώς αποτυπώνονται μέσα σε αυτόν με τον πλέον ξεκάθαρο τρόπο οι προσδοκίες, οι προθέσεις, τα αποτελέσματα και η οπτική περί της διαχείρισης του δημοσίου χρήματος από την εκάστοτε κυβέρνηση. Αποτυπώνονται λογικές και πρακτικές με σαφείς ιδεολογικές και πολιτικές προεκτάσεις. Ξεδιπλώνεται η οικονομική πολιτική, που με τον έναν ή τον άλλο τρόπο έχει αντίκτυπο στην καθημερινότητα του πολίτη, του Έλληνα φορολογούμενου, που θέλει και έχει κάθε δικαίωμα να γνωρίζει πού διοχετεύεται η συνεισφορά του στα δημόσια ταμεία.

Ως εκ τούτου, αποκτά ιδιαίτερη βαρύτητα η τοποθέτηση του καθενός μας και η καθαρή μας στάση απέναντι στη συνείδησή μας και τους ανθρώπους που μας επέλεξαν να τους εκπροσωπήσουμε. Δεν προσφέρεται η συζήτηση αυτή για άκριτη Αντιπολίτευση, για μηδενισμό και ισοπέδωση των πάντων. Ιδιαίτερα η σημερινή, που έχουμε μπροστά μας τον προϋπολογισμό του 2022, έναν προϋπολογισμό που καταρτίστηκε εν μέσω μιας συνεχιζόμενης υγειονομικής κρίσης, με σοβαρές οικονομικές και κοινωνικές προεκτάσεις σε παγκόσμιο επίπεδο, σε ένα περιβάλλον αβέβαιο, με σοβαρές επιπτώσεις στις οικονομίες των κρατών, ως αποτέλεσμα και της μεγάλης αναταραχής στο πεδίο της ενέργειας που οδηγεί σε πρόσκαιρες μεν, αλλά υπαρκτές αυξήσεις τιμών σε ολόκληρο τον κόσμο, δημιουργώντας και τις ανάλογες πληθωριστικές πιέσεις.

Αυτό είναι το πλαίσιο μέσα στο οποίο καλούμαστε να διαχειριστούμε τα οικονομικά του κράτους και να οδηγήσουμε την ελληνική κοινωνία με συνοχή και την οικονομία με ασφάλεια μέσα απ’ αυτή τη στενωπό σε ένα καλύτερο, σταθερό και αναπτυξιακό περιβάλλον.

Ουσιαστικά θέτουμε αυτό τον διττό στόχο. Από τη μία, να απλώσουμε ένα δίχτυ προστασίας κυρίως για τις πιο ευάλωτες κατηγορίες πολιτών και να ανακουφίσουμε την κοινωνία από τις συνέπειες της πανδημίας. Και από την άλλη, να προχωρήσουμε τις δομικές εκείνες μεταρρυθμίσεις για μια ανάπτυξη μακρόπνοη με στέρεες βάσεις, δείχνοντας τον δρόμο στον ελληνικό λαό προς ένα αύριο που δικαιούμαστε και αξίζουμε.

Αφήνουμε πίσω μας οριστικά το δύσκολο από κάθε άποψη, και οικονομική, 2020. Η βαθιά ύφεση, που έφτασε στο 9% ως αποτέλεσμα του σοκ που προκάλεσε η πρωτοφανής υγειονομική κρίση, ήταν ένα μοναδικό φαινόμενο, σκληρό και μη αναμενόμενο εκ των προτέρων από κανέναν.

Η απάντηση που περιμέναμε ήρθε το 2021. Και εδώ οφείλουμε να αποδώσουμε τα εύσημα στην Κυβέρνησή μας που κατόρθωσε, χωρίς να έχουμε ξεμπερδέψει ακόμη από την πανδημία, όχι μόνο να γυρίσει σε θετικό το πρόσημο της οικονομίας, αλλά και να καλύψει κατά τα δύο τρίτα την ύφεση της προηγούμενης χρονιάς.

Μιλάμε για μια ανάπτυξη φέτος που θα φτάσει το 6,9% και αν αναλογιστούμε ότι κατά το πρώτο εξάμηνο του έτους είχαμε σοβαρούς περιορισμούς στην οικονομική ζωή και δραστηριότητα, ο ρυθμός αυτός με τον οποίον τρέχει η οικονομία μας μάς γεμίζει αισιοδοξία για το τι πρόκειται να ακολουθήσει.

Σωρευτικά για τα έτη 2021 - 2022 η ανάπτυξη θα φτάσει το 11,7%, με το ΑΕΠ του ‘22 να υπερβαίνει αυτό του 2019 κατά 1,7 %. Με απλά λόγια, επιστρέφουμε σε μια οικονομική κανονικότητα έτσι όπως αυτή οριζόταν την προ COVID περίοδο. Η ανεργία μειώνεται σταθερά. Τα μέτρα στήριξης της Κυβέρνησης κατάφεραν να προστατέψουν όλους τους εργαζόμενους, αλλά και τις επιχειρήσεις. Τα αποτελέσματα αποτυπώνονται στους αριθμούς. Από το 16,5% τον Σεπτέμβρη του 2020 έπεσε κατά 3,5 ολόκληρες μονάδες μέσα σε έναν χρόνο. Και όχι σε έναν οποιοδήποτε χρόνο, αλλά μέσα στην απόλυτη υγειονομική κρίση. Έτσι, για να διαλύσουμε και τις όποιες ψευδαισθήσεις υπάρχουν για το ποιος πραγματικά νοιάζεται για τον εργαζόμενο και τις θέσεις εργασίας. Για να σταματήσει επιτέλους αυτή η καραμέλα από την Αριστερά.

Για το 2022 προβλέπεται να πέσει κι άλλο και να φτάσει στο 12,2%. Ο δρόμος είναι μακρύς για να φτάσουμε εκεί που θα είμαστε ικανοποιημένοι πλήρως, όμως, είμαστε στον σωστό δρόμο. Νοικοκυριά και επιχειρήσεις ενισχύονται από το κράτος. Την τριετία 2020 - 2022 το ποσό που μοιράστηκε και θα μοιραστεί φτάνει στα 43,3 δισεκατομμύρια ευρώ. Ειδικά για το τέταρτο τρίμηνο του 2021, που τώρα διανύουμε, και το 2022 έχουμε την απαλλαγή από την ειδική εισφορά αλληλεγγύης. Τη μείωση κατά τρεις μονάδες των ασφαλιστικών εισφορών στον ιδιωτικό τομέα. Τη μείωση της επιστροφής όλων των επιστρεπτέων προκαταβολών ανάλογα με την πτώση των ακαθάριστων εσόδων της επιχείρησης. Την επέκταση των μειωμένων συντελεστών ΦΠΑ στις μεταφορές, τον καφέ, τα μη αλκοολούχα ποτά, τους κινηματογράφους, τις θεατρικές παραστάσεις, τις συναυλίες, τις θεατρικές παραστάσεις, το τουριστικό πακέτο τον Ιούνιο του 2022. Τη μείωση του συντελεστή ΦΠΑ στα γυμναστήρια και τις σχολές χορού από 24% σε 13%. Την επέκταση του προγράμματος «ΓΕΦΥΡΑ» για την επιδότηση δόσεων δανείων νοικοκυριών και την επέκταση του προγράμματος «ΣΥΝΕΡΓΑΣΙΑ».

Σε σχέση με τα βασικά μεγέθη του προϋπολογισμού, σας αναφέρω επιγραμματικά: Το πρωτογενές έλλειμμα για το 2021 θα διαμορφωθεί στο 7% του ΑΕΠ και θα μειωθεί σε 1,4% για το 2022. Το χρέος Γενικής Κυβέρνησης αναμένεται να μειωθεί από 206,3% του ΑΕΠ το 2020 σε 197% το 2021 και να πέσει κάτω από το 190% το 2022.

Τα καθαρά έσοδα του κρατικού προϋπολογισμού για το 2021 θα διαμορφωθούν στα 5,9 δισεκατομμύρια ευρώ, παρουσιάζοντας αύξηση κατά 0,9%, έναντι του στόχου του Μεσοπρόθεσμου Πλαισίου Δημοσιονομικής Στρατηγικής 2022-2025, ενώ το 2022 τα έσοδα αναμένεται να φτάσουν στα 55,4 δισεκατομμύρια ευρώ.

Αντίστοιχα, οι συνολικές δαπάνες του κρατικού προϋπολογισμού για το 2021 και για το 2022 προβλέπεται ότι θα αγγίξουν τα 70,8 και τα 65,6 δισεκατομμύρια ευρώ αντίστοιχα, αυξημένες σε σχέση με τις προβλέψεις του μεσοπρόθεσμου, λόγω των δράσεων και την αντιμετώπιση των συνεπειών της πανδημίας.

Αναφορικά με τον πληθωρισμό και σύμφωνα με τα στοιχεία της EUROSTAT, η χώρα μας βρίσκεται σταθερά κάτω από το μέσο όρο των χωρών τόσο της Ευρωζώνης όσο και ολόκληρης της Ευρωπαϊκής Ένωσης. Οι πιέσεις που ασκούνται είναι πρόσκαιρες, αναμένεται να υποχωρήσουν προς την άνοιξη. Έτσι, το 2022 αναμένουμε ένα πληθωρισμό περί τα 0,8%.

Τέλος, επιτρέψτε μου μια κουβέντα -και λόγω ειδικότητας- για το Υπουργείο Υγείας, που πρωταγωνιστεί την τελευταία διετία ως Υπουργείο πρώτης γραμμής στη μάχη κατά της πανδημίας. Το Εθνικό Σύστημα Υγείας άντεξε και αντέχει ακόμη. Βέβαια, η πίεση που δέχεται εξακολουθεί να είναι μεγάλη. Οι γιατροί μας, το νοσηλευτικό προσωπικό, όλοι οι υγειονομικοί δείχνουν μια απαράμιλλη δύναμη ψυχής και αντοχές σ’ αυτόν τον πόλεμο στα νοσοκομεία της χώρας από την αρχή της πανδημίας. Σήμερα, όμως, έχουμε σύμμαχο ένα σοβαρό όπλο σε αυτήν τη μάχη, τα εμβόλια και όσο αυξάνεται ο αριθμός των εμβολιασμών και η κάλυψη του πληθυσμού, τόσο γρηγορότερα θα βγούμε νικητές από αυτή τη δυσκολία. Σ’ αυτή τη δυναμική υγειονομική κατάσταση η πολιτεία εξακολουθεί, όπως έκανε από την πρώτη στιγμή, να στέκεται αρωγός στους ανθρώπους της πρώτης γραμμής.

Στα ανώτατα όρια δαπανών του Υπουργείου Υγείας, έχουν περιληφθεί δαπάνες που σχετίζονται με την υλοποίηση μέτρων αντιμετώπισης των αρνητικών συνεπειών της πανδημίας του κορωνοϊού. Για το επόμενο έτος προβλέπονται άλλα 736 εκατομμύρια ευρώ για την κάλυψη αυξημένων υγειονομικών δαπανών λόγω της πανδημίας, εκ των οποίων τα 136 εκατομμύρια για τη μισθοδοσία του επικουρικού προσωπικού που προσλήφθηκε λόγω της κατάστασης.

Κυρίες και κύριοι συνάδελφοι, ο προϋπολογισμός αυτός αποτυπώνει μια μεγάλη εθνική προσπάθεια. Στηρίζεται σε σημαντικές μεταρρυθμίσεις. Τονώνει την αισιοδοξία και τις προοπτικές της πατρίδας μας. Αφήνει πίσω αυτούς που αρνούνται πεισματικά να δουν την πραγματικότητα. Η Ελλάδα μπορεί, αλλάζει και προχωρά μπροστά σε μια νέα εποχή για όλους τους Έλληνες και όλες τις Ελληνίδες. Η Κυβέρνηση είναι εδώ δυνατή, σίγουρη και οι πολίτες το αναγνωρίζουν.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κυρία Κεφάλα.

Τον λόγο τώρα έχει ο κ. Ηγουμενίδης Νικόλαος από τον ΣΥΡΙΖΑ και αμέσως μετά ο κ. Κωνσταντίνος Κοντογεώργος από τη Νέα Δημοκρατία.

**ΝΙΚΟΛΑΟΣ ΗΓΟΥΜΕΝΙΔΗΣ:** Ευχαριστώ, κύριε Πρόεδρε.

Η συνάδελφος που προηγήθηκε ανέφερε αρκετά νούμερα για πρωτογενές έλλειμμα, για το ΦΠΑ, για παροχές, για το χρέος, για αναμενόμενα έσοδα, για δαπάνες. Ωστόσο, κυρίες και κύριοι συνάδελφοι, πιστεύω ότι η διαχείριση του δημόσιου χρήματος, η διαχείριση με αυτόν ή τον άλλο τρόπο των πηγών εσόδων του κράτους και των χρηματοδοτικών αναγκών και της κάλυψής τους, δεν είναι μια απαρίθμηση αριθμών, ούτε ένα λογιστικό πρόβλημα. Η διαχείριση του δημόσιου χρήματος είναι πρώτα απ’ όλα και κυρίως, κατά τη γνώμη μου, θέμα πολιτικού προσανατολισμού, πολιτικών προτεραιοτήτων, πολιτικού σχεδιασμού.

Επομένως, η συζήτηση για τον προϋπολογισμό είναι μια πρώτης τάξης ευκαιρία για να συζητήσουμε την πολιτική πρόταση της Δεξιάς, την πολιτική πρόταση της Κυβέρνησης, καθώς και τη συγκρουόμενη με αυτήν πρόταση της προοδευτικής παράταξης. Και βεβαίως η συζήτηση αυτή, δεν θα μπορούσε άλλωστε να γίνει διαφορετικά, γίνεται κάτω από τη σκιά της βαθιάς υγειονομικής, οικονομικής και κοινωνικής κρίσης που επιτείνει η πανδημία. Προ μηνών ο κ. Μητσοτάκης μίλησε για ελευθερία από τον COVID επιτέλους, για το τελευταίο μίλι κ.λπ.. Επιθυμίες που δεν εκπληρώθηκαν; Εκτιμήσεις που διαψεύστηκαν; Η αλήθεια είναι, όπως και να ‘χει, ότι δυστυχώς η πανδημία είναι εδώ.

Χάρη στην αυταπάρνηση των λειτουργών του δημόσιου συστήματος υγείας, το σύστημα αυτό αναδείχτηκε σε ασπίδα προστασίας της κοινωνίας απέναντι στην απειλή του κορωνοϊού. Γι’ αυτό και στη συζήτησή μας μέσα στην Αίθουσα εδώ, φτάνει η απαίτηση της κοινωνίας για ενίσχυση του δημόσιου συστήματος υγείας, μια απαίτηση, αν όχι του συνόλου, σίγουρα της συντριπτικής πλειοψηφίας της κοινωνίας.

Ωστόσο και λόγω των χειρισμών της Κυβέρνησης, έχουμε μια σειρά από «αλλά». Αντιμετώπιση της πανδημίας: Λόγω των χειρισμών της Κυβέρνησης και των πολιτικών της επιλογών, η μάχη της επιδημιολογικής επιτήρησης και ελέγχου χάθηκε. Λόγω των επιλογών της Κυβέρνησης, η ένταξη της πρωτοβάθμιας φροντίδας υγείας στην αντιμετώπιση της πανδημίας δεν έγινε. Λόγω των επιλογών της Κυβέρνησης, δύο χρόνια μετά το ξεκίνημα της πανδημίας, τα κρεβάτια που διατίθενται σε μονάδες εντατικής θεραπείας δεν φτάνουν για να καλύψουν τις αναμενόμενες ανάγκες που υπάρχουν σήμερα. Λόγω ακριβώς των επιλογών της Κυβέρνησης, για την -επιτρέψτε μου την έκφραση- κοβιντοποίηση του Εθνικού Συστήματος Υγείας, το Εθνικό Σύστημα Υγείας παρά τις φιλότιμες προσπάθειες των λειτουργών του, βρίσκεται σε αδυναμία να καλύψει τις υπόλοιπες υγειονομικές ανάγκες του πληθυσμού. Λόγω των επιλογών της Κυβέρνησης και των ρυθμών κάλυψης των κενών σε ανθρώπινο δυναμικό, το μόνο που είναι εγγυημένο –αν συνεχίσουμε αυτό το δρόμο- είναι ότι σε δέκα-δεκαπέντε χρόνια δεν θα υπάρχουν άνθρωποι να υπηρετούν στις δομές υγείας, δομές που λόγω ακριβώς προβλημάτων υποδομών που δεν λύθηκαν, ολοένα και περισσότερο απομακρύνονται από τις σύγχρονες διαγνωστικές μεθόδους και θεραπευτικές προσεγγίσεις.

Τι θα έπρεπε να κάνουμε; Ο ΣΥΡΙΖΑ διά του Προέδρου του, παρουσίασε τις προτάσεις μας για το νέο Εθνικό Σύστημα Υγείας.

Πρώτον, γενναία χρηματοδότηση έτσι ώστε να φτάσουμε τουλάχιστον τον ευρωπαϊκό μέσο όρο.

Δεύτερον, ενίσχυση με είκοσι χιλιάδες ανθρώπινο δυναμικό σε βάθος τριετίας.

Τρίτον, ενίσχυση της πρωτοβάθμιας φροντίδας υγείας. Ένταξη στο Εθνικό Σύστημα Υγείας όσων δομών τοπικών μονάδων υγείας, ΤΟΜΥ, έχουν φτιαχτεί καθώς και δημιουργία άλλων, έτσι ώστε να έχουμε μια αναλογία τουλάχιστον μία μονάδα ανά δέκα χιλιάδες κατοίκους στον αστικό ιστό της χώρας μας.

Τέταρτον, μέτρα για αναστροφή της φυγής των επιστημόνων στο εξωτερικό. Ένταξη στα βαρέα και ανθυγιεινά. Εισαγωγικός μισθός στο ΕΣΥ των 2.000 ευρώ, που θα συμπαρασύρει και θα αλλάξει προφανώς την εισοδηματική κλίμακα και την αφετηρία, για όλους τους εργαζόμενους στο σύστημα.

Πέμπτον, μέτρα ειδικά για την ενίσχυση της αντιμετώπισης της πανδημίας. Όσα είπαμε μέχρι τώρα, είναι μόνιμου χαρακτήρα μέτρα.

Τι έχει κάνει η Κυβέρνηση αυτό το διάστημα; Δύο χρόνια μετά την πανδημία, δύο χρόνια εκτός μνημονίων και με την ώθηση και την ενίσχυση που δίνει η Ευρωπαϊκή Ένωση για την αντιμετώπιση του προβλήματος της πανδημίας, το μόνιμο προσωπικό που υπηρετεί στο δημόσιο σύστημα υγείας, είναι λιγότερο από το προσωπικό που παρέλαβε. Δεν ξέρω αν έτσι αντιλαμβάνεστε την κανονικότητα και την επιστροφή στην κανονικότητα.

(Στο σημείο αυτό κτυπάει το κουδούνι λήξης της ομιλίας του κυρίου Βουλευτή)

Δεν θα σταθώ στα υπόλοιπα νούμερα, τη μείωση του τακτικού προϋπολογισμού για το σύστημα υγείας, τη μείωση των δαπανών για την πρωτοβάθμια φροντίδα κ.λπ.. Ακόμη και 1,2 δισεκατομμύριο δώσατε το 2021 και τώρα προβλέπετε 600 εκατομμύρια, αν χρειαστεί. Αν χρειαστεί; Υπάρχει ακόμα το «αν» στη σκέψη σας; Γιατί όλα αυτά; Γιατί, κύριοι της Νέας Δημοκρατίας, στο πρόγραμμά σας ήδη αναφέρετε τη μεροληψία σας υπέρ του ιδιωτικού τομέα και της εμπορευματοποίησης των παροχών υγείας.

Εμείς δεν το κρύψαμε. Μεροληπτήσαμε όταν κυβερνήσαμε και μεροληπτούμε και τώρα υπέρ του δημόσιου συστήματος υγείας, συγκρουόμενοι με εσάς που στην υγεία έχετε πολιτική σας προτεραιότητα την αύξηση του ζωτικού χώρου του ιδιωτικού τομέα. Ουδέποτε αντιμετωπίσατε και είχατε πολιτική βούληση ενίσχυσης του ΕΣΥ.

Oι αντιφάσεις, οι ανεπάρκειες και η διγλωσσία που σας χαρακτηρίζει οδήγησαν σε έλλειμμα πολιτικής αξιοπιστίας, σε κρίση εμπιστοσύνης όχι μόνο απέναντι στην πολιτική σας, αλλά σε ορισμένες περιπτώσεις γενικότερα απέναντι στην πολιτεία, και αυτό εκφράζεται και με το βάλτωμα του εμβολιαστικού προγράμματος.

Κλείνοντας θα ήθελα να πω τα εξής. Η νεοφιλελεύθερη πρόταση της Νέας Δημοκρατίας και ένα ισχυρό δημόσιο σύστημα υγείας είναι πράγματα ασύμβατα, γι’ αυτό καταψηφίζουμε τον προϋπολογισμό σας.

Θέλουμε ένα ισχυρό δημόσιο σύστημα υγείας μέσα σε ένα ισχυρό κοινωνικό κράτος που θα εξασφαλίζει την κοινωνική συνοχή και την αξιοπρέπεια. Θέλουμε αποκατάσταση των εργασιακών δικαιωμάτων μέσα σε μια γενικότερη πολιτική ανάκτησης της εργασίας. Θέλουμε εμβάθυνση της δημοκρατίας.

Σ’ αυτή την πολιτική καλούμε και αγωνιζόμαστε για μια ευρύτερη συμπαράταξη των δημοκρατικών προοδευτικών δυνάμεων. Και να είστε σίγουροι, επειδή αυτή η πολιτική είναι κοινωνική αναγκαιότητα, θα επιτύχουμε. Η δεύτερη φορά της Αριστεράς έρχεται.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Εμείς ευχαριστούμε.

Τον λόγο έχει τώρα ο κ. Κωνσταντίνος Κοντογεώργος και αμέσως μετά, αν δεν έχει έρθει ο κ. Καμίνης, η κ. Βρυζίδου.

Θα παρακαλούσα να τηρούμε τον χρόνο γιατί έχουν δηλώσει διακόσιοι τρεις συνάδελφοι ότι επιθυμούν να μιλήσουν. Αν βάλουμε και τους ειδικούς εισηγητές, τους γενικούς εισηγητές και τους Κοινοβουλευτικούς Εκπροσώπους, οι τελευταίοι στον κατάλογο πιθανόν να έχουν δυσκολίες. Γι’ αυτό σας παρακαλώ πολύ ας τηρείται ο χρόνος.

**ΚΩΝΣΤΑΝΤΙΝΟΣ ΚΟΝΤΟΓΕΩΡΓΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ακούγοντας για άλλη μια φορά έναν συνάδελφο Βουλευτή από την Αντιπολίτευση, ιδιαίτερα από την Αξιωματική Αντιπολίτευση, μου γεννάται το ερώτημα πώς μπορεί να χαρακτηριστεί όλη αυτή η μόνιμη επωδός της Αντιπολίτευσης, ενώ γνωρίζει την αλήθεια και την αγγίζει, να επιμένει να πιστεύει στο ψέμα. Πώς μπορεί να χαρακτηριστεί αυτή η πράξη;

Εν πάση περιπτώσει, αυτό θα το κρίνουν οι συμπολίτες μας και μάλιστα την κρίσιμη ώρα.

Προς το παρόν, κυρίες και κύριοι συνάδελφοι, θα ασχοληθούμε με τον προϋπολογισμό του 2022.

Συζητούμε αυτές τις μέρες στην Ολομέλεια της Βουλής τον τρίτο προϋπολογισμό της Κυβέρνησης της Νέας Δημοκρατίας, σε καθεστώς μάλιστα παγκόσμιας αβεβαιότητας τόσο εξαιτίας της υγειονομικής κρίσης που προκαλεί ο COVID-19 και οι μεταλλάξεις του, όσο και εξαιτίας των εξελίξεων στις διεθνείς τιμές ενέργειας με σειρά ανατιμήσεων σε πλήθος προϊόντων ευρείας κατανάλωσης, γεγονός που παρατηρείται σε παγκόσμια κλίμακα. Παρ’ όλα αυτά, παρ’ όλο τη σωρευτική ύφεση που παρατηρήθηκε τις δύο τελευταίες χρονιές της πανδημίας και που άγγιξε το 9% με τα συνεχόμενα lockdown, η Κυβέρνηση κατάφερε μέσα στο 2021 να καλύψει τα 2/3 των απωλειών αφού η αύξηση του ΑΕΠ για το 2021 μόνο προβλέπεται στο 7% περίπου, με συντηρητικές προβλέψεις, ενώ για το 2022 προβλέπεται να καλυφθούν οι απώλειες συνολικά και να προκύψει καθαρή αύξηση της τάξεως του 1,7% έως 2%.

Η σημαντική βελτίωση των μακροοικονομικών μεγεθών της ελληνικής οικονομίας που σημειώθηκε το 2021 δεν προήλθε μόνον από την άρση των υγειονομικών περιορισμών λόγω της πανδημίας, αλλά και από την πρωτόγνωρη οικονομική ενίσχυση της Κυβέρνησης της Νέας Δημοκρατίας σε νοικοκυριά και επιχειρήσεις που ξεπερνούν τα 43,3 δισεκατομμύρια ευρώ για τη διετία 2020-2021, ενώ έχουν προβλεφθεί και 3,5 δισεκατομμύρια ευρώ για το 2022. Πρόκειται για το τρίτο μεγαλύτερο πακέτο στήριξης στην Ευρωζώνη ως ποσοστό επί του ΑΕΠ και του τέταρτου παγκοσμίως σύμφωνα με έκθεση του Ευρωπαϊκού Μηχανισμού Σταθερότητας.

Η άμεση και έγκαιρη αντίδραση της Κυβέρνησης για την αντιμετώπιση της πανδημίας με σχέδιο και σοβαρότητα κατάφερε να αμβλύνει σε μεγάλο βαθμό τις συνέπειες για όλους τους Έλληνες και τις επιχειρήσεις, με επίκεντρο τις πιο αδύναμες κοινωνικές ομάδες. Αξιοσημείωτο είναι το γεγονός ότι πολλές χώρες εφάρμοσαν ανάλογα μέτρα αφού αξιολόγησαν θετικά την αποτελεσματικότητά τους στη χώρα μας. Κι όλα αυτά τα μέτρα και οι ενισχύσεις έγιναν χωρίς ούτε ένα μέτρο λιτότητας και στους τρεις τελευταίους προϋπολογισμούς. Αντιθέτως, πραγματοποιήθηκαν και προβλέπονται και για το 2022 πλήθος μειώσεων φόρων και τελών και ασφαλιστικών εισφορών που αυξάνουν το διαθέσιμο εισόδημα των πολιτών.

Κυρίες και κύριοι συνάδελφοι ο προϋπολογισμός το 2022, παρά το γεγονός ότι καταρτίστηκε σε περιβάλλον αβεβαιότητας και πολλαπλών εξωγενών κρίσεων, είναι ρεαλιστικός και καινοτόμος. Για πρώτη φορά: Παρουσιάζει σε ξεχωριστό τόμο τις επιδόσεις και τις δαπάνες όλων των Υπουργείων και την αξιολόγηση των προγραμμάτων τους ώστε να γνωρίζει κάθε πολίτης ανά τομέα λειτουργίας του κράτους όπως είναι η υγεία, η εκπαίδευση, η κοινωνική προστασία, η εθνική άμυνα, η αγροτική ανάπτυξη, ο πολιτισμός, οι υποδομές, η περιβαλλοντική προστασία κ.λπ. τι δαπανάται και με ποιο αποτέλεσμα. Σηματοδοτεί την υπέρβαση της υγειονομικής κρίσης και επιβεβαιώνει την ισχυρή ανάκαμψη το 2021 και προβλέπει καθαρή, διατηρήσιμη και βιώσιμη ανάπτυξη για το 2022 μέσα από ένα σύγχρονο και ψηφιακό παραγωγικό μοντέλο που αναδεικνύει τη μείωση της ανεργίας, την προώθηση των επενδύσεων και την περιβαλλοντική προστασία σε κορυφαίους στόχους της Κυβέρνησης. Ενσωματώνει τις δεσμεύσεις του Πρωθυπουργού Κυριάκου Μητσοτάκη στην Έκθεση της Θεσσαλονίκης ύψους 600 εκατομμυρίων ευρώ.

Περιλαμβάνει μέτρα σε σταθερή βάση με μειώσεις φόρων και ασφαλιστικών εισφορών. Αξίζει να φρεσκάρουμε τη μνήμη μας αναφέροντας μερικά από αυτά: Τον ΕΝΦΙΑ, τη μείωση του φορολογικού συντελεστή από 22% σε 9%, τη μείωση του συντελεστή παρακράτησης φόρου στα μερίσματα από 10% σε 5%, τη μείωση της προκαταβολής φόρου, τη μείωση φόρου εισοδήματος των επιχειρήσεων από 28% σε 22%, τη μείωση των ασφαλιστικών εισφορών κατά τέσσερις ποσοστιαίες μονάδες, την εισαγωγή χαμηλού φορολογικού συντελεστή σε όλα τα αγροτικά σχήματα ύψους 10%, την απαλλαγή από την ειδική εισφορά αλληλεγγύης των εισοδημάτων για τους εργαζόμενους στον ιδιωτικό τομέα, τη μείωση των τελών συνδρομητών κινητής τηλεφωνίας, τη μείωση των συντελεστών ΦΠΑ στις μεταφορές στον καφέ, στα μη αλκοολούχα ποτά, στους κινηματογράφους, στα τουριστικά πακέτα, στα γυμναστήρια, στις σχολές χορού έως τον Ιούνιο του 2022.

Επίσης, αντιμετωπίστηκε το υψηλό ιδιωτικό χρέος με την εξυγίανση των ισολογισμών των πιστωτικών ιδρυμάτων θέτοντας σε εφαρμογή το νέο θεσμικό πλαίσιο για τη ρύθμιση των οφειλών νοικοκυριών και επιχειρήσεων. Ρυθμίστηκαν με επιτυχία πάνω από πεντακόσιες χιλιάδες δάνεια, ενώ με την εφαρμογή του προγράμματος «ΗΡΑΚΛΗ» μειώθηκαν τα κόκκινα μη εξυπηρετούμενα δάνεια από 75,4 δισεκατομμύρια, που παραλάβαμε από την κυβέρνηση ΣΥΡΙΖΑ-ΑΝΕΛ, σε 29,4 δισεκατομμύρια ευρώ, προκειμένου να δημιουργηθούν οι προϋποθέσεις χρηματοδότησης επενδύσεων.

Παράλληλα, ψηφιοποιήθηκαν σημαντικές λειτουργίες του κράτους που μειώνουν τη γραφειοκρατία και δημιουργούν ελκυστικό επενδυτικό περιβάλλον. Η χώρα αποκατέστησε το διεθνές κύρος της επιτυγχάνοντας υψηλούς στόχους σε όλα τα επίπεδα. Ενίσχυσε και ενισχύει την εθνική της άμυνα για να πάψει να αποτελεί ξέφραγο αμπέλι του εξ ανατολών άσπονδου φίλου. Εν μέσω πανδημίας και πολλών φυσικών καταστροφών, το πραγματικό εισόδημα των εργαζομένων αυξάνεται, οι αμοιβές εξαρτημένης εργασίας εκτιμάται ότι θα αυξηθούν το 2022 κατά 4,1%, χωρίς να περιλαμβάνονται σε αυτές η δεύτερη αύξηση του κατώτερου μισθού. Η μείωση της ανεργίας συνεχίζεται και αναμένεται το 2022 να μειωθεί ακόμα περισσότερο.

Σ’ αυτό το σημείο θα ήθελα να υπενθυμίσω στον Υπουργό Οικονομικών την υποχρέωσή του να εξασφαλίσει τους απαιτούμενους πόρους για την υλοποίηση της δέσμευσης του Πρωθυπουργού και την κατασκευή του διευρωπαϊκού οδικού δικτύου της περιοχής μου, της ιδιαίτερης πατρίδας μου της Ευρυτανίας, του οδικού άξονα Λαμία-Καρπενήσι-Αγρίνιο που αφορά και τον ίδιο ως Φθιωτό.

Κυρίες και κύριοι Βουλευτές, κανένας δεν ισχυρίζεται ότι λύθηκαν όλα τα προβλήματα μέσα σε δυόμισι χρόνια. Χωρίς αμφιβολία χρειάζεται ακόμα να γίνουν πολλά. Δυστυχώς, όμως, σε αυτήν την πανεθνική προσπάθεια που οι συνθήκες επέβαλαν, η Αντιπολίτευση, με ελάχιστες εξαιρέσεις, επέλεξε και πάλι τον δρόμο του λαϊκισμού και της εξαπάτησης των πολιτών. Ιδιαίτερα η Αξιωματική Αντιπολίτευση, κατώτερη των περιστάσεων και αρνούμενη τα πάντα, πανηγυρίζει για δήθεν αποτυχία της Κυβέρνησης επάνω στους νεκρούς της πανδημίας. Χωρίς αίσθηση των ευθυνών της απέναντι στους πολίτες, προσπαθεί με κάθε τρόπο να στρεβλώσει την πραγματικότητα και να υπονομεύσει κάθε κυβερνητική προσπάθεια. Υποτιμώντας τη νοημοσύνη του ελληνικού λαού, ποντάρει στην εκμετάλλευση του ανθρώπινου πόνου. Πιστεύει πως οι πολίτες έχουν ξεχάσει τα έργα και τις ημέρες της κυβέρνησής τους: τα capitals control, την οικονομική καταστροφή της μεσαίας τάξης, την κατάντια της χώρας ως κέντρο διερχομένων, τις οδηγίες του τότε Υπουργού Προστασίας του Πολίτη για την ασφάλεια των πολιτών να κάνουν ότι κοιμούνται όταν παραβιάζεται η οικογενειακή τους εστία, το αλώνισμα των κάθε λογής μπαχαλάκηδων και οι διακοπές των καταδικασμένων τρομοκρατών δολοφόνων.

Πιστεύει ότι μπορεί να εξαπατήσει και πάλι την κοινωνία και να επανέλθει στην εξουσία.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε συνάδελφε, σας παρακαλώ.

**ΚΩΝΣΤΑΝΤΙΝΟΣ ΚΟΝΤΟΓΕΩΡΓΟΣ:** Ολοκληρώνω, κύριε Πρόεδρε.

Οι καιροί, όμως, άλλαξαν. Όλοι οι πολίτες γνωρίζουν πλέον το πραγματικό τους πρόσωπο και θα το κατατάξουν και πάλι στα αζήτητα.

Κυρίες και κύριοι συνάδελφοι, η Νέα Δημοκρατία πιστή στις δεσμεύσεις της συνεχίζει να εργάζεται με σχέδιο και συνέπεια για τον ριζικό εκσυγχρονισμό του κράτους, για τη θωράκιση του με θεσμούς που εξασφαλίζουν διαφάνεια, δικαιοσύνη, αποτελεσματικότητα. Συνεχίζει να αποκαθιστά την αξιοπρέπεια και αυτοπεποίθηση όλων των πολιτών και να δημιουργεί τις προϋποθέσεις ευδοκίμησης κάθε επιχειρηματικής δραστηριότητας. Συνεχίζει με υπευθυνότητα και προγραμματισμό να χτίζει το νέο παραγωγικό μοντέλο της χώρας που δεν θα επιτρέπει την επιστροφή στη χρεοκοπία και θα προστατεύει όλους τους πολίτες ιδιαίτερα τους αδύναμους.

Η Κοινοβουλευτική Ομάδα της Νέας Δημοκρατίας συνεχίζει να στηρίζει την Κυβέρνηση, τον Πρωθυπουργό Κυριάκο Μητσοτάκη ενωμένη ως μια γροθιά. Κατόπιν τούτων συγχαίρω το οικονομικό επιτελείο της Κυβέρνησης για την πληρότητα της εργασίας του, υπερψηφίζω τον προϋπολογισμό οικονομικού έτους 2022 και δηλώνω για άλλη μια φορά ότι ο Χρήστος ο Σταϊκούρας είναι ο καλύτερος Υπουργός Οικονομικών των τελευταίων ετών, αφού για τρίτη συνεχόμενη χρονιά δεν επέβαλε κανένα νέο φόρο εν μέσω μάλιστα τεραστίου μεγέθους κρίσεων, αλλά αντιθέτως προέβη σε μειώσεις.

Ευχαριστώ πάρα πολύ, κύριε Πρόεδρε, για την κατανόησή.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ. Παρακαλώ πάλι να τηρείται ο χρόνος, το λέω προς όλους τους συναδέλφους.

Τον λόγο τώρα έχει η κ. Παρασκευή Βρυζίδου από την Νέα Δημοκρατία.

**ΠΑΡΑΣΚΕΥΗ ΒΡΥΖΙΔΟΥ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, ο προϋπολογισμός του 2022 σηματοδοτεί την πορεία της χώρας μετά την πανδημία, μετά την οικονομική κρίση σε συνδυασμό με την πανδημία και αποτυπώνει τον τρόπο με τον οποίο έγινε η διαχείριση όλο αυτό το διάστημα. Είναι δεδομένο ότι η υγειονομική κρίση εμπόδισε τις μετακινήσεις. Μειώθηκε η παραγωγή προϊόντων στην ισχυρή βιομηχανία και παράλληλα περιορίστηκε ο τουρισμός που είναι ένα σημαντικό έσοδο για την χώρα.

Έτσι, λοιπόν, είχαμε μείωση του ΑΕΠ, όμως με βάση τον προϋπολογισμό του 2022 στοχεύουμε στο να αυξηθεί σε επίπεδα ακόμη υψηλότερα και από αυτά πριν από την πανδημία. Ο στόχος αυτός δεν γίνεται τυχαία. Έχουμε μηνύματα από την EUROSTAT όπου νούμερα του αναπτυξιακού δείκτη σε επίπεδο τριμήνου του ΑΕΠ και εννιαμήνου θέτει την χώρα μας στις πρώτες θέσεις, αλλά παράλληλα ο στόχος αυτός φαίνεται ότι είναι υλοποιήσιμος και θετικός από την μέχρι τώρα πορεία και από τους χειρισμούς των επιμέρους θεμάτων.

Και ποιοι είναι αυτοί οι χειρισμοί; Είναι τα 43 δισεκατομμύρια που επέλεξε αυτή η Κυβέρνηση να δώσει και να στηρίξει τα νοικοκυριά, τους επιχειρηματίες, έτσι ώστε η πορεία τους να είναι βιώσιμη και να μπορούν να κάνουν το επόμενο βήμα στην πολυπόθητη ανάπτυξη, η οποία θα δώσει προοπτικές και στην χώρα και στην ανεργία και στις θέσεις εργασίας και βέβαια αποτυπώνεται στον προϋπολογισμό.

Και με ποιο τρόπο αυτά τα 43 δισεκατομμύρια δόθηκαν στους πολίτες; Πώς ένιωσαν οι πολίτες αυτήν τη διαφορά; Κατ’ αρχάς με μείωση των φορολογικών συντελεστών. Είχαμε σημαντικούς τομείς, όπως είναι ο ΕΝΦΙΑ, όπως είναι ο ΦΠΑ, όπως είναι η εισφορά αλληλεγγύης που έχει καταργηθεί και πολλά άλλα επιμέρους τα οποία ελάφρυναν τους πολίτες και αυτό τους έκανε να είναι πιο εύκολη η διαδικασία της παραγωγής του έργου τους και της πορείας τους.

Σίγουρα κάθε προσφορά και κάθε διευκόλυνση μπορεί να έχει το επόμενο βήμα που θα είναι κάποια μεγαλύτερη προσφορά προς τον πολίτη. Ωστόσο, όμως, θα πρέπει και αυτήν να την αξιολογούμε με βάση τι έγινε από την προηγούμενη κυβέρνηση ή με συγκριτικά δεδομένα του παρελθόντος. Και θα διαπιστώσουμε ότι σε μια εποχή οικονομικής κρίσης σε συνδυασμό με την πανδημία δεν είναι καθόλου μικρό το επίτευγμα, το οποίο έχει γίνει και έχει διευκολύνει τον πολίτη σ’ αυτόν τον τομέα.

Ο προϋπολογισμός έχει αύξηση των εσόδων που όπως φαίνεται δεν στοχεύει να γίνει μέσα από φόρους, αλλά με ανάπτυξη και με μεγαλύτερη παραγωγή έργου. Έχει και αύξηση των εξόδων, η οποία βασίζεται στις ανάγκες που υπάρχουν για στήριξη του τομέα της υγείας και βέβαια στην παραλαβή των σημαντικών εξοπλιστικών προγραμμάτων που αποφασίσαμε σαν Βουλή πάρα πολύ σωστά για να ισχυροποιήσουμε την χώρα μας, να βελτιώσουμε την ασφάλεια, έτσι ώστε να μπορεί να διαπραγματεύεται και να διασφαλίζει τα συμφέροντα της πατρίδας μας με τον καλύτερο δυνατό τρόπο.

Οι επιμέρους τομείς στους οποίους δίνεται έμφαση και φαίνεται και θέλω να αναφερθώ στον χρόνο που έχω στην ομιλία μου είναι τέσσερις μεγάλοι τομείς. Ο ένας είναι ο τομέας της υγείας. Όπως απεδείχθη από τις προβλέψεις και από την κίνηση που έγινε όλο αυτό το διάστημα δίνουμε έμφαση και τον στηρίζουμε. Έγιναν δώδεκα χιλιάδες προσλήψεις, δυο χιλιάδες μόνιμοι γιατροί, δύο χιλιάδες επικουρικοί και ο στόχος είναι να γίνουν μέσα στο ’22 άλλες έξι χιλιάδες προσλήψεις, δηλαδή ένας στους τρεις που θα προσληφθούν στο δημόσιο θα είναι στον χώρο της υγείας. Άρα, αποδεικνύεται ότι δίνεται έμφαση και σε συνδυασμό με το 1,5 δισεκατομμύριο που θα αξιοποιηθεί από το Ταμείο Ανάκαμψης για τις υποδομές και τις υλικοτεχνικές υποδομές είναι το μεγάλο κεφάλαιο που αντιμετωπίζει την κρίση της πανδημίας, βοηθάει τους πολίτες, τους ανθρώπους, την ανθρώπινη υγεία και σώζει τις ζωές.

Ένα δεύτερο σημαντικό κομμάτι στο οποίο θέλω να αναφερθώ είναι η ακρίβεια, η οποία πλήττει το σύνολο των χωρών της Ευρώπης. Η χώρα μας έρχεται μαζί με την Ισπανία στις πρώτες χώρες που λαμβάνει μέτρα για να βοηθήσει τα νοικοκυριά και τους επιχειρηματίες, μειώνοντας κατά ένα μέρος τον λογαριασμό της ΔΕΗ, τον λογαριασμό του φυσικού αερίου, αφαιρεί το κονδύλιο για τις υπηρεσίες κοινής ωφελείας από 1η Νοεμβρίου μέχρι τέλη Μαρτίου στους αγρότες και στους βιοτέχνες, βιομηχάνους που έχουν μεγάλες καταναλώσεις.

Όλες αυτές οι κινήσεις είναι προς την κατεύθυνση της βοήθειας των πολιτών, ενώ λαμβάνεται μέριμνα μέσα στο Δεκέμβριο για τον διπλασιασμό του ελάχιστου εγγυημένου εισοδήματος για 250 ευρώ στους χαμηλοσυνταξιούχους, για 250 ευρώ μέσα στον Δεκέμβριο για κάθε πολίτη, ο οποίος βρίσκεται στο επίδομα ή στη σύνταξη αναπηρίας και το 1/3 του μισθού όσων ασχολούνται στον χώρο της υγείας, στο ΕΚΑΒ σε οποιοδήποτε τομέα σαν μερική αναγνώριση της μεγάλης προσφοράς και του αγώνα που έχει γίνει όλο αυτό το διάστημα.

Επίσης, πρέπει να κάνουμε αναφορά και στις φοροαπαλλαγές οι οποίες ήταν σε πολλούς τομείς ιδιαίτερα σημαντικές. Θέλω να αναφερθώ, επίσης, στην απαλλαγή από τις γονικές παροχές μέχρι 800.000 και στις δωρεές του πρώτου βαθμού συγγενών που μπορούν να δώσουν χωρίς φόρο και δίνει κι αυτό άλλη μια ώθηση στην κίνηση, στην αγοραπωλησία και γενικά στους επενδυτικούς στόχους.

Και τέλος θέλω να αναφερθώ στην ανεργία, σε ένα κεφάλαιο το οποίο απασχολεί το σύνολο της χώρας, γιατί πίσω από κάθε πρόβλημα είναι αυτό το ζητούμενο να βρεθεί δουλειά στους νέους και στους μεγαλύτερους να μπορούν να ζήσουν τις οικογένειές τους. Και εδώ γίνεται μία πολύπλευρη προσπάθεια για να μπορέσουμε να εξασφαλίσουμε θέσεις εργασίας. Δεν γίνεται με συζητήσεις η αντιμετώπιση του προβλήματος, αλλά γίνεται με μεγάλο σχέδιο και με μεγάλο πρόγραμμα σε όλους τους τομείς.

Οι στρατηγικές επενδύσεις, οι εμβληματικές επενδύσεις, ο νόμος της δίκαιης μετάβασης, ο αναπτυξιακός νόμος όπου δίνει τη δυνατότητα της εξασφάλισης κονδυλίων και της προσέλκυσης επενδυτών είναι το μεγάλο βήμα της εξασφάλισης των θέσεων εργασίας.

Και τέλος θέλω να αναφερθώ στην περιοχή μου όπου ενδιαφέρεται και αφορά το σχέδιο δίκαιης μετάβασης και να πω ότι παρακολουθώντας το από την αρχή μέχρι το τέλος και βλέποντας τον τρόπο με τον οποίο αντιμετώπισε τα προβλήματα και τις δυσκολίες μπορούμε να βγάλουμε τα συμπεράσματά μας για όλη τη χώρα και γενικότερα για τον προϋπολογισμό.

Στην περιοχή μου η ανεργία αυξάνονταν με γρήγορους ρυθμούς και ήταν σε μεγάλα ποσοστά, διότι συντελούνταν η απολιγνιτοποίηση, αλλά η προηγούμενη κυβέρνηση επέλεξε να μην μιλά για αυτήν για να μην έχει πολιτικό κόστος.

Μη μιλώντας, όμως, γι’ αυτήν, δεν μπορούσες να την αναφέρεις ούτε στα ευρωπαϊκά τραπέζια και να διεκδικήσεις τα κονδύλια εκείνα που πρέπει, για να πάμε στη μετάβαση και να γίνουν άλλου είδους επενδύσεις και να εξασφαλιστούν θέσεις εργασίας.

Αυτό έγινε από την σημερινή Κυβέρνηση. Ήδη το πρόγραμμα ανακοινώθηκε, ήδη διασφαλίστηκαν 7 δισεκατομμύρια, κατ’ αρχάς 1,7 δισεκατομμύριο για να δοθούν στην κίνηση της αγοράς και στη δημιουργία επενδύσεων με γρήγορους ρυθμούς και οι πέντε χιλιάδες θέσεις εργασίες, οι οποίες θα γίνουν μέσω του ΑΕΠ, σηματοδοτούν το ενδιαφέρον της Κυβέρνησης για τους ανέργους. Θα είμαστε δίπλα σε κάθε βήμα. Θα προσπαθούμε να προσελκύσουμε και να αξιοποιήσομε όλα αυτά τα δεδομένα.

Όμως, εκείνο το οποίο ιδιαίτερα μας ικανοποιεί είναι ότι υπάρχει μέριμνα και υπάρχει και αποτελεσματικότητα. Και χάριν σε αυτή μπορούμε να ευελπιστούμε ότι μπορούν να γίνουν βήματα και να έρθει η πολυπόθητη ανάπτυξη, η οποία θα εξασφαλίσει και όλους τους επιμέρους τομείς.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Ο κ. Ιωάννης Μπουρνούς από τον ΣΥΡΙΖΑ έχει τον λόγο και αμέσως μετά ο κ. Γεώργιος Κοτρωνιάς από τη Νέα Δημοκρατία.

Ορίστε, κύριε Μπουρνούς, έχετε τον λόγο.

**ΙΩΑΝΝΗΣ ΜΠΟΥΡΝΟΥΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε για τον προϋπολογισμό, μία μέρα μετά το μαύρο ρεκόρ των εκατόν τριάντα νεκρών. Τα νοσοκομεία έχουν καταρρεύσει. Οι γιατροί και οι νοσηλευτές τα έχουν δώσει όλα. Η θνησιμότητα εκτοξεύεται.

Κι όμως, ο προϋπολογισμός, που καταθέσατε, είναι μακριά από αυτήν την πραγματικότητα. Και δεν είναι μόνο ο προϋπολογισμός, αλλά όλη σας η δημόσια παρουσία. Το επικοινωνιακό αφήγημα και η γραμμή που δίνετε στα μίντια, όλα κανονικά: «Η πανδημία τελείωσε. Νικήσαμε. Επιστρέφουμε στην κανονικότητα».

Πάνω σ’ αυτή, τη θρασύτατη, διαστρέβλωση της πραγματικότητας, στηρίζετε και σχεδιάζετε την πολιτική σας. Η πραγματικότητα, όμως, που έχουμε μπροστά μας, θα είναι κάτι διαφορετικό, από όσα ξέρουμε. Η πανδημία θα αργήσει να μας εγκαταλείψει και δεν είναι καθόλου βέβαιο ότι δεν θα ακολουθήσουν νέες υγειονομικές κρίσεις.

Ταυτόχρονα, θα αντιμετωπίζουμε την κλιματική κρίση και θα πρέπει να ενσωματώσουμε και όλες τις μόνιμες αλλαγές κατανάλωσης, που θα έχουμε στη μεταπανδημική εποχή, τις οποίες αμφιβάλλω αν έχετε καν παρατηρήσει.

Για όλα αυτά, απαιτείται να φτιάξουμε μια ανθεκτική οικονομία και κοινωνία, με ισχυρές υποδομές, αποτελεσματικό κράτος, άλλη οργάνωση της εργασίας, ακόμη και άλλο εξοπλισμό νοσοκομείων, σχολείων και χώρων εργασίας.

Εσείς, μειώνετε τον προϋπολογισμό της υγείας, κατά 800 εκατομμύρια. Κανονική εγκληματική αμέλεια, σε βάρος της υγείας μας, την ώρα που ανεβαίνουμε τρέχοντας τη σκάλα των θανάτων, ξεπερνώντας μία-μία τις ευρωπαϊκές χώρες, που κάποτε τα κανάλια σας διεκτραγωδούσαν τα δεινά τους, την ώρα που η μελέτη του κ. Τσιόδρα δείχνει πως το 40% των θανάτων από COVID-19 πέρσι θα μπορούσε να είχε αποφευχθεί, αν είχατε κάνει το καθήκον σας να θωρακίσετε το ΕΣΥ, αντί να φροντίζετε για απευθείας αναθέσεις και λίστες Πέτσα.

Στην πλήρη αποξένωσή σας από την πραγματικότητα, μιλάτε για υψηλή ανάπτυξη, που δικαιολογεί μάλιστα την πλήρη αφαίρεση των 12 δισεκατομμυρίων μέτρων στήριξης για την πραγματική οικονομία και 1,7 δισεκατομμύριο από τις κοινωνικές δαπάνες. Η ανάπτυξη, όμως, είναι απλώς ανάκαμψη και μάλιστα μετριασμένη, σε σχέση με την έκταση της περσινής ύφεσης και ανύπαρκτη για πάρα πολλούς.

Ποια αύξηση εισοδημάτων είχαν οι μισθωτοί και συνταξιούχοι; Ποιος εργοδότης πλήρωσε καλύτερους μισθούς φέτος; Αντίθετα, αυτό που είδα ήταν καλπάζουσα ακρίβεια, που σε αγαθά πρώτης ανάγκης, όπως η ενέργεια και η θέρμανση, είναι τρομακτική. Σαρώνει τα, έτσι κι αλλιώς, καθηλωμένα εισοδήματά τους και βουλιάζει στην απόγνωση χιλιάδες ευάλωτα και φτωχοποιημένα νοικοκυριά και τους ανέργους, οι οποίοι θα έχουν 1 δισεκατομμύριο επιβάρυνση, μόνο για τη χειμερινή περίοδο. Και εσείς ούτε με τα μισά δεν φροντίζετε να τους αποζημιώσετε.

Οι χιλιάδες αυτοαπασχολούμενοι και μικρομεσαίοι, μαζί με τις επιβαρύνσεις ενέργειας και χωρίς τις ενισχύσεις που είχαν, θα πρέπει να διαχειριστούν τις συνέπειες ενός οιονεί lockdown, που προκαλούν από μόνα τους τα πανδημικά κύματα και ο φόβος του κόσμου.

Η μείωση κατανάλωσης σε πολλούς κλάδους, που τείνει να μονιμοποιηθεί, η συσσώρευση χρεών από την πανδημία, οι επιστροφές ενισχύσεων που θα ζητηθούν και ο αποκλεισμός από τα κονδύλια του Ταμείου Ανάκαμψης οδηγούν σε περαιτέρω συρρίκνωση και εξαφάνιση.

Και από όλους αυτούς, εσείς προσδοκάτε αύξηση φορολογικών εσόδων 3,5 δισεκατομμυρίων, για να πετύχετε προσαρμογή. Το πλέον κυνικό είναι ότι, επειδή οι έμμεσοι φόροι φορολογούν και την ακρίβεια, περιμένετε να εισπράξετε και από εκεί. Όμως, και εκεί που θα δείξετε γενναιοδωρία στους ευνοούμενούς σας, σας περιμένουν εκπλήξεις. Περιμένετε να διοχετευτούν 3,2 δισεκατομμύρια από το Ταμείο Ανάκαμψης, όταν φέτος οι πραγματικές δαπάνες δεν θα ξεπεράσουν τα 150 εκατομμύρια.

Με την επιλογή σας, να κατευθύνετε τους πόρους, αποκλειστικά, μέσω των τραπεζών και μόνο σε μεγάλες ιδιωτικές επιχειρήσεις, τα ποντάρετε όλα στις παθογένειες των ελληνικών επιχειρήσεων που αποφεύγουν το ρίσκο, είναι δύσκαμπτες και έχουν και αυτές υποστεί τις συνέπειες από την ύφεση τριών μνημονίων και τα δύο χρόνια πανδημίας.

Ειδικά δε για τον αγροτικό κόσμο, θα περίμενε κάποιος, μετά τη φετινή άσχημη και γεμάτη προβλήματα χρονιά για τους αγρότες, ότι τα σχετικά κονδύλια του Υπουργείου Αγροτικής Ανάπτυξης και Τροφίμων, θα ενισχύονταν σημαντικά, προκειμένου να στηριχθούν και να ανασάνουν οι αγροτικές οικογένειες.

Για το 2022, λοιπόν, όχι μόνο δεν αυξάνονται τα κονδύλια, αλλά μειώνονται καταστροφικά. Μειώνετε τα ανώτατα όρια δαπανών κατά 109 εκατομμύρια, ενώ πετσοκόβετε τις πιστώσεις κατά 288 εκατομμύρια.

Προσωπικά, δεν έτρεφα αυταπάτες. Έχετε, δυστυχώς, δώσει πολλά δείγματα γραφής στον τόπο μου, στη Λέσβο, για τον τρόπο που αντιμετωπίζετε τον αγροτοκτηνοτροφικό κόσμο. Ο διπλασιασμός των τιμών στα λιπάσματα, οι υπέρογκες αυξήσεις στο πετρέλαιο και το ρεύμα, οι υπέρμετρα μεγάλες ανατιμήσεις στις ζωοτροφές και τα αγροεφόδια, που φτάνουν το 60%, καθώς και οι αυξήσεις στις μεταφορές, έχουν ανεβάσει το κόστος παραγωγής σε δυσθεώρητα ύψη, για τους αγροτοκτηνοτρόφους.

Δεν επεκτείνατε το μέτρο της επιστροφής του ειδικού φόρου κατανάλωσης στο πετρέλαιο κίνησης για όλους τους αγρότες. Προβλέπετε, σε αυτόν τον προϋπολογισμό, μόνο 50 εκατομμύρια ευρώ, και μόνο για τους νέους αγρότες και τους αγρότες-μέλη συλλογικών σχημάτων. Αποκλείετε με αυτό τον τρόπο τη μεγάλη πλειοψηφία των επαγγελματιών αγροτών και τους αφήνετε εκτεθειμένους και απροστάτευτους στην καταιγίδα αυξήσεων στα καύσιμα.

Τα ίδια κάνετε και όσον αφορά στα αγροτικά τιμολόγια του ρεύματος, όπου οι παραγωγοί καλούνται να πληρώσουν εξωπραγματικούς λογαριασμούς ρεύματος και τους καταδικάζετε σε πλήρη αδυναμία άρδευσης των καλλιεργειών τους, την επόμενη καλλιεργητική περίοδο.

Τέλος, η διαρκής επίθεση της Κυβέρνησης στους αγροτοκτηνοτρόφους διαπιστώνεται και από την απουσία πρόβλεψης ενίσχυσής τους, όσον αφορά στα αγροτικά εφόδια, την στιγμή που στα λιπάσματα, αλλά και τα προστατευτικά παρατηρούνται υπέρογκες αυξήσεις, σχεδόν καθημερινά.

Αν υπάρχει κάτι χειρότερο σε όλα τα παραπάνω, είναι η προπαγάνδα κανονικότητας που τα συνοδεύει. Θέλετε την κανονικότητα για να μπορείτε να ξαναπιάσετε το αρχικό σας σχέδιο: Nα ρευστοποιήσετε τους μικρομεσαίους, να πουλήσετε στους φίλους σας και να φτηνύνετε την εργασία των μισθωτών. Δεν μεγαλώνετε την «πίτα», απλά την ξαναμοιράζετε σε αυτούς που θέλετε.

Ακόμη και στο επίκεντρο της τέλειας καταιγίδας, συνεχίζετε απτόητοι το μεγάλο πλιάτσικο, σαν να μην πέρασε μια μέρα από τις αλχημείες χρεοκοπίας του Αλογοσκούφη και από τις μέρες του σκότους του Σαμαρά. Συνεχίζετε σαν την ορχήστρα του Τιτανικού. Μετά το πιο βαθύ σκοτάδι, όμως, πάντα έρχεται το φως. Έτσι έγινε και έτσι θα ξαναγίνει.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε συνάδελφε.

Τον λόγο τώρα θα πάρει ο κ. Κοτρωνιάς από τη Νέα Δημοκρατία.

Αμέσως μετά θα μιλήσει ο Υπουργός Ψηφιακής Διακυβέρνησης, ο κ. Πιερρακάκης, στη συνέχεια ο κ. Καμίνης, ο οποίος ήρθε τώρα, και αμέσως μετά ο κ. Μαρίνος.

Ορίστε, κύριε Κοτρωνιά, έχετε τον λόγο.

**ΓΕΩΡΓΙΟΣ ΚΟΤΡΩΝΙΑΣ:** Κύριε πρόεδρε, κυρίες και κύριοι συνάδελφοι, τι μας έλεγε ο κόσμος, το 2019, πριν από τις εκλογές;

Πρώτα, από όλα, μας έλεγε ότι πληρώνει πάρα πολύ μεγάλους φόρους. Δεύτερον, μας έλεγε να ξανανοίξουν δουλειές, για να έχουμε ανάπτυξη και, τρίτον, μας έλεγε, να προσέξουμε την ελληνική οικογένεια και την αξιοπρεπή της διαβίωση.

Τότε βέβαια δεν ήξεραν, κανένας δεν ήξερε ότι θα δεχτούμε τη λαίλαπα της πανδημίας που ανέτρεψε τα δεδομένα και ανάγκασε τις κυβερνήσεις ανά την υφήλιο να αλλάξουν προτεραιότητες και να στηρίξουν την κοινωνία που βαλλόταν τόσο υγειονομικά όσο και οικονομικά.

Η ερώτηση είναι: Η Κυβέρνησή μας τα κατάφερε; Αναντίρρητα ναι και στους δύο τομείς. Η Κυβέρνηση, απαντώντας στη διττή πρόκληση για στήριξη της κοινωνίας και ενίσχυση της οικονομίας, έθεσε σε εφαρμογή εκτεταμένα μέτρα στήριξης ύψους 3,3 δισεκατομμυρίων ευρώ για την τριετία 2020-2022, διαμόρφωσε το τρίτο μεγαλύτερο πακέτο στήριξης της οικονομίας ως ποσοστό του ΑΕΠ στην Ευρωζώνη μετά την Ιταλία και τη Γερμανία και το τέταρτο παγκοσμίως μετά την Ιταλία, τη Γερμανία και την Ιαπωνία, σύμφωνα με πρόσφατη έκθεση του Ευρωπαϊκού Μηχανισμού Σταθερότητας. Συνολικά διέθεσε για την αντιμετώπιση της πανδημίας πάνω από το ¼ του ΑΕΠ τη διετία 2020-2021 με βασικούς αποδέκτες τα νοικοκυριά και τις επιχειρήσεις για το τέταρτο τρίμηνο του 2021 και για το 2022.

Ενδεικτικά θα αναφέρω τις βασικότερες παρεμβάσεις στήριξης που προβλέπονται και οι οποίες είναι η επέκταση ως το τέλος του 2022 της απαλλαγής από την ειδική εισφορά αλληλεγγύης, η μείωση κατά τρεις μονάδες των ασφαλιστικών εισφορών στον ιδιωτικό τομέα, η μείωση του ποσοστού επιστροφής όλων των επιστρεπτέων προκαταβολών, η μείωση του συντελεστή ΦΠΑ στις μεταφορές, στον καφέ και τα μη αλκοολούχα ποτά, στους κινηματογράφους, στις θεατρικές παραστάσεις, στις συναυλίες και στο τουριστικό πακέτο ως τον Ιούνιο του 2022, η μείωση του συντελεστή ΦΠΑ στα γυμναστήρια και στις σχολές χορού, η επέκταση του προγράμματος «ΓΕΦΥΡΑ» για την επιδότηση των δόσεων των δανείων των νοικοκυριών, η επέκταση του προγράμματος «ΣΥΝ-ΕΡΓΑΣΙΑ», η ενίσχυση του αρχικού προγράμματος για εκατό χιλιάδες θέσεις εργασίας με επιπλέον πενήντα χιλιάδες θέσεις.

Ο προϋπολογισμός προβλέπει ότι το 2021 θα κλείσει με ρυθμό ανάπτυξης 6,9%, καλύπτοντας άνω των 2/3 του απολεσθέντος προϊόντος, ενώ για το 2022 προβλέπεται σημαντική ανάπτυξη ύψους 4,5%, υπερβαίνοντας το ΑΕΠ του 2019 κατά 1,7%. Όσον αφορά στο χρέος της Γενικής Κυβέρνησης, αναμένεται να μειωθεί στο 189,6% του 2022 έναντι του 197,1% του 2021.

Τα αυξημένα έσοδα που προβλέπονται στον προϋπολογισμό του 2022 οφείλονται αποκλειστικά στην επανεκκίνηση της οικονομίας και δεν πρόκειται να προέλθουν από επιβολή νέων φόρων. Η Κυβέρνηση παραμένει συνεπής στην πολιτική ελάφρυνσης των νοικοκυριών και των επιχειρήσεων μέσω της μείωσης της φορολογίας και στην τόνωση των επενδύσεων και των εξαγωγών ως μέτρα μακροπρόθεσμης ανάπτυξης.

Ενδεικτικό αυτής της σταθερής πολιτικής είναι ότι μέσα σε δύο χρόνια η Κυβέρνηση της Νέας Δημοκρατίας προχώρησε σε σημαντικές μειώσεις φόρων, ασφαλιστικών εισφορών και τελών, ελαφρύνοντας τα βάρη των πολιτών και ιδιαίτερα της μεσαίας τάξης.

Υπενθυμίζω μερικές από τις σημαντικότερες παρεμβάσεις μας όπως τη μείωση του φορολογικού συντελεστή για τις επιχειρήσεις από το 28% στο 22%, τη μείωση της προκαταβολής φόρου για τις επιχειρήσεις από το 100% στο 80%, τη μείωση της προκαταβολής φόρου εισοδήματος από επιχειρηματική δραστηριότητα από το 100% στο 55% για τα φυσικά πρόσωπα από το φορολογικό έτος 2020, τη μείωση του εισαγωγικού φορολογικού συντελεστή για τα φυσικά πρόσωπα από το 22% στο 9% για εισοδήματα ως 10.000 ευρώ, την απαλλαγή από την ειδική εισφορά αλληλεγγύης για το 2020 για τα φυσικά πρόσωπα που ασκούν επιχειρηματική δραστηριότητα, την απαλλαγή από την ειδική εισφορά αλληλεγγύης για το 2021 σε μισθωτούς του ιδιωτικού τομέα και την επέκταση της απαλλαγής για το 2022 σε όσους ασκούν επιχειρηματική δραστηριότητα, τους ιδιοκτήτες ακινήτων και τους αγρότες, τη μείωση του φόρου για τα μερίσματα από το 10% στο 5%, τη μεσοσταθμική μείωση του ΕΝΦΙΑ κατά 22%, τη μείωση των ασφαλιστικών εισφορών στον ιδιωτικό τομέα για το 2021 και το 2022 κατά τρεις μονάδες, την αύξηση από 1-10-2021 του αφορολόγητου ορίου για γονικές παροχές ή δωρεές προς συγγενείς πρώτης κατηγορίας μέχρι το ποσό των 800.000 ευρώ.

Στο ιδιαίτερα σημαντικό κομμάτι της αντιμετώπισης της πανδημίας το συνολικό ύψος των δαπανών του Υπουργείου Υγείας για την υλοποίηση μέτρων κατά του κορωνοϊού ανέρχεται σε 944 εκατομμύρια ευρώ για το 2021. Για το 2022 οι συνολικές δαπάνες αυξάνονται, καθώς σ’ αυτές προστίθενται κονδύλια του Ταμείου Ανάκαμψης ύψους 241 εκατομμυρίων ευρώ και έσοδα από το Πρόγραμμα Δημοσίων Επενδύσεων ύψους 75 εκατομμυρίων ευρώ. Όλα αυτά είναι αυξημένα κατά 20 εκατομμύρια ευρώ σε σχέση με το 2021.

Επιπλέον, στις συνολικές δαπάνες συμπεριλαμβάνονται και έκτακτες δαπάνες ύψους 736 εκατομμυρίων ευρώ, εκ των οποίων τα 136 εκατομμύρια έχουν ήδη κατανεμηθεί στις πιστώσεις του Υπουργείου Υγείας για την κάλυψη της μισθοδοσίας του επικουρικού προσωπικού που προσλήφθηκε λόγω COVID-19 και τα 600 εκατομμύρια έχουν προβλεφθεί σε ειδικό φορέα του Υπουργείου Οικονομικών, ώστε να εκταμιευθούν ανάλογα με την πορεία της πανδημίας.

Θέλω επίσης, να αναφερθώ και στα νέα στοιχεία που εισάγει ο προϋπολογισμός με στόχο την ενίσχυση της διαφάνειας και του αξιολογούμενου έργου.

Συγκεκριμένα, καθιερώνεται πιλοτικά για το 2022 ο προϋπολογισμός επιδόσεων για όλους τους φορείς της κεντρικής διοίκησης και τη Βουλή των Ελλήνων, με στόχο την αξιολόγηση της διαχείρισης των δημοσίων πόρων. Επιπλέον, καθιερώνονται δείκτες μέτρησης του περιβαλλοντικού αποτυπώματος συγκεκριμένων πολιτικών που σχετίζονται με προγράμματα των φορέων της Γενικής Κυβέρνησης, καθώς και η πλήρης ταξινόμηση των δαπανών και η διευκόλυνση ενημέρωσης του κάθε πολίτη για ενημέρωση για το σύνολο των δαπανών όλων των φορέων της Γενικής Κυβέρνησης ανά τομέα.

Άρα, λοιπόν, θεωρώ ότι η Κυβέρνησή μας και στους δύο τομείς –και στην οικονομία και στην υγεία- ανταποκρίθηκε στις προσδοκίες των πολιτών και στις ανάγκες των καιρών.

Κλείνοντας, θα ήθελα να πω ότι με την ψήφιση του προϋπολογισμού θα μπορώ να γυρίσω και φέτος στον τόπο μου τα Χριστούγεννα και να μεταφέρω στους συμπολίτες μου αισιοδοξία και προοπτική για το αύριο.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε τον κ. Κοτρωνιά και για την τήρηση του χρόνου.

Τον λόγο τώρα έχει ο Υπουργός Ψηφιακής Διακυβέρνησης κ. Κυριάκος Πιερρακάκης.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Επικρατείας και Ψηφιακής Διακυβέρνησης):** Σας ευχαριστώ πολύ, κύριε Πρόεδρε.

Κυρίες και κύριοι Βουλευτές, θα μου επιτρέψετε να ξεκινήσω δίνοντας συγχαρητήρια στους συναδέλφους μου Χρήστο Σταϊκούρα και Θεόδωρο Σκυλακάκη, αλλά και σ’ όλη την ομάδα του Υπουργείου Οικονομικών για έναν προϋπολογισμό ο οποίος έχει όλες τις προϋποθέσεις μετάβασης της χώρας από ένα περιβάλλον ισχυρής ανάκαμψης σ’ ένα περιβάλλον βιώσιμης ανάπτυξης. Είναι ένας προϋπολογισμός ο οποίος πραγματικά μεταβολίζει ένα ιστορικό στοιχείο για την εποχή μας, μια ιστορική παράμετρο, το Ταμείο Ανάκαμψης, το οποίο είναι ένα σχέδιο «ΜΑΡΣΑΛ» για το έτος 2021, για το έτος 2022, για την ευρύτερη εποχή στην οποία ζούμε.

Πάντα σ’ αυτές τις συζητήσεις και εδώ και διεθνώς, ακριβώς επειδή οι προϋπολογισμοί είναι δυσπρόσιτα κείμενα με πολλές οικονομικές έννοιες, λένε οι πολιτικοί -και σωστά- ότι οι προϋπολογισμοί αντανακλούν τις αξίες μας. Εδώ πράγματι αυτό συμβαίνει και ακριβώς γι’ αυτό η πολιτική ηγεσία του Υπουργείου Οικονομικών είναι άξια συγχαρητηρίων γιατί η πυρηνική αξία η οποία υπάρχει σ’ αυτό το κείμενο είναι μια αξία η οποία αναγνωρίζει τη βαθιά πίστη στις δυνατότητές μας, μια αισιοδοξία σε σχέση με το πού πραγματικά μπορεί να πάει η χώρα, με το ποιο πραγματικά είναι το όριό μας, γιατί το όριό μας είναι το ότι αυτό δεν υφίσταται.

Πάντοτε σ’ αυτήν τη συζήτηση υπάρχει μια διάσταση αποτίμησης, υπάρχει μια διάσταση προγραμματισμού για κάθε Υπουργείο, για κάθε Υπουργό και είναι δεδομένο ότι στην εποχή του COVID-19, στην εποχή που βιώσαμε και την περασμένη χρονιά υπήρξε μια πύκνωση του ιστορικού χρόνου –πάντα έτσι συμβαίνει στις κρίσεις- σε ό,τι αφορά τον ψηφιακό μετασχηματισμό και αυτό συνέβη διεθνώς, όχι μόνο στη χώρα μας. Έγινε μια πολύ γρήγορη μετάβαση, μια βίαιη –θα έλεγε κανείς- μετάβαση σε ψηφιακά μέσα σε πολύ μεγάλο βαθμό. Ενώ οι τεχνολογίες αυτές υπήρχαν, αξιοποιήθηκαν στον μέγιστο βαθμό, άλλαξαν κοινωνικά, επιχειρηματικά, εργασιακά μοντέλα και πλέον η Ελλάδα έχει καταφέρει ειδικά στο κομμάτι των ψηφιακών δημοσίων υπηρεσιών να καλύψει ένα πολύ μεγάλο κομμάτι της απόστασης που τη χώριζε από άλλες χώρες.

Θα ήθελα να ξεκινήσω αναφέροντας αυτό το νούμερο απ’ αυτό το Βήμα, γιατί πλέον σήμερα έχουμε μια εικόνα τού τι συνέβη φέτος. Επιτρέψτε μου κατ’ αρχάς να πω τι είναι οι ψηφιακές συναλλαγές, στον αριθμό των οποίων θα ήθελα να αναφερθώ. Ψηφιακή συναλλαγή νοείται ότι είναι η πρόσβαση του πολίτη στο κράτος με τα στοιχεία του, αλλά επίσης ότι είναι το ίδιο το κράτος, αν έχει ήδη τα στοιχεία σου, με τη συγκατάθεσή σου να μπορεί να τα αξιοποιεί, να μη σε ρωτά.

Αυτός είναι ο σχεδιαστικός κανόνας. Τον χρησιμοποιούν οι Εσθονοί. Αυτό ξεκίνησαν. Το λέμε «μόνον άπαξ», «once only» στα αγγλικά. Η ιδέα είναι ότι αν αθροίσεις αυτούς τους δύο αριθμούς έχεις μια εικόνα του πόσες φορές δεν χρειάστηκε να πας σε μια ουρά, πόσο μάλλον φέτος, πόσο μάλλον στην εποχή της πανδημίας.

Ποια είναι η εξέλιξη αυτού του αριθμού στον χρόνο; Το 2018 είχαμε οκτώ εκατομμύρια οκτακόσιες χιλιάδες ψηφιακές συναλλαγές, δηλαδή το 2018 είχαμε οκτώ εκατομμύρια οκτακόσιες χιλιάδες ουρές οι οποίες δεν έλαβαν χώρα με φυσικό τρόπο, χρησιμοποιήθηκαν ψηφιακά μέσα και εξυπηρετήθηκε ο κόσμος έτσι. Το 2019 το νούμερο αυτό είχε γίνει τριάντα τέσσερα εκατομμύρια. Το 2020 το νούμερο αυτό είχε γίνει ενενήντα τέσσερα εκατομμύρια. Σήμερα το πρωί ζήτησα τα πρώτα στοιχεία για το 2021 και είναι στα τετρακόσια ενενήντα εκατομμύρια. Δηλαδή φέτος μιλάμε χοντρικά για πεντακόσια εκατομμύρια ψηφιακές συναλλαγές, περίπου δηλαδή για πενήντα πέντε ουρές που γλιτώσαμε για κάθε ενήλικο πολίτη της χώρας, για πενήντα πέντε ουρές που δεν έλαβαν χώρα, ειδικά σε μια περίοδο πανδημίας.

Αυτό από μόνο του είναι πάρα πολύ σημαντικό. Είναι μια εκθετική καμπύλη που δείχνει ένα εκθετικό άλμα. Δείχνει πόσο πολύ ο κόσμος τις είχε ανάγκη αυτές τις αλλαγές στο δημόσιο, στις ψηφιακές υπηρεσίες. Και βέβαια η μετάβαση από τις πεντακόσιες μια υπηρεσίες του gov.gr στις χίλιες τριακόσιες τέσσερις που έχουμε σήμερα το πρωί, μέσα σε περίπου είκοσι έναν μήνες, δείχνει επίσης και την ανάγκη αλλαγής κλίμακας σε σχέση με το ποια είναι αυτή η ψηφιακή εξυπηρέτηση. Γιατί για κάθε μία υπηρεσία που ήδη παρέχουμε ψηφιακά, μπορούμε να σκεφτούμε αρκετές άλλες που ακόμη δεν παρέχουμε. Ο ισχυρισμός μου, όμως, από αυτό το Βήμα είναι το ότι η βελόνα κινείται και κινείται με πολύ μεγάλη ταχύτητα και το χαμένο έδαφος καλύπτεται.

Αν προσθέσει κανείς σ’ αυτήν την εξίσωση τις τηλεπικοινωνίες, μπορεί να δει ότι η Ελλάδα ήταν μια από τις πρώτες τρεις χώρες που έκαναν τη μετάβαση στα δίκτυα πέμπτης γενιάς, το 5G και να δει ότι είμαστε εικοστοί πέμπτοι στον κόσμο στην κινητή τηλεφωνία, αλλά να διαπιστώσει ένα πολύ μεγάλο πρόβλημα στη σταθερή τηλεφωνία, όπου είμαστε εκατοστοί στον κόσμο και υπάρχουν πάρα πολλοί λόγοι γι’ αυτό. Είναι επενδύσεις που δεν έγιναν εδώ και πάρα πολλά χρόνια. Χρειαζόμαστε μια αποχαλκοποίηση του δικτύου, πέρα από την απολιγνιτοποίηση για την οποία μιλάμε. Αλλά δεν παύει να είμαστε εκατοστοί στον κόσμο. Περίπου από τέσσερα εκατομμύρια οκτακόσιες χιλιάδες δυνητικές γραμμές οπτικής ίνας, σήμερα έχουν καλυφθεί περίπου επτακόσιες χιλιάδες προς το τέλος της χρονιάς.

Αν έβλεπε κανείς και έβαζε κάτω τα σχέδια επένδυσης των τριών παρόχων μαζί με το «Ultra-Fast Broadband» -το οποίο είναι η κρατική παρέμβαση, οι οκτακόσιες χιλιάδες γραμμές οι δικές μας- από τα τέσσερα εκατομμύρια οκτακόσιες χιλιάδες μέχρι χθες που είχαμε την ανακοίνωση, είχαμε την αίσθηση, είχαμε το σχέδιο των δύο εκατομμυρίων οκτακοσίων χιλιάδων γραμμών, δηλαδή μας έλειπαν δύο εκατομμύρια γραμμές, πολύ μακριά από τον ευρωπαϊκό στόχο. Η χθεσινή ανακοίνωση ενός εκ των τριών παρόχων, τον οποίο συναντήσαμε με τον Πρωθυπουργό χτες -έχει βγει και στον Τύπο σήμερα το πρωί- οριοθετεί ότι το 75% αυτού του κενού των δύο εκατομμυρίων θα καλυφθεί από ιδιωτική επένδυση.

Συνεπώς πλέον και σε αυτόν τον τομέα που ήταν ένας τομέας όπου η χώρα πάσχει, όπου η χώρα έπρεπε να δει μεγάλη επένδυση, είναι ακόμη ένας τομέας στον οποίον υπάρχει μεγάλη κινητικότητα, είναι ένας ακόμη τομέας όπου η βελόνα κινείται με γρήγορο ρυθμό.

Βέβαια υπάρχουν πάρα πολλά ακόμη, όπως είπα, που απομένει να γίνουν και πολλές υπηρεσίες τις οποίες θα βλέπουμε με την ίδια ταχύτητα, εβδομάδα με την εβδομάδα, ψηφιακές μεταβιβάσεις αυτοκινήτων, νέο σύστημα στις μεταβιβάσεις ακινήτων για να μην ταλαιπωρείται ο κόσμος με τον τρόπο με τον οποίο ταλαιπωρείται ακόμη και σήμερα, ίδρυση ατομικής επιχείρησης, προληπτική ιατρική αξιοποιώντας το μοντέλο της συνταγογράφησης, ένα σύστημα πραγματικά σπουδαίο για τη χώρα μας που αξιοποιήθηκε και στον εθνικό εμβολιασμό και έξυπνες πόλεις. Το 2022 είναι η χρονιά των έξυπνων πόλεων, 320 εκατομμύρια ευρώ από το Ταμείο Ανάκαμψης και το ΕΣΠΑ για κάθε δήμο της χώρας για μια σειρά έργων, τα οποία θα επιτρέψουν και στην τοπική αυτοδιοίκηση να κάνει αυτό το άλμα. Και βέβαια θα είναι η χρονιά μιας πολύ μεγάλης πρωτοβουλίας, που έχει ήδη ξεκινήσει και θα ανακοινώσουμε την ύπαρξή της επίσημα σε λίγες εβδομάδες με έναν τρόπο κωδικοποιημένο, το μητρώο διαδικασιών του ελληνικού κράτους, δηλαδή για πρώτη φορά το ελληνικό κράτος θα καταγράψει το σύνολο των διαδικασιών του για κάθε αλληλεπίδραση με τον πολίτη και την επιχείρηση σε ένα σημείο και όποιος δεν τηρεί αυτό που είναι εκεί προφανώς θα υπάρχουν συνέπειες.

Δεύτερον, η καταγραφή καθαυτή θα μας επιτρέψει να κάνουμε κάτι πολύ σημαντικότερο από την ψηφιοποίηση, όπως γίνεται σήμερα που έρχεται μαζί με απλούστευση αλλά όχι στην κλίμακα που θέλουμε, να απλουστεύσουμε επιτέλους τις διαδικασίες. Να ξεφύγουμε, δηλαδή, από όλες τις περιττές διαδικασίες του ελληνικού κράτους, να μπορέσουμε πραγματικά να υλοποιήσουμε το σύνολο αυτής της μεγάλης αλλαγής.

Θα έλεγε κανείς ότι αυτή είναι μια στρατηγική -μιας και μιλάμε για τον προϋπολογισμό- που έχει σίγουρα οικονομικό αποτύπωμα. Βοηθά την παραγωγικότητα. Η μείωση των ουρών μειώνει τα διοικητικά βάρη. Ο ΟΟΣΑ είχε καταγράψει πριν την οικονομική κρίση, το 2006, ότι τα διοικητικά βάρη κοστίζουν 6,8% στο τότε ελληνικό ΑΕΠ που ήταν πολύ υψηλότερο. Όσες αλλαγές και αν έγιναν στην πορεία, τώρα γίνεται μια πάρα πολύ συστηματική προσπάθεια να μειώσουμε αυτά τα διοικητικά βάρη και αυτό έχει σίγουρα οικονομική επίδραση, αλλά είναι και μια κοινωνική πολιτική, είναι και μια λαϊκή πολιτική. Είναι ένας μηχανισμός μείωσης ανισοτήτων ίσης πρόσβασης στο κράτος και είναι και ένας νέος κοινωνικός ανελκυστήρας, γιατί τον ρόλο που έπαιξε η παιδεία στον 20ο αιώνα να είναι ο ιμάντας της κοινωνικής κινητικότητας του ελληνικού κράτους, τώρα έρχεται η τεχνολογία να παντρευτεί με την παιδεία, με αυτήν τη μεγάλη επιτάχυνση η οποία συμβαίνει, που θα αλλάξει τα πάντα μαζί με τις μεγάλες δημογραφικές αλλαγές του αιώνα μας, όπου κάθε τέσσερα χρόνια το προσδόκιμο αυξάνεται κατά έναν χρόνο, με τις νέες τεχνολογίες, την τεχνητή νοημοσύνη, το 3D printing, το 5G. Όλα αυτά είναι τα αρκτικόλεξο τα οποία δεν γνωρίζουμε ακόμη ποιο είναι το ακριβές περιεχόμενο των συνεπειών τους, όμως γνωρίζουμε ότι συνέπειες θα υπάρξουν. Εδώ, λοιπόν, δεν υπάρχει η πολυτέλεια να χάσουμε άλλον χρόνο, δεν υπάρχει η πολυτέλεια να χάσουμε ένα ακόμα τρένο. Και ακριβώς γι’ αυτό τον λόγο η πολιτική αυτή είναι πάρα πολύ σημαντικό να συντελεστεί και να συντελεστεί με ταχύτητα.

Η ψηφιακή πολιτική καταργεί την έννοια του κέντρου και δεν αναφέρομαι πολιτικά. Αναφέρομαι γεωγραφικά και χωροταξικά. Γιατί ακριβώς γι’ αυτόν τον λόγο μειώνει τη διάσταση της απόστασης και επιτρέπει στο κέντρο να είναι στο σαλόνι του καθενός μας, στο σπίτι του καθενός μας, στη δουλειά του καθενός μας. Να δούμε μια διάλεξη ενός μεγάλου πανεπιστημίου του εξωτερικού από το σπίτι μας, να συμμετάσχουμε σε επαγγελματικές και επιχειρηματικές δραστηριότητες από απόσταση. Υπό αυτήν την έννοια εδώ έδρασε ο COVID ως πυκνωτής του ιστορικού χρόνου. Και ακριβώς αυτό η Ελλάδα έχει κάθε δυνατότητα να το αξιοποιήσει.

Κλείνοντας, κύριε Πρόεδρε, ακριβώς επειδή αναφέρθηκα πριν στην πυρηνική αισιοδοξία που κρύβει και το κείμενο του προϋπολογισμού και το σύνολο της φιλοσοφίας της Κυβέρνησης και πρωτίστως του Πρωθυπουργού, θέλω να πω αν κρατάω προσωπικά κάτι. Από το 2021, είναι η βραδιά της 11ης προς 12ης Ιανουαρίου στο κτήριο της Πολιτικής Προστασίας, όπου ήταν η βραδιά πριν ξεκινήσει το εθνικό σύστημα εμβολιασμού, όπου δεκάδες μηχανικοί του ελληνικού δημοσίου, στελέχη του Ελληνικού Στρατού, στελέχη της Πολιτικής Προστασίας, του Υπουργείου Υγείας, του Υπουργείου Ψηφιακής Διακυβέρνησης, των συνεργαζόμενων εταιρειών δεν κοιμήθηκαν όλο το βράδυ, έτσι ώστε το σύστημα αυτό να δουλέψει και να δουλέψει καλά στις 7.00΄ και στις 8.00΄ το πρωί. Είναι η μεγαλύτερη αντανάκλαση των δυνατοτήτων μας. Είναι η μεγαλύτερη πηγή αισιοδοξίας για το σύνολο των δυνατοτήτων των νέων ανθρώπων, των νέων Ελληνίδων και των νέων Ελλήνων συνολικά στη χώρα μας και εντός των συνόρων και εκτός.

Έχουμε κάθε δυνατότητα να φανούμε αντάξιοι των νέων δυνατοτήτων που έχουμε ως χώρα, ακριβώς επειδή υπάρχουν αυτά τα πρόσωπα και μας έδειξαν τις δυνατότητές τους στο πεδίο.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, σας ευχαριστώ πολύ.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, θα ήθελα τον λόγο για ένα λεπτό.

**ΠΡΟΕΔΡΕΥΩΝ (Χαράλαμπος Αθανασίου):** Δεν είστε Κοινοβουλευτικός Εκπρόσωπος. Δεν χρειάζεται.

**ΣΩΚΡΑΤΗΣ ΦΑΜΕΛΛΟΣ:** Μα είμαι Κοινοβουλευτικός Εκπρόσωπος, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ο κ. Τσακαλώτος είναι.

**ΣΩΚΡΑΤΗΣ ΦΑΜΕΛΛΟΣ:** Έχει γίνει αντικατάσταση.

**ΠΡΟΕΔΡΕΥΩΝ (Χαράλαμπος Αθανασίου):** Ας έρθει ο κ. Τσακαλώτος να ρωτήσει. Δεν μπορεί ο κάθε Βουλευτής να ρωτάει. Δεν γίνεται αυτό. Αλλιώς θα πάμε πολύ πίσω.

**ΣΩΚΡΑΤΗΣ ΦΑΜΕΛΛΟΣ:** Τότε ποιος είναι ο λόγος του Κοινοβουλευτικού Εκπροσώπου, κύριε Πρόεδρε;

**ΠΡΟΕΔΡΕΥΩΝ (Χαράλαμπος Αθανασίου):** Φανταστείτε ο κάθε Βουλευτής να ρωτάει τον Υπουργό. Δεν γίνεται αυτό.

**ΝΙΚΟΛΑΟΣ ΗΓΟΥΜΕΝΙΔΗΣ**: Δεν είναι «ο κάθε Βουλευτής». Είναι Κοινοβουλευτικός Εκπρόσωπος.

**ΣΩΚΡΑΤΗΣ ΦΑΜΕΛΛΟΣ:** Δηλαδή συγγνώμη, κύριε Πρόεδρε, ο Κοινοβουλευτικός Εκπρόσωπος της Αντιπολίτευσης ζητάει τον λόγο και τον αρνείστε;

**ΠΡΟΕΔΡΕΥΩΝ (Χαράλαμπος Αθανασίου):** Μισό λεπτό, δεν υπάρχει και προσωπικό τώρα.

**ΣΩΚΡΑΤΗΣ ΦΑΜΕΛΛΟΣ:** Δεν υπάρχει ένταση. Θέλω τον λόγο για ένα λεπτό, να κάνω μια ερώτηση στον κ. Πιερρακάκη. Είναι κάτι που είπε στην ομιλία του και το θεωρώ κρίσιμο.

**ΠΡΟΕΔΡΕΥΩΝ (Χαράλαμπος Αθανασίου):** Ωραία, ακούστε. Πράγματι τώρα επειδή είναι πολύ καινοτόμο και σύγχρονο αυτό που είπε ο Υπουργός, πράγματι ο καθένας μας μπορεί να έχει απορίες σε μερικά. Και εγώ τα άκουσα με μεγάλη ευχαρίστηση και ήταν άγνωστα.

Κατά παρέκκλιση, κάντε μια διευκρίνιση. Ορίστε, ο Υπουργός είναι εδώ να μας διαφωτίσει. Είναι πράγματι ένα καινοτόμο θέμα, αλίμονο.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, γνωρίζοντας πολύ καλά από την Κοινοβουλευτική Ομάδα του ΣΥΡΙΖΑ ότι έχω σήμερα οριστεί για την πρωινή συνεδρίαση Κοινοβουλευτικός Εκπρόσωπος, με βάση τον Κανονισμό θέλω να κάνω μια ερώτηση στον κ. Πιερρακάκη που μόλις κατέβηκε από το Βήμα.

Αναφέρθηκε στο ζήτημα του κόστους των τηλεπικοινωνιών. Και θεωρώ ότι είναι σημαντικό ότι αναφέρθηκε σ’ αυτό στην ομιλία του στον προϋπολογισμό. Και μάλιστα αναφέρθηκε σε μια συζήτηση που κάνατε με έναν από τους παρόχους για την επέκταση των δικτύων, αν δεν κάνω λάθος. Θέλω να το διευκρινίσουμε λίγο αυτό γιατί είναι κρίσιμο. Μέσα στο πλαίσιο ψηφιοποίησης των λειτουργιών της κοινωνίας μας και γενικότερα της εξυπηρέτησης των πολιτών αλλά και της επιχειρηματικότητας αυτό που εμείς γνωρίζουμε -και δεν αναφερθήκατε σε αυτό- είναι ότι η Ελλάδα σήμερα είναι η πιο ακριβή χώρα στην Ευρωπαϊκή Ένωση σε κόστος τηλεπικοινωνιών και κινητής τηλεφωνίας. Αυτό είναι ένα κρίσιμο ζήτημα που αναστέλλει και την εξυπηρέτηση του πολίτη με βάση όλες αυτές τις ψηφιακές λειτουργίες…

**ΠΡΟΕΔΡΕΥΩΝ (Χαράλαμπος Αθανασίου):** Μα, εσείς, κύριε Φάμελλε, κάνετε αγόρευση. Δεν ζητάτε διευκρινίσεις.

**ΣΩΚΡΑΤΗΣ ΦΑΜΕΛΛΟΣ:** Διευκρίνιση είναι.

**ΠΡΟΕΔΡΕΥΩΝ (Χαράλαμπος Αθανασίου):** Δεν είναι. Λέτε αν είναι η ακριβότερη χώρα. Ελάτε τώρα. Κάνουμε κατάχρηση.

**ΣΩΚΡΑΤΗΣ ΦΑΜΕΛΛΟΣ:** Από πότε το Προεδρείο θα παρεμβαίνει και στην ομιλία του Κοινοβουλευτικού Εκπροσώπου για μια ερώτηση;

Σας παρακαλώ. Μπορεί ο κύριος Υπουργός να καταλαβαίνει για το θέμα.

**ΠΡΟΕΔΡΕΥΩΝ (Χαράλαμπος Αθανασίου):** Εσείς κάνετε τοποθέτηση τώρα.

**ΣΩΚΡΑΤΗΣ ΦΑΜΕΛΛΟΣ:** Ρωτάμε, λοιπόν. Στο πλαίσιο της θεσμικής λειτουργίας του Υπουργείου -και γνωρίζω ότι είναι και θέμα της Επιτροπής Ανταγωνισμού και όχι μόνο δικό σας- έχετε να μας πείτε κάτι για το τι μπορεί να κάνει η Κυβέρνηση για τη μείωση του κόστους λειτουργίας εφόσον υπάρχουν σοβαρά στοιχεία για τη λειτουργία καρτέλ στις τηλεπικοινωνίες, έτσι ώστε να έχουμε την πιο ακριβή αγορά;

**ΠΡΟΕΔΡΕΥΩΝ (Χαράλαμπος Αθανασίου):** Αρκετά, κύριε Φάμελλε. Είναι αντικείμενο επίκαιρης ερώτησης.

**ΣΩΚΡΑΤΗΣ ΦΑΜΕΛΛΟΣ:** Γιατί αυτό έρχεται να ανατρέψει όλη τη συζήτηση περί ψηφιακού εκσυγχρονισμού, περί εξυπηρέτησης του πολίτη αλλά είναι επιβάρυνση και του πολίτη και των επιχειρήσεων.

**ΠΡΟΕΔΡΕΥΩΝ (Χαράλαμπος Αθανασίου):** Μην αναγκαστώ να σας κλείσω το μικρόφωνο. Δεν είναι σωστό.

**ΣΩΚΡΑΤΗΣ ΦΑΜΕΛΛΟΣ:** Αυτό είναι κάτι το οποίο θέλω να μου απαντήσετε.

**ΠΡΟΕΔΡΕΥΩΝ (Χαράλαμπος Αθανασίου):** Για την ισότητα των όπλων, θέλει κάποιος συνάδελφος τον λόγο; Μόνο για κάποια διευκρίνιση. Πράγματι είναι θέματα πολύ πρωτότυπα.

Ορίστε, κύριε Υπουργέ. Αλλά μόνο στις διευκρινίσεις παρακαλώ. Για όποιες άλλες απορίες έχει, να σας κάνει μια επίκαιρη ερώτηση.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Επικρατείας και Ψηφιακής Διακυβέρνησης):** Σας ευχαριστώ.

Θα απαντήσω στο κομμάτι που αφορά το κόστος των τηλεπικοινωνιών. Σας παραπέμπω στην τελευταία έρευνα της Ευρωπαϊκής Ένωσης, τον δείκτη DESI. Σχετικά μ’ αυτόν έχουμε επιφυλάξεις βέβαια γιατί δεν είναι τεχνολογικά ουδέτερος. Ασχολείται μόνο με την οπτική ίνα σε σχέση με το να επιβραβεύει τη χώρα. Να σας ζητήσω να δείτε τη βελτίωση της θέσης της χώρας στο κόστος από μια αρχική καταγραφή των δεδομένων πέρυσι και πρόπερσι και επί των ημερών σας στις πολύ ακριβές χώρες. Πλέον έχει πέσει στις αρκετά ακριβές χώρες. Ένας από τους λόγους που αυτό έχει συμβεί και θα το δούμε να βελτιώνεται ακόμη περισσότερο είναι η πολιτική του Υπουργείου Οικονομικών. Φέτος ο Πρωθυπουργός ανακοίνωσε ότι από την επόμενη χρονιά το τέλος κινητής τηλεφωνίας καταργείται στους κάτω των τριάντα ετών και αποκλιμακώνεται στους υπόλοιπους που ήταν από 12% έως 20% ακόμα και επί των ημερών σας και πλέον πάει στο 10%.

Από εκεί και πέρα ο τρόπος που λειτουργεί μια αγορά συνολικά στην Ευρωπαϊκή Ένωση και η ρύθμιση των αγορών είναι δουλειά των ανεξάρτητων αρχών και των αρμόδιων ανεξάρτητων αρχών. Εμείς επικουρούμε το έργο τους δημιουργώντας τα κατάλληλα θεσμικά εργαλεία. Στον νόμο περί ψηφιακής διακυβέρνησης, τον 4727/2020 -τον στήριξε και το κόμμα σας και μπράβο σας γι’ αυτό- περιλαμβάνεται η εισαγωγή του κώδικα ηλεκτρονικών επικοινωνιών που είναι το ρυθμιστικό πεδίο των τηλεπικοινωνιών. Το ψηφίσατε μαζί μας και ακριβώς αυτό είναι, αν θέλετε, το σύνταγμα των τηλεπικοινωνιών, αυτό πάνω στο οποίο λαμβάνει τις αποφάσεις της ο αρμόδιος ανεξάρτητος ρυθμιστής, έτσι ώστε να μπορέσει να κάνει το καλύτερο δυνατό για τη διαχείριση του ανταγωνισμού στον χώρο των τηλεπικοινωνιών στη χώρα μας. Άρα, στις τιμές υπάρχει ήδη πρόοδος στα δεδομένα. Είμαστε περίπου στο 1 GB το ευρώ στα data. Υπάρχει μείωση του τέλους και από κει και πέρα υπάρχουν και οι επενδύσεις οι οποίες θα έρθουν να συμβάλουν εκ των πραγμάτων σε αυτήν την εξίσωση. Και αυτό το οποίο είπα από Βήματος πριν είναι ότι χθες ανακοινώθηκε μια πραγματικά πολύ σπουδαία επένδυση που καλύπτει μεγάλο κομμάτι του χάσματος και της εκκρεμότητας που υπήρχε εδώ και χρόνια.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Ο κ. Καμίνης από το Κίνημα Αλλαγής έχει τον λόγο. Αμέσως μετά ο κ. Μαρίνος από το Κομμουνιστικό Κόμμα.

Κύριε Καμίνη, έχετε τον λόγο.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κύριε Πρόεδρε. Απλώς να πω τώρα με αφορμή την τελευταία συζήτηση ότι τις ανεξάρτητες αρχές, κύριε Υπουργέ, τις θυμόμαστε μόνο όταν είναι να τους μετακυλήσουμε την ευθύνη. Όταν είναι να τις βοηθήσουμε να κάνουν το έργο τους, να τους δώσουμε το προσωπικό και τα μέσα, τότε δεν το κάνουμε αυτό. Ειλικρινά σας λέω ότι είναι κάτι το οποίο γνωρίζω πολύ καλά. Στο θέμα μας τώρα.

Η επιδημία τόσο στην Ευρώπη όσο και στην Ελλάδα είχε ως άμεση συνέπεια την ανάγκη στήριξης των οικονομιών και την εκτίναξη του δημοσίου χρέους. Και δεν είναι μόνο λόγω χρέους του Ακαθάριστου Εθνικού Προϊόντος που είναι άνω του 200%. Σε απόλυτους αριθμούς αγγίζει σχεδόν τα 400 δισεκατομμύρια ευρώ. Όμως αυτή η δυνατότητα στήριξης προήλθε όχι μόνο από τη χαλάρωση των δημοσιονομικών κανόνων σε επίπεδο Ευρωπαϊκής Ένωσης αλλά και από την κοινή δράση και πρόσβαση σε φθηνά κεφάλαια για τις χώρες της Ευρωπαϊκής Ένωσης. Πρόσβαση η οποία από τον Απρίλιο του 2022 μάλλον θα πρέπει να θεωρείται αβέβαιη.

Από τη μια, λοιπόν, η δυνατότητα πρόσβασης σε φθηνό δανεισμό τελειώνει από την ερχόμενη άνοιξη και συνεπώς η πολιτεία θα έχει περιορισμένες δυνατότητες παρέμβασης. Οι επιχειρήσεις θα πρέπει να ανταποκριθούν στις κορωνο-οφειλές τις οποίες η Κυβέρνηση μετέθεσε για το μέλλον. Από την άλλη ο πληθωρισμός καλπάζει στο 5% και ίσως και παραπάνω. Έτσι θα πάμε, κατά δήλωση του Υπουργού Οικονομικών για το πρώτο μισό του 2022. Θυμίζω ότι τέτοιο πληθωρισμό είχαμε να δούμε από τη δεκαετία του 1990. Οι πενιχρές αυξήσεις 2% στον βασικό μισθό που ανακοίνωσε ο Πρωθυπουργός για το 2022 θα εξαϋλωθούν από τον πολλαπλάσιο πληθωρισμό με αποτέλεσμα να περιοριστεί και η κατανάλωση. Δημιουργείται έτσι ένα εκρηκτικό κλίμα στην οικονομία.

Θα ήθελα να επισημάνω δύο ζητήματα προτού έρθω στα επιμέρους. Το πρώτο είναι ο λόγος άμεσων και έμμεσων φόρων από το 1,29 το 2005 εκτιμάται ότι το 2022 θα φτάσει το 1,63, αύξηση πάνω από 30%. Ο δείκτης αυτός είναι ουσιαστικά δείκτης ανισοτήτων και προκαλεί μεγάλη ανησυχία για τον αντίκτυπο που θα έχει στις κοινωνικές και πολιτικές εξελίξεις. Αλλά είναι και βαθιά αντιπαραγωγικός γιατί έτσι δημιουργούνται τεράστια αντικίνητρα για επενδύσεις. Ενισχύεται η απόκρυψη του ΦΠΑ, αδικείται ο έντιμος επιχειρηματίας και το τέλος της μέρας δείχνει ότι δεν βρισκόμαστε σε μια ευρωπαϊκή πορεία αλλά θυμίζει εποχές άλλες, άλλων χωρών, κατάρρευσης των κρατικών και εισπρακτικών μηχανισμών.

Το δεύτερο σχετίζεται απόλυτα με τη διάρθρωση των φόρων. Πεποίθησή μου είναι ότι οφείλουμε να το δούμε αυτό ξανά από την αρχή. Όχι από το μηδέν αλλά σίγουρα από την αρχή γιατί έχουμε τα θλιβερά πρωτεία να είμαστε η πρώτη χώρα στην Ευρωζώνη σε κλοπή ΦΠΑ και σε επίπεδο γενικότερο Ευρωπαϊκής Ένωσης, δεύτερη μετά την Ρουμανία. Φταίνε βεβαίως και οι φοροεισπρακτικοί μηχανισμοί αλλά δεν είναι μόνο αυτό. Είναι και η διάρθρωση των ίδιων των συντελεστών του ΦΠΑ με πιο κραυγαλέο παράδειγμα αυτό των υπηρεσιών.

Θα ήθελα κατ’ αρχάς να αναφέρω ότι η σύσταση του Υπουργείου Κλιματικής Κρίσης ήταν μια απόφαση στη σωστή κατεύθυνση. Είχε επισημανθεί έγκαιρα από εμάς κατά τη συζήτηση του ν.4662 το 2020 ακριβώς γιατί διαβλέπαμε το πώς έχουν εξελιχθεί πλέον τα φαινόμενα της κλιματικής κρίσης στις μέρες μας και την ανάγκη η Πολιτική Προστασία να τύχει της δέουσας προσοχής. Παρά ταύτα η χρηματοδότηση του νέου Υπουργείου εκτιμώ ότι ουσιαστικά περιορίζεται στις πάγιες λειτουργικές του ανάγκες. Γιατί ως ένα και ενιαίο Υπουργείο, τότε, με το Υπουργείο Προστασίας του Πολίτη το 2021, είχαμε στον προϋπολογισμό χρηματοδοτήσεις της τάξης των δυόμιση περίπου δισεκατομμυρίων. Το 2022 και με δύο πλέον Υπουργεία το σύνολο των αντίστοιχων χρηματοδοτήσεων είναι περίπου στα 2 δισεκατομμύρια 570 εκατομμύρια. Δηλαδή, περίπου 80 δισεκατομμύρια παραπάνω από το 2021. Άρα, κατ’ ουσία το νέο Υπουργείο Κλιματικής Κρίσης καλείται να λειτουργήσει με 80 εκατομμύρια ευρώ παραπάνω σε σχέση με το προηγούμενο καθεστώς. Αυτό είναι ένα ελαχιστότατο ποσό αν σκεφτεί κανείς τις φυσικές καταστροφές των τελευταίων ετών και ειδικά του τρέχοντος καλοκαιριού και είναι ελάχιστο αν σκεφτεί ότι ο στόλος οχημάτων και εναέριων μέσων είναι απαρχαιωμένος και σε πάρα πολύ κακή κατάσταση την ίδια ώρα που στην αστυνομία λόγου χάρη έχουν αγοραστεί πάνω από χίλια αυτοκίνητα. Είναι ελάχιστο ποσό αν σκεφτούμε και τις ελλείψεις σε προσωπικό, τις οποίες ζήσαμε και το καλοκαίρι όταν κάτοικοι και δήμαρχοι στην Εύβοια και αλλού εκλιπαρούσαν για ένα πυροσβεστικό.

Και κατά βάση, όσο διέτρεξα τον προϋπολογισμό, σχεδόν όλοι οι πόροι πάνε σε μισθοδοσίες και αγορές αγαθών για την καθημερινή διοικητική λειτουργία των διαφόρων δομών του Υπουργείου ανά τη χώρα. Καμμία πρόβλεψη, δηλαδή, για προσωπικό και στόλο, καμμία πρόβλεψη για την εκπαίδευση και τα όσα προέβλεπε ο ν.4662/2020, σε βαθμό μάλιστα που αν λάβουμε υπ’ όψιν και όλες τις άλλες ελλείψεις του νόμου αυτού, το γεγονός ότι δεν έχουν διοριστεί ακόμα σε καίριες περιφερειακές υπηρεσίες οι περιφερειακοί συντονιστές, μάς οδηγεί στο συμπέρασμα πια ότι και ο νόμος αυτός -όπως λέγαμε τότε- ουσιαστικά έχει de facto καταργηθεί.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Καμίνη και ειδικά για την τήρηση του χρόνου.

Λοιπόν, για την αποκατάσταση των πραγμάτων, από τον ΣΥΡΙΖΑ πράγματι εστάλη αίτημα ότι ο κ. Φάμελλος θα αντικαταστήσει τον κ. Τσακαλώτο. Όμως, στη γραμματεία πήγε καθυστερημένα και το Προεδρείο ενημερώθηκε μόλις τώρα.

Άρα, λοιπόν, επειδή οι συζητήσεις είναι δεκαεξάωρες, δεν είναι λογικό -και το καταλαβαίνουμε- να είναι ο ίδιος Κοινοβουλευτικός Εκπρόσωπος. Παράκληση, λοιπόν, στα κόμματα, αποβραδίς να λένε ότι σπάνε την επόμενη ημέρα σε τρία ή τέσσερα κομμάτια και ποιοι θα είναι οι Κοινοβουλευτικοί Εκπρόσωποι.

Γι’ αυτό δημιουργήθηκε αυτή η αρρυθμία, κύριε Φάμελλε. Συνεπώς, εσείς είχατε δίκιο, αλλά κι εμείς δεν είχαμε ενημερωθεί.

Τον λόγο έχει τώρα ο κ. Μαρίνος από το ΚΚΕ και αμέσως μετά τον λόγο θα πάρει η Αντιπρόεδρος, η κ. Σακοράφα.

Ορίστε, κύριε Μαρίνο.

**ΓΕΩΡΓΙΟΣ ΜΑΡΙΝΟΣ:** Ευχαριστώ, κύριε Πρόεδρε.

Ο κρατικός προϋπολογισμός για το 2022 είναι ταξικός, αντιλαϊκός, κινείται στους βασικούς άξονες που ακολούθησαν οι κυβερνήσεις της Νέας Δημοκρατίας, του ΠΑΣΟΚ και του ΣΥΡΙΖΑ τα προηγούμενα χρόνια.

Δηλαδή, από τη μια αβάσταχτοι άμεσοι και έμμεσοι φόροι σε βάρος του λαού, καθήλωση των μισθών και των συντάξεων πείνας και μείωση των κρατικών δαπανών που αφορούν τις λαϊκές ανάγκες, ακόμα και τις δαπάνες για την προστασία της υγείας στις συνθήκες της πανδημίας, με τραγικές συνέπειες. Από την άλλη, μείωση της φορολογίας, των ασφαλιστικών εισφορών και αύξηση της χρηματοδότησης των επιχειρηματικών ομίλων, με αιχμή αυτήν τη φορά την κερδοφορία των επιχειρήσεων στην πράσινη και ψηφιακή οικονομία, με διαρκή επίθεση κατά των εργατικών λαϊκών δικαιωμάτων.

Καμαρώνετε, κύριοι της Κυβέρνησης, για την καπιταλιστική ανάπτυξη. Ο λαός υποφέρει και εσείς αρνείστε να πάρετε μέτρα για τις φωτιές, τις πλημμύρες, τους σεισμούς.

Πέρασαν τέσσερις μήνες, κύριε Σταϊκούρα, από την καταστροφική πυρκαγιά στην Εύβοια, που κάηκε με δική σας ευθύνη και αρνείστε ουσιαστικές αποζημιώσεις, αναπλήρωση του εισοδήματος, μέτρα αντιπλημμυρικής προστασίας. Περιμένετε τους χορηγούς. Τα σχέδια περί ανασυγκρότησης της περιοχής έχουν μοναδικό παραλήπτη το μεγάλο κεφάλαιο και τα συμφέροντα του και οι φιέστες που οργανώνει η Κυβέρνηση δεν μπορούν να κρύψουν τις εγκληματικές της ευθύνες.

Συνολικά αποδεικνύεται πως τόσο στις συνθήκες της καπιταλιστικής κρίσης όσο και της ανάπτυξης η στρατηγική της Ευρωπαϊκής Ένωσης και των αστικών κυβερνήσεων έχει αφετηρία την αύξηση της κερδοφορίας του μεγάλου κεφαλαίου, οδηγεί στη χειροτέρευση της ζωής της εργατικής τάξης, των βιοπαλαιστών αγροτών και επαγγελματιών. Μεγαλώνει το χάσμα ανάμεσα στις δυνατότητες της εποχής μας και στην κατάσταση που ζει ο λαός. Το σύστημα που υπηρετείτε έχει ξεπεράσει τα ιστορικά του όρια. Είναι εμπόδιο στην ευημερία των λαών.

Οι εργατικοί λαϊκοί αγώνες είναι ελπιδοφόροι. Μέσα σε αυτούς προβάλλεται αντίσταση και διαμορφώνονται οι όροι της αντεπίθεσης, της κλιμάκωσης της σύγκρουσης με τα μονοπώλια και την εξουσία τους για την ανατροπή της καπιταλιστικής βαρβαρότητας. Μέσα από τα χρόνια προβλήματα που βασανίζουν τις εργατικές λαϊκές οικογένειες προβάλλει η αναγκαιότητα του σοσιαλισμού, για να γίνουν τα μέσα παραγωγής τα οικονομικά εργαλεία, κοινωνική, λαϊκή, περιουσία, η ανάπτυξη να βασιστεί στον κεντρικό επιστημονικό σχεδιασμό με κριτήριο την ικανοποίηση των λαϊκών αναγκών και όχι τα κέρδη των λίγων.

Κάθε προσδοκία για φιλολαϊκή λύση μέσα από κυβερνητικές εναλλαγές ανάμεσα στη Νέα Δημοκρατία, τον ΣΥΡΙΖΑ ή άλλο αστικό κόμμα φιλελεύθερης ή σοσιαλδημοκρατικής κοπής, έχει διαψευστεί. Όλοι τους ψήφισαν μνημόνια. Όλοι τους σήμερα είναι δεσμευμένοι στη στρατηγική και τα συμφέροντα του κεφαλαίου, στο υπερμνημόνιο του Ταμείου Ανάκαμψης, στην Ευρωπαϊκή Ένωση και το ΝΑΤΟ.

Κυρίες και κύριοι, ο κρατικός προϋπολογισμός προβλέπει 3.500.000.000 ευρώ δαπάνες για εξοπλιστικά προγράμματα που δεν υπηρετούν την άμυνα της χώρας και 4.000.000.000 ευρώ για τις ανάγκες του ΝΑΤΟ για νέες ιμπεριαλιστικές επεμβάσεις και πολέμους.

Η πολιτική της εμπλοκής στους ιμπεριαλιστικούς σχεδιασμούς είναι άκρως επικίνδυνη για τον ελληνικό λαό και τους άλλους λαούς. Αυτό αποδεικνύεται από την ελληνοαμερικανική συμφωνία για τις στρατιωτικές βάσεις από τη Σούδα μέχρι την Αλεξανδρούπολη, που προώθησε η κυβέρνηση ΣΥΡΙΖΑ και αναβάθμισε και επεκτείνει σήμερα η Κυβέρνηση της Νέας Δημοκρατίας, μετατρέποντας τη χώρα σε ιμπεριαλιστικό ορμητήριο, στόχο ανταγωνιστριών δυνάμεων, με μεγάλους κινδύνους για τον λαό μας.

Αυτό γίνεται με τη γιγαντιαία απόβαση αμερικανονατοϊκών δυνάμεων στη Θράκη, με προορισμό την περικύκλωση της Ρωσίας, σε μια περιοχή που βράζουν οι ανταγωνισμοί, έχουν διαταχθεί ετοιμοπόλεμες νατοϊκές δυνάμεις και οξύνεται η κατάσταση στα σύνορα Ρωσίας - Ουκρανίας.

Αποδεικνύεται, επίσης, με την επιθετική ελληνογαλλική συμφωνία που προβλέπει εγκατάσταση γαλλικών βάσεων στην Ελλάδα και αποστολή ελληνικών στρατιωτικών δυνάμεων στο Σαχέλ της Αφρικής, σε μια πολύ επικίνδυνη αποστολή, που μπορεί να στοιχίσει ακριβά και σε ανθρώπινες ζωές.

Αποδεικνύεται από τις συμφωνίες με το Ισραήλ που δολοφονεί τον παλαιστινιακό λαό, την Αίγυπτο, τη Σαουδική Αραβία, τα Ηνωμένα Αραβικά Εμιράτα, που οι αστικές τάξεις προωθούν τις δικές τους επιλογές κατά των λαών.

Στην πράξη έχει αποδομηθεί ο ισχυρισμός της Νέας Δημοκρατίας, του ΠΑΣΟΚ και του ΣΥΡΙΖΑ ότι η συμμετοχή στα σχέδια των Ηνωμένων Πολιτειών, της Ευρωπαϊκής Ένωσης και του ΝΑΤΟ αποσκοπεί στην προστασία των κυριαρχικών δικαιωμάτων και στην αναχαίτιση της τουρκικής επιθετικότητας.

Τα σχέδια της ελληνικής αστικής τάξης είναι ευρύτερα. Υπηρετούν τη γεωστρατηγική αναβάθμιση των συμφερόντων της για τη διεκδίκηση μεγαλύτερου μεριδίου της λείας των ιμπεριαλιστικών επεμβάσεων και πολέμων. Αυτή η στρατηγική διασταυρώνεται με τους στόχους της τουρκικής αστικής τάξης, που προωθεί τα συμφέροντά της στην ευρύτερη περιοχή, στο Αιγαίο και την ανατολική Μεσόγειο, αμφισβητώντας τα σύνορα, την κυριαρχία των νησιών, προωθεί σχέδιο διχοτόμησης της Κύπρου, ενώ καιροφυλακτεί η συνεκμετάλλευση στο Αιγαίο και την ανατολική Μεσόγειο, που προετοιμάζουν οι Αμερικάνοι και η Ευρωπαϊκή Ένωση μέσα από το παζάρι με την Τουρκία, για τους ενεργειακούς πόρους στην περιοχή, το προσφυγικό, τη στήριξη των νατοϊκών σχεδιασμών.

Στην πράξη, όσο βαθαίνει η πρόσδεση της χώρας στον ευρωατλαντικό μηχανισμό, που ενισχύεται με την στρατηγική ΝΑΤΟ 2030 και τη λεγόμενη στρατηγική πυξίδα της Ευρωπαϊκής Ένωσης, η Ελλάδα θα εμπλέκεται πιο βαθιά στους ανταγωνισμούς με την Κίνα και τη Ρωσία, στις θερμές εστίες από τη Μεσόγειο και τη Μαύρη Θάλασσα μέχρι τον Ειρηνικό.

Οι θέσεις του Κομμουνιστικού Κόμματος Ελλάδας επιβεβαιώνονται και αποτελούν στέρεη βάση για λαϊκή συσπείρωση και πάλη, για την απεμπλοκή από τους ιμπεριαλιστικούς σχεδιασμούς, το ξήλωμα των αμερικανικών βάσεων, καμμία συμμετοχή σε στρατιωτικές αποστολές στο εξωτερικό, για την αποδέσμευση από το ΝΑΤΟ και την Ευρωπαϊκή Ένωση.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εμείς ευχαριστούμε.

Τον λόγο έχει τώρα η Η΄ Αντιπρόεδρος της Βουλής κ. Σοφία Σακοράφα.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Έχουμε, λοιπόν, κυρίες και κύριοι συνάδελφοι, έναν ακόμα προϋπολογισμό. Τι πρωτοτυπία έχει, άραγε, αυτός ο προϋπολογισμός; Απολύτως καμμία. Είναι ένας ακόμα κρίκος στην αλυσίδα των κυβερνητικών πολιτικών που εφαρμόζονται χρόνο με τον χρόνο στη χώρα μας, με αξιοθαύμαστη αντικοινωνική συνέπεια, ένας προϋπολογισμός που υπηρετεί με συνέπεια τα σενάρια της εξάρτησης, ένας ακόμη προϋπολογισμός για τους λίγους, για την ολιγαρχία, που δεν επενδύει τίποτα, αλλά με τον τίτλο του επενδυτή λυμαίνεται την οικονομία της χώρας, μια ολιγαρχία που χάρη στο κράτος εξασφαλίζει κέρδη σε βάθος δεκαετιών και μάλιστα χωρίς κανένα απολύτως επιχειρηματικό ρίσκο ή κίνδυνο.

Αυτοί είναι και οι συνομιλητές και οι εντολείς σας, κύριοι της Κυβέρνησης.

Κύριοι συνάδελφοι, δεν θα υποκύψω στον πειρασμό να μιλήσω με νούμερα. Δεν θα μιλήσω με βάση τους κυβερνητικούς αριθμούς που πάντα ευημερούν και όχι μόνο σήμερα. Κάτω από τους αριθμούς θέλετε να κρύψετε την αμείλικτη πραγματικότητα που ζουν όλοι οι Έλληνες ή μάλλον, για την ακρίβεια, οι περισσότεροι.

Βρισκόμαστε ήδη στον δωδέκατο χρόνο από το 2010. Η κοινωνία ζει την μνημονιακή πραγματικότητα, χωρίς καμμία διέξοδο. Καμμία κυβέρνηση δεν έχει, βέβαια, τολμήσει να παρουσιάσει έναν πραγματικό απολογισμό αυτής της περιόδου. Στο όνομα της σωτηρίας της πατρίδας την καταστρέφετε με αμείλικτη συνέπεια. Κυβερνήσεις διαδέχονται η μία την άλλη, με το αφήγημα ότι θα ήθελαν να κάνουν πολλά, αλλά ή δεν μπορούν ή δεν τους αφήνουν.

Ξέχασα, όμως. Άλλος φταίει γι’ αυτή την καταστροφή της χώρας. Ο Γιάνης Βαρουφάκης είναι ο κύριος υπεύθυνος για τη σημερινή κατάσταση. Για όλα φταίει αυτός. Προς Θεού! Καμμία από τις κυβερνήσεις που έχουν περάσει μέχρι τώρα δεν φταίει και κάνατε κάθε πιθανό συνδυασμό κυβερνητικών συνεργασιών. Ακόμη και τραπεζίτες Πρωθυπουργούς επιστρατεύσατε για τη σωτηρία της πατρίδας.

Και ποιο είναι το αποτέλεσμα; Από πού ξεκινήσαμε και πού βρισκόμαστε; Πόσο ήταν το δημόσιο και το ιδιωτικό χρέος το 2010 και πόσο είναι σήμερα; Αυτό δεν υποτίθεται ότι ήταν το πρόβλημα; Ε, το λύσατε! Στην πραγματικότητα, σχεδόν, διπλασιάσατε το δημόσιο χρέος και τριπλασιάσατε το ιδιωτικό.

Στα λόγια, βέβαια, η φιλολογία για φοροελαφρύνσεις καλά κρατεί. Η αλήθεια είναι ότι κανένας από τους δήθεν προσωρινούς και βραχυπρόθεσμους φόρους των μνημονίων δεν έχει αρθεί. Όπως, παραδείγματος χάριν, ο ΕΝΦΙΑ, δηλαδή ενοίκιο στο σπίτι μου ακόμα κι αν δεν μου ανήκει, προκαταβολή φόρου τέλους επιτηδεύματος, οριζόντια φορολόγηση από το πρώτο ευρώ, φόροι στα καύσιμα που ακόμη και στη σημερινή κατάσταση αρνείστε να τους μειώσετε. Ο Έλληνας για κίνηση και για θέρμανση πληρώνει και καύσιμα, κυρίως όμως πληρώνει φόρους.

Επί ΣΥΡΙΖΑ, μάλιστα, υπήρχαν και ορισμένοι Βουλευτές της Νέας Δημοκρατίας που αναδείκνυαν, δήθεν, οργισμένοι το θέμα σήμερα. Σήμερα, την οργή τους την έχουν καταχωνιάσει στις τελευταίες αποθήκες της πολιτικής τους συνείδησης. Οι εξοντωτικές για την κοινωνία πολιτικές συνοδεύονται πάντα και με το αφήγημα -το παραμύθι, δηλαδή- της πάντοτε επικείμενης ανάπτυξης. Η περίφημη ανάπτυξη που έρχεται πάντα από αύριο ή από τη Δευτέρα.

Το παραμύθι αυτό χρειάζεται για να πείθεται η κοινωνία ότι είναι αναγκαία η λεγόμενη προσέλκυση επενδύσεων. Αυτό σημαίνει στην πραγματικότητα ότι πρέπει να υποτάσσεται η οικονομία, η νομοθεσία, οι θεσμοί, η κοινωνία, οι πάντες, στην άπληστη κερδοσκοπία των ολιγαρχών.

Τα στοιχεία του ΕΦΚΑ λένε ότι ένας στους τρεις εργαζόμενους στην Ελλάδα δουλεύει με ελαστικές μορφές απασχόλησης, με μειωμένο ωράριο και μισθό 345 ευρώ. Αυτή είναι η πραγματικότητα, αλλά για εσάς υπάρχει πάντα έδαφος για αδίστακτους εξωραϊσμούς και για τη μυθολογία των πολλών και καλά αμειβόμενων νέων θέσεων εργασίας, που και αυτές είναι πάντα μελλοντικές.

Έψαξε πολύ ο κύριος Πρωθυπουργός να παρουσιάσει στην ελληνική κοινωνία ένα χαρακτηριστικό παράδειγμα, για να στηρίξει το αφήγημα της επιτυχίας. Κατάφερε να βρει και να μας προβάλλει μόνο τον γιο ενός βιομήχανου που ήρθε για να δουλέψει στην οικογενειακή τους επιχείρηση. Αυτό δεν είναι κακό βέβαια, ούτε φταίει σε τίποτα ο άνθρωπος. Η πραγματικότητα, όμως, είναι τα νοικοκυριά που εάν είναι τυχερά έχουν ένα ετήσιο εισόδημα της τάξης των 10 ή των 12 χιλιάδων ευρώ το χρόνο. Αυτό σημαίνει 800 με 1.000 ευρώ τον μήνα και αν κάνετε τις διαιρέσεις, μια τετραμελής οικογένεια είναι υποχρεωμένη να επιβιώσει περίπου με 7 ευρώ έως 8 ευρώ την ημέρα για κάθε άτομο.

Η πολιτική σας θέλει να εκπαιδεύσει την κοινωνία στη νοοτροπία του ελάχιστου: Να είσαι ευχαριστημένος, εάν βρεις δουλειά με 300 ευρώ το μήνα. Να είσαι ευχαριστημένος που διαλύουμε το ΕΣΥ, γιατί δεν χρειάζονται πολυτέλειες. Αν θέλεις πολυτέλεια, δηλαδή, περίθαλψη, υπάρχουν και τα ιδιωτικά. Να είσαι ευχαριστημένος που αυξάνουμε τον αριθμό των μαθητών ανά τάξη στα σχολεία, εν μέσω πανδημίας και συγχωνεύουμε και τμήματα. Να είσαι ευχαριστημένος που διαθέτουμε και μέσα μαζικής ενημέρωσης για τους πληβείους. Δεν υπάρχουν, λοιπόν, μελέτες ότι ο συνωστισμός ενισχύει τη διασπορά του ιού. Να είσαι ευχαριστημένος που πεθαίνεις εκτός ΜΕΘ, γιατί έχεις και εκεί φροντίδα, όση φροντίδα μπορούμε να προσφέρουμε σε έναν πληβείο. Μη παραπονιέσαι, λοιπόν!

Να είσαι ευχαριστημένος στην Εύβοια. Τέσσερις μήνες εγκατάλειψης, αδράνειας, εμπαιγμού και κοροϊδίας, στους οποίους το μόνο που προσπάθησε να κάνει η Κυβέρνηση είναι μαύρες μπίζνες πάνω στα αποκαΐδια της περιοχής για τους φίλους της, τους ολιγάρχες.

Κυρίες και κύριοι συνάδελφοι, αυτός ο κατάλογος δεν έχει τέλος. Το περιβάλλον, η υγεία, η παιδεία, τα πάντα, είναι απλώς για εσάς οικόπεδα συμφερόντων και συναλλαγών και η κοινωνία δεν έχει να σας δώσει τίποτα σε αυτές τις συναλλαγές. Γι’ αυτό και δεν σας ενδιαφέρει. Είναι, απλώς, μια διαχειρίσιμη παράμετρος της πολιτικής σας και οι ανάγκες της είναι αδιάφορες ή αμελητέες.

Για εσάς η κοινωνία έχει ενδιαφέρον μόνο για την παραπειστική υφαρπαγή της ψήφου της, που θα ανανεώσει την εξουσία και τις μπίζνες σας. Αυτή την πολιτική υπηρετείτε και θα υπηρετείτε με συνέπεια και αποφασιστικότητα και αυτήν αποτυπώνει και ο προϋπολογισμός σας: την πλήρη απαξίωση του κράτους.

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΔΗΜΗΤΡΙΟΣ ΒΙΤΣΑΣ**)

Δεν υπάρχει, κύριοι, πολιτεία δίπλα στον πολίτη. Εξάλλου και η έννοια πολίτης είναι για σας παρωχημένη. Υπήκοος είναι το πλέον σωστό. Υπάρχει μόνο αυτός και η ατομική του ευθύνη και είναι μονίμως υπό κατηγορία, γιατί χαλάει με χίλιους τρόπους την εικόνα της άριστης διακυβέρνησης.

Μπορείτε, λοιπόν, να συνεχίζετε σε αυτόν τον δρόμο αμείλικτοι και αδίστακτοι. Εσείς ας το λέτε αποφασισμένοι και μην ξεχνάτε να συγχαίρετε κάθε τόσο τους εαυτούς σας. Το έχετε πραγματικά ανάγκη.

Σας ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε κι εμείς, κυρία Σακοράφα.

Τον λόγο έχει τώρα ο κ. Χαρακόπουλος από τη Νέα Δημοκρατία και ακολουθεί η κ. Γεροβασίλη από τον ΣΥΡΙΖΑ.

Ορίστε, κύριε Χαρακόπουλε, έχετε τον λόγο.

**ΜΑΞΙΜΟΣ ΧΑΡΑΚΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, καλούμαστε και φέτος να συζητήσουμε έναν προϋπολογισμό υπό εξαιρετικά κρίσιμες και ιδιόμορφες συνθήκες. Η πανδημία του κορωνοϊού συνεχίζει να αφαιρεί καθημερινά ζωές δεκάδων συνανθρώπων μας, να ταλαιπωρεί το σύστημα υγείας, να περιορίζει τις ελευθερίες και τις δράσεις μας και να βάζει σοβαρά εμπόδια στην ανάπτυξη της οικονομίας. Ελπίδα όλων είναι ότι το εμβολιαστικό πρόγραμμα και το αίσθημα ατομικής ευθύνης θα υπερνικήσουν τελικώς το πρόβλημα.

Όσον αφορά στο πεδίο της οικονομίας, δεν υπάρχει αμφιβολία ότι η κατάσταση, σε σχέση με την ίδια περίοδο πέρυσι, είναι σαφώς καλύτερη. Οι αριθμοί, άλλωστε, δεν ψεύδονται. Τα στοιχεία της EUROSTAT αποδεικνύουν ότι η Ελλάδα έχει ρυθμό ανάπτυξης εννιαμήνου 9,3% και η πρόβλεψη για συνολική ανάπτυξη 6,9% ίσως τελικά φανεί συντηρητική. Αλλά, και χωρίς τα στατιστικά ευρήματα, όλοι διαπιστώσαμε την έκρηξη του τουριστικού κύματος το φετινό καλοκαίρι, που επεκτάθηκε και το φθινόπωρο, εξισορροπώντας τις τεράστιες απώλειες που καταγράφηκαν την προηγούμενη χρονιά.

Όλοι, λοιπόν, αναμένουμε μια νέα αρχή. Ο φετινός προϋπολογισμός σηματοδοτεί την επάνοδο στην κανονικότητα, αυτή που αναζητά ο κάθε πολίτης για την καθημερινότητά του, αυτή που επαγγέλθηκε η Νέα Δημοκρατία προεκλογικά το 2019, αλλά, δυστυχώς, οι έκτακτες συνθήκες δεν της επέτρεψαν να εφαρμόσει πλήρως το πρόγραμμά της.

Ωστόσο, σε αυτά τα δύσκολα ομολογουμένως χρόνια αποδείχθηκε περίτρανα το πόσο έωλο ήταν το σύνθημα «μπαμπούλας» της Αριστεράς για τη δήθεν κακή νεοφιλελεύθερη Νέα Δημοκρατία. Όλο αυτό το διάστημα η Κυβέρνηση της Νέας Δημοκρατίας, η Κυβέρνηση του Κυριάκου Μητσοτάκη, στάθηκε δίπλα σε αυτόν που είχε ανάγκη, τον απλό εργαζόμενο, τη μικρή και στη μεσαία επιχείρηση, ώστε να μπορέσουμε όλοι μαζί να ξεπεράσουμε την κρίση.

Και γι’ αυτό δόθηκε πάνω από το ένα τέταρτο του ΑΕΠ σε μέτρα ενίσχυσης του εισοδήματος, σε φορολογικές απαλλαγές και ελαφρύνσεις, σε μείωση ασφαλιστικών εισφορών και, βεβαίως, σε ουσιαστική ενίσχυση του Εθνικού Συστήματος Υγείας, που σε αυτή τη δοκιμασία απέδειξε την ανεκτίμητη αξία του. Με προσλήψεις υγειονομικού προσωπικού, που θα συνεχιστούν και το 2022, καθώς ένας στους τρεις που θα διοριστούν στο δημόσιο, δηλαδή έξι χιλιάδες, θα αφορούν στο Εθνικό Σύστημα Υγείας. Με υπερδιπλασιασμό των μονάδων εντατικής θεραπείας και αύξηση των πόρων για την υγεία, που αποτελούν μια σημαντική «προίκα» για το δημόσιο σύστημα υγείας στη μετά- covid εποχή.

Και καλό είναι κάποια στιγμή η Αξιωματική Αντιπολίτευση, που κινείται «μια στο καρφί και μια στο πέταλο», μια με γραμμή Πολάκη και μια με γραμμή Ξανθού, να πάψει την πολιτική τυμβωρυχία και την άγονη κριτική για το ΕΣΥ.

Κυρίες και κύριοι συνάδελφοι, εν μέσω λοιμών, σεισμών, καταποντισμών και μεγάλων πρωτόγνωρων καταστροφών στον πρωτογενή τομέα η Κυβέρνηση Μητσοτάκη στηρίζει έμπρακτα τους αγρότες και τους κτηνοτρόφους. Οι αποζημιώσεις του ΕΛΓΑ δεν έχουν προηγούμενο και μπορούν και δίδονται πέραν του προϋπολογισμού του οργανισμού χάρη στην αναδρομική καταβολή της κρατικής συνδρομής, που όλες οι κυβερνήσεις είχαν λησμονήσει στα χρόνια της οικονομικής κρίσης. Υπήρξε, επίσης, σειρά κορωνο-ενισχύσεων για τη στήριξη προϊόντων που επλήγησαν από τις αρρυθμίες που προκάλεσε στις αγορές η πανδημία. Οι αγρότες το αναγνωρίζουν.

Οφείλω, όμως, κύριε Υπουργέ, και από αυτό το Βήμα να κρούσω τον κώδωνα του κινδύνου για την εκτίναξη του κόστους παραγωγής λόγω των κατακόρυφων αυξήσεων στην ενέργεια και τα αγροτικά εφόδια. Υπήρξαν παρεμβάσεις, όπως η μείωση του συντελεστή ΦΠΑ στις ζωοτροφές και η μερική χορήγηση του αγροτικού πετρελαίου, που η κυβέρνηση ΣΥΡΙΖΑ-ΑΝΕΛ είχε καταργήσει. Όμως, δεν αρκούν. Χρειάζονται και άλλες παρεμβάσεις, ιδιαίτερα για το αγροτικό ρεύμα, που προκαλεί «ηλεκτροπληξία» στους αγρότες, που βλέπουν τους λογαριασμούς να εκτινάσσονται εξαιτίας της ρήτρας αναπροσαρμογής.

Είμαι βέβαιος ότι η Κυβέρνησή μας θα εξαντλήσει κάθε δυνατότητα για την άμβλυνση του προβλήματος που, βεβαίως, είναι διεθνές, αλλά επηρεάζει άμεσα την πρωτογενή παραγωγή.

Κυρίες και κύριοι συνάδελφοι, με την ευκαιρία του προϋπολογισμού, θα ήθελα να επαναλάβω και πάλι ότι, πέραν του σοβαρού, αλλά συγκυριακού, θέλω να πιστεύω, προβλήματος της πανδημίας, το μέγα πρόβλημα που σαν σαράκι τρώει τα θεμέλιά μας είναι το δημογραφικό, η συρρίκνωση του πληθυσμού.

Πρόσφατα ο ΟΟΣΑ επισήμανε ότι ενώ το 1990 οι άνω των εξήντα πέντε ήταν 22,9 άτομα ανά εκατό εργαζόμενους, το 2020 ανέβηκαν στους 37,8 και το 2050 θα φτάσουμε σε δυσοίωνα νούμερα, οι άνω των 65 θα είναι εβδομήντα πέντε άτομα ανά εκατό εργαζόμενους. Γι’ αυτόν τον λόγο, θεωρώ ότι είναι απαραίτητο να υπάρξουν γενναιότερες οικονομικές παροχές και φοροαπαλλαγές σε όσους θέλουν να κάνουν οικογένεια, να κάνουν παιδιά.

Η οικογενειακή πολιτική, η πολιτική της δημογραφικής ανάτασης πρέπει να καταστεί κεντρικό στοιχείο της πολιτικής και να αποτυπώνεται στον προϋπολογισμό. Παράλληλα, πρέπει να ανατραπεί το περίφημο brain drain, η φυγή νέων προς αναζήτηση εργασίας. Και εδώ ένα είναι το αντίδοτο για την επιστροφή, η οικονομική ανάπτυξη μέσω των επενδύσεων. Και προς αυτήν την κατεύθυνση ομολογουμένως έχουν ήδη μπει γερά θεμέλια με την έλευση στην Ελλάδα παγκόσμιων κολοσσών, όπως η «PFIZER», η «AMAZON» και άλλες, και θα ακολουθήσουν και άλλες, εφόσον συνεχίσει η Κυβέρνηση να πολιτεύεται με μεταρρυθμιστικό οίστρο.

Ευχή όλων μας είναι η συντομότερη λήξη της έκτακτης κατάστασης που έχει προκαλέσει η πανδημία σε πλανητικό επίπεδο. Η επιστροφή της κανονικότητας μπορεί να σημάνει και την απαρχή μιας νέας εποχής για την Ελλάδα. Αυτό μπορεί να το εγγυηθεί η Κυβέρνηση της Νέας Δημοκρατίας και του Κυριάκου Μητσοτάκη με ριζικές μεταρρυθμίσεις σε όλους τους τομείς, τη δικαιοσύνη, την εκπαίδευση, την οικονομία. Μαζί με την πρωτοφανή διπλωματική και αμυντική αναβάθμιση που βρίσκεται ήδη σε εξέλιξη, τίθενται τα θεμέλια μιας Ελλάδας που μπορεί να ατενίζει το μέλλον με μεγαλύτερη αισιοδοξία και αυτοπεποίθηση.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Τον λόγο η κ. Γεροβασίλη από τον ΣΥΡΙΖΑ και ακολουθεί ο κ. Τσιλιγγίρης από τη Νέα Δημοκρατία.

Κυρία Γεροβασίλη, έχετε τον λόγο.

**ΟΛΓΑ ΓΕΡΟΒΑΣΙΛΗ:** Κυρίες και κύριοι συνάδελφοι, σήμερα συζητάμε τον προϋπολογισμό του κράτους της μετά-covid εποχής. Όπως το διατύπωσε ο κ. Σκυλακάκης, ο προϋπολογισμός καταρτίστηκε με την παραδοχή ότι στις αρχές του ʼ22 δεν θα υπάρχει πανδημία. Αυτό από μόνο του νομίζω ότι περιγράφει το σύνολο.

Η πραγματικότητα, όμως, είναι εδώ και η πραγματικότητα είναι αμείλικτη. Το τέταρτο κύμα της πανδημίας κορυφώνεται και είμαστε χειρότερα από κάθε άλλη στιγμή της πανδημίας, απ’ όταν δεν είχαμε εμβόλια και δεν ήμασταν προετοιμασμένοι γι’ αυτό. Εκατό νεκροί την ημέρα περίπου. Χθες εκατόν τριάντα. Δεκαεννέα χιλιάδες τετρακόσιοι εβδομήντα πέντε θάνατοι μέχρι σήμερα και εκατοντάδες διασωληνωμένοι έξω από τις μονάδες εντατικής θεραπείας.

Τα ξέρει η Κυβέρνηση αυτά; Τα ξέρει και τα ξέρει πολύ καλά, γιατί δεν μπορεί να μην τα ξέρει. Όμως, παρά την πανδημία, παρά την κρίση της ακρίβειας, η Κυβέρνηση ήδη από τον Ιούνιο έχει δεσμευτεί με το μεσοπρόθεσμο για δημοσιονομική προσαρμογή εννιά μονάδων. Αντίστοιχη δημοσιονομική προσαρμογή με το 2013, που ήταν το σκληρότερο έτος των μνημονίων.

Βεβαίως, μέσα σ’ αυτή τη λογική, προφανώς οι αναγκαίες δαπάνες βαφτίζονται «αχρείαστες». Έτσι, περικόπτει 821 εκατομμύρια από το Υπουργείο Υγείας, καταργεί τα μέτρα στήριξης της κοινωνίας, αφού η πανδημία τελείωσε. Και ταυτόχρονα, ο ερασιτέχνης εντατικολόγος Πρωθυπουργός δηλώνει ότι όσοι διασωληνώνονται εκτός ΜΕΘ δεν κινδυνεύουν περισσότερο σε σχέση με αυτούς οι οποίοι νοσηλεύονται εντός των μονάδων. Αυτό το σχόλιο, αν δεν λέει αρκετά για τον Πρωθυπουργό, προφανώς λέει πολλά για τις μονάδες εντατικής θεραπείας.

Και γιατί το λέει αυτό το ψέμα ο κ. Μητσοτάκης; Γιατί δεν ξέρει; Μα, τη μελέτη αποκαλύφθηκε χθες ότι την έχει στα χέρια του από τον Μάιο από τον κ. Λύτρα και τον κ. Τσιόδρα, σύμφωνα με την οποία η νοσηλεία εκτός ΜΕΘ, εκτός μονάδων εντατικής θεραπείας, σχετίζεται με 87% αυξημένη θνητότητα και, βεβαίως, με 40% αυξημένη επίσης θνητότητα σε μονάδες εκτός ΜΕΘ. Θα είχαν ζήσει δηλαδή αυτοί οι άνθρωποι, εάν είχαν τη σωστή φροντίδα.

Κυρίες και κύριοι συνάδελφοι, το 2021 οι πολίτες στερούνται το δικαίωμα στην υγεία και τη ζωή, στερούνται την αξιοπρεπή περίθαλψη σε απλές κλίνες, την πρόσβαση σε εντατικές μονάδες όταν είναι απαραίτητο. Το Εθνικό Σύστημα Υγείας έχει «γονατίσει». Η πρωτοβάθμια φροντίδα είναι στην τύχη της. Τα χειρουργεία σε μεγάλο βαθμό σε αναστολή. Το υγειονομικό προσωπικό μειωμένο και εξουθενωμένο.

Και στην κυβερνητική αντιεπιστημονικότητα βεβαίως, ουκ έστιν τέλος. Σας θυμίζω από την αρχή της πανδημίας: «Δεν χρειάζονται μάσκες», επειδή τότε δεν είχαμε. Στη συνέχεια βέβαια άρχισαν οι αναθέσεις, άρα χρειαζόταν. Μετά η Κυβέρνηση είπε το αδιανόητο, ότι αν είχαμε περισσότερες Μονάδες Εντατικής Θεραπείας θα είχαμε, λέει, περισσότερες απώλειες ανθρώπων. Και βέβαια, στα σχολεία, στα μέσα μαζικής μεταφοράς δεν κολλάει. Στις ΜΕΘ δεν γίνεται επιλογή ασθενών, αλλά διαλογή και άλλα ευφάνταστα.

Κυρίες και κύριοι συνάδελφοι, ναι, η πανδημία είναι ένα παγκόσμιο φαινόμενο. Ναι, η ακρίβεια είναι ένα παγκόσμιο φαινόμενο. Η κλιματική κρίση είναι παγκόσμιο φαινόμενο. Γιατί είναι στην Ελλάδα χειρότερα τα πράγματα; Και εδώ έρχεται ο ρόλος της Κυβέρνησης, διότι οι εθνικές κυβερνήσεις με διαφορετικούς τρόπους απάντησαν σ’ αυτό, ανταποκρίθηκαν σ’ αυτό, ούτως ώστε να μειώσουν τις επιπτώσεις.

Γιατί ο αριθμός των θανάτων ανά εκατομμύριο είναι διπλάσιος από την υπόλοιπη Ευρώπη; Γιατί η Ελλάδα είναι πρωταθλήτρια με τη μεγαλύτερη τιμή ρεύματος; Αλλά πρέπει, λέει, να είμαστε και ευχαριστημένοι. Είπε η Κυβέρνηση: «Ευτυχώς, κυβερνάει η Νέα Δημοκρατία και όχι ο ΣΥΡΙΖΑ». Χθες ακούσαμε και τα θεόσταλτα. Ισχύει αυτό; Τι θα συνέβαινε, αν κυβερνούσε ο ΣΥΡΙΖΑ;

Ο ΣΥΡΙΖΑ λοιπόν, για όσους δεν θυμούνται, έβγαλε τη χώρα από τα μνημόνια, εξασφάλισε 37 δισεκατομμύρια μαξιλάρι, την πρόσβαση στις αγορές με χαμηλό επιτόκιο, επανέφερε συλλογικές διαπραγματεύσεις, κατήργησε τον ντροπιαστικό υποκατώτατο μισθό, αύξησε τον κατώτατο μισθό κατά 11%, έδωσε δέκατη τρίτη σύνταξη και σοβαρό κοινωνικό μέρισμα, εξασφάλισε την πρόσβαση δύο εκατομμυρίων ανασφάλιστων πολιτών στα νοσοκομεία και στήριξε το Εθνικό Σύστημα Υγείας, το οποίο επίσης τότε βρήκε σε διάλυση.

Και αν εξακολουθούσε να κυβερνά ο ΣΥΡΙΖΑ μετά την πανδημία, τι θα συνέβαινε; Θα είχε καταρρεύσει το Εθνικό Σύστημα Υγείας; Θα πέθαιναν εκτός ΜΕΘ συμπολίτες μας, όπως συμβαίνει τώρα; Τα νοικοκυριά, οι μικρομεσαίες επιχειρήσεις θα ήταν στα όριά τους από την ακρίβεια και χωρίς μέτρα ενίσχυσης;

Θα σας απαντήσω. Ο ΣΥΡΙΖΑ θα είχε στηρίξει την οικονομία εμπροσθοβαρώς και όχι καθυστερημένα και ούτε ατελώς, όπως έπραξε η Κυβέρνηση.

Θυμίζω τις κοστολογημένες προτάσεις μας από την αρχή της πανδημίας, «Μένουμε Όρθιοι 1» και «Μένουμε Όρθιοι 2», προτάσεις που η Κυβέρνηση αρνήθηκε, γιατί δήθεν τότε κρατούσε τα χρήματα για αργότερα, για να έχει πόρους να βγάλει πέρα όλη την πανδημία. Δεν θα είχαμε ονομάσει το πρόγραμμα εμβολιασμού «Επιχείρηση Ελευθερία» ούτε την πανδημία «πανδημία ανεμβολίαστων» δίνοντας λάθος σήμα χαλάρωσης προς όλες τις κατευθύνσεις. Δεν θα διχάζαμε την κοινωνία. Έχει τεράστια ευθύνη η Νέα Δημοκρατία για τον διχασμό, γιατί πότε μιλούσε για την ατομική ευθύνη, για ανευθυνότητα πότε των νέων, πότε των άνω των εξήντα και λοιπά.

Έχει τεράστια ευθύνη η Νέα Δημοκρατία για τον εναγκαλισμό με τους πατριδοκάπηλους της Συμφωνίας των Πρεσπών. Είναι οι ίδιοι που σήμερα εγκληματούν ως δήθεν θεματοφύλακες του Συντάγματος.

Και βεβαίως, αντί να πείσει για τον εμβολιασμό, έφτιαξε τη λίστα Πέτσα που τα γνωστά διαμάντια αποκαλύπτονται στην εξεταστική. Και φυσικά θα είχε ενισχυθεί το ΕΣΥ με μονάδες εντατικής θεραπείας, με προσωπικό οι μονάδες εντατικής θεραπείας από την πρώτη στιγμή. Δεν είναι πολυτέλεια το Εθνικό Σύστημα Υγείας για μας, είναι αναγκαίο. Και φυσικά θα υπήρχαν ασφαλή υγειονομικά πρωτόκολλα στα σχολεία, στα μέσα μαζικής μεταφοράς, πύκνωση δρομολογίων και επίταξη ακόμα ιδιωτικών λεωφορείων και θα στηρίζαμε την κοινωνία στο κύμα ακρίβειας για το οποίο προειδοποιούσαμε από το Μάιο.

Η Κυβέρνηση, λοιπόν, μετά τη ΔΕΘ άρχισε κάτι να ψελλίζει. Θα είχε συμβεί αύξηση του κατώτατου μισθού στα 800 ευρώ, η μείωση του ΦΠΑ, του ειδικού φόρου κατανάλωσης στα καύσιμα και στα ελάχιστα επιτρεπόμενα ευρωπαϊκά επίπεδα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Συνοπτικά, γιατί είναι και πολλά άλλα, δεν θα είχαμε κηρύξει το τέλος της πανδημίας και δεν θα στραγγαλίζαμε τις μικρομεσαίες επιχειρήσεις και τα νοικοκυριά.

Θέλω να αναφερθώ σε ένα ζήτημα για τα ζητήματα ασφάλειας, που ήταν η κύρια ατζέντα της Νέας Δημοκρατίας και κλείνω με αυτό. Εκτός από το ότι οι πολίτες βιώνουν απόλυτη ανασφάλεια σε όλα τα επίπεδα, με αφορμή την εξάρθρωση του κυκλώματος για τις παράνομες ταυτότητες, διαβατήρια κ.λπ. από την υπηρεσία Εσωτερικών Υποθέσεων –η οποία θυμίζω ότι επί των ημερών μας αναβαθμίστηκε-θέλω να πω ότι ασφάλεια της χώρας δεν σημαίνει νόμος και τάξη, ούτε τρόμος και πάταξη. Η εικόνα της χώρας διεθνώς πρέπει να είναι μιας ασφαλούς, αξιόπιστης χώρας και όχι οι διεθνείς κακοποιοί να κυκλοφορούν, όπως λέγεται και γράφεται, με ελληνική ταυτότητα.

Η Νέα Δημοκρατία, αμέσως μετά τις εκλογές, ματαίωσε το διαγωνισμό για ασφαλείς νέες ταυτότητες και έγγραφα ασφαλείας, άλλαξε τους όρους του διαγωνισμού, τον νόθευσε τον ανταγωνισμό, εκτίναξε το κόστος, ακούγεται ότι μέχρι και 800 εκατομμύρια από 515. Και ενώ από το 2021 θα έπρεπε να έχουμε τις καινούργιες ταυτότητες και διαβατήρια, σύμφωνα με τον Ευρωπαϊκό Κανονισμό, δεν υπάρχει ούτε ανάδοχος, με ό,τι αυτό συνεπάγεται για το πόσο μπορούν τέτοια κυκλώματα πλαστών εγγράφων να διακινούνται. Και τι σημαίνει αυτό για τη διεθνή εικόνα της χώρας μας, για το πόσο και αν θεωρείται ασφαλής χώρα; Αυτά είναι τα σοβαρά ζητήματα ασφάλειας, τα οποία η Κυβέρνηση της Νέας Δημοκρατίας προφανώς δεν λαμβάνει υπ’ όψιν.

Και φυσικά να μη μιλήσω για τις πέντε δισεκατομμύρια αναθέσεις σε κολλητούς και φίλους της Νέας Δημοκρατίας, με νυχτερινές τροπολογίες για να πληρωθεί η εταιρεία του κ. Κοντολέοντα, χωρίς να έχει εμφανές έργο και με αρνητική την γνωμοδότηση του Νομικού Συμβουλίου του Κράτους και τις διακόσιες εκκαθαρίσεις στην Εθνική Υπηρεσία Πληροφοριών, προκειμένου να γίνει η «δεξιά ΕΥΠ».

**ΠΡΟΕΔΡΕΥΩΝ (Δημήτριος Βίτσας):** Σας παρακαλώ, κυρία Γεροβασίλη, ολοκληρώστε.

**ΟΛΓΑ ΓΕΡΟΒΑΣΙΛΗ:** Δεν ξέρω ακόμα ο κ. Χατζηδάκης τι θα κάνει με τους διακόσιους διευθυντές του ΕΦΚΑ. Θα τους αντικαταστήσει με μάνατζερ και το κομματικό κράτος θα κάνει πάρτι. Το κράτος δικαίου, η δημοκρατία περιορίζονται και η χώρα πρέπει να αλλάξει ρότα, με κοινωνικό συμβόλαιο νέο που μόνο μια προοδευτική κυβέρνηση μπορεί να το διασφαλίσει.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Βίτσας):** Σας ευχαριστώ.

Ο κ. Τσιλιγγίρης από τη Νέα Δημοκρατία έχει τον λόγο και ακολουθεί η κ. Αθανασίου από την Ελληνική Λύση.

**ΣΠΥΡΙΔΩΝ (ΣΠΥΡΟΣ) ΤΣΙΛΙΓΓΙΡΗΣ:** Ευχαριστώ κύριε Πρόεδρε.

Κύριε Υπουργέ, κυρίες και κύριοι συνάδελφοι, ο προϋπολογισμός του 2022 αποτελεί το καλύτερο τεκμήριο επιτυχίας τόσο της Κυβέρνησης της Νέας Δημοκρατίας, όσο και της ηγεσίας του Υπουργείου Οικονομικών. Η ασκούμενη οικονομική πολιτική παρά τις δυσκολίες που υπήρξαν, αποδίδει καρπούς και μας κάνει να είμαστε όλο και πιο αισιόδοξοι για το μέλλον της πατρίδας μας.

Η οικονομία μας μετασχηματίζεται και προσελκύει σημαντικότατες επενδύσεις πρωταγωνιστώντας, χάρη στον Πρωθυπουργό μας Κυριάκο Μητσοτάκη, στον διεθνές επενδυτικό χάρτη. Παρ’ ότι ο προϋπολογισμός για το 2022 καταρτίζεται για δεύτερο συνεχόμενο έτος υπό καθεστώς υψηλής αβεβαιότητας, εξαιτίας της συνύπαρξης τριών παράλληλων κρίσεων -της οικονομικής, της ενεργειακής και της κλιματικής- και μολονότι οι τρέχουσες διεθνείς εξελίξεις αποτελούν πρόσθετο παράγοντα αβεβαιότητας, έχουν ήδη καταγραφεί τα πρώτα θετικά μακροοικονομικά αποτελέσματα μετά τη σταδιακή υποχώρηση των άμεσων οικονομικών επιπτώσεων της πανδημίας της κρίσης.

Έτσι, σύμφωνα με τις εκτιμήσεις, στο τελευταίο τρίμηνο του τρέχοντος έτους αναμένεται να έχει ανακτήσει η ελληνική οικονομία το σύνολο των ετήσιων απωλειών του ΑΕΠ του 2020, κάτι το οποίο θα σηματοδοτήσει την επιστροφή στην κανονικότητα και την ίδια στιγμή το άλμα προς τα εμπρός, αφήνοντας μια και καλή πίσω μας τα δύσκολα χρόνια και ατενίζοντας το μέλλον με αισιοδοξία, μια αισιοδοξία που βασίζεται στη σοβαρή, συνεπή, αποτελεσματική διακυβέρνηση της Νέας Δημοκρατίας και στον προϋπολογισμό του 2022, ο οποίος πιστοποιεί του λόγου το αληθές.

Από την πρώτη μέρα που ο Κυριάκος Μητσοτάκης ανέλαβε τη διακυβέρνηση της χώρας, κατέστησε σαφές ότι πρωταρχικός στόχος του είναι να μετασχηματίσει την ελληνική οικονομία και να αλλάξει το οικονομικό μοντέλο, ώστε να είναι περισσότερο εξωστρεφές, ανταγωνιστικό και πράσινο, ένα οικονομικό μοντέλο φιλελεύθερο και προοδευτικό. Είναι ένα οικονομικό μοντέλο που θα φέρει ανάπτυξη και ευημερία στους Έλληνες πολίτες, ενώ την ίδια στιγμή θα προστατεύσει το περιβάλλον, θα είναι ικανό να αντέξει σε περιβαλλοντικές κρίσεις, το οικονομικό μοντέλο που θα δίνει ίσες ευκαιρίες σε όλους, θα είναι ανταγωνιστικό και ελκυστικό.

Προς αυτή την κατεύθυνση δουλεύει η παρούσα Κυβέρνηση. Αυτή την κατεύθυνση ακολουθεί ο προϋπολογισμός του 2022 και γι’ αυτόν ακριβώς τον λόγο ελήφθησαν από την παρούσα Κυβέρνηση και την Κοινοβουλευτική Ομάδα της Νέας Δημοκρατίας, αποφάσεις όχι εύκολες πάντα, αλλά με πρόταγμα το συμφέρον της χώρας μας. Μας κάνει όλους εμάς που στηρίξαμε και στηρίζουμε την Κυβέρνηση του Κυριάκου Μητσοτάκη, ιδιαίτερα περήφανους όταν βλέπουμε την ελληνική οικονομία να ανακάμπτει πιο γρήγορα απ’ ότι το αναμέναμε αρχικά, με υψηλότερους ρυθμούς ανάπτυξης από το μέσο όρο της Ευρώπης.

Μας κάνει ιδιαίτερα χαρούμενους να βλέπουμε την ελληνική οικονομία να είναι ανθεκτική στις πιέσεις και να περνά με ταχύτητα από το στάδιο της ανάκαμψης στη φάση της ανάπτυξης, με τους σχετικούς δείκτες να καταγράφουν σωρευτική ανάπτυξη 11,7 που μας καθιστά πρωταθλητές στην Ευρωζώνη.

Μας χαροποιεί, επίσης, να βλέπουμε τον ρυθμό ανάπτυξης για το 2021 να αναθεωρείται σημαντικά προς τα πάνω και να εκτινάσσεται στο 6,9% για φέτος και στο 4,5% για τον επόμενο χρόνο.

Κυρίες και κύριοι συνάδελφοι, η συνετή διαχείριση, ο σωστός προγραμματισμός, η απρόσκοπτη προώθηση των μεταρρυθμίσεων, η ταχεία και αποτελεσματική αξιοποίηση των ευρωπαϊκών κονδυλίων, αλλά κυρίως η αξιοπιστία της Κυβέρνησης και η σοβαρότητα που δείχνει σε όλα τα κρίσιμα ζητήματα κατάφεραν να βάλουν τις βάσεις για μια Ελλάδα με σταθερή αναπτυξιακή εξωστρεφή πορεία με πράσινο προσδιορισμό και κοινωνική δικαιοσύνη. Κατάφεραν να κάνουν την πατρίδα μας μια χώρα που συμβαδίζει με την εποχή, που δεν υπολείπεται των άλλων δυτικών χωρών, που απαντά στις προκλήσεις των καιρών, που αντιμετωπίζει τις κρίσεις και προχωρά στο μέλλον με αυτοπεποίθηση.

Σ’ αυτόν λοιπόν τον προϋπολογισμό αντανακλάται η σοβαρότητα και η σύνεση, αλλά πρωτίστως αντανακλάται η Ελλάδα του μέλλοντος, όχι του μακρινού αλλά του κοντινού μέλλοντος. Αντανακλάται η Ελλάδα της ψηφιοποίησης, η Ελλάδα με αυξημένους μισθούς για τα παιδιά μας, η Ελλάδα με στρατηγικές επενδύσεις, με πολλές και καλές θέσεις εργασίας, η Ελλάδα που στηρίζει όλες τις κοινωνικές ομάδες και περισσότερο τους πιο ευάλωτους, η Ελλάδα που θα έχει μια Θράκη ευημερούσα, η Ελλάδα του 2.0, η Ελλάδα του Ταμείου Ανάκαμψης, η Ελλάδα της προόδου και της ανάπτυξης, η Ελλάδα που θα πάει μπροστά.

Όλα αυτά αποτυπώνει ο προϋπολογισμός του 2022. Πρόκειται για έναν προϋπολογισμό με αναπτυξιακή στόχευση, έναν πράσινο προϋπολογισμό με δείκτες μέτρησης σχετικά με το περιβαλλοντικό αποτύπωμα συγκεκριμένων πολιτικών, έναν προϋπολογισμό επιδόσεων που φέρει τη λειτουργική ταξινόμηση εσόδων και δαπανών της γενικής κυβέρνησης, πρόκειται για έναν προϋπολογισμό προγραμμάτων.

Κλείνοντας, κυρίες και κύριοι συνάδελφοι, θα ήθελα να υπενθυμίσω τι έχει αντιμετωπίσει αυτή η Κυβέρνηση στα δυόμισι χρόνια, διότι θεωρώ ότι με αυτό τον τρόπο γίνεται ακόμα πιο εύκολα κατανοητό το τι έχει πετύχει η Κυβέρνηση του Κυριάκου Μητσοτάκη.

Έχουμε λοιπόν αντιμετωπίσει μια πανδημική πρωτοφανή κρίση, μια κρίση εξαιτίας της πανδημίας, μια κρίση ενέργειας και ακρίβειας αντίστοιχες με αυτές της δεκαετίας του 1970, μια Τουρκία με αυξημένη προκλητικότητα και επιθετικότητα με τα γεγονότα του Έβρου και όχι μόνο, μια έξαρση του μεταναστευτικού που αντιμετωπίστηκε επιτυχώς, μια κλιματική κρίση που περιλάμβανε μεσογειακούς τυφώνες, πρωτοφανείς παγετώνες, πρωτοφανείς καύσωνες και πυρκαγιές. Όλα αυτά τα αντιμετωπίσαμε και κρατηθήκαμε όρθιοι. Βγήκαμε από όλα αυτά έχοντας την κοινωνία δίπλα μας και τους πολίτες μαζί μας διότι δεν αφήσαμε κανέναν μόνο του. Στηρίξαμε την κοινωνία χωρίς να εκτροχιάσουμε την οικονομία μας πάντα με μέτρο. Και τώρα μέσω του προϋπολογισμού του 2022 κοιτάμε μπροστά και βλέπουμε ανοιχτό τον δρόμο της ανάπτυξης, της σταθερότητας, της ευημερίας και μια κυβέρνηση αλλά και μια παράταξη που εγγυώνται ότι η χώρα θα πάρει τα μονοπάτια εκείνα που θα της επιτρέψουν να πρωταγωνιστεί και να καινοτομεί.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε, κύριε Τσιλιγγίρη.

Με την κ. Αθανασίου από την Ελληνική Λύση θα κλείσει ο πρώτος κύκλος και αμέσως μετά θα μπούμε στον δεύτερο κύκλο. Θα σας διαβάσω τους Βουλευτές που θα μιλήσουν στον δεύτερο κύκλο με αυτήν τη σειρά: Ο κ. Καιρίδης, η κ. Καφαντάρη, ο κ. Βλάσσης, ο κ. Κεγκέρογλου, ο κ. Ζεμπίλης, η κ. Μάλαμα, ο κ. Ανδριανός, ο κ. Συντυχάκης, ο κ. Βαρτζόπουλος, ο κ. Γκιόλιας, ο κ. Γιόγιακας και ο κ. Μπούμπας. Οπότε ξέρετε και τη σειρά.

Κυρία Αθανασίου, έχετε τον λόγο.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Συζητάμε για τον προϋπολογισμό του 2022. Από την πρώτη στιγμή ως Ελληνική Λύση προειδοποιούσαμε για την έλλειψη του απαιτούμενου προσωπικού. Από την πρώτη στιγμή προτείναμε τη συνταγογραφούμενη διενέργεια αξιόπιστων διαγνωστικών ελέγχων για το σύνολο του πληθυσμού. Η Κυβέρνηση όμως προτίμησε να εξυπηρετήσει ιδιωτικά κέντρα και να δώσει εκατομμύρια για αναξιόπιστα αυτοδιαγνωστικά τεστ. Έγκαιρα απαιτήσαμε την προμήθεια θεραπειών μονοκλονικών αντισωμάτων που θα έσωζαν χιλιάδες ζωές Ελλήνων. Η Κυβέρνηση όμως όχι, μόνο μας χλεύασε. Σήμερα όμως αποκαλύπτεται πως επέτρεπε εν κρυπτώ τη χορήγησή τους σε επώνυμους ασθενείς. Για την Ελληνική Λύση όμως κάθε Έλληνας έχει όνομα και επώνυμο. Για την Ελληνική Λύση κάθε Έλληνας που έχασε τη ζωή του εκτός ΜΕΘ, κάθε Έλληνας που στερήθηκε τη φαρμακευτική θεραπεία είναι θύμα της κυβερνητικής αλαζονείας. Οι υπεύθυνοι γι’ αυτήν την ανείπωτη τραγωδία θα λογοδοτήσουν πέραν πάσης ασυλίας ακαταδίωκτου. Ύψιστο αγαθό για κάθε κυβέρνηση οφείλει να είναι η προστασία των πολιτών της, όχι η προστασία του κυβερνώντος κόμματος.

Η Κυβέρνηση της Νέας Δημοκρατίας δεν έχει υποκαταστήσει μόνο την επιτροπή των λοιμωξιολόγων, που η ίδια έχει διορίσει, αλλά είναι τόσο αλαζονική που ακυρώνει και την παγκόσμια επιστημονική κοινότητα. Έπειτα από την πρωτοφανή απόφαση της υποχρεωτικότητας του εμβολιασμού στους άνω των εξήντα μειώνεται ξαφνικά, και μόνο στην Ελλάδα, ακούστε, η ισχύς του πιστοποιητικού νόσησης στους τρεις μήνες, αντί στους έξι που ίσχυε.

Ως Ελληνική Λύση αναμένουμε την επιστημονική έκθεση που καταδεικνύει και αιτιολογεί την αιφνίδια μείωση της διάρκειας της φυσικής ανοσίας από τον Νοέμβριο και μετά μόνο για την Ελλάδα. Μήπως θέλετε να διώξετε ακόμα υγειονομικούς από το ΕΣΥ; Προφανώς θα είναι σαν την έκθεση που ισχυρίστηκε πως κατέχει η Νέα Δημοκρατία και αποδείκνυε ότι στα μέσα μαζικής μεταφοράς ο κορωνοϊός δεν μεταδίδεται και δεν κολλάει. Μιλάμε για απίστευτα πράγματα.

Σχετικά με τον προϋπολογισμό για την υγεία, ο προϋπολογισμός για το 2022 κόβει περίπου 820 εκατομμύρια ευρώ από τον τακτικό προϋπολογισμό για την υγεία. Επιπλέον, αφαιρεί 280 εκατομμύρια από τα δημόσια νοσοκομεία, ενώ κατά 600 εκατομμύρια περικόπτει υγειονομικές και έκτακτες ανάγκες για την πανδημία. Επίσης μειώνει κατά 1,7 δισεκατομμύρια τις κοινωνικές δαπάνες για πρόνοια, στήριξη ανέργων και παροχές υγείας, επιβάλλοντας έτσι την απλήρωτη εργασία. Δυστυχώς, δεν υπάρχει ούτε ένα νέο μέτρο προστασίας των νοικοκυριών και των επιχειρήσεων από τις ανατιμήσεις.

Από την άλλη, ωστόσο, αναρωτιόμαστε: Άραγε πόσο κοστίζουν οι αποζημιώσεις στους κλινικάρχες για τις δήθεν επιτάξεις των υπηρεσιών τους; Εν τω μεταξύ ζούμε το εξής παράδοξο: Από τη μια η Κυβέρνηση της Νέας Δημοκρατίας εισηγείται πρόωρα πιστοποιητικό εμβολιασμού και προτείνει, ευτυχώς επί ματαίω, όρους και προϋποθέσεις ισχύος του στην Πρόεδρο της Ευρωπαϊκής Επιτροπής κ. Φον Ντερ Λάιεν, αλλά από την άλλη φοβάται μονομερώς να παραγγείλει φάρμακα γιατί δήθεν είμαστε μικρή χώρα.

Ακούστε το εξής τραγελαφικό: Ο κάθε Έλληνας άνω των εξήντα θα μπορεί να ταξιδεύει και να κυκλοφορεί στο εξωτερικό, αλλά στην πατρίδα του θα απαγορεύεται να πάει στο θέατρο, στο σινεμά, στο εστιατόριο αφού από 13-12-21, από χθες δηλαδή, θεωρείται ανεμβολίαστος αν δεν κάνει την τρίτη δόση, αφού φροντίσατε μονομερώς, αυθαίρετα και αναιτιολόγητα να λήγει το πιστοποιητικό εμβολιασμού στους επτά μήνες.

Όμως, η μονομερής παραγγελία μονοκλινικών και άλλων εγκεκριμένων φαρμάκων καθώς και εγκεκριμένων μη ευρωπαϊκών εμβολίων σας έκανε διστακτικούς και περιμένατε την έγκριση της Ευρωπαϊκής Ένωσης.

Αν είχατε προβεί στην άμεση παραγγελία φαρμάκων δαπανώντας 10-15 εκατομμύρια ευρώ θα είχατε σώσει νοσούντες, ΕΣΥ και οικονομία. Η Κυβέρνηση έχει σπαταλήσει όλη την αντιμετώπιση της πανδημίας στον εμβολιασμό και κατά τα λοιπά βρίσκεται σε ρόλο παρατηρητή, εκβιαστή και τιμωρητή. Αναλαμβάνει δράση μόνο όταν πρόκειται να ανακοινώσει μέτρα αυταρχισμού και απολυταρχίας που μας φέρνουν μνήμες των πέτρινων χρόνων που είχαμε την εντύπωση πως είχαν περάσει στο χρονοντούλαπο της ιστορίας.

Και πού διαδραματίζονται όλα αυτά; Στην Ελλάδα, το λίκνο της δημοκρατίας. Παραλάβατε μόνο δύο χιλιάδες δόσεις μονοκλονικών αντισωμάτων. Ποιοι θα τις δικαιούνται και με ποια κριτήρια θα επιλέγονται; Θα είναι επώνυμοι πάλι; Όλον αυτόν τον καιρό γινόμαστε μάρτυρες καταπάτησης δικαιωμάτων προς χάριν ή με πρόφαση -η ιστορία θα το απαντήσει αυτό στο μέλλον- τη διαφύλαξη της δημόσιας υγείας. Πρόκειται για διαφύλαξη που πραγματοποιείται όμως με ανήθικους τρόπους, γιατί είναι ανήθικο και θλιβερό να υπάρχουν πολίτες δύο ταχυτήτων και οι ζωές κάποιων να κοστολογούνται ακριβότερα από κάποιων άλλων, όπως συνέβη με την περίπτωση του πενηντάχρονου που πέθανε εκτός ΜΕΘ για να σωθεί όμως κάποιος υψηλότερα τη τάξει.

Είναι ανήθικο να επιβάλλετε εξαρχής μη στοχευμένο εμβολιασμό και εξαιτίας αυτών των επιλογών σας να υπάρχουν παράπλευρα θύματα που έχασαν τη ζωή τους προς χάριν της ελπίδας για μια επιστροφή στην κανονικότητα. Είναι ανήθικο που δεν παραγγείλατε φάρμακα και δεν αναδιαρθρώσατε την πρωτοβάθμια φροντίδα υγείας, ώστε να προλαμβάνεται η νόσος στο πρώτο στάδιο και δη στο σπίτι. Είναι ανήθικο τα δημόσια νοσοκομεία να μετρούν ελλείψεις σε προσωπικό, την ίδια στιγμή που εξακολουθείτε από πείσμα να έχετε σε αναστολή τους υγειονομικούς μας. Είναι ανήθικο να επιτρέπεται στα μέσα μαζικής ενημέρωσης να κυκλοφορούν φωτογραφίες ασθενών και ευαίσθητα προσωπικά δεδομένα πολιτών, καθώς και να εργαλειοποιείται ως μέτρο υποτιθέμενης πειθούς ταλαιπωρημένος από τον κορωνοϊό πρόεδρος κόμματος από τα αδηφάγα μέσα ενημέρωσης. Ντροπή!

Κύριοι, δεν θέλετε να σώσετε τους Έλληνες από την κρίση. Θέλετε να τους υποτάξεται. Η υγειονομική κρίση δεν αντιμετωπίζεται μονομερώς, αλλά πολύπλευρα. Θέλει και φάρμακα και σύστημα υγείας με επαρκές, καταρτισμένο και εξειδικευμένο προσωπικό και εμβόλια, όχι όμως μόνο εμβόλια. Θέλει τους γιατρούς αξιοπρεπείς και όχι ζητιάνους, όπως τους έχετε καταντήσει μετά από τόσα έτη σπουδών και με αυτό το λειτούργημα που κάνουν.

Κλείνοντας, σε σχέση με τα οικονομικά μεγέθη στον προϋπολογισμό προβλέπονται για τον ΕΟΠΥΥ επίσης 69 εκατομμύρια ευρώ λιγότερα, ενώ είναι αυξημένα τα έσοδα από ασφαλιστικές εισφορές. Είναι χαρακτηριστικό ότι η αύξηση που υπάρχει στη φαρμακευτική δαπάνη του ΕΟΠΥΥ από 2,5 εκατομμύρια ευρώ περίπου στα 2.654 εκατομμύρια είναι μια αύξηση που αφορά την κάλυψη της δαπάνης συμψηφισμού του clowback. Πρόκειται, δηλαδή, για ένα ακόμα δωράκι προς τις φαρμακευτικές επιχειρήσεις ικανοποιώντας τους φαρμακοβιομήχανους.

Φυσικά ξεκόβεται κάθε συζήτηση για επαναλειτουργία των νοσοκομείων, στα οποία μπήκε λουκέτο και έμειναν κλειστά από όλες τις κυβερνήσεις της προηγούμενης δεκαετίας, έξι νοσοκομεία στην Αττική και άλλα δύο στη Θεσσαλονίκη με αποτέλεσμα τις τραγικές εικόνες στα υπόλοιπα υποστελεχωμένα δημόσια νοσοκομεία.

Παρ’ όλα αυτά η Κυβέρνηση ισχυρίζεται ότι δεν μειώνει τα κονδύλια για την υγεία, διότι τα αυξημένα ποσά που είχαν δοθεί αφορούσαν την πανδημία, ενώ όπως λέει υπάρχει και το ποσό των 600 εκατομμυρίων ευρώ στο Υπουργείο Οικονομικών, το οποίο ανάλογα με τις εξελίξεις θα εκταμιευθεί. Φυσικά κάτι τέτοιο δεν ισχύει, αφού στηρίζεται στη σαθρή παραδοχή ότι πριν από την πανδημία ο κρατικός προϋπολογισμός εναρμονιζόταν με τις ανάγκες των πολιτών σε υπηρεσίες υγείας και ότι τώρα δήθεν αυξήθηκε για τις έκτακτες συνθήκες, κάτι το οποίο δεν είναι αναγκαίο να ισχύσει και τώρα.

Ωστόσο η πραγματικότητα είναι αμείλικτη με ή χωρίς πανδημία ασθενείς δεν μπορούν να ικανοποιήσουν στοιχειωδώς τις ανάγκες τους σε υπηρεσίες πρόληψης, θεραπείας, αποκατάστασης στις δημόσιες μονάδες υγείας. Αυτό αντανακλούν οι διαχρονικές περικοπές της κρατικής χρηματοδότησης στην υγεία και εκφράζεται σε μειωμένο υγειονομικό προσωπικό, έλλειψη υποδομών, έλλειψη σε αριθμό ιατρομηχανολογικού εξοπλισμού, συρρίκνωση και κατάργηση νοσοκομειακών κλινών και τμημάτων νοσοκομείων.

Η ενισχυμένη χρηματοδότηση την περίοδο της πανδημίας, λοιπόν, δεν έχει σχέση ούτε με την κάλυψη των αναγκών της πανδημίας ούτε ενός μέρους της υποχρηματοδότησης των αναγκών του λαού πριν από την πανδημία για αναβαθμισμένες και σύγχρονες υπηρεσίες υγείας και πρόνοιας. Συνολικά είναι μειωμένα ποσά που έχουν διαμορφωθεί από όλες τις προηγούμενες κυβερνήσεις στην κατεύθυνση της μεγαλύτερης απαλλαγής του κράτους από τις δαπάνες για την υγεία του λαού, την αύξηση της ανταποδοτικότητας στην παροχή υπηρεσιών υγείας, την αύξηση των άμεσων και έμμεσων πληρωμών ΕΟΠΥΥ, τη μεγαλύτερη προσαρμογή των δημόσιων μονάδων υγείας στους κανόνες της επιχειρηματικότητας και της εμπορευματοποίησης των παρεχόμενων εργασιών δυστυχώς.

Τελειώνοντας, κύριε Πρόεδρε, θα ήθελα να ακουστεί στο Σώμα ένα μήνυμα από έναν υπερήλικα που είναι σαν πατέρας μου, ένα μήνυμα που έχει σχέση με τον υποχρεωτικό εμβολιασμό στους άνω των εξήντα. Διαβάζω: «Σεβαστοί κυβερνώντες, με ποιο δικαίωμα μου αφαιρείται εμένα 87 ετών την αξιοπρεπή ως τώρα ελευθερία μου με μέτρα ασφυξίας, απάνθρωπα και εκβιαστικά; Περιμένω απάντηση. Ο παππούς Δημήτρης».

Σας ευχαριστώ.

(Στο σημείο αυτό η Βουλευτής, κ. Μαρία Αθανασίου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Δημήτριος Βίτσας):** Ευχαριστώ και εγώ.

Τον λόγο έχει ο κ. Καιρίδης από τη Νέα Δημοκρατία.

**ΔΗΜΗΤΡΙΟΣ ΚΑΙΡΙΔΗΣ:** Ευχαριστώ,κύριε Πρόεδρε.

Θα είχε την πλάκα του, αν δεν ήταν τόσο σοβαρό, να καταλάβω λίγο πώς σκέφτονται οι αντιεμβολιαστές. Είναι ενάντια, λέει, στο εμβόλιο γιατί δεν θέλουν τα υπερκέρδη των φαρμακευτικών, αλλά μας εγκαλούν για τα μονοκλωνικά, γιατί δεν δίνουμε παραπάνω μονοκλωνικά, τα οποία έχουν κόστος χίλιες πεντακόσιες φορές παραπάνω από ένα εμβόλιο.

Για να το καταλάβω, δεν είναι ενάντια στα κέρδη, θέλουν τα υπερκέρδη των φαρμακευτικών. Αυτό εγώ κατάλαβα από την προλαλήσαντα. Μας εγκαλούν για το εμβόλιο, αλλά θέλουν τα μονοκλωνικά. Είναι ενάντια στις φαρμακευτικές, αλλά θέλουν περισσότερο τις φαρμακευτικές, για να καταλάβουμε την ταραχή εν κρανίω.

Η συζήτηση για τον κρατικό προϋπολογισμό διεξάγεται υπό το φως μιας αποτυχίας, μιας αποτυχίας του Υπουργού, ο οποίος για μια ακόμα φορά απέτυχε στην πρόβλεψη. Η ανάπτυξη θα είναι ακόμα μεγαλύτερη! Ξεκίνησε με το 3,6%, το πήγε στο 5,9%, το έφτασε στο 6,9%, θα ξεπεράσει απ’ ότι φαίνεται το 8% το 2021. Απέτυχε στις προβλέψεις του και συγχαρητήρια για την αποτυχία! Συγκρινόμενη με τη δικιά σας γίνεται ακόμα πιο μεγάλη, διότι δεν υπήρξε προϋπολογισμός στον ΣΥΡΙΖΑ που να μην πέσει έξω στην πρόβλεψη. Μας μιλούσατε για 3%. Δεν μιλάω για τα πρώτα δύο χρόνια, εντάξει για την καταστροφή του ’15 - ’16 και την επιστροφή στην ύφεση. Μιλάω για το ’17, ανάπτυξη 3% έλεγε ο προϋπολογισμός σας και ήταν 1,3%, για το ’18, ανάπτυξη 2,8% και ήταν 1,4%. Δεν υπήρξε προϋπολογισμός σας που να μην πέσει έξω προς τα κάτω σε αντίθεση με το πολύ προς τα πάνω τώρα.

Άρα, η συζήτηση γίνεται υπό το φως θετικών εξελίξεων, δεν υπάρχει καμμία αμφιβολία. Έχουμε αυτό το ρωμαλέο συν 8%, συν 9,5% το πρώτο ενιάμηνο, θα δούμε που θα κλείσει το ’21, τη μεγάλη μείωση της ανεργίας πάνω από τρεις μονάδες, την ραγδαία αύξηση των επενδύσεων, την αύξηση των εξαγωγών, άρα πέρα από τα ποσοτικά και τα ποιοτικά στοιχεία, την μεγάλη αύξηση των καταθέσεων που προοιωνίζει ακόμα μεγαλύτερη αύξηση στα χρόνια που έρχονται, γιατί αυτές οι καταθέσεις θα γίνουν επενδύσεις, δεν υπάρχει αμφιβολία γι’ αυτό.

Δεν τα λέμε μόνο εμείς. Δεν τα λένε μόνο τα αργυρώνητα μέσα της Πειραιώς, όπως για εσάς είναι όλα τα ελληνικά μέσα ενημέρωσης, τα λένε οι ξένοι. Αφήστε τους Έλληνες δημοσιογράφους, τους έχετε στοχοποιήσει, τα ελληνικά ΜΜΕ τα έχετε στοχοποιήσει. Έτσι ήρθατε στην εξουσία, έτσι κυβερνήσατε και εσείς επιμένετε τώρα, γιατί σε άλλον όροφο αυτού του κτηρίου γίνεται και η εξεταστική που προκαλέσατε.

Πάρτε τους ξένους. Πάρτε τον πολύ βαρύ κύριο Λίντερ, το alter ego του Σόιμπλε, τι είπε πριν από μια εβδομάδα, είπε ότι η Ελλάδα είναι πρότυπο. Πάρτε τις εκθέσεις του ΟΟΣΑ, των διεθνών οίκων, των ξένων αναλυτών, του διεθνούς Τύπου που δίνει συγχαρητήρια για τη διαχείριση της οικονομίας στην Κυβέρνηση του Κυριάκου Μητσοτάκη.

Γι’ αυτόν τον λόγο δεν θέλετε να μιλήσουμε για οικονομία. Είμαι βέβαιος ότι τις επόμενες τέσσερις μέρες θα μιλάτε εσείς για τις ΜΕΘ. Οι ΜΕΘ θα είναι η συζήτηση, κύριε Σταϊκούρα, δεν πρόκειται να μιλήσουν για τα στοιχεία. Άλλωστε για να μην το παιδεύουμε και πολύ να σας πω ένα για να το κλείσουμε. Η ανάπτυξη την τετραετία Μητσοτάκη θα είναι συνολικά διπλάσια από την ανάπτυξη της τετραετίας Τσίπρα παρά την πανδημία. Αν προσθέσετε το φετινό και την πρόβλεψη για το ’22 και το ’23 θα βγάλετε τουλάχιστον διπλάσια ανάπτυξη από τη δικιά σας.

Και όλα αυτά όταν εσείς είχατε τη χρυσή τετραετία του χαμηλού πετρελαίου, του χαμηλού πληθωρισμού, των χαμηλών επιτοκίων. Όταν η Ισπανία την τετραετία ’15 - ’19, η Πορτογαλία, η Ιρλανδία, οι άλλες χώρες της κρίσης έτρεχαν, εμείς είχαμε Τσίπρα και ΣΥΡΙΖΑ. Η σύγκριση δεν χωράει καμμία αμφισβήτηση μεταξύ της τετραετίας αυτής και της τετραετίας που προηγήθηκε, παρ’ όλο που το κλίμα τώρα είναι πολύ πιο δύσκολο και παρά την πανδημία. Γι’ αυτό και δε θέλετε να συζητήσουμε για τα νούμερα και δεν θέλετε να συζητήσουμε για την οικονομία, θα το πηγαίνετε διαρκώς στις ΜΕΘ. Εγώ να ακούσω την κριτική.

Επί των ημερών σας, εσείς οι κοινωνικά ευαίσθητοι, να ρωτήσω το απλό, δεν υπήρχαν ασθενείς που έψαχναν κρεβάτια ΜΕΘ; Δεν υπήρχαν άνθρωποι που περίμεναν όταν είχαν ανάγκη ώρες και μέρες και κάποιοι καταλήγαν, γιατί δεν έβρισκαν ΜΕΘ; Εσείς σε ποια κατάσταση αφήσατε τις ΜΕΘ και τι έγινε αυτά τα δύο χρόνια τώρα στον τομέα αυτό και κάνετε πως δεν βλέπετε ότι η Γερμανία με τις σαράντα χιλιάδες ΜΕΘ, το ισχυρότερο υγειονομικό σύστημα στην Ευρώπη, κάνει εξαγωγή ασθενών εξαιτίας της πανδημίας; Και το ξαναγυρνάτε συνέχεια εκεί. Λίγη ειλικρίνεια, λοιπόν!

Οι προοπτικές για το ’22 είναι εξίσου θετικές. Οι προκρατήσεις στον τουρισμό μιλάνε για επιστροφή και ξεπέρασμα ενδεχομένως του 2019 ανάλογα με το πώς θα πάει βεβαίως και η πανδημία. Οι επενδύσεις διαρκώς αυξάνουν και τις ξέρετε και ανακοινώνονται οι μεγάλες, αλλά υπάρχουν και πάρα πολλές μικρές από εκεί και πέρα. Άρα, οι προοπτικές για το ’23 είναι εξαιρετικά θετικές.

Έχουμε λύσει όλα τα προβλήματα; Όχι. Υπάρχουν προκλήσεις; Μεγάλες. Ο πληθωρισμός μία, έχουμε έναν από τους χαμηλότερους στην Ευρώπη, αλλά δεν υπάρχει αμφιβολία ότι μας προβληματίζει αυτή η άνοδος των τιμών που έρχεται κυρίως από το εξωτερικό, τα επιτόκια, η λήξη του προγράμματος ποσοτικής χαλάρωσης, η ανάγκη να αναβαθμίσουμε το αξιόχρεο του δημόσιου χρέους σε επενδυτική βαθμίδα.

Όλα αυτά για να γίνουν έχουν μία βασική προϋπόθεση, την πολιτική σταθερότητα. Αυτήν την έχει εξασφαλίσει η Κυβέρνηση Μητσοτάκη και αυτήν πρέπει να διατηρήσουμε ως κόρη οφθαλμού και τα επόμενα χρόνια που έρχονται. Εσείς κάνετε ό,τι μπορείτε για να την δυναμιτίσετε. Εισάγατε μία ρήτρα αστάθειας, που λέγεται απλή αναλογική, ρήτρα μπαχάλου. Αυτά ξέρετε, αυτά κάνετε.

Να σας θυμίσω ότι επί των ημερών σας, τεσσεράμισι χρόνια, αυτή η διαρκής μπαχαλοποίηση μας κόστιζε εξού και οι κακές επιδόσεις της ανάπτυξης.

Προσπαθούσε, ο έρημος, Γιώργος Χουλιαράκης –αποσυνάγωγος σήμερα των περισσότερων από εσάς- να πείσει τις αγορές. Μην ακούτε τα «ζιζάνια»! Μην ακούτε τη φασαρία, είναι φασαρία. «Εγώ θα είμαι σοβαρός στη διαχείριση» -ο Χουλιαράκης-, αλλά τα «ζιζάνια» είχαν κόστος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Τα φέρατε ξανά τα «ζιζάνια», με την απλή αναλογική, ενώ κυβερνήσατε με την ενισχυμένη. Και μη μου πείτε ότι δεν μπορούσατε να το αλλάξετε το πρώτο εξάμηνο, διότι το πρώτο εξάμηνο του ’15 φέρατε διάφορα νομοσχέδια, άσχετα με την οικονομική διαχείριση και την οικονομική κρίση, που εσείς προκαλέσατε.

Θα μπορούσατε κάλλιστα, όπως αλλάξατε τον Ποινικό Κώδικα, να αλλάξετε και τον εκλογικό νόμο, αλλά θελήσατε να κυβερνήσετε με την ενισχυμένη –όταν είδατε ότι χάνετε, φέρατε την απλή αναλογική- και να επιστρέψει η χώρα στη ρήτρα «μπαχάλου», στη ρήτρα αστάθειας, ενδεχομένως. Ευτυχώς, οι δημοσκοπήσεις δεν σας το επιτρέπουν.

Η Νέα Δημοκρατία θα διεκδικήσει με αξιώσεις την αυτοδυναμία, για να εξασφαλίσει τη σταθερότητα, που είναι η απαραίτητη προϋπόθεση, για να συνεχίσουμε σε αυτήν την πορεία.

Και σε αυτό το σημείο να συγχαρώ και το ΚΙΝΑΛ για την εκλογή της νέας ηγεσίας τους και για την άψογη διαδικασία και όλες οι δυνάμεις να τους ευχηθούμε «καλή επιτυχία». Και το ΚΙΝΑΛ θα κληθεί να απαντήσει σ’ αυτό το κρίσιμο ζήτημα της πολιτικής σταθερότητας και της κυβερνησιμότητας. Διότι, πέρα από τα εύκολα τα λόγια τα μεγάλα, το κρίσιμο είναι πώς θα πάμε τη χώρα μπροστά, όπως την έχουμε πάει το ’21, ανέλπιστα καλά, σε σχέση με τις προβλέψεις του ίδιου του προϋπολογισμού. Το λένε όλοι οι ξένοι οίκοι, οι αντικειμενικοί, οι τρίτοι, το λένε οι καταθέσεις, το λένε οι αγορές, το λένε οι επενδυτές. Δεν χρειάζεται να το επαναλάβουμε.

**ΠΡΟΕΔΡΕΥΩΝ (Δημήτριος Βίτσας):** Παρακαλώ, κύριε Καιρίδη, ολοκληρώστε.

**ΔΗΜΗΤΡΙΟΣ ΚΑΙΡΙΔΗΣ:** Ολοκληρώνω, κύριε Πρόεδρε.

Το καθήκον μας είναι να αποφύγουμε το «Τσίπρας effect» και να κρατήσουμε το «Μητσοτάκης effect». Να φύγουμε από το αρνητικό και να έχουμε το θετικό, προς όφελος των πολιτών μας, της εθνικής οικονομίας και συνολικά των νέων της κοινωνίας μας, των ευάλωτων όλων, όλης της ελληνικής κοινωνίας.

Να είστε καλά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε τον κ. Καιρίδη.

**ΑΝΤΩΝΙΟΣ ΜΥΛΩΝΑΚΗΣ:** Κύριε Πρόεδρε, …

**ΠΡΟΕΔΡΕΥΩΝ (Δημήτριος Βίτσας):** Τι συμβαίνει, κύριε Μυλωνάκη;

**ΑΝΤΩΝΙΟΣ ΜΥΛΩΝΑΚΗΣ:** Λυπάμαι, για τον κύριο Καιρίδη, διότι αυτό το οποίο κατάλαβε…

**ΠΡΟΕΔΡΕΥΩΝ (Δημήτριος Βίτσας):** Με συγχωρείτε, κύριε Μυλωνάκη, αλλά δεν έχετε τον λόγο.

**ΑΝΤΩΝΙΟΣ ΜΥΛΩΝΑΚΗΣ:** Μισό λεπτό!

**ΠΡΟΕΔΡΕΥΩΝ (Δημήτριος Βίτσας):** Δεν αναφέρθηκε σε εσάς, δεν έγινε κάτι. Μην αρχίσουμε μία διαδικασία, που κάθε Κοινοβουλευτικός Εκπρόσωπος μετά από κάθε ομιλία…

Δηλαδή, το παράδοξο θα ήταν ο κ. Καιρίδης να αρχίσει να κατηγορεί την Κυβέρνηση! Τι λέτε τώρα;

**ΑΝΤΩΝΙΟΣ ΜΥΛΩΝΑΚΗΣ:** Κύριε Πρόεδρε, μίλησε η κ. Αθανασίου. Έψεξε ο κ. Καιρίδης την κ. Αθανασίου, χαρακτηρίζοντάς την «αντιεμβολιάστρια» και έπλεξε ένα τέτοιο παραμύθι…

**ΔΗΜΗΤΡΙΟΣ ΚΑΙΡΙΔΗΣ:** (Δεν ακούστηκε)

**ΑΝΤΩΝΙΟΣ ΜΥΛΩΝΑΚΗΣ:** Κύριε Καιρίδη, είπατε η «προλαλήσασα».

Κύριε Καιρίδη, σας εκτιμώ και σαν καθηγητή Διεθνούς Δικαίου. Είναι δυνατόν να ανεβαίνετε πάνω στο Βήμα και να λέτε τέτοια παραμύθια στον ελληνικό λαό; Ειλικρινά, λυπάμαι!

Δεν μπορώ να καταλάβω! Αν εσείς δεν καταλάβατε, αυτά που είπε η Βουλευτής και γιατρός κ. Αθανασίου και την χαρακτηρίσατε –και όπως και όλη την Ελληνική Λύση- με αυτήν την ονομασία –να το πάρετε πίσω τώρα, σας παρακαλώ πάρα πολύ, γιατί αλλιώς θα θεωρηθείτε προπαγανδιστής και μάλιστα φτηνός προπαγανδιστής-, αν λοιπόν, δεν καταλαβαίνετε αυτά που λέμε εδώ, τότε λυπάμαι! Πώς είστε καθηγητής;

Και όταν μιλάτε για τον προϋπολογισμό, αφήστε τι λέει η Ελληνική Λύση, ο ΣΥΡΙΖΑ και λοιπά. Θα μιλάτε για τον προϋπολογισμό. Πείτε κάτι για την παιδεία. Εκεί ανήκετε.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΔΗΜΗΤΡΙΟΣ ΚΑΙΡΙΔΗΣ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Δημήτριος Βίτσας):** Κύριε Καιρίδη, έχετε τον λόγο. Πάρα πολύ σύντομα.

**ΔΗΜΗΤΡΙΟΣ ΚΑΙΡΙΔΗΣ:** Καταλαβαίνω, κύριε Πρόεδρε και δεν θέλω να αδικήσω την επόμενη ομιλήτρια και τη συζήτηση που γίνεται.

Εγώ δεν έκανα καμμία προσωπική αναφορά. Από εκεί και πέρα, αν θέλετε να μιλήσουμε για παραμύθια και διάφορες άλλες δοξασίες και από πού εκπορεύονται, νομίζω ότι θα βρεθείτε σε δύσκολη θέση, κύριε Μυλωνάκη, με όλο τον σεβασμό. Όμως, ας μην μπούμε σε αυτήν την συζήτηση, γιατί νομίζω ότι δεν θα τελειώσουμε γρήγορα και εύκολα.

Να είστε καλά.

**ΠΡΟΕΔΡΕΥΩΝ (Δημήτριος Βίτσας):** Ωραία.

Ας κάνουμε μια προσπάθεια, εμένα με ενδιαφέρει ιδιαίτερα ο χρόνος. Είμαι διακοσιοστός –στους διακόσιους τρεις- ομιλητής, οπότε οριακά προλαβαίνω να μιλήσω. Σας παρακαλώ να κρατάμε τον χρόνο.

Η κ. Καφαντάρη έχει τον λόγο.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, ήθελα να ξεκινήσω διαφορετικά την τοποθέτησή μου, αλλά δεν μπορώ να μην σχολιάσω κάποια πράγματα από την τοποθέτηση του Βουλευτή της Νέας Δημοκρατίας, του κ. Καιρίδη, που προηγήθηκε.

Δεν μπορούμε να μιλάμε για αστειότητες μέσα σε αυτόν τον χώρο, το Κοινοβούλιο –περιπαικτικά, θα έλεγα, κιόλας-, όταν χθες είχαμε εκατόν τριάντα νεκρούς. Ούτε μπορούμε να μιλάμε για τις μεγάλες επιτυχίες αυτής της Κυβέρνησης. Δεν μπορούμε να αυτοθαυμαζόμαστε, να λέμε ότι όλα τα κάναμε καλά, να λέμε ακόμα ότι πάμε προς το τέλος και για την πανδημία -το έχουμε ακούσει, άλλωστε, πολλές φορές, αυτό το «τελευταίο μίλι», από τον κ. Μητσοτάκη- και να έχουμε αυτήν την κατάσταση, την οποία έχουμε σήμερα.

Επίσης, δεν μπορούμε να χρησιμοποιούμε –επιτρέψτε μου, κύριε Πρόεδρε- το χυδαίο επιχείρημα «μονοκλωνικά» και «εμβόλια», για να αναπτύξουμε μια συγκεκριμένη άποψη. Αυτή τη στιγμή, το δημόσιο σύστημα υγείας χρειάζεται ενίσχυση, δραστική, με προσωπικό, δημιουργία ακόμα καινούργιων ΜΕΘ και όπου υπάρχουν, να υπάρχει προσωπικό για να τις λειτουργήσει. Γιατί γνωρίζουμε καλά ότι υπάρχουν ΜΕΘ, όσον αφορά στον εξοπλισμό, που δεν μπορούν να λειτουργήσουν και βέβαια χρειάζεται και γενναία ενίσχυση της πρωτοβάθμιας βαθμίδας υγείας

Ποια θα ήταν σήμερα η κατάσταση, κύριοι και κυρίες Βουλευτές, αν ο ΣΥΡΙΖΑ δεν είχε εξασφαλίσει τα δύο και πλέον εκατομμύρια ανασφάλιστων συμπολιτών μας να έχουν πρόσβαση στην υγεία; Γιατί έρχεστε ισοπεδωτικά και συγκρίνετε την εποχή ΣΥΡΙΖΑ, εποχή μνημονίων, πιέσεων και συγκεκριμένων.

Έρχεστε εσείς τώρα και μέσα στην πανδημία, κυρίες και κύριοι Βουλευτές, η Νέα Δημοκρατία αφαιρεί τη δυνατότητα συνταγογράφησης στους ανασφάλιστους σε ιδιώτες γιατρούς. Να πάνε και αυτοί στα νοσοκομεία. Η πρωτοβάθμια βαθμίδα έχει υποβαθμιστεί ιδιαίτερα. Από την άλλη μεριά, οι ανασφάλιστοι θα πηγαίνουν και αυτοί στα νοσοκομεία. Στοιχειωδώς, αναλάβετε τις ευθύνες σας. Η πανδημία είναι εδώ, είναι παρούσα και είναι επικίνδυνη.

Κλείνοντας αυτή την παρένθεση, πριν πω αυτά που είχα αποφασίσει για τον προϋπολογισμό –ό,τι προλάβω, κύριε Πρόεδρε-, είπε ο κ. Καιρίδης ότι περιμένουμε διπλάσια ανάπτυξη. Ας δεσμευτεί η Νέα Δημοκρατία, όπως και προεκλογικά έλεγε ο κ. Μητσοτάκης, για διπλάσια αύξηση των μισθών όσο ανεβαίνει και η ανάπτυξη. Καθηλωμένοι οι μισθοί, ούτε κουβέντα για 800 ευρώ κατώτερο μισθό, που προτείνουμε –και είναι ρεαλιστικό- που θα δώσει τόνωση και στην οικονομία, καθώς θα κινηθεί.

Έρχεστε, λοιπόν, εσείς τώρα και φέρνετε έναν προϋπολογισμό, μακριά από την κοινωνία, έναν προϋπολογισμό εκτός τόπου και χρόνου, εκτός πραγματικότητας. Ένας προϋπολογισμός στοχεύει, όπως είπε και ο Αναπληρωτής Υπουργός Ανάπτυξης το πρωί, σε ένα καινούργιο αναπτυξιακό μοντέλο, σε ένα μοντέλο ανάπτυξης, που για εσάς είναι –λέει- οι επενδύσεις και οι εξαγωγές. Μόνο που η Κυβέρνηση της Νέας Δημοκρατίας, δυόμισι χρόνια τώρα, έχει αποδείξει ότι είναι φιλική στους επενδυτές και όχι στις επενδύσεις. Και τα στοιχεία το δείχνουν αυτό. Μιλήσατε για «πρασίνισμα» του προϋπολογισμού –αυτό βέβαια στην πορεία, φυσικά και δεν το βλέπουμε- και βέβαια για τις ανάγκες, για την κάλυψη των αναγκών και όλα αυτά.

Όμως, ένας προϋπολογισμός πρέπει να απαντάει στις ανάγκες της κοινωνίας και να ανταποκρίνεται σε αυτό το οποίο απαιτείται. Ο προϋπολογισμός αυτός απαντά στην πανδημία; Απαντά στην ακρίβεια; Στην πανδημία φυσικά και δεν απαντά, γιατί για άλλη μια φορά, όπως είπα πριν, θεωρείτε ότι τελειώνει. Αυτό θα το δούμε. Μακάρι!

Όμως, αν δεν παρθούν μέτρα στο δημόσιο σύστημα υγείας στη χώρα μας και δεν αλλάξει ρότα η κυβερνητική πολιτική στην υγεία, φοβάμαι ότι πάλι και εδώ θα είμαστε από τους τελευταίους. Γιατί επαίρεστε για πρωτιές και ότι θα είμαστε πρώτοι το ’23 σε επενδύσεις –αναφέρθηκε ο Αναπληρωτής Υπουργός κ.λπ.- αλλά είμαστε, δυστυχώς, πρώτοι σε θανάτους ανά εκατομμύριο.

Και βέβαια, δεν απαντά και στο τεράστιο κύμα ακρίβειας, το οποίο ο κ. Γεωργιάδης, Υπουργός Ανάπτυξης, δεν βλέπει. Έτσι, λέει, ότι μόνο η ενέργεια ανέβηκε, δεν ανέβηκαν τα αγαθά, όταν η ίδια η ΓΣΕΕ λέει ότι για τον Οκτώβριο μειώθηκε η αγοραστική δύναμη των εργαζομένων 7,4% και για τον Νοέμβριο γύρω στο 10%.

Είπε, βέβαια, ο εισηγητής σας ότι η ακρίβεια οφείλεται στην επανεκκίνηση της οικονομίας. Δεν οφείλεται, βέβαια, και στην πολιτική σας στην ενέργεια! Δεν οφείλεται στο ότι είμαστε πρωταθλητές στη χονδρεμπορική στην Ευρώπη. Δεν οφείλεται στο ότι η ΔΕΗ ιδιωτικοποιήθηκε και δεν θα παίξει τον κυρίαρχο ρόλο- οδηγό στις τιμές ακόμα της ηλεκτρικής ενέργειας, ενώ η ΡΑΕ βλέπουμε ότι δεν παρεμβαίνει σε πάρα πολλά. Όμως, με 130 νεκρούς πρέπει να είμαστε πιο σοβαροί και δεν μπορεί κανείς να χαίρεται.

Δημιουργείτε ένα αισιόδοξο κλίμα με τη βασική σας παραδοχή, όπως ανέφερα πριν, ότι η πανδημία τελειώνει. Μειωμένες οι δαπάνες για την υγεία, μειωμένες οι κοινωνικές δαπάνες κατά 1,7 δισεκατομμύρια περίπου. Σήμερα στο Νοσοκομείο «Αττικόν» στην Περιφέρεια Δυτικής Αθήνας εβδομήντα ράντζα -επικουρικές κλίνες βέβαια τις λέτε- και μία μόνο κλίνη ΜΕΘ διαθέσιμη. Αυτή η κατάσταση αποτυπώνεται και σ’ όλη την Ελλάδα. Ο COVID είναι εδώ.

Από την άλλη, μετά την τεράστια οικολογική, οικονομική και κοινωνική καταστροφή του καλοκαιριού με τους χειρισμούς σας στις πυρκαγιές όπου 1,4 εκατομμύρια στρέμματα έχουν καεί, δημιουργήσατε ένα καινούργιο Υπουργείο, το οποίο ουσιαστικά είναι ένα κέλυφος αδειανό, το Υπουργείο Κλιματικής Κρίσης και Πολιτικής Προστασίας, χωρίς οργανόγραμμα, χωρίς συγκεκριμένο νομοθετικό πλαίσιο, γιατί και ο νέος Υπουργός δεν δεσμεύτηκε και ούτε είπε αν θα αλλάξει τον ισχύοντα ν.4662 που είναι μεν σε αδράνεια και όπου χρησιμοποιήθηκε απέτυχε, γιατί τα αποτελέσματα κρίνουν και βέβαια μιλάτε για μεγάλες αγορές εξοπλισμού κ.λπ., προγράμματα γης και όλα αυτά.

Μέσα στον προϋπολογισμό, όμως, από τα 595 εκατομμύρια που προβλέπονται, επιπλέον θα έχουμε 50 από το Ταμείο Ανθεκτικότητας και 11 από το Πρόγραμμα Δημοσίων Επενδύσεων. Μάλιστα, για αγορές αγαθών-υπηρεσιών στη Γενική Γραμματεία Πολιτικής Προστασίας 522 εκατομμύρια, ενώ για την εκπαίδευση του Πυροσβεστικού Σώματος προϋπολογίζονται μόνο 531.000.

Θέλετε μια ανάπτυξη χωρίς την κοινωνία. Υποτιμάτε τις επιπτώσεις της πανδημίας και της ακρίβειας, όπως είπα πριν. Μιλάτε για ανάπτυξη 6%. Θα έχουμε έσοδα; Πώς; Με καθηλωμένους μισθούς και συντάξεις; Θα έχουμε ανάπτυξη με όξυνση των ανισοτήτων ακόμη περισσότερο; Αυτή η ανάπτυξη δεν αφορά την κοινωνία. Ακόμα και η τοπική αυτοδιοίκηση τι ανάπτυξη θα έχει χωρίς πόρους; Ρίξτε μια ματιά στο γράμμα που έστειλε στον Πρωθυπουργό η ΚΕΔΕ και τα ζητήματα που βάζει ακόμα και για την τοπική αυτοδιοίκηση.

Κλείνοντας, θα έλεγα ότι εμείς πιστεύουμε ότι ο προϋπολογισμός έπρεπε να είναι φυσικά διαφορετικός και γι’ αυτόν τον λόγο θα τον καταψηφίσουμε. Έχουμε μια άλλη αντίληψη για την κοινωνία, για την οργάνωση του κράτους, για τη στήριξη του δημόσιου τομέα, για τα κοινά αγαθά, για τη στήριξη της κοινωνίας, των ευάλωτων πολιτών. Θέλουμε ένα μοντέλο νέας κοινωνίας και διαβίωσης και ύπαρξης για τις ανάγκες των πολλών, με πολίτες ελεύθερους, δημιουργικούς, με νέους και νέες με όνειρα που να μπορούν να τα πραγματοποιήσουν, να τους δίνονται ευκαιρίες, όχι το σύστημα να τους ωθεί στον αυταρχισμό, στον φόβο, στον ατομικισμό -και αυτό είναι το μεγάλο ζήτημα- στην ιδιώτευση, στο γρήγορο κέρδος σε βάρος της ζωής όλων και του περιβάλλοντος. Αυτά μόνο μια άλλη δημοκρατική προοδευτική κυβέρνηση θα τα υλοποιήσει και σύντομα θα έρθει.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε την κ. Καφαντάρη.

Ο κ. Βλάσης από τη Νέα Δημοκρατία καλείται στο Βήμα και με βάση τον κατάλογο ακολουθεί ο κ. Κεγκέρογλου από το Κίνημα Αλλαγής.

Ορίστε, κύριε Βλάση, έχετε τον λόγο.

**ΚΩΝΣΤΑΝΤΙΝΟΣ ΒΛΑΣΗΣ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, αν έπρεπε να χαρακτηρίσω με τρεις λέξεις τον προϋπολογισμό του 2022, τότε θα έλεγα απλά ότι πρόκειται για έναν προϋπολογισμό που διέπεται από συνέπεια, συνέχεια και ρεαλισμό και αυτό γιατί αφ’ ενός μέσα από τον φετινό προϋπολογισμό υλοποιούμε μια σειρά από δεσμεύσεις μας με στόχο τη στήριξη της κοινωνίας και των πολιτών, ενώ αφ’ ετέρου συνεχίζουμε να θέτουμε ακόμα πιο ισχυρές βάσεις για να καταστήσουμε την ελληνική οικονομία ακόμη πιο ανθεκτική, αξιοποιώντας στο έπακρο τις αναπτυξιακές δυνατότητες της χώρας μας. Όλα τα παραπάνω φροντίζουμε να τα προσεγγίσουμε μ’ ένα ρεαλιστικό πρόγραμμα που λαμβάνει υπ’ όψιν τις ιδιαίτερες συνθήκες που βιώνουμε λόγω της συνέχισης της πανδημίας, αλλά και των πληθωριστικών τάσεων σε παγκόσμιο επίπεδο.

Άκουσα κάποιους συναδέλφους της Αντιπολίτευσης να κατακρίνουν την αύξηση στα φορολογικά έσοδα, αμφισβητώντας το κοινωνικό πρόσημο του φετινού προϋπολογισμού. Προφανώς, όμως, δεν μπήκαν στον κόπο ή δεν θέλησαν να διερευνήσουν από πού προκύπτει αυτή η αύξηση. Φυσικά και θα είναι αυξημένα τα έσοδα ενός κράτους στο οποίο η ανεργία θα υποχωρήσει στο 15,9% το 2021 και στο 14,1% το 2022. Φυσικά και θα εξασφαλίσουμε μεγαλύτερα έσοδα, αφού προβλέπεται μια εντυπωσιακή αύξηση της τάξης του 21,9% στις επενδύσεις, ενώ και η σωρευτική ανάπτυξη για τα έτη 2021 και 2022 είναι της τάξης του 11,7%, καθιστώντας τη χώρα μας πρωτοπόρο στην Ευρωζώνη.

Πιστέψτε με, όπως και όλα τα στελέχη της Νέας Δημοκρατίας, ακούω με προσοχή τις τοποθετήσεις των συναδέλφων της Αντιπολίτευσης. Αυτή είναι εξάλλου και η ουσία του κοινοβουλευτικού διαλόγου. Θα μας επιτρέψετε, όμως, να διαφωνούμε και να μην ενστερνιζόμαστε την άποψή σας που θέλει τη χώρα να πορεύεται με μια οικονομική πολιτική επιδοματική και ευκαιριακή. Εμείς, όταν αναλάβαμε τη διακυβέρνηση του τόπου, δεσμευτήκαμε να επαναφέρουμε την Ελλάδα στην κανονικότητα και να τη θέσουμε σε τροχιά ανάπτυξης και αυτό πράττουμε. Επιλέγουμε να μη δίνουμε χαρτζιλίκι με πρόσκαιρο μικροπολιτικό όφελος, αλλά να παίρνουμε μέτρα, την επίδραση των οποίων θα δουν όλοι οι Έλληνες συν τω χρόνω στην τσέπη τους και στην καθημερινότητά τους.

Αυτό δεν σημαίνει ότι δεν στηρίζουμε τους πολίτες, τα νοικοκυριά, τις επιχειρήσεις. Ας μην ξεχνάμε ότι η συνολική αξία των παρεμβάσεων για την αντιμετώπιση της πανδημίας ανέρχεται στα 43,3 δισεκατομμύρια ευρώ την περίοδο 2020-2022. Πρόκειται για το τρίτο μεγαλύτερο πακέτο μέτρων στήριξης ως ποσοστό του ΑΕΠ στην Ευρωζώνη και το τέταρτο παγκοσμίως, σύμφωνα με πρόσφατη έκθεση του Ευρωπαϊκού Μηχανισμού Σταθερότητας.

Ας μη ξεχνάμε ότι στην ήδη υπάρχουσα δέσμη μέτρων για την οποία δεσμευτήκαμε και εφαρμόσαμε, όπως η μείωση του ΕΝΦΙΑ, η μείωση του εισαγωγικού φορολογικού συντελεστή στα φυσικά πρόσωπα, η μείωση του φόρου εισοδήματος των επιχειρήσεων και η μείωση των ασφαλιστικών εισφορών, προστίθενται επιπλέον ρυθμίσεις όπως η απαλλαγή από την ειδική εισφορά αλληλεγγύης των εισοδημάτων για τους εργαζόμενους του ιδιωτικού τομέα, η μείωση του τέλους συνδρομητών κινητής τηλεφωνίας και η κατάργηση για νέους έως 29 ετών, οι μειωμένοι συντελεστές ΦΠΑ στις μεταφορές, τον καφέ και τα μη αλκοολούχα ποτά και άλλες δραστηριότητες μέχρι τον Ιούνιο του 2022.

Κυρίες και κύριοι συνάδελφοι, μπορεί τα νούμερα και οι δείκτες να είναι εξαιρετικά χρήσιμα για τη συζήτηση που κάνουμε σήμερα εδώ σχετικά με την πορεία της ελληνικής οικονομίας, όμως η αλήθεια είναι ότι η συντριπτική πλειονότητα των συμπολιτών μας βγάζουν τα συμπεράσματά τους με πολύ πιο απλό τρόπο, κοιτώντας την τσέπη τους και τις εξελίξεις γύρω τους.

Πώς μπορείτε να πείσετε, για παράδειγμα, τους συμπατριώτες μου στην Αρκαδία ότι τα πράγματα δεν πάνε καλά, όταν βλέπουν τον τόπο τους να προχωρά μπροστά και να γίνεται για πρώτη φορά μετά από καιρό πόλος έλξης σημαντικών επενδύσεων, όταν βλέπουν την κατασκευή του δικτύου φυσικού αερίου να έχει επιτέλους ξεκινήσει, όταν βλέπουν την Κυβέρνησή μας να έχει εκπονήσει ένα ολοκληρωμένο σχέδιο για την απολιγνιτοποίηση και τη δίκαιη ανάπτυξη και μετάβαση της Μεγαλόπολης;

Η Ελλάδα, κυρίες και κύριοι, αλλάζει. Η χώρα μας γυρίζει σελίδα και αφήνει ουσιαστικά πίσω της το τέλμα της οικονομικής αστάθειας και ανασφάλειας. Η έξωθεν καλή μαρτυρία για την πατρίδα μας που έφτασε να χαρακτηρίζεται ως πρότυπο οικονομικής πολιτικής από τον νέο Υπουργό Οικονομικών της Γερμανίας συνοδεύεται από την ανταπόκριση των αγορών αλλά και των επενδυτών που βλέπουν πλέον την Ελλάδα ως έναν ελκυστικό, επενδυτικό προορισμό.

Όταν τον Ιούλιο του 2019 ο Πρωθυπουργός Κυριάκος Μητσοτάκης πραγματοποίησε τις προγραμματικές δηλώσεις της Κυβέρνησής μας, είχε πει ότι θα ακολουθήσουμε την πολιτική του μέτρου, της λογικής και του αποτελέσματος και πως θα καταστήσουμε την Ελλάδα την ευχάριστη έκπληξη της Ευρωζώνης.

Σήμερα, σχεδόν δυόμισι χρόνια μετά, τα λόγια του βρίσκουν πλήρη εφαρμογή. Και μπορεί κάποιοι από εσάς να μην αναγνωρίζετε όσα έχουμε πετύχει, τα αναγνωρίζει όμως ο ελληνικός λαός, τα αναγνωρίζουν οι εταίροι μας και η διεθνής κοινότητα και αυτό αποτελεί δικαίωση για το έργο μας και εγγύηση για το μέλλον της πατρίδας μας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει ο κ. Κεγκέρογλου από το Κίνημα Αλλαγής και ακολουθεί ο κ. Ζεμπίλης από τη Νέα Δημοκρατία.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κυρίες και κύριοι συνάδελφοι, ο προϋπολογισμός, όπως είναι γνωστό, πέρα από εργαλείο για τη λειτουργία του κράτους με τα έσοδα και τις δαπάνες, αποτυπώνει και το περιεχόμενο των πολιτικών που ασκεί η εκάστοτε κυβέρνηση.

Η ανάλυση των στοιχείων του φετινού προϋπολογισμού αποκαλύπτει ότι αυτός στερείται αναπτυξιακής, περιφερειακής αλλά, κυρίως, κοινωνικής διάστασης. Παραφράζοντας τη ρήση του Γεωργίου Παπανδρέου «ευημερούν οι αριθμοί, αλλά δυστυχούν οι άνθρωποι» λέγω ότι η ευημερία των αριθμών του προϋπολογισμού αφορά μόνο τους λίγους και επιβαρύνει τους πολλούς. Οι ρυθμοί ανάπτυξης αυξάνονται, αλλά το επίπεδο ζωής των ανθρώπων της κάθε οικογένειας υποβαθμίζεται.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΝΙΚΗΤΑΣ ΚΑΚΛΑΜΑΝΗΣ**)

Η Κυβέρνηση μιλά για επιστροφή στην κανονικότητα που αφ’ ενός κοστίζει ακριβά και αφ’ ετέρου είναι άδικη. Για την αντιμετώπιση της πανδημίας δαπανήθηκαν 44 δισεκατομμύρια ευρώ που ως ποσοστό του ΑΕΠ είναι ένα από τα μεγαλύτερα της Ευρώπης. Η ύφεση, όμως, την ίδια ώρα ήταν μεγαλύτερη από τον μέσο όρο της Ευρωπαϊκής Ένωσης και αυτό πιστοποιεί ότι δεν έπιασαν τον ανάλογο τόπο τα χρήματα αυτά. Οι μεγάλοι πήραν περισσότερα από τις ανάγκες τους και τα έκαναν καταθέσεις που αυξήθηκαν το 2020 κατά 14 δισεκατομμύρια ευρώ. Οι μικρομεσαίοι πήραν πολύ λιγότερα και δεν είχαν πρόσβαση ούτε στην τραπεζική ρευστότητα. Οι κοινωνικές ανισότητες διευρύνθηκαν και συνεχίζεται αυτή η διεύρυνση. Οι ασθενέστεροι βιώνουν πλέον το φάσμα του περιθωρίου. Η κανονικότητα βασίζεται στο στρεβλό παραγωγικό μοντέλο του παρελθόντος, με το επενδυτικό κενό, τις μειωμένες εξαγωγές, τις ολιγοπωλιακές δομές και την ακρίβεια, τους υπέρμετρους έμμεσους φόρους και τα φοροχρέη των Ελλήνων, τα μη εξυπηρετούμενα δάνεια και την πιστωτική συρρίκνωση.

Έχουμε μια κατάσταση που δεν γίνεται καμμία προσπάθεια να αλλάξει με μεταρρυθμίσεις και αλλαγές. Η Κυβέρνηση διαφημίζει το εθνικό σχέδιο ανάκαμψης «Ελλάδα 2.0» που όμως δεν είναι ούτε «εθνικό» ούτε «σχέδιο». Είναι κατάλογοι έργων και πεδία δαπανών που δεν εντάσσονται σε ολοκληρωμένο σχεδιασμό. Δεν έγινε διάλογος ούτε με τη Βουλή αλλά ούτε με την κοινωνία και τους παραγωγικούς φορείς. Δεν προβλέφθηκαν συνέργειες σε επίπεδο έργων και μεταρρυθμίσεων ανάμεσα στους πόρους του Ταμείου Ανάκαμψης, του ΕΣΠΑ και των πόρων της Κοινής Αγροτικής Πολιτικής. Έχει ισχυρό συντηρητικό πολιτικό πρόσημο σε εργασιακά και κοινωνικά θέματα, ενώ απουσιάζει η δημογραφική πολιτική. Δεν διαμορφώνει συνολικά ένα νέο αναπτυξιακό και παραγωγικό πρότυπο που έχει ανάγκη η χώρα και θα οδηγήσει σε βιώσιμη ανάπτυξη με κοινωνική δικαιοσύνη. Απουσιάζει η περιφερειακή διάσταση και ο ευδιάκριτος ρόλος της τοπικής αυτοδιοίκησης που είναι πολύτιμος για την περιφερειακή βιώσιμη ανάπτυξη.

Η Κρήτη, που έχει όλες τις προϋποθέσεις με το δικό της αναπτυξιακό σχέδιο, αν της δοθεί η δυνατότητα πρόσβασης στις πηγές αυτές χρηματοδότησης, μπορεί να πρωτοπορήσει, όπως και όλη η ελληνική περιφέρεια. Εκεί είναι η ελπίδα να υπάρξει μια νέα ανάπτυξη που θα αντιμετωπίσει τις περιφερειακές ανισότητες και τις κοινωνικές ανισότητες. Χορτάσαμε όμως και συνεχώς γίνονται ανακοινώσεις μεγάλων έργων για το Λεκανοπέδιο. Έχει μαζευτεί το 50% του πληθυσμού στο Λεκανοπέδιο. Τι θέλετε; Να μαζευτεί το 70%, το 80%;

Πολιτικές θέλουμε για κάθε περιφέρεια. Πολιτικές θέλουμε και για τις πόλεις και για τα χωριά, την ύπαιθρο και τα ημιαστικά κέντρα της Ελλάδας. Μόνο έτσι θα υπάρξει μια νέα ανάπτυξη που θα αξιοποιήσει τις παραγωγικές, δημιουργικές δυνάμεις του τόπου μας και τα συγκριτικά πλεονεκτήματα που διαθέτει η Ελλάδα σε κάθε περιφέρεια.

Η ενέργεια παράγεται από τον αέρα, τον ήλιο που ανήκουν σε όλους, αλλά ο παραγόμενος πλούτος πηγαίνει στους λίγους, στους επενδυτές. Και πολλοί τι κάνουν; Πληρώνουν διπλούς και τριπλούς λογαριασμούς ενέργειας. Είναι ένα χαρακτηριστικό παράδειγμα απουσίας ελάχιστου πλαισίου κοινωνικής δικαιοσύνης. Τα ζητήματα της πράσινης ανάπτυξης, όπως τα εισαγάγαμε εμείς πριν πολλά χρόνια, έχουν πλέον ξεπεραστεί. Σήμερα μιλάμε για την «ενεργειακή δημοκρατία». Δεν ακούτε. Μετά από δέκα χρόνια ίσως το κατανοήσετε. Θα είναι όμως αργά.

Δεν προβλέπονται πρωτοβουλίες και συνέργειες για την αμυντική και την ναυπηγική βιομηχανία. Ενώ -όπως θα πω παρακάτω- προχωρούμε στα αναγκαία εξοπλιστικά προγράμματα, δεν υπάρχει συνέργεια, προστιθέμενη αξία, να μείνει στον τόπο μας, στις επιχειρήσεις και στους εργαζόμενους.

Ο κοινωνικός προϋπολογισμός κρύβει σοβαρά ελλείμματα. Δεν προβλέπονται δαπάνες για τη μείωση εκκρεμών συντάξεων, αλλά ούτε οι αναγκαίες δαπάνες για τις επιστροφές των μειώσεων επικουρικών συντάξεων και δώρων από τον Ιούνιο του 2015 μέχρι το Μάιο του 2016 που είναι περίπου 2 με 2,5 δισεκατομμύρια ευρώ, σύμφωνα με τις αποφάσεις του Συμβουλίου της Επικρατείας.

Για τον ΟΑΕΔ προβλέπονται μειωμένες δαπάνες. Μειώνονται τα επιδόματα ανεργίας κατά 200 εκατομμύρια και οι προνοιακές παροχές του ΟΠΕΚΑ κατά 86 εκατομμύρια. Είναι ενδεικτικά της κυβερνητικής αντίληψης.

Ο Πρωθυπουργός αντιμετωπίζει τους συνταξιούχους της χώρας με χειρότερο από επιδοματικό πνεύμα, όπως είπε ο προηγούμενος συνάδελφος της Νέας Δημοκρατίας. Αντί για μια θεσμική επαναφορά του ΕΚΑΣ με ένα νέο σύστημα που θα ενισχύσει τους χαμηλοσυνταξιούχους και τους αδύναμους, ανακοινώνουν λίγο πριν τις γιορτές 200, 250 ευρώ, έτσι, με τη μορφή ελεημοσύνης, λες και το κράτος είναι ένας ιδιώτης χορηγός που βοηθάει τους αδύναμους ανθρώπους που έχουν ανάγκη. Επιτέλους! Είχατε δεσμευτεί ότι θα καταργήσετε τον νόμο Κατρούγκαλου και θα επαναφέρετε το ΕΚΑΣ. Όχι μόνο δεν το κάνατε αλλά έρχεστε να επιχειρηματολογήσετε ότι αυτό πλέον δεν μπορεί να γίνει.

Για τον προϋπολογισμό του Υπουργείου Άμυνας επισημαίνω δύο ζητήματα. Δεν είναι επαρκής η αύξηση των πιστώσεων στον τακτικό προϋπολογισμό στη μείζονα κατηγορία αγορές παγίων περιουσιακών στοιχείων που αφορά την κάλυψη εξοπλιστικών προγραμμάτων των Ενόπλων Δυνάμεων είτε αυτών που έχουν εξαγγελθεί είτε αυτών που ήδη έχουν εγκριθεί από τη Βουλή.

Το δεύτερο είναι ότι δεν έχουν προβλεφθεί οι απαιτούμενες πιστώσεις στη μείζονα κατηγορία παροχές σε εργαζομένους και δεν έχουν λυθεί και ζητήματα που έχουν να κάνουν με τα προβλήματα, όπως έχει δεσμευτεί η πολιτική ηγεσία. Θα πρέπει να δούμε το ανθρώπινο δυναμικό. Δεν είναι μόνο τα εξοπλιστικά προγράμματα. Είναι για το ανθρώπινο δυναμικό του Υπουργείου Εθνικής Άμυνας των Ενόπλων Δυνάμεων. Θα πρέπει να υπάρξει ιδιαίτερη προσοχή.

Τονίζω, κυρίες και κύριοι συνάδελφοι, το γεγονός ότι για άλλη μια φορά φαίνεται ότι χάνεται μια μεγάλη ευκαιρία να αξιοποιηθούν οι πολλοί διαθέσιμοι πόροι με διαφάνεια και προτεραιότητες και να ασκηθούν πολιτικές βιώσιμης ανάπτυξης και κοινωνικής δικαιοσύνης που θα στοχεύουν σε μια ισχυρή Ελλάδα σε μια Ελλάδα που η κοινωνία της θα οδηγείται σε ευημερία. Αυτό, όμως, δεν είναι θέμα των αριθμών μόνο του προϋπολογισμού αλλά κυρίως των πολιτικών βάσει των οποίων αποφασίζονται οι αριθμοί του προϋπολογισμού.

Το Κίνημα Αλλαγής είναι εδώ με τη σοσιαλδημοκρατική προοδευτική του ταυτότητα και με μια ολοκληρωμένη πρόταση για την πατρίδα και την κοινωνία και διεκδικεί αξιόπιστα την εμπιστοσύνη των πολιτών για να προωθήσει τη νέα αλλαγή. Καταψηφίζουμε τον προϋπολογισμό. Ψηφίζουμε τις δαπάνες για την Εθνική Άμυνα και την Προεδρία της Δημοκρατίας.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Μετά τον κ. Ζεμπίλη, που έχει ήδη αναγγελθεί, οι επόμενοι πέντε συνάδελφοι είναι η κ. Μαλάμα, ο κ. Ανδριανός, ο κ. Συντυχάκης, ο κ. Βαρτζόπουλος και ο κ. Γκιόλας.

Κύριε Ζεμπίλη, έχετε τον λόγο.

**ΑΘΑΝΑΣΙΟΣ ΖΕΜΠΙΛΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, ενίοτε το παιχνίδι της διακυβέρνησης μπορεί να καταστεί τόσο απρόβλεπτο, ώστε να υπερακοντίσει ακόμα και την ιστορική φράση του Χάρολντ Μακμίλαν για το δέος του κυβερνήτη μπροστά στα έκτακτα γεγονότα. Έτσι, κανείς δεν θα μπορούσε να φανταστεί σήμερα, είκοσι δύο μήνες αφότου καταγράφηκε το πρώτο κρούσμα στη χώρα, ότι η πανδημική κρίση θα εξακολουθούσε να γεννά ανησυχία και αβεβαιότητα. Κανείς δεν θα μπορούσε επιπλέον να διανοηθεί ότι την ίδια ακριβώς περίοδο θα είχαμε και έναν καταιγισμό γεγονότων και κρίσεων μεγάλης έντασης σε πεδία όπως το γεωπολιτικό, το ενεργειακό, αλλά και αυτό της κλιματικής κρίσης. Ιδιαίτερα μάλιστα που για την Ελλάδα η πολυεπίπεδη αυτή δοκιμασία αποτέλεσε κρίση μέσα στην κρίση καθώς από το 2010 και μετά η χώρα μας βρέθηκε σε προγράμματα δημοσιονομικής προσαρμογής.

Παρά ταύτα η ελληνική Κυβέρνηση διέθεσε για την αντιμετώπιση των επιπτώσεων της πανδημίας το τρίτο μεγαλύτερο πακέτο μέτρων στήριξης ως ποσοστό του ΑΕΠ στην Ευρωζώνη και το τέταρτο παγκοσμίως σύμφωνα με την πρόσφατη έκθεση του Ευρωπαϊκού Μηχανισμού Σταθερότητας. Ειδικότερα, κατά την περίοδο 2020-2022 διατέθηκαν ή θα διατεθούν περισσότερα από 43,3 δισεκατομμύρια ευρώ σε μέτρα στήριξης της κοινωνίας και των πολιτών. Αυτό από μόνο του καταδεικνύει την ορθότητα και την αποτελεσματικότητα της εφαρμοζόμενης οικονομικής πολιτικής. Μιας πολιτικής θαρραλέων μεταρρυθμίσεων που έδινε έμφαση στις φοροελαφρύνσεις, τις μειώσεις εισφορών, τα επενδυτικά κίνητρα, τις αποκρατικοποιήσεις, τις αναδιαρθρώσεις δημόσιων φορέων και μη εξυπηρετούμενων δανείων και που είχε ως αποτέλεσμα την ισχυροποίηση και τη μεγέθυνση της εθνικής μας οικονομίας.

Το γεγονός αυτό άλλωστε αποδεικνύεται περίτρανα και από τα προσωρινά στοιχεία που δημοσιοποίησε η ΕΛΣΤΑΤ για την πορεία της ελληνικής οικονομίας κατά το τρίτο τρίμηνο του 2021. Είναι στοιχεία που αποδεικνύουν ότι ο ρυθμός μεγέθυνσης της οικονομίας για το εννεάμηνο του 2021 διαμορφώνεται πλέον πάνω από τα 9,3% που είναι η δεύτερη καλύτερη επίδοση στην Ευρωζώνη σύμφωνα με την EUROSTAT. Αλλά και διεθνείς οίκοι όπως η DBRS επικαιροποιώντας τις προβλέψεις τους για την ελληνική οικονομία διαβλέπουν ανάπτυξη διαρκείας και περαιτέρω συρρίκνωση του ποσοστού ανεργίας. Όπως επίσης και για τη συνολική διαχείριση της πανδημίας η Ελλάδα αξιολογήθηκε ως ένα από τα πλέον επιτυχημένα κράτη σύμφωνα με την πρόσφατη έκθεση του αξιόπιστου Ιδρύματος Μπέρτελσμαν.

Σε πεδία δράσης όπως η ανθεκτικότητα του κράτους πρόνοιας κατά τη διάρκεια της πανδημίας, η λειτουργία των δημοκρατικών θεσμών αλλά και η οργάνωση της διαχείρισης κρίσεων η Ελλάδα πέτυχε ανώτερες θέσεις στις σχετικές κλίμακες αξιολόγησης. Ιδιαίτερα ως προς το κράτος πρόνοιας η έκθεση επισημαίνει ότι το σύστημα υγείας της χώρας ήταν υποχρηματοδοτούμενο και απροετοίμαστο πριν από την κρίση αλλά η κυβέρνηση πέτυχε να το ενισχύσει καθοριστικά διπλασιάζοντας τον αριθμό των κλινών ΜΕΘ.

Βλέπουμε συνεπώς ότι σε αυτή την κρίσιμη περίοδο η Κυβέρνηση δοκιμάστηκε εκεί που λιώνουν και τα πιο ανθεκτικά μέταλλα. Δοκιμάστηκε στην υψικάμινο των ακραίων κρίσεων και δεν κάμφθηκε, δεν έκανε πίσω, δεν ανέστειλε ούτε μέρα το εκσυγχρονιστικό της έργο. Αντίθετα τα γεγονότα χαλύβδωσαν τη βούληση και το πείσμα της. Και πέτυχε πολλά. Πέτυχε πολλά στο κράτος, την κοινωνία, την οικονομία, τις διεθνείς σχέσεις. Πέτυχε πολλά γιατί σφυρηλάτησε σχέση αλήθειας και εμπιστοσύνης με την κοινωνία. Και αυτό είναι η μεγάλη μας διαφορά γιατί τέθηκε και το ερώτημα πριν με τον ΣΥΡΙΖΑ. Ή μήπως δεν είναι έτσι;

Αύριο στα έδρανα του Τριμελούς Πλημμελειοδικείου Αθηνών ξανακάθεται για πέμπτη φορά, νομίζω, ο Παναγιώτης Λαφαζάνης. Για ποιον λόγο; Διότι ο αγνός αυτός ιδεολόγος που εγκατέλειψε τα υπουργικά έδρανα πίστεψε και υπερασπίστηκε μέχρι τέλους τα ιδεολογήματα και τα συνθήματα του ΣΥΡΙΖΑ. Κι εσείς φορτώσατε στον άνθρωπο εκτός από το ιδιώνυμο αδίκημα και τον μισό ποινικό κώδικα. Στην πραγματικότητα όμως αυτός που έχει καταδικαστεί και μάλιστα αμετάκλητα στην κρίση του ελληνικού λαού είναι ο λαϊκισμός και η δημαγωγία που έκαναν και σήμερα την εμφάνισή τους στην Αίθουσα αυτή και μάλιστα σε περίοδο πανδημίας εξυπηρετώντας αποκλειστικά μικροκομματικά συμφέροντα.

Κυρίες και κύριοι συνάδελφοι, ο προϋπολογισμός του 2022 επαναφέρει τη χώρα σε τροχιά ανάπτυξης και προοπτικής με όπλα την ανταγωνιστικότητα και τις επενδύσεις, δίνοντας βάρος στην ηλεκτρονική διακυβέρνηση, την πράσινη και ισόρροπη περιφερειακή ανάπτυξη με την επανεκκίνηση των μεγάλων έργων υποδομής, με την υλοποίηση της τετράδας των οδικών πρότζεκτ που περιλαμβάνει και το έργο της παράκαμψης Χαλκίδας - Ψαχνών, ένα έργο εμβληματικής σημασίας και σπουδαιότητας, καθώς η περιφερειακή οδός προϋπολογισμού διακοσίων εκατομμυρίων ευρώ θα βελτιώσει την οδική ασφάλεια και την ποιότητα ζωής των κατοίκων διανοίγοντας νέες προοπτικές ανάπτυξης. Επίσης, σε φάση επικαιροποίησης και ωρίμανσης είναι και τα αναγκαία οδικά έργα των παρακάμψεων του Βασιλικού, της Αμαρύνθου και του Αλιβερίου, η δρομολόγηση των οποίων αποτελεί προϋπόθεση για να βγει η Εύβοια από αυτή την ιδιότυπη οδική απομόνωση.

Ιδιαίτερα όμως θα πρέπει να δώσουμε μεγάλη σημασία σε έργα με σύγχρονες προδιαγραφές και ανθεκτικά στην κλιματική κρίση έργων υδραυλικών, όπως η αντιπλημμυρική προστασία του Λήλαντα αλλά και κρίσιμων αγροπεριβαλλοντικών υποδομών και έργων ύδρευσης όπως τα φράγματα των Ψαχνών και των Μανικίων. Άλλωστε τις τραγικές επιπτώσεις της κλιματικής κρίσης τις αντιμετωπίσαμε και στη μεγάλη οικολογική καταστροφή της βόρειας Εύβοιας. Είναι πολύ σημαντικό ότι χθες ο Πρωθυπουργός στη διαβούλευση της πόλης της Ιστιαίας δεσμεύτηκε για τον οδικό άξονα Χαλκίδας Στροφιλιάς, συνολικού μήκους πενήντα έξι χιλιομέτρων, με το οποίο θα συντμηθεί η διάρκεια της διαδρομής κατά σαράντα λεπτά παρέχοντας ασφάλεια και άνεση στους χρήστες της οδού.

Είμαστε περήφανοι για το γεγονός ότι με αυτά τα μεγάλα έργα και με το πρόγραμμα αποκαταστάσεων θα κρατήσουμε στον τόπο τους τους κατοίκους. Θα τους κρατήσουμε όρθιους και περήφανους με το κεφάλι ψηλά για να πρωταγωνιστήσουν οι ίδιοι στην προσπάθεια να ξαναγίνει η βόρεια Εύβοια ένας τόπος όμορφος, εύφορος και παραγωγικός, ένας τόπος με πολύ ισχυρότερο αναπτυξιακό αποτύπωμα που θα αποτελεί πρότυπο και μοντέλο αποκαταστάσεων από φυσικές καταστροφές.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Θα μιλήσει και η κ. Κυριακή Μάλαμα και μετά θα μιλήσει ο Υφυπουργός κ. Τσακίρης και θα συνεχίσουμε με τους τέσσερις συναδέλφους που έχω προαναγγείλει.

Ορίστε, κυρία Μάλαμα, έχετε τον λόγο.

**ΚΥΡΙΑΚΗ ΜΑΛΑΜΑ:** Ευχαριστώ, κύριε Πρόεδρε.

Κυρίες και κύριοι Βουλευτές, τα νούμερα του κρατικού προϋπολογισμού για το 2022 είναι αμείλικτα και φανερώνουν την αλήθεια που προσπαθεί να κρύψει η Κυβέρνηση.

Η οικονομία έχει επιστρέψει στις εποχές των δίδυμων ελλειμμάτων και η κρίση της ενέργειας και του πληθωρισμού έχει εκμηδενίσει κάθε προοπτική βελτίωσης της αγοραστικής δύναμης και της ποιότητας ζωής του πολίτη. Η Κυβέρνηση θυμήθηκε την περιβόητη δημιουργική λογιστική για να παρουσιάσει μία εικονική -μια ψευδαίσθηση μάλλον- της πραγματικότητας για την ελληνική οικονομία. Όμως, οι επίσημοι αριθμοί του κρατικού προϋπολογισμού δεν αφήνουν κανένα περιθώριο αισιοδοξίας. Και εξηγούμαστε:

Στον κρατικό προϋπολογισμό προβλέπεται πρωτογενές έλλειμμα 14.000.000.000 ευρώ, έλλειμμα 10.000.000.000 ευρώ στο ισοζύγιο τρεχουσών συναλλαγών, δηλαδή στις εισαγωγές και αύξηση του δημόσιου χρέους κατά ακόμα 5.000.000.000 ευρώ. Τα μεγέθη αυτά, σε συνδυασμό με τον πληθωρισμό που τρέχει με 5%, ξέρετε τι σημαίνει; Εθνική φτώχεια, ακριβό καύσιμο, αποκλεισμός τεράστιου τμήματος των πολιτών από την ενέργεια, κρύο σπίτι δηλαδή -για να λέμε και τα πράγματα κατανοητά- τον χειμώνα για τους ανθρώπους.

Λέτε ότι έχουμε υψηλούς ρυθμούς ανάπτυξης. Διαβάζετε, όμως, με παραπλανητικό τρόπο τους δείκτες της ανάκαμψης. Ισχυρίζεστε ότι φέτος η ανάπτυξη της οικονομίας τρέχει με 6% και θριαμβολογείτε, όμως η πραγματικότητα είναι τελείως διαφορετική. Πέρυσι είχαμε ύφεση της οικονομίας κατά έντεκα ποσοστιαίες μονάδες. Το ΑΕΠ της χώρας βυθίστηκε κατά 11%. Από τις περσινές, λοιπόν, απώλειες η οικονομία λέτε ότι θα καλύψει μόλις τις μισές. Με απλά λόγια, για κάθε 10 ευρώ που χάθηκαν πέρυσι, φέτος επιστρέφουν μόνο τα 6 ευρώ. Άρα, λοιπόν, μιλάμε για καμμία -μα απολύτως καμμία- εκρηκτική ανάπτυξη.

Και, βέβαια, αυτό που μας αφορά πραγματικά είναι το τι έχει μείνει στην τσέπη του πολίτη. Τα νούμερα εδώ λένε την αλήθεια: Για κάθε 2 ευρώ που χάθηκαν από το πορτοφόλι του κάθε πολίτη πέρυσι, φέτος θα επιστρέψει μόνο το 1 ευρώ. Με άλλα λόγια, τα περιοριστικά μέτρα της πανδημίας, τα lockdown, οι απολύσεις, τα λουκέτα, η ανεργία, κόστισαν τη μισή αγοραστική δύναμη του πολίτη από το 2019 μέχρι σήμερα. Σε απλά ελληνικά, το 2019 ζήσαμε δύο φορές καλύτερα απ’ ότι θα ζήσουμε το 2022.

Αυτά και ως απάντηση για το πού σας παραδώσαμε εμείς την οικονομία και πού την πηγαίνετε εσείς.

Λέτε ότι στηρίζετε την πραγματική οικονομία. Λέτε ψέματα. Για το 2022 ετοιμάζετε 3.500.000.000 ευρώ νέους φόρους, λεφτά που θα αφαιρεθούν από την αγορά και από το πορτοφόλι του μισθωτού και του συνταξιούχου. Την ίδια στιγμή έχετε αποκλείσει οποιοδήποτε νέο μέτρο στήριξης της οικονομίας και των πολιτών. Δεν υπάρχει κανένα μέτρο στήριξης στις επιχειρήσεις, αλλά και κανένα μέτρο στήριξης -το αντίθετο, μάλιστα, αφού θα τους βάλετε να επιστρέψουν και τις προκαταβολές που τους δώσατε- για τους εργαζόμενους και τους ανέργους.

Μειώνετε όλα τα επιδόματα και ταυτόχρονα κοροϊδεύετε τους πολίτες με επιδόματα που εξαγγέλλετε, αλλά δεν τα δίνετε. Ακόμα περιμένει ο κόσμος το επίδομα για το πετρέλαιο θέρμανσης. Γιατί αργείτε να το καταβάλετε; Εξηγήστε μας. Διαφημίσατε το επίδομα γέννησης τέκνων και μας καταγγέλλουν νέοι γονείς ότι εδώ και δύο μήνες έχει παγώσει η καταβολή του. Τι περιμένετε για να το δώσετε; Έχετε επιβάλει μια άτυπη στάση πληρωμών για να βγούνε τα νούμερα. Βγείτε όμως και πείτε το.

Λοιδορήσατε το κοινωνικό μέρισμα του ΣΥΡΙΖΑ. Φέτος, όμως, ο κόσμος θα περάσει ακόμη μία χρονιά γιορτές χωρίς λεφτά. Κι αυτό εσείς το αποκαλείτε ανάπτυξη; Ξέρετε τι είναι; Δημιουργική λογιστική των αριθμών σε μία πραγματική οικονομία που κατρακυλάει και σε μία ποιότητα ζωής που χειροτερεύει για τους πολίτες.

Και, βέβαια, το κερασάκι δεν είναι άλλο από τη μείωση του προϋπολογισμού για την υγεία κατά 820.000.000 ευρώ. Έχουν βγει τα στελέχη του οικονομικού επιτελείου και προσπαθούν να κρύψουν την αλήθεια των αριθμών. Όμως υπάρχει και η αλήθεια της καθημερινότητας των νοσοκομείων που στενάζουν. Υπάρχει και η αλήθεια των πολιτών που, εξαιτίας της κατάστασης αυτής στη δημόσια υγεία, καταφεύγουν -όσοι βέβαια έχουν τα χρήματα- στις ιδιωτικές δομές υγείας για τις ανάγκες τους. Σε αυτούς, λοιπόν, να απαντήσετε, όχι σε μας, για να δούμε τι έχουν να σας πουν αυτοί.

Κλείνοντας, θα ήθελα να αναφερθώ και στον τομέα αρμοδιότητάς μου, τον τομέα Μακεδονίας - Θράκης του Υπουργείου Εσωτερικών. Τι δείχνει ο προϋπολογισμός του; Σημαντική αύξηση στο κονδύλι που σχετίζεται με το γραφείο του κυρίου Υφυπουργού και με τους μετακλητούς του και αντίστοιχη μείωση στο κονδύλι της τακτικής μισθοδοσίας, με μείωση των μόνιμων υπαλλήλων του τομέα λόγω της μη αναπλήρωσης των συνταξιοδοτήσεων. Τι σημαίνει αυτό; Δημιουργείτε χρονιά με τη χρονιά ένα κοστοβόρο επιτελικό κράτος, με φουσκωμένα γραφεία Υπουργών και ταυτόχρονα μειώνετε την πραγματική δυνατότητα του κράτους να διαχειρίζεται δημόσιες πολιτικές. Εάν θα θέλαμε να θυμηθούμε και κάτι από τα παλιά σας σλόγκαν, θα λέγαμε ότι φέρνετε πίσω την περιβόητη «επανίδρυση του κράτους», των γαλάζιων διορισμών, δηλαδή, και των δαπανηρών υπουργικών γραφείων.

Ιδιαίτερα, όμως, σε ό,τι αφορά τον τομέα Μακεδονίας - Θράκης δείχνετε ότι το αντιλαμβάνεστε ως μία δομή εθιμοτυπίας, η οποία θα χρησιμεύει μόνο για να καταλαμβάνει ο αρμόδιος Υφυπουργός θέση στην πρώτη σειρά τελετών, παρελάσεων, στεφάνια κ.λπ., κ.λπ.. Και παράλληλα, μειώνετε μεθοδευμένα τους ανθρώπινους πόρους και τις αρμοδιότητες του τομέα σε ουσιαστικούς και κρίσιμους τομείς, όπως είναι η αξιολόγηση των ιδιωτικών επενδυτικών σχεδίων, για παράδειγμα.

Αυτή είναι η αλήθεια του προϋπολογισμού για τον τομέα Μακεδονίας - Θράκης όσο κι αν προσπαθείτε να την κρύψετε.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε Πρόεδρε, μπορώ να έχω τον λόγο για ένα λεπτό, παρακαλώ;

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο για ένα λεπτό. Βέβαια, όχι κάθε φορά που ακούτε κάτι να ζητάτε τον λόγο.

Δεν σας βάζω χρόνο, καθώς είστε πειθαρχημένος.

Έχετε τον λόγο για ένα λεπτό.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Έχω κρατήσει σημειώσεις από διάφορους συναδέλφους, αλλά παίρνω τον λόγο για την τελευταία συνάδελφο.

Κυρία συνάδελφε, είπατε για δημιουργική λογιστική, είπατε ότι η απώλεια πλούτου είναι έντεκα μονάδες το 2020 και θα αναπληρωθούν οι έξι.

Σας ενημερώνω ότι η απώλεια είναι εννιά μονάδες το 2020 και θα αναπληρωθούν τουλάχιστον οι επτά. Αυτό, συνεπώς, που εσείς λέγατε ότι είναι ουτοπικό, ανεδαφικό και μη ρεαλιστικό πριν από ένα χρόνο, υλοποιείται. Είναι ακριβώς οι δηλώσεις των στελεχών σας.

Δεύτερον, είπατε ότι φτωχοποιείται η χώρα φέτος. Το διαθέσιμο εισόδημα των πολιτών, τα χρήματα στην τσέπη των νοικοκυριών μόνο το δεύτερο τρίμηνο του 2021 είναι 33.000.000 ευρώ, ενώ το δεύτερο τρίμηνο του 2019 -που εσείς κυβερνούσατε- ήταν 32.000.000 ευρώ. Άρα ο συνολικός πλούτος στα πορτοφόλια των πολιτών είναι υψηλότερος το δεύτερο τρίμηνο του 2021.

Και, τέλος, είπατε για το επίδομα θέρμανσης. Το επίδομα θέρμανσης καταβλήθηκε, όχι «θα καταβληθεί». Καταβλήθηκε…

**ΧΡΗΣΤΟΣ ΓΙΑΝΝΟΥΛΗΣ:** Προκαταβολή.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Δόθηκαν55,5 εκατομμύρια ευρώ σε τριακόσιες ογδόντα πέντε χιλιάδες ογδόντα έναν δικαιούχους. Η επόμενη δόση είναι στις 30 Δεκεμβρίου και να σας θυμίσω ότι όλα αυτά είναι προκαταβολή. Επί ημερών σας δεν δίνατε προκαταβολή, αλλά δίνατε στο τέλος της περιόδου την επόμενη χρονιά.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Τσακίρη, έχετε τον λόγο.

**ΙΩΑΝΝΗΣ ΤΣΑΚΙΡΗΣ (Υφυπουργός Ανάπτυξης και Επενδύσεων):** Ευχαριστώ, κύριε Πρόεδρε.

Αξιότιμοι κυρίες και κύριοι Βουλευτές, σήμερα εδώ στην Ολομέλεια της Βουλής των Ελλήνων συζητείται ο κρατικός προϋπολογισμός για το οικονομικό έτος 2022, ένας προϋπολογισμός που συζητείται στον απόηχο μιας παγκόσμιας κρίσης υγειονομικής, οικονομικής αλλά και κοινωνικής, που όμοιά της έχει να ζήσει όλη η ανθρωπότητα από τον τελευταίο Παγκόσμιο Πόλεμο και ευχόμαστε όλοι να είναι η τελευταία φορά που συζητείται προϋπολογισμός υπό τέτοιες συνθήκες.

Η αβεβαιότητα, όμως, έχει αρχίσει να δίνει τη σκυτάλη στην αισιοδοξία, μιας και πλέον έχουμε ένα υπερόπλο στη φαρέτρα μας, αυτό το αγαθό του εμβολιασμού. Και ενώ βλέπουμε έξοδο από την πανδημία, άλλες παράμετροι -όπως το ενεργειακό κόστος- προσπαθούν, χωρίς να τα καταφέρουν ιδιαίτερα, να θολώσουν αυτή την ελπιδοφόρα εικόνα, μιας και η Ελλάδα είναι σε καλύτερο επίπεδο από τις υπόλοιπες ευρωπαϊκές χώρες.

Κυρίες και κύριοι, ο προϋπολογισμός του 2022 κατατίθεται σε συνθήκες πολύ ευνοϊκότερες σε σχέση με την περσινή περίοδο. Παρά τις δυσκολίες, το 2021 υπήρξε ένα έτος πρωτοφανούς ανάκαμψης και επαναφοράς της οικονομίας σε θεαματικούς ρυθμούς ανάπτυξης.

Σε αυτή τη συζήτηση, καλούμαστε να ψηφίσουμε έναν προϋπολογισμό που σηματοδοτεί όχι μόνο την επόμενη μέρα μιας τεράστιας υγειονομικής κρίσης που βιώσαμε επί δύο συναπτά έτη, αλλά που θα καταγράφει τη μετάβαση της οικονομίας από την ισχυρή ανάκαμψη του 2021 που περνάει, στην υψηλότερη και διατηρήσιμη ανάπτυξη του 2022, μέσα από ένα πιο εξωστρεφές, ανταγωνιστικό, καινοτόμο, δίκαιο, έξυπνο, πράσινο και ψηφιακό παραγωγικό μοντέλο.

Η χώρα μας το 2022 μπορεί και θα έχει μια ισχυρή και σταθερή οικονομία, πρωταγωνιστώντας σε ευρωπαϊκό, αλλά και σε παγκόσμιο επίπεδο. Όπως είπε ο Υπουργός Οικονομικών -και επαναλαμβάνω ακριβώς τα λόγια του, γιατί είναι σημαντικά-, «ο φετινός προϋπολογισμός δημιουργεί αίσθημα ρεαλιστικής αισιοδοξίας για τις προοπτικές της ελληνικής οικονομίας και αυτό διότι καταγράφει τις θετικές επιδόσεις της ελληνικής οικονομίας, επιβεβαιώνοντας την αποτελεσματικότητα της πολιτικής μας, αναδεικνύει τις σημαντικές αναπτυξιακές δυνατότητες της χώρας, απαντά με επάρκεια στις νέες προκλήσεις και ενσωματώνει πολιτικές που συνδυάζουν την οικονομική αποτελεσματικότητα με την κοινωνική δικαιοσύνη».

Στο Υπουργείο Ανάπτυξης και Επενδύσεων -και σε ό,τι αφορά τις αρμοδιότητές μου-, καταφέραμε η χώρα μας να εγκριθεί πρώτη από όλες τις άλλες ευρωπαϊκές χώρες για το νέο Εταιρικό Σύμφωνο Περιφερειακής Ανάπτυξης, το νέο ΕΣΠΑ, για την προγραμματική περίοδο 2021 - 2027, το οποίο σηματοδοτεί και την έναρξη της εφαρμογής μιας φιλόδοξης στρατηγικής για την περιφερειακή της ανάπτυξη, όπως αντιλαμβάνεστε.

Το νέο ΕΣΠΑ διαθέτει πέντε βασικούς πυλώνες: τον καινοτόμο και έξυπνο οικονομικό μετασχηματισμό, την ενεργειακή μετάβαση, τις πράσινες και τις γαλάζιες επενδύσεις, τις υποδομές μεταφορών, το ανθρώπινο δυναμικό και τις χωρικές επενδύσεις, καθώς και δύο ειδικούς στόχους που είναι η δίκαιη μετάβαση, η απολινγιτοποίηση, όπως και η τεχνική βοήθεια.

Πάντως, το στοίχημα για τη χώρα μας δεν είναι μόνο να μπορέσει να απορροφήσει τους ευρωπαϊκούς πόρους -μιας και αυτό αποδείξαμε ότι μπορούμε να το καταφέρουμε, αφού πριν λίγες μέρες και μετά από σκληρή δουλειά, η χώρα μας πέρασε σε πρώτη θέση μέσα σε όλη την Ευρωπαϊκή Ένωση στην απορρόφηση του υπάρχοντος ΕΣΠΑ με ποσοστό κοντά στο 80%- αλλά στοίχημά μας πλέον είναι να το αξιοποιήσουμε κατάλληλα, σύμφωνα με τις ανάγκες που δημιουργήθηκαν κατά τη διάρκεια της πανδημίας.

Να υπενθυμίσω ότι στο παρελθόν κονδύλια της Ευρωπαϊκής Ένωσης για τις συνδυασμένες μεταφορές, λιμενικές υποδομές, αξιοποιήθηκαν πλημμελώς, εν αντιθέσει με άλλες χώρες, οι οποίες σήμερα στηρίζουν την περαιτέρω ανάπτυξή τους στις βάσεις που τέθηκαν τότε, προβάλλοντας και ανταγωνιστικά πλεονεκτήματα.

Η αποτελεσματική αξιοποίηση των συγχρηματοδοτούμενων πόρων του ΕΣΠΑ αποτέλεσε ένα από τα κύρια μέσα δημόσιας χρηματοδότησης της ελληνικής οικονομίας καθ’ όλη τη διάρκεια του περασμένου έτους και της πανδημίας. Στις συνθήκες της πρωτοφανούς κρίσης που προκάλεσε η πανδημία, ανταποκριθήκαμε με σοβαρή στρατηγική και προγραμματισμό στο διπλό στόχο που μας είχε ανατεθεί, δηλαδή, της ορθολογικής αξιοποίησης των πόρων του ΕΣΠΑ και της αποτελεσματικής χρήσης τους στην αντιμετώπιση των επιπτώσεων της πανδημίας στην οικονομία.

Δουλέψαμε με συντονισμένες κινήσεις, οι οποίες αφορούσαν τη βελτίωση του θεσμικού πλαισίου των συγχρηματοδοτούμενων προγραμμάτων, στην απλοποίηση των διαδικασιών ένταξης και παρακολούθησης των επενδύσεων, στη συνεχή παρακολούθηση της προόδου σε επίπεδο έργων μέσω ειδικών σχεδίων δράσης, στην κινητοποίηση και ενεργοποίηση συναρμόδιων Υπουργείων και Περιφερειών, στην ομαλή χρηματοδότηση των έργων μέσω του Προγράμματος Δημοσίων Επενδύσεων, το οποίο και υπερεκτελείται τα τελευταία δύο χρόνια, και στη στοχευμένη αναθεώρηση των επιχειρησιακών προγραμμάτων του ΕΣΠΑ τον περασμένο Ιούνιο και Νοέμβριο.

Οι υψηλοί ρυθμοί απορρόφησης αντικατοπτρίστηκαν και στα αυξημένα αιτήματα πληρωμής προς την Ευρωπαϊκή Επιτροπή. Αθροιστικά, έως σήμερα, έχουν υποβληθεί αιτήματα συνολικού ύψους 12,8 δισεκατομμυρίων ευρώ και τα οποία έχουν εισρεύσει στα ταμεία του κράτους. Περισσότερα από αυτά μαζί με την εθνική χρηματοδότηση έχουν πάει στην αγορά, προφανώς.

Όμως και εμβληματικά έργα ύψους πάνω από 200 εκατομμύρια ευρώ εντάχθηκαν το 2021 και δείχνουν την ανάπτυξη, την αναβάθμιση αλλά και το κοινωνικό πρόσωπο της χώρας μας και θα μπορούσα να αναφέρω διάφορα.

Κλείνοντας, θα ήθελα να πω ότι σημαντική συμβολή το 2021 -η οποία θα συνεχίσει να υπάρχει μέσω των ευρωπαϊκών προγραμμάτων και το 2022- είναι η ενίσχυση και η πρόσβαση σε χρηματοδότηση των μικρομεσαίων επιχειρήσεων μέσω χρηματοδοτικών εργαλείων και αναφέρω, για παράδειγμα, ότι εν μέσω πανδημίας με τα χρηματοδοτικά εργαλεία μόνο το 2021 το Ταμείο Εγγυοδοσίας και το ΤΕΠΙΧ έδωσε πάνω από 3 δισεκατομμύρια ευρώ σε περισσότερες από τριάντα χιλιάδες επιχειρήσεις.

Κυρίες και κύριοι Βουλευτές, σας καλώ να υπερψηφίσουμε όλοι τον προϋπολογισμό του 2022, ο οποίος, κατά τη γνώμη μου, θέτει τα θεμέλια για την επιστροφή της χώρας μας στην κανονικότητα, επανεκκινώντας ταυτόχρονα την οικονομία με ισχυρότερες και σταθερότερες προοπτικές.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Ωραία.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, μπορώ να κάνω μόνο μία ερώτηση στον Υπουργό;

**ΠΡΟΕΔΡΕΥΩΝ (Νικήτας Κακλαμάνης):** Όχι, κύριε Φάμελλε. Αν αρχίσουν οι Κοινοβουλευτικοί Εκπρόσωποι να κάνουν πολλές ερωτήσεις στους Υπουργούς, την Παρασκευή πενήντα συνάδελφοι δεν θα μιλήσουν.

**ΣΩΚΡΑΤΗΣ ΦΑΜΕΛΛΟΣ:** Θα ήθελα τον λόγο μόνο για είκοσι δευτερόλεπτα.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, παρακαλώ.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Κύριε Υφυπουργέ, εφόσον είστε εδώ και είναι και δίπλα σας και ο Υπουργός Οικονομικών, υπάρχει ένα ερώτημα σε όλη την αγορά, την κατασκευαστική αλλά και στους μικρομεσαίους.

Υπάρχει μία καθυστέρηση πληρωμών τουλάχιστον 1 δισεκατομμυρίου στο ΕΣΠΑ, που έχει να κάνει με όλους τους μικρομεσαίους που εντάχθηκαν στην πράξη νομοθετικού περιεχομένου για τα μέτρα πανδημίας, αλλά και σε όλα τα κατασκευαστικά έργα, πολύ μεγάλες καθυστερήσεις, που έχουν στερέψει την αγορά εν όψει Χριστουγέννων. Τουλάχιστον, οι φήμες λένε ότι αυτό προέρχεται γιατί υπάρχει υστέρηση πληρωμών και από το Υπουργείο Οικονομικών.

Όμως, το θέμα είναι ότι όποιος και αν ευθύνεται, σήμερα τέθηκε ένα μεγάλο ζήτημα: Είναι σοβαρά τα προβλήματα, όσον αφορά την υλοποίηση του ΕΣΠΑ; Αυτό είναι το ερώτημά μας.

**ΠΡΟΕΔΡΕΥΩΝ (Νικήτας Κακλαμάνης):** Κύριε Τσακίρη, έχετε τον λόγο για να απαντήσετε.

**ΙΩΑΝΝΗΣ ΤΣΑΚΙΡΗΣ (Υφυπουργός Ανάπτυξης και Επενδύσεων):** Σας ευχαριστώ για την ερώτηση.

Κατ’ αρχάς διάβαζα και εγώ ότι έχει κάπου χαθεί 1 δισεκατομμύριο από το ΕΣΠΑ. Δεν έχει χαθεί 1 δισεκατομμύριο από το ΕΣΠΑ, προφανώς. Όπως ξέρετε, έχουμε επιταχύνει πάρα πολύ την εκτέλεση του ΕΣΠΑ και, κατά συνέπεια, τις πληρωμές. Ειδικά με την πανδημία, να σας πω ότι είχαμε πεντακόσιες ογδόντα χιλιάδες εντάξεις μικρομεσαίων επιχειρήσεων και διάφορων άλλων δράσεων, τα οποία πρέπει να μπουν σε ένα δύσκολο μηχανισμό πληρωμών μέχρι τώρα -τον οποίο έχουμε απλοποιήσει πάρα πολύ- και αυτοί οι άνθρωποι να πληρώνονται καθώς προχωράνε οι δράσεις.

Έχουμε μειώσει τον χρόνο πληρωμής του ΕΣΠΑ σε δύο με τρεις μήνες, σε αντίθεση με παλαιότερες περιόδους, που έπαιρνε πάνω από δώδεκα μήνες.

Παρ’ όλα αυτά, το σύστημα είναι υπερφορτωμένο, οι πληρωμές γίνονται με έναν πάρα πολύ γρήγορο ρυθμό, αλλά τη ζήτηση που υπάρχει δεν μπορεί να την ικανοποιήσει αυτός ο μηχανισμός. Το λέω και δημόσια. Είναι θέμα ημερών κάποιοι να πληρωθούν, που δεν έχουν πληρωθεί μέχρι τώρα. Δεν υπάρχει στάση πληρωμών. Υπάρχει μια τεράστια ζήτηση για πληρωμές και ένας μηχανισμός, ο οποίος παρ’ ότι είναι απλοποιημένος, παρ’ ότι τον έχουμε φτιάξει καλά, δεν μπορεί να ανταποκριθεί λόγω των μεγάλων αιτημάτων.

Επαναλαμβάνω ότι οι χρόνοι πληρωμής του ΕΣΠΑ -γνωρίζετε πολύ καλά πόσο δύσκολο είναι- έχουν μειωθεί κατά πολύ. Άρα όλοι θα πληρωθούν πολύ σύντομα.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Ιωάννης Ανδριανός, Βουλευτής της Νέας Δημοκρατίας Νομού Αργολίδος.

**ΙΩΑΝΝΗΣ ΑΝΔΡΙΑΝΟΣ:** Ευχαριστώ πολύ, κύριε Πρόεδρε.

Κύριοι Υπουργοί, κύριοι συνάδελφοι, η συζήτηση του προϋπολογισμού του 2022, όπως και η συζήτηση του προηγούμενου προϋπολογισμού, γίνεται υπό το συνεχιζόμενο φάσμα της πανδημίας και των συνεπειών αυτής στην κοινωνία και την οικονομία.

Οφείλουμε γι’ αυτό, και με αυτή την ευκαιρία, να αναγνωρίσουμε για μια ακόμη φορά τον τεράστιο αγώνα που καθημερινά, όλους αυτούς τους μήνες, καταβάλλουν οι άνθρωποι της πρώτης γραμμής στη μάχη εναντίον της πανδημίας, οι γιατροί, το νοσηλευτικό προσωπικό, το διοικητικό προσωπικό στα νοσοκομεία, οι εκπαιδευτικοί και όλοι βεβαίως οι εργαζόμενοι που κρατούν ζωντανή την οικονομία και διασφαλίζουν την παροχή των αναγκαίων προϊόντων και υπηρεσιών.

Επίσης, οφείλουμε για μια ακόμη φορά με αυτή την ευκαιρία να στείλουμε στους συμπολίτες μας το μήνυμα της τήρησης των μέτρων ασφαλείας και προπαντός του εμβολιασμού σε όσους και όσες μέχρι σήμερα ακόμη διστάζουν.

Η χρονιά που μας πέρασε ήταν και αυτή δύσκολη. Σημαδεύτηκε από την ανάγκη διαχείρισης των έκτακτων αναγκών της πανδημίας, τόσο σε ό,τι αφορά το Εθνικό Σύστημα Υγείας όσο και ως προς την στήριξη όσων ένιωσαν βαρύτερες τις συνέπειες στο προσωπικό και οικογενειακό τους εισόδημα.

Μέσα σε αυτό το δύσκολο περιβάλλον η Ελλάδα όχι μόνο στάθηκε όρθια αλλά ξεκίνησε και μια δυναμική πορεία ανάπτυξης, με την ανάπτυξη να κλείνει στο 7% το 2021. Βάσει των συντηρητικών εκτιμήσεων προβλέπεται ότι μέσα στο 2022 όχι μόνο θα έχουμε καλύψει τις σχετικές απώλειες, όπως είπε και πριν ο Υπουργός αλλά και θα έχουμε βγει μπροστά. Και αυτό, παρά το γεγονός, ότι οι επιπτώσεις της πανδημίας συνεχίζονται και κατά το τρέχον έτος.

Για μια ακόμη φορά οι Ελληνίδες και οι Έλληνες βλέπουν, κρίνουν και συγκρίνουν. Και ανεξάρτητα από τις ιδεολογικές τους καταβολές, ξέρουν καλά ότι είναι ευτύχημα το γεγονός ότι σ’ αυτή τη δύσκολη και πρωτόγνωρη για τις σημερινές γενιές περιπέτεια, σ’ αυτά τα αγεωγράφητα νερά, που απαιτούν σοβαρότητα, αποτελεσματικότητα, υπευθυνότητα και τη δυνατότητα συνεχών προσαρμογών και εμπλουτισμού των εφαρμοζόμενων πολιτικών, στο τιμόνι της χώρας βρίσκεται η Κυβέρνηση της Νέας Δημοκρατίας και του Κυριάκου Μητσοτάκη.

Είναι χαρακτηριστικό σε ό,τι αφορά τη μακροοικονομική διάσταση της κρίσης ότι το πακέτο που έλαβε η ελληνική Κυβέρνηση για τη στήριξη νοικοκυριών και επιχειρήσεων, το οποίο ξεπερνά για την περίοδο 2020 - 2022 τα 43 δισεκατομμύρια ευρώ σε ταμειακή βάση, ήταν το τρίτο μεγαλύτερο ως ποσοστό του ΑΕΠ και το τέταρτο παγκοσμίως.

Ήδη, λοιπόν, έχουν ληφθεί μέτρα σε πάνω από εβδομήντα κατηγορίες και διαρκώς εμπλουτίζονται. Άλλωστε, η αποτελεσματική και επιτυχής διαπραγμάτευση της Κυβέρνησης στο πλαίσιο της Ευρωπαϊκής Ένωσης απέδωσε τους πρόσθετους, πολύτιμους και αναγκαίους πόρους του Σχεδίου Ανάκαμψης και Ανθεκτικότητας, αλλά και πρόσφατα τη διασφάλιση 19,3 δισεκατομμυρίων ευρώ από τη νέα ΚΑΠ, την αποφυγή δηλαδή μειώσεων, παρά το γεγονός ότι το συνολικό προς διάθεση ποσό στις ευρωπαϊκές χώρες έχει περιοριστεί σημαντικά και σε πολλές χώρες υπήρξε μείωση 10% και 15%.

Μέσα σε αυτό το εξαιρετικά δύσκολο περιβάλλον η Κυβέρνηση εφαρμόζει ένα μείγμα πολιτικής που, αφ’ ενός, επιτρέπει την αποτελεσματική ανταπόκριση στις ανάγκες της πανδημίας και την ουσιαστική αρωγή σε όσους έχουν ανάγκη, όπως τους μικροσυνταξιούχους, τους ανάπηρους, τους δικαιούχους του ελάχιστου εγγυημένου εισοδήματος, χωρίς, αφ’ ετέρου, να εκτροχιάζονται τα δημόσια οικονομικά και χωρίς να καθίσταται αναγκαία η περαιτέρω επιβάρυνση της πραγματικής οικονομίας με νέους και περισσότερους φόρους.

Ιδιαίτερα θέλω να σταθώ στους κρίσιμους τομείς της υγείας και της πρωτογενούς παραγωγής. Σε ό,τι αφορά την υγεία, τα τελευταία δύο χρόνια το ΕΣΥ έχει ενισχυθεί με δώδεκα χιλιάδες άτομα, νοσηλευτικό και λοιπό επικουρικό προσωπικό, με δύο χιλιάδες μόνιμους και άλλους δύο χιλιάδες επικουρικούς γιατρούς, ενώ οι κλίνες ΜΕΘ έχουν υπερδιπλασιαστεί από τις πεντακόσιες εβδομήντα πέντε το 2019 σήμερα στις χίλιες διακόσιες εβδομήντα επτά.

Αυτή είναι η πραγματικότητα, που κρατά μέσα σε αυτή την έξαρση των κρουσμάτων που χρήζουν νοσηλείας ζωντανό το σύστημα υγείας. Και, βεβαίως, συνεχίζουμε να ενισχύουμε το ΕΣΥ, γιατί κανείς δεν λέει ότι δεν υπάρχουν ανάγκες.

Σε ό,τι αφορά τον αγροτικό τομέα, θέλω να υπογραμμίσω τα 63 εκατομμύρια ευρώ για την άμεση στήριξη των αγροτών εντός του 2021, τα 225 εκατομμύρια μέσω των επιστρεπτέων προκαταβολών, τη μείωση του ΦΑΠ στις ζωοτροφές από 13% στο 6%, τις ευνοϊκές προβλέψεις του νόμου για τις σταβλικές εγκαταστάσεις, τις αναγκαίες ρυθμίσεις για τους εργάτες γης, την άμεση ανταπόκριση του ΕΛΓΑ στα δυστυχώς ολοένα και συχνότερα, ολοένα και πιο έντονα, έκτακτα καιρικά φαινόμενα, που προξενούν σημαντικές ζημιές στην παραγωγή.

Επίσης, θέλω να υπογραμμίσω τα μέτρα ύψους 1,1 δισεκατομμυρίων που λαμβάνει η Κυβέρνηση για την αντιμετώπιση της δεύτερης μεγάλης κρίσης, της ενεργειακής, που δημιούργησαν εξωγενείς παράγοντες, όπως γνωρίζουμε όλοι, όπως η μεγάλη αύξηση στο φυσικό αέριο. Πρόκειται για μέτρα τα οποία ανακουφίζουν σημαντικά τα νοικοκυριά και πρέπει να επεκταθούν βεβαίως και σε ό,τι αφορά το αγροτικό ρεύμα, καθώς οι ανάγκες των παραγωγών είναι αυξημένες, τόσο για την άρδευση κατά τη θερινή περίοδο, που έχει διευρυνθεί, όσο βεβαίως και την περίοδο του χειμώνα, ειδικά για την Αργολίδα, όταν χρησιμοποιούνται ανεμομείκτες για την προστασία από τον πάγο. Βεβαίως, χρησιμοποιούν το αγροτικό ρεύμα και οι κτηνοτρόφοι μας στα μηχανήματα που χρησιμοποιούν ή στις παγολεκάνες.

Κυρίες και κύριοι συνάδελφοι, μέσα σε ένα εξαιρετικά δύσκολο περιβάλλον η Κυβέρνηση, όχι μόνο αντιμετωπίζει, με καθημερινή μάχη, με δεδομένα που αλλάζουν συνεχώς, με τις νέες μεταλλάξεις, τις συνέπειές της πανδημικής κρίσης αλλά και προετοιμάζει αποφασιστικά την επόμενη μέρα με ένα νέο βιώσιμο, εξωστρεφές και ανταγωνιστικό αναπτυξιακό υπόδειγμα, που εγγυημένα θα αποδώσει θετικά αποτελέσματα, με θέσεις εργασίας και ουσιαστικές ευκαιρίες δημιουργίας και προκοπής για ολόκληρη την κοινωνία και ιδίως για τους λιγότερο προνομιούχους.

Άλλωστε, το αναπτυξιακό άλμα που σημειώνει η οικονομία μας φέτος δεν είναι μόνο ή κυρίως αποτέλεσμα της επεκτατικής νομισματικής πολιτικής της Ευρωπαϊκής Ένωσης, αλλά πρωτίστως απόδειξη αποτελεσματικότητας, σοβαρότητας και εμπιστοσύνης προς το πραγματικό δυναμικό της Ελλάδας και των Ελλήνων.

Η Κυβέρνηση της Νέας Δημοκρατίας και του Κυριάκου Μητσοτάκη στις πιο δυσμενείς συνθήκες αποδεικνύει καθημερινά ότι έχει και τη βούληση και τη δυνατότητα να διασφαλίσει ότι αυτή η αναπτυξιακή πορεία θα συνεχιστεί και μετά το πέρας της πανδημίας. Μέρα με τη μέρα βάζουμε τα θεμέλια για μια οικονομία ισχυρή και παραγωγική, για μια οικονομία ευημερίας και αλληλεγγύης. Και σ’ αυτή την κατεύθυνση κινείται και ο φετινός προϋπολογισμός του 2022 και γι’ αυτό καλώ τους συναδέλφους να τον υπερψηφίσουν.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κι εμείς σας ευχαριστούμε.

Καλείται στο Βήμα ο κ. Εμμανουήλ Συντυχάκης από το Κομουνιστικό Κόμμα Ελλάδας.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Ο προϋπολογισμός του 2022 σηματοδοτεί μεγαλύτερη ένταση της αντιλαϊκής επίθεσης, και της Κυβέρνησης και του κεφαλαίου, επιβεβαιώνοντας πως, είτε σε ανάπτυξη είτε σε κρίση, ο λαός θα συνεχίσει να ματώνει για να αβγαταίνουν τα κέρδη των επιχειρηματικών ομίλων στο όνομα της καπιταλιστικής ανάπτυξης.

Επιβεβαιώνει ότι η ανάπτυξη, είτε πράσινη είτε βιώσιμη είτε δίκαιη, όποιας απόχρωσης και μορφής διαχείρισης είναι, δεν παύει να είναι καπιταλιστική. Παρά την ανείπωτη τραγωδία και τη δραματική κατάσταση που βιώνουν οι κάτοικοι πολλών περιοχών της χώρας από τις καταστροφικές πυρκαγιές, πλημμύρες και σεισμούς, ο προϋπολογισμός του 2022 σε συνέχεια του 2021 προβλέπει πάλι ψίχουλα μπροστά στο εύρος των καταστροφών και την ανάγκη για θωράκιση της χώρας.

Δεν έχουν ξεκινήσει βασικά σχεδιασμένα αντιπλημμυρικά έργα, ακόμη υπάρχουν δεκάδες άστεγοι από τους σεισμούς στην Κρήτη και όσοι διαμένουν σε οικίσκους δεν έχουν ηλεκτρικό ρεύμα και ο χειμώνας είναι βαρύς.

Δεν έχουν αποζημιωθεί στο 100% κατοικίες, υποδομές, επαγγελματικός αγροτικός εξοπλισμός που έχουν καταστραφεί. Δεν έχει δοθεί ούτε 1 ευρώ σε αγρότες, ελαιοπαραγωγούς, που έχουν υποστεί τεράστια καταστροφή στο φυτικό και ζωικό κεφάλαιο, ενώ προσφάτως πετσοκόψατε τις ενισχύσεις στους κτηνοτρόφους.

Αποδεκατισμένες από μόνιμο προσωπικό και εξοπλισμό είναι οι δημόσιες δομές και οι υπηρεσίες πολιτικής προστασίας, το Πυροσβεστικό Σώμα, οι δασικές υπηρεσίες, οι υπηρεσίες ελέγχου και καταγραφής φυσικών καταστροφών, οι τεχνικές και πολεοδομικές υπηρεσίες των δήμων και των περιφερειών.

Και αντί η Κυβέρνηση να πάρει υπ’ όψιν της τις επείγουσες και αυξημένες ανάγκες του λαού για έργα αντιπλημμυρικής, αντισεισμικής και αντιπυρικής προστασίας της ανθρώπινης ζωής, για να μη θρηνήσουμε κι άλλα θύματα -όπως στο Μάτι, στη Μάνδρα και αλλού-, παρουσιάζει μη επιχειρηματικά πρότζεκτ και σχέδια ανασυγκρότησης πλημμυρόπληκτων, πυρόπληκτων και σεισμόπληκτων περιοχών, επιδιώκοντας να μετατρέψει την καταστροφή σε ευκαιρία για τα συμφέροντα των μεγάλων επιχειρηματικών ομίλων, να μετατρέψει την καταστροφή από την καταστροφή της βόρειας Εύβοιας, του Αρκαλοχωρίου στην Κρήτη και άλλες περιοχές, σε ευκαιρία κερδοφορίας για μεγάλους επιχειρηματικούς ομίλους. Αυτά προβλέπουν τα νέα κυβερνητικά σχέδια.

Γι’ αυτό πήγε ο Πρωθυπουργός και άλλα κυβερνητικά στελέχη και μέλη της Επιτροπής Ανασυγκρότησης στην Ιστιαία, για να ντιλάρουν τα νέα επιχειρηματικά σχέδια, για να ρίξουν στάχτη στα μάτια του λαού της περιοχής. Το ίδιο έκαναν πρωτύτερα στο Αρκαλοχώρι, κουνώντας ο Πρωθυπουργός το δάχτυλό του στους σεισμόπληκτους, επιρρίπτοντας τους την ευθύνη για την ισοπέδωση από τον καταστροφικό σεισμό, επιχειρώντας να κάνουν τον λαό συνυπεύθυνο για το δικό τους έγκλημα, το έγκλημα εγκατάλειψης ως συνέχεια όλων των προηγούμενων κυβερνήσεων -του ΣΥΡΙΖΑ, του ΠΑΣΟΚ, παλιότερα της Νέας Δημοκρατίας- αλλά και να αποσπάσει τη συγκατάθεσή τους στα νέα επιχειρηματικά σχέδια της «ΤΕΡΝΑ», στην περιοχή που χτίζεται το νέο ιδιωτικό αεροδρόμιο.

Τα μεγάλα λόγια περί ολιστικού σχεδίου ανασυγκρότησης στη βόρεια Εύβοια και τα περί σχεδίου ανοικοδόμησης στο Αρκαλοχώρι αποσκοπούν στο να κρύψουν αυτή την αλήθεια και να καλύψουν το ταξικό, αντιλαϊκό του χαρακτήρα.

Ο λαός, όμως, δεν τσιμπά. Έφτιαξε τις δικές τους επιτροπές γι’ αγώνα διεκδίκησης. Σας κρίνει αυστηρά, με κριτήριο τα δικά του συμφέροντα και ανάγκες και δεν θα σταματήσει μέχρι την πλήρη ικανοποίηση των αιτημάτων του.

Επί της ουσίας, τα σχέδιά σας πατάνε στην καμένη γη και στα ερείπια, τα οποία αξιοποιείτε ως ευκαιρία για να προωθηθούν τα συμφέροντα του μεγάλου κεφαλαίου που αναζητεί πεδία νέας κερδοφορίας. Στη μεν βόρεια Εύβοια να προωθείτε τις πράσινες μπίζνες με τους επενδυτές να ορίζονται ως ανάδοχοι των καμένων περιοχών για την εγκατάσταση νέων μεγάλων αιολικών πάρκων, στο δε Αρκαλοχώρι μετατρέπετε την περιοχή -με τη στήριξη του ΣΥΡΙΖΑ και του ΠΑΣΟΚ, της τοπικής διοίκησης- σε μια απέραντη πίστα, προέκταση του νέου αεροδρομίου, για τις «μπλε μπίζνες» της κοινοπραξίας της «ΤΕΡΝΑ» και του ινδικού ομίλου.

Τέτοια ανάπτυξη υπηρετείτε όλοι σας, γι’ αυτό εξειδικεύετε τους περιφερειακούς σχεδιασμούς στα νέα δεδομένα που δημιούργησαν πυρκαγιές και σεισμοί, για να προωθηθούν τα μεγάλα επιχειρηματικά συμφέροντα στον τουρισμό, στην ενέργεια, στον αγροτοδιατροφικό και κατασκευαστικό τομέα.

Όλες οι μελέτες πολεοδομικού και χωρικού σχεδιασμού, η δημιουργία νέου φορέα διαχείρισης δασικών εκτάσεων, οι νέοι πρότυποι οικισμού στις σεισμόπληκτες περιοχές και οι σκέψεις για την ίδρυση φορέα διαχείρισης της ανοικοδόμησης σεισμόπληκτων περιοχών επιβεβαιώνουν ότι ο κύριος προσανατολισμός δεν είναι το πώς θα ανακουφιστούν οι πληγέντες, το πώς θα στηριχτούν οι εργαζόμενοι, οι άνεργοι επαγγελματίες και αγρότες των περιοχών αυτών.

Στόχος σας, για την προώθηση αυτών των πρότζεκτ, είναι η σταδιακή ιδιωτικοποίηση κρατικών αρμοδιοτήτων του χωροταξικού σχεδιασμού και της πυροπροστασίας, αρχικά εκχώρηση αρμοδιοτήτων σε δήμους και περιφέρειες και στη συνέχεια με τις προβλέψεις για αξιοποίηση νέων χρηματοδοτικών εργαλείων και προγραμμάτων ΣΔΙΤ για τη δημιουργία υποδομών πυρασφάλειας και γενικότερα πολιτικής προστασίας.

Φυσικά, σε ένα περιβάλλον φιλικό στις επενδύσεις και την κερδοφορία των επιχειρηματιών, δεν μπορούν να μείνουν να απ’ έξω οι δήμοι και οι περιφέρειες, οι οποίοι επιστρατεύονται για να υπηρετήσουν την καπιταλιστική ανάπτυξη -μέσα από την ασφυκτική και συνεχή υποχρηματοδότηση- για ιδιωτικά έργα, όπως ο βόρειος οδικός άξονας στην Κρήτη, για να εξυπηρετηθεί η καπιταλιστική ανάπτυξη και στο νησί. Πρόκειται για ένα έργο που τα έξοδα κατασκευής και συντήρησης θα τα πληρώσει ο λαός με τη μορφή διοδίων, ευέλικτων όπως λέτε, για να μην υπάρξουν λαϊκές αντιδράσεις. Και προς αυτή την κατεύθυνση δεν είναι μόνο η Νέα Δημοκρατία, είναι χέρι-χέρι με τον ΣΥΡΙΖΑ και το ΠΑΣΟΚ.

Οι δε αναπτυξιακοί οργανισμοί, ανώνυμες εταιρείες σε δήμους και περιφέρειες, αναλαμβάνουν ρόλο διαμεσολάβησης της τοπικής και περιφερειακής διοίκησης, με τα επιχειρηματικά πράσινα και ψηφιακά σχέδια μέσω ΣΔΙΤ, ώστε να τρέξουν τα επιχειρηματικά πρότζεκτ. Θα αξιοποιηθούν για το χαράτσωμα των δημοτών στη γνωστή λογική της ανταποδοτικότητας «πληρώνω για να έχω», αλλά και ως όχημα για παραπέρα ανατροπές εργασιακών σχέσεων.

Όλες οι θεσμικές μεταρρυθμίσεις μέχρι σήμερα -«ΚΑΠΟΔΙΣΤΡΙΑΣ», «ΚΑΛΛΙΚΡΑΤΗΣ», «ΚΛΕΙΣΘΕΝΗΣ»- οδήγησαν σε μετατροπή των δήμων σε τμήμα του κρατικού μηχανισμού, για να ρυθμίζουν τους κανόνες ανταγωνισμού των επιχειρηματικών ομίλων που λυμαίνονται τα έργα και τις υπηρεσίες στους δήμους. Πάνω από διακόσιες αρμοδιότητες πέρασαν τα τελευταία χρόνια στους δήμους, χωρίς όμως χρηματοδότηση και χωρίς το απαιτούμενο ανθρώπινο δυναμικό. Οι δήμαρχοι, τα δημοτικά συμβούλια, χρησιμοποιούνται είτε ως αμορτισέρ για την εκτόνωση των λαϊκών αντιδράσεων και αποποίηση των ευθυνών της κεντρικής εξουσίας, είτε ως τροχονόμοι των επιχειρηματικών συμφερόντων, είτε ακόμα και ως αυτοφωράκηδες για προβλήματα που παρουσιάζονται στους δήμους τους.

Για το 2022 προβλέπονται οι κεντρικοί αυτοτελείς πόροι σε 2.656.000.000 ευρώ, ενώ τα λεγόμενα «ίδια έσοδα», δηλαδή τέλη και φόροι, θα ξεπεράσουν την κρατική χρηματοδότηση και θα ανέλθουν σε 2.722.000.000 ευρώ. Η αναλογία κρατικής χρηματοδότησης και ιδίων εσόδων χρόνο με το χρόνο αλλάζει υπέρ των ιδίων εσόδων και καταδεικνύει τον φορομπηχτικό μηχανισμό και στο τοπικό επίπεδο.

Η κρατική χρηματοδότηση για τους δήμους σε σχέση με το 2009, αφετηρία της κρίσης, έχει μειωθεί πάνω από 62%. Η μείωση αυτή και η κατακόρυφη αύξηση των ιδίων εσόδων είναι τρανή απόδειξη ότι η αποκέντρωση αρμοδιοτήτων έχει ως στόχο την αφαίμαξη των λαϊκών νοικοκυριών.

Σε κάθε περίπτωση, επαληθεύεται η εκτίμηση του ΚΚΕ, ότι η τοπική διοίκηση έχει αποστολή την ενίσχυση της ανταγωνιστικότητας του κεφαλαίου, μέσα από την προώθηση ιδιωτικοποιήσεων κοινωνικών δομών, παιδικών σταθμών, ΚΔΑΠ, ΚΔΑΠ ΑΜΕΑ και υπηρεσιών, όπως η αποκομιδή και η διαχείριση απορριμμάτων, η εμπορευματοποίηση της γης των ελεύθερων χώρων, οι αναπλάσεις, η διείσδυση επιχειρηματικών ομίλων σε τομείς όπως τουρισμός, η ενέργεια, οι ανανεώσιμες πηγές, οι μεταφορές, ο αγροτοδιατροφικός τομέας, στην ώθηση της κοινωνικής οικονομίας, στην παραπέρα εμπορευματοποίηση και του πολιτισμού και του αθλητισμού.

Η ουσία είναι μία, ότι σήμερα υπάρχουν όλες οι δυνατότητες, τα αναγκαία υλικά, η γνώση, το εργατικό και επιστημονικό δυναμικό, για να σχεδιαστεί η οικονομία της χώρας και ο παραγόμενος πλούτος να επιστρέψει στον ίδιο τον λαό, από τον λαό με εργατική λαϊκή εξουσία. Μόνο τότε μπορεί να υπάρξει οργανωμένο σχέδιο αντιπυρικής, αντιπλημμυρικής, αντισεισμικής προστασίας, για να μπορέσει να ζήσει ο λαός στον τόπο του, με μόνιμη δουλειά και αξιοπρεπές εισόδημα, με αναβαθμισμένες υποδομές και υπηρεσίες πλήρως στελεχωμένες, οδικό δίκτυο ασφαλές, χωρίς διόδια, αποκλειστικά δημόσια δωρεάν υγεία, παιδεία, πολιτισμός, αθλητισμός, με εξασφαλισμένη φθηνή κατοικία, ποιότητα ζωής υψηλού επιπέδου.

Κανείς, λοιπόν, δεν πρόκειται να τα χαρίσει στον λαό. Το κεφάλαιο ποτέ δεν παραχωρεί. Καταληστεύει τον πλούτο που παράγει ο εργαζόμενος λαός. Αυτά θα κατακτηθούν με αγώνες, γιατί μόνο ο λαός μπορεί να σώσει τον λαό, προϋπόθεση για να ζήσει καλύτερα και με αξιοπρέπεια.

Καταψηφίζουμε τον προϋπολογισμό.

Ευχαριστώ.

**ΠΡΟΔΡΕΥΩΝ (Νικήτας Κακλαμάνης):** Σας ευχαριστούμε.

Τον λόγο έχει ο Βουλευτής της Νέας Δημοκρατίας κ. Βαρτζόπουλος Δημήτριος από τη Θεσσαλονίκη.

**ΔΗΜΗΤΡΙΟΣ ΒΑΡΤΖΟΠΟΥΛΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, είναι ο τρίτος προϋπολογισμός ο οποίος θα εκτελεστεί υπό το καθεστώς μιας ανείπωτης φυσικής τραγωδίας. Το 2022 θα είναι μια κομβική χρονιά για λόγους και υγειονομικούς και οικονομικούς, άρρηκτα συνυφασμένους μεταξύ τους.

Κυρίες και κύριοι συνάδελφοι, παρήλθε ανεπιστρεπτί η εποχή των ελλειμμάτων. Το 2023 θα πρέπει να επιτύχουμε και πάλι πρωτογενή πλεονάσματα, επιδιώκοντας φυσικά αυτά να είναι μικρότερα των αποφασισθέντων. Για να γίνει, όμως, αυτό θα πρέπει να κατοχυρώσουμε την αξιοπιστία μας και έναντι των εταίρων μας αλλά και έναντι των αγορών. Το έκτακτο πανδημικό πρόγραμμα αγοράς στοιχείων ενεργητικού της Ευρωπαϊκής Κεντρικής Τράπεζας τελειώνει και παρά την όποια επιτυχία του προγράμματος επανεπενδύσεων, είναι απολύτως σαφές και υπαρξιακής σημασίας ότι θα πρέπει να αποκτήσουμε επενδυτική βαθμίδα το ταχύτερο δυνατόν.

Πέραν αυτού η δημοσιονομική πειθαρχία, ιδίως όσον αφορά το σκέλος των δαπανών, είναι εκ των ων ουκ άνευ για τη μείωση των στόχων του Συμφώνου Σταθερότητας. Τούτο σημαίνει πως τα περιθώρια περαιτέρω ενισχύσεως νοικοκυριών και επιχειρήσεων, πέραν των προβλεφθέντων, δυστυχώς είναι γλίσχρα. Τούτο σημαίνει επίσης ότι θα πρέπει διά ροπάλου να αποφύγουμε μέτρα αντιμετώπισης της πανδημίας τα οποία θα έχουν επίδραση στην οικονομία και θα προκαλέσουν περιορισμό της κινήσεως των καταναλωτών.

Τούτο σημαίνει, κυρίες και κύριοι συνάδελφοι, ότι για να οχυρώσουμε την οικονομία μας θα πρέπει να ελέγξουμε την πανδημία, δηλαδή να ελέγξουμε όχι μόνο τα στελέχη τα οποία κυκλοφορούν, αλλά και όσα άλλα ήθελαν παραχθεί και έρθει σε εμάς από τις μεγάλες δεξαμενές των δισεκατομμυρίων ανεμβολιάστων της Αφρικής και της Ινδικής Χερσονήσου. Τούτο σημαίνει ότι θα πρέπει οι έχοντες την πατέντα να συνεργαστούν με παραγωγούς οι οποίοι θα παράγουν τα δισεκατομμύρια των απαιτουμένων δόσεων. Τούτο απαιτεί πέραν από πολιτική βούληση και χρόνο. Ο μόνος τρόπος, λοιπόν, στο ενδιάμεσο να μπορέσουμε να χτίσουμε ένα τοίχος ανοσίας στον υπόλοιπο κόσμο είναι ο υποχρεωτικός εμβολιασμός ο οποίος θα έρθει σίγουρα τους επόμενους μήνες με πρωτοπορία της Ευρώπης.

Εμείς, λοιπόν, για να οχυρώσουμε την οικονομία μας θα πρέπει να συνεχίσουμε τη γενναία πρωτοβουλία μας και να επεκτείνουμε αυτούς τους υποχρεωτικούς εμβολιασμούς και σε επαγγελματικές ομάδες του πληθυσμού οι οποίες εξυπηρετούν το ευρύ κοινό, όπως, παραδείγματος χάριν, τους εργαζομένους στο λιανεμπόριο -κάτι τέτοιο γίνεται στη Νέα Υόρκη-, τους εργαζομένους στην εστίαση, στον τουρισμό και φυσικά ακολουθώντας το παράδειγμα της Ιταλίας να επεκτείνουμε τον υποχρεωτικό εμβολιασμό σε όλο το ελληνικό δημόσιο, σε όλους τους εργαζομένους στη γενική κυβέρνηση.

Κυρίες και κύριοι συνάδελφοι, παρ’ όλες αυτές τις ανασφάλειες, εκείνο το οποίο είναι απολύτως ασφαλές είναι η ριζοσπαστική μεταρρύθμιση η οποία γίνεται αυτή τη στιγμή στον τρόπο διοίκησης και λειτουργίας του κράτους. Κοιτάξτε, η πρώτη από όλες τις συμβουλές που έδωσε η Κομισιόν την εποχή των μνημονίων στη χώρα μας με την TFGR του Χορστ Ράιχενμπαχ ήταν να υιοθετήσει τον επιτελικό τρόπο λειτουργίας της γαλλικής κυβέρνησης. Τούτο το κάναμε δημιουργώντας τη Γενική Γραμματεία Συντονισμού του Κυβερνητικού Έργου το 2013. Τον επιτελικό αυτόν τρόπο λειτουργίας ακολουθεί με μεγάλη επιτυχία η Κυβέρνηση Μητσοτάκη έχοντας ως βασικό εργαλείο το ενιαίο σχέδιο κυβερνητικής πολιτικής, το οποίο επιμερίζεται σε τομείς πολιτικής και σε συγκεκριμένα ετήσια σχέδια προγραμμάτων. Όλα αυτά αποτυπώνονται στον προϋπολογισμό επιδόσεων που εισαγάγαμε πέρυσι δοκιμαστικά στον προϋπολογισμό και φέτος παρουσιάζεται ολοκληρωμένα ακολουθώντας μάλιστα τη διεθνή ταξινόμηση κυβερνητικών λειτουργιών που προτείνει ο ΟΟΣΑ. Αυτό δημιουργεί μια καινούργια πραγματικότητα στον τρόπο λειτουργίας του ελληνικού δημοσίου. Δίνει τη δυνατότητα να εκτιμήσουμε και τις υπηρεσιακές αλλά και τις πολιτικές διοικήσεις βάσει των περίφημων KPI, των βασικών δεικτών απόδοσης. Τούτο μας δίνει τη δυνατότητα να επιλέγουμε πλέον προϊσταμένους με ποσοτικά κριτήρια, κάτι που θα συζητήσουμε τις επόμενες βδομάδες στον ανασχεδιασμό του ΕΦΚΑ, και να θέτουμε κριτήρια απόδοσης αλλά και αντικίνητρα αμέλειας.

Τούτο βεβαίως θα πρέπει, εκτός του ΕΦΚΑ, να επεκταθεί παντού στις πολεοδομίες, στις εγκρίσεις επενδύσεων και στις αδειοδοτήσεις, στους διαγωνισμούς έργων και προμηθειών, στην αξιολόγηση των εκπαιδευτικών βάσει των αποτελεσμάτων του PISA, στον ρυθμό και την ταχύτητα έκδοσης δικαστικών αποφάσεων, στην αξιολόγηση των διοικήσεων και ιατρικών διευθύνσεων στο ΕΣΥ βάσει των οικονομικών και θεραπευτικών αποτελεσμάτων των μονάδων τους, παντού σε όλο το δημόσιο.

Κυρίες και κύριοι συνάδελφοι, η δυνατότητα αυτή, της αλλαγής του τρόπου λειτουργίας του δημοσίου, μαζί με την υγειονομική βεβαιότητα που θα μας δώσει ο υποχρεωτικός εμβολιασμός, μας δίδει επιτέλους τη δυνατότητα, χρησιμοποιώντας την τελευταία ολόκληρη χρονιά της πρώτης τετραετίας Μητσοτάκη, να εκκινήσουμε όλες εκείνες τις κοινωνικές μεταρρυθμίσεις που δυστυχώς η συγκυρία δεν μας επέτρεψε μέχρι σήμερα. Δηλαδή: Να οικοδομήσουμε μια ενιαία κοινωνική υπηρεσία η οποία θα μετεξελίξει το ελάχιστο εγγυημένο εισόδημα σε ένα εξατομικευμένο, κατά τα ευρωπαϊκά πρότυπα, καλάθι υπηρεσιών εγγυημένης και αξιοπρεπούς διαβίωσης. Να δημιουργήσουμε ένα εθνικό σύστημα πρόνοιας καλύπτοντας τις ανάγκες όλων των ατόμων με ψυχική και σωματική αναπηρία. Να εκσυγχρονίσουμε το ΕΣΥ. Να δημιουργήσουμε επιτέλους ένα πρωτοβάθμιο σύστημα υγείας το οποίο θα καλύπτει όλες τις ανάγκες με απόλυτη αποζημίωση από το ασφαλιστικό ταμείο και με ελεύθερη επιλογή ιατρού μεταξύ των συμβεβλημένων ιδιωτών. Να δημιουργήσουμε μια εκπαιδευτική μεταρρύθμιση που θα δώσει τη δυνατότητα παραγωγής τεχνικού προσωπικού, μια δηλαδή επαγγελματική και τεχνική εκπαίδευση που θα αντιστοιχεί στις ανάγκες της οικονομίας μας. Να αλλάξουμε το παραγωγικό μοντέλο χρησιμοποιώντας και τα κονδύλια του Ταμείου Ανάπτυξης αναβαθμίζοντας τα επιμελητήριά μας και δίνοντας τη δυνατότητα στις ατομικές, πολύ μικρές, μικρές και μεσαίες επιχειρήσεις να ενταχθούν σε σχήματα εκσυγχρονισμού και οικονομιών κλίμακος. Δηλαδή, κυρίες και κύριοι συνάδελφοι, να οικοδομήσουμε επιτέλους ένα κοινωνικό κράτος που χρωστάμε στον εαυτό μας εδώ και διακόσια χρόνια. Γι’ αυτό αξίζουν συγχαρητήρια στο οικονομικό επιτελείο που κάνει με αυτόν τον προϋπολογισμό το πρώτο μεγάλο βήμα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Τον λόγο θα πάρει τώρα ο συνάδελφος κ. Ιωάννης Γκιόλας από τον ΣΥΡΙΖΑ. Θα ακολουθήσει ο κ. Γιόγιακας από τη Νέα Δημοκρατία και ο δεύτερος κύκλος θα ολοκληρωθεί με τον κ. Μπούμπα από την Ελληνική Λύση.

**ΙΩΑΝΝΗΣ ΓΚΙΟΛΑΣ:** Ευχαριστώ, κύριε Πρόεδρε.

Ο προϋπολογισμός του 2022, παρ’ ότι καταρτίστηκε υπό καθεστώς ανησυχητικής αβεβαιότητας η οποία οφείλεται στην παγκόσμια υγειονομική κρίση, εντούτοις διαπνέεται από μια δυσεξήγητη υπεραισιοδοξία. Εξ αντιδιαστολής, άλλωστε, καταδεικνύεται αντικοινωνικός αφού περιορίζει τις κοινωνικές δαπάνες και διογκώνει τα ποσά της άμεσης και έμμεσης φορολόγησης πλήττοντας τη συντριπτική πλειοψηφία του λαού.

Γιατί σας ασκούμε κριτική για υπερβολική και αστήρικτη υπεραισιοδοξία; Διότι η εξελισσόμενη υγειονομική κρίση έχει ξεπεράσει κατά πολύ τις μέχρι πρότινος προβλέψεις σας για την πορεία της επιδημίας. Από τα στοιχεία του Νοεμβρίου και του πρώτου δεκαπενθημέρου του Δεκεμβρίου τα κρούσματα, οι θάνατοι και οι διασωληνωμένοι είναι εμφανώς χειρότερα από τα αντίστοιχα περσινά και είναι άθλιες οι οικονομικές συνέπειες των όσων περιοριστικών μέτρων έχουν ήδη ανακοινωθεί και όσων ενδεχομένως να επακολουθήσουν. Δεν είναι επομένως καθόλου ασφαλείς οι ευοίωνες προβλέψεις σας που στηρίζονται στον εκτιμώμενο ρυθμό ανάπτυξης για 6,9% το 2021, καθώς και πολλοί ακόμη υπαρκτοί παράγοντες, πέραν της κακής υγειονομικής πορείας, αναμένεται επίσης να επηρεάσουν αρνητικά την πορεία της οικονομίας της χώρας.

Ως ιδιαίτερα αστάθμητος και ανησυχητικός παράγων εμφανίζεται το όχι και τόσο παροδικό φαινόμενο της ακρίβειας και της αλματώδους ανόδου του πληθωρισμού. Αυτό το 4,8% της ανόδου για τον μήνα Νοέμβριο, ποσοστό ρεκόρ εντεκαετίας, επηρεάζει αρνητικά την καθημερινότητα των πολιτών και περιορίζει την κατανάλωση βασικών ειδών πρώτης ανάγκης. Αυτόματα έχουμε καταγραφή των πωλήσεων των σουπερμάρκετ όπου εμφανίζεται πτώση του τζίρου τους 10% κάθετα τον μήνα αυτό. Είχε προηγηθεί η κατά 45,2% αύξηση του πετρελαίου θέρμανσης, οι κατά τι χαμηλότερες αυξήσεις για το πετρέλαιο κίνησης και τη βενζίνη, οι εξωφρενικές αυξήσεις του ηλεκτρικού ρεύματος, καθώς και η εκτίναξη της τιμής του φυσικού αερίου κατά 180%. Ποιος το αρνείται; Ποιος μπορεί να το αμφισβητήσει; Η μη σύνδεση των μισθών αυτών με την εξέλιξη του πληθωρισμού και την υψηλή κερδοφορία των μεγάλων επιχειρηματικών και των υπερεθνικών επιχειρηματικών ομίλων αναμένεται να πλήξει πρωτίστως τα χαμηλότερα εισοδηματικά στρώματα εξανεμίζοντας την ελάχιστη και ντροπιαστική νομίζω αύξηση του 2% για τον κατώτατο μισθό που αποφασίστηκε για το επερχόμενο έτος, ενώ ήδη, άλλωστε, έχουν περάσει τρία χρόνια χωρίς καμμία αναπροσαρμογή ή ορθότερα αύξηση.

Όταν ο πρόεδρος της Ομοσπονδιακής Τράπεζας των ΗΠΑ Πάουελ εκτίμησε μόλις προ ολίγων ημερών ότι είναι υπαρκτός ο κίνδυνος να παραμείνει ο πληθωρισμός σε υψηλά επίπεδα και αντίστοιχα η επικεφαλής του ΔΝΤ κ. Κριστίν Λαγκάρντ, επανορθώνοντας την προηγούμενη εκτίμησή της, δήλωσε ότι ο πληθωρισμός δεν θα είναι προσωρινός, αλλά ίσως διαρκέσει περισσότερο, οι προβλέψεις για την οικονομία της χώρας μας δεν μπορεί να είναι και τόσο ευοίωνες. Και ο προβλεπόμενος για το 2022 ρυθμός ανάπτυξης του 4,5% μάλλον θα αποδειχθεί παρακινδυνευμένος και υπεραισιόδοξος, εφόσον είναι βέβαιο ότι θα υπονομευθεί από τις προαναφερθείσες αβεβαιότητες.

Το αναντίρρητο, όμως, είναι ότι οι πενιχρές υπό μορφή ελεημοσύνης αυξήσεις των μισθών κατά 2% -τι το συζητάμε πια- θα οδηγήσουν στη μείωση της αγοραστικής δύναμης του ισχνού ήδη εισοδήματος των χαμηλομεσαίων στρωμάτων υποδεικνύοντας πλέον την αναγκαιότητα της αυτόματης τιμαριθμικής αναπροσαρμογής. Ναι, πρέπει κάποτε να το συζητήσουμε και να τεθεί επί τάπητος το θέμα, ώστε οι αμοιβές των εργαζομένων να ανέβουν και να εξασφαλιστεί το μίνιμουμ των οικονομικών αναγκών των λαϊκών τάξεων και της μικρομεσαίας τάξης.

Όσο δε για το φιλοδώρημα των 250 ευρώ που αποφασίσατε, κύριοι της Κυβέρνησης, να δώσετε σε ελάχιστες οικογένειες εις αναπλήρωση δήθεν του απολεσθέντος ελαχίστου εγγυημένου εισοδήματος, το μόνο που καταδεικνύει είναι την κοινωνική σας αναλγησία και τη μεγίστη υποκρισία σας να αρκείστε σε ελεημοσύνες προς τους αδύνατους και ευάλωτους συμπολίτες μας αντί της δέκατης τρίτης μόνιμης σύνταξης με το πλαφόν που είχε τεθεί από εμάς, αλλά είχε ψηφιστεί και αποφασιστεί οριστικά, τη θεσπίσαμε και εσείς υποκριτικά τότε την είχατε ψηφίσει. Έκτοτε, βέβαια, αγρόν αγοράζετε.

Η Κυβέρνησή σας με την καταγραφή των αντίστοιχων κονδυλίων στα κρατικά έσοδα εξαπολύει φορολογική επιδρομή στους ώμους και πολύ πάνω από τις δυνάμεις της πλειονότητας των φορολογουμένων νοικοκυριών και των επιχειρήσεων. Είναι ενδεικτικό ότι οι εισπράξεις από ΦΠΑ αυξάνονται το ’22 κατά 9,6% και από τα εισοδήματά κατά 9,32%, σε τέτοια ποσοστά θηριώδη και υπεραισιόδοξα που υπερβαίνουν ακόμα και την προσδοκώμενη αύξηση του ΑΕΠ που εσείς εκτιμάτε από το 6,9% φέτος στο 4,5% για του χρόνου. Εντούτοις οι αυξήσεις για φόρους, για εισοδήματα, για ΦΠΑ στο 10% είναι σχεδόν διπλάσια.

Η πρόβλεψή σας για αύξηση των επενδύσεων κατά 21,9% έχοντας υπ’ όψιν τα δεδομένα της οικονομίας μας αλλά και όλων των δυσμενών επιδράσεων που ήδη προανέφερα, συν την αύξηση των μεταφορικών, των πρώτων υλών, του πετρελαίου κυμάνθηκε το ’21 στο 11,7%. Πώς, λοιπόν, εσείς το υπερακοντίζετε και το πάτε στο 21,9%; Αντίστοιχη είναι και η πτωτική πορεία που διέγραψαν και οι εξαγωγές από 22,5% που προϋπολογίσατε σε εμφανώς μικρότερη της τάξης του 14,1%. Και εκεί πέσατε έξω.

Τέλος, το πρόγραμμα δημοσίων επενδύσεων παρουσιάζει μια ανησυχητική κάμψη στο σκέλος των δαπανών σε σχέση με το 2020, αλλά και το ’21 το τρέχον, ανέρχεται στα 7,8 δισεκατομμύρια του χρόνου, ενώ το 2020 ήταν 10,6 δισεκατομμύρια και 8,3 δισεκατομμύρια το ’21 και πλέον με το νούμερο που εσείς προβλέπετε ομοιάζει προς εκείνο της δύσκολης περιόδου του ’15 - ’19. Πρόκειται περί πρωτοφανούς και αδικαιολόγητης περιστολής δαπανών, που δυστυχώς σαφώς χαρακτηρίζει κοινωνικές δαπάνες, διότι όπως αναφέρεται συγκεκριμένα τα ποσά αυτά είναι «μεταβιβαστικές» πληρωμές για επιχορηγήσεις και αποδόσεις σε ΟΤΑ, οργανισμούς κοινωνικής ασφάλισης, νοσοκομεία και μονάδες πρωτοβάθμιας υγείας.

Το Υπουργείο Υγείας με τη σημαντική μείωση των δαπανών του κατά 820 εκατομμύρια ευρώ εν μέσω πανδημίας δείχνει ότι θα σηκώσει μεγάλο βάρος από αυτή την επιλογή σας, δηλαδή της μείωσης των κοινωνικών δαπανών. Έτσι τελικά επιβραβεύετε εσείς τις υπεράνθρωπες προσπάθειες των υγειονομικών. Τα χειροκροτήματα και η υποκρισία περίσσεψαν.

Τη μεγαλύτερη δε πτώση των δαπανών θα υποστεί το Υπουργείο Εργασίας και Κοινωνικών Υποθέσεων όπου καταγράφεται κάμψη των μεταβιβάσεων της τάξης 3,5 περίπου δισεκατομμυρίων, όπου εκεί επίσης υποκρύπτονται μειώσεις των κοινωνικών παροχών κατά 1,7 δισεκατομμύρια και περιστολή των κονδυλίων ακόμα και για τους ανέργους κατά 150 εκατομμύρια.

Δεν θα ήθελα να εμφανιστώ ως Σίβυλλα -τη μάντη, θα την ξέρετε- αλλά είναι σφόδρα πιθανός ο εκτροχιασμός του προϋπολογισμού σας στο σκέλος των δαπανών με τις αστήρικτες και υπεραισιόδοξες προβλέψεις σας, εφόσον δεν τεθεί εκ νέου το ζήτημα της ποσοτικής χαλάρωσης εκ μέρους της Ευρωπαϊκής Κεντρικής Τράπεζας όταν εκλείψει η πανδημία -και πότε άραγε- σε συνδυασμό με την εξάντληση του αποθεματικού των 37 δισεκατομμυρίων που εμείς καλύψαμε στα δημόσια ταμεία. Δυστυχώς ελλοχεύει ο φόβος ολέθριων οικονομικών συνεπειών και επικρέμαται μέγας κίνδυνος ενός νέου γολγοθά για τον ελληνικό λαό.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο συνάδελφος κ. Βασίλειος Γιόγιακας από τη Νέα Δημοκρατία.

**ΒΑΣΙΛΕΙΟΣ ΓΙΟΓΙΑΚΑΣ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, ο κρατικός προϋπολογισμός του 2022 πατάει στα κεκτημένα της οικονομικής πολιτικής της φετινής χρονιάς.

Έχει επομένως σημασία να δούμε τι έγινε το 2021 και για ποιους λόγους μπορούμε να είμαστε αισιόδοξοι για την οικονομία την χρονιά που έρχεται. Τις τελευταίες μέρες μάλιστα είχαμε μια πολύ καλή είδηση. Οι εκτιμήσεις για την ανάπτυξη της οικονομίας το 2021 έχουν αναθεωρηθεί προς τα πάνω. Μετά την ανακοίνωση του ΕΛΣΤΑΤ για αύξηση του ΑΕΠ του τρίτου τριμήνου κατά 13,4% ετησίως ελληνικές τράπεζες και διεθνείς χρηματοπιστωτικοί οίκοι προβλέπουν για το 2021 ρυθμό ανάπτυξης από 7,9% έως και 8,9% έναντι της συντηρητικής πλέον πρόβλεψης του 6,9% στον προϋπολογισμό.

Αυτή η πέραν των αρχικών προσδοκιών οικονομική μεγέθυνση, κυρίες και κύριοι συνάδελφοι, ήρθε ως αποτέλεσμα της σταδιακής άρσης των περιοριστικών μέτρων που με τη σειρά της έφερε την αναθέρμανση της οικονομικής δραστηριότητας. Ο τουρισμός ανέκαμψε σημαντικά το ίδιο και η ιδιωτική κατανάλωση λόγω των αυξημένων αποταμιεύσεων και τη βελτίωση της απασχόλησης. Οι επενδύσεις κινήθηκαν, επίσης, ανοδικά.

Κοντά σε αυτά έρχεται ως καλή είδηση και η μείωση της ανεργίας από 16,5% τον Σεπτέμβριο του 2020 σε 13% τον Σεπτέμβριο του 2021. Χωρίς να πανηγυρίζουμε αξίζει να πούμε ότι ο αριθμός των ανέργων είναι ο χαμηλότερος από τον Απρίλιο του 2010, ενώ αυτός των απασχολουμένων ο υψηλότερος από τον Ιούνιο του 2011.

Κυρίες και κύριοι συνάδελφοι, όμως, αυτές οι επιδόσεις έγιναν εφικτές κυρίως χάρη σε ένα πρωτοφανές πλέγμα μέτρων για τη στήριξη των νοικοκυριών, των επαγγελματιών, των επιχειρήσεων, μέτρα που το 2021 έφτασαν περίπου τα 17 δισεκατομμύρια ευρώ και συνολικά τα 40 δισεκατομμύρια τη διετία 2020 - 2021. Εβδομήντα κατηγορίες μέτρων, κυρίες και κύριοι συνάδελφοι, για τη στήριξη του εισοδήματος, της απασχόλησης, της ρευστότητας με άμεσες και έμμεσες οικονομικές ενισχύσεις, αναστολές υποχρεώσεων πληρωμών και δανειοδοτήσεις.

Αυτά ήταν και είναι η βάση για τη δυναμική επανεκκίνηση της οικονομίας. Και λέω είναι, γιατί ορισμένα από αυτά θα συνεχιστούν και το 2022. Η επέκταση του προγράμματος «ΓΕΦΥΡΑ» για την επιδότηση δόσεων δανείων νοικοκυριών, η μείωση του ποσού που επιστρέφεται σε όλες τις επιστρεπτέες προκαταβολές, η επέκταση της απαλλαγής από την ειδική εισφορά αλληλεγγύης, η επέκταση των μειωμένων συντελεστών ΦΠΑ σε μια σειρά υπηρεσίες και προϊόντα, η επέκταση του προγράμματος «ΣΥΝ-ΕΡΓΑΣΙΑ» για την κάλυψη μισθών και εισφορών, καθώς και η προσθήκη πενήντα χιλιάδων νέων θέσεων στο πρόγραμμα και εκατό χιλιάδων νέων θέσεων εργασίας είναι κάτι που έχει εκτοξεύσει την οικονομία μας.

Δεν είναι, όμως, μόνο η πανδημία που καλούμαστε να αντιμετωπίσουμε, είναι επίσης η εισαγόμενη ενεργειακή κρίση.

Θέλουμε να στηρίξουμε το διαθέσιμο εισόδημα, το οποίο δοκιμάζεται από τις ανατιμήσεις στο πετρέλαιο, το φυσικό αέριο και την ηλεκτρική ενέργεια με επιδότηση όλων των λογαριασμών ηλεκτρικής ενέργειας στη χαμηλή τάση για τις πρώτες 300 κιλοβατώρες, με το άνοιγμα των εισοδηματικών και περιουσιακών κριτηρίων, για το επίδομα θέρμανσης, ώστε να καλύπτει πάνω από ένα εκατομμύριο νοικοκυριά και με αυξημένα ποσά, από 36% για τα νοικοκυριά χωρίς παιδί, μέχρι και 68% για τις τρίτεκνες οικογένειες, με αναστολή χρέωσης των τελών χρήσης δικτύου, για όλους τους οικιακούς καταναλωτές φυσικού αερίου και αναστολή χρέωσης των υπηρεσιών κοινής ωφέλειας στα αγροτικά και βιομηχανικά τιμολόγια, για πέντε μήνες.

Την ίδια στιγμή, κυρίες και κύριοι συνάδελφοι, φροντίζουμε, με έκτακτες οικονομικές ενισχύσεις, εκείνους που δοκιμάζονται περισσότερο, τα νοικοκυριά με πολύ χαμηλό εισόδημα, τους χαμηλοσυνταξιούχους, τα άτομα με αναπηρία και αποκαθιστούμε αδικίες χρόνων, προβλέποντας, για πρώτη φορά στον προϋπολογισμό, ένα αξιοπρεπές, ελάχιστο επίδομα ανασφάλιστων υπερηλίκων, για τους ομογενείς μας από τη Βόρεια Ήπειρο, που λόγω αντικειμενικών περιορισμών στερούνταν μέχρι σήμερα.

Όμως, δεν είναι μόνο αυτά -επιτρέψτε μου να πω- μέτρα πυροσβεστικού και ανακουφιστικού χαρακτήρα. Είναι και διάφορες παρεμβάσεις, με τις οποίες δημιουργούνται περισσότερες ευκαιρίες για τη νέα γενιά, κίνητρα στις επιχειρήσεις, να γίνουν πιο παραγωγικές και πιο ανταγωνιστικές, να επενδύσουν και να δημιουργήσουν περισσότερες δουλειές, για να προστατευτεί το εισόδημα νοικοκυριών και αγροτών. Είναι το πρόγραμμα «Πρώτο Ένσημο», για την αντιμετώπιση της ανεργίας των νέων μέχρι και είκοσι εννέα ετών. Είναι η κατάργηση του φόρου, για γονικές παροχές και δωρεές έως 800.000 ευρώ, για συγγενείς πρώτου βαθμού. Είναι η έκπτωση από το φορολογητέο εισόδημα των φυσικών προσώπων, του 30% των δαπανών που γίνονται ηλεκτρονικά, μέσω πληρωμής, για ποσά μέχρι 5.000 ευρώ τον χρόνο. Ακόμα, η επιστροφή του ειδικού φόρου κατανάλωσης στο πετρέλαιο κίνησης, σε νέους αγρότες και αγρότες-μέλη συνεταιρισμών, αλλά και η μείωση του ΦΠΑ από το 13% στο 6% στις ζωοτροφές για ζωική παραγωγή.

Συνεχίζεται η μείωση της φορολογίας και στα νομικά πρόσωπα, ενώ δίνονται κίνητρα για τη συνένωση μεσαίων, μικρών και πολύ μικρών επιχειρήσεων, που είναι απαραίτητη, να αδράξουν τις ευκαιρίες της επόμενης μέρας.

Οι παρεμβάσεις αυτές προσθέτουν το δικό τους μερίδιο στην ανοδική πορεία της οικονομίας μας και για το 2022. Σε αυτό θα συμβάλει αποφασιστικά η υλοποίηση των δράσεων με πόρους του Ταμείου Ανάκαμψης και Ανθεκτικότητας, που από μόνες τους, χωρίς τη μόχλευση της τραπεζικής χρηματοδότησης, θα ενισχύσουν το ΑΕΠ, κατά περίπου 3%.

Θα συμβάλει, επίσης, η ακόμα πιο δυναμική ανάκαμψη του τουρισμού και η ομαλότερη λειτουργία της αγοράς.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Με λίγα λόγια, κυρίες και κύριοι συνάδελφοι, το 2022 είναι η χρονιά στην οποία, η οικονομία μας ξεπερνά οριστικά τη μεγάλη δοκιμασία των τελευταίων δύο χρόνων. Αισιοδοξούμε, αλλά δεν θριαμβολογούμε, γιατί έχουμε επίγνωση του πώς μπορεί να επηρεάσουν τα πράγματα πιθανές εξελίξεις στα μέτωπα της πανδημίας, των πληθωριστικών πιέσεων, του μεταναστευτικού, της κλιματικής αλλαγής. Τα δεδομένα που έχουμε στα χέρια μας, μας δίνουν, ωστόσο, πολλούς λόγους να ευελπιστούμε ότι τα δύσκολα είναι πια πίσω μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Ωραία!

Και ολοκληρώνεται ο δεύτερος κύκλος με τον κ. Μπούμπα από την Ελληνική Λύση.

Ξεκινάμε τον τρίτο κύκλο με τους εξής συναδέλφους: την κ. Όλγα Κεφαλογιάννη, τον κ. Διονύση Καλαματιανό, τον κ. Δημήτρη Κούβελα, τον κ. Γεώργιο Φραγγίδη και τον κ. Ιωάννη Αντωνιάδη, οι πρώτοι πέντε, δηλαδή.

Ορίστε, κύριε Μπούμπα, έχετε τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ θερμά, κύριε Πρόεδρε.

Κυρίες και κύριοι συνάδελφοι, ήρθε πάλι το πλήρωμα του χρόνου, για να δούμε τον προϋπολογισμό, για αυτά που έρχονται. Σύμφωνα, λοιπόν, με τους οικονομολόγους, ο προϋπολογισμός είναι αυτός ο οποίος σχεδιάζει, ανάλογα με τα ταμειακά διαθέσιμα, για να δούμε ποια θα είναι η επόμενη μέρα.

Όμως, και στις επιχειρήσεις γίνεται προϋπολογισμός. Ποια θεωρείται η πιο επιτυχημένη επιχείρηση; Είναι αυτή που, με βάση τα ταμειακά διαθέσιμα, πώς θα τα διαχειριστεί, πώς θα τα κατανείμει και πώς θα τα αξιοποιήσει, δεν ξεχνάει το προσωπικό της. Δηλαδή, δεν ξεχνάει την αξιοποίηση των ανθρώπινων πόρων. Αν το κάνει αυτό μια ιδιωτική επιχείρηση στα στελέχη της -υπήρχαν και επιχειρήσεις που έδιναν και έξτρα μπόνους οικονομικά, όταν είχαν ένα θετικό πρόσημο στον προϋπολογισμό-, θα είναι μια επιχείρηση, όπου τα στελέχη της θα την αγαπήσουν και θα είναι ένα αναπόσπαστο κομμάτι του παζλ.

Το ίδιο, λοιπόν, πρέπει να κάνει ένα κράτος. Ένα κράτος πρέπει να επενδύσει σε έναν προϋπολογισμό, ο οποίος θα έχει μία δίκαιη κατανομή στις ευάλωτες ομάδες. Αν δεν στηρίξει τις ευάλωτες κοινωνικές ομάδες, δεν θα είναι ένας δίκαιος προϋπολογισμός. Θα είναι αυτό που λέμε «το δίκαιον ουκ άλλο τι ή του κρείττονος ξυμφέρον». Δεν πρέπει να είναι, λοιπόν, το δίκαιο το συμφέρον του ισχυρού, αλλά πρέπει να είναι του αδυνάτου.

Αν, λοιπόν, ένας, ο οποίος ανήκει στις ευάλωτες κοινωνικές ομάδες, δει έναν προϋπολογισμό, που είναι προς όφελός του, θα είναι ένα κύτταρο ακαδημαϊκό του κράτους, που θα αγαπήσει γενικότερα την πολιτεία.

Τώρα λοιπόν, θέλω, να αναφερθώ στο κομμάτι το αγροτικό. Γίνονται επενδύσεις σε αυτό το, περιβόητο, «Green Deal» ή το «Farm To Fork», όπως λέγεται στην Ευρώπη, για να επενδύσουμε στη γεωργία, να επενδύσουμε στον αγροτοκτηνοτροφικό κλάδο.

Δεν πρέπει, λοιπόν, να δημιουργήσουμε έναν ειδικό κωδικό για τους νέους αγρότες; Είναι αυτοί, οι οποίοι θα μπούνε στην έξυπνη, ψηφιοποιημένη, θα λέγαμε, γεωργία, για να ανταποκριθούμε στις απαιτήσεις του μέλλοντος. Το πρόγραμμα που θα τρέξει μέχρι το 2027 αφορά την αγροδιατροφή. Άρα, λοιπόν, η Ευρωπαϊκή Ένωση θα επενδύσει στον πρωτογενή τομέα. Είναι καλό αυτό που λέει το Υπουργείο Αγροτικής Ανάπτυξης, ότι θα αξιοποιήσει τα 19,6 δισεκατομμύρια ευρώ, σε ό,τι αφορά -παρακαλώ-την αγροδιατροφή. Καλό ακούγεται!

Από κει και πέρα, όμως, πρέπει να δημιουργήσεις βάσεις με τον προϋπολογισμό, για να επενδύσεις στη γεωργία, γιατί -έχουμε και Πρόεδρο γιατρό στη Βουλή- το «προλαμβάνειν» είναι πάντα καλύτερο του «θεραπεύειν».

Δεν μπορεί σήμερα, κύριοι, να μην έχουμε έναν ειδικό κωδικό για το αγροτικό πετρέλαιο. Είναι και η κ. Αραμπατζή, που είναι εδώ, που είναι γνώστης των αγροτικών ζητημάτων και σε μία συνέντευξη, είχατε πει, κυρία Αραμπατζή, ότι «η Τρίπολη θα αποτελέσει την παλιά Σαμαρίνα, για την ανάπτυξη του αγροτοκτηνοτροφικού τομέα». Σωστό, αλλά, δεν μπορεί σήμερα να λες ότι, θα δώσω τα 50 εκατομμύρια ευρώ σε διακόσιους χιλιάδες νέους αγρότες, που λέει το Υπουργείο Οικονομικών, αλλά μόνο στα συνεταιριζόμενα μέλη ή στους ήδη είκοσι πέντε χιλιάδες νέους αγρότες.

Άρα έχουμε έναν πληθυσμό, σύμφωνα με τα στατιστικά, που αποτελείται από πεντακόσιους εβδομήντα οκτώ χιλιάδες αγρότες. Οι υπόλοιποι, μη συνεταιριζόμενα μέλη, δεν θα πάρουν επιδότηση του αγροτικού πετρελαίου; Αλλά, πέραν τούτου, έπρεπε να δημιουργηθεί ένας ειδικός κωδικός, για το αγροτικό πετρέλαιο.

Επίσης, έπρεπε, με βάση τα στοιχεία του προϋπολογισμού, για να μην πληρώνει η βιολογική καλλιέργεια το ISO πιστοποίησης ενός προϊόντος, να υπάρχει ειδικός κωδικός για τη βιολογική κτηνοτροφία. Διότι η Ευρωπαϊκή Ένωση τι λέει; Αυτό που ξημερώνει στον πρωτογενή τομέα, θα επενδύσει στη διαχείριση εδάφους, αέρα. Οπότε, στην κλιματική αλλαγή θα πρέπει να δημιουργήσουμε ποιοτικά προϊόντα. Άρα, λοιπόν, πρέπει να φέρουμε το «know how» και τις νέες τεχνολογίες.

Πρέπει, όμως, να βοηθήσουμε τον νέο αγρότη, με ειδικό κωδικό, στη βιολογική κτηνοτροφία και στο αγροτικό πετρέλαιο. Ειδικοί κωδικοί. Δεν θα περιμένει κάθε χρόνο ο αγρότης, για να πάρει επιδότηση του αγροτικού πετρελαίου, όταν το κόκκινο αφορολόγητο πετρέλαιο στα λιμάνια -θα ανοίξουμε άλλη συζήτηση- κάπου αλλού πάει.

Θέλω, λοιπόν, να πω ότι πρέπει να έχει βάσεις ένας προϋπολογισμός, ο οποίος -απώτερος σκοπός στα τρία είδη ενός προϋπολογισμού- δεν μπορεί να είναι χρηματοπιστωτικός, πρέπει να είναι λειτουργικός προϋπολογισμός ούτε ελλειμματικός. Πρέπει να υπάρχει ισοσκελισμός στην αρχή, για να δούμε αν μπορεί να είναι πλεονάζων.

Πάμε, λοιπόν, τώρα υπάρχουν πληθωριστικές τάσεις. Λέτε ότι θα πέσει η ανεργία από 15,3% στο 14,8%, με απώτερο σκοπό, μετά από δύο χρόνια, να πάει στο 13,7%. Προσέξτε, όμως. Όπως λέμε στην Ελληνική Λύση -και ο οικονομολόγος, ο κ. Βιλιάρδος και ο Πρόεδρος, ο Κυριάκος Βελόπουλος- αυτό σχετίζεται με το ποσοστό απασχόλησης, δηλαδή, υπάρχει η λεγόμενη επιδερμική ανεργία. Ποια είναι αυτή; Θεωρείται εργαζόμενος σήμερα, κύριοι, κάποιος που δουλεύει τέσσερις ώρες «part time», ελαστικό ωράριο την εβδομάδα. Έτσι, μειώνεται ο δείκτης της ανεργίας.

Να δούμε, όμως, ποια είναι η πραγματική ανεργία στην αγορά και ποιο είναι το πραγματικό ωράριο και ποιες είναι οι πραγματικές αμοιβές των εργαζομένων. Όλα αυτά, λοιπόν, πρέπει να τα εξετάσουμε, γιατί η κοινωνία στέλνει τα δικά της μηνύματα.

Σε λίγο καιρό, για να μιλάμε τη γλώσσα της αλήθειας, θα πρέπει να κάνουμε ειδική συζήτηση για να δούμε τι είναι η ρήτρα αναπροσαρμογής σήμερα στα τιμολόγια της ΔΕΗ που έρχονται και στους αγρότες και είναι υπέρογκο το ποσό, να τους πούμε κατάματα ότι η ρήτρα αναπροσαρμογής υπολογίζεται με βάση το μείγμα παραγωγής ηλεκτρικού ρεύματος. Έχει αντικαταστήσει αυτό το χαράτσι περί του διοξειδίου του άνθρακα, με απώτερο σκοπό και μήνυμα «ο ρυπαίνων πληρώνει». Ναι, αλλά πού μετακυλίεται αυτό; Δείτε λίγο την πολιτική γύρω από το ρεύμα, να πούμε την αλήθεια στον κόσμο, γιατί σε λίγο ο κόσμος και δη ο αγρότης δεν θα λέει «πόσο ρεύμα μού ήλθε», αλλά θα λέει «πόσο ρήτρα μού ήλθε». Μιλάμε για υπέρογκα ποσά.

Ξεκινάει λοιπόν η ΔΕΗ ένα πρόγραμμα ως δημόσιος πρώην εθνικός πάροχος να δώσει μια σταθερή πολιτική για μια διετία πάνω στη ρήτρα αναπροσαρμογής για να μη μετακυλίεται στον καταναλωτή. Έλα, όμως, που οι ιδιώτες πάροχοι αποτάθηκαν στη ΡΑΕ και δεν μπορεί να το κάνει με συμβόλαια μετά τις 2 Δεκεμβρίου η ΔΕΗ. Τουτέστιν, δεν μπορεί να βοηθήσει τον μέσο καταναλωτή, διότι -προσέξτε τώρα πού είναι η αδικία- αυτές οι επιχειρήσεις που έχουν υψηλή τάση, δηλαδή η λεγόμενη βαριά βιομηχανία, θα έχουν έκπτωση της τάξεως του 2%. Ποιοι θα την πληρώσουν; Τα νοικοκυριά και οι μικρές επιχειρήσεις ρεύματος χαμηλής τάσης που θα δουν μεσοσταθμικά από τη ρήτρα αναπροσαρμογής μέχρι και 3% επάνω.

Τι γίνεται τώρα; Το δίκτυο μεταφοράς ρεύματος σε συνεργασία με τη ΡΑΕ έχει αυξήσει τα τέλη διέλευσης του ηλεκτρικού ρεύματος. Εκεί θέλουμε αρωγό το κράτος μέσα από έναν προϋπολογισμό, διότι αυτή η επιδότηση που ευαγγελίζεστε, τα 3 λεπτά για τις πρώτες 300 κιλοβατώρες, δεν φτάνει. Κατ’ ουσία είναι 9 ευρώ η βοήθεια σε μια κατανάλωση ρεύματος.

Θέλω να πω κάτι, λοιπόν, γιατί η ιστορία μάς δείχνει τον δρόμο. Επειδή είμαστε και σε ιστορία πανδημίας, θα πω ότι το 1928 είχαμε τον δάγγειο πυρετό. Η Βουλή έκλεισε. Ο Ελευθέριος Βενιζέλος, που νοσηλευόταν στον «Ευαγγελισμό», καλεί τον τότε Υπουργό Δοξιάδη και τον Σαββατιανό και τι κάνει; Δίνει 10 εκατομμύρια δραχμές στην τοπική αυτοδιοίκηση, 200.000 δραχμές στο νοσηλευτικό προσωπικό -κάτι που δεν το έχει κάνει η Κυβέρνηση, τώρα το βάζει στον προϋπολογισμό κατά το ήμισυ- και άλλα 15 εκατομμύρια πού τα δίνει; Τα δίνει στις κοινωνικά ευάλωτες ομάδες για να μην έχουμε κοινωνική έκρηξη, διότι από τον Η1Ν1 του ’18 είχαμε απολυμένους από τα καπνομάγαζα.

Δεν γίνεται σήμερα, κύριοι, να μιλάμε για ευάλωτες ομάδες, να έχουμε γεμίσει την Ελλάδα με δομές και να μην έχουμε πραγματική καταγραφή τού πόσοι άστεγοι Έλληνες υπάρχουν στην Ελλάδα. Κάποτε το ΠΑΣΟΚ είχε ξεκινήσει ένα Ταμείο Νεότητας κατά τα νορβηγικά πρότυπα. Γιατί δεν δημιουργείτε και ένα Ταμείο Νεότητας για να δώσετε τα εχέγγυα και τα κίνητρα;

**ΠΡΟΕΔΡΕΥΩΝ (Νικήτας Κακλαμάνης):** Κύριε Μπούμπα, δείτε το ρολόι.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ολοκληρώνω, κύριε Πρόεδρε.

Επειδή μιλάμε για το «brain drain» και όλα αυτά τα αγγλοσαξονικά, θα ξαναπώ αυτό που έλεγε ο Επίκτητος, ένας στωικός φιλόσοφος: «Το ευθύ ευθέως ου δείται, ούτως ουδέ το δίκαιον δικαίου». Αυτό τα λέει όλα. Η ευθεία γραμμή δεν έχει ανάγκη από χάρακα, όπως δεν έχει ανάγκη το δίκαιο από τη δικαιοσύνη. Θέλουμε έναν προϋπολογισμό δικαίου.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα η κ. Όλγα Κεφαλογιάννη, Βουλευτής Α΄ Αθηνών της Νέας Δημοκρατίας.

**ΟΛΓΑ ΚΕΦΑΛΟΓΙΑΝΝΗ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ο προϋπολογισμός του 2022 είναι ο δεύτερος προϋπολογισμός που καταρτίζεται και συζητείται εν μέσω πανδημίας, σε ένα περιβάλλον αστάθειας και αβεβαιότητας, μέσα σε συνθήκες παγκόσμιων και πολλαπλών προκλήσεων, όπως είναι, για παράδειγμα, οι τρέχουσες πληθωριστικές πιέσεις. Σε αυτό το πρωτόγνωρο και δύσβατο μονοπάτι που διανύουμε, ο ρυθμός ανάπτυξης για το 2021 αναθεωρείται σημαντικά προς τα επάνω, κάτι που πρακτικά σημαίνει ότι ήδη φέτος η οικονομία έχει καλύψει το μεγαλύτερο μέρος των απωλειών από την ύφεση που προηγήθηκε εξαιτίας της πανδημίας.

Οι θετικές αυτές επιδόσεις της ελληνικής οικονομίας αποτυπώνονται, όπως είναι εύλογο, στον προϋπολογισμό για το οικονομικό έτος 2022, όπου επαναπροσδιορίζεται θετικά η θέση της χώρας στον ευρωπαϊκό οικονομικό χάρτη, εάν λάβουμε φυσικά υπ’ όψιν και τα επίσημα στοιχεία της Ευρωπαϊκής Ένωσης και της ΕΛΣΤΑΤ. Πάνω απ’ όλα, όμως, επισφραγίζεται η αποτελεσματικότητα της ασκούμενης κυβερνητικής πολιτικής.

Ο φετινός προϋπολογισμός σηματοδοτεί την προσπάθεια για επιστροφή της οικονομίας σε συνθήκες κανονικότητας, αλλά και τη μετάβασή της σε ένα μοντέλο ανταγωνιστικό, εξωστρεφές και «πράσινο».

Κυρίες και κύριοι συνάδελφοι, ο ρυθμός ανάπτυξης για το 2021 εκτιμάται περίπου στο 7% και για το 2022 στο 4,5%, ενώ σύμφωνα με την Ευρωπαϊκή Επιτροπή φέτος θα έχουμε την τρίτη υψηλότερη ανάπτυξη στην Ευρωζώνη. Η ελληνική οικονομία θα παρουσιάσει σωρευτική ανάπτυξη 11,7% για τα έτη 2021 και 2022 και αυτό έχει ιδιαίτερη αξία, ιδίως αν λάβουμε υπ’ όψιν ότι ο ελληνικός τουρισμός δεν απέφερε λόγω της πανδημίας όσα θα αναμέναμε υπό κανονικές συνθήκες. Παρ’ όλα αυτά, το 2022 θα καταφέρουμε να ανακτήσουμε πλήρως τις απώλειες του 2020 και θα υπερβούμε μάλιστα το εγχώριο προϊόν του 2019 κατά σχεδόν 2 ποσοστιαίες μονάδες.

Ταυτόχρονα, καταγράφηκε μείωση στην ανεργία από την ΕΛΣΤΑΤ κατά 3,5 ποσοστιαίες μονάδες. Πότε; Από τον Σεπτέμβριο του 2020 έως τον Σεπτέμβριο του 2021, δηλαδή εν μέσω των σφοδρών επιπτώσεων από την πανδημία, βρήκαν θέση στην αγορά εργασίας πάνω από εκατόν σαράντα χιλιάδες συμπολίτες μας, ενώ για το 2022 αναμένεται περαιτέρω αύξηση της απασχόλησης.

Σε καμμία περίπτωση φυσικά δεν μπορούμε να πανηγυρίζουμε. Οι δυσκολίες είναι πολλές και κάποιες πληγές είναι ακόμα ανοικτές, αλλά σίγουρα η πολιτεία στάθηκε δίπλα σε επιχειρήσεις και νοικοκυριά με μέτρα στήριξης πάνω από 43 δισεκατομμύρια ευρώ. Πρέπει να συνεχίσει τις προσπάθειες, ιδίως στην προώθηση πολιτικών στήριξης της ρευστότητας και των δυνητικών δανειοληπτών. Το ίδιο, βέβαια, πρέπει να γίνει και από τα χρηματοπιστωτικά ιδρύματα, ώστε να συμβάλουν περισσότερο στην υλοποίηση των επενδυτικών σχεδίων και στην πραγματική οικονομία.

Βέβαια, μπορούμε να αισιοδοξούμε πάνω σε ρεαλιστικά δεδομένα και πάντως δικαιούμαστε να συνεχίζουμε να πιστεύουμε και να εφαρμόζουμε την πολιτική των αποτελεσμάτων, αυτή την πολιτική που αναμένεται να φέρει για το 2021 αύξηση της ιδιωτικής κατανάλωσης κατά 3,3% και επιπλέον 3% για το 2022, αύξηση των πραγματικών επενδύσεων κατά 11,7% για το 2021 και 21,9% για το 2022, τόνωση των εξαγωγών, ανάκτηση μεγάλου ποσοστού των εσόδων από τον τουρισμό και μείωση της αναλογίας του χρέους ως προς το ΑΕΠ.

Κυρίες και κύριοι συνάδελφοι, αυτή η πολιτική των αποτελεσμάτων είναι και η απάντηση στην ανέξοδη αντιπολίτευση του ΣΥΡΙΖΑ που αμήχανα μπροστά σ’ αυτά τα δεδομένα ψεύδεται λέγοντας ότι μειώνουμε τις δαπάνες για την υγεία στον προϋπολογισμό του 2022, όταν σκοπίμως αποσιωπά στους υπολογισμούς της ότι στα 5 δισεκατομμύρια 257 εκατομμύρια ευρώ έχουν προβλεφθεί και άλλα 600 εκατομμύρια ώστε να εκταμιευτούν αναλόγως με την υγειονομική πορεία της πανδημίας.

Δεν έχει μείνει άλλος δρόμος, κυρίες και κύριοι της Αξιωματικής Αντιπολίτευσης, από την παραποίηση της αλήθειας, γιατί δεν επιβεβαιώθηκε ποτέ η καταστροφολογία σας. Μιλούσατε για μείωση της ανάπτυξης και είχαμε θεαματική αύξηση. Μιλούσατε για νέα φορολογικά μέτρα και αντί αυτών το 2022 φέρνει αύξηση του κατώτατου μισθού, επιπλέον φοροελαφρύνσεις και μείωση του ΕΝΦΙΑ και όλα αυτά σε συνδυασμό με τα κεφάλαια που θα αξιοποιηθούν από το Ταμείο Ανάκαμψης και Σταθερότητας, αλλά και από το ελληνικό σχέδιο ΕΣΠΑ 2021-2027, το οποίο σημειώνεται ότι είναι και το πρώτο που εγκρίθηκε από τον Κομισιόν και γι’ αυτό αξίζουν συγχαρητήρια στον αρμόδιο Υφυπουργό, τον κ. Γιάννη Τσακίρη.

Η ελληνική Κυβέρνηση έχει ήδη καταθέσει από τον Οκτώβριο τα τομεακά προγράμματα με πρωτεύον το πρόγραμμα ενίσχυσης των μικρομεσαίων επιχειρήσεων, της ανταγωνιστικότητας και της καινοτομίας και αναμένεται να ενεργοποιηθούν τους πρώτους μήνες του νέου έτους. Αυτοί είναι εξαιρετικά σημαντικοί πόροι που θα έχουν πολλαπλασιαστικά οφέλη στην πραγματική οικονομία τα επόμενα έτη.

Σε αυτή, λοιπόν, την Αντιπολίτευση που συντηρεί τον λαϊκισμό και ως κυβέρνηση επέβαλε είκοσι εννέα νέους φόρους, είκοσι μειώσεις συντάξεων και αυξήσεις εισφορών, θα συνεχίσουμε να απαντάμε με σοβαρότητα και έργο προς όφελος των πολλών.

Κυρίες και κύριοι συνάδελφοι, με τις προσδοκίες φυσικά για υπέρβαση της πανδημίας, με τη συνέχιση του εμβολιαστικού προγράμματος ώστε να περιοριστούν οι επιπτώσεις της, η βιώσιμη ανάπτυξη και η οικονομική ανταγωνιστικότητα μπορούν να γίνουν πραγματικότητα, μια πραγματικότητα η οποία βεβαίως γεννά νέες προκλήσεις για την ελληνική Κυβέρνηση που το 2019 εξελέγη με μια σαφή εντολή, να οδηγήσει τη χώρα στον δρόμο της ανάπτυξης, σε μια οικονομία βιώσιμη, σύγχρονη, με κοινωνική ανταποδοτικότητα, μια ανάπτυξη που θα αποφέρει πλούτο υπέρ των πολλών, βελτιωμένα δημόσια αγαθά, καλύτερη υγεία, καλύτερη παιδεία, καλύτερο κράτος πρόνοιας. Αυτό είναι και το στοίχημα από εδώ και πέρα για να δικαιώσουμε τις προσδοκίες όλων εκείνων που μας εμπιστεύτηκαν το καλοκαίρι του 2019 αλλά και όλων των Ελλήνων πολιτών.

Σας καλώ, λοιπόν, κυρίες και κύριοι συνάδελφοι, να υπερψηφίσετε τον προϋπολογισμό για το οικονομικό έτος 2022.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Διονύσιος Καλαματιανός από τον ΣΥΡΙΖΑ.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, είναι ο τρίτος προϋπολογισμός που καταθέτει η Κυβέρνησή σας και πραγματικά δεν σταματάτε να μας εκπλήσσετε αρνητικά. Πρόκειται για έναν προϋπολογισμό που διευρύνει τις ανισότητες και έναν προϋπολογισμό που αρνείται την πραγματικότητα, έναν προϋπολογισμό που αρνείται ότι και το 2022 η πανδημία θα είναι παρούσα, έναν προϋπολογισμό που αρνείται ότι η ακρίβεια τυραννά εκατομμύρια Έλληνες.

Πραγματικά διαπιστώνουμε ότι βρίσκεται εκτός τόπου και χρόνου. Όταν η χώρα καταγράφει το ένα θλιβερό ρεκόρ μετά το άλλο -χθες θρηνήσαμε εκατόν τριάντα συνανθρώπους μας που έχασαν τη ζωή τους-, όταν η χώρα βρίσκεται στην κορυφή των θανάτων ανά εκατομμύριο πληθυσμού στη Δυτική Ευρώπη, όταν οι προβλέψεις σας για το τέλος της πανδημίας συνεχώς διαψεύδονται, τι κάνετε εσείς; Καταθέτετε έναν προϋπολογισμό σαν να μην υπάρχει πανδημία. Ήρθε χθες η ανακοίνωση του κ. Λύτρα, του επιδημιολόγου, που τι μας είπε; Ότι ήδη από τον Μάιο έχει ενημερώσει σε ανώτατο επίπεδο ότι υπάρχει μελέτη η οποία αποδεικνύει ότι η θνητότητα εκτός μονάδων εντατικής θεραπείας είναι πάρα πολύ αυξημένη, στο 87% και μάλιστα ότι ένα 38% αυτών των θανάτων θα μπορούσε να είχε αποφευχθεί αν είχε ενισχυθεί το δημόσιο σύστημα υγείας. Ήρθε εδώ σε αυτό το Βήμα ο Πρωθυπουργός πριν δεκατέσσερις μέρες και είπε ότι δεν υπάρχει μελέτη, δεν αποδεικνύεται με κανέναν τρόπο ότι η θνητότητα εκτός ΜΕΘ αυξάνεται. Προφανώς κοροϊδεύετε τον ελληνικό λαό.

Αλλά καταθέτετε και έναν προϋπολογισμό ο οποίος αρνείται ότι υπάρχει ακρίβεια. Ακρίβεια στις πρώτες ύλες, στην ενέργεια, στις ζωοτροφές, στα αγροεφόδια, στις υπηρεσίες, ότι δεν υπάρχει η ακρίβεια η οποία τσακίζει την ελληνική κοινωνία, που συνθλίβει τα νοικοκυριά, συνθλίβει τις μικρομεσαίες επιχειρήσεις, την εστίαση και το λιανεμπόριο. Θα περίμενε κανείς ότι μέσα σε αυτές τις συνθήκες θα κάνατε το αυτονόητο, θα ενισχύατε ουσιαστικά το δημόσιο σύστημα υγείας. Όχι. Εσείς τι κάνατε; Λέτε ότι δεν θα υπάρξει πανδημία του χρόνου και μειώνετε κατά 600 εκατομμύρια ευρώ τις δαπάνες για την πανδημία και μειώνετε κατά 220 εκατομμύρια ευρώ τις δαπάνες για τα δημόσια νοσοκομεία, σύνολο 820 εκατομμύρια ευρώ. Μα -και αναρωτιόμαστε- είναι δυνατόν, μέσα σε αυτές τις συνθήκες να κάνετε τέτοιες προβλέψεις, να καταθέτετε τέτοιον προϋπολογισμό; Δηλαδή αν δεν υπήρχε πανδημία τι θα κάνατε; Θα τις μηδενίζατε τις δαπάνες για τα δημόσια νοσοκομεία; Ίσως να είναι και αυτή η στόχευσή σας, να είναι αυτό το όνειρό σας.

Για την κατάσταση των νοσοκομείων σας καλώ να έρθετε στην πατρίδα μου, στον τόπο μου, στην Ηλεία. Εκεί -ένα μόνο στοιχείο θα σας πω- έχουν φύγει μέσα σε ενάμιση χρόνο δεκαέξι γιατροί και δεν έχει έρθει κανείς. Τραγική κατάσταση. Υγειονομικοί, γιατροί, νοσηλευτές προσπαθούν με υπεράνθρωπες προσπάθειες να κρατήσουν όρθιο το σύστημα, αλλά τους έχετε αφήσει μόνους.

Και δεν είναι μόνο αυτά. Με τον προϋπολογισμό επιλέγετε να χτυπήσετε το κοινωνικό κράτος, 1,7 δισεκατομμύριο ευρώ λιγότερες οι δαπάνες για το κράτος πρόνοιας και τη στήριξη των ανέργων. Μέσα σε αυτές, λοιπόν, τις δύσκολες συνθήκες με την ακρίβεια, μέσα σε αυτές τις δύσκολες συνθήκες που οι οικονομικές επιπτώσεις της πανδημίας αφήνουν τα πλοκάμια τους παντού, εσείς τολμάτε να αποψιλώνετε την κρατική πρόνοια.

Πάμε τώρα και στη στήριξη της πραγματικής οικονομίας. Τι βλέπουμε εκεί; Αποσύρετε τα δισεκατομμύρια, τα ανεπαρκή μέτρα τα οποία είχατε τον προηγούμενο χρόνο για να στηρίξετε την αγορά. Και τι απαντάτε; Ότι η αγορά λειτουργεί κανονικά. Μα καλά, έχετε κάνει μια βόλτα στην αγορά, μια βόλτα στις επιχειρήσεις, μια βόλτα σε ένα κατάστημα, να μπείτε σε ένα κατάστημα να ρωτήσετε τον επαγγελματία αν έχει μπει πελάτης σήμερα να ψωνίσει και αν έχει βγάλει μεροκάματο; Και σκεφτείτε τι έχει να γίνει όταν ζητήσετε πίσω τις επιστρεπτέες προκαταβολές και όταν αρθούν οι αναστολές σε υποχρεώσεις και οφειλές. Αλήθεια, πιστεύετε ότι δεν χρειάζεται στήριξη και του χρόνου η μικρομεσαία επιχειρηματικότητα για να μπορέσει να επιβιώσει;

Κι ενώ, λοιπόν, η ακρίβεια καλπάζει, οι μισθοί μένουν καθηλωμένοι. Αλήθεια, εσείς δεν ήσασταν που τάζατε προεκλογικά ότι η αύξηση του κατώτατου μισθού θα είναι διπλάσια από την ανάπτυξη του ΑΕΠ; Τώρα τι έγινε; 2% αύξηση; 50 λεπτά τη μέρα; Πιστεύετε ότι πραγματικά με αυτόν τον τρόπο ενισχύεται το εισόδημα των εργαζομένων; Αλλά λέτε και ψέματα. Ισχυριζόσασταν ότι σε καμμία χώρα δεν υπάρχει βελτίωση των οικονομικών συνθηκών για τους εργαζομένους. Προκύπτει ότι σχεδόν σε όλα τα κράτη της Ευρωπαϊκής Ένωσης υπήρξε αύξηση στον μισθό. Και γιατί το κάνουν αυτό; Για το αυτονόητο, να ενισχύσουν το εισόδημα των εργαζομένων, να μπορούν να αντεπεξέλθουν. Εσείς το αρνείστε. Όταν δεν σας βολεύει η πραγματικότητα, προσπαθείτε να δημιουργήσετε μια άλλη εικόνα για να αντιστρέψετε την κατάσταση.

Και ενώ τα κάνετε όλα αυτά, δείχνετε ιδιαίτερη φροντίδα για επιπλέον έσοδα από φόρους, 3,5 δισεκατομμύρια ευρώ επιπλέον έσοδα. Από ποιους φόρους; Από τους έμμεσους φόρους, που πλήττουν κυρίως τους εργαζόμενους και τα μικρομεσαία εισοδήματα. Και το ερώτημα είναι συγκεκριμένο: Μπορεί η εξουθενωμένη κοινωνική πλειοψηφία να αντεπεξέλθει με τέτοια φορολογία μέσα σε ένα τέτοιο κύμα ακρίβειας; Μπορεί να αντεπεξέλθει στη μείωση του διαθέσιμου εισοδήματος; Μπορεί να αντεπεξέλθει στις οφειλές οι οποίες χτυπούν την πόρτα; Μπορεί να αντεπεξέλθει στα λουκέτα που βρίσκονται προ των πυλών, αν δεν έχουν έρθει ήδη;

Η αλήθεια είναι ότι δεν περιμέναμε τίποτα καλύτερο από εσάς. Δεν περιμέναμε κάτι καλύτερο από μια κυβέρνηση που απέτυχε να στηρίξει αποτελεσματικά την μικρομεσαία επιχειρηματικότητα. Δεν περιμέναμε τίποτα καλύτερο από μια κυβέρνηση που αρνείται να ρυθμίσει το πανδημικό χρέος. Δεν περιμέναμε τίποτα καλύτερο από μια κυβέρνηση που αρνείται τη δίκαιη ανακατεύθυνση του Ταμείου Ανάκαμψης, που αρνείται την ουσιαστική αύξηση του κατώτατου μισθού, που αρνείται τη μείωση του ειδικού φόρου κατανάλωσης στα καύσιμα. Δεν περιμέναμε τίποτα καλύτερο από μια κυβέρνηση που υπονόμευσε το οκτάωρο και τις συλλογικές συμβάσεις, που έφερε απλήρωτες και φθηνές υπερωρίες, που κατήργησε τη δέκατη τρίτη σύνταξη -τη μόνιμη δέκατη τρίτη σύνταξη που και εσείς είχατε ψηφίσει και που ουσιαστικά μετατρέπει τους ασφαλισμένους σε επενδυτές με την ιδιωτικοποίηση της επικουρικής ασφάλισης-, που θέσπισε και τον νέο πτωχευτικό νόμο, που ουσιαστικά παίρνει όλη την περιουσία των οφειλετών, ακόμα και την πρώτη κατοικία και στερεί την κατοικία από τα μικρομεσαία εισοδήματα και τα νοικοκυριά.

Βέβαια αυτό δεν συμβαίνει για τα γραφεία των Υπουργών. Εκεί βλέπουμε ότι υπάρχει αύξηση για τα κονδύλια των γραφείων των Υπουργών και για τους μετακλητούς, όπως συμβαίνει και στον προϋπολογισμό του Υπουργείου Προστασίας του Πολίτη.

Συμπερασματικά, λοιπόν, πρόκειται για έναν προϋπολογισμό που δεν έχει να κάνει τίποτα με την πραγματικότητα. Είναι ένας ανεδαφικός προϋπολογισμός που φέρνει μια εικονική πραγματικότητα. Ταυτόχρονα βρίσκεται απέναντι στα συμφέροντα της μεγάλης κοινωνικής πλειοψηφίας. Όμως ο ελληνικός λαός έχει καταλάβει τι επιδιώκετε, έχει καταλάβει ποιοι είστε και θα σας απαντήσει σύντομα.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Δημήτριος Κούβελας, Βουλευτής Θεσσαλονίκης.

**ΔΗΜΗΤΡΙΟΣ ΚΟΥΒΕΛΑΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι Βουλευτές, αδιαμφισβήτητα η χρονιά που φεύγει αφήνει πίσω της έντονα σημάδια. Μας επηρέασε όλους. Η πρωτοφανής υγειονομική κρίση έπληξε την οικονομία και την κοινωνία μας. Είναι αλήθεια ότι επικρατεί αβεβαιότητα ως προς την κατάληξη της πανδημίας και ως Βουλευτής Θεσσαλονίκης σας διαμηνύω ότι τα νοσοκομεία στην πόλη μας αυτή την περίοδο είναι στα όριά τους αλλά αντέχουν. Θα ήθελα με την ευκαιρία να ευχαριστήσω δημόσια άλλη μια φορά όλο το υγειονομικό προσωπικό της πόλης για τον δύσκολο αγώνα που δίνει. Τους οφείλουμε πολλά και είμαι βέβαιος ότι στο τέλος όλοι μαζί θα βγούμε νικητές.

Φτάσαμε, λοιπόν, στην κορυφαία ίσως κοινοβουλευτική διαδικασία μέσα στη χρονιά, της συζήτησης του κρατικού προϋπολογισμού, όπου προκύπτουν καλά νέα. Ο προϋπολογισμός του 2022 έχει τρία βασικά χαρακτηριστικά. Είναι προϋπολογισμός ουσίας ως προς τους αριθμούς, αισιοδοξίας ως προς το μέλλον και ρεαλισμού ως προς το παρόν. Κυρίως όμως επισφραγίζει ένα μείγμα διαφορετικής πολιτικής για τη χώρα, με λιγότερες επιβαρύνσεις και περισσότερες επενδύσεις, λιγότερους φόρους και περισσότερες καλές δουλειές, λιγότερη αβεβαιότητα και περισσότερη αναπτυξιακή προοπτική. Ένα μείγμα το οποίο ξεκίνησε να εφαρμόζεται πριν από δυόμισι χρόνια και συνεχίζει έτσι ώστε να καταλήγει να αποτελεί την πυξίδα για την Ελλάδα του 2030. Άλλωστε ένας προϋπολογισμός εκτός από νούμερα και προβλέψεις είναι πάνω απ’ όλα σχεδιασμός. Ένας πραγματικός οδικός χάρτης, ο οποίος στην παρούσα φάση σηματοδοτεί τις δομικές αλλαγές στη μετά COVID εποχή.

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΔΗΜΗΤΡΙΟΣ ΒΙΤΣΑΣ**)

Συζητούμε πράγματι τον τρίτο προϋπολογισμό της Κυβέρνησης του Κυριάκου Μητσοτάκη, υπό δύο όμως νέες, αδιαμφισβήτητες συνθήκες. Πρώτον, βρισκόμαστε στο μέσο της μεγαλύτερης οικονομικής και υγειονομικής κρίσης που γνώρισε η Ευρώπη μετά τον Β΄ Παγκόσμιο Πόλεμο και δεύτερον, μπροστά στην προοπτική της αξιοποίησης κονδυλίων ύψους 32 δισεκατομμυρίων ευρώ από το Ταμείο Ανάκαμψης, που εξασφάλισε η χώρα μας μετά τη διαπραγμάτευση και την επιτυχία που σημείωσε ο Πρωθυπουργός στις Συνόδους Κορυφής. Η Κυβέρνηση από την πρώτη μέρα της πανδημίας πήρε δύσκολες αποφάσεις με δύο στόχους: από τη μια να διαφυλάξουμε τη δημόσια υγεία και από την άλλη να στηρίξουμε και να διασώσουμε την οικονομία μας. Τη στιγμή που άλλες οικονομίες βυθίστηκαν στην ύφεση, άλλα προηγμένα υγειονομικά συστήματα κατέρρευσαν, η Ελλάδα βγαίνει στο ξέφωτο ανακτώντας τις δυνάμεις της.

Η σημερινή συζήτηση γίνεται στο πλαίσιο δύο ακόμη δύσκολων εξισώσεων που καλούμαστε να επιλύσουμε εκτάκτως. Είναι ο πληθωρισμός, που κάνει την εμφάνισή του, και η ακρίβεια, που δείχνει τα δόντια της. Η Κυβέρνηση όμως έγκαιρα διέγνωσε το πρόβλημα και πήρε στοχευμένα μέτρα ανακούφισης των νοικοκυριών, που προβλέπονται στον προϋπολογισμό που συζητάμε. Έτσι αυξάνουμε την κρατική επιδότηση στους λογαριασμούς κατανάλωσης ηλεκτρικής ενέργειας αλλά και παροχής φυσικού αερίου κατά 30 ευρώ ανά μεγαβατώρα με ένα ποσό που θα ξεπεράσει τελικά τα 150 εκατομμύρια ευρώ. Ενισχύουμε το επίδομα θέρμανσης με διεύρυνση των εισοδηματικών κριτηρίων. Συνεχίζουμε τη γενναία και σταθερή μείωση των φόρων για νοικοκυριά και επιχειρήσεις. Σε αντίθεση με κάποιους άλλους -νομίζω όλοι καταλαβαίνουμε ποιους- που θα μείνουν ως η κυβέρνηση των είκοσι μειώσεων στις συντάξεις, των είκοσι εννιά νέων φόρων και της αύξησης των εισφορών των ελεύθερων επαγγελματιών, που τσάκισαν τη μεσαία τάξη και το πιο δυναμικό και ενεργό κομμάτι της ελληνικής οικονομίας.

Ευτυχώς οι Έλληνες φορολογούμενοι γνωρίζουν πολύ καλά τις μέρες της κυβέρνησης ΣΥΡΙΖΑ και είναι σε θέση να συγκρίνουν εκκαθαριστικά σημειώματα και τα εκκαθαριστικά του ΕΝΦΙΑ. Ως ο ορισμός της άρνησης και της μιζέριας θα μείνετε, κυρίες και κύριοι συνάδελφοι του ΣΥΡΙΖΑ, μιλώντας διαρκώς για μείωση της ανάπτυξης, ενώ έχουμε θεαματική αύξηση για νέα φορολογικά μέτρα, ενώ περιγράφεται κάθε μέρα η νέα γενναία φορολογική πολιτική της Κυβέρνησης με συνεχείς μειώσεις φόρων. Μιλούσατε για αύξηση της ανεργίας, αλλά έχουμε μεγάλη αποκλιμάκωσή της.

Η τριετία 2020 - 2022 χαρακτηρίζεται από το κόστος των παρεμβάσεών μας που έχει φτάσει στο ποσό μαμούθ, ρεκόρ για την ιστορία της ελληνικής οικονομίας ύψους 43 δισεκατομμυρίων ευρώ μέσα από εξήντα δυο κατηγορίες μέτρων για τη στήριξη επιχειρήσεων, επαγγελματιών, νοικοκυριών, ανέργων συνολικά. Στη Θεσσαλονίκη ήδη στηρίχθηκαν με σωφροσύνη και προγραμματισμό εκατοντάδες επιχειρήσεις εστίασης, τουρισμού, ξενοδοχειακές επιχειρήσεις, αλλά και ελεύθεροι επαγγελματίες, έμποροι και εργαζόμενοι. Πετύχαμε να μη χαθεί μέχρι σήμερα ούτε μία θέση εργασίας. Τον Σεπτέμβριο του 2019 η ανεργία στη χώρα μας ήταν στο 17%. Η πρόβλεψη για το 2022 μάς δίνει 12,2%. Θα έχουμε, δηλαδή, βελτίωση κατά 5 μονάδες μέσα σε τριάμισι χρόνια Νέας Δημοκρατίας. Βάζω και την επόμενη χρονιά στην αναφορά μου. Παρ’ όλα αυτά η Κυβέρνηση δεν πανηγυρίζει. Για μας έστω και ένας άνεργος να μείνει στη χώρα οφείλουμε να κάνουμε τα πάντα για να βρει δουλειά.

Επιπλέον, βελτιώθηκαν οι τέσσερις πιο σημαντικοί δείκτες που διαμορφώνουν τη δυναμική της οικονομίας μας. Η ιδιωτική κατανάλωση, πόσα ξοδεύουν, δηλαδή, επιχειρήσεις αλλά και νοικοκυριά. Οι πραγματικές επενδύσεις, οι οποίες προβλέπονται επιπλέον αυξημένες κατά 22 μονάδες για το 2022. Τρίτος δείκτης, η δημόσια κατανάλωση. Επίσης προβλέπεται αυξημένη κατά 3 μονάδες για το 2022. Τέταρτος και εξίσου σημαντικός δείκτης οι εξαγωγές. Ένας τομέας στον οποίο η χώρα μας δεν είχε τα προηγούμενα χρόνια σημαντικές επιδόσεις, υστερούσε, αλλά έχουμε αύξηση κατά 28% για το 2021 και προβλέπεται επιπλέον 21% για το 2022. Επιπλέον, αυξήθηκαν οι καταθέσεις κατά 28 δισεκατομμύρια ευρώ, όχι μόνο από τις επιχειρήσεις, αλλά και από τα νοικοκυριά. Ας μην ξεχνάμε ότι η οικονομία είναι πάντα προτεραιότητα της Κυβέρνησής μας, όμως από τον Μάρτιο του 2020 συνειδητή και αδιαπραγμάτευτη επιλογή του Πρωθυπουργού και της Κυβέρνησης ήταν να προτάξουμε την προστασία της ζωής και της υγείας των πολιτών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα παρακαλέσω για ένα λεπτό την ανοχή σας, κύριε Πρόεδρε. Έτσι, λοιπόν, για την υγεία είχαμε 4 δισεκατομμύρια το 2019. Προβλέπονται περισσότερα από πεντέμισι δισεκατομμύρια για το 2022, όσον αφορά τον τακτικό προϋπολογισμό. Εδώ αναρωτιέται κανείς πόσο ακόμη θα συνεχίσετε να λέτε ψέματα ή, εν πάση περιπτώσει, να επιμένετε να μη διαβάζετε σωστά τον προϋπολογισμό. Ο Πρωθυπουργός εξήγγειλε ήδη ένα μεγάλο ποσό, κοντά στα 90 εκατομμύρια, που θα δοθεί αυτές τις μέρες σε εκατό χιλιάδες υγειονομικούς και προσωπικό του ΕΚΑΒ. Ζητώ από τους αρμόδιους Υπουργούς να εξαντλήσετε κάθε περιθώριο και να δοθεί αυτό το βοήθημα, αυτή η ενίσχυση και σε χίλιους ακόμη νοσηλευτές των κέντρων κοινωνικής πρόνοιας σε όλη τη χώρα αλλά και σε οκτακόσιους εργαζόμενους στις υγειονομικές περιφέρειες, που είχαν τύχει αυτού του ευεργετήματος την προηγούμενη περίοδο και επιτελούν ανάλογο καθήκον με τους συναδέλφους τους στα νοσοκομεία.

Παράλληλα δεν κάνει ο προϋπολογισμός καμμία έκπτωση στην αδιαπραγμάτευτη επιλογή της Κυβέρνησης Μητσοτάκη για κοινωνική αλληλεγγύη και στήριξη των ευάλωτων συμπολιτών μας. Κάνουμε την Ελλάδα μας ξανά ισχυρή και ασφαλή. Με τις σημαντικές συμφωνίες που προβλέπουμε και πετύχαμε θα έχουμε αυξημένες δαπάνες κατά 800 εκατομμύρια ευρώ στην εθνική άμυνα. Σας καλούμε ειδικότερα αυτό το σκέλος του προϋπολογισμού να το υπερψηφίσετε.

**ΠΡΟΕΔΡΕΥΩΝ (Δημήτριος Βίτσας):** Παρακαλώ, ολοκληρώστε.

**ΔΗΜΗΤΡΙΟΣ ΚΟΥΒΕΛΑΣ:** Κλείνω.

**ΠΡΟΕΔΡΕΥΩΝ (Δημήτριος Βίτσας):** Παρακαλώ με μια φράση.

**ΔΗΜΗΤΡΙΟΣ ΚΟΥΒΕΛΑΣ:** Στη Θεσσαλονίκη προχωρά το 4ο τεχνολογικό πάρκο «Thess INTEC» νέας γενιάς. Οι κολοσσοί «CISCO» και «PFIZER» έχουν ήδη εγκαταστήσει λειτουργικά κέντρα υψηλής τεχνολογίας και καινοτομίας. Η «DELOITTE» πρόσφερε περισσότερες από πεντακόσιες νέες θέσεις καλά αμειβόμενες σε νέους επιστήμονες. Και συνεχίζουμε.

Η ψήφιση του προϋπολογισμού του 2022 έχει τον χαρακτήρα ψήφου εμπιστοσύνης προς την Κυβέρνηση. Αυτό θα γίνει το Σάββατο στη Βουλή. Το σημαντικότερο, όμως, είναι η ψήφος εμπιστοσύνης που δίνει κάθε μέρα η μεγάλη πλειοψηφία των Ελλήνων πολιτών στην Κυβέρνηση και τον Κυριάκο Μητσοτάκη.

Σας καλώ να συνταχθούμε όλοι, υπερψηφίζοντας τον προϋπολογισμό του 2022.

Σας ευχαριστώ πολύ και για την ανοχή σας, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Κύριοι συνάδελφοι, σας καταλαβαίνω όλους ότι θέλετε να ολοκληρώσετε μια ομιλία που έχετε γράψει ή κάτι που θέλετε να πείτε, αλλά επειδή έχουν εγγραφεί διακόσιοι τρεις και -όπως είπε ο κ. Αθανασίου το πρωί- αν προσθέσεις και τους Υπουργούς και τους Κοινοβουλευτικούς Εκπροσώπους και τα λοιπά, είναι πάρα πολλοί οι ομιλητές, οπότε έχει μια σημασία και σε επίπεδο αλληλεγγύης μεταξύ των συναδέλφων να κρατάμε τον χρόνο, grosso modo. Δεν θα διακόψω κανέναν αν ξεπεράσει για λίγο τα επτά λεπτά.

Τώρα τον λόγο έχει ο κ. Φραγγίδης και ακολουθεί ο κ. Αντωνιάδης από τη Νέα Δημοκρατία.

**ΓΕΩΡΓΙΟΣ ΦΡΑΓΓΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, εμπεδώνουμε κάθε μέρα και περισσότερο ότι ζούμε σε μία εποχή πολλαπλών κρίσεων και πολλαπλών προκλήσεων. Την πολυετή οικονομική κρίση ακολούθησε η υγειονομική, με την πανδημία του κορωνοϊού, η οποία τροφοδότησε όμως εκ νέου την οικονομική. Βιώνουμε την έντονη κλιματική αλλαγή με τις δραματικές συνέπειες σε ολόκληρο τον πλανήτη, την έλλειψη νερού και την ερημοποίηση περιοχών, την επισιτιστική και μεταναστευτική κρίση.

Ο προϋπολογισμός του 2022 έχει να αντιμετωπίσει απειλές, που ενδέχεται να λειτουργήσουν ως βραδυφλεγείς βόμβες στα θεμέλιά του, με πρώτη την πανδημία. Η πανδημία είναι ένα κεφάλαιο που παραμένει ανοιχτό. Η εμφάνιση της νέας μετάλλαξης «Όμικρον» υπονομεύει την ανάκαμψη που παρουσιάστηκε το προηγούμενο διάστημα στην οικονομία και καταδεικνύει το ασταθές περιβάλλον. Τα επιδημιολογικά δεδομένα είναι επιβαρυμένα και οι ειδικοί κάνουν λόγο για Χριστούγεννα με υψηλούς αριθμούς -όπως δυστυχώς και χθες είδαμε- στους διασωληνωμένους και στους θανάτους.

Δυστυχώς το εμβολιαστικό πρόγραμμα, με ευθύνη της Κυβέρνησης, υστερεί σημαντικά σε σχέση με εκείνο των άλλων ευρωπαϊκών χωρών. Το σύστημα υγείας βρίσκεται υπό πίεση, ειδικά στα περιφερειακά νοσοκομεία. Το Νοσοκομείο Κιλκίς, για παράδειγμα, σηκώνει ένα δυσανάλογο βάρος, όντας νοσοκομείο με κλινικές COVID, χωρίς να διαθέτει μονάδα εντατικής θεραπείας. Και πρέπει να πω ότι είναι το μοναδικό νοσοκομείο της 4ης ΥΠΕ που δεν έχει ΜΕΘ.

Πολλές υποσχέσεις πήραμε τα δύο τελευταία χρόνια, αλλά αποτέλεσμα μηδέν.

Για τον πληθωρισμό: Η EUROSTAT ανακοίνωσε πρόσφατα ότι ο ετήσιος πληθωρισμός της Ευρωζώνης ανήλθε στο 4,9% τον Νοέμβριο, καταρρίπτοντας το αμέσως προηγούμενο υψηλό ρεκόρ τού 4,1% που σημειώθηκε τον προηγούμενο μήνα. Σε μεγάλο βαθμό αυτό ήταν αποτέλεσμα της τεράστιας αύξησης του ενεργειακού κόστους. Οι τιμές του πετρελαίου, του ρεύματος και του φυσικού αερίου εξακολουθούν να διαγράφουν ανοδική τροχιά και δεν διαφαίνονται στον ορίζοντα σημάδια σταθεροποίησης.

Λίγες μόνο ώρες από τη δήλωση της Γερμανίδας Υπουργού Εξωτερικών τη Δευτέρα 13 Δεκεμβρίου ότι ο ρωσικός αγωγός «NORD STREAM 2» δεν μπορεί να επιτραπεί στην υπάρχουσα μορφή του, επειδή δεν συνάδει με το δίκαιο της Ευρωπαϊκής Ένωσης, τα ευρωπαϊκά συμβόλαια φυσικού αερίου αυξήθηκαν 10%.

Η αύξηση του κόστους ενέργειας συμπαρασύρει τις τιμές των τροφίμων και άλλων βασικών αγαθών, πλήττοντας τα νοικοκυριά, που βλέπουν την αγοραστική τους δύναμη να συρρικνώνεται, ενώ το βιοτικό επίπεδο μισθωτών, και κυρίως χαμηλότερα αμειβόμενων, υποβαθμίζεται τραγικά. Το μηνιαίο κόστος διαβίωσης του πολίτη από το καλοκαίρι μέχρι σήμερα έχει αυξηθεί κατά 18% με 20%, που σημαίνει ότι κάθε πολίτης χρειάζεται 50 ευρώ τον μήνα παραπάνω για τη διαβίωσή του. Δυστυχώς, ο ΦΠΑ σε προϊόντα πρώτης ανάγκης παραμένει στο 13% και σε πολλά στο 24% και δεν παραδειγματιζόμαστε από τις χώρες τις σκανδιναβικές, τη Γαλλία, την Ισπανία, που έχουν κατεβάσει τον ΦΠΑ στο 5% στα βασικά προϊόντα.

Η ακρίβεια είναι μεγάλη, αλλά η Κυβέρνηση παραμένει αδρανής. Αποδίδει απλά τις ανατιμήσεις στις διεθνείς εξελίξεις και δεν λαμβάνει μέτρα για τον περιορισμό των επιπτώσεων, όπως παραδείγματος χάριν τη μείωση του ΦΠΑ σε βασικά αγαθά και τη μείωση των ειδικών φόρων κατανάλωσης. Ούτε κάνει βέβαια ενέργειες για να ελέγξει την αισχροκέρδεια. Η βελτίωση των οικονομικών μεγεθών που περιγράφεται στο σχέδιο του προϋπολογισμού δεν έχει αντίκρισμα στους πολίτες, οι οποίοι βλέπουν την αγοραστική τους δύναμη να μειώνεται. Θα έλεγα μάλιστα ότι είναι από εκείνες τις φορές που ευημερούν οι αριθμοί, αλλά όχι οι άνθρωποι ή, επί το ορθότερον, ευημερούν πολύ λίγοι άνθρωποι.

Κύριοι Υπουργοί, κατά τη συνεδρίαση της αρμόδιας επιτροπής είπατε ότι σε αντιδιαστολή με τον περσινό προϋπολογισμό, ο οποίος επικεντρωνόταν στην αποτελεσματική διαχείριση της πανδημίας -πόσο άλλωστε αυτό είναι αληθές- ο φετινός προϋπολογισμός σηματοδοτεί την υπέρβαση της υγειονομικής κρίσης και καταγράφει τη μετάβαση της οικονομίας από την ισχυρή ανάκαμψη του 2021 στην υψηλή και διατηρήσιμη ανάπτυξη του 2022.

Εγώ θα σας πω ότι μπορεί να μην έκλεισε η οικονομία εκ νέου λόγω πανδημίας -και αυτό είναι κάτι θετικό-, αλλά ο προϋπολογισμός σας είναι δυνατόν να ανατραπεί από τις απειλές που προανέφερα και να αποκτήσει και πάλι διαχειριστικό χαρακτήρα. Το ΑΕΠ προβλέπεται να αυξηθεί κατά 4,5%, στο τέλος δηλαδή του επόμενου χρόνου θα είναι κατά 1,7 υψηλότερο από αυτό του 2019. Ο τουρισμός προβλέπεται να καλύψει το 80% με 85% των εσόδων του 2019, με τα έσοδα να φτάνουν στα 15.000.000.000 με 16.000.000.000 ευρώ, διαδραματίζοντας σημαντικό ρόλο στην οικονομική ανάπτυξη. Η πορεία της πανδημίας, όμως, όπως είναι φυσικό, επηρεάζει την τουριστική κινητικότητα. Η νέα μετάλλαξη, η αβεβαιότητα γύρω από τους ταξιδιωτικούς κανόνες και η αυστηροποίηση των μέτρων και των περιορισμών έχει οδηγήσει εκ νέου σε αλλαγή στάσης των καταναλωτών, κάνοντάς τους πιο συντηρητικούς και πιο επιφυλακτικούς στα ταξίδια.

Στη Βρετανία, που αποτελεί για εμάς βασική τουριστική αγορά, μόνο το 24% των ταξιδιωτών σχεδιάζει να κάνει κράτηση για διακοπές στο εξωτερικό τους επόμενους δώδεκα μήνες, ενώ το 85% των ερωτηθέντων δήλωσαν ότι δεν θα ταξιδέψουν εκτός συνόρων τα Χριστούγεννα. Ο τουρισμός έχει να αντιμετωπίσει και την επέλαση της ακρίβειας στην ενέργεια και τα αγαθά.

Ακόμα και αν η τουριστική κίνηση αυξηθεί, αυτό δεν συνεπάγεται κερδοφορία για τις επιχειρήσεις, καθώς οι τουριστικοί πράκτορες πιέζουν για χαμηλές τιμές, τη στιγμή που το αυξανόμενο ενεργειακό κόστος ανεβάζει το κόστος λειτουργίας των επιχειρήσεων. Οι επιχειρήσεις, λοιπόν, χρειάζονται στήριξη, αφού το 2021 χαρακτηρίζεται χρονιά επιβίωσης για πολλές από αυτές, που καταφεύγουν στον δανεισμό για να συνεχίσουν τη λειτουργία τους. Πολλά ξενοδοχεία δωδεκάμηνης, δε, λειτουργίας κατέγραψαν δραματικές απώλειες επί δεκαοκτώ μήνες.

Για να αποτελέσει, λοιπόν, το 2022 χρονιά εφαλτήριο για την ανάπτυξη, είναι αναγκαίο να υπάρξει αλλαγή τουριστικού μοντέλου, να δοθεί έμφαση στον βιώσιμο τουρισμό, στην ψηφιακή μετάβαση, να πραγματοποιηθούν έργα υποδομής, όπως η ανάπλαση εγκαταστάσεων των συνοριακών σταθμών, των λιμένων, του οδικού δικτύου.

Έχετε, άραγε, εκπονήσει κάποιο σχέδιο για όλα αυτά;

Κλείνοντας, θα ήθελα να τονίσω ότι η ελληνική επαρχία χρειάζεται στήριξη. Η περιφέρεια μου, το Κιλκίς, κατ’ εξοχήν αγροτική περιοχή, αντιμετωπίζει σοβαρά θέματα, όπως την αύξηση της τιμής του πετρελαίου κίνησης και την αναδρομική αύξηση της τιμής του ηλεκτρικού ρεύματος. Θα σας πω ένα παράδειγμα: Αγρότης πήρε λογαριασμό 1.223 ευρώ στο ρεύμα, από κατανάλωση 344 ευρώ, αλλά ρήτρα αναπροσαρμογής 941 ευρώ. Τη σόγια την πληρώνει 510 ευρώ τον τόνο, το καλαμπόκι 0,30 ευρώ, το τριφύλλι 0,25 ευρώ, αλλά το γάλα το πουλάει 0,40 ευρώ. Πώς θα αντεπεξέλθει αυτός σε αυτές τις ανάγκες;

Έχουμε τριπλασιασμό των λιπασμάτων. Η αποτυχημένη δε διαχείριση από την Κυβέρνηση των θεμάτων των βοσκοτόπων έχει οδηγήσει αγρότες και κτηνοτρόφους σε απόγνωση.

Για όλα αυτά, ποια είναι η απάντηση και το σχέδιο αντιμετώπισή σας, κύριοι Υπουργοί;

Κλείνοντας, θα ήθελα να πω ότι εμείς καταψηφίζουμε τον προϋπολογισμό. Ψηφίζουμε όμως αυτόν του Υπουργείου Άμυνας και της Προεδρίας.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Δημήτριος Βίτσας):** Το λόγο έχει ο κ. Αντωνιάδης από τη Νέα Δημοκρατία και μετά θα κάνει μια τρίλεπτη παρέμβαση ο κ. Μυλωνάκης από την Ελληνική Λύση.

Ορίστε, κύριε Αντωνιάδη, έχετε τον λόγο.

**ΙΩΑΝΝΗΣ ΑΝΤΩΝΙΑΔΗΣ:** Ευχαριστώ, κύριε Πρόεδρε.

Κάνετε πολύ καλά και τονίζετε το θέμα της οικονομίας του χρόνου, γιατί δημοκρατία είναι ο σεβασμός του χρόνου των επόμενων ομιλητών και αν εμείς δεν τον σεβόμαστε, τότε ποιος;

Κατ’ αρχάς να ευχηθώ χρόνια πολλά σε όλους τους εορτάζοντες, Ελευθέριο και Ελευθερία.

Συζητάμε σήμερα, κύριοι συνάδελφοι, στην Ολομέλεια τον προϋπολογισμό του 2022. Πρόκειται για μία κορυφαία στιγμή του κοινοβουλευτικού βίου, αφού ο προϋπολογισμός είναι ο καθρέφτης των δηλώσεων, των δεσμεύσεων και όχι μόνο. Είναι ο τρίτος προϋπολογισμός της Νέας Δημοκρατίας και ο δεύτερος προϋπολογισμός που τελεί υπό καθεστώς όχι μόνο οικονομικής, αλλά και γενικότερης αβεβαιότητας, εξαιτίας της πανδημίας που πλήττει ολόκληρο τον πλανήτη εδώ και σχεδόν δύο χρόνια.

Παρά το δυσμενές οικονομικό κλίμα που επικρατεί σε διεθνές επίπεδο, η ελληνική οικονομία όχι μόνο δείχνει να αντέχει, αλλά παρουσιάζει και σημαντικά σημάδια ανάκαμψης. Όλα τα στοιχεία πιστοποιούν πως έχει μπει σε δυναμική τροχιά, που αναμένεται να συνεχιστεί και τα επόμενα χρόνια, όπως βεβαιώνουν όλοι οι διεθνείς έγκυροι οργανισμοί.

Ενδεικτικά, αναφέρουν πως η χώρα μας εκτιμάται ότι θα παρουσιάσει διψήφια αύξηση των επενδύσεων το 2021 και το 2022, τη δεύτερη υψηλότερη στην Ευρώπη. Προβλέπεται να εμφανίσει το υψηλότερο ποσοστό αύξησης των εξαγωγών το 2021, το 2022 και το 2023 πανευρωπαϊκά.

Με την οικονομική πολιτική της Νέας Δημοκρατίας η σωρευτική ανάπτυξη των ετών 2021 και 2022, όχι μόνο θα φέρει το Ακαθάριστο Εγχώριο Προϊόν στα προ της πανδημίας επίπεδα, αλλά θα το αναβαθμίσει περαιτέρω. Οι Κασσάνδρες διαψεύδονται και θα διαψευστούν για άλλη μια φορά.

Θα ήθελα, επίσης, να τονίσω πως μέσα στον νέο χρόνο αναμένεται περαιτέρω μείωση της ανεργίας, ενώ υπάρχει δέσμευση του πρωθυπουργού για δεύτερη διπλή αύξηση μέσα στο 2022 του κατώτατου μισθού.

Όλα αυτά τα θετικά στοιχεία για την οικονομία μας έχουν ως αποτέλεσμα στις αρχές του επόμενου έτους να προχωρήσει η Ελλάδα σε πρόωρη αποπληρωμή και των τελευταίων δανείων που είχαμε πάρει από το Διεθνές Νομισματικό Ταμείο στα χρόνια των μνημονίων. Αυτό έχει μεγάλη σημασία, γιατί στη συνέχεια το Διεθνές Νομισματικό Ταμείο δεν θα έχει λόγο στις αποφάσεις για την οικονομία μας, οι οποίες θα λαμβάνονται για τη χώρα μας σε επίπεδο Ευρωπαϊκής Ένωσης. Τον Μάρτιο του 2022 η χώρα μας πρόκειται να προχωρήσει και σε πρόωρη εξόφληση μέρους των διμερών δανείων του πρώτου μνημονίου σε χώρες της Ευρωπαϊκής Ένωσης.

Στον νέο προϋπολογισμό, επίσης, προβλέπονται:

Η μείωση του φόρου νομικών προσώπων από το 24% στο 22%.

Η επιστροφή του ειδικού φόρου κατανάλωσης στο πετρέλαιο κίνησης σε νέους αγρότες και αγρότες-μέλη συνεργατικών και συνεταιριστικών σχημάτων για το 2022.

Η έκπτωση από το φορολογητέο εισόδημα των φυσικών προσώπων του 30% των δαπανών που πραγματοποιούνται με ηλεκτρονικά μέσα πληρωμής προς συγκεκριμένους επαγγελματικούς κλάδους.

Το πρώτο ένσημο που αφορά νέους από δεκαοκτώ έως είκοσι εννέα ετών, χωρίς προηγούμενη εργασιακή εμπειρία, και θα προσληφθούν εντός του 2022.

Η επέκταση από το ακαδημαϊκό έτος 2021-2022 του στεγαστικού επιδόματος και στους σπουδαστές των ΙΕΚ.

Επίσης, υπάρχει σημαντική αύξηση των εξαγωγών και, όπως εκτιμά η Ευρωπαϊκή Επιτροπή, θα είναι, τόσο για φέτος όσο και για τα επόμενα δύο χρόνια, η υψηλότερη πανευρωπαϊκά. Υπάρχει ήδη σημαντική αύξηση των επενδύσεων και η Ευρωπαϊκή Επιτροπή εκτιμά ότι τόσο για το 2021 όσο και για το 2022 θα είναι η δεύτερη υψηλότερη στην Ευρώπη.

Υπάρχει σημαντική μείωση της ανεργίας. Τον Σεπτέμβριο του 2021 ήταν στο 13% -από 16,5% που ήταν τον Σεπτέμβριο του 2020- και προβλέπεται να συνεχίσει να αποκλιμακώνεται.

Το διαθέσιμο εισόδημα των ελληνικών νοικοκυριών κατά το πρώτο εξάμηνο του 2021 αυξήθηκε, σύμφωνα με πρόσφατα στοιχεία της Ευρωπαϊκής Κεντρικής Τράπεζας, κατά 7,2%.

Να υπενθυμίσω, επίσης, πως μέχρι σήμερα προχωρήσαμε σε ακόλουθες φορολογικές και ασφαλιστικές μειώσεις. Μειώσαμε τον ΕΝΦΙΑ μεσοσταθμικά κατά 22%. Μειώσαμε τον εισαγωγικό φορολογικό συντελεστή στα φυσικά πρόσωπα από 22% στο 9% για εισόδημα έως 10.000 ευρώ. Μειώσαμε τον φορολογικό συντελεστή επιχειρήσεων από το 28% στο 24% και προχωρήσαμε σε νέα μείωση στο 22%, η οποία θα ισχύσει από 1η-1-2022. Μειώσαμε τον συντελεστή παρακράτησης φόρου για τα μερίσματα από 10% στο 5%.

Μειώθηκε η προκαταβολή φόρου για τα φυσικά πρόσωπα που ασκούν επιχειρηματική δραστηριότητα από το 100% στο 55% και για τα νομικά πρόσωπα από 100% στο 80%.

Μειώσαμε τις ασφαλιστικές εισφορές κατά μία μονάδα για όλους τους μισθωτούς και κατά επιπλέον τρεις μονάδες για τους μισθωτούς του ιδιωτικού τομέα για το 2021 και το 2022.

Καταργήσαμε την ειδική εισφορά αλληλεγγύης για τα έτη 2021 και 2022 στον ιδιωτικό τομέα και καταργήσαμε τον φόρο γονικών παροχών και δωρεών για κάθε είδος περιουσιακού στοιχείου αξίας έως 800.000 ευρώ.

Κυρίες και κύριοι, το τελευταίο χρονικό διάστημα, στα τελευταία νομοσχέδια, με αποκορύφωμα τον προϋπολογισμό,γ παρατηρούμε στην Αξιωματική Αντιπολίτευση μια ένταση και μια αγωνία. Προσπαθεί να βρει ένα πάτημα για να κρατηθεί και να ασκήσει μια ουσιαστική αντιπολίτευση και δεν βρίσκει. Προσπαθεί να εξαγγείλει οτιδήποτε θετικό, αλλά η Κυβέρνηση βρίσκεται πάντοτε ένα βήμα μπροστά.

Ψευδώς, βεβαίως, διακινεί το ότι διακηρύσσουμε παντού ότι είμαστε αλάνθαστοι. Και λάθη κάνουμε και παραλείψεις έχουμε και συγγνώμη ζητάμε και προσπαθούμε να τα διορθώσουμε. Είναι όμως σίγουρο ότι είναι λάθη αυτών οι οποίοι δουλεύουν πολύ, αυτών οι οποίοι παράγουν έργο, μεταρρυθμίσεις και εννοείται ότι θα κάνουν και λάθη.

Ο λαός το γνωρίζει, το εμπιστεύεται και γι’ αυτό στηρίζει την Κυβέρνηση του Κυριάκου Μητσοτάκη και τη Νέα Δημοκρατία και τώρα και το 2023 και το 2027.

Κυρίες και κύριοι συνάδελφοι, ο προϋπολογισμός του 2022 είναι ένας προϋπολογισμός ανάπτυξης, ευημερίας και προόδου. Δίνει νέα πνοή στην οικονομία μας, σταθεροποιεί την εμπιστοσύνη των διεθνών αγορών και των Ευρωπαίων εταίρων και αποτελεί τον κύριο μοχλό ανάπτυξης της οικονομίας μας για το μέλλον. Είναι ένας προϋπολογισμός για κάθε Ελληνίδα και κάθε Έλληνα και γι’ αυτό σάς καλώ να τον στηρίξουμε.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Και εμείς ευχαριστούμε, κύριε Αντωνιάδη.

Μετά τον κ. Μυλωνάκη από την Ελληνική Λύση, που θα μιλήσει για τρία λεπτά, θα ακολουθήσει η κ. Αυγέρη από τον ΣΥΡΙΖΑ.

Ορίστε, κύριε Μυλωνάκη, έχετε τον λόγο.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, δεν θα μιλήσω μέσα στα τρία λεπτά με την παρέμβαση που θα κάνουμε για τον προϋπολογισμό. Αναγκαζόμαστε όμως να κάνουμε αυτή την παρέμβαση σαν Ελληνική Λύση μετά από ένα γεγονός, το οποίο καταγράφηκε και καταγράφεται ως ένα πάρα πολύ σοβαρό γεγονός.

Πριν από λίγες ημέρες ο κύριος Πρωθυπουργός από του Βήματος της Ολομέλειας της Βουλής σε μία ομιλία του για την πανδημία είχε πει: «Δεν υπάρχουν ενδείξεις ότι οι διασωληνωμένοι ασθενείς που είναι εκτός ΜΕΘ έχουν μεγαλύτερη θνησιμότητα σε σχέση με αυτούς που είναι σε εντατικές.». Είναι ένα γεγονός το οποίο δεν αμφισβητείται, έχει καταγραφεί.

Σήμερα, από το πρωί, νομίζω ότι ο καθένας και η καθεμία από εμάς έχουν καταλάβει ότι ο κύριος Πρωθυπουργός είπε ψέματα. Δεν αποκαλούμε τον κύριο Πρωθυπουργό «ψεύτη», όμως, είναι ένα γεγονός το οποίο δεν μπορεί να αμφισβητηθεί. Είναι η σημερινή μελέτη που βγήκε στην επιφάνεια, η οποία όμως υπήρχε από τον Μάιο, κυρίες και κύριοι συνάδελφοι. Και το γνώριζε ο κύριος Πρωθυπουργός, εκτός και αν οι σύμβουλοί του δεν τον ενημερώνουν. Είναι η μελέτη Τσιόδρα - Λύτρα για τις ΜΕΘ COVID και τη θνητότητα, στοιχεία για τους διασωληνωμένους εκτός εντατικής.

Το λέω με κάθε σοβαρότητα. Σπάνια, ξέρετε, ανεβαίνω στο Βήμα για να πω κάτι. Όμως, συζητήσαμε στην Κοινοβουλευτική Ομάδα και με τον Πρόεδρο. Η πανδημία αυτή των ψεμάτων της Νέας Δημοκρατίας έχει καταρρεύσει και, μάλιστα, με πάταγο. Αυτή η δημοσιοποίηση της μελέτης των κυρίων Τσιόδρα - Θεόδωρου Λύτρα συνιστά την απόλυτη δικαίωση της Ελληνικής Λύσης, δυστυχώς.

Χθες είχαμε μία «μαύρη» μέρα, μία «μαύρη» Τρίτη. Και πολύ φοβάμαι ότι, αν συνεχίσουμε με αυτούς τους ρυθμούς και δεν πάρουμε μέτρα τώρα, έστω και καθυστερημένα, θα έχουμε περισσότερους από εκατόν τριάντα, όπως είχαμε χθες, νεκρούς συμπατριώτες μας.

Στις συνεχείς εκκλήσεις μας εδώ στο Κοινοβούλιο, πρώτοι εμείς και άλλα κόμματα βεβαίως, είχαμε μιλήσει για την αναγκαιότητα άμεσης ενίσχυσης του ΕΣΥ και στελέχωση των ΜΕΘ με προσωπικό, προπάντων προσωπικό, και τα ανάλογα υλικά βέβαια, ώστε να σωθούν ζωές Ελλήνων, και η Κυβέρνηση απαντούσε με συκοφαντίες και αήθεις χαρακτηρισμούς. Σήμερα αποδείχθηκε πως χιλιάδες συμπολίτες μας και συμπατριώτες μας έχασαν τη ζωή τους εξαιτίας αυτών των ελλείψεων, που έγκαιρα είχαμε καταγγείλει.

Το χειρότερο όλων είναι ότι η Κυβέρνηση και ο Πρωθυπουργός γνώριζαν τα στοιχεία της συγκεκριμένης έρευνας, την οποία θα καταθέσω στα Πρακτικά, από τον περασμένο Μάιο, γεγονός που δεν τους εμπόδισε να εξαπατήσουν τον ελληνικό λαό και εμάς εδώ στο Κοινοβούλιο, κάνοντας λόγο ακόμα και για μη αυξημένη θνητότητα εκτός ΜΕΘ, την ίδια στιγμή που η μελέτη, κυρίες και κύριοι, τεκμηριώνει ότι το 87% των θανόντων συμπατριωτών μας ήταν εκτός ΜΕΘ, περιμένοντας να μπουν σε μία κανονική ΜΕΘ, διασωληνωμένοι, όμως. ΜΕΘ «μαϊμού», δηλαδή, χωρίς το ανάλογο ιατρικό προσωπικό.

(Στο σημείο αυτό ο Βουλευτής κ. Αντώνιος Μυλωνάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και θέλω να πω και κάτι στους κυρίους του ΣΥΡΙΖΑ.

**ΠΡΟΕΔΡΕΥΩΝ (Δημήτριος Βίτσας):** Να μην το πείτε, όχι γιατί το λέτε στους κυρίους του ΣΥΡΙΖΑ, αλλά γιατί τραβήξαμε τον χρόνο πολύ.

**ΑΝΤΩΝΙΟΣ ΜΥΛΩΝΑΚΗΣ:** Τελειώνω, κύριε Πρόεδρε.

Όσο για τους μετά Χριστόν προφήτες της Αξιωματικής Αντιπολίτευσης και τον κ. Τσίπρα προσωπικά, τους υπενθυμίζουμε ότι, όταν μιλούσαμε για ενίσχυση των ΜΕΘ, για μονοκλωνικά, για συνταγογράφηση αξιόπιστων διαγνωστικών ελέγχων, λειτουργούσαν ως κυβερνητικό δεκανίκι στις κατασταλτικές επιλογές της Νέας Δημοκρατίας.

Μετά από αυτό, καλούμε τον Έλληνα Πρωθυπουργό να αναλάβει πλήρως τις ευθύνες του. Να σκεφθεί ότι πρέπει εδώ και τώρα να σταματήσει το κακό. Η Ελληνική Λύση τού λέει απλά: Εάν δεν μπορεί η Κυβέρνησή του να συνεχίσει να εργάζεται για το καλό των Ελλήνων πολιτών, να πάει σε εκλογές.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει η κ. Αυγέρη από τον ΣΥΡΙΖΑ για επτά λεπτά και μετά θα ακολουθήσει ο Υφυπουργός Εσωτερικών κ. Καλαφάτης.

Ορίστε, κυρία Αυγέρη.

**ΘΕΟΔΩΡΑ (ΔΩΡΑ) ΑΥΓΕΡΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, μετά και την ομιλία-τοποθέτηση του Κοινοβουλευτικού Εκπροσώπου της Ελληνικής Λύσης, θα ήθελα να ξεκινήσω την ομιλία μου κάπως διαφορετικά απ’ ό,τι την είχα σχεδιάσει, παρ’ ότι είχα σκοπό να το συμπεριλάβω αυτό το πολύ σοβαρό ζήτημα της αποκαλυπτικής έρευνας των κυρίων Λύτρα και Τσιόδρα.

Από αυτό το Βήμα της Βουλής πάρα πολλές φορές τόσο ο Αρχηγός της Αξιωματικής Αντιπολίτευσης και Πρόεδρος του ΣΥΡΙΖΑ - Προοδευτική Συμμαχία, ο Αλέξης Τσίπρας, όσο και η Κοινοβουλευτική Ομάδα έχουν μετ’ επιτάσεως θέσει το ερώτημα και το ζήτημα των διασωληνωμένων ασθενών εκτός ΜΕΘ, της θνητότητας αυτών των ανθρώπων που είναι διασωληνωμένοι εκτός ΜΕΘ και ζητήσαμε επιτακτικά να μας δοθούν απαντήσεις. Και, μάλιστα, αυτό ζητήθηκε και με πρόσφατη κοινοβουλευτική ερώτηση, αλλά και με επίκαιρη ερώτηση του αρμόδιου Τομεάρχη Υγείας, του κ. Ξανθού.

Από αυτό εδώ το Βήμα ο Αρχηγός της Αξιωματικής Αντιπολίτευσης, ο κ. Τσίπρας, ζητούσε από τον Πρωθυπουργό να απαντήσει για το τι γίνεται με τις διασωληνώσεις και τη θνητότητα. Και από αυτό εδώ το Βήμα ο Πρωθυπουργός απαντούσε ότι είναι το ίδιο να διασωληνώνεται ένας άνθρωπος εκτός ΜΕΘ και το ίδιο εντός ΜΕΘ. Και έλεγε, μάλιστα, ότι δεν υπάρχουν έρευνες που να αποδεικνύουν το αντίθετο. Είχε προκληθεί πολύ μεγάλη αναστάτωση στον ελληνικό λαό και την κοινή γνώμη απ’ αυτή την τραγική, κυνική αναφορά του Πρωθυπουργού, την οποία δεν έσπευσε καν να διορθώσει.

Αποκαλύπτεται χθες μία έρευνα που έχει διεξαχθεί από τον Σεπτέμβριο του 2020 μέχρι τον περασμένο Μάιο του 2021, μία έρευνα των κυρίων Λύτρα και Τσιόδρα, που λέει τι; Ότι η θνητότητα των διασωληνωμένων εκτός ΜΕΘ είναι 87% και ότι αυτή η θνητότητα θα μπορούσε να είχε αποφευχθεί, αν είχε υπάρξει η κυβερνητική μέριμνα, ότι είναι εξαιτίας ακριβώς αυτών των κυβερνητικών παραλείψεων και επιλογών.

Εδώ δύο τινά μπορεί να υπάρχουν. Ή ο κ. Μητσοτάκης είναι ένας ανενημέρωτος Πρωθυπουργός, ο οποίος αγνοεί μία πολύ σημαντική έρευνα, επιστημόνων μάλιστα που αποτελούν και μέλη της επιστημονικής επιτροπής για τη διαχείριση της πανδημίας, ή είναι ένας Πρωθυπουργός ψεύτης και επικίνδυνος. Ας διαλέξει η παράταξη της Πλειοψηφίας κι ας αποφασίσει τι είναι ο Αρχηγός της.

Πάντως, ο ελληνικός λαός, η πλειοψηφία της ελληνικής κοινωνίας, δεν μπορεί να ανέχεται έναν ψεύτη Πρωθυπουργό, που γίνεται πλέον πολύ επικίνδυνος και γι’ αυτό ο κ. Μητσοτάκης είναι πλέον υπόλογος στον ελληνικό λαό, ο οποίος φαντάζομαι πολύ σύντομα θα κληθεί να δώσει αυτή την ετυμηγορία.

Καταθέτω και εγώ από την πλευρά μου προς εμπέδωση, για να δοθεί στον κ. Μητσοτάκη, αυτή την έρευνα, η οποία είναι στα αγγλικά, όπως επίσης και τα σχετικά δημοσιεύματα, που αναφέρουν το εξής. Είναι το σχόλιο του κ. Λύτρα, ενός εκ των καθηγητών που έκαναν αυτή την έρευνα, που λέει τα εξής: «Τα δεδομένα δείχνουν πως το ΕΣΥ αδυνατεί να ανταποκριθεί στον φόρτο με περισσότερους από τετρακόσιους διασωλημένους», σημειωτέον κάθε μέρα έχουμε περίπου επτακόσιους διασωληνωμένους ανθρώπους και πάνω από εκατό καθημερινά διασωληνωμένους εκτός ΜΕΘ. «Χάνουμε ασθενείς που αναμένεται να ζούσαν αν νοσηλεύονταν υπό άλλες συνθήκες.».

(Στο σημείο αυτό η Βουλευτής κ. Θεοδώρα (Δώρα) Αυγέρη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Με άλλα λόγια, το αν θα επιβιώσεις της διασωλήνωσης φαίνεται πως εξαρτάται από το πού ζεις και σε ποια περίοδο, με τι φόρτο στο ΕΣΥ έτυχε να αρρωστήσεις. Το αν αυτό είναι αποδεκτό, ας το κρίνει ο κάθε πολίτης και ας βγάλει τα όποια συμπεράσματα. Αυτά τα λέει, αγαπητοί συνάδελφοι, κυρίες και κύριοι, ο κ. Λύτρας στο σχόλιό του χθες στα social media.

Μπαίνω τώρα στη συζήτηση για τον προϋπολογισμό. Φαντάζομαι ότι κάτω απ’ αυτές τις αποκαλύψεις έχουμε και νέα δεδομένα και πια περιμένουμε τον Πρωθυπουργό να δούμε τι εξηγήσεις θα δώσει και φυσικά πώς θα παρουσιαστούν αυτές από τον Τύπο.

Με κάτι τέτοια ο προϋπολογισμός του 2022 αποδεικνύεται ότι στηρίζεται σε γυάλινα πόδια. Στηρίζεται πάνω στην κατασκευασμένη, την τεχνητή εικόνα λήξης της πανδημίας, ωσάν αυτή να έχει τελειώσει. Και βλέπουμε με τι όρους κάποιοι θέλουν να δείξουν ότι τελειώνει και ωσάν η ακρίβεια να είναι κάτι παροδικό και πολύ προσωρινό.

Αυτή η απόπειρα της Κυβέρνησής σας, της Κυβέρνησης Μητσοτάκη, να φτιάξει τη δική της πραγματικότητα, αποτυπώνεται ιδιαίτερα -και το περιέγραψα στην αρχή της ομιλίας μου- στην ολέθρια διαχείριση της πανδημίας.

Αναρωτιόμαστε ακόμη και τώρα, υπό το βάρος αυτών των αποκαλύψεων, αν στην Κυβέρνηση βλέπετε ως ανθρώπους τις δεκαεννέα χιλιάδες πεντακόσιους συμπολίτες μας που έχουν χάσει μέχρι σήμερα τη ζωή τους από COVID-19, αν βλέπετε ανθρώπινες ζωές και όχι απλά αριθμούς που ανακοινώνονται και αυξάνονται κάθε απόγευμα. Η χώρα μας εχθές είχε εκατόν τριάντα θανάτους από κορωνοϊό, καταγράφοντας τη δεύτερη χειρότερη ημέρα της από την αρχή της πανδημίας. Μόνο μέσα στις πρώτες δεκατέσσερις ημέρες του Δεκεμβρίου έχει φθάσει να μετρά χίλιους τριακόσιους δεκαοκτώ νεκρούς.

Με βάση την επίσημη καμπύλη θνητότητας του ECDC, στον δείκτη του τελευταίου εφταήμερου ανά εκατομμύριο πληθυσμού, η Ελλάδα εμφανίζεται μακράν στη χειρότερη θέση, όχι μόνο σε όλη την Ευρώπη, αλλά και μεταξύ των περισσότερων χωρών του πλανήτη.

Η Σουηδία, την οποία η ελληνική Κυβέρνηση εμφάνιζε στην αρχή της πανδημίας ως παράδειγμα προς αποφυγή, έχει ανακοινώσει συνολικά το τελευταίο τριήμερο τρεις χιλιάδες εκατόν εξήντα δύο νέα κρούσματα, ενώ οι θάνατοι το τελευταίο επταήμερο δεν ξεπερνούν τους τρεις έως τέσσερις ανά εικοσιτετράωρο, ενώ στην Ιταλία, με πληθυσμό εξήντα εκατομμύρια, στις 13 Δεκεμβρίου ανακοινώθηκαν δώδεκα χιλιάδες επτακόσια τέσσερα κρούσματα και ενενήντα οκτώ θάνατοι.

Δυστυχώς, όμως, στην Ελλάδα για την Κυβέρνηση του κ. Μητσοτάκη, την Κυβέρνησή σας, ήταν απλά Τρίτη και οι εκατοντάδες καθημερινοί θάνατοι είναι κανονικότητα. Και είναι κανονικότητα, γιατί ο κ. Μητσοτάκης έχει σφυρίξει τη λήξη της πανδημίας, ενώ σφυρίζει αδιάφορα στην κριτική και την απόγνωση της κοινωνίας, της Αντιπολίτευσης, ακόμη και στην κριτική που του ασκείται από στελέχη της κυβερνητικής παράταξης.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Παρακαλώ την ανοχή σας για πολύ λίγο, κύριε Πρόεδρε.

Θα μεταφέρω αυτολεξεί το εξής: Εκατόν τριάντα θάνατοι από κορωνοϊό σε ένα εικοσιτετράωρο. Κάθε πολιτική κρίνεται με βάση το αποτέλεσμα. Το συμπέρασμα; Προφανές.

Αυτό δεν είναι σχόλιο κάποιου στελέχους του ΣΥΡΙΖΑ ή της Αντιπολίτευσης. Αυτό είναι ένα ακόμη, είναι το χθεσινό, το τελευταίο, το πιο πρόσφατο, επικριτικό σχόλιο του Ευρωβουλευτή της Νέας Δημοκρατίας, του κ. Κύρτσου. Όταν εμείς σας μιλούμε γι’ αυτό το διαρκές έγκλημα, αποφεύγετε να μας απαντήσετε, απαξιώνοντάς μας και λοιδορώντας μας. Στον Ευρωβουλευτή σας τι απαντάτε, κυρίες και κύριοι της Κυβέρνησης;

Είναι προφανές δυστυχώς, ή ευτυχώς μάλλον -ούτως ή άλλως οι αποκαλύψεις είναι κάτι πάρα πολύ σημαντικό και προάγουν τη δημοκρατία, ακόμη και σε μια φράση μεταδημοκρατίας, στην οποία μας εισάγει ο κ. Μητσοτάκης, αυτές να έρχονται ενώπιον του ελληνικού λαού μέσω του Κοινοβουλίου-΄, ότι ο ΣΥΡΙΖΑ - Προοδευτική Συμμαχία καταψηφίζει τον προϋπολογισμό και καλεί τον προοδευτικό κόσμο της χώρας να συστρατευθεί στον αγώνα, ενάντια σ’ αυτή τη δυστοπία και τη μεταδημοκρατία που προσπαθεί να διαμορφώσει ο κ. Μητσοτάκης, ώστε ο προϋπολογισμός του 2022 να είναι ο τελευταίος για την Κυβέρνησής σας και του 2023 να είναι αυτό που και θέλει και μπορεί η κοινωνική πλειοψηφία να στηρίξει, προκειμένου να ξαναβγεί στον δρόμο της ελπίδας.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Βίτσας):** Κύριε Καλαφάτη, περιμένετε μισό λεπτό, γιατί είχε ζητήσει τον λόγο η κ. Αραμπατζή και μετά ο κ. Σκυλακάκης. Με συγχωρείτε, κύριε Καλαφάτη, αλλά φαντάζομαι θα γίνει ένας κύκλος.

Ορίστε, κυρία Αραμπατζή, έχετε τον λόγο.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Αντί απαντήσεως στην κυρία Βουλευτή, την κ. Αυγέρη, να θυμίσω αυτά που είπε ο δικός σας, ο κ. Φίλης, ότι αντιπολίτευση με θανάτους δεν νοείται. Εσείς κάνετε ξανά και ξανά αυτό που κάνει δυστυχώς ο κ. Πολάκης, αντιπολίτευση με θανάτους και πάνω σε θανάτους.

Θα μου επιτρέψετε, σε σχέση με τα όσα ανακριβή ειπώθηκαν και ότι ο Πρωθυπουργός είναι, όπως είπατε, ή επικίνδυνος και ψεύτης ή έχει άγνοια, δεν κοσμούν τον κοινοβουλευτικό διάλογο, κυρία Αυγέρη.

**ΧΡΗΣΤΟΣ ΓΙΑΝΝΟΥΛΗΣ:** Ο Τσιόδρας το είπε!

**ΘΕΟΔΩΡΑ (ΔΩΡΑ) ΑΥΓΕΡΗ:** (δεν ακούστηκε)

**ΠΡΟΕΔΡΕΥΩΝ (Δημήτριος Βίτσας):** Παρακαλώ, ηρεμία.

**ΦΩΤΕΙΝΗ ΑΡΑΜΠΑΤΖΗ:** Δεν θα μου υποδείξετε τι θα πω, κυρία Αυγέρη, ούτε εσείς ούτε οι υπόλοιποι δημοκρατικοί του ΣΥΡΙΖΑ.

**ΠΡΟΕΔΡΕΥΩΝ (Δημήτριος Βίτσας):** Κυρία Αραμπατζή, συνεχίστε.

**ΦΩΤΕΙΝΗ ΑΡΑΜΠΑΤΖΗ:** Η διελκυστίνδα του διλήμματος από μόνη της για εμένα είναι απρεπής κοινοβουλευτικά. Και το ανέφερα.

Θα μου επιτρέψετε στα όσα ανακριβή,…

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Βίτσας):** Συγγνώμη, κυρία Αραμπατζή.

Έχει ζητήσει τον λόγο ο Κοινοβουλευτικός Εκπρόσωπος του ΣΥΡΙΖΑ, ο οποίος θα τον πάρει αμέσως μετά τον Υπουργό. Δεν έχει νόημα τώρα να τον υποκαθιστά κανείς.

Κυρία Αραμπατζή, παρακαλώ, ολοκληρώστε.

**ΦΩΤΕΙΝΗ ΑΡΑΜΠΑΤΖΗ:** Κύριε Πρόεδρε, άκουσα με περισσή υπομονή ως οφείλω και ως οφείλουμε όλοι την κ. Αυγέρη να διατυπώνει αυτά που διατύπωσε κατά τον λόγο της στην Ολομέλεια, ο οποίος ήταν βεβαίως παντελώς άσχετος με τη συζήτηση του προϋπολογισμού, αλλά αυτό δεν έχει καμμία σημασία.

**ΘΕΟΔΩΡΑ (ΔΩΡΑ) ΑΥΓΕΡΗ:** (δεν ακούστηκε)

**ΦΩΤΕΙΝΗ ΑΡΑΜΠΑΤΖΗ:** Μη διακόπτετε σας παρακαλώ.

Επανέρχομαι, λοιπόν. Θα ήθελα στα όσα ανακριβή ακούστηκαν να κάνω μία γρήγορη αναφορά στη σχετική δήλωση του Κοινοβουλευτικού Εκπροσώπου. Δεν μας κάνει, λοιπόν, εντύπωση που ένας πολιτικός ολετήρας, όπως ο κ. Τσίπρας, προσπαθεί να φέρει στα δικά του μέτρα και σταθμά μια επιστημονική μελέτη, με ψέματα ως συνήθως και αποσπασματική επίκληση των στοιχείων και με τρόπο χυδαίο και ευτελή.

Δεν έχετε αρθρώσει κουβέντα για το γεγονός ότι οι ΜΕΘ επί των ημερών της Κυβέρνησής μας και εν μέσω της πανδημίας διπλασιάστηκαν. Δεν έχετε πει κουβέντα για το γεγονός ότι προστέθηκαν χιλιάδες υγειονομικοί στο σύστημα. Και προφανώς δεν θα έχετε να πείτε κουβέντα για το γεγονός ότι επί της δικής σας περιόδου, του 2015 - 2019, που επισυνέβησαν όλα τα θαύματα -μεταξύ των οποίων είκοσι εννέα φόροι και είκοσι μειώσεις συντάξεων-, μεταξύ άλλων δεν είχαμε πανδημία και είχαμε ενενήντα αναμονές για ΜΕΘ.

Αυτά όμως δεν σας συμφέρουν, κυρίες και κύριοι του ΣΥΡΙΖΑ!

**ΘΕΟΔΩΡΑ (ΔΩΡΑ) ΑΥΓΕΡΗ:** (δεν ακούστηκε)

**ΦΩΤΕΙΝΗ ΑΡΑΜΠΑΤΖΗ:** Το καλύτερο όπλο για την αντιμετώπιση της πανδημίας είναι ο εμβολιασμός, ο οποίος πρέπει να μας βρίσκει σε αρραγές μέτωπο.

Βεβαίως, οι χαρακτηριστικές διαδρομές υμών του ΣΥΡΙΖΑ σε όλη αυτή την περίοδο ήταν ήξεις-αφήξεις: Την 1η Δεκεμβρίου ο κ. Τσίπρας καταψήφισε τον υποχρεωτικό εμβολιασμό στους άνω των εξήντα ετών. Στις 8 Δεκεμβρίου καταψήφισε τις αυστηρές ποινές στους αντιεμβολιαστές γονείς που δεν στέλνουν τα παιδιά τους στο σχολείο. Είναι το μήνυμα που στέλνετε για την πανδημία. Στις 7 Σεπτεμβρίου ο κ. Τσίπρας καταψήφισε τα αυστηρά πρόστιμα για τα πλαστά πιστοποιητικά εμβολιασμού. Στις 22 Ιουλίου ο κ. Τσίπρας καταψήφισε την υποχρεωτικότητα του εμβολιασμού των υγειονομικών. Γιατί όλο αυτό το διάστημα, διά του κ. Πολάκη και της ανοχής που επιδεικνύετε, κλείνετε σκοπίμως το μάτι και στους αντιεμβολιαστές και γέρνετε, όπως πάντα, και πλέετε σε δύο βάρκες.

Όσον αφορά -και κλείνω, κύριε Πρόεδρε- στην αυξημένη θνητότητα εκτός ΜΕΘ, στη μελέτη την οποία επικαλείστε και στην ίδια παράγραφο αναφέρεται ότι αυτό: α) αφορούσε λίγους, περίπου 5% των διασωληνωμένων, οι υπόλοιποι ήταν εντός ΜΕΘ και β) εν μέρει ίσως αφορά διαλογή των πιο βαριά πασχόντων ασθενών, άρα μη αιτιακή σχέση, άρα πρέπει να ερμηνευθεί με προσοχή.

Ο κ. Τσίπρας βεβαίως και εσείς αποκρύπτετε πάντοτε τα στοιχεία που δεν βολεύουν την ερμηνεία.

Ευχαριστώ.

**ΧΡΗΣΤΟΣ ΓΙΑΝΝΟΥΛΗΣ:** Τώρα καταλάβαμε γιατί δεν είστε Υπουργός.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Δημήτριος Βίτσας):** Κύριε Σκυλακάκη, έχετε τον λόγο για τρία λεπτά.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Είναι ιδιαίτερα δυσάρεστο όταν στην Αίθουσα αυτή γίνεται αντιπολίτευση με βάση τα στοιχεία των θανάτων των συμπολιτών μας ή αυτών που είναι στην τραγική θέση να είναι διασωληνωμένοι. Θα ήταν ένα θέμα στο οποίο ιδανικά θα είχαμε πολύ καλύτερες πιθανότητες να αντιμετωπίσουμε την πανδημία, εάν ήμασταν πολύ περισσότερο ενωμένοι ως κοινωνία και ως πολιτικό σύστημα.

Ειδικότερα τώρα στο θέμα του εμβολιασμού, το οποίο είναι καθοριστικό για την επιβίωση των ανθρώπων, διότι όταν φτάσει κανείς στη ΜΕΘ οι πιθανότητες ούτως ή άλλως -αυτό λέει η μελέτη- είναι πολύ δύσκολες. Κάποιοι συμπολίτες μας τα καταφέρνουν και πολλοί άλλοι δεν τα καταφέρνουν. Όταν το σύστημα πιέζεται -αυτό λέει η μελέτη- η θνητότητα ανεβαίνει και όταν το σύστημα πιέζεται και έχει πάρα πολλούς διασωληνωμένους κάποιοι μένουν εκτός ΜΕΘ και κάποιοι μπορεί να είναι περισσότερο βαριά και τότε κάνουν οι γιατροί την πολύ δύσκολη επιλογή να αποφασίσουν ποιον θα βάλουν στη ΜΕΘ, ανάλογα με την ηλικία και το τι μπορεί να συμβαίνει με βάση τα ιατρικά πρωτόκολλα, και ποιον όχι.

Στην πράξη, σε ό,τι αφορά το άλλο μελαγχολικό στοιχείο, τον αριθμό των θανάτων, η Ελλάδα από την αρχή της πανδημίας -γιατί αυτό μετράμε και το να ψάχνετε να κάνετε μέτρηση με βάση το ποια χώρα βρίσκεται στην κορυφή ενός κύματος είναι προφανώς μη λογικό, αυτό που μετράει είναι το πώς έχει αντιμετωπίσει συνολικά την πανδημία-, η Ελλάδα, με βάση τα τελευταία στοιχεία, είναι καλύτερα και από την Ιταλία και από την Ισπανία.

Δυστυχώς, έχουμε αυτό το κύμα των θανάτων και μια πολύ επικίνδυνη μετάλλαξη, τη «Δέλτα», και έχουμε επτακόσιους συνανθρώπους μας διασωληνωμένους. Το κλειδί της διασωλήνωσης είναι η έλλειψη εμβολιασμού. Εάν υπήρχε επαρκής εμβολιασμός, οι διασωληνωμένοι δεν θα ήταν ούτε το 1/3 ούτε το 1/4 από αυτούς που είναι τώρα, γιατί δεν θα υπήρχε και η αντίστοιχη μεταδοτικότητα και θα είχαν σωθεί χιλιάδες ζωές. Αυτή η έλλειψη εμβολιασμού οφείλεται σε σημαντικό βαθμό στο γεγονός ότι δεν υπήρχε αρραγής ενότητα. Αντίθετα, ακόμη και χτες στη Βουλή άκουσα εκπρόσωπο της Αντιπολίτευσης να μιλάει για χαράτσι στους ανθρώπους που τους ζητάμε υποχρεωτικό εμβολιασμό. Άκουσα τη λέξη «χαράτσι», την οποία τη χρησιμοποιούμε όταν υπάρχει ένα εχθρικό κράτος το οποίο πιέζει κάποιους αδίκως και τους παίρνει τα χρήματά τους. Σας διαβεβαιώ ότι δεν έχουμε βάλει τίποτα στον προϋπολογισμό από αυτό το «χαράτσι». Δεν θέλω να πάρω ούτε ένα ευρώ από αυτό το «χαράτσι». Θέλω οι άνθρωποι να εμβολιαστούν. Το θέλετε κι εσείς ειλικρινά; Αν το θέλετε, γιατί μονίμως τους κλείνετε το μάτι; Γιατί; Όχι όλοι, αλλά επαρκής αριθμός από εσάς. Κλείνετε το μάτι στο ότι...

**ΑΝΝΑ ΒΑΓΕΝΑ - ΚΗΛΑΗΔΟΝΗ:** Ο ΣΥΡΙΖΑ φταίει πάλι!

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Δεν λέω ότι φταίει. Δεν έκανα καν αναφορά σε κόμμα, κυρία Βουλευτή.

**ΑΝΝΑ ΒΑΓΕΝΑ - ΚΗΛΑΗΔΟΝΗ:** Στον κ. Τσίπρα αναφερθήκατε.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Προσπαθώ να εξηγήσω ότι το θέμα του εμβολιασμού δεν είναι θέμα μικροκομματικής και μικροπολιτικής αντιπαράθεσης. Το θέμα της πανδημίας θέλει πολύ μεγαλύτερη ευθύνη. Ουδείς αλάθητος σ’ αυτή την τεράστια οικονομική και υγειονομική καταστροφή που υφίσταται ο πλανήτης...

**ΑΝΝΑ ΒΑΓΕΝΑ - ΚΗΛΑΗΔΟΝΗ:** Αναλάβετε τις ευθύνες σας!

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Δεν γίνεται έτσι, κύριε Πρόεδρε.

(Θόρυβος - διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Με συγχωρείτε, με συγχωρείτε.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Αυτό είναι ένδειξη του τρόπου αντιπαράθεσης. Σας απασχολεί δυστυχώς πολύ περισσότερο η πολιτική αντιπαράθεση από το τι συμβαίνει στην πραγματική ζωή των ανθρώπων.

**ΘΕΟΔΩΡΑ (ΔΩΡΑ) ΑΥΓΕΡΗ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Δημήτριος Βίτσας):** Δεν είπε κάτι που σας έθιξε.

**ΘΕΟΔΩΡΑ (ΔΩΡΑ) ΑΥΓΕΡΗ:** Ναι, αλλά θα ήθελα τον λόγο επί προσωπικού.

**ΠΡΟΕΔΡΕΥΩΝ (Δημήτριος Βίτσας):** Αν ήταν εδώ ο κ. Πολάκης θα μπορούσε να ζητήσει επί προσωπικού, αλλά εσάς δεν σας έθιξε. Καθίστε λίγο, όποιος ζητάει επί προσωπικού δεν σημαίνει ότι παίρνει τον λόγο. Εκτιμώ ότι δεν είπε κάτι. Είπατε για μια έρευνα. Δεν αμφισβήτησε η κ. Αραμπατζή ότι υπάρχει η έρευνα και ότι λέει αυτά που λέτε.

**ΘΕΟΔΩΡΑ (ΔΩΡΑ) ΑΥΓΕΡΗ:** Κύριε Πρόεδρε, αφήστε με να εξηγήσω για ένα λεπτό.

**ΦΩΤΕΙΝΗ ΑΡΑΜΠΑΤΖΗ:** Δεν υπάρχει προσωπικό.

**ΠΡΟΕΔΡΕΥΩΝ (Δημήτριος Βίτσας):** Ορίστε, πείτε μας, αν και νομίζω ότι κακώς ξεκινήσαμε αυτή τη φάμπρικα. Πείτε, αφού θέλετε, για ένα λεπτό.

**ΘΕΟΔΩΡΑ (ΔΩΡΑ) ΑΥΓΕΡΗ:** Διαφωνώ μαζί σας, αλλά μάλλον δεν ακούσατε το όνομά μου.

Δεν θα αναφερθώ σε αυτά που είπε ο προλαλήσας Υπουργός. Ούτως ή άλλως προσπάθησε να δικαιολογήσει τα αδικαιολόγητα.

Κύρια Εκπρόσωπε, αναφερθήκατε στο όνομά μου και κάνατε επίκληση αρκετές φορές. Προφανώς το κάνατε, γιατί καταλαβαίνω τη δυσχερή θέση στην οποία βρίσκεστε, για να δικαιολογήσετε τα αδικαιολόγητα, αλλά ούτε από εσάς ούτε από τον Υπουργό της Νέας Δημοκρατίας ακούσαμε τελικά: Γνώριζε ή δεν γνώριζε ο Πρωθυπουργός την ύπαρξη αυτής της έρευνας; Αυτό είναι το ερώτημα. Σ’ αυτό καλείστε να απαντήσετε. Και δεν με πειράζει που επικαλεστήκατε αρκετές φορές το όνομά μου. Να είστε καλά.

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Δημήτριος Βίτσας):** Απλά θέλω να σας πω, κυρία Αυγέρη, ότι αυτό που είπατε δεν είναι επί προσωπικού.

**ΘΕΟΔΩΡΑ (ΔΩΡΑ) ΑΥΓΕΡΗ:** ...(δεν ακούστηκε)

**ΠΡΟΕΔΡΕΥΩΝ (Δημήτριος Βίτσας):** Τώρα θα δω τι θα απαντήσει ο Κοινοβουλευτικός Εκπρόσωπος, γιατί αυτή είναι απάντηση Κοινοβουλευτικού Εκπροσώπου.

Κύριε Τσακαλώτο, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Πρόεδρε, θα επικαλεστώ τη μακρά θητεία μου στο πανεπιστήμιο, όχι για να αποδείξω ότι ξέρω περισσότερα από εσάς ή από εμάς για τα υγειονομικά, αλλά για να μοιραστώ την εμπειρία μου. Για παράδειγμα, φοιτητές που δεν ξέρουν να απαντήσουν την ερώτηση που τέθηκε. Δηλαδή ένας φοιτητής που θα τον ρωτήσεις ποια είναι η επίδραση του πληθωρισμού στα εισοδήματα των φτωχών και θα απαντήσει ότι πρέπει να έχουμε φιλελευθεροποίηση στην αγορά ενέργειας, δεν θα πάρει πολύ υψηλό βαθμό. Από επιείκεια στην Ελλάδα τούς δίνουμε δύο-τρεις βαθμούς στο δέκα. Στη Βρετανία παίρνουν μηδέν.

Η ερώτηση ήταν πολύ συγκεκριμένη και κατάλαβα, κυρία Αραμπατζή και κύριε Σκυλακάκη, ότι δεν έχετε συζητήσει ακόμα με τον Πρωθυπουργό και δεν έχετε βγάλει γραμμή. Αυτό κατάλαβα. Διότι η ερώτηση ήταν πάρα πολύ συγκεκριμένη. Ο κύριος Πρωθυπουργός, που τον ακούσαμε όλοι και όλες, είπε ότι δεν έχει δει καμμία μελέτη που αποδεικνύει ότι υπάρχουν ενδείξεις ότι έχει διαφορά σε πόσο κίνδυνο εκτίθεται ένας άνθρωπος που είναι διασωληνωμένος εντός ΜΕΘ και εκτός ΜΕΘ. Αυτό είπε. Τον ακούσατε όλοι και όλες, τον ακούσαμε κι εμείς. Και βγαίνει τώρα η μελέτη που λέει ότι εκτός ΜΕΘ αυξάνεται κατά 87% η πιθανότητα να πεθάνει κανείς και αυτός είναι ένας μέσος όρος, το λέει και αυτό η μελέτη, γιατί σε κάποια νοσοκομεία μπορεί να είναι πολύ μεγαλύτερο το ποσοστό.

Αυτή τη μελέτη θα μπορούσε να την έχει ο Πρωθυπουργός από τον Μάιο. Αυτή ήταν η ερώτηση που έπρεπε να απαντήσετε. Και απαντήσατε στα πάντα εκτός αυτού. Δεν το ήξερε; Δεν το διάβασε; Να πει: «Συγγνώμη, ήταν λάθος μου που δεν το ήξερα και είπα αυτό. Το παίρνω πίσω.». Το ήξερε και μας κοροϊδεύει; Αυτό σάς ρώτησε και ο Κοινοβουλευτικός Εκπρόσωπος της Ελληνικής Λύσης και η κ. Αυγέρη και απαντήσατε οτιδήποτε εκτός αυτού.

Είπατε ότι παίζουμε εμείς με τους θανάτους. Το Μάτι το θυμάστε; Μήπως θυμάστε όταν έλεγε ο Πρωθυπουργός να παραιτηθεί ο κ. Ξανθός, επειδή υπήρχαν σαράντα θάνατοι για την κοινή γρίπη, όταν στη Γαλλία εκείνη τη στιγμή υπήρχαν δύο χιλιάδες;

Αφήστε το αυτό, γιατί θα είμαι κι εγώ εκτός θέματος. Όμως, μπορείτε να συνεννοηθείτε με τον κύριο Πρωθυπουργό σας και να βρείτε ποια είναι η απάντηση σε αυτή την πολύ απλή ερώτηση;

Δεν παίζουμε εμείς με τους θανάτους. Δεν το κάναμε ποτέ και δεν θα το κάνουμε τώρα, αλλά, όταν ένας καθηγητής Πνευμονολογίας, ο κ. Λυκούδης, μας λέει ότι έχουμε μεγαλύτερη θνησιμότητα από άλλες χώρες, δηλαδή σε σχέση με τα κρούσματα πόσοι πεθαίνουν, όλοι μας πρέπει να αναρωτηθούμε γιατί και να δούμε πώς θα το αντιμετωπίσουμε. Αυτό δεν είναι ότι παίζεις με τους θανάτους, είναι ότι δείχνεις μια αγωνία για το πού είμαστε και πώς μπορούμε να αντιμετωπίσουμε το πρόβλημα από κοινού.

Κύριε Σκυλακάκη, ξέρετε τι έχω πει εγώ, τι έχει πει ο κ. Τσίπρας, τι έχει πει επίσημα το κόμμα για τους εμβολιασμούς. Δεν σας συμφέρει να το συνεχίζετε αυτό, όχι γιατί δεν καταλαβαίνετε. Δεν σας συμφέρει για το ίδιο το έργο, που το ίδιο το έργο είναι να αντιμετωπίσουμε αυτή την κρίση. Το μικροπολιτικό ότι «εσείς δεν είστε με τους εμβολιασμούς κι εμείς είμαστε» πολύ λίγους πόντους σάς δίνει και πολύ μεγάλη ζημιά κάνει στην κοινή μας προσπάθεια.

Λέω και στον προϋπολογισμό και στα ζητήματα που προκύπτουν να είστε καλύτερα ετοιμασμένοι και να ξέρετε ποια είναι η απάντηση στην ερώτηση που τέθηκε και όχι στην ερώτηση που θέλετε να απαντήσετε.

Τελειώνω μ’ αυτό, κύριε Πρόεδρε: Στις 12 κάθε μεσημέρι «Στο Κόκκινο» Θεσσαλονίκης υπάρχει μια εκπομπή του κ. Σιχλετίδη που «τρολάρει» όλους και πάντα αρχίζει ένα κομμάτι με το «σε απόλυτο αδιέξοδο και σε πανικό η Κουμουνδούρου». Έτσι αρχίζει.

Νομίζω, όμως, ότι αυτό ταιριάζει σε εσάς, γιατί δεν έχετε ούτε πια το ένστικτο να βρείτε κάποια πειστική απάντηση και θεωρείτε ότι απαντώντας σε άλλα ερωτήματα μπορείτε να το καλύψετε. Νομίζω ότι είστε σε πανικό και σε απόλυτο αδιέξοδο. Θα μπορούσατε με μια απλή συγγνώμη να το λύσετε, αλλά όπως λέει ο κ. Σταϊκούρας, είστε πιο συνεπείς, είστε πιο έντιμοι, είστε πιο διορατικοί, αλλά το «συγγνώμη» δεν το έχετε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Βίτσας):** Ο κ. Σκυλακάκης έχει τον λόγο και αμέσως μετά ο κ. Μυλωνάκης …

**ΚΩΝΣΤΑΝΤΙΝΟΣ ΧΗΤΑΣ:** Σε όλα μαζί να απαντήσει, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Αφήστε το, γιατί η όλη ιστορία ξεκίνησε…

**ΚΩΝΣΤΑΝΤΙΝΟΣ ΧΗΤΑΣ:** …(δεν ακούστηκε)

**ΠΡΟΕΔΡΕΥΩΝ (Δημήτριος Βίτσας):** Άρα θα το κλείσει ο κ. Μυλωνάκης.

Κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Θα σας διαβάσω μια είδηση: «Τρεις άνθρωποι στο νησί περίμεναν εναγωνίως για μια κλίνη σε ΜΕΘ. Τελικώς οι δύο δεν τα κατάφεραν, παρ’ ότι ο ένας μεταφέρθηκε σε ΜΕΘ την τελευταία στιγμή. Στο νοσοκομείο του νησιού υπάρχει εντατική με πέντε κλίνες, οι οποίες όμως δεν λειτουργούν λόγω έλλειψης προσωπικού.».

Η είδηση αυτή ξέρετε από πότε είναι; Είναι από τις 19-1-2019. Ο καταγγέλλων είναι ο κ. Μιχάλης Γιαννακός, αν τον έχετε ακούσει, αυτός που έκανε τις τελευταίες…

**ΕΥΚΛΕΙΔΗΣ ΤΣΑΚΑΛΩΤΟΣ:** Αυτό σάς είπε ο Πρωθυπουργός να πείτε; Αυτό είναι η απάντηση στο ερώτημα που σας θέσαμε; Έλεος!

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Αφήστε, κύριε Τσακαλώτε. Να πούμε λίγο την πραγματικότητα. Καταλαβαίνω ότι σας ενοχλεί η απάντηση. Οι ΜΕΘ, όπως ξέρετε, κύριε Τσακαλώτε, δεν είναι σαν δόντια δράκου, να τα πετάς και να φυτρώνουν.

**ΕΥΚΛΕΙΔΗΣ ΤΣΑΚΑΛΩΤΟΣ:** Άκου τι λέει!

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Προετοιμάζονται οι ΜΕΘ, κύριε Τσακαλώτε. Μπορείτε να μη διακόπτετε; Μπορείτε να με αφήσετε να ολοκληρώσω; Σας ενοχλεί η αλήθεια; Σας ενοχλεί βαθιά η αλήθεια.

**ΠΡΟΕΔΡΕΥΩΝ (Δημήτριος Βίτσας):** Μπορείτε να ολοκληρώσετε, κύριε Υπουργέ.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Η αλήθεια βαθιά ενοχλεί την Αντιπολίτευση.

**ΜΕΡΟΠΗ ΤΖΟΥΦΗ:** Υπάρχει έτοιμος τομέας εξοπλισμένος, κύριε Υπουργέ! Κοιτάξτε το.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Παραλάβαμε πεντακόσιες εξήντα έξι ΜΕΘ, κάπου εκεί, κάτω από εξακόσιες. Τις πολλαπλασιάσαμε. Σήμερα υπάρχουν επτακόσιες για COVID συν οι άλλες.

**ΕΥΚΛΕΙΔΗΣ ΤΣΑΚΑΛΩΤΟΣ:** Άλλη ερώτηση. Θα απαντήσετε στο ερώτημα; Δεν είναι αυτό που σας ρωτάμε. Αυτό είναι άλλη συζήτηση.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Θα απαντήσω όπως θέλω, κύριε Τσακαλώτε. Η απάντηση, λοιπόν, είναι πολύ απλή. Όταν υπάρχει έλλειψη ΜΕΘ, αυξάνεται η θνησιμότητα. Αυτό λέει αυτή η ιστορία. Όταν υπάρχει μεγάλος αριθμός διασωληνωμένων στις υφιστάμενες ΜΕΘ, αυξάνεται η θνησιμότητα. Η αιτιώδης σχέση -για να απαντήσουμε και στην ερώτηση του φοιτητού- προκύπτει όταν αυτός που έχει μείνει απέξω -ένας μικρός αριθμός που έμεινε απέξω και ελπίζω να μη μένει ούτε ένας- αν είναι πιο βαριά η περίπτωσή του απ’ αυτόν που μπήκε μέσα. Αν είναι πιο βαριά η περίπτωση, επιστημονικά λέει ο κ. Τσιόδρας -όχι κανένας άσχετος- δεν μπορούμε να βάλουμε την αιτιώδη σχέση. Είναι πολύ απλό. Αν κάποιος είναι ενενήντα πέντε ετών και δυστυχώς έχουν επιλέξει οι γιατροί να βάλουν έναν τριανταοκτάρη -γιατί αυτά είναι τα πραγματικά ανθρώπινα δράματα που έχουν να αντιμετωπίσουν σήμερα οι γιατροί μας-, ο ενενήντα πέντε ετών έχει πολύ μεγαλύτερη πιθανότητα να πεθάνει. Αυτό λέει η μελέτη.

**ΜΕΡΟΠΗ ΤΖΟΥΦΗ:** Δεν λέει αυτό.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Αυτό λέει. Μπορεί να είναι και κάτι άλλο. Εγώ δεν αποκλείω να είναι και κάτι άλλο. Δεν είμαι φανατικός καθ’ οιονδήποτε τρόπο. Όμως, η πραγματικότητα είναι ότι ψάχνουμε να βρούμε αναισθησιολόγους, γιατί ΜΕΘ χωρίς αναισθησιολόγους δεν γίνεται και βάζουμε ειδικά κίνητρα…

**ΚΩΝΣΤΑΝΤΙΝΟΣ ΧΗΤΑΣ:** Είναι σε αναστολή επτάμισι χιλιάδες!

**ΜΕΡΟΠΗ ΤΖΟΥΦΗ:** Υπάρχει προσωπικό. Επιτάξτε το για τα COVID περιστατικά, όχι τα non COVID!

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Αφήστε να τελειώσω, κυρία μου.

**ΠΡΟΕΔΡΕΥΩΝ (Δημήτριος Βίτσας):** Να ηρεμήσουμε όλοι, παρακαλώ.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Δεν γίνεται αυτό. Μία φράση θέλω να πω και με διακόπτει.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, ολοκληρώστε, σας παρακαλώ.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Είναι δυνατόν την ώρα που μιλάω να με διακόπτουν; Δεν γίνεται αυτό.

**ΣΤΑΥΡΟΣ ΚΑΛΑΦΑΤΗΣ (Υφυπουργός Εσωτερικών):** Είναι διαδικασία αυτή τώρα;

**ΠΡΟΕΔΡΕΥΩΝ (Δημήτριος Βίτσας):** Ο κύριος Υπουργός να ολοκληρώσει, ο άλλος Υπουργός να μην υποδεικνύει τη διαδικασία. Υπάρχει Προεδρείο. Σας παρακαλώ. Κι εγώ θα ήθελα να είμαι από κάτω τώρα, αλλά αυτό είναι άλλο θέμα. Θα ολοκληρώσει ο Υπουργός, θα πει μία κουβέντα ο κ. Μυλωνάκης, για να συνεχίσουμε. Έχουμε τον κ. Καλαφάτη και περιμένει υπομονετικά.

Συνεχίστε, κύριε Υπουργέ.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Οι αναισθησιολόγοι που ψάχνουμε έχουν φύγει από τη χώρα, οι περισσότεροι. Το ξέρουμε όλοι για ποιους λόγους. Δεν έχουμε αρκετούς.

**ΑΝΝΑ ΒΑΓΕΝΑ - ΚΗΛΑΗΔΟΝΗ:** Ο ΣΥΡΙΖΑ τους έδιωξε! Είναι δύο χρόνια!

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Δεν μπορείς να εκπαιδεύσεις έναν αναισθησιολόγο από τη μια μέρα στην άλλη. Παίρνει χρόνια η ειδίκευση. Είναι πραγματικά προβλήματα αυτά και, αντί να φωνασκείτε, ας συζητήσουμε πώς θα λύσουμε τα πραγματικά προβλήματα. Αυτό είναι που ενδιαφέρει τους πολίτες τούτη την ώρα.

**ΠΡΟΕΔΡΕΥΩΝ (Δημήτριος Βίτσας):** Κύριε Μυλωνάκη, έχετε τον λόγο για ένα λεπτό.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, κυρία Αραμπατζή, η Ελληνική Λύση με σοβαρό, νηφάλιο και λογικό τρόπο παρουσίασε αυτή τη δήλωση, η οποία για τον ελληνικό λαό είναι πρωτεύουσα.

Είμαστε ιδιαίτερα προσεκτικοί, κυρία Αραμπατζή, και δεν αποκαλέσαμε τον Πρωθυπουργό ψεύτη, όμως είπαμε ότι εψεύσθη ενώπιον του ελληνικού λαού και της Βουλής των Ελλήνων. Αυτό το οποίο έχουμε τονίσει κατ’ επανάληψη είναι ότι ο κύριος Υπουργός, τον οποίο σέβομαι και εκτιμώ και το γνωρίζει καλά ο κ. Σκυλακάκης, μίλησε για κάποιους ανθρώπους οι οποίοι έχασαν τη ζωή τους.

Κύριε Υπουργέ, και ένας άνθρωπος να χάσει τη ζωή του από ευθύνη δική μας είναι ένα μεγάλο γεγονός και η ευθύνη πλέον της Κυβέρνησης απεδείχθη. Μιλήσατε για επτακόσιες ΜΕΘ, διασωληνωμένους. Δεν είναι οι ΜΕΘ και οι επτακόσιες κανονικές ΜΕΘ. Πώς να το πούμε δηλαδή; Γι’ αυτές κάνει λόγο η μελέτη την οποία καταθέσαμε πρώτοι εδώ του κ. Τσιόδρα και του κυρίου πνευμονολόγου. Δεν είναι δυνατό να πιστεύουμε και να κάνουμε λόγο για «μαϊμού» ΜΕΘ, χωρίς ειδικούς γιατρούς, χωρίς νοσηλευτικό προσωπικό, αλλά σ’ ένα κρεβάτι εκστρατείας. Όλα αυτά αφορούν τους κυβερνητικούς χειρισμούς.

Έπρεπε η πολιτεία, κύριε Υπουργέ -και δεν το λέω σε εσάς, διότι εσείς είστε των Οικονομικών, αλλά στο Υπουργείο Υγείας ή στον κύριο Πρωθυπουργό, ο οποίος προφανώς και γνώριζε τη μελέτη από τον Μάιο, δεν είναι δυνατόν ένας Πρωθυπουργός να μη τη γνωρίζει- να έχει όλα τα όπλα για να προστατεύσει τον ελληνικό λαό.

Το εμβόλιο, όπως είπε και ο καθηγητής Φάουτσι, είναι το έσχατο όπλο, επειδή γι’ αυτό μιλάτε συνέχεια.

Και επειδή, κύριε Υπουργέ, συνεχίζετε και δεν ζητάτε ούτε μια συγγνώμη έστω από αυτούς οι οποίοι έχασαν τη ζωή τους και από τον ελληνικό λαό, η Ελληνική Λύση εδώ και τώρα ζητάει εκλογές!

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει ο Υφυπουργός Εσωτερικών κ. Σταύρος Καλαφάτης.

**ΣΤΑΥΡΟΣ ΚΑΛΑΦΑΤΗΣ (Υφυπουργός Εσωτερικών):** Ευχαριστώ πολύ, κύριε Πρόεδρε.

Κατ’ αρχάς να πω ότι οι αήθεις επιθέσεις και οι προσβλητικοί χαρακτηρισμοί στο πρόσωπο του Πρωθυπουργού κατά κύριο λόγο χαρακτηρίζουν αυτούς που εκφέρουν αυτούς τους χαρακτηρισμούς και δείχνουν βεβαίως και το επίπεδο της πολιτικής αντιπαράθεσης που έχουν επιλέξει κάποιοι εκ των συναδέλφων.

Επίσης, από τη σημερινή διαδικασία πραγματικά υπήρξε μία αποκάλυψη. Φαίνεται πλέον εντελώς ξεκάθαρα αυτό που ισχυριζόμαστε στη Νέα Δημοκρατία εδώ και καιρό, ότι η Αντιπολίτευση και πολλοί Βουλευτές της Αντιπολίτευσης και της Αξιωματικής Αντιπολίτευσης παίζουν διπλό παιχνίδι, κύριε Τσακαλώτο. Ναι, στέλνετε θολά μηνύματα, κύριε Τσακαλώτο, στην παράταξή σας. Κλείνετε το μάτι, κύριε Τσακαλώτο. Άλλον λόγο εκφράζει ο κ. Τσίπρας για το θεαθήναι και άλλος λόγος ουσιαστικά εννοείται από μεγαλοστελέχη σας, όπως ο πρώην Υπουργός, ο κ. Πολάκης. Αυτή είναι η πραγματικότητα. Και αν χαρακτηρίζουμε ως έσχατο όπλο το εμβόλιο, επίσης κλείνουμε το μάτι στους εμβολιαστές, γιατί το εμβόλιο θα έπρεπε να είναι η πρώτη μας προτεραιότητα.

Ας έρθουμε τώρα στον προϋπολογισμό. Κυρίες και κύριοι συνάδελφοι, η διαπίστωση είναι πλέον κοινή. Η οικονομία μας απελευθερώθηκε, διέψευσε τις Κασσάνδρες και εκτινάσσεται σαν συμπιεσμένο ελατήριο. Και αυτό γιατί η χώρα μας ανέκτησε την εμπιστοσύνη των διεθνών αγορών, δανείζεται με ιστορικά χαμηλά επιτόκια και γίνεται ελκυστικός προορισμός νέων επενδύσεων, γιατί προχώρησαν και συνεχίζονται οι μεταρρυθμίσεις που μειώνουν φόρους και βελτιώνουν το επενδυτικό περιβάλλον, γιατί το κράτος έκανε άλμα στην ψηφιακή εποχή, περιορίζει τη γραφειοκρατία και βρίσκεται πιο κοντά στον πολίτη, γιατί δρομολογήσαμε συγκροτημένες πολιτικές πράσινης και ψηφιακής μετάβασης, που περνούν τη χώρα μας από το σήμερα στο αύριο, γιατί η Κυβέρνηση διαθέτοντας 43 δισεκατομμύρια ευρώ για τη στήριξη επιχειρήσεων, εργαζόμενων και ανέργων κράτησε όρθιο τον παραγωγικό ιστό, γιατί έχουμε στη διάθεσή μας για τα επόμενα επτά χρόνια κοινοτικούς πόρους πάνω από 70 δισεκατομμύρια ευρώ.

Στον χρόνο που πέρασε, παρά τις αβεβαιότητες της πανδημίας, μειώθηκαν τα κόκκινα δάνεια και αυξήθηκαν οι καταθέσεις νοικοκυριών και επιχειρήσεων, βελτιώθηκε και εξακολουθεί να βελτιώνεται το οικονομικό κλίμα, αυξάνονται οι εξαγωγές και έρχονται νέες επενδύσεις, αναπτύσσονται νέες επιχειρήσεις, που ήδη ξεπερνούν εκείνες που είχαμε πριν από την υγειονομική κρίση, δημιουργούνται νέες και καλύτερα αμειβόμενες θέσεις εργασίας, αυξάνεται το διαθέσιμο εισόδημα των νοικοκυριών και όλα αυτά πιστοποιούνται στο ρυθμό ανάπτυξης, που φέτος αναμένεται να ξεπεράσει το 7% του ΑΕΠ.

Κυρίες και κύριοι συνάδελφοι, την ίδια στιγμή ο Πρωθυπουργός Κυριάκος Μητσοτάκης και η Κυβέρνηση αναπτύσσουμε στοχευμένες δράσεις για την αντιμετώπιση χρόνιων προβλημάτων και την αξιοποίηση των συγκριτικών πλεονεκτημάτων της Θεσσαλονίκης, της Μακεδονίας και της Θράκης. Ξεμπλοκάρουμε έργα που καθιερώθηκαν στα χαρτιά και τα συρτάρια και προωθούμε δεκάδες άλλα, που αναβαθμίζουν την εικόνα και την ελκυστικότητα ολόκληρης της περιοχής. Αναπτύσσουμε δράσεις που διασφαλίζουν μια νέα, αισιόδοξη προοπτική, επανατοποθετούμε τη Μακεδονία και τη Θράκη στον χάρτη της Νοτιοανατολικής Ευρώπης.

Ανάμεσα στα πολλά άλλα καταρτίστηκε για τη δυτική Μακεδονία Σχέδιο Δίκαιης Αναπτυξιακής Μετάβασης από τον λιγνίτη σε ένα νέο αναπτυξιακό πρότυπο, με επενδύσεις που θα ξεπεράσουν τα 7 δισεκατομμύρια ευρώ. Καταρτίστηκε παράλληλα και ήδη εφαρμόζεται Ειδικό Μεταβατικό Πρόγραμμα, που καλύπτει τις άμεσες ανάγκες των λιγνιτικών περιοχών και πριμοδοτεί την δημιουργία χιλιάδων νέων θέσεων εργασίας. Απεγκλωβίστηκε και προχωρά η κατασκευή του βόρειου τμήματος του Ε65, που θα βγάλει τη δυτική Μακεδονία από την απομόνωση και θα ενισχύσει την πορεία της στο μέλλον. Αναβαθμίζονται οι υποδομές ύδρευσης στη δυτική Μακεδονία και προχωρούν τα εγγειοβελτιωτικά έργα στη Χαλκιδική. Προχωρούν σημαντικά έργα υποδομών στους οδικούς άξονες και προωθείται σχέδιο για να αναβαθμιστούν οι χερσαίες πύλες εισόδου στη χώρα. Ηλεκτροδοτείται η σιδηροδρομική σύνδεση της Αλεξανδρούπολης με το Ορμένιο. Εγκρίθηκαν οι μελέτες για να προχωρήσει η Περιφερειακή της Αλεξανδρούπολης, που θα συνδέει το λιμάνι με τον κλάδο προς την Εγνατία Οδό. Δημοπρατήθηκε η αναβάθμιση του σιδηροδρομικού δικτύου ως τους Τοξότες Ξάνθης. Προχωρά στην Περιφέρεια Ανατολικής Μακεδονίας - Θράκης η κατασκευή δικτύου φυσικού αερίου, σταθμού αποθήκευσης υγροποιημένου αερίου, καθώς και αγωγού διασύνδεσης με το εθνικό σύστημα διανομής. Δρομολογήθηκαν οι διαδικασίες για την ανέγερση δικαστικών μεγάρων σε Κιλκίς και Σέρρες μέσω ΣΔΙΤ.

Κυρίες και κύριοι συνάδελφοι, η Θεσσαλονίκη, η Μακεδονία και η Θράκη αποκτούν υποδομές και υποδέχονται δράσεις που φέρνουν νέες επενδύσεις και νέες θέσεις δουλειάς. Παγκόσμιοι κολοσσοί, όπως η «PFIZER» και η «CISCO» βρίσκονται ήδη στη Θεσσαλονίκη και στέλνουν ξεκάθαρο μήνυμα από το μέλλον.

Παράλληλα δρομολογήθηκαν και προχωρούν μείζονος σημασίας έργα. Ολοκληρώθηκε ήδη το πρώτο τμήμα του δρόμου Θεσσαλονίκης - Πολυγύρου. Έχει ήδη κατασκευαστεί το 80% της γραμμής του μετρό και, όπως δεσμευτήκαμε, τα βαγόνια θα τρέξουν στις ράγες τους στο τέλος του 2023.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Προετοιμάζονται παράλληλα σημαντικές επεκτάσεις προς τη δυτική Θεσσαλονίκη και βεβαίως και στο αεροδρόμιο. Ενισχύθηκε και έφθασε από τα διακόσια πενήντα στα τετρακόσια πενήντα λεωφορεία ο στόλος του ΟΑΣΘ, ενώ προχωρά και ο διεθνής διαγωνισμός για την αγορά καινούργιων. Μπαίνει στην αρχή του χρόνου προσωρινός ανάδοχος για το Flyover. Προχωρούν τα έργα βελτίωσης στην 6η Προβλήτα και τη διασύνδεση του λιμανιού με την ΠΑΘΕ και την Εγνατία. Προκηρύχθηκε η σιδηροδρομική σύνδεση για το λιμάνι και τον προαστιακό της δυτικής Θεσσαλονίκης. Έρχεται τις επόμενες μέρες ο διαγωνισμός για την οδική σύνδεση του Παιδιατρικού Νοσοκομείου Φιλύρου. Μπήκαν μπουλντόζες για την ανάπλαση του πρώην Στρατοπέδου «Παύλου Μελά» σε Μητροπολιτικό Πάρκο Πολιτισμού και Αναψυχής.

Λύθηκε το πρόβλημα που βασάνιζε τετρακόσιες οικογένειες στην περιοχή Μετεώρων της Θεσσαλονίκης. Συγκροτείται με συντονισμό του τομέα Μακεδονίας - Θράκης task force για την προώθηση της ενοποίησης του θαλάσσιου παραλιακού μετώπου. Προχωρούν οι διαδικασίες για την ανέγερση γηπέδου του ΠΑΟΚ και τη μετακόμιση του Άρη σε νέες αθλητικές εγκαταστάσεις, ενώ λύθηκε και το πρόβλημα των εκτάσεων που ανήκαν στον Γυμναστικό Σύλλογο «ΗΡΑΚΛΗΣ». Προχωρούν οι διαδικασίες για την ανάπλαση του χώρου της Διεθνούς Εκθέσεως Θεσσαλονίκης, με σύγχρονο εκθεσιακό και συνεδριακό κέντρο και χώρο πρασίνου, και την επέκταση του προαστιακού σιδηρόδρομου προς τα δυτικά και την κατασκευή Παιδιατρικού Νοσοκομείου στο Φίλυρο και τη δημιουργία Μουσείου Ολοκαυτώματος, με λύση που δόθηκε στο χρόνιο πολεοδομικό πρόβλημα.

Κλείνοντας, κυρίες και κύριοι συνάδελφοι, οι Θεσσαλονικείς, οι Μακεδόνες και Θρακιώτες λέμε ναι στη συνέχιση των έργων που αλλάζουν την εικόνα της χώρας, ναι στη συνέχιση της πολιτικής που φέρνει νέες επενδύσεις, νέες επιχειρήσεις και νέες δουλειές, ναι στις πολιτικές που οδηγούν σε ατομική προκοπή και συλλογική πρόοδο, ναι στις προοδευτικές πολιτικές που προωθεί ο Πρωθυπουργός Κυριάκος Μητσοτάκης και η Κυβέρνηση, ναι στον προϋπολογισμό του 2022.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε και εμείς, κύριε Καλαφάτη.

Καλησπέρα σας και από εμένα. Χρόνια πολλά σε όσους και όσες γιορτάζουν σήμερα.

Τον λόγο έχει ο κ. Κλέων Γρηγοριάδης, Κοινοβουλευτικός Εκπρόσωπος του ΜέΡΑ25.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ πολύ, κύριε Πρόεδρε, για τον λόγο που μου δίνετε. Ευχαριστώ πολύ τον κύριο που καθάρισε το μέρος, για να μην προσβληθώ από COVID-19. Ευχαριστώ όλους εσάς που θα μου κάνετε την τιμή να έχετε την υπομονή να με ακούσετε.

Ώστε, η οικονομία μας ορθοπόδησε. Και μιας και την ορθοποδήσατε, εκτινάχθηκε και σαν συμπιεσμένο ελατήριο, όπως είπε ο προλαλήσας συνάδελφος, ένα ελατήριο, το οποίο εκτινάχθηκε τόσο πολύ και ήταν τόσο συμπιεσμένο, που δεν το βρίσκουμε πουθενά!

Θα σας κάνω μια ερώτηση, για να τελειώνουμε, για να μην παίζουμε -είναι μια αγαπημένη φράση του πατέρα μου και μου αρέσει να την επαναλαμβάνω- «τις κουμπάρες» εδώ μέσα. Μιας και έχετε πετύχει τόσες λαμπρές επιδόσεις στην ανάπτυξη της οικονομίας, η οποία τρέχει σαν ξέφρενο άτι, καλπάζει, μιας και το σπιράλ εκτοξεύθηκε τόσο πολύ, που δεν μπορούμε πια να το βρούμε, έχετε καμμία απάντηση πρόχειρη, γιατί δεν αυξάνετε σε κανέναν απολύτως τομέα τις κρατικές δαπάνες για τον προϋπολογισμό του επόμενου έτους;

Τι θα τα κάνετε τα λεφτά; Μιας και βγάλατε τόσα λεφτά για όλους εμάς, τι θα τα κάνετε; Γιατί, πραγματικά, δεν αυξάνετε τις κρατικές δαπάνες σε κανέναν απολύτως τομέα και αναρωτιέται κανείς.

Κάθε φορά που λέω ότι η οικονομία είναι χάλια, ότι είναι πολύ χειρότερα από τα τελευταία δεκαπέντε χρόνια, είναι ο λόγος μου εναντίον του λόγου του προλαλήσαντος Βουλευτή ή του λόγου του κ. Σκυλακάκη ή του λόγου του κ. Γεωργιάδη ή του κ. Μητσοτάκη. Και ακούει κάποιος από την τηλεόραση και λέει «εντάξει, χάρηκα πολύ, λέει και ο Γρηγοριάδης τα δικά του, λέει και το ΜέΡΑ25 τα δικά του».

Ξέρετε ποιο είναι το πρόβλημα που έχετε εσείς και δεν έχουμε εμείς; Η αληθινή, η πραγματική ζωή εκεί έξω. Όποιος είναι εκεί έξω ζει κάθε μέρα αυτό που εσείς προσπαθείτε να αποκρύψετε. Και αν εγώ προσπαθώ να το αποκαλύψω και εσείς προσπαθείτε να το αποκρύψετε και αν το ΜέΡΑ25 θέλει να πει την αλήθεια και εσείς θέλει να πείτε μια άλλη, εικονική, αλήθεια, τότε, πιστέψτε με, έχετε έναν αντίπαλο και εμείς έναν επιστήθιο σύμμαχο: Την αλήθεια! Και η αλήθεια δεν είναι αόριστη έννοια. Είναι στο πετσί των ανθρώπων.

Οι άνθρωποι με λίγα λόγια, αγαπητές και αγαπητοί Βουλευτές της Συμπολίτευσης, που κρυώνουν κάθε βράδυ -και είναι παραπάνω από ένα εκατομμύριο- έχουν μια αίσθηση, της οποίας την ανάμνηση, όσοι είχατε την τύχη και την τιμή να γευθείτε, φοβάμαι ότι την έχετε απολέσει προ πολλού. Φοβάμαι, δηλαδή, ότι δεν μπορείτε καν να αισθανθείτε πως είναι να κρυώνεις. Και κρυώνουν ένα εκατομμύριο άνθρωποι. Και δεν λαϊκίζω. Σας λέω ένα αίσθημα, που, πιθανόν πια, να είναι τόσο μακρινή ανάμνηση ή να μην το γευτήκατε και ποτέ, που να το έχετε απεμπολήσει από το υποσυνείδητό σας, άπαξ διαπαντός.

Αυτό το αίσθημα, μαζί με το αίσθημα των εξακοσίων χιλιάδων μονίμων ανέργων, που έχουν κλείσει έξι-επτά χρόνια άνεργοι, μαζί με το αίσθημα του άλλου ενός εκατομμυρίου ανέργων, που δεν είναι χρόνιοι άνεργοι, μαζί με το αίσθημα όλων αυτών που δεν έχουν να πληρώσουν τους λογαριασμούς τους, τις επιστρεπτέες προκαταβολές, που τους τις επιστρέψατε περίλαμπρα, άλλες σε ποσοστό 50%, άλλες ολόκληρες -τις προηγούμενες-, όλοι αυτοί οι άνθρωποι που δεν μπορούν να βγάλουν τον μήνα είναι σύμμαχοί μου. Είναι σύμμαχοι της αλήθειας. Ζουν μια αλήθεια. Όπως και να τους τη «σερβίρετε», ό,τι προϋπολογισμούς και να καταρτίσετε, ξέρουν την αλήθεια της καθημερινής τριβής με τη ζωή τους. Και η ζωή τους είναι ανυπόφορη και η ζωή τους είναι, εδώ και χρόνια, απάνθρωπη.

Δεν είστε οι μόνοι υπεύθυνοι. Είναι απάνθρωπη η ζωή τους από το 2009, που η Ελλάδα μπήκε στον γύψο. Είναι ο δεύτερος γύψος μετά τον χουντικό γύψο, να θυμίσω. Και η σύνδεση με το παρόν νομοσχέδιο, με τον προϋπολογισμό, που συζητάμε σήμερα, έχει να κάνει με το ότι μόνο σε γύψο είναι μια χώρα που δεν μπορεί να προϋπολογίσει τίποτα, γιατί θα πράξει τελικά ό,τι τη διατάξουν οι «μαστροποί» της, ό,τι τη διατάξουν οι δανειστές της.

Ξέρετε γιατί ο αγαπητός σας Υπουργός -και σε εμένα αγαπητός, τον αγαπώ από συμπόνια πια, με αυτά που του έχουν τύχει του ανθρώπου-, ο κ. Σταϊκούρας, αρνείται, δεν είναι σε θέση να επιτελέσει τον στοιχειώδη ρόλο του, να πει το εξής: Οι εγγυήσεις 23 δισεκατομμυρίων για τα καταραμένα δάνεια, για το καταραμένο σχέδιο «ΗΡΑΚΛΗΣ», που δήθεν θα αντιμετώπιζε τα κόκκινα δάνεια, θα εγγραφούν ή δεν θα εγγραφούν στο δημόσιο χρέος μας; Ξέρετε γιατί δεν μπορεί να απαντήσει, εδώ και τρεις μήνες, που το ζητάει ο Αρχηγός, Πρόεδρος της Κοινοβουλευτικής Ομάδας, ο κ. Βαρουφάκης; Δεν μπορεί να απαντήσει και συγχρόνως αποδεικνύει αυτό που θα πω, γιατί πολύ απλά έχουμε απόλυτη απώλεια της εθνικής κυριαρχίας μας. Γιατί ο Υπουργός, όπως εκμυστηρεύεται κατ’ ιδίαν, δεν είναι σε θέση να γνωρίζει αν θα εγγραφούν. Γιατί; Γιατί δεν το αποφασίζει ο ίδιος, το αποφασίζουν οι Βρυξέλλες!

Καθόμαστε, λοιπόν, σαν τις «κουμπάρες» και συζητάμε για έναν προϋπολογισμό, μεταξύ τυριού και αχλαδιού, ο οποίος έτσι κι αλλιώς δεν θα ισχύσει, όπως δεν ίσχυσε και ο προηγούμενος, όπως δεν ίσχυσε και ο προπροηγούμενος, όπως δεν έχει ισχύσει κανένας απολύτως προϋπολογισμός που καταρτίστηκε σε αυτά τα κατάπτυστα, μιαρά, μνημονιακά χρόνια, σε αυτά τα χρόνια που απόλλυται πόντο-πόντο η κυριαρχία της πατρίδας μας, σε αυτά τα χρόνια που η εξαθλίωση και η απανθρωπιά, στην καθημερινότητα των πολιτών, πόντο τον πόντο μεγαλώνει κάθε μέρα. Στην αρχή έγινε με άλματα και τώρα το συνεχίζουμε λίγο-λίγο.

Είναι ένας ακόμα προϋπολογισμός, ο προϋπολογισμός σας, αγαπητοί κύριοι Υπουργοί, αγαπητέ κύριε Κυριάκο Μητσοτάκη -ανώνυμη εταιρεία-, ο οποίος αποκαλύπτει τι άλλο; Ότι έχουμε ένα κράτος με απόσυρση. Θυμάστε τη θαυμάσια ιδέα της απόσυρσης, που αποσύρεις ένα αυτοκίνητο το οποίο είναι σαπάκι και έχεις μείωση από 1.000 μέχρι 2.000 ευρώ, για να πάρεις το καινούργιο αυτοκίνητο; Αυτός, λοιπόν, είναι ένας προϋπολογισμός ενός κράτους το οποίο τελεί υπό απόσυρση.

Και ξέρετε τι εννοώ; Θα σας το εξηγήσω αμέσως τώρα. Ξέρετε γιατί είχαν πετύχει; Γιατί είχαν πετύχει οι αποσύρσεις. Το ΠΑΣΟΚ τις έφερε και νομίζω είναι μια δεύτερη φορά. Είχαν πετύχει για έναν λόγο. Γιατί στις καπιταλιστικές πωλήσεις είναι πάντα αποτελεσματικό μέτρο η απόσυρση. Είναι πάντα καλός τρόπος να κοροϊδέψεις τον καταναλωτή, να του πεις, «σου χαρίζω 200 ευρώ, δώσε μου τις 16.000 που κάνει ένα καινούργιο αυτοκινητάκι».

Όμως, όταν ένα κράτος αποσύρεται συστηματικά, όσο κι αν το κάνει σταδιακά, με τρόπο, δηλαδή, από τις δημόσιες υποχρεώσεις του -ποιες είναι αυτές, θα σας τις πω εγώ: είναι η δημόσια παιδεία, η δημόσια υγεία, είναι η πρόνοια για τους αδυνάτους, από το πλήρωμα που εκπροσωπεί, είναι τα ΑΜΕΑ, οι ανάπηροι συνάνθρωποί μας, είναι οι συνταξιούχοι- όταν, λοιπόν, ένα κράτος αποσύρεται από όλες αυτές τις πρόνοιες, τότε δυστυχώς έχουμε ένα κράτος, κυρίες και κύριοι Βουλευτές, το οποίο αρνείται συστηματικά να παίξει τον ρόλο του.

Ποιος είναι ρόλος του κράτους, κύριε Υπουργέ; Γιατί τα φτιάξαμε τα κράτη; Θα μέναμε στη ζούγκλα, να πολεμάμε με ίδιες δυνάμεις. Έχω μεγαλύτερο χέρι, καλύτερη μπουνιά και σε νικάω. Πηδάω πιο ψηλά, αρπάζω ένα κλαδί και σε νικάω.

Τα κράτη, λοιπόν, τα φτιάξαμε, κυρίες και κύριοι Υπουργοί, για να μας προστατεύουν, για να υπάρχουν νόμοι και για να υπάρχουν αξίες και αρχές που τηρούνται και να προστατευόμαστε και όχι για να αποσύρουν την προστασία τους, μετατρέποντάς μας έτσι σε πολίτες οι οποίοι δεν είναι πολίτες, αλλά είναι πελάτες παρασιτικών ολιγαρχών, φίλων και συνεταίρων τους.

Αν ήταν έτσι, όπως σας είπα, μέναμε μια χαρά στην πρωτόγονη κατάσταση, στην οποία πασχίζετε συστηματικά, υπερκομματικά, να μας ξαναγυρίσετε, στη ζούγκλα. Με δεκαπέντε χρόνια μνημόνια, είμαστε πάρα πολύ κοντά στη ζούγκλα. Γι’ αυτό, εξάλλου, στο καθημερινό δελτίο, παρατηρείται να τρώει ο κάθε ένας από εμάς τον άλλο. Όλοι αυτοί οι φόνοι, όλη αυτή η βία, έχουν και κοινωνικά αίτια, έχουν αίτιο και την αθλιότητα της φτώχειας και την μη ελπίδα για το ποτέ, ότι δηλαδή δεν περιμένει κανείς, ούτε τον αιώνα τον άπαντα, τη Δευτέρα Παρουσία, να βρει δουλειά ή να γυρίσει το παιδί του. Εξακόσιες χιλιάδες παιδιά είναι στη Γερμανία ή στη Σκανδιναβία ή δεν ξέρω πού αλλού.

Απορυθμίσατε την αγορά εργασίας -δεν τα λέει αυτά ο προϋπολογισμός σας-, μετατρέποντας έτσι σε είλωτες, δηλαδή σκλάβους, τους εργαζόμενους, για να το καταλαβαίνουν και όσοι δεν ξέρουν τις δύσκολες αυτές λέξεις, όπως είναι οι «είλωτες». Προσπαθήσατε, μάταια ευτυχώς, να ιδιωτικοποιήσετε την παιδεία, με μια μονοκονδυλιά, στην πρόσφατη Αναθεώρηση του Συντάγματος, με το άρθρο 16. Δεν σας πέρασε και αρχίσατε τα νομοσχέδια της κ. Κεραμέως.

Πήρατε τα σπίτια των χρεωμένων συνανθρώπων μας και τα χαρίζετε στο 4% της αξίας τους στα αρπακτικά ταμεία. Δεν τα λέει αυτά ο προϋπολογισμός σας! Ταυτοχρόνως δε ο Πτωχευτικός Κώδικας συνεπικουρεί την μπίζνα με τα αρπακτικά ταμεία, για τα οποία -ειρήσθω εν παρόδω- ο Γενικός Γραμματέας, ο Γραμματέας -με συγχωρείτε, συνήθεια του παρελθόντος- του ΜέΡΑ25 εγκαλεί δημόσια εδώ και ενάμιση χρόνο την οικογένεια Μητσοτάκη, λέγοντας, «έχετε συγγενείς στη μετοχική σύνθεση των head funds», που κλέβουν τα σπίτια των Ελλήνων και δεν υπάρχει καμμία απάντηση, καμμμία μήνυση, καμία προσπάθεια να αρθεί η ασυλία του ή η δικιά μου ασυλία.

Αφού, λοιπόν, χαρίζετε στο 4% της αξίας τους τα σπίτια των Ελλήνων, που πήραν δάνειο πριν από τα μνημόνιά σας -και τους εξέθεσε και τους έκανε κακοπληρωτές, μόνο η πολιτική σας και τίποτα από τη δική τους στάση-, αφού λοιπόν τα πήρατε, τι κάνατε; Κάνατε κάτι καταπληκτικό. Φέρατε τον θαυμάσιο -να τον χαίρεστε και να καμαρώνετε- νέο σας Πτωχευτικό Κώδικα.

Ξέρετε τι λέει αυτός ο κώδικας; Πείτε μου ότι λέω ψέματα. Πείτε μου ότι δεν το λέει. Λέει ότι μπορεί να πάρει το σπίτι αυτό στο 4% της αξίας του, πράγμα το οποίο φτηναίνει και το διπλανό σπίτι, ειρήσθω εν παρόδω, το οποίο είναι εγγύηση σε υγιή δάνεια και, αφού το φτηναίνετε στο 4% της αξίας του, κάνετε μολυσμένα και αυτά τα δάνεια, καταστρέφετε τις τράπεζες και το τραπεζικό σύστημα με αυτή την τακτική.

Τι λέει, λοιπόν, ο Πτωχευτικός σας Κώδικας για αυτό το θαυμάσιο σπίτι, το οποίο του παίρνετε του φτωχού ανθρώπου; Λέει ότι μπορεί να το πάρει ένα αρπακτικό ταμείο, στο οποίο μπορεί να έχουν συγγενείς του κ. Μητσοτάκη θέση στη μετοχική του σύνθεση.

Λέει ότι μπορεί να το πάρω εγώ, λέει ότι μπορεί να το πάρετε εσείς, κύριε Υπουργέ, λέει ότι μπορείτε να το πάρετε εσείς, κύριε Πρόεδρε, μπορεί να το πάρει οποιοσδήποτε εκτός από έναν. Ξέρετε ποιος είναι αυτός; Αυτός που δανείστηκε. Αν αυτό δεν είναι βία, αν αυτό δεν είναι χυδαία βία, βρείτε μου εσείς τι άλλο μπορεί να είναι η βία. Γιατί εξαιρείτε τον παθόντα; Γιατί εξαιρείτε τον άνθρωπο που έχασε το σπίτι του; Γιατί μπορώ να το πάρω εγώ στον πλειστηριασμό; Μπορείτε εσείς, αλλά δεν μπορεί αυτός. Γιατί; Αυτός τιμωρείται; Μα, δεν φταίει αυτός. Έπεσε έξω, γιατί είχε προβλέψει χωρίς τα μνημόνιά σας ότι θα του κόψετε το 35% έως το 55% του μισθού του. Δεν φταίει αυτός. Φταίτε εσείς, αλλά του το τρώτε το σπιτάκι.

Αρνείστε, λοιπόν, να δεσμευτείτε, όπως σας είπα εδώ και έναν χρόνο και ότι δεν θα διαγραφούν στο χρέος μας τα 23 δισεκατομμύρια ευρώ που έχετε εγγυηθεί, μπας και κακοπάθει το Ταμείο, το αρπακτικό, με τη γνωστή μετοχική σύνθεση -το είπα δύο φορές, μην το ξαναλέω- και δεν πάρει τα λεφτά του με το 4%. Του δώσατε εσείς 23 δισεκατομμύρια ευρώ από τον ελληνικό λαό. Συγχαρητήρια, μπράβο σας.

Όλα αυτά μπράβο σας, αλλά στην υγεία, κύριε Πρόεδρε, στην υγεία, στην υγεία, κυρίες και κύριοι Βουλευτές, στην υγεία, ελληνικέ λαέ, πώς τολμάν; Πώς τολμάνε; Πώς τολμάτε στην υγεία; Πραγματικά, πώς τολμάτε να περικόπτετε τις δαπάνες για την υγεία μας δύο χρόνια τώρα; Πώς τολμάτε να το πράττετε με δεκαεννιά χιλιάδες τετρακόσιους εβδομήντα πέντε νεκρούς; Μειώνετε τον προϋπολογισμό που έχετε το θράσος να φέρετε σήμερα, τώρα, στη Βουλή μας κατά 800 ολόκληρα εκατομμύρια ευρώ, σ’ αυτόν τον προϋπολογισμό μειώνετε τις δαπάνες για την υγεία και ειδικά για την πρωτοβάθμια φροντίδα υγείας. Δηλαδή για το μέρος που ακριβώς αντιμετωπίζει όλο το κύμα του COVID-19, εκεί που πάνε οι συνάνθρωποί μας που πρόκειται να χαροπαλέψουν με τον κορωνοϊό, τη μειώνετε κατά 50% φέτος από τα 268 στα 138 εκατομμύρια ευρώ.

Να θυμηθούμε εδώ όλοι μαζί ότι είχατε το θράσος πέρυσι να την έχετε ήδη μειώσει τη δαπάνη για την υγεία κατά μισό δισεκατομμύριο ευρώ. Αυτό σημαίνει συνολικά ότι κατά 1,3 δισεκατομμύριο ευρώ έχετε μειώσει τη δαπάνη μόλις σε δύο χρόνια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεν θα μακρηγορήσω, κύριε Πρόεδρε. Αν χρειαστεί, θα κάνω χρήση της δευτερολογίας μου. Θα την κάνω, σας το λέω από τώρα.

Άκουσα, λοιπόν, την ίδια στιγμή που γίνονται όλα αυτά -και σας τα λέω τώρα, ηρεμώ λίγο για να σας κοιτάξω και να σας μιλήσω πιο ήρεμα και πιο πολιτισμένα πολιτικά-, χτες το απόγευμα καθόμουν σπίτι μου και τύρβαζα και άκουσα τον κ. Πλεύρη. Αν δεν το πιστεύετε υπάρχει το βίντεο, μπορείτε να το ακούσετε, στο κεντρικό δελτίο του «ΑΝΤ1», στον Νίκο Χατζηνικολάου απαντούσε. Έδειχναν τα επανεγκαίνια του Mega Εμβολιαστικού Κέντρου της Γλυφάδας. Ξέρετε τι είπε ο Υπουργός σας; Θέλετε να μάθετε τι είπε ο Υπουργός σας; Το άκουσα με τα αυτιά μου. Δεν θα πίστευα ότι το είπε Υπουργός, σε καμμία κυβέρνηση, οπουδήποτε στη γη, ούτε καν σε ζωολογικό κήπο Υπουργός δεν θα πίστευα ότι το είπε.

**ΠΡΟΕΔΡΕΥΩΝ (Απόστολος Αβδελάς):** Κύριε Γρηγοριάδη, συγγνώμη που σας διακόπτω, για να κανονίσετε την ομιλία σας, οι δευτερολογίες των Κοινοβουλευτικών Εκπροσώπων, όπως αποφασίσαμε, θα γίνουν το Σάββατο. Τώρα μπορείτε να κάνετε κατάχρηση της καλοσύνης μου, όχι του χρόνου.

**ΚΛΕΩΝ ΓΡΗΓΟΡΙΑΔΗΣ:** Εντάξει, κύριε Πρόεδρε. Θα μιλήσω ακόμα δύο λεπτά και θα φύγω. Ευχαριστώ πολύ που μου το λέτε, για να μην εκτεθώ και εγώ και εκθέσω και εσάς.

Άκουσα, λοιπόν, τον κ. Πλεύρη -να τον χαίρεστε- να λέει, χωρίς να κοκκινίζει, επί λέξει: «Ευτυχώς η επιδημία μπαίνει πια σε φάση ύφεσης.». Και το είπε αυτό ο Υπουργός της χώρας, ο αρμόδιος Υπουργός, την ημέρα που είχαμε εκατόν τριάντα νεκρούς, δηλαδή το πανελλήνιο ρεκόρ νεκρών της χώρας. Τι σημαίνει αυτό; Πραγματικά τι σημαίνει; Πού την είδε, πού τη βρήκε την ύφεση ο Υπουργός σας, ο κ. Πλεύρης;

Κοιτάξτε, να σας εξηγήσω ακριβώς τι συμβαίνει. Όταν καταδέχεσαι να κάνεις Υπουργό -και μάλιστα την πιο κρίσιμη στιγμή όλων των εποχών για την εθνική υγεία, για τη δημόσια υγεία- έναν άνθρωπο ο οποίος συναποτέλεσε, συνεπικουρούμενος μαζί με τον κ. Γεωργιάδη και τον κ. Βορίδη, την επιτυχημένη τριάδα μορμολυκείων του κ. Καρατζαφέρη, έναν άνθρωπο δηλαδή που η ποιότητα του, η πολιτική, είναι τέτοια ώστε να πηγαίνει την Κυριακή των εκλογών ξημερώματα στα Εξάρχεια για να μας δείξει την πρόθεσή του να τα εκκαθαρίσει, έναν άνθρωπο, με λίγα λόγια, εμφανώς περιορισμένων συνολικά δυνατοτήτων, δεν μπορείς να περιμένεις τίποτα περισσότερο από εκατόμβες νεκρών. Όταν όμως διαλέγεις αυτόν τον Υπουργό και ταυτοχρόνως μειώνεις τα κονδύλια για την υγεία για δεύτερη συνεχόμενη χρονιά εν μέσω κορωνοϊού, εν μέσω σχεδόν είκοσι χιλιάδων νεκρών -θυμίζω ξανά ότι πέρυσι μειώθηκαν κατά μισό εκατομμύριο-, τότε δεν μπορείς σε καμμία περίπτωση πια να ζητάς να σου αναγνωριστεί η πιθανότητα της αστοχίας ή της ολιγωρίας ή έστω -με συγχωρείτε- της ανθρώπινης βλακείας. Τίποτα πια δεν μπορείς να κρύψεις, με τίποτα και από κανέναν, τον αληθινό σου στόχο, που δεν είναι άλλος από τη χυδαιότατη ιδιωτικοποίηση της δημόσιας υγείας. Και λέω χυδαία, γιατί δεν σας σταματά να το κάνετε, δεν σας εμποδίζει να το πράξετε ούτε η πανδημία ούτε οι σχεδόν είκοσι χιλιάδες νεκροί ούτε τίποτα σε αυτόν τον κόσμο.

Γι’ αυτό δεν έχετε επιτάξει ακόμα και σήμερα ούτε μία -για δείγμα- μεγάλη ιδιωτική υγειονομική μονάδα κι ας πεθαίνουν σωρηδόν διασωληνωμένοι σε κοινά κρεβάτια συμπολίτες μας. Γι’ αυτό ανερυθρίαστα, δηλαδή χωρίς να κοκκινίζετε από ντροπή, συνεχίζετε ακόμα και σήμερα να μην προσλαμβάνετε -και θα το ουρλιάζω με όλη μου τη δύναμη, να το ακούει ο κόσμος- ούτε έναν, για δείγμα, μόνιμο γιατρό στο Εθνικό Σύστημα Υγείας, γιατί θα σας μείνει προίκα και θέλετε να το ιδιωτικοποιήσετε. Και αν λειτουργεί με πολλούς γιατρούς, δεν δυσφημίζεται τόσο εύκολα, ώστε να ιδιωτικοποιηθεί.

Γιατί δεν βλέπουμε, λοιπόν, να αυξάνονται πουθενά οι δαπάνες από τον προϋπολογισμό σας, παρά μόνο για την εθνική άμυνα; Και θα ήταν πολύ ωραίο αν επρόκειτο πράγματι για εθνική άμυνα. Κοροϊδευόμαστε; Ποια εθνική άμυνα; Η εθνική άμυνα που ο κ. Μητσοτάκης, ο κ. Δένδιας και ο κ. Παπαδόπουλος παρακαλούσαν γονυπετείς τους Αμερικάνους να μας αφήσουν να πάρουμε γαλλικές φρεγάτες πριν από ενάμιση χρόνο και είπαν «θα σας κόψουμε τα πόδια»; Γιατί; Γιατί θα πουλήσουμε τις δικές μας. Και μετά από έναν χρόνο, μόλις την έσπασαν -με συγχωρείτε για την αγοραία έκφραση- στον κ. Μακρόν γιατί δεν τον έπαιξαν στην ιστορία με τα υποβρύχια που αγόρασε η Αυστραλία από τις δυνάμεις μας -εννοώ της Ευρωπαϊκής Ένωσης και της Αμερικής-, του είπαν: «Μην ανησυχείς, έχουμε έναν πελάτη που τον προστάζουμε και πράττει. Αγοράστε εσείς 10 δισεκατομμύρια φρεγάτες και κορβέτες.».

Ξέρετε πόσο αποκαλυπτικό είναι αυτό που λέω; Πώς αποδεικνύεται; Γιατί τώρα άλλαξαν γνώμη. Δεν ξέρω αν είστε ενημερωμένοι όλοι. Τώρα πια δεν θα πάρουμε κορβέτες γαλλικές. Πριν από δύο μήνες το είπατε εδώ μέσα, ο Υπουργός σας. Θα πάρουμε αμερικάνικες. Ξέρετε γιατί θα πάρουμε αμερικάνικες; Γιατί είπαν: «Ε, αρκετά πήρε και ο Μακρόν. Τώρα θα παίρνουμε εμείς.».

Όταν, κύριε Πρόεδρε, μιλάμε για μια χώρα που έχει τέτοια απώλεια εθνικής κυριαρχίας, η ντροπή είναι μικρή λέξη για όλους μας εδώ μέσα. Όλοι όσοι είμαστε εδώ σήμερα νομιμοποιούμε μια φάρσα που παριστάνουμε ότι η χώρα αυτή διοικείται από Κοινοβουλευτική Δημοκρατία. Δεν διοικείται. Διοικείται μέχρι πρότινος από την κ. Μέρκελ και εφεξής από διάφορα άλλα συνονθυλεύματα.

Κλείνω με μια φράση. Ρήξη, η μόνη ρεαλιστική απάντηση. Ο λαός το ξέρει. Θα το μάθετε και εσείς σιγά-σιγά.

Κυρίες και κύριοι συνάδελφοι, είναι πραγματικά μάταιο να μιλάμε για κρατικό προϋπολογισμό ή για οποιονδήποτε προϋπολογισμό από το 2010 και πέρα. Όσο βρισκόμαστε εντός καθεστώτος χρεοδουλοπαροικίας και σκληρής ολιγαρχίας, τίποτα δεν μπορεί να γίνει, παρά μόνο με την έγκριση των δανειστών. Μόνο η ρήξη με αυτούς και την ολιγαρχία και το πολιτικό τους προσωπικό, μέρος του οποίου είστε και εσείς -με συγχωρείτε που σας το λέω έτσι ωμά- είναι η αναγκαία και ικανή συνθήκη.

Το ΜέΡΑ25 δεν κάνει την πάπια. Το ΜέΡΑ25 δύο χρόνια τώρα σας λέει τι πρέπει να κάνετε. Πρέπει να ξαναπάρουμε την εθνική κυριαρχία μας στη δημόσια περιουσία, να καταργήσετε τώρα το ΤΑΙΠΕΔ -το οποίο εσείς το κάνατε, συγγνώμη που λέω έτσι ωμά- και τα χρυσαφικά του κράτους να τα έχουμε εμείς να τα χειριζόμαστε και όχι το ΤΑΙΠΕΔ και να έρχονται να παίρνουν ό,τι θέλουν. Φορολογική πολιτική με φορολογικό λογισμικό και κατάργηση της ΑΑΔΕ, που σημαίνει κάθε κατεργάρης στον πάγκο του, δημοσιονομική πολιτική, διαχείριση των κόκκινων δανείων με πλήρη προστασία της α΄ κατοικίας και κατάργηση των πλειστηριασμών.

Το ΜέΡΑ25 -το ξέρετε όλοι καλά- εδώ και δύο χρόνια πολιτευόμαστε θετικά. Δεν μένουμε στην καταγγελία ούτε παραπέμπουμε σε αόριστα κείμενα.

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, σας παρακαλώ.

**ΚΛΕΩΝ ΓΡΗΓΟΡΙΑΔΗΣ:** Τελειώνω, κύριε Πρόεδρε.

Η κατάρρευση της Κυβέρνησής σας καταφθάνει με ποδοβολητά, καταφθάνει καλπάζοντας και μοιάζει σε όλη αυτή τη Βουλή να είστε οι τελευταίοι που θα αφουγκραστείτε τον καλπασμό. Και αυτό δείχνει την πολιτική σας δυνατότητα.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Γρηγοριάδη.

Επαναλαμβάνω, οι Κοινοβουλευτικοί Εκπρόσωποι δεν έχουν δευτερολογία. Θα γίνουν το Σάββατο οι δευτερολογίες. Σας παρακαλώ να τηρηθεί το επτάλεπτο από τους υπόλοιπους, γιατί βλέπω ορισμένους που ξεφεύγουν κατά πολύ όταν είμαι πάνω.

Καλείται στο Βήμα ο κ. Λοβέρδος από τη Νέα Δημοκρατία.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Κυρίες και κύριοι Βουλευτές, επειδή εγώ μιλάω χωρίς χειρόγραφο, έχω την ευχέρεια να κρατήσω το επτάλεπτο, γιατί δεν είμαι υποχρεωμένος να διαβάσω ένα σημείωμα σώνει και καλά. Γι’ αυτό άλλαξα και την ομιλία μου.

Είχα σχεδιάσει να πω άλλα πράγματα, αλλά μετά την ένταση που προεκλήθη, εκ των πραγμάτων θα πω άλλα. Κατανοώ ειλικρινά ότι ο προϋπολογισμός είναι αντικείμενο ιδεολογικοπολιτικής αντιπαράθεσης ανάμεσα στα κόμματα. Αυτό είναι απόλυτα λογικό, πολύ φυσιολογικό. Είναι το κατ’ εξοχήν νομοσχέδιο στο οποίο εντοπίζονται αυτές οι διαφορές μεταξύ των κομμάτων κάθε χρόνο, όσα χρόνια παρακολουθώ αυτές τις συζητήσεις στη Βουλή. Και νομίζω ότι είναι οι περισσότερες από όλους σας, γιατί ήμουν κοινοβουλευτικός συντάκτης από το 1985 και παρακολουθώ τους προϋπολογισμούς εδώ και τριάντα πέντε και πλέον χρόνια.

Ωστόσο, μου κάνει εντύπωση το γεγονός ότι, αντί να ακούω επιχειρήματα, ακούω χαρακτηρισμούς. Δεν μου αρέσει αυτό το πράγμα και είναι και κάτι που δεν συμβάλλει στην άνοδο του πολιτικού διαλόγου. Τι να πω, δηλαδή, για χαρακτηρισμούς, όπως «μορμολύκεια του Καρατζαφέρη» οι τρεις Υπουργοί της Κυβέρνησης; Είναι τώρα αυτός χαρακτηρισμός που μπορεί να προάγει τον πολιτικό διάλογο; Επίσης, τι να πω για το «εταιρεία Κυριάκος Μητσοτάκης Α.Ε.» η Κυβέρνηση; Εντάξει, καταλαβαίνω ότι έχει ένα θεατρινίστικο στυλ, αλλά δεν προάγει τον δημόσιο διάλογο.

Αρκετοί ομιλητές της Αντιπολίτευσης, και ιδιαίτερα του ΣΥΡΙΖΑ, αποκαλέσατε τον κ. Κυριάκο Μητσοτάκη ψεύτη. Είναι αστείο. Γελάω, γιατί είναι αστείο, ειδικά για την περίπτωση του Κυριάκου, να τον αποκαλείτε ψεύτη. Ο Κυριάκος όπως και ο αείμνηστος πατέρας του Κωνσταντίνος Μητσοτάκης ανήκουν στην κατηγορία αυτών των πολιτικών που με πολιτικό κόστος έχουν πει πολλές και σκληρές και αντιδημοφιλείς αλήθειες, τις οποίες συνεχίζει να λέει ο σημερινός Πρωθυπουργός. Ο ελληνικός λαός γνωρίζει καλύτερα από όλους ποιος έχει πει ψέματα στον ελληνικό λαό.

Όμως, εκείνο που μου έχει κάνει, επίσης, μεγάλη εντύπωση είναι το γεγονός ότι δεν βλέπετε την πραγματικότητα. Κάνετε σαν να μην συμβαίνει αυτό που συμβαίνει τα τελευταία δύο περίπου χρόνια στην Ελλάδα και στον κόσμο ολόκληρο, μια πρωτοφανής πανδημία στην ανθρώπινη ιστορία, για την οποία δεν έχουμε καμμία εμπειρία. Αυτή την πανδημία δεν ξέρει κανείς πώς να την αντιμετωπίσει και κανείς δεν μπορεί να προβλέψει τι θα γίνει. Σήμερα είχαμε νέα κρούσματα της μετάλλαξης «Όμικρον» και στην Ελλάδα. Στη Βρετανία η μετάλλαξη «Όμικρον» γίνεται η επικρατούσα και μέχρι τα μέσα Ιανουαρίου είναι ενδεχόμενο να γίνει η επικρατούσα σε όλη την Ευρώπη, ενώ μέχρι πριν από δέκα μέρες δεν ξέραμε καν την ύπαρξή της. Αύριο μπορεί να υπάρξει μια άλλη μετάλλαξη. Ζούμε σε συνθήκες που κανένας απολύτως άνθρωπος επί της γης δεν μπορεί να προβλέψει πώς θα εξελιχθούν. Κανείς!

Και μέσα σε αυτή την κατάσταση της αβεβαιότητας και της ρευστότητας η Κυβέρνηση του Κυριάκου Μητσοτάκη και της Νέας Δημοκρατίας κατόρθωσε να κρατήσει τη χώρα όρθια, παρά το γεγονός φυσικά ότι έχουμε περίπου είκοσι χιλιάδες νεκρούς μέχρι στιγμής, κάτι που είναι οδυνηρότατο. Πρόκειται για ένα τρομακτικό, για ένα εφιαλτικό πράγμα, διότι πίσω από τα νούμερα κρύβονται ανθρώπινες ζωές, κρύβονται οικογένειες, κρύβονται τραγωδίες, για τις οποίες πονάμε κάθε μέρα.

Γι’ αυτόν τον λόγο αυτή η Κυβέρνηση ζητά να εμβολιαστούμε όλοι. Διότι το πρόβλημα όσον αφορά τις ΜΕΘ, για τις οποίες μιλάει νυχθημερόν ο ΣΥΡΙΖΑ, ο οποίος άφησε πεντακόσιες εξήντα πέντε ΜΕΘ και εμείς τις κάναμε χίλιες τριακόσιες, είναι ότι, αν κάποιος είχε εμβολιαστεί, δεν θα έφτανε εκεί. Το πρόβλημά μας είναι να μη χρειαστεί να φτάσει κάποιος στη ΜΕΘ, διότι δυστυχώς άμα φτάσει κάποιος στη ΜΕΘ, τότε τα ποσοστά θανάτου που δίνουν τα στοιχεία είναι πολύ μεγάλα, μπορεί να φτάσουν και το 70% και το 80%.

Σήμερα νιώθω συντετριμμένος από τον θάνατο του Γιώργου Τράγκα, τον οποίο γνώριζα από μικρό παιδί, ο οποίος έφυγε από τη ζωή σε ηλικία εβδομήντα δύο μόλις ετών. Θα μπορούσε να ζει ο άνθρωπος και μακάρι να ζούσε. Ένας από τους βασικότερους λόγους που έφυγε από τη ζωή είναι ότι, ενώ είχε ένα πολύ σοβαρό υποκείμενο νόσημα, τον διαβήτη, που είναι το υπ’ αριθμόν «1» υποκείμενο νόσημα, δεν είχε εμβολιαστεί.

Αντί, λοιπόν, να παίρνουμε παράδειγμα από αυτές τις τραγωδίες και να εμβολιαζόμαστε όλοι, ώστε να μη χρειαστεί να φτάσουμε στη ΜΕΘ, λέμε γιατί δεν κάνετε μόνιμες προσλήψεις προσωπικού στα νοσοκομεία, «τα ίδια, Παντελάκη μου, τα ίδια, Παντελή μου», δηλαδή. Μονίμως η Αριστερά μιλά -όταν είναι στην Αντιπολίτευση, όχι όταν είναι στην εξουσία- για μόνιμες προσλήψεις στο δημόσιο, ωσάν οι μόνιμες προσλήψεις στο δημόσιο να είναι πανάκεια για να λύσουμε τα προβλήματα της χώρας.

Σήμερα, λοιπόν, η Κυβέρνηση βάζει μπροστά έναν προϋπολογισμό. Και ενώ χθες ο Θοδωρής ο Ρουσόπουλος έκανε μια εμπεριστατωμένη εισήγηση μέσω της οποίας διευκρίνισε γιατί δεν μειώνονται οι δαπάνες για την υγεία, η Αριστερά -κάτι που άκουσα από όλους τους ομιλητές- επιμένει ότι μειώνονται οι δαπάνες για την υγεία. Τι να κάνουμε τώρα, δηλαδή; Ούτε τα πραγματικά στοιχεία δεν ξέρετε να διαβάσετε. Τι να πω;

Εκεί, λοιπόν, που θα έπρεπε να είμαστε υπεύθυνοι και να χαιρετίσουμε αυτόν τον προϋπολογισμό που ήρθε μέσα σε συνθήκες τόσο μεγάλης αβεβαιότητας και ρευστότητας, εμείς επιμένουμε -η Αντιπολίτευση, εννοώ- στη μιζέρια, στη μεμψιμοιρία και στους χαρακτηρισμούς κατά του Πρωθυπουργού και κατά των Υπουργών, γιατί δεν έχετε να πείτε κάτι άλλο.

Επειδή εγώ περνάω κάθε μέρα από την περιφέρειά μου -και εκπροσωπώ τη χειρότερη για τη Νέα Δημοκρατία περιφέρεια, τη δυτική Αθήνα- και επειδή περπατάω κάθε μέρα και σήμερα το πρωί ήμουνα για ώρες στο Αιγάλεω, πρέπει να σας πω ότι αυτό που λένε οι πολίτες που με σταματούν στον δρόμο είναι ένα πράγμα: Ευτυχώς που σε συνθήκες πανδημίας έχουμε Κυβέρνηση τον Κυριάκο και τη Νέα Δημοκρατία.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Λοβέρδο.

Και τώρα καλείται στο Βήμα η κ. Θεοπίστη Πέρκα από τον ΣΥΡΙΖΑ - Προοδευτική Συμμαχία και να ετοιμάζεται ο κ. Λαζαρίδης από τη Νέα Δημοκρατία.

Ορίστε, κυρία Πέρκα, έχετε τον λόγο.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Κύριοι συνάδελφοι, εγώ ένα πράγμα θα σας πω. Μέχρι πότε νομίζετε ότι θα αντέχει να σας ακούει ο λαός να επαίρεστε για τις επιτυχίες σας; Επιτυχία στην πανδημία, επιτυχία στους οικονομικούς δείκτες, επιτυχία στις επενδύσεις, επιτυχία στην παιδεία, επιτυχία στην τάξη και ασφάλεια, επιτυχία στη διαχείριση των πυρκαγιών. Ούτε ένα λάθος ούτε μία συγγνώμη! Πρώτοι σε όλα! Ύβρις! Ακολουθείτε κατά γράμμα το μοντέλο του φιλελευθερισμού, που έχει αποτύχει και ως οικονομική θεωρία και ως πολιτικό δόγμα. Εγκαθιδρύετε ένα αυταρχικό μοντέλο διακυβέρνησης, με την υπόσχεση ότι θα ζούμε όλοι καλύτερα.

Για να δούμε, όμως, ποιοι όλοι: Μήπως οι μικρομεσαίες επιχειρήσεις, που πρέπει να ξεπληρώσουν τα χρέη της πανδημίας και δεν έχουν πρόσβαση σε οποιαδήποτε χρηματοδότηση, την ίδια ώρα βέβαια που οι μεγάλες επιχειρήσεις έχουν και Ταμείο Ανάκαμψης και τράπεζες και γλιτώνουν 183 εκατομμύρια από φόρους με τη μείωση του συντελεστή φορολογίας επί των κερδών από το 24% στο 22%; Νομίζετε ότι αυτή η έρμη η μεσαία τάξη ανακουφίζεται, επειδή θα μπορεί να μεταβιβάζει στα παιδιά της κληρονομιά 800.000 ευρώ ή 1,6 εκατομμύριο; Αυτό είναι;

Οι εργαζόμενοι; Μήπως είναι αυτοί οι ευχαριστημένοι και αυτοί που ζουν καλά με την κατάργηση όλων των δικαιωμάτων τους, όπως είναι το οκτάωρο, με τις απολύσεις, τις απλήρωτες υπερωρίες και τη μείωση του πραγματικού εισοδήματος; Τι κερδίζουν στην πραγματικότητα από την αύξηση της παραγωγικότητας; Επίσης, οι δημόσιοι υπάλληλοι και οι συνταξιούχοι δεν έχουν καμμία φοροελάφρυνση και καμμία απαλλαγή, ούτε καν την προσωρινή κατάργηση της ειδικής εισφοράς αλληλεγγύης.

Ακόμα, οι αγρότες επιβαρύνονται τους λογαριασμούς άρδευσης, λόγω της ανόδου της τιμής του ηλεκτρικού ρεύματος -ας μην το αναλύσω πάλι- και λόγω της ακρίβειας στα αγροτικά εφόδια. Όλα αυτά απειλούν τη βιωσιμότητά τους.

Μήπως ζουν καλύτερα οι νέοι; Data και αυταρχισμός!

Ακούστε, αγαπητοί συνάδελφοι: Από τη στιγμή που μία θεωρία δεν βασίζεται, δεν πατάει στην πραγματικότητα, όσο εκλεπτυσμένη και ραφιναρισμένη κι αν είναι η παρουσίασή της, όσο καλά κι αν ξέρει τα οικονομικά ο δημιουργός της, οδηγεί σε λανθασμένα συμπεράσματα και στην περίπτωσή μας σε τραγικά αποτελέσματα.

Έτσι, λοιπόν, αποφασίσατε ότι η πανδημία τελείωσε και ότι η δε ακρίβεια είναι ένα παροδικό φαινόμενο. Αυτό σημαίνει ότι με αυτές τις παραδοχές μάς παρουσιάσατε αυτόν τον προϋπολογισμό σε ένα πανδημικό πλαίσιο που η χώρα μας καταγράφει τους χειρότερους αρνητικούς δείκτες, να μην αναφερθώ συγκεκριμένα. Επίσης, η μείωση των δαπανών στον τομέα της υγείας δεν μπορεί να κρυφτεί. Τι να κάνουμε;

Και είναι και απαράδεκτη. Είναι 820 εκατομμύρια, εκ των οποίων τα 360 αφορούν την πρωτοβάθμια φροντίδα υγείας και τα νοσοκομεία.

Έγινε πριν από λίγο ολόκληρη ιστορία γι’ αυτή τη μελέτη του κ. Τσιόδρα και του κ. Λύτρα. Το ερώτημα πλανάται και δεν έχει απαντηθεί. Εγώ εδώ θα ξαναθυμηθώ τον Προυστ, γιατί απαντάτε όπως όλοι οι άνθρωποι που όταν ξέρουν ότι φταίνε για κάτι, προσποιούνται ότι νομίζουν ότι τους ρωτάνε κάτι άλλο. Απαντήστε! Ποτέ δεν έχει περιγραφεί καλύτερα η άδικη ανάπτυξη απ’ ό,τι σε αυτόν τον προϋπολογισμό και ποτέ δεν έχει τόσο καθαρά φανεί η εμμονή της Κυβέρνησης στη διάλυση του κοινωνικού κράτους. Με μια επισφαλή πρόβλεψη για την επανεκκίνηση της οικονομικής δραστηριότητας, κουτσουρεύετε ό,τι προστατεύει και ανακουφίζει τους πολίτες. Αφαιρείτε 12,3 δισεκατομμύρια ευρώ από την πραγματική οικονομία γι’ αυτά τα –ανεπαρκή έστω- μέτρα στήριξης.

Σε ό,τι αφορά τα μέτρα για την ακρίβεια, αυτά τα παίρνετε από το Ταμείο της Ενεργειακής Μετάβασης. Είναι ποσά, δηλαδή, που θα λείψουν από έργα εξοικονόμησης, έργα προσαρμογής στην κλιματική κρίση, έργα ΑΠΕ και κυρίως μόνιμης μείωσης της ενεργειακής φτώχειας. Ποτέ, όμως, δεν έχει αποδειχθεί τόσο καθαρά και το ψευδεπίγραφο περιβαλλοντικό προφίλ της Κυβέρνησης. Βέβαια είχαμε τώρα τελευταία πολλά νομοσχέδια σχετικά. Τα είπαμε πολύ αναλυτικά.

Ακούστε λίγο. Η πράσινη μετάβαση είναι πολύ βαθύς μετασχηματισμός. Απαιτεί σχέδιο, πόρους, εργαλεία συμμετοχής και όραμα. Επίσης, διατρέχει οριζόντια όλες τις πολιτικές. Πού είναι σε αυτόν τον προϋπολογισμό που έχει ανύπαρκτο σχεδιασμό; Τα αναλύσαμε στο πρόσφατο νομοσχέδιο για την απολιγνιτοποίηση. Μηδέν! Δυόμισι χρόνια μετά την εξαγγελία, τώρα συζητήθηκε το μοντέλο διακυβέρνησης, με την κοινωνία απούσα, όπως και την τοπική αυτοδιοίκηση, έξω από τους κανονισμούς, έξω από την εργαλειοθήκη της Ευρωπαϊκής Ένωσης. Όλα επαφίενται στο αόρατο χέρι της αγοράς, αυτό το αόρατο χέρι που έχει καταφέρει να συσσωρευτεί ο μισός παγκόσμιος πλούτος στο 1% των ανθρώπων.

Όμως, μιας και μιλάμε για προϋπολογισμό, θα μιλήσω λίγο και για τα νούμερα. Μας λέει ο Πρωθυπουργός για 5, 6, 7 δισεκατομμύρια. Τώρα τα έφτασε στα 7,5 δισεκατομμύρια ευρώ. Τζάμπα είναι! Εμείς στον προϋπολογισμό εξακολουθούμε να βλέπουμε το 1,6 δισεκατομμύριο του Προγράμματος Δίκαιης Αναπτυξιακής Μετάβασης. Ούτε καν τους πόρους που μπορούσατε να τριπλασιάσετε από ΕΚΠΑ και ΣΕΚ, δεν το έχετε κάνει.

Βεβαίως, δεν υπάρχει και καμμία αύξηση του τακτικού προϋπολογισμού και του εθνικού σκέλους του ΠΔΕ. Άκουσα το πρωί τον κ. Παπαθανάση, τον αρμόδιο Υπουργό. Μίλησε για το μεταβατικό πρόγραμμα στήριξης των λιγνιτικών περιοχών για τη δίκαιη μετάβαση. Ξέρετε, αυτό το μεταβατικό πρόγραμμα λεγόταν «μεταβατικό του 2020 - 2023» Τώρα φαντάζομαι ότι μιλάμε για 2022 και 2023. Ένας χρόνος έμεινε. Το 2023 κλείνουν μονάδες και δεν έχετε κάνει απολύτως τίποτα.

Επίσης, αυτό το πρόγραμμα που μόλις τώρα αρχίζετε να κινητοποιείτε –ακούστε- είναι πόροι που έχει εξασφαλίσει η κυβέρνηση του ΣΥΡΙΖΑ στο πρώτο Εθνικό Ταμείο Δίκαιης Μετάβασης και δυόμισι χρόνια τους είχατε «παγωμένους». Είναι άξιο απορίας πώς οι φιλόδοξοι στόχοι της Κυβέρνησης θα ικανοποιηθούν με 105 εκατομμύρια που αφορούν απανθρακοποίηση, απολιγνιτοποίηση, έργα ΑΠΕ, προώθηση φυσικού αερίου, όλα αυτά. Αυτά είναι ο κρατικός προϋπολογισμός. Δεν υπάρχει καμμία αναφορά στις ενεργειακές κοινότητες που μπορούν να διαχέουν το όφελος στις περιοχές κοινωφελούς χαρακτήρα, ΟΤΑ, παρά τις εξαγγελίες για θεσμική και χρηματοδοτική στήριξη. Υπάρχουν και 500 εκατομμύρια από το Ταμείο Ανάκαμψης και Ανθεκτικότητας, τα οποία δεν μας λέτε καν για ποιο σκοπό. Πρόκειται για αποκαταστάσεις εδαφών; Δεν το είδαμε, αλλά δεν έχει και σημασία. Εσείς προβλέπετε 2,6 δισεκατομμύρια για το 2021 από το Ταμείο Ανάκαμψης, το Μεσοπρόθεσμο το κάνετε 1.600.000 και τώρα προβλέπετε για το 2021 600 εκατομμύρια, όταν όλοι ξέρουμε ότι ούτε 150 εκατομμύρια δεν θα πάρετε από το Ταμείο Ανάκαμψης. Τελείωσε το 2021!

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, θα χρειαστώ ένα λεπτάκι ακόμα.

Στον δε προϋπολογισμό επιδόσεων αναφέρεται πάλι η δίκαιη μετάβαση. Λέει, λέει, λέει. Δεν έχει, όμως, καμμία αναφορά στους δείκτες μέτρησης της επίδοσης. Πολύ καλά κάνετε, γιατί θα παίρνετε μηδέν. Δεν μετριέται. Δεν υπάρχει τίποτα. Κατά τα άλλα, υπάρχει ένα «ΕΞΟΙΚΟΝΟΜΩ» του 2021, το οποίο πρέπει να μετονομάσετε «ΕΞΟΙΚΟΝΟΜΩ» του 2022, γιατί σας πληροφορούμε ότι το 2021 τελείωσε. Με αυτό και λόγω αδράνειας και λόγω ακρίβειας, γιατί έχουν ανέβει όλα τα κατασκευαστικά υλικά, πετάνε απ’ έξω όλα τα φτωχά νοικοκυριά τα οποία δεν έχουν και πρόσβαση σε χρηματοδότηση.

Και, βεβαίως, το πρόγραμμα «ΗΛΕΚΤΡΑ» για τα δημόσια κτήρια που το είχαμε ετοιμάσει, είναι δυόμισι χρόνια «παγωμένο». Δεν έχει γίνει απολύτως τίποτα. Η ηλεκτροκίνηση είναι σύντομο ανέκδοτο. Αναφορικά με τα λεωφορεία, κατ’ αρχάς με τον διαγωνισμό του ΣΥΡΙΖΑ ακόμα περιμένουμε καινούργια. Αυτό το περίφημο «πρόγραμμα της ηλεκτροκίνησης» σας πληροφορώ ότι αφορά το 6% των ταξί και τα ποδήλατα.

Θα πω κι ένα τελευταίο για τα τοπικά πολεοδομικά σχέδια. Έχετε μια μανία σε κάθε νομοσχέδιο να διαλύετε τον σχεδιασμό. Δεν θέλετε εργαλεία. Θέλετε επενδύσεις. Και σας ρωτάμε: Πού; Πώς; Οι χρήσεις γης και ο σχεδιασμός είναι βασικά εργαλεία. Είχατε δεσμευτεί πέρυσι ότι φέτος θα είχαμε έτοιμα τετρακόσια τοπικά πολεοδομικά σχέδια. Ξέρετε ότι σε διαγωνισμό μπήκαν μόλις δώδεκα;

**ΠΡΟΕΔΡΕΥΩΝ (Απόστολος Αβδελάς):** Και με αυτό ολοκληρώστε, κυρία συνάδελφε.

**ΘΕΟΠΙΣΤΗ (ΠΕΤΗ) ΠΕΡΚΑ:** Τελειώνω, κύριε Πρόεδρε.

Φέτος λέτε ότι θα γίνουν μελέτες για τουλάχιστον εξακόσιες δημοτικές ενότητες και ο δείκτης μέτρησης θα τίθεται με τη συμβασιοποίηση των διακοσίων μελετών.

Τι να σας πω; Διαλύετε τα πάντα, ψευδόμενοι και αυτοθαυμαζόμενοι. Όμως, δεν υπάρχει αμφιβολία ότι μας ξαναγυρίζετε, δυστυχώς, στις συνθήκες που οδήγησαν τη χώρα στα βράχια. Για άλλη μια φορά, όμως, θα σας σταματήσει ο λαός, ο οποίος καταλαβαίνει. Η πραγματικότητα, δυστυχώς, μετριέται, τη ζει ο καθένας. Και ξέρετε, το ένστικτο της επιβίωσης είναι πάρα πολύ ισχυρό.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κυρία Πέρκα.

Καλείται στο Βήμα ο κ. Μακάριος Λαζαρίδης από τη Νέα Δημοκρατία και να ετοιμάζεται και η κ. Απατζίδη από το ΜέΡΑ25.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, ζούμε, όπως ολόκληρος ο κόσμος, μία περίοδο που χαρακτηρίζεται από μεγάλες αβεβαιότητες και σοβαρές προκλήσεις. Αντιμετωπίζουμε, ταυτόχρονα, την υγειονομική, την κλιματική και την ενεργειακή κρίση. Οφείλουμε γι’ αυτό να αναπροσαρμόζουμε τις πολιτικές μας και να περιορίζουμε τις επιπτώσεις που προκαλούν, να δημιουργούμε δίκτυα προστασίας της κοινωνίας, ιδίως μάλιστα των πιο αδύναμων, αλλά και να προωθούμε τις μεταρρυθμίσεις που έχει ανάγκη ο τόπος για να κατακτήσουμε τη νέα εποχή.

Αυτό έκανε και αυτό συνεχίζει να κάνει η Κυβέρνηση. Από το ξέσπασμα της πανδημίας έως σήμερα διέθεσε συνολικά πάνω από 43 δισεκατομμύρια ευρώ για να στηρίξει τους εργαζόμενους, τους ανέργους και τον επιχειρηματικό κόσμο. Συνέχισε, ταυτόχρονα, τις μεταρρυθμίσεις που απαιτούνται για τη βελτίωση του επενδυτικού περιβάλλοντος, την προσέλκυση νέων επενδύσεων, τη δημιουργία νέων επιχειρήσεων, την καλύτερη εξυπηρέτηση του πολίτη. Έκανε στροφή σε ένα οικονομικό μοντέλο περισσότερο ελκυστικό, εξωστρεφές και ανταγωνιστικό. Έκανε άλματα στην ψηφιακή μετάβαση, δίνοντας στο κράτος τη δυνατότητα να είναι πιο αποτελεσματικό, πιο κοντά στον πολίτη.

Δρομολόγησε, ταυτόχρονα, σε στέρεες βάσεις τη μετάβαση στην πράσινη οικονομία. Κατάφερε έτσι, ενώ οι Κασσάνδρες προεξοφλούσαν χιλιάδες λουκέτα και δραματική έξαρση της ανεργίας, να έχουμε σήμερα περισσότερες επιχειρήσεις και περισσότερες θέσεις εργασίας από αυτές που είχαμε πριν το ξέσπασμα της πανδημίας. Κατάφερε να κρατήσει όρθιο τον παραγωγικό ιστό και να διασφαλίσει τις προϋποθέσεις που απαιτούνταν για μια δυναμική επανεκκίνηση της οικονομίας.

Και είμαστε τώρα σε αυτό ακριβώς το σημείο. Οι μηχανές της ανάπτυξης έβαλαν μπρος και οι προσδοκίες των πολιτών ξαναγεννιούνται. Στο τρίτο τρίμηνο του 2021, το ΑΕΠ της χώρας αυξήθηκε κατά 13,4%, σε σχέση με το αντίστοιχο τρίμηνο του 2020, με τον μέσο όρο στην Ευρώπη να είναι 3,9%. Ο ρυθμός μεγέθυνσης για το εννιάμηνο Ιανουαρίου - Σεπτεμβρίου διαμορφώνεται πάνω από το 9%.

Ο ρυθμός αύξησης των επενδύσεων φτάνει σε ετήσια βάση το 18,1% και αποτελεί σε απόλυτο αριθμό την καλύτερη επίδοση εδώ και μία δεκαετία. Η αύξηση των εξαγωγικών αγαθών στο εννιάμηνο ξεπερνά το 27%, έναντι της αντίστοιχης περσινής περιόδου.

Τον Σεπτέμβριο η ανεργία υποχώρησε στο 13%, από 16,5% που ήταν τον Σεπτέμβριο του 2020. Το διαθέσιμο εισόδημα των πολιτών αυξήθηκε το πρώτο εξάμηνο του 2021 κατά 7,2%.

Κυρίες και κύριοι συνάδελφοι, αυτή την κυβερνητική πολιτική υπηρετεί και ο προϋπολογισμός του 2022. Είναι αναπτυξιακός και ταυτόχρονα κοινωνικός. Είναι ο δεύτερος προϋπολογισμός τα τελευταία δώδεκα χρόνια, που όχι μόνον δεν βάζει νέους φόρους, αλλά μειώνει και αυτούς που επέβαλε η κυβέρνηση ΣΥΡΙΖΑ. Στηρίζει την επιχειρηματικότητα, τον πρωτογενή τομέα, τη νέα, την αδικημένη γενιά της πατρίδας μας.

Γι’ αυτόν τον σκοπό, ανάμεσα στα άλλα προβλέπει την επέκταση κατά πενήντα χιλιάδες θέσεις του προγράμματος που αφορούσε στη δημιουργία εκατό χιλιάδων νέων θέσεων εργασίας, τη μείωση από τον Ιανουάριο του φόρου νομικών προσώπων από 24% σε 22%, την κατάργηση, που ήδη ισχύει από την 1η Οκτωβρίου 2021, του φόρου για γονικές παροχές - δωρεές έως 800.000 ευρώ, την εφαρμογή του προγράμματος «ΠΡΩΤΟ ΈΝΣΗΜΟ» για νέους από δεκαοκτώ έως είκοσι εννέα ετών χωρίς εργασιακή εμπειρία, που θα λαμβάνουν 1.200 ευρώ για τους πρώτους έξι μήνες απασχόλησης, εκ των οποίων το 50% θα αποτελεί επιδότηση μισθολογικού κόστους και το άλλο 50% προσαύξηση μισθού, την κατάργηση του τέλους συνδρομητών κινητής τηλεφωνίας για τους νέους έως είκοσι εννέα ετών από την 1η Ιανουαρίου του 2022, την επέκταση του στεγαστικού επιδόματος στους σπουδαστές των δημόσιων ΙΕΚ, τη μείωση, που άρχισε από την 1η Οκτωβρίου, του ΦΠΑ στις ζωοτροφές από το 13% στο 6%, την επιστροφή του ειδικού φόρου κατανάλωσης στο πετρέλαιο κίνησης σε νέους αγρότες και σε αγρότες - μέλη συνεργατικών σχημάτων για το 2022.

Κυρίες και κύριοι συνάδελφοι, οι προβλέψεις αυτές αφορούν όλες τις Ελληνίδες και όλους τους Έλληνες. Αφορούν τον επιχειρηματία, αφορούν τον αγρότη, αφορούν τον εργαζόμενο, αφορούν τον άνεργο. Αφορούν τις νέες και τους νέους μας που αναζητούν κάτι να πιαστούν και να τραβήξουν μπροστά. Αφορούν τις πόλεις και τα χωριά μας.

Είμαι βέβαιος ότι οι πολίτες της Καβάλας που μας βλέπουν σήμερα από τις Ελευθερές, τη Χρυσούπολη και την Παναγία της Θάσου υποδέχονται θετικά, τόσο τα έως τώρα οικονομικά επιτεύγματα της Κυβέρνησης, όσο και τα προβλεπόμενα στον νέο προϋπολογισμό. Ακούμε τη φωνή των συμπολιτών μας και μεταφέρουμε τη βούλησή τους στη Βουλή των Ελλήνων.

Παρακολουθούμε, αλλά δεν ακολουθούμε την Αντιπολίτευση στην απόπειρα πόλωσης, φανατισμού και διχασμού. Αντιλαμβανόμαστε το μονότονο «όχι» σε όλα ως άρνηση της πραγματικότητας και της προόδου. Αντιλαμβανόμαστε την απόπειρα του ΣΥΡΙΖΑ να επενδύει στην καταστροφή ως έλλειμμα εθνικής και κοινωνικής ευθύνης. Αντιλαμβανόμαστε τις κραυγές και τους ψιθύρους ως υποκατάστατο της αδυναμίας τους για συγκεκριμένες και ρεαλιστικές προτάσεις. Αντιλαμβανόμαστε προ πάντων ακόμη πιο βαρύ το φορτίο της ευθύνης για το σήμερα και το αύριο της πατρίδας μας.

Για όλα αυτά λέμε «ναι» στον προϋπολογισμό, «ναι» στις νέες επενδύσεις, «ναι» στις νέες και καλύτερα αμειβόμενες δουλειές. Λέμε «ναι» στον Πρωθυπουργό Κυριάκο Μητσοτάκη για τις πολιτικές που πάνε τη χώρα μας πιο γρήγορα στη νέα εποχή, που πάνε την κοινωνία μας πιο ψηλά, που πάνε την Ελλάδα με αισιοδοξία και εθνική αυτοπεποίθηση στην επόμενη μέρα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Λαζαρίδη, και για την τήρηση του χρόνου. Ήσασταν άψογος.

Καλείται στο Βήμα η κ. Μαρία Απατζίδη από το ΜέΡΑ25, με την οποία πέφτει και η αυλαία του τρίτου κύκλου ομιλητών. Τον τέταρτο κύκλο θα ανοίξει ο κ. Ακτύπης από τη Νέα Δημοκρατία.

Κυρία Απατζίδη, έχετε τον λόγο.

**ΜΑΡΙΑ ΑΠΑΤΖΙΔΗ:** Σας ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, ο προϋπολογισμός για το 2022 προβλέπει σημαντικές περικοπές σε νευραλγικούς τομείς της κοινωνικής πολιτικής. Το σύνολο μεταβιβάσεων του τακτικού προϋπολογισμού για την πρόνοια, τους ανέργους, τους οργανισμούς τοπικής αυτοδιοίκησης και για την υγεία μειώνεται το 2022 κατά 1,74 δισεκατομμύρια ευρώ έναντι του 2021. Το ήδη δηλαδή ισχνό πρόγραμμα δημοσίων επενδύσεων συρρικνώνεται ακόμη περισσότερο, αφού από 8,35 δισεκατομμύρια ευρώ το 2021 μειώνεται στα 7,8 δισεκατομμύρια το 2022, την ίδια ώρα που λεφτά υπάρχουν για τις στρατιωτικές δαπάνες. Μάλιστα αυτές οι δαπάνες του προγράμματος δημοσίων επενδύσεων πάνε και σε απευθείας αναθέσεις. Αποτελούν στην ουσία διασπάθιση δημοσίου χρήματος, αφού αντλούνται από κεφάλαια από προγράμματα δημοσίων επενδύσεων για να μοιραστούν πού αλλού; Στους «ημέτερους» ολιγάρχες.

Αυτή η επιλογή προτεραιοτήτων δεν είναι τυχαία. Οι ατυχείς επιλογές στον προϋπολογισμό βασίζονται σε μια γενικότερη λογική της Κυβέρνησης και το σχέδιο «Ελλάδα 2.0» το οποίο περιλαμβάνεται στο λεγόμενο Ταμείο Ανάκαμψης και Ανθεκτικότητας και αναφέρεται και στην απασχόληση, τις δεξιότητες και την κοινωνική συνοχή.

Η λογική που διέπει τον προϋπολογισμό σας, κύριοι της Κυβέρνησης, είναι το νεοφιλελεύθερο αφήγημα και τα «δωράκια» που δίνετε στους εργοδότες μέσα από αυτό, η αναμόρφωση, δηλαδή, του εργατικού και του συνδικαλιστικού δικαίου.

Όταν, κύριοι της Κυβέρνησης, λέτε «μεταρρύθμιση» εννοείτε την πλήρη διάλυση των εργασιακών σχέσεων που είδαμε και με τους προηγούμενους νόμους που ψηφίσατε, δηλαδή την κατάργηση του οκτάωρου με τον νόμο Χατζηδάκη, την καθιέρωση των απλήρωτων ουσιαστικά υπερωριών;

Και στα συνδικαλιστικά υπονομεύσατε πλήρως κάθε συνδικαλιστική δράση. Απαγορεύσατε τις διαδηλώσεις, στην αρχή με πρόσχημα την πανδημία. Υποβαθμίσατε τη δυνατότητα των συνδικάτων να προκηρύσσουν απεργίες, διαλύσατε συλλογικές διαπραγματεύσεις. Ξεδοντιάσατε πλήρως το Σώμα Επιθεώρησης Εργασίας.

Σε ό,τι αφορά στον κατώτατο μισθό και στον καθορισμό του αρνείστε μια σοβαρή συζήτηση επί του θέματος. Είναι πάρα πολύ ενδιαφέρον ότι δεν μιλάτε για εργασία, αλλά για απασχόληση. Και αυτό γιατί δεν κάνετε καμμία ουσιαστική πρόβλεψη για τη δημιουργία νέων και αξιόλογων θέσεων εργασίας. Αυτό που κάνετε είναι επενδύσεις σε προγράμματα επιδοτούμενης απασχόλησης στον ιδιωτικό τομέα για ανέργους -τα θυμόμαστε και επί Σαμαρά- μέσω ορισμένου χρόνου αμειβόμενης πλήρους απασχόλησης, καθώς και ειδικά προγράμματα απασχόλησης και περιοχές μετάβασης, όπως με την απολιγνιτοποίηση, για περιοχές δηλαδή με προβλήματα αποβιομηχάνισης και για περιοχές με μεγάλα ποσοστά εποχικής απασχόλησης.

Όμως, κύριοι της Κυβέρνησης, η επιδοτούμενη εργασία ορισμένου χρόνου στην οποία αρέσκεστε, σημαίνει ότι καταργείτε τα εργασιακά και ασφαλιστικά δικαιώματα. Σημαίνει ελάχιστες απολαβές στο πλαίσιο της υποτιθέμενης εκπαίδευσης του εργατικού δυναμικού, που στην καλύτερη περίπτωση απλά ανακυκλώνεται σε αυτές τις θέσεις. Σημαίνει ότι ουσιαστικά τα προσφέρετε όλα αυτά ως δώρο στους εργοδότες, οι οποίοι δεν θα χρειαστεί να βάλουν το χέρι στην τσέπη από τη στιγμή που το πρόγραμμα αυτό είναι επιδοτούμενο.

Αγνοείτε βέβαια και την τροπολογία που έχουμε καταθέσει ως ΜέΡΑ25, με την οποία επιχειρείται η πληρέστερη προστασία των εργαζομένων στις περιπτώσεις συμβατικής ή εκ του νόμου μεταβίβασης ή συγχώνευσης επιχειρήσεων, εγκαταστάσεων ή τμημάτων εγκαταστάσεων ή επιχειρήσεων σε άλλον εργοδότη. Ειδικότερα, γίνεται διάκριση των όρων εργασίας με βάση την πηγή προέλευσής τους, αν δηλαδή αποτελούν όρους ατομικών ή όρους συλλογικών συμβάσεων και αποσαφηνίζεται το εύρος δέσμευσης του διάδοχου εργοδότη από τις ατομικές συμβάσεις εργασίας, οι οποίες εμπεριέχουν ρήτρες παραπομπής σε συλλογικές συμβάσεις και κανονισμούς εργασίας.

Η τροπολογία αυτή είναι απολύτως αναγκαία ως μέτρο εξισορρόπησης των δικαιωμάτων του ασθενέστερου, δηλαδή του εργαζόμενου, έναντι του ισχυρότερου, δηλαδή του διάδοχου εργοδότη, ο οποίος μάλιστα δεν αποτελεί επιλογή για τον εργαζόμενο, αλλά de facto αντισυμβαλλόμενο.

Τέλος, η σχετική ρύθμιση είναι απολύτως αναγκαία λόγω της εντεινόμενης ομιλοποίησης, λόγω του μετασχηματισμού των επιχειρήσεων, λόγω του κατακερματισμού των έργων τους και λόγω της ανάθεσής τους σε ανεξάρτητες ή μη νομικά αυτοτελείς εταιρείες. Αυτά, σε συνδυασμό με την αποδυνάμωση της συλλογικής διαπραγματευτικής δύναμης των εργαζομένων, έχουν οδηγήσει σε διαρκή συρρίκνωση των δικαιωμάτων αυτών. Είναι μια απολύτως αναγκαία τροπολογία, που θεωρώ ότι πρέπει οπωσδήποτε να λάβετε υπ’ όψιν.

Ως ΜέΡΑ25 κάτι ακόμη που θεωρούμε ως αναπόσπαστο στοιχείο για την κοινωνική συνοχή είναι το να θεσμοθετηθεί σταδιακή αύξηση κατά 10% ετησίως του κατώτατου μισθού έως ότου αυτός φτάσει τουλάχιστον τα 800 ευρώ μηνιαίως και ταυτοχρόνως να θεσπιστούν ευέλικτες, αλλά ισχυρές συλλογικές διαπραγματεύσεις. Παρόμοια μέτρα θα ήταν εφικτά αν εσείς, κύριοι της Κυβέρνησης, θα είχατε ανακαλύψει ένα «λεφτόδεντρο», αποκλειστικά όμως μόνο για τους ολιγάρχες, τους φίλους σας.

Εργαλειοποιήσατε την πανδημία για να ταΐσετε την ολιγαρχία με εκατοντάδες εκατομμύρια μέσω επιδοτήσεων και αποζημιώσεων. Στον προϋπολογισμό όμως χαρακτηριστικά προβλέπονται και άλλα «δωράκια» κόστους 1,5 δισεκατομμυρίου ευρώ, με μείωση κατά τρεις ποσοστιαίες μονάδες των ασφαλιστικών εισφορών και επιδότηση 200 ευρώ σε περίπτωση πρόσληψης μακροχρόνια ανέργου για περίοδο έξι μηνών.

Επίσης μειώνετε τους φορολογικούς συντελεστές στα επιχειρηματικά κέρδη 22% από 24%, μειώνετε 50% τον φόρο σε περιπτώσεις εταιρικών συγχωνεύσεων και με το Πρόγραμμα Δημοσίων Επενδύσεων επιδοτείτε για άλλη μια φορά τους ολιγάρχες με περίπου 7,45 δισεκατομμύρια ευρώ.

Ως προς τους συνταξιούχους, με το ένα χέρι τους δώσατε κάποια ψίχουλα από τις άδικες μνημονιακές περικοπές και με το άλλο τα παίρνετε πίσω μέσω της φορολογίας. Το έχετε ομολογήσει ούτως η άλλως ότι είναι βαρίδι για σας οι συνταξιούχοι. Ζουν πολύ, όπως λένε οι δήθεν τεχνοκράτες της τρόικας, αλλά και πρώην Υπουργοί του μνημονιακού τόξου. Γι’ αυτό θεσπίσατε σύστημα κεφαλαιοποιητικής ασφάλισης που θα φέρει νομοτελειακά περικοπές στις συντάξεις.

Εμείς ως ΜέΡΑ25 έχουμε καταθέσει τροπολογία που ρυθμίζει το καθεστώς της φορολογικής μεταχείρισης των εφάπαξ χρηματικών ποσών τα οποία καταβλήθηκαν ή θα καταβληθούν στους δικαιούχους συνταξιούχους ή κληρονόμους συνταξιούχων ιδιωτικού και δημόσιου τομέα ως επιστροφές αναδρομικών από περικοπές στις συντάξεις που επιβλήθηκαν με προηγούμενους νόμους και οι οποίες κατά περίπτωση κρίνονται αντισυνταγματικές.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Την ανοχή σας παρακαλώ, κύριε Πρόεδρε.

Ειδικότερα, προβλέπεται ότι η φορολογική υποχρέωση των δικαιούχων εξαντλείται μετά τη φορολόγηση των εφάπαξ χρηματικών ποσών των ως άνω περικοπών, με συντελεστή 20%, συμπεριλαμβανομένης και της ειδικής εισφοράς αλληλεγγύης. Οι προβλέψεις αυτές κρίνονται αναγκαίες για λόγους ισότιμης μεταχείρισης μετά τις αντίστοιχες φορολογικές προβλέψεις υπέρ των ειδικών μισθολογίων και χρειάζεται να τις λάβετε σοβαρά υπ’ όψιν σας.

Καταλήγοντας, το συμπέρασμα που προκύπτει είναι ότι η πολιτική που ακολουθεί στον προϋπολογισμό η Κυβέρνηση είναι μια στυγνή ταξική πολιτική, η οποία απαγορεύει μέτρα μακροπρόθεσμης βιωσιμότητας όπως αυτά που προτείνουμε εμείς ως ΜέΡΑ25 παγίως και μέσω συγκεκριμένων τροπολογιών, προτάσεων κ.λπ. και γι’ αυτό εννοείται ότι θα την καταψηφίσουμε.

Ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κυρία Απατζίδη.

Ξεκινάμε τον τέταρτο κύκλο ομιλητών με τον κ. Διονύσιο Ακτύπη από τη Νέα Δημοκρατία και να ετοιμάζεται ο κ. Σκουρλέτης από τον ΣΥΡΙΖΑ -Προοδευτική Συμμαχία.

Έχετε τον λόγο, κύριε Ακτύπη.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, επειδή πολλά ακούστηκαν στην Αίθουσα και υπήρξε μια επεξήγηση της μελέτης η οποία έγινε από τον κ. Τσιόδρα και τον κ. Λύτρα και επειδή οι επεξηγήσεις ήρθαν κυρίως από συναδέλφους οι οποίοι δεν είναι γιατροί, θα μου επιτρέψετε, πριν ξεκινήσω την εισήγησή μου για τον προϋπολογισμό, ως γιατρός θα ήθελα να δώσω μια εξήγηση πάνω σε αυτό το θέμα το οποίο αναφέρεται.

Κατ’ αρχάς να πω για τη συγκεκριμένη μελέτη που αναφέρεται στο 5% των διασωληνωμένων, ότι οι υπόλοιποι ήταν εντός ΜΕΘ και ότι εν μέρει αφορά διαλογή των πιο βαριά πασχόντων ασθενών, άρα μη αιτιακή σχέση. Άρα θα πρέπει να ερμηνευθεί με προσοχή. Τι ακριβώς λέει αυτό το συγκεκριμένο πράγμα; Εάν έχουμε, για παράδειγμα, έναν διασωληνωμένο σε ένα νησί, τη Ζάκυνθο, έχουμε έξι κρεβάτια εντατικής θεραπείας και έχουμε έναν διασωληνωμένο, τον έβδομο, ο οποίος πρέπει να μεταφερθεί, ποιος σας λέει ότι αυτός μεταφέρεται εάν έχει τεράστια συνοδά προβλήματα και πρέπει οπωσδήποτε να πάει σε μια μονάδα εντατικής θεραπείας εκτός του νησιού; Εάν υπήρχαν εκτός μονάδας διασωληνωμένοι στην Αθήνα, στην Αττική γενικότερα ή στη Θεσσαλονίκη, είμαι απόλυτα σίγουρος ότι έχετε τη δυνατότητα να τις επισκεφθείτε και να καταγράψετε περιστατικά τα οποία βρίσκονται εκτός μονάδας. Δεν το έχετε κάνει γιατί δεν υπάρχει κάτι τέτοιο. Θα πρέπει λοιπόν εδώ οι επιστήμονες οι οποίοι έχουν κάνει τη μελέτη να μας εξηγήσουν -και είναι σίγουρο ότι θα γίνει- ότι οι περιπτώσεις, τα περιστατικά αυτά τα οποία καταγράφονται βρίσκονται κυρίως στην επαρχία και είναι περιπτώσεις οι οποίες δεν μπορούν να μεταφερθούν στο κέντρο ή σε μονάδες, δεν δύνανται, γιατί θα πεθάνουν κατά τη διαδρομή και κανένας γιατρός δεν υπογράφει να γίνει διακομιδή η οποία δεν θα καταλήξει ποτέ στο νοσοκομείο αναφοράς στο οποίο στέλνουμε.

Αναφέρατε ότι ο Πρωθυπουργός ψεύδεται και ότι αυτή τη στιγμή υπάρχουν άνθρωποι οι οποίοι είναι διασωληνωμένοι εκτός μονάδας. Σας λέω ότι αυτή τη στιγμή στη Ζάκυνθο υπάρχουν τρία κρεβάτια εντατικής θεραπείας, δύο για γενικά περιστατικά και ένα για COVID, τα οποία είναι ελεύθερα. Αλήθεια, εάν χρειαστεί κάποιος ο οποίος είναι διασωληνωμένος σε μια άλλη περιοχή δεν μπορεί να πάει στη Ζάκυνθο αυτή την ώρα με αερομεταφορά, αεροδιακομιδή; Πώς ακριβώς λέμε ότι υπάρχουν διασωληνωμένοι οι οποίοι είναι εκτός μονάδων όταν έχουμε άδεια κρεβάτια αυτή την ώρα στις ΜΕΘ; Και πρέπει να ξέρετε ότι οι ΜΕΘ ενιαία δηλώνονται και επομένως δεν υπάρχει θέμα ότι τα κρεβάτια της Ζακύνθου είναι αποκλειστικά για τη Ζάκυνθο. Είναι πανελλαδικά, δίνονται στο ΕΚΑΒ πανελλαδικά.

Και επειδή είπατε προηγουμένως να ζητήσουμε συγγνώμη, εσείς αλήθεια θα ζητήσετε συγγνώμη για το γεγονός ότι στις 17-1-2019 στη Ζάκυνθο κατέληξε και τρίτη ασθενής που περίμενε για ΜΕΘ; Σας το είπε προηγουμένως ο Υπουργός κ. Σκυλακάκης. Αλλά για ακούστε λίγο: «εξηνταεπτάχρονη σε λίστα αναμονής για περίπου δεκαπέντε ημέρες - Άλλοι δύο ασθενείς από το Νοσοκομείο Ζακύνθου είχαν μοιραία κατάληξη. Αυξάνεται η θλιβερή λίστα με τους ασθενείς που, διασωληνωμένοι, περιμένουν να ελευθερωθεί ένα κρεβάτι σε μονάδα εντατικής θεραπείας στα δημόσια νοσοκομεία». Αυτά τα λέει ο κ. Γιαννακός, τον οποίον τελικά επικαλείστε για να κάνετε και τις επερωτήσεις. «Άλλοι δύο ασθενείς από το Νοσοκομείο Ζακύνθου είχαν μοιραία κατάληξη. Δυστυχώς και τα περιστατικά αποτελούν μία τραγική απόδειξη για το πώς εξελίσσεται αυτή η αναμονή και πιθανόν είναι ένας κακός οιωνός για το πώς θα εξελιχθεί τις επόμενες εβδομάδες που θα υψωθεί και το κύμα της εποχικής γρίπης». «Την τελευταία του πνοή άφησε και άλλος ασθενής…» και ακριβώς αναφέρει εδώ ότι υπάρχει μονάδα εντατικής θεραπείας στη Ζάκυνθο με έξι κλίνες, η οποία δεν λειτουργεί γιατί δεν υπάρχει ιατρικό και νοσηλευτικό προσωπικό.

Η μονάδα σήμερα λειτουργεί. Άνοιξε τον Μάρτιο του 2020, στελεχωμένη με ιατρικό και νοσηλευτικό προσωπικό, είκοσι νοσηλεύτριες και τρεις εντατικολόγους. Την ανοίγατε επί τεσσεράμισι χρόνια κάθε τρεις μήνες, με ανακοινώσεις του τότε Υπουργού και Βουλευτή της Ζακύνθου.

Και πάμε παρακάτω. Στις 16-1-2019 σε δημοσίευμα: «ΜΕΘ: σαράντα οκτώ ασθενείς σε λίστα αναμονής- Χωρίς Αιμοδυναμικό και Ακτινολογικό το «Αττικόν». Επικίνδυνες συνθήκες επικρατούν σε δημόσια νοσοκομεία, λόγω έλλειψης κλινών ΜΕΘ και των ράντζων που πλημμυρίζουν τους διαδρόμους, αλλά και βασικά ιατρικά μηχανήματα εκτός λειτουργίας». Μη διαβάσω περισσότερα. Αυτό είναι στις 16-1-2019, λίγο πριν φύγετε. Αυτά αφήσατε τότε σε εμάς και σήμερα έρχεστε και μας λέτε να πούμε εμείς συγγνώμη. Εσείς θα πείτε συγγνώμη για το γεγονός ότι δεν είχατε πανδημία, ότι δεν είχατε πίεση, δεν είχατε πρόβλημα και αφήσατε το Εθνικό Σύστημα Υγείας σε αυτή την κατάντια στην οποία εμείς σήμερα το παραλάβαμε και το έχουμε βελτιώσει με όλα αυτά τα οποία έχουμε κάνει, με τις προσλήψεις; Για να μην αναφερθώ σε αυτά.

Επομένως καλό είναι να είμαστε λίγο πιο προσεκτικοί σε αυτά τα οποία αναφέρουμε, γιατί δυστυχώς σήμερα και με το διαδίκτυο τα «κτυπάς» και τα βρίσκεις όλα.

Καταθέτω τα προαναφερθέντα δημοσιεύματα στα Πρακτικά.

(Στο σημείο αυτό ο Βουλευτής κ. Διονύσιος Ακτύπης καταθέτει για τα Πρακτικά τα προαναφερθέντα δημοσιεύματα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε Πρόεδρε, αν δεν μου φθάσει ο χρόνος θα σταματήσω.

Κυρίες και κύριοι συνάδελφοι συζητούμε τις ημέρες αυτές τον προϋπολογισμό του 2022, ο οποίος για μία ακόμη φορά κατατέθηκε κάτω από συνθήκες δύσκολες και υπό το καθεστώς αβεβαιότητας που διαμορφώνεται τόσο από την παγκόσμια υγειονομική κρίση όσο και από τη διεθνή κρίση στο πεδίο της ενέργειας και τις επιπτώσεις της. Ωστόσο η Κυβέρνηση της Νέας Δημοκρατίας παρά τις δυσκολίες παραμένει πιστή στις προεκλογικές της δεσμεύσεις και φέρνει προς ψήφιση έναν προϋπολογισμό με ισχυρό αναπτυξιακό, μεταρρυθμιστικό και πάνω απ’ όλα κοινωνικό πρόσημο. Είναι άλλωστε χαρακτηριστικό πως το σύνολο της ελληνικής κοινωνίας, οι εταίροι μας, οι οίκοι αξιολόγησης και οι αγορές αναγνωρίζουν πως η ελληνική Κυβέρνηση διαμόρφωσε και εφαρμόζει ένα σύνολο ρυθμίσεων που στόχο έχουν την ενίσχυση των εργαζομένων και των επιχειρήσεων, την προσέλκυση σημαντικών επενδύσεων, την αύξηση των θέσεων εργασίας και συνολικά την περαιτέρω αναβάθμιση της ελληνικής οικονομίας.

Δεν είναι τυχαίο άλλωστε πως η οικονομική ενίσχυση νοικοκυριών και επιχειρήσεων για τα έτη 2020 - 2022 ανέρχεται σε 43,3 δις ευρώ. Μάλιστα ειδικά για το τέταρτο τρίμηνο του 2021 και το έτος 2022, η Κυβέρνηση επέκτεινε ως το τέλος του 2022 την απαλλαγή από την ειδική εισφορά αλληλεγγύης, μείωσε κατά τρεις μονάδες τις ασφαλιστικές εισφορές στον ιδιωτικό τομέα και μείωσε την επιστροφή όλων των επιστρεπτέων προκαταβολών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα πάω προς στο τέλος της ομιλίας μου, για να αφήσω τον χρόνο και στους υπόλοιπους συναδέλφους μου. Δεν θέλω να κάνω κατάχρηση.

**ΠΡΟΕΔΡΕΥΩΝ (Απόστολος Αβδελάς):** Σας ευχαριστώ πολύ.

**ΔΙΟΝΥΣΙΟΣ ΑΚΤΥΠΗΣ:** Τονίζω το εξής γιατί είναι σημαντικό οι Έλληνες πολίτες να το ακούσουν ξεκάθαρα. Ο προϋπολογισμός του 2022 δεν περιέχει μέτρα λιτότητας. Τα αυξημένα έσοδα που προβλέπει, θα προέλθουν αποκλειστικά από την επανεκκίνηση της οικονομίας και όχι από τυχόν επιβολή νέων φόρων. Εμμένουμε στις πολιτικές μείωσης των φορολογικών βαρών σε νοικοκυριά και επιχειρήσεις και της τόνωσης επενδύσεων και εξαγωγών.

Κλείνοντας, θα πρέπει να τονιστεί η θεμελιώδης σημασία του σχεδίου «Ελλάδα 2.0» για την ουσιαστική και μακροπρόθεσμη ανάπτυξη και ανάδειξη της ελληνικής οικονομίας. Άλλωστε, μέσα από αυτό θα αξιοποιηθούν στο έπακρο οι πόροι και θα εισρεύσουν στη χώρα από το Ταμείο Ανάκαμψης και Ανθεκτικότητας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Ακτύπη και για την κατανόησή σας.

Καλείται στο Βήμα ο κ. Παναγιώτης Σκουρλέτης από τον ΣΥΡΙΖΑ -Προοδευτική Συμμαχία και να ετοιμάζεται ο κ. Τζηκαλάγιας από τη Νέα Δημοκρατία.

Έχετε τον λόγο, κύριε Σκουρλέτη.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, είναι πραγματικά απογοητευτικό να ακούς τους συναδέλφους από τη μεριά της Πλειοψηφίας να προσπαθούν να δικαιολογήσουν τα αδικαιολόγητα και αναφέρομαι σε αυτό, το οποίο είδε το φως της δημοσιότητας, στην έκθεση του κ. Τσιόδρα και του κ. Λύτρα, η οποία συνιστά έναν ισχυρό κόλαφο στα όσα είπε ο Πρωθυπουργός μέσα σε αυτή την Αίθουσα πριν από λίγες μέρες.

Και δεν αναφέρομαι μόνο στην ανεύθυνη δήλωσή του, ότι δεν έχει καμμία σημασία αν κάποιος νοσηλεύεται εντός της ΜΕΘ ή στο ράντζο. Θα μου πείτε, μπορεί να μην έχει τις απαιτούμενες γνώσεις. Το ξέρουμε ότι δεν σπούδασε ιατρική, αν και δεν ξέρω και ως προς τα υπόλοιπα που έχει σπουδάσει, πόσο τελικά αυτά επηρεάζουν την εφαρμοζόμενη πολιτική και την κάνουν πιο αποτελεσματική. Διότι τα συμπεράσματα της έκθεσης είναι αυτά που είναι και δεν αλλάζουν.

Ειδικότερα: Θα είχαμε γλιτώσει από θανάτους 38,5% και 87% αύξηση της θνητότητας για όσους ήταν ασθενείς COVID έξω από ΜΕΘ. Το χειρότερο, όμως, απ’ όλα είναι -πράγμα, το οποίο συνιστά ένα ψέμα- ότι την ίδια στιγμή που ήταν σε γνώση του αυτή η έκθεση -διότι αυτό προκύπτει από τα στοιχεία- ήρθε εδώ και έλεγε πως δεν γνωρίζει.

Θα έπρεπε, κύριοι συνάδελφοι της Πλειοψηφίας, από το πρωί, όχι να προσπαθήσετε να δικαιολογήσετε αυτή την απαράδεκτη δήλωση, αλλά να καλέσετε τον Πρωθυπουργό να ανασκευάσει, να ανακαλέσει, να ζητήσει συγγνώμη. Είναι το λιγότερο που επιβάλλει μια στάση ενός πολιτικού, ο οποίος με σεμνότητα θα πρέπει να βλέπει τα όσα συμβαίνουν στην κοινωνία.

Σας φωνάζαμε από την πρώτη στιγμή «γιατί δεν ενισχύετε το ΕΣΥ» και μας λέγατε ότι είναι πολυτέλεια. Σας λέγαμε ότι λείπουν γιατροί, ότι κάποιες από αυτές τις ΜΕΘ δεν έχουν το κατάλληλο προσωπικό, δεν έχουν τα κατάλληλα μηχανήματα και μας λέγατε ότι είναι χίλιες διακόσιες και παραπάνω και προσθέτατε αυτές που υπήρχαν και τις στρατιωτικές και των ιδιωτών, που δεν τις επιτάσσετε, όμως, δεν τις αξιοποιείτε.

Έτσι, λοιπόν, κανείς μπορεί να καταλάβει τις δηλώσεις ότι είναι πολυτέλεια να στηρίξουμε το ΕΣΥ, ότι δεν χρειάζεται και ότι η υπόθεση του COVID θα είναι κάτι παροδικό και έτσι κατανοεί κανείς τη μείωση κατά 820 εκατομμύρια των δαπανών που προβλέπει ο προϋπολογισμός για την υγεία. Ανασκευάστε.

Δεν είναι, λοιπόν, ο ΣΥΡΙΖΑ που κάνει πολιτική με τους θανάτους. Είστε εσείς που αγνοείτε μια πραγματικότητα, η οποία είναι θλιβερή, η οποία επιβάλλει σε όλους μας τη συνεννόηση για τα αυτονόητα. Και το αυτονόητο είναι ότι η υγεία είναι δημόσιο αγαθό που πρέπει να έχουν όλες και όλοι πρόσβαση. Δεν το κάνετε. Με συνέπεια, το αρνείστε.

Στην Ευρωβουλή οι Ευρωβουλευτές σας δεν ψήφισαν υπέρ της άρσης της πατέντας και χορεύουν οι μεταλλάξεις στην Αφρική. Όλοι γνωρίζουν ότι αν δεν υπάρχει μια ταυτόχρονη προσπάθεια να περιορίσεις τον ιό σε όλο τον πλανήτη, θα μας ταλαιπωρήσει αυτή η υπόθεση.

Μάλιστα, βγαίνει τώρα η τελευταία έκθεση και λέει ότι, δυστυχώς, το ΕΣΥ δεν αντέχει τον φόρτο από αυτή την υπόθεση της υγειονομικής κρίσης και του COVID. Σας κρίνει ο κόσμος για τον δογματισμό σας και για τις ιδεοληψίες σας, οι οποίες, όμως, έχουν αρνητικές επιπτώσεις στην ίδια τη ζωή και στους συμπολίτες μας.

Κυρίες και κύριοι συνάδελφοι, βλέποντας τον τρόπο που έχετε διαχειριστεί τα πράγματα τα τελευταία δυόμισι χρόνια και, έτσι όπως αυτά αποτυπώνονται στον προϋπολογισμό, θεωρώ ότι είστε η πιο ακατάλληλη Κυβέρνηση, για να ανταποκριθείτε στις προκλήσεις της εποχής, οι οποίες είναι δύσκολες, μεγάλες, πολλαπλές.

Πρώτα απ’ όλα, μια παρατήρηση: Θα έπρεπε να ευχαριστείτε την προηγούμενη κυβέρνηση που εξασφάλισε εκείνο το μεγάλο αποθεματικό, το οποίο μάλιστα, εσείς ισχυρίζεστε στην εισηγητική έκθεση του προϋπολογισμού ότι παραμένει και είναι ένα στοιχείο φερεγγυότητας της ελληνικής οικονομίας.

Θα έπρεπε να ευχαριστείτε την προηγούμενη κυβέρνηση για τη ρύθμιση του χρέους, που σας καθόρισε έναν ανοικτό δημοσιονομικό διάδρομο, την ευκολία να δανείζεστε πιο χαμηλότοκα, την αναστολή του Συμφώνου Σταθερότητας, την ποσοτική χαλάρωση της Ευρώπης -που ποτέ ως ιδέα δεν την υπερασπιστήκατε-, δηλαδή, την αμοιβαιοποίηση του χρέους, την αλληλεγγύη των κρατών, τον δανεισμό στο όνομα της συνολικής ευρωπαϊκής οικονομίας. Δεν υπερασπιστήκατε ποτέ αυτές τις απόψεις, αυτές τις ιδέες.

Επιχαίρετε όμως για τους ρυθμούς της ανάπτυξης, η οποία πήρε μερικούς πόντους, επειδή, όμως, προηγουμένως η ΕΛΣΤΑΤ είχε αναθεωρήσει επί τα χείρω την περσινή ύφεση. Εάν, όμως, δει κανείς τα ποιοτικά στοιχεία αυτής της ανάπτυξης, βλέπει οι παθογένειες που χαρακτηρίζουν διαχρονικά, τις τελευταίες δεκαετίες, το εγχώριο παραγωγικό μοντέλο εξακολουθούν και υφίστανται.

Όταν, λοιπόν, αναπτύσσεται η οικονομία, αναπτύσσονται περισσότερο οι εισαγωγές και έτσι, όλα αυτά αποτυπώνονται στο εξωτερικό ισοζύγιο της χώρας. Εξακολουθεί και υπάρχει μονοκαλλιέργεια του τουρισμού και δεν υπάρχει παράλληλα ένα σχέδιο να μπορέσουμε να κτίσουμε εγχώριες παραγωγικές δραστηριότητες εδώ, για να διευρύνουμε την παραγωγική βάση.

Τα στοιχεία δείχνουν ότι, από το 2018 μέχρι τώρα, η αμοιβή της εξαρτημένης εργασίας παραμένει καθηλωμένη και μειούμενη, ενώ τα κέρδη αυξάνονται παρακολουθώντας την ανάπτυξη. Ποιος κερδίζει, άραγε, από αυτή την ανάπτυξη;

Παράδειγμα, για το συγκεκριμένο: Φτιάχνετε θεσμικό πλαίσιο στον εργασιακό χώρο και εταιρείες, οι οποίες αύξησαν τα κέρδη τους την περίοδο της πανδημίας και του lockdown, όπως η «EFOOD», το πρώτο που έκανε είναι να θελήσει κι άλλα κέρδη, μετακυλίοντας το κόστος της ασφάλισης των εργαζομένων στους ίδιους και από εκεί που ήταν μισθωτοί, έστω συμβασιούχοι, να τους θεωρεί συνεργάτες.

Αυτά είναι τα αποτελέσματα της πολιτικής σας. Ήταν ευκαιρία το Ταμείο Ανάκαμψης, έτσι ώστε να μπορέσουμε να αξιοποιήσουμε τους πόρους για να παρέμβουμε στο DNA αυτού του προβληματικού μοντέλου οικονομικής διάρθρωσης της Ελλάδας, για να μπορέσουμε να εντάξουμε στις χρηματοδοτικές δυνατότητες τις μικρομεσαίες επιχειρήσεις, για να μπορούμε να έχουμε μια διαφορετική προσέγγιση για το περιβάλλον; Δεν το κάνετε.

Η αυτοδιοίκηση ήταν απούσα στον σχεδιασμό, μόνοι σας αποφασίζετε, ερήμην της κοινωνίας. Έρχεστε, μάλιστα, με ένα σχέδιο το οποίο σημαίνει περισσότερα χρήματα για λίγους, διεύρυνση των ανισοτήτων.

Κυρίες και κύριοι συνάδελφοι, θεωρείτε ότι από μόνοι τους οι φόροι είναι ικανοί να φέρουν επενδύσεις. Δεν επιβεβαιώνεται αυτό. Μας παρουσιάζετε ως επενδύσεις εξαγορές που γίνονται από τα funds. Είμαστε μια οικονομία που έχει υποστεί μια «fundοποίηση», μόνο που τα funds μετά από δύο, τρία, τέσσερα, πέντε χρόνια, σε μια άλλη δεδομένη συγκυρία, θα σηκωθούν να φύγουν και τότε θα αρχίσει να καταρρέει και θα υπάρξει μια αποεπένδυση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Διότι τρανό παράδειγμα είναι το 49% του ΔΕΔΔΗΕ, αυτού του φυσικού μονοπωλίου που το αγόρασε μια εταιρεία διαχείρισης των ασφαλιστικών εισφορών των εργαζομένων της «MACQUARIE» της Αυστραλίας, που δεν έχει καμμία σχέση με την ενέργεια. Παρ’ όλα αυτά σε αυτά είστε αρκετά ικανοί.

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε σιγά σιγά, σας παρακαλώ.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Θέλω ενάμισι λεπτό, κύριε Πρόεδρε.

Δεν λέτε τίποτα για τα θέματα της ακρίβειας. Άκουσα χτες τον κ. Ρουσόπουλο ο οποίος πανηγύρισε γιατί η Ελλάδα χθες για μία μόνο μέρα βρέθηκε με τη χαμηλότερη τιμή χονδρικής στον τομέα της χονδρικής ηλεκτρικής ενέργειας στην Ευρώπη. Σήμερα ξέρετε ότι ανέβηκε από χθες 43% και την έχασε αυτή την καλύτερη θέση; Αλλά δεν είναι έτσι τα πράγματα. Διότι οι τιμές δεν επηρεάζονται από τις φθηνές ανανεώσιμες πηγές ενέργειας, όπως μας είπε ο κ. Ρουσόπουλος χθες.

Διότι οι τιμές, όπως διαμορφώνονται στην αγορά χονδρικής ενέργειας, πηγαίνουν με την ανώτερη οριακή τιμή του συστήματος και όχι με τη διάμεση τιμή που θα είναι το διάμεσο κόστος. Άρα φθηνά υδροηλεκτρικά, παραγωγή ηλεκτρικής ενέργειας από υδροηλεκτρικά, φθηνές ΑΠΕ, θα έπεφτε η τιμή του φυσικού αερίου. Δεν πηγαίνει έτσι και δεν έχετε βάλει αυτό το θέμα στην Ευρώπη. Σας το λένε έγκριτοι επιστήμονες εδώ από το Πολυτεχνείο. Κινηθείτε σε έναν τέτοιο δρόμο.

Δεν έχετε κάνει ελέγχους για να δείτε αν υπάρχουν εναρμονισμένες πρακτικές στη διαμόρφωση της τιμής της ηλεκτρικής ενέργειας, η Ρυθμιστική Αρχή Ενέργειας δεν κοιτάει τη σχέση κόστους και τιμής πώλησης και το κυριότερο, όταν λέτε ότι η Γαλλία έχει την ακριβότερη τιμή στη χονδρική, την ακριβότερη μεγαβατώρα, ξεχνάτε το εξής, ότι το 50% της παραγόμενης ηλεκτρικής ενέργειας στη Γαλλία διοχετεύεται προς την κατανάλωση και τις επιχειρήσεις μέσα από συμβόλαια προθεσμιακής αγοράς, πράγμα που δεν υπάρχει εδώ. Δεν το κάνετε αυτό το πράγμα. Γι’ αυτό εδώ είναι η πλέον κερδοσκοπική σπεκουλαδόρικη αγορά, η οποία λειτουργεί εις βάρος των νοικοκυριών και των επιχειρήσεων. Τα τινάζετε κυριολεκτικά όλα στον αέρα και αρνείστε να χρησιμοποιήσετε τα όπλα που έχετε για τη μείωση των ειδικών φόρων κατανάλωσης.

Ο πληθωρισμός είναι πολύ παραπάνω από αυτό που ανακοινώνεται, αν κοιτάξετε τη στέγαση, αν κοιτάξετε τα καύσιμα, αν κοιτάξετε τα λαϊκά προϊόντα των σουπερμάρκετ και την πληρώνουν οι πιο αδύνατοι και ιδιαίτερα οι νέοι.

**ΠΡΟΕΔΡΕΥΩΝ (Απόστολος Αβδελάς):** Κύριε Σκουρλέτη, πέρασε το ενάμισι λεπτό.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κυρίες και κύριοι συνάδελφοι, ολοκληρώνω λέγοντας το εξής. Το δίλημμα μπροστά μας είναι αν θα έχουμε ένα νεοφιλελεύθερο μοντέλο, μια διεύρυνση των ανισοτήτων ή αν θα πάμε σε έναν δρόμο όπου μπορούμε να έχουμε μια δίκαιη ανάπτυξη με νέες θέσεις εργασίας, καλύτερα αμειβόμενες και μια πολιτική προστασίας του περιβάλλοντος.

**ΠΡΟΕΔΡΕΥΩΝ (Απόστολος Αβδελάς):** Κλείστε, κύριε Σκουρλέτη.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Αυτό το δίλημμα, κύριοι συνάδελφοι της Αντιπολίτευσης, απευθύνεται πρωτίστως και σε εσάς και αναφέρομαι και στους συναδέλφους του ΚΚΕ και του ΜέΡΑ25 και του ΚΙΝΑΛ.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Να είστε καλά. Πάντα τα ίδια μου κάνετε. Δεν σέβεστε εμένα, δεν θέλω, αλλά τον θεσμό. Πάντα τα ίδια μου κάνετε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Εκμεταλλεύομαι τη συμπάθειά σας.

**ΠΡΟΕΔΡΕΥΩΝ (Απόστολος Αβδελάς):** Καλείται στο Βήμα ο κ. Ζήσης Τζηκαλάγιας από τη Νέα Δημοκρατία και να ετοιμάζεται η κ. Ευαγγελία Λιακούλη από το Κίνημα Αλλαγής.

**ΖΗΣΗΣ ΤΖΗΚΑΛΑΓΙΑΣ:** Κύριε Πρόεδρε, κυρίες και κύριοι συνάδελφοι, διαδεχόμενος στο Βήμα τον προλαλήσαντα συνάδελφο του ΣΥΡΙΖΑ, ο οποίος χωρίς στοιχεία και επιχειρήματα επιτέθηκε στην πολιτική της Κυβέρνησης για την υγεία, να πω προς όλους ότι είναι σαφές ότι η Κυβέρνηση και έκανε πολλά για την υγεία και συνεχίζει να κάνει και ο προϋπολογισμός μάς δείχνει ότι και το 2022 περισσότερα χρήματα θα διατεθούν και όσα απαιτηθούν θα χρησιμοποιηθούν, προκειμένου να σταθούμε δίπλα στον συνάνθρωπο που έχει ανάγκη, δίπλα σε ολόκληρη την κοινωνία.

Συζητάμε σήμερα για έναν προϋπολογισμό ο οποίος έγινε σε μια πολύ δύσκολη συγκυρία μέσα από την παγκόσμια οικονομική κρίση που ταλανίζει τον πλανήτη, μια κατάσταση που προκάλεσε η πανδημία. Παρ’ όλα αυτά, οι δείκτες και η πραγματικότητα είναι θετικοί. Προβλέπαμε ανάπτυξη 3,6% το 2021 και θα κλείσει περίπου στο 6,9%. Το 2022 θα είναι 4,5%. Το ΑΕΠ, το Ακαθάριστο Εθνικό Προϊόν το 2022 θα περάσει λίγο το ΑΕΠ του 2019, για να πούμε ότι επιστρέφουμε σε κανονικούς ρυθμούς. Το ίδιο δείχνουν και όλοι οι δείκτες της ανεργίας είτε από την ελληνική είτε από την Ευρωπαϊκή Στατιστική Αρχή. Έχουμε και θα συνεχίσουμε να έχουμε μείωση της ανεργίας.

Η Κυβέρνησή μας στάθηκε όλα αυτά τα χρόνια δίπλα στα νοικοκυριά και τις επιχειρήσεις. Δώσαμε πάνω από 23 δισεκατομμύρια το 2020, πάνω από 16 δισεκατομμύρια το 2021, θα δώσουμε πάνω από 3,3 δισεκατομμύρια το 2022.

Μερικά που πρέπει να τονίσω και θεωρώ σημαντικά από αυτά που προβλέπει ο προϋπολογισμός για το 2022 είναι η συνέχιση της απαλλαγής της ειδικής εισφοράς αλληλεγγύης, η συνέχιση της μείωσης κατά τρεις μονάδες των ασφαλιστικών εισφορών στον ιδιωτικό τομέα, η μείωση του ΦΠΑ από 24% στο 13% σε μία σειρά προϊόντων και υπηρεσιών, όπως είναι οι μεταφορές, κινηματογράφοι, θέατρα, πολιτισμός, τουρισμός, γυμναστήρια, σχολές τουρισμού. Συνεχίζουμε να επεκτείνουμε τα προγράμματα «ΓΕΦΥΡΑ» και «ΣΥΝΕΡΓΑΣΙΑ».

Το χρέος ως ποσοστό επί του Ακαθάριστου Εθνικού Προϊόντος από 206% που ήταν πέρυσι ελαττώνεται στο 197% φέτος και θα ελαττωθεί στο 189% το 2022. Ο πληθωρισμός που πραγματικά πιέζει την οικονομία τους τελευταίους μήνες ήδη υπάρχουν βάσιμα στοιχεία ότι θα βελτιωθεί το δεύτερο τρίμηνο του 2022, θα αποκλιμακωθεί και θα κλείσει το 0,8% το 2022.

Κάποια άλλα ενδιαφέροντα στοιχεία: το 2022 θα έχουμε πιλοτική εφαρμογή προϋπολογισμού επιδόσεων της κεντρικής διοίκησης. Θα έχουμε μετρήσιμους δείκτες του περιβαλλοντικού αποτυπώματος στις πολιτικές μας. Οι πολίτες θα έχουν δικαίωμα και θα έχουν πρόσβαση στην ταξινόμηση των δαπανών. Θα έχουν αυξημένα έσοδα από φόρο εισοδήματος, αγαθά, υπηρεσίες, κατανάλωση. Οι δαπάνες για τις κοινωνικές παροχές θα είναι 221 εκατομμύρια ευρώ, 23 εκατομμύρια περισσότερα από τον στόχο που προέβλεπε το μεσοπρόθεσμο πρόγραμμα. Οι δαπάνες των οργανισμών κοινωνικής ωφέλειας είναι αυξημένες, 399 εκατομμύρια ευρώ περισσότερο από το μεσοπρόθεσμο πρόγραμμα.

Κι ερχόμενος στις δαπάνες για την υγεία, το 2022 θα αποτελούν το 6,3% του ΑΕΠ. Σε πραγματικούς αριθμούς θα είναι πάνω από 250 εκατομμύρια περισσότερες το 2022. Θα πάμε στα 4,5 δισεκατομμύρια ευρώ, γιατί προβλέπουμε να υπάρχει ένα μαξιλάρι 700 και πλέον εκατομμυρίων ευρώ για έκτακτες ανάγκες.

Και μερικές ιδιαίτερες καινοτομίες στον προϋπολογισμό μας: Θεσπίζουμε το πρώτο ένσημο για τους νέους μας από δεκαοκτώ έως είκοσι εννέα ετών, γεγονός που θα έχει δημοσιονομικό κόστος 28 εκατομμύρια ευρώ αλλά αξίζει τον κόπο.

Είναι γεγονός ότι η ηλεκτρική ενέργεια αυξήθηκε τους τελευταίους μήνες. Παρ’ όλα αυτά, πήραμε μέτρα για τις πρώτες τριακόσιες κιλοβατώρες που σημαίνει 34 ευρώ για τον κοινό πολίτη τον μήνα μείωση, που είναι πάνω από 49 ευρώ για όσους δικαιούνται κοινωνικό τιμολόγιο, ένα κόστος που είναι πάνω από 500 εκατομμύρια ευρώ για το 2022.

Για το επίδομα θέρμανσης, μέχρι πέρυσι ήταν επίδομα πετρελαίου και τώρα είναι επίδομα θέρμανσης και γνωρίζω ότι αυτό τον μήνα και στην περιοχή μου και σε όλη την Ελλάδα παίρνουν ενισχυμένα ποσά ακόμη και σε πιο αστικές περιοχές αυτοί που πληρούν τα κριτήρια, γιατί αυξήσαμε τα χρήματα από 84 στα 174 εκατομμύρια ευρώ. Τον Δεκέμβριο θα δώσουμε διπλάσιο ελάχιστο εγγυημένο εισόδημα.

Και μερικά άλλα καινοτόμα, μιας και παρευρίσκεται ο Υπουργός Αγροτικής Ανάπτυξης: ο ΦΠΑ στις ζωοτροφές από τον Οκτώβριο μειώνεται από το 13% στο 6%. Το σημαντικό, που ήταν αίτημα πολλών ετών, η επιστροφή του ειδικού φόρου κατανάλωσης πετρελαίου κίνησης θα αφορά τους νέους αγρότες και τους αγρότες σε συνεργατικά σχήματα, γεγονός που είναι πολιτική μας.

Αυτό θα στοιχίσει 50 εκατομμύρια ευρώ στον προϋπολογισμό, γιατί από την αρχή της θητείας μας εξηγήσαμε ότι θα δώσουμε κίνητρα για συνενώσεις, στις πολύ μικρές, στις μικρές και στις μεσαίες επιχειρήσεις.

Δανειστήκαμε και βγήκε τριανταετές και πενταετές ομόλογο με μηδενικό επιτόκιο. Είναι συνέπεια της σοβαρότητας της πολιτικής μας και της εμπιστοσύνης που εμπνέουμε στο εξωτερικό. Η Ελλάδα είναι η μόνη χώρα του ΟΟΣΑ που δεν απαιτούνται μέτρα για την αποτροπή της αύξησης του χρέους. Επαναλαμβάνω ότι είναι η μόνη χώρα του ΟΟΣΑ.

Μερικοί αριθμοί, όσον αφορά το Πρόγραμμα Δημοσίων Επενδύσεων: Στην προηγούμενη κυβέρνηση μέχρι το 2019 ήταν 3,1% έως 3,7% του ΑΕΠ. Εμάς μέσα σε αυτή την πανδημία, στα τόσα που χρειάστηκαν να κάνουμε για να προστατεύσουμε την υγεία, το 2020 ήταν στο 6,4%, το 2021 στο 4,7% και το 2022 θα είναι στο 4,2%. Το 2022 από το Πρόγραμμα των Δημοσίων Επενδύσεων θα πάρουμε τα πρώτα 3,2 δισεκατομμύρια ευρώ από το Ταμείο Ανάκαμψης. Συνολικά θα μας δώσει τα επόμενα χρόνια 31 δισεκατομμύρια ευρώ και ήδη θα αρχίσει η εκταμίευση από το 2022, γιατί είμαστε έτοιμοι, έχουμε προγραμματισμό και μελέτες.

Κλείνοντας, πριν πω σε όλους καλά Χριστούγεννα, να πω τρεις λέξεις: εμβόλιο, εμβόλιο, εμβόλιο, είτε αφορά την πρώτη είτε τη δεύτερη είτε την τρίτη δόση του εμβολίου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε. Καλά Χριστούγεννα να έχετε.

Κυρίες και κύριοι συνάδελφοι, θα ήθελα να σας ανακοινώσω ότι ο Γραμματέας της Κοινοβουλευτικής Ομάδας του Κινήματος Αλλαγής κ. Βασίλειος Κεγκέρογλου, με την από 14 Δεκεμβρίου 2021 επιστολή του προς τον Πρόεδρο της Βουλής, μας γνωστοποιεί ότι μετά από μυστική ψηφοφορία των μελών και φίλων του Κινήματος Αλλαγής, που διεξήχθη σύμφωνα με το καταστατικό του Κινήματος στις 5 και 12 Δεκεμβρίου 2021, εξελέγη ως νέος Πρόεδρος του Κινήματος Αλλαγής ο Ευρωβουλευτής κ. Νικόλαος Ανδρουλάκης.

Κατόπιν των ανωτέρω, συνεδρίασε σήμερα, στις 14 Δεκεμβρίου 2021, η Κοινοβουλευτική Ομάδα του Κινήματος Αλλαγής, η οποία ομοφώνως εξέλεξε ως επικεφαλής της τον Βουλευτή Νομού Ηλείας κ. Μιχαήλ Κατρίνη.

(Στο σημείο αυτό η προαναφερθείσα επιστολή κατατίθεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 335)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Επίσης να σας ενημερώσω, για να κανονίσετε και το πρόγραμμά σας, ότι σήμερα θα καλύψουμε και τον έβδομο κύκλο, δηλαδή θα κλείσουμε με τον κ. Κωνσταντίνο Μάρκου του ΣΥΡΙΖΑ - Προοδευτική Συμμαχία.

Τώρα καλείται στο Βήμα η κ. Ευαγγελία Λιακούλη του Κινήματος Αλλαγής και μετά θα δώσω τον λόγο στον Υπουργό Εσωτερικών κ. Μάκη Βορίδη.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, ο Πρόεδρός μας Νίκος Ανδρουλάκης έκανε μια δημόσια τοποθέτηση πριν λίγες βδομάδες, αναφερόμενος στην πανδημία και στην οικονομία, με έναν εμφατικό τίτλο: «Οι Κροίσοι περιφρονούν τους λαούς, ανισότητες και αδικίες». Είπε λοιπόν εκεί ότι η υγειονομική κρίση της πανδημίας μπορεί να ήταν ένα ασύμμετρο σοκ για την ανθρωπότητα στην παγκόσμια οικονομία, οι συνέπειές της όμως εξαρτώνται άμεσα από τις αποφάσεις που λαμβάνετε εσείς, οι εθνικές κυβερνήσεις, παράγοντας ωφελημένους και χαμένους.

Τόνισε λοιπόν ότι βάσει των μέχρι τώρα δεδομένων φαίνεται πως οι ανισότητες μέσα στις κοινωνίες αλλά και μεταξύ των κρατών διευρύνονται με αλματώδη ταχύτητα και έδωσε μάλιστα και συγκεκριμένα παραδείγματα. Ένα παράδειγμα είναι το κλείσιμο των σχολείων εξαιτίας της πανδημίας του κορωνοϊού, που αφορά πάνω από εκατόν πενήντα έξι εκατομμύρια μαθητές σε δεκαεννιά χώρες και αναμένεται, εάν αυτό συνεχιστεί, να προκαλέσει καταστροφή μιας ολόκληρης γενιάς, λέει ο Οργανισμός Ηνωμένων Εθνών.

Το δεύτερο παράδειγμα: Πριν από λίγες μόνο μέρες ο Γενικός Γραμματέας του Παγκόσμιου Οργανισμού Υγείας αποκάλυψε πως το 75% των εμβολίων που ελήφθησαν παγκοσμίως μέχρι στιγμής συγκεντρώθηκαν σε δέκα μόνο χώρες, κάνοντας λόγο για τρομακτική αδικία.

Την ίδια ώρα, λέει ο Νίκος Ανδρουλάκης, σύγχρονοι Κροίσοι, που επωφελήθηκαν τα μέγιστα κατά τη διάρκεια της πανδημίας, αντί να συνεισφέρουν στην επιστήμη και στον εμβολιασμό των φτωχότερων περιοχών του πλανήτη, επιδίδονται σε έναν διαγωνισμό, που αγγίζει τα όρια της αρχαιοελληνικής ύβρεως, για το ποιος θα πάει πρώτος στο διάστημα.

Ποια είναι η αντιστοιχία αυτών, κυρίες και κύριοι συνάδελφοι, με τα καθ’ ημάς; Τι κάνει η δικιά μας Κυβέρνηση λοιπόν; Πανηγυρίζει, η Κυβέρνηση πανηγυρίζει και δεν πανηγυρίζει σήμερα, αλλά πανηγυρίζει από την αρχή και εδώ και καιρό. Τώρα, αυτές τις μέρες, πανηγυρίζει για τον προϋπολογισμό που κατέθεσε και καλούμαστε εμείς να κυρώσουμε.

Εμείς όχι. Εμείς ευτυχώς ζούμε στην πραγματικότητα, κύριε Υπουργέ. Αν και κάποιοι, μετά από την πανηγυρική υποδοχή που μας επιφύλαξε ο ελληνικός λαός στις τελευταίες εσωτερικές μας εκλογές, περίμεναν ίσως ότι θα εμφανίζαμε συμπτώματα αλαζονείας και έπαρσης, αλλά αυτά αφορούν πλέον άλλους, όχι τον δικό μας χώρο.

Πραγματικά όμως δεν καταλαβαίνουμε εσάς, από πού, αλήθεια, αντλείτε αυτή την αισιοδοξία όσον αφορά τα νούμερα και τους στόχους που θέτετε. Τις ημέρες αυτές είναι αλήθεια ότι μοιάζετε να έχετε στήσει μια παράσταση. Μοιράσατε ρόλους, χειροκροτάτε τους εαυτούς σας, ο ένας συμπρωταγωνιστής τον άλλο, λέγοντας: «Πόσο καλός ήσουν, καλέ μου.», χωρίς να βλέπετε το φιλοθέαμον κοινό που σας κοιτάζει όμως αμίλητο, αγέλαστο, ακούνητο. Ακόμα μία φορά πετάτε επικοινωνιακά πυροτεχνήματα, με τη συμβολή βεβαίως και των μέσων ενημέρωσης της γνωστής λίστας, πράγμα όμως, που αν δεν ήταν τόσο επικίνδυνο, θα ήταν τουλάχιστον πολιτικά παρωχημένο.

Εσείς όμως προσπαθείτε να μας πείσετε με τον προϋπολογισμό σας ότι επιστρέφουμε στην κανονικότητα, ότι κάνουμε «ολική επαναφορά», όπως λέτε χαρακτηριστικά. Όμως, ξέρετε, η αλήθεια είναι εδώ, η αλήθεια είναι σκληρή και αμείλικτη. Ό,τι κι αν σκαρφιστείτε δεν θα καταφέρετε να την αλλάξετε την αλήθεια αυτή.

Θα σας βοηθήσω λοιπόν δίνοντας μια απλή περιγραφή, χωρίς να προχωρήσω σε αξιολόγηση της πραγματικότητας που βιώνει η ελληνική κοινωνία. Όποιος ακούει, κρίνει, συγκρίνει και αξιολογεί. Αυτό είναι το μέτρο στην πολιτική. Ξεκινώ λοιπόν με την τραγική κατάσταση που έχει λάβει το τελευταίο διάστημα η πανδημική κρίση, που πραγματικά σφυροκοπά τη χώρα. Αγγίξαμε το θλιβερό ρεκόρ των εκατόν τριάντα νεκρών από κορωνοϊό. Τα δημόσια νοσοκομεία έχουν καταρρεύσει και έχουν ξεπεράσει κατά πολύ τα όριά τους. Διαμαρτύρεται το υγειονομικό προσωπικό για τις απάνθρωπες συνθήκες, τις ελλιπείς υποδομές αλλά και την ανάγκη για άμεση στελέχωση των νοσοκομείων με μόνιμο προσωπικό.

Αναρωτιέμαι, τι περιμένετε; Τι άλλο θέλετε να συμβεί; Έχετε συνειδητοποιήσει ότι τα μέτρα που έχετε λάβει μέχρι σήμερα ούτε αρκούν ούτε κι αποδίδουν;

Κι επειδή κουραστήκαμε -όλες οι πτέρυγες της Αντιπολίτευσης σας το λέμε- θα το πω απλά, κύριοι Υπουργοί, και κατανοητά: Αυτό που συμβαίνει τώρα στην Ελλάδα συνέβαινε στην Ευρώπη όταν δεν υπήρχε το εμβόλιο. Αυτό συμβαίνει. Δηλαδή δεν καταφέρατε να πείσετε τον ελληνικό λαό, αποτύχατε να πείσετε. Και αποτύχατε, διότι ο λαός δεν σας εμπιστεύτηκε. Τόσο απλά. Εμπιστεύεται την κάθε δοξασία. Και τον μέμφεστε! Εμπιστεύεται την κάθε ιδεοληψία. Και τον μέμφεστε! Εμπιστεύεται τον κάθε κομπογιαννίτη. Και τον μέμφεστε!

Σας νίκησε όμως η δοξασία, σας νίκησε η ιδεοληψία και σας νίκησε και ο κομπογιαννιτισμός. Αυτοί σας νίκησαν. Και φταίνε αυτοί που σας νίκησαν; Φταίει ο δυνατός, ο κραταιός, ο νικητής ή φταίει ο αδύναμος κι ο ηττημένος; Ποιος φταίει;

Δεν διοικείται η Κυβέρνησή σας από μηχανές, διοικείται από ανθρώπους. Άρα το επιτελικό σας κράτος, με τα τόσα επιτελεία, τους επιτελάρχες και τους επιτελικούς, που επιτελούν αυτό το σπουδαίο επιτελικό έργο, έχουν όνομα και επώνυμο. Άρα κοιτάξτε εσείς να βρείτε, ψάξτε, αν τουλάχιστον θέλετε να είστε συνεπείς στους ρόλους, ψάξτε και σε εσάς.

Το άλλο θέμα το μεγάλο που βιώνει ο ελληνικός λαός τις μέρες αυτές είναι το κύμα της ακρίβειας, που το κρύβετε όμως σαν το νερό κάτω από το χαλί. Θα πατήσετε πάνω στο χαλί και θα βγει το νερό, είναι απλά τα πράγματα. Μπιλιετάκια στέλνουν στους αγρότες και στους κτηνοτρόφους για αναδρομική –λέει- αύξηση του ρεύματος, τα οποία τα παίρνουν τώρα, μετά από τρεις και τέσσερις μήνες.

Να πούμε για τα αισιόδοξα σενάρια του προϋπολογισμού; Οι Εισηγητές μας σας τα έχουν πει και δεν με αφήνει ο κύριος Πρόεδρος να ξεφύγω, το ξέρω.

Ανορθόδοξος ο τρόπος, που σίγουρα θα σας αναγκάσει να αναθεωρήσετε τα μεγέθη πολλές φορές στο άμεσο μέλλον. Δυστυχώς ένας σταθερός προϋπολογισμός που δεν μπορείτε να τον σχεδιάσετε με μια επιτυχημένη αναπτυξιακή στρατηγική, έναν σταθερό και ολοκληρωμένο, επιτέλους, προϋπολογισμό;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Λίγο χρόνο, κύριε Πρόεδρε, μπορώ να έχω;

**ΠΡΟΕΔΡΕΥΩΝ (Απόστολος Αβδελάς):** Παρακαλώ, παρακαλώ.

**ΕΥΑΓΓΕΛΙΑ ΛΙΑΚΟΥΛΗ:** Όχι τόσο όσο ο κ. Σκουρλέτης. Λίγο.

Τονίζετε συνεχώς ότι τη διετία 2021 - 2022 η ανάπτυξη θα έρθει στο 11,7% βάσει του προϋπολογισμού. Πιθανολογείτε ότι μπορεί να ξεπεράσει αυτό το ποσοστό, αν συνεχιστεί η θετική τάση του τρίτου τριμήνου και θα υπερκαλύψει πλήρως την ύφεση 9% του 2020.

Με τις φθινοπωρινές εκτιμήσεις της Ευρωπαϊκής Επιτροπής, η ύφεση της χώρας ήταν η δεύτερη βαθύτερη της Ευρωπαϊκής Ένωσης για το 2020. Τι να πούμε, δηλαδή; Εκτός από αυτά τα στοιχεία θέλει πολλά κανείς για να καταλάβει τι μας λέτε και σε ποιους τα λέτε;

Και ένα σχόλιο, γιατί ο αγαπητός Υπουργός Εσωτερικών έρχεται μετά από μένα.

Θα ήθελα να έχετε τη δυνατότητα να τα σχολιάσετε, κύριε Υπουργέ, αλλά και εγώ να μπορούσα να σχολιάσω αυτά που θα πείτε. Είδα τον προϋπολογισμό για την τοπική αυτοδιοίκηση και όλα αυτά που λέτε και θα πείτε και στο Βήμα, νομίζω, της Βουλής.

Το τι πέταξαν τα στυλό κάτω στη συνάντηση με τον Πρωθυπουργό στις 3 Δεκεμβρίου οι αυτοδιοικητικοί ΚΕΔΕ και ΕΝΠΕ με αυτά που τους είπατε, με αυτά που λέτε στον κόσμο ότι θα κάνετε στους δήμους και στις περιφέρειες, ενώ τα στοιχεία του προϋπολογισμού είναι καταλυτικά για το ότι όχι μόνο δεν βοηθάτε την αυτοδιοίκηση, αλλά και ότι στον προϋπολογισμό προβλέπεται ότι το 2021 θα κλείσει με έλλειμμα 152 εκατομμυρίων ευρώ, ενώ για το 2022 προβλέπεται πλεόνασμα 60 εκατομμυρίων.

Εγώ θα σας δώσω ένα απλό παράδειγμα για το πως δήθεν η επίτευξη πλεονάσματος παραγνωρίζει την ίδια την πραγματικότητα: Ένα καυτό ζήτημα των ημερών, η παράταση ή όχι του ειδικού νομικού πλαισίου για τους συμβασιούχους στους δήμους λόγω της πανδημίας. Θα μας πείτε για αυτό; Δεν θα μας πείτε για αυτό στην ομιλία σας;

Στον προϋπολογισμό οι αμοιβές προσωπικού του 2022, κυρίες και κύριοι συνάδελφοι, εμφανίζεται ότι δήθεν θα μειωθούν από 2,708 σε 2,622 δισεκατομμύρια ευρώ, δηλαδή κατά 86 εκατομμύρια ευρώ. Αναγράφεται πως ήταν αυξημένοι στο 2021 έναντι του 2022 κυρίως λόγω των προσλήψεων συμβασιούχων ορισμένου χρόνου, προκειμένου να αντιμετωπιστούν οι έκτακτες ανάγκες που προέκυψαν από την πανδημία.

Θα σας θυμίσω, όμως, στο σημείο αυτό ότι οι δήμαρχοι δικαίως ζητούν μετ’ επιτάσεως νέα παράταση για τους συμβασιούχους COVID, θεωρώντας ότι από τη στιγμή που η πανδημία είναι ακόμα εδώ και απειλεί τις ζωές των πολιτών, απαιτείται και οι συμβασιούχοι να είναι εδώ, να συνεχίσουν να καλύπτουν τις σχετικές ανάγκες. Τι θα κάνετε με αυτό;

Ιδίως από τη στιγμή, λοιπόν, που δεν έχουν έρθει σε αυτούς τους δήμους οι οκταμηνίτες μέσω του επικείμενου νέου προγράμματος κοινωφελούς εργασίας. Υπάρχει θέμα.

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, σας παρακαλώ.

**ΕΥΑΓΓΕΛΙΑ ΛΙΑΚΟΥΛΗ:** Στην Ελλάδα υπάρχουν καταγγελίες από τους δήμους ότι η ενίσχυση που τους δίνετε είναι ψίχουλα με απλά λόγια. Έχω πάρα πολλά παραδείγματα. Είναι ψίχουλα.

Και βεβαίως, φαίνεται -και τελειώνω με τη φράση αυτή, κύριε Πρόεδρε και ευχαριστώ για την ανοχή σας- ότι ο προϋπολογισμός που καταθέσατε είναι ασταθής, αποσπασματικός και πρόχειρος, αλλά κυρίως είναι αντάξιος μιας συντηρητικής Κυβέρνησης, που δεν θα οδηγήσει στην ανάπτυξη και στην ορθή και αποτελεσματική αξιοποίηση των πόρων.

Παραμένετε, όμως, έτσι αναξιόπιστοι. Άρα σας νικά η δοξασία, σας νικά η ιδεοληψία, σας νικά ο κομπογιαννιτισμός παντού και στην πανδημία και στην οικονομία. Δυστυχώς επιβεβαιώνετε ότι οι Κροίσοι περιφρουρούν τους λαούς.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Τον αγγίξατε τον κ. Σκουρλέτη. Και κάνατε και άλλη ζημιά: Είχε προετοιμάσει τον λόγο του ο Υπουργός ακριβώς στα δέκα λεπτά να τελειώσει. Τώρα του θέσατε αυτό και θα μου ξεφύγει!

Επειδή ήρθαν μηνυματάκια από συναδέλφους και υπαλλήλους, θα κλείσουμε και με τον έβδομο κύκλο, με τον κ. Μάρκου. Είναι το νούμερο ογδόντα εννέα σήμερα.

Καλείται στο Βήμα ο Υπουργός Εσωτερικών, ο κ. Μάκης Βορίδης, για δέκα λεπτά.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ πολύ, κύριε Πρόεδρε.

Αν θέλετε, τιμώντας τη διαλεκτική στο Κοινοβούλιο, να ξεκινήσω όχι όπως είχα σκεφτεί, αλλά συνεχίζοντας ή απαντώντας στο ερώτημα που μου έθεσε η κ. Λιακούλη, τι θα γίνει με τους συμβασιούχους COVID.

Η απάντηση είναι ότι φαντάζομαι ότι θα υπερψηφίσετε -αν καταλαβαίνω από το πνεύμα της τοποθετήσεώς σας- την τρίμηνη παράταση που θα δώσουμε μέχρι την 31-3-2022 για τους συμβασιούχους αυτούς.

Και βέβαια, επειδή αναφερθήκατε στα αυξημένα ποσά, πράγματι, υπήρξαν αυξημένα ποσά, γιατί υπάρχουν αυξημένες προσλήψεις για τη διαχείριση της πανδημίας. Θέλω να ελπίζω ότι θα τελειώσει η πανδημία και επομένως επειδή οι συμβάσεις αυτές είναι συνδεδεμένες με την αντιμετώπιση της πανδημίας, θα λήξουν και οι συμβάσεις αυτές. Γι’ αυτό, εξάλλου, είναι συμβάσεις ορισμένου χρόνου. Αλλιώς, θα ήταν κάτι άλλο.

Άρα, λοιπόν, απάντησα στην ερώτησή σας. Θα γίνει αυτή η παράταση στο ερανιστικό νομοσχέδιο το οποίο ετοιμάζεται. Θα ψηφιστεί στις 21 και επομένως θα έχουμε την ευκαιρία να το συζητήσουμε και εκεί.

Ήθελα να ρωτήσω, όμως, κυρίως την Αριστερά το εξής. Αν θυμάμαι καλά και αν τα έχω διαβάσει καλά, αποδέχεστε ότι υπάρχει μια σχέση αιτίου-αιτιατού ανάμεσα σε οικονομικές πολιτικές που ακολουθούνται και στο παραγόμενο αποτέλεσμα, σωστά; Δηλαδή, ότι υπάρχει μια σχέση ανάμεσα σε αυτά τα οποία κάνει η Κυβέρνηση και στο αποτέλεσμα αυτών των πολιτικών.

Ήθελα, λοιπόν, τώρα να σας ρωτήσω -επειδή προφανώς αποδέχεστε αυτό, ότι υπάρχει αυτή η σχέση- το εξής: Αυτές οι επιδόσεις που έχουμε μπροστά μας της ελληνικής οικονομίας τώρα δέχεστε ότι έχουν σχέση με τις πολιτικές που έχουν ακολουθηθεί ή όχι ή εν τέλει, στο δικό σας το μυαλό μόνο όταν υπάρχει αποτυχία και δη των πολιτικών τους αντιπάλων, καταλογίζονται ευθύνες για την αποτυχία; Όμως, όταν υπάρχει επιτυχία των οικονομικών πολιτικών, αυτές δεν έχουν σχέση με τις πολιτικές; Διότι, αλλιώς πρέπει να απαντήσετε πώς είναι δυνατόν να καταψηφίζετε έναν προϋπολογισμό, όταν έχετε ως δεδομένο αποτέλεσμα ότι χάρη στις συγκεκριμένες οικονομικές πολιτικές πετυχαίνουμε πρωτοφανείς ρυθμούς ανάπτυξης 6,9% -πιθανώς να κλείσει και περισσότερο- και η πρόβλεψη που έχει ο προϋπολογισμός για τον ρυθμό ανάπτυξης είναι 4,5%, δηλαδή αριθμοί και επιδόσεις που δεν έχουν συναντηθεί και δεν έχει επιτύχει η ελληνική οικονομία όλα αυτά τα τελευταία χρόνια. Πώς θα εξηγήσετε ότι καταψηφίζετε πολιτικές που έχουν ως αποτέλεσμα τη θεαματική αποκλιμάκωση της ανεργίας;

Θα μας δώσετε καμμιά απάντηση γιατί τα κάνετε αυτά; Διότι εδώ υπάρχουν πια πεπραγμένα. Δεν συζητάμε θεωρητικά. Εσείς λέτε κάτι θεωρίες τώρα. Εδώ, όμως, υπάρχει συγκεκριμένο αποτέλεσμα. Αυτές οι πολιτικές τις οποίες καταδικάζετε έφεραν αυτά τα αποτελέσματα. Τι θα κάνετε τώρα σε αυτό; Ξαφνικά είναι άσχετα όλα;

Άρα, λοιπόν, εδώ πρέπει να δώσετε συγκεκριμένες απαντήσεις στα συγκεκριμένα σημεία και θα πω ότι αυτό είναι ένα σύνολο πολιτικών.

Επειδή κάτι άκουσα, επίσης, κυρίες και κύριοι συνάδελφοι, για τον τρόπο με τον οποίο χρηματοδοτήσαμε στο Υπουργείο Εσωτερικών τους Οργανισμούς Τοπικής Αυτοδιοίκησης και πώς τους χρηματοδοτούμε και στον επόμενο προϋπολογισμό, η απάντηση είναι ότι υπάρχει μια συνολική μεσοσταθμική αύξηση στον προϋπολογισμό του Υπουργείου Εσωτερικών της τάξης του 4,5%. Το μεγάλο κομμάτι του προϋπολογισμού του Υπουργείου Εσωτερικών είναι μεταβιβάσεις προς τους Οργανισμούς Τοπικής Αυτοδιοίκησης. Οι δε μεταβιβάσεις αυτές έχουν μια αύξηση των δαπανών και της ενίσχυσης των ΟΤΑ Α΄ βαθμού, της τάξης του 2,7%-3% και των δαπανών των μεταβιβάσεων για τους ΟΤΑ Β΄ βαθμού της τάξης του 8%.

Και επειδή άκουσα κάτι για ψίχουλα, απλώς ξέρετε όσοι είμαστε παλαιότεροι εδώ ότι τα ψίχουλα τα θυμόμαστε. Θυμάμαι ακόμα τον Λαφαζάνη -όχι τον όψιμο Λαφαζάνη, αλλά τον πρώιμο Λαφαζάνη εκείνης της εποχής, προ δέκα - δώδεκα ετών- που τι έκανε, όταν ψηφιζόταν κάθε φορά η εισοδηματική πολιτική εδώ, η οποία εισοδηματική πολιτική ψηφιζόταν είτε υπήρχαν πλεονάσματα είτε δεν υπήρχαν και σε μεγάλο βαθμό είχε ευθύνη για το ότι κατέληξε η χώρα εκεί που κατέληξε; Όταν, λοιπόν, τότε με ελλειμματικούς προϋπολογισμούς ψηφιζόντουσαν πάντα αυξήσεις στην εισοδηματική πολιτική και τους μισθούς, είχαμε από κάτω τον κ. Λαφαζάνη που μας έλεγε «ψίχουλα».

Ακόμα μετά από την εμπειρία που είχαμε όλα αυτά τα χρόνια, αυτές τις αυξήσεις οι οποίες γίνονται στον προϋπολογισμό, τις άκουσα να λέγονται «ψίχουλα». Ποια ήταν τα ψίχουλα; Τα 100 εκατομμύρια πρόσθετα που δόθηκαν στους ΟΤΑ για να αντιμετωπίσουν τα προβλήματα με τους δήμους, τα 50 εκατομμύρια που δόθηκαν πρόσθετα για να αντιμετωπιστούν οι καταστροφές. Αυτά είναι όλα ψίχουλα!

Περιμένω να δω αν θα ξαναρχίσετε να υποστηρίζετε επεκτατικές πολιτικές που μας κατέστρεψαν και αν, από την εμπειρία της πτώχευσης, έχετε αποκομίσει κάτι ή απλώς θέλετε ξανά να μας γυρίσετε σε αυτή την κατάσταση που τόσο επώδυνα περάσαμε. Υπάρχει, όμως, εμπειρία, εμπειρία στον λαό μας και γι’ αυτό δεν ανησυχώ. Γι’ αυτό ο λαός εμπιστεύεται αυτή την Κυβέρνηση και εμπιστεύεται αυτόν τον προϋπολογισμό και εμπιστεύεται αυτές τις πολιτικές, που στο επίπεδο της διοικητικής μεταρρύθμισης, αυτού που κάνουμε στο Υπουργείο Εσωτερικών, για να καταλαβαίνουμε όλοι πού βρισκόμαστε, τις έχετε όλες καταψηφίσει.

Ξέρετε τι έχετε καταψηφίσει φέτος από πλευράς νομοσχεδίων, από πλευράς ψηφισμένων νόμων; Καταψηφίσατε την τηλεργασία. Ήρθε ο νόμος για την τηλεργασία, που αποτελεί έναν από τους μηχανισμούς, με τις οποίους πρόκειται να αντιμετωπίσουμε την ψηφιακή εποχή που έρχεται και να ετοιμαστούμε γι’ αυτό και το καταψηφίσατε. Καταψηφίσατε τον νόμο για τον εσωτερικό έλεγχο, που είναι βασικός μηχανισμός για την αντιμετώπιση της διαφθοράς και την ενίσχυση της διαφάνειας στο δημόσιο. Το καταψηφίσατε. Καταψηφίσατε τον νόμο για το lobbying, προκειμένου να φτιάξουμε για πρώτη φορά σε αυτή τη χώρα θεσμικό πλαίσιο για την άσκηση επιρροής και να τη ρυθμίσουμε. Το καταψηφίσατε και αυτό.

Καταψηφίσατε προχθές τον νόμο με τον οποίο βάζουμε τάξη και διαφάνεια στις Οργανώσεις Κοινωνίας των Πολιτών, ώστε επιτέλους ο τρόπος με τον οποίο χρηματοδοτούνται αυτές οι οργανώσεις να καταστεί σαφής, καθαρός, διάφανος, ελεγκτέος, ενισχύοντας τον δικό τους ρόλο αλλά και σεβόμενοι ουσιαστικά τα χρήματα του φορολογούμενου. Το καταψηφίσατε και αυτό.

Δεν θα πω ότι αυτονοήτως -αυτό είναι το μόνο λογικό σε αυτά που έχετε καταψηφίσει- καταψηφίσατε την κατάργηση της απλής αναλογικής στους Οργανισμούς Τοπικής Αυτοδιοίκησης. Εκεί καταλαβαίνω τι καταψηφίσατε. Απλώς εκείνο το οποίο μάλλον ακόμα δεν έχετε αντιληφθεί, είναι ότι προσπαθούμε να μαζέψουμε στους δήμους τα ασυμμάζευτα της δικής σας πολιτικής, αυτά τα οποία θεσμοθετήσατε και τα οποία ουσιαστικά καθιστούν αδύνατη τη λειτουργία και παραγωγική λειτουργία των δήμων σήμερα.

Καταψηφίσατε τα πάντα, όλη τη διοικητική μεταρρύθμιση. Όλη την προσπάθεια που κάνει η Κυβέρνηση, που βεβαίως έχει αποτέλεσμα και έχει σχέση με αυτό το οποίο έρχεται και αυτό το οποίο ετοιμάζουμε, την έχετε καταψηφίσει. Γιατί; Γιατί αναδεικνύεστε ως μια πραγματικά αντιδραστική δύναμη, ως μία τυφλή αντιπολιτευτική δύναμη. Είναι ο ίδιος λόγος που καταψηφίζετε έναν αναπτυξιακό προϋπολογισμό, είναι ο ίδιος ο ρόλος σας και ο χαρακτήρας σας πια. Γιατί ακριβώς δεν μπορείτε καν να καταλάβετε τι είναι αυτό που έρχεται.

Τι κάνουμε σήμερα, το οποίο ευτυχώς δεν χρειάζεται να το ψηφίσετε, γιατί το κάνουμε χωρίς να σας ρωτήσουμε; Σήμερα στο Εθνικό Κέντρο Δημόσιας Διοίκησης και Αυτοδιοίκησης εκπαιδεύουμε δημοσίους υπαλλήλους ενισχύοντας τις ψηφιακές δεξιότητές τους. Ποιος το κάνει αυτό; Με ποιον συνεργαζόμαστε; Θα πω την κακή λέξη, με μία πολυεθνική, τη «MICROSOFT»! Με αυτούς συνεργαζόμαστε και φέρνουμε τον κόσμο μπροστά, ετοιμάζοντας τη δημόσια διοίκηση για τις προκλήσεις του μέλλοντος.

Ποιες είναι οι προκλήσεις του μέλλοντος; Ότι σε μία εποχή που η ψηφιακή τεχνολογία αλλάζει τα δεδομένα και στην οποία ο ιδιωτικός τομέας τρέχει με ταχύτητα μπροστά, εάν οι δημόσιες διοικήσεις όχι μόνο στην Ελλάδα…

(Στο σημείο αυτό κτυπάει το κουδούνι λήξεως χρόνου ομιλίας του κυρίου Υπουργού)

Τελειώνω, κύριε Πρόεδρε.

…αλλά σε ολόκληρο τον κόσμο δεν προσαρμοστούν, τότε τι θα γίνει; Θα γίνονται αντιληπτές ως βαρίδια. Δεν θα απεμπολούν οι δημόσιες διοικήσεις το δικαίωμά τους στη ρύθμιση. Δεν θα μπορούν να παρακολουθήσουν την ταχύτητα των εξελίξεων. Ο ιδιωτικός τομέας θα τρέχει πολύ πιο γρήγορα, οι δημόσιες διοικήσεις θα γίνονται αντιληπτές ως πρόβλημα και ως καθυστέρηση και ως βάρος κι αυτό θα δημιουργήσει μια τεράστια πολιτική ένταση.

Την ώρα, λοιπόν, που πρέπει να προχωρήσουμε στον ψηφιακό μετασχηματισμό, που χρειαζόμαστε προσωπικό για να το εκπαιδεύσουμε στον δημόσιο τομέα, για να μπορεί να παρακολουθήσει αυτές τις εξελίξεις, εσείς τι είστε; Είστε η καθημερινή απόλυτη άρνηση και αντίδραση. Γι’ αυτό τον λόγο θα πρέπει να αναζητήσετε το γιατί, δυόμισι χρόνια μετά τη διακυβέρνησή μας, η Νέα Δημοκρατία παραμένει ηγεμονική και γιατί για πρώτη φορά, μετά από πολλά χρόνια, διαμορφώνονται όροι ανατροπής της ιδεολογικής ηγεμονίας της Αριστεράς. Και αυτό είναι ευχάριστο και θετικό πρωτίστως για την ελληνική κοινωνία και τον ελληνικό λαό.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία κ. Σκουρλέτης έχει τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ευχαριστώ πολύ, κύριε Πρόεδρε.

Είμαι βέβαιος ότι ο κ. Βορίδης και ακούει καλά και κατανοεί. Επειδή αναφέρθηκε στη χρηματοδότηση της αυτοδιοίκησης δεν θα πω πολλά. Θα καταθέσω εδώ έναν πίνακα, που έχει συνταχθεί από τον κ. Πέτσα στις 2 Δεκεμβρίου του τρέχοντος έτους. Παρουσίασε στην Επιτροπή Περιφερειών της Βουλής τον πίνακα «Η ανάπτυξη των ΟΤΑ, παρόν και μέλλον» και δείχνει πως τα τελευταία χρόνια οι Οργανισμοί Τοπικής Αυτοδιοίκησης Α΄ και Β΄ βαθμού παίρνουν λιγότερα χρήματα. Όλα τα άλλα που μας λέτε νομίζω ότι είναι τσάμπα. Το λέει ο Υφυπουργός σας ή Αναπληρωτής, τι είναι;

Η τοπική αυτοδιοίκηση για σας -και εδώ είναι που η πραγματικότητα έρχεται και σας διαψεύδει- γνωρίζει ότι ανέπνευσε επί των ημερών του ΣΥΡΙΖΑ και αυτή η αναπνοή λέγεται «ΦΙΛΟΔΗΜΟΣ 1», «ΦΙΛΟΔΗΜΟΣ 2», έκτακτη επιχορήγηση στους ορεινούς και νησιωτικούς δήμους, έκτακτα ποσά για θεομηνίες και λειψυδρία, διαγωνισμοί για μόνιμο προσωπικό στην καθαριότητα. Τα γνωρίζει όλα αυτά η αυτοδιοίκηση. Ακόμα παράγει έργα, δουλεύει με βάση τη δικιά μας υπογραφή.

Έχετε στραγγίξει τους δήμους και συν τοις άλλοις τους ζητάτε κιόλας, σε αυτές τις συνθήκες, να έχουν 60 εκατομμύρια πλεόνασμα φέτος. Τι είναι οι δήμοι για να έχουν πλεόνασμα, ανώνυμες εταιρείες; Οι δήμοι πρέπει να παρέχουν υπηρεσίες κοινωνικές και ιδιαίτερα σε αυτές τις συνθήκες θα πρέπει να υπάρχουν και έκτακτες δαπάνες για τον COVID και δεν τις προβλέπετε.

Ακόμη δεν έχουν βγει τα αποτελέσματα για το προσωπικό στο «Βοήθεια στο Σπίτι». Έχετε σηκώσει το τηλέφωνο να πάρετε το ΑΣΕΠ, να πείτε τι γίνεται με αυτούς τους ανθρώπους ή ετοιμάζεστε να ιδιωτικοποιήσετε και αυτή, κατά την προσφιλή σας πρακτική, την υπηρεσία;

Τέλος, για την τηλεργασία είπατε ότι ψηφίσατε. Το εφαρμόζετε τώρα σε συνθήκες πανδημίας; Το εφαρμόζετε; Έχετε κανένα σχέδιο; Σας είναι λίγοι οι νεκροί; Δεν ξέρω πόσοι είναι σήμερα. Θα εφαρμοστεί;

Από εκεί και έπειτα, επειδή είπατε για πτώχευση και για αντιδραστικές και ηγεμονεύουσες δυνάμεις, δεν ηγεμονεύει αυτός ο οποίος δεν μπορεί να ικανοποιήσει τις ανάγκες του μεγαλύτερου κομματιού της κοινωνίας. Εσείς μπορεί να χειραγωγείτε και να κυριαρχείτε προς το παρόν, αλλά ηγεμονία δεν λέγεται, όταν τα μεσαία στρώματα συνθλίβονται κι όταν το 31% των εργαζομένων σήμερα στην Ελλάδα αμείβεται με 200 ευρώ.

Χρεοκοπία ξέρετε τι σημαίνει; Υπερκοστολογήσεις, Greek statistics της κυβέρνησης Καραμανλή, μίζες, ρεμούλες, όλα αυτά τα οποία είναι συνώνυμα με το φαύλο δικομματισμό του παρελθόντος.

Ευχαριστώ πολύ.

(Στο σημείο αυτό ο Βουλευτής κ. Παναγιώτης (Πάνος) Σκουρλέτης, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Ο κ. Γρηγοριάδης έχει τον λόγο.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ πολύ, κύριε Πρόεδρε, που μου δίνετε πάλι τον λόγο.

Αγαπητέ κύριε Υπουργέ, κύριε Βορίδη, σας άκουσα με προσοχή να θριαμβολογείτε πριν από λίγη ώρα, για τις θαυμάσιες επιδόσεις ανάπτυξης που θα πετύχει φέτος η Κυβέρνησή σας και να κατηγορείτε όλους εμάς και να ζητάτε ένα αντεπιχείρημα από όλους εμάς για το πώς σας μεμφόμαστε, εφόσον πετύχατε τη μεγαλύτερη ανάπτυξη των τελευταίων δεκαετιών στη χώρα και πώς την εξηγούμε αυτή την ανάπτυξη.

Κύριε Βορίδη, είστε χρόνια Υπουργός και έμπειρος πολιτικός. Δεν γνωρίζετε, -θέλετε να το μάθετε από εμένα;- ότι η ανάπτυξη συγκρίνεται με το αμέσως προηγούμενο έτος; Να το πω πιο απλά να το καταλάβει ο ελληνικός λαός που μας ακούει. Αν συγκρίνουμε την ανάπτυξη του 2021 με το έτος 2019 που είναι το μόνο φυσιολογικό έτος, έτος δηλαδή προ COVID θα έχετε ύφεση φέτος παραπάνω από 3%.

Αυτό λοιπόν, κύριε Πρόεδρε, το λέω για να μην κοροϊδεύουμε την κοινωνία γιατί αμάν πια με τις αναπτύξεις σας!

Είναι το περίφημο παράδειγμα του κ. Βαρουφάκη με το καφάσι με τα μήλα. Όταν έχω δέκα μήλα, έχω δέκα μήλα. Αν μου πάρουν τα έξι και μείνουν τέσσερα, έχω ύφεση 60%. Αν του χρόνου μου δώσουν ένα και έχω πέντε, έχω φαινομενικά ανάπτυξη 15% σε σχέση με πέρυσι που είχα τέσσερα μήλα. Αλλά στην πραγματικότητα σε σχέση με τον προηγούμενο χρόνο με τα δέκα μήλα που είχα στο καφάσι, έχω πάλι ύφεση. Και βγαίνετε εδώ και μας λέτε πώς εξηγούμε την ανάπτυξη που δεν έχετε πετύχει;

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Τον λόγο έχει ο κ. Βορίδης.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ, κύριε Πρόεδρε.

Εγώ έχω ορισμένες σταθερές πεποιθήσεις. Μία από αυτές είναι ότι η Αριστερά δεν έχει καμμία σχέση με τους αριθμούς, καμμία όμως. Άκουσα τον κ. Σκουρλέτη. Δεν θέλει κόπο εδώ ούτε καν τρόπο. Θέλει απλή ανάγνωση. Χρηματοδότηση της αυτοδιοίκησης ημερών, Σκουρλέτη, συγγνώμη του ΣΥΡΙΖΑ: Το 2019 ήταν 1,811. Η σημερινή χρηματοδότηση είναι 2,271. Τι να κάνουμε τώρα; Πώς θα το λύσουμε αυτό; Δεν ξεπερνιέται! Μετρημένα κουκιά!

(Χειροκροτήματα από την πτέρυγα της Νέας Δημοκρατίας)

Το δε εντυπωσιακό είναι ότι από όλα τα επιχειρήματα αυτό διαλέξατε; Δεν βρίσκατε κανένα άλλο να πείτε; Διότι αυτό είναι συντριπτικό. Εδώ τελειώνει είναι 20% πάνω. Άρα λοιπόν ως προς αυτό δεν υπάρχει συζήτηση.

Μου είπατε όμως για τις ενισχύσεις. Τα είπα προ ολίγου. Υπάρχει κάτι που δεν καταλάβατε; Δώσαμε 100 εκατομμύρια έκτακτη επιχορήγηση. Παρεμπιπτόντως να το διευκρινίσω και αυτό στους κυρίους συναδέλφους του ΣΥΡΙΖΑ, γιατί προφανώς οι κυβερνητικές τους θητείες δεν τους βοήθησαν στο να επιλύσουν βασικές τους απορίες. Οι έκτακτες ενισχύσεις δεν περιλαμβάνονται στον προϋπολογισμό. Μαντέψτε γιατί. Γιατί είναι έκτακτες, άρα δεν προβλέπονται στον τακτικό προϋπολογισμό. Κόλπο είναι αυτό!

(Χειροκροτήματα από την πτέρυγα της Νέας Δημοκρατίας)

Άρα λοιπόν όταν προκύπτουν ζητήματα έκτακτα, προφανώς υπάρχουν και προβλέψεις οι οποίες γίνονται στο πλαίσιο του προϋπολογισμού που και έγιναν. Για αυτό και δόθηκαν αυτές οι έκτακτες ενισχύσεις και για τον COVID και για τις καταστροφές. Η στήριξη λοιπόν είναι πεντακάθαρη.

Μου είπατε για τον «ΦΙΛΟΔΗΜΟ». Εγώ να μην σας πω αν υπήρχαν ή δεν υπήρχαν λεφτά και αν τα είχατε βρει ή τα λέγατε μιλητά. Να μη σας το πω αυτό.

Να σας ρωτήσω το εξής, κύριε Σκουρλέτη: Επειδή προφανώς τουλάχιστον αυτά τα παρακολουθείτε, πόσα είναι τα λεφτά του «ΤΡΙΤΣΗΣ»; Είναι 2,4 δισεκατομμύρια. Πόσα ήταν τα λεφτά του «ΦΙΛΟΔΗΜΟΥ»; Να σας το θυμίσω; Ήταν 1,4 δισεκατομμύρια. Έχει μπει ένα δισεκατομμύριο από πάνω. Τι μου συζητάτε τώρα για το ποιος έχει ενισχύσει την αυτοδιοίκηση; Άρα λοιπόν διαλέξατε ολισθηρό πεδίο.

Για το ΜέΡΑ25 ομολογώ ότι δεν σας παρακολουθώ. Να εξηγήσω γιατί.

**ΚΛΕΩΝ ΓΡΗΓΟΡΙΑΔΗΣ:** Χαίρομαι.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Είμαι βέβαιος ότι χαίρεστε. Υπάρχει μια αμοιβαιότητα σε αυτή τη χαρά.

Να εξηγήσω λοιπόν το γιατί. Διότι η ζωή είναι απλή και τα ερωτήματα είναι απλά και τετράγωνα. Οι οικονομικές πολιτικές που ακολουθούμε έχουν σχέση με το παραγόμενο οικονομικό αποτέλεσμα ή όχι; Εσείς που είστε βαθύς και καλός γνώστης του μαρξισμού, προφανώς θα απαντήσετε ότι ναι έχουν σχέση. Άρα όταν φέρνεις αυτό το οικονομικό αποτέλεσμα, επειδή εσείς λέτε, η Αριστερά ότι δεν βρέχει αυτό, δεν είναι φυσικό φαινόμενο αλλά είναι προϊόν πολιτικών επιλογών, προφανώς λοιπόν αυτές οι πολιτικές επιλογές έφεραν αυτό το οικονομικό αποτέλεσμα. Τι δεν καταλαβαίνετε; Αυτό το οικονομικό αποτέλεσμα, αυτός ο μοναδικός ρυθμός ανάπτυξης, αυτές οι πρωτιές στην Ευρώπη, αυτή η αποκλιμάκωση της ανεργίας, όλα αυτά είναι αποτέλεσμα του προϋπολογισμού που ψηφίζουμε.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Ο λαός το ξέρει και το καταλαβαίνει. Αν εσείς δεν το καταλαβαίνετε, να ψάξετε να βρείτε αν έχετε καμμιά αναντιστοιχία με τον λαό.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Βαγιωνάς Γεώργιος από τη Νέα Δημοκρατία.

**ΓΕΩΡΓΙΟΣ ΒΑΓΙΩΝΑΣ:** Φίλες και φίλοι συνάδελφοι, κύριε Πρόεδρε. Το χρέος της γενικής κυβέρνησης προβλέπεται να διαμορφωθεί για το 2022 στο 190% του ΑΕΠ περίπου, λίγο λιγότερο, παρουσιάζοντας μείωση κατά 7,5 ποσοστιαίες μονάδες έναντι του ’21. Τα νούμερα καταδεικνύουν μια καλή οικονομική ανάπτυξη που είναι απόρροια μιας στοχευμένης προσπάθειας αυτής της Κυβέρνησης.

Όμως η χώρα μας δεν μπορεί να συγκρίνεται με όρους δαπανών και ελλείμματος με άλλες χώρες της ΕΕ, της Ευρωπαϊκής Ένωσης, όπως παραδείγματος χάριν του Βορρά, μια και κατέχει υψηλή θέση στις αμυντικές δαπάνες και επιπλέον αποτελεί χώρα εισόδου μεταναστών και προσφύγων και άρα έχει αυξημένες δαπάνες για τη διαχείριση του προβλήματος. Οι δαπάνες άμυνας και μετανάστευσης κάνουν το 3% του ΑΕΠ στη δική μας χώρα.

Πρέπει λοιπόν να εξαιρούνται από την εκτίμηση του ελλείμματος. Διότι αν το έλλειμμα είναι 3%, όλο πάει για τις δύο αυτές δαπάνες που προανέφερα.

Η πρώην Καγκελάριος της Γερμανίας κ. Μέρκελ ανέφερε «ως τη δυσκολότερη στιγμή της θητείας της όταν ζήτησε τόσα πολλά από τους πολίτες στην Ελλάδα». Αλλά πριν από εννέα μήνες οι Πράσινοι και η Αριστερά έκαναν ψήφισμα για το κατοχικό δάνειο και τις αποζημιώσεις, το οποίο η κ. Μέρκελ το απέρριψε.

Η αλήθεια εξάλλου για το έγκλημα των μνημονίων ομολογήθηκε στα απομνημονεύματα του πρώην Αμερικανού Προέδρου Μπαράκ Ομπάμα τον Νοέμβριο του 2020 όπου γράφει αυτολεξεί: «Δυστυχώς όλοι γνώριζαν, αλλά κανείς δεν είπε την αλήθεια, αφήνοντας την Ελλάδα να χρεοκοπήσει». Αυτή είναι η αλήθεια. Δεν τη λέει η Κυβέρνηση της Νέας Δημοκρατίας. Την λένε οι ηγέτες ξένων χωρών.

Πρόσφατα το κόμμα του κ. Σόλτς -και να θυμίσω ότι ως Αντικαγκελάριος είναι ο θεμελιωτής του Ταμείου Ανάκαμψης- σημερινού Καγκελάριου της Γερμανίας έχει ταχθεί ανοικτά υπέρ της σχετικής χαλάρωσης του Συμφώνου Σταθερότητας και Ανάκαμψης. Αλλά και η κ. Μπέρμποκ των Πρασίνων, Υπουργός Εξωτερικών, αξίωσε και συμπεριελήφθη το θέμα του κατοχικού δανείου και των επανορθώσεων στο μανιφέστο της συμφωνίας της νέας συγκυβέρνησης. Αυτά τα αγνοείτε; Αβέβαιη ήταν η στάση του κ. Λίντνερ των φιλελευθέρων, Υπουργού Οικονομικών της Γερμανίας. Αν και στήριζε την έξοδο της Ελλάδας από το ευρώ -αυτό που θέλει σχεδόν όλη η Αριστερά- στις 7 Δεκεμβρίου, δηλαδή πριν από μία εβδομάδα, με δηλώσεις του συγχαίρει την Ελλάδα για τα καλά αποτελέσματα των μεταρρυθμίσεων και της οικονομίας.

Ούτε αυτά τα ξέρετε; Δεν τα λέει η Κυβέρνηση της Νέας Δημοκρατίας, ούτε περηφανεύεται ούτε θριαμβολογεί. Ταπεινά και σεμνά. Συνεπώς είναι ευνοϊκή συγκυρία για να βρεθεί λύση για το κατοχικό δάνειο και τις αποζημιώσεις που δηλητηριάζουν τις σχέσεις των δύο κρατών.

Ακόμη, ο Πρόεδρος Μακρόν στις 9-12-21 παρουσίασε ως προτεραιότητα της γαλλικής Προεδρίας της Ευρωπαϊκής Ένωσης την αναθεώρηση των δημοσιονομικών κανόνων. Ενδεικτικά, εξαιρεί τις αμυντικές δαπάνες για την εκτίμηση του ελλείμματος. Ούτε αυτό το ξέρετε; Τίποτα δεν παρακολουθείτε; Τίποτα δεν αναγνωρίζετε; Πιστεύω ότι στην εξαίρεση πρέπει να προστεθούν δαπάνες περιβάλλοντος και υποδομών, πράγμα το οποίο έχουν ανάγκη πολλές χώρες, ιδιαίτερα σήμερα.

Μίλησε ακόμη για την ενίσχυση των ευρωπαϊκών συνόρων με προώθηση μιας «στρατηγικής πυξίδας» από τη μια πλευρά και μιας ευρωπαϊκής «Λευκής Βίβλου» από την άλλη για την άμυνα και την ασφάλεια της Ευρώπης και την καθιέρωση μιας κοινής ευρωπαϊκής πολιτικής για τους νέους εργαζόμενους, περίπου ένα πρόγραμμα «ERASMUS». Ούτε και αυτό το ξέρετε; Πώς θα κάνετε προϋπολογισμό;

Συνεπώς, για να δοθεί έμφαση στις αναγκαίες επενδύσεις και υποδομές για την ανάπτυξη της χώρας πρέπει να υπάρξουν δύο πράγματα: Να ενταθούν οι προσπάθειες για την αναθεώρηση του συμφώνου. Κι εδώ χρειαζόμαστε όλοι. Δεν φτάνει μόνο η Νέα Δημοκρατία, αλλά αυτή έχει τον πρώτο λόγο. Επίσης, να συνεκτιμώνται οι ιδιαιτερότητες κάθε χώρας για την εκτίμηση του χρέους και του ελλείμματος και να δίνεται στα κράτη-μέλη μεγαλύτερη ευελιξία στο μέτωπο των δημοσίων επενδύσεων και του περιβάλλοντος.

Ακόμη, άλλη γνωστή κυρία, η κ. Λαγκάρντ ως Γενική Διευθύντρια του ΔΝΤ παραδέχθηκε ότι πολλές από τις απαιτήσεις που είχαν από την Ελλάδα ήταν περισσότερες από τις δυνατότητές της, ιδιαίτερα όσον αφορά τα πρωτογενή πλεονάσματα. Τώρα, λοιπόν, από τη θέση της στην Ευρωπαϊκή Κεντρική Τράπεζα μπορεί να μας ενισχύσει με την αγορά ομολόγων ελληνικού δημοσίου για εξόφληση υψηλότοκων δανείων και τη δημιουργία δημοσιονομικού χώρου για επενδύσεις.

Δεύτερον, να αξιολογηθεί η αξιοποίηση των ΣΔΙΤ σε ευρύτερους τομείς της οικονομίας με στόχο τη θετική οικονομική, κοινωνική, αλλά και περιβαλλοντολογική επίδραση της επένδυσης. Ήδη έργα πολλών δισεκατομμυρίων έχουν εγκριθεί και βρίσκονται σε εξέλιξη το 2022. Έξι δισεκατομμύρια είναι αυτά!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Το ίδιο εργαλείο των ΣΔΙΤ να αξιοποιηθεί στο πλαίσιο της αντιμετώπισης της κλιματικής αλλαγής με ενδεικτικό τομέα δράσης στη χώρα μας τα θαλάσσια αιολικά πάρκα σε αβαθείς μη τουριστικές περιοχές, δράση που περιγράφεται ως προτεραιότητα στην Ευρωπαϊκή Ένωση, καθώς και η εκτεταμένη χρήση του υδρογόνου για ένα κλιματικά ουδέτερο μέλλον. Όμως, και η αποθήκευση ενέργειας αναμένεται να διαδραματίσει κεντρικό ρόλο για την επίτευξη των στόχων, όσον αφορά τη χρήση των ανανεώσιμων πηγών ενέργειας.

Εάν καταφέρναμε τα παραπάνω, θα μπορούσαμε να κινητροδοτήσουμε το δημογραφικό και ασφαλιστικό σύστημα και πιστεύω ότι εν μέρει θα το πετύχουμε. Πρέπει, λοιπόν, όλες και όλοι να αναλογιστούμε την ευθύνη μας, να σκεφτούμε μακροπρόθεσμα και ευρωπαϊκά, για να συνδράμουμε στην ανάκαμψη της χώρας μας με ουσιαστικές ρυθμίσεις και διεκδικήσεις.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Επόμενη ομιλήτρια είναι η κ. Αναστασία Γκαρά από τον ΣΥΡΙΖΑ.

Ορίστε, κυρία Γκαρά, έχετε τον λόγο.

**ΑΝΑΣΤΑΣΙΑ ΓΚΑΡΑ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, συζητάμε σήμερα για τον προϋπολογισμό του 2022, τη στιγμή που η χώρα μας βιώνει μία ασύλληπτη υγειονομική τραγωδία με την Κυβέρνηση, δυστυχώς, να αδιαφορεί. Οι εκατόν τριάντα νεκροί συμπολίτες μας χθες, οι δεκαεννιάμισι περίπου χιλιάδες νεκροί στο σύνολο, οι εκατοντάδες διασωληνωμένοι εκτός ΜΕΘ και το εκτροχιασμένο εμβολιαστικό πρόγραμμα δεν είναι απλοί αριθμοί. Είναι ανθρώπινες ζωές, είναι τραγικές απώλειες που αναδεικνύουν την αναποτελεσματικότητα της Κυβέρνησης, κάτι που αποδεικνύει και η έκθεση του κ. Τσιόδρα που είδε το φως της δημοσιότητας χθες και ισχυρίζεται ότι χιλιάδες συνάνθρωποί μας θα είχαν σώσει τη ζωή τους αν νοσηλεύονταν σε ΜΕΘ.

Δυστυχώς έχουμε μία Κυβέρνηση που αντί να λάβει μέτρα για να προστατευθεί η κοινωνία, να ενισχυθεί το ΕΣΥ, να στηριχθούν οι γιατροί, οι νοσηλευτές, οι ήρωες που κάποτε χειροκροτούσατε στα μπαλκόνια, περικόπτει από τον τακτικό προϋπολογισμό 821 εκατομμύρια ευρώ από την υγεία εν μέσω πανδημίας.

Και δεν είναι μόνο η υγειονομική τραγωδία. Καταδικάζετε τον ελληνικό λαό και σε οικονομική εξαθλίωση. Και αυτή είναι μία συνειδητή πολιτική επιλογή της Νέας Δημοκρατίας. Στραγγαλίζετε τις παραγωγικές δυνάμεις, τους μικρομεσαίους εμπόρους, τους εργαζόμενους, τους επαγγελματίες, τους αγρότες, τους κτηνοτρόφους. Βιώνουμε, δυστυχώς, το σύνδρομο της «τρίτης εβδομάδας». Τα νοικοκυριά την τρίτη εβδομάδα κάθε μήνα αδυνατούν να ανταποκριθούν στις υποχρεώσεις τους, αδυνατούν να ζήσουν. Κι εσείς αδιαφορείτε. Και όχι μόνο αυτό, αλλά τους εμπαίζετε κιόλας. Ομνύετε στο όνομα της ανάπτυξης, αλλά τελικά εξασφαλίζετε κέρδη μόνο για λίγους και εκλεκτούς. Την ίδια στιγμή, όμως, η καθημερινότητα των πολιτών επιδεινώνεται δραματικά. Με βίαιο τρόπο αφαιρείτε όλα τα μέτρα στήριξης για εργαζόμενους και επαγγελματίες, ενώ η πανδημία γιγαντώνεται. Αφαιρείτε εκατοντάδες εκατομμύρια από την πραγματική οικονομία και τα νοικοκυριά αντιμετωπίζοντας την πανδημία σαν να έχει τελειώσει ξαφνικά μέσα σε μία μέρα. Κλείνετε τα μάτια μπροστά στη σκληρή πραγματικότητα και τις ανάγκες των Ελλήνων και Ελληνίδων πολιτών.

Αλήθεια, αναρωτιέμαι: Τι θα πείτε στις μικρές και μικρομεσαίες επιχειρήσεις για το τεράστιο πρόβλημα ρευστότητας και τον αποκλεισμό από τον τραπεζικό δανεισμό, τον αποκλεισμό από τα 12,8 δισεκατομμύρια του Ταμείου Ανάκαμψης, ενώ την ίδια στιγμή δεν προβλέπετε την αξιοποίηση της Αναπτυξιακής Τράπεζας για μικρές και μικρομεσαίες επιχειρήσεις; Τι θα πείτε στους αγρότες και τους κτηνοτρόφους που αντιμετωπίζουν δραματική αύξηση του κόστους παραγωγής και δραματική αύξηση ακρίβειας στο ρεύμα, στο νερό, στο πετρέλαιο, στα εφόδια; Τι θα πείτε στους συνταξιούχους που τους κόβετε τη δέκατη τρίτη σύνταξη; Τι θα πείτε στους πολίτες που δεν μπορούν να πληρώσουν το ρεύμα, τη θέρμανσή τους, αλλά και βασικά είδη πρώτης ανάγκης; Τι θα πείτε στο λιανεμπόριο, τι θα πείτε στην εστίαση, τι θα πείτε στους επαγγελματίες που ασφυκτιούν καθημερινά; Θα τους πείτε ότι οι ρυθμοί ανάπτυξης τρέχουν, αλλά οι άνθρωποι δυστυχώς.

Οδηγείτε συνειδητά την πραγματική οικονομία σε συνθήκες ασφυξίας. Αφήσατε το κύμα ακρίβειας να σαρώνει και τα καρτέλ να κερδοσκοπούν. Και αυτή είναι συνειδητή πολιτική σας επιλογή. Και δεν φτάνει αυτό. Προβλέπετε για το 2022 επιπλέον φόρους ύψους 3,5 δισεκατομμυρίων. Πρόκειται για επιπλέον φόρους, ανεξάρτητα με αυτούς που σχετίζονται με τους ρυθμούς ανάπτυξης. Αυτή είναι η επιστροφή στην κανονικότητα, άραγε; Ανεργία, ανασφάλεια, φτώχεια; Αυτή είναι η κανονικότητα για σας;

Κυρίες και κύριοι, καταθέτετε έναν προϋπολογισμό που δεν απαντά στην πραγματικότητα, δεν απαντά στις κοινωνικές ανάγκες. Ενώ σε όλα τα προηγμένα κράτη συζητούν την ενίσχυση των δημόσιων συστημάτων υγείας και των δημόσιων δομών, η ιδεοληπτική και επικίνδυνη αυτή Κυβέρνηση μειώνει τα κονδύλια για την υγεία.

Την ώρα που σε όλες τις ευρωπαϊκές χώρες αυξάνουν τον κατώτατο μισθό για την υπέρβαση της κρίσης και το χρησιμοποιούν και ως αναπτυξιακό εργαλείο, όπως προτείνει εμφατικά και συνεχώς ο ΣΥΡΙΖΑ για την αύξηση κατώτατου μισθού στα 800 ευρώ, η Κυβέρνηση της Νέας Δημοκρατίας φέρνει στη χώρα την κατάργηση του οκτάωρου, τις απλήρωτες υπερωρίες, την εργασιακή ζούγκλα, τη μείωση του πραγματικού εισοδήματος των εργαζομένων.

Την ώρα που στα υπόλοιπα κράτη συζητούν για την ενίσχυση του κράτους πρόνοιας, εσείς προβλέπετε μείωση των κοινωνικών δαπανών στα 1,7 δισεκατομμύρια. Ενώ στην Ευρώπη συζητάνε την αναθεώρηση του Συμφώνου Σταθερότητας, τη διαγραφή μέρους του πανδημικού χρέους, την κρατική παρέμβαση για τον περιορισμό της ακρίβειας και την ενίσχυση της ρευστότητας, την προστασία της εργασίας και των ευάλωτων, όπως προτείνει και επιμένει συνεχώς ο ΣΥΡΙΖΑ από την πρώτη μέρα, εσείς προχωράτε σε βίαιη προσαρμογή και φτωχοποίηση του λαού μας.

Και δεν αρκεί μόνο ότι αδιαφορείτε για τις ανάγκες της κοινωνίας. Επιχειρείτε παράλληλα και την εξαπάτηση. Κομπάζετε ότι δίνετε έκτακτο επίδομα στα άτομα με αναπηρία, ενώ την ίδια στιγμή περικόπτετε κονδύλι από τη μέριμνα κατά 53 εκατομμύρια. Εξαπατάτε τους συνταξιούχους με ένα περιορισμένο έκτακτο επίδομα, όταν ήδη έχετε καταργήσει τη δέκατη τρίτη σύνταξη που επανέφερε ο ΣΥΡΙΖΑ ως μόνιμο μέτρο ύψους 900 εκατομμυρίων ευρώ. Επικαλείστε την εκτίναξη της ανάπτυξης πουλώντας υποσχέσεις για μεγάλα έργα από το Ταμείο Ανάκαμψης, ενώ την ίδια στιγμή μειώνετε τα κονδύλια. Προβλέπατε το 2021 εισροές 2,6 δισεκατομμυρίων και το φτάνετε σήμερα στα 600 εκατομμύρια. Είναι 2 δισεκατομμύρια χαμένα από την ελληνική οικονομία.

Παράλληλα, έχετε κηρύξει και στάση πληρωμών στο ΕΣΠΑ με πάνω από ένα δισεκατομμύριο πληρωμές σε εκκρεμότητα, περιορίζοντας τη ρευστότητα στην ελληνική οικονομία. Βλέπετε, το επιτελικό σας κράτος εκτελεί επιτυχώς μόνο τις απευθείας αναθέσεις σε φίλιες εταιρείες, τις προσλήψεις μετακλητών και τα ρουσφέτια παντός τύπου, εκτός πάντοτε θεσμικού πλαισίου. Άλλωστε, διαχρονικό γνώρισμα της Δεξιάς είναι η αλλεργία στο κράτος δικαίου και στη λειτουργία των δημοκρατικών θεσμών.

Κυρίες και κύριοι, η Κυβέρνηση Μητσοτάκη έχει αποτύχει σε όλα τα πεδία και σε όλους τους τομείς. Διαφημίζετε τις επενδύσεις. Ωστόσο, στους μοναδικούς τομείς που επενδύετε, κυρίες και κύριοι της Νέας Δημοκρατίας, είναι η όξυνση των ανισοτήτων, η διάλυση του κοινωνικού κράτους και της κοινωνικής συνοχής, η υποβάθμιση της περιφέρειας και της ποιότητας ζωής των πολιτών.

Επενδύετε, όμως, πολύ ακριβά στην προπαγάνδα και την επικοινωνία. Επενδύετε στον φόβο, στον αυταρχισμό και στην αλαζονεία.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ολοκληρώνω, κύριε Πρόεδρε.

Επενδύετε στη συντήρηση και τον αναχρονισμό. Επιτίθεστε πραγματικά και καθημερινά στην πλειονότητα των πολιτών.

Γι’ αυτό και είναι αναγκαία άμεσα η πολιτική αλλαγή. Είναι αναγκαία μία νέα αρχή για την κοινωνία μας, ένα άλλο πολιτικό σχέδιο, ένα εναλλακτικό σχέδιο προοδευτικό και φιλολαϊκό, όπου οι ανάγκες της κοινωνίας θα βρίσκονται σε πρώτο πλάνο, μία προοδευτική κυβέρνηση που θα εργαστεί για την προστασία, την αξιοπρέπεια και ευημερία των εργαζομένων, της νέας γενιάς, των αγροτών, των επαγγελματιών, μία προοδευτική κυβέρνηση που θα εργάζεται για την ανάπτυξη, την ενίσχυση του κοινωνικού κράτους και του κράτους δικαίου. Μιλάμε για μία κυβέρνηση η οποία θα έχει τον άνθρωπο και τις ανάγκες του σε πρώτο πλάνο.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Πριν δώσουμε τον λόγο στην επόμενη ομιλήτρια, ζήτησε τον λόγο ο Υπουργός Οικονομικών κ. Σταϊκούρας για μία σύντομη παρέμβαση.

Ορίστε, κύριε Υπουργέ, έχετε τον λόγο για τρία λεπτά.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Τρία, τέσσερα λεπτά και όχι περισσότερο. Μαζεύω κάποιες σκέψεις. Δεν θέλω να παρεμβαίνω συνεχώς.

Θα ήθελα να ξεκαθαρίσουμε ορισμένα πράγματα και να καταθέσω κάποιους δείκτες που νομίζω ότι θα βοηθήσουν τη συζήτηση.

Κυρία συνάδελφε, άλλο φόροι, άλλο φορολογικά έσοδα. Είπατε ότι αυξάνουν οι φόροι. Τα φορολογικά έσοδα αυξάνουν, όχι οι φόροι. Οι φόροι όχι μόνο δεν αυξάνονται, αλλά μειώνονται. Και σας έχω προκαλέσει γιατί τα στοιχεία είναι δημόσια. Το 70% της κοινωνίας πλήρωσε –και όλη η Αίθουσα εδώ- χαμηλότερους φόρους.

Άρα πρέπει να είναι σαφές ότι οι φορολογικοί συντελεστές έχουν μειωθεί, οι φόροι νοικοκυριών και επιχειρήσεων έχουν μειωθεί και έχουν αυξηθεί τα φορολογικά έσοδα γιατί υπάρχει όχι μόνο ανάκαμψη ισχυρή, αλλά και βιώσιμη ανάπτυξη.

Δεύτερον, αναφορικά με τις δαπάνες υγείας, έχουν δοθεί πλήρη στοιχεία από την Κυβέρνηση. Έχετε μπερδέψει τον απολογισμό με τον προϋπολογισμό. Στον απολογισμό μπαίνουν μέσα και οι δαπάνες οι οποίες έρχονται από το αποθεματικό της χώρας. Στον προϋπολογισμό εκτιμάς ότι από το αποθεματικό της χώρας –είναι μέσα γραμμένο στον προϋπολογισμό με αστεράκι στο Υπουργείο Υγείας- αυτά τα κονδύλια θα μπουν εκεί. Άρα θα έχουμε αυξημένες δαπάνες υγείας. Και το επαναλαμβάνω σήμερα εδώ και εγώ και ο κ. Σκυλακάκης. Ό,τι χρειαστεί η δημόσια υγεία από το Υπουργείο Οικονομικών θα το έχει. Ό,τι επιπλέον!

Τρίτη παρατήρηση: Είπατε ότι αφαιρούμε όλα τα μέτρα στήριξης. Μέσα στον προϋπολογισμό είναι 3,5 δισεκατομμύρια ευρώ το 2022. Μου είπατε: «Τι θα πούμε στους μικρομεσαίους;». Μα, πήγα στη ΓΕΣΕΒΕ –ήταν και συνάδελφός σας, ο κ. Χαρίτσης- και η ΓΕΣΕΒΕ είπε: «μπράβο στα μέτρα της Κυβέρνησης», ειδικά στις επιστρεπτέες.

(Θόρυβος - διαμαρτυρίες από την πτέρυγα του ΣΥΡΙΖΑ)

Δεν σας διέκοψα.

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, ηρεμία.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Είπατε: «Τι θα πούμε στην εστίαση;». Στην εστίαση θα πω ότι έχουμε δώσει 2,32 δισεκατομμύρια ευρώ. Θα πω ότι έχουμε δώσει σε εβδομήντα έξι χιλιάδες επτακόσιες πενήντα επιχειρήσεις 1,128 δισεκατομμύρια ευρώ επιστρεπτέα. Θα πω ότι έχουμε δώσει σε δέκα χιλιάδες πεντακόσιες εξήντα δύο επιχειρήσεις στην εστίαση 72,7 πάγιες δαπάνες. Θα πω ότι σε όλες τις επιχειρήσεις της εστίασης έχουμε δώσει μειωμένα ενοίκια 200 εκατομμύρια. Σύνολο, 2,32 δισεκατομμύρια ευρώ.

Θα σταθώ κι εγώ και όλη η Κυβέρνηση με αυτοπεποίθηση απέναντί τους. Αυτές είναι οι απαντήσεις.

Είπατε για κοινωνική πολιτική. Θα καταθέσω δύο πίνακες. Για την ανεργία, υπάρχει η μεγαλύτερη συρρίκνωση ανεργίας στην Ευρώπη τα τελευταία δύο χρόνια, 3%. Δεν είναι για πανηγυρισμούς. Το επίπεδο της ανεργίας είναι υψηλό, αλλά είναι η μεγαλύτερη μείωση τα τελευταία δύο χρόνια.

Το καταθέτω για τα Πρακτικά.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και θα σας καταθέσω το διαθέσιμο εισόδημα του πολίτη κάθε τρίμηνο. Το διαθέσιμο εισόδημα του πολίτη το πρώτο και το δεύτερο τρίμηνο του 2021 είναι υψηλότερο από το πρώτο και δεύτερο τρίμηνο του 2019 που δεν είχαμε πανδημία. Εδώ είναι όλη η χρονοσειρά, όλη η διαφάνεια σε όλα τα στοιχεία.

Καταθέτω κι αυτόν τον πίνακα στα Πρακτικά.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα ήθελα να κάνω και δύο τελευταίες σκέψεις.

Η κ. Γεροβασίλη προηγουμένως είπε ότι έχουμε δεσμευτεί σε υψηλή δημοσιονομική προσαρμογή. Δεν έχουμε δεσμευτεί. Οι εκτιμήσεις μας είναι ότι θα πιάσουμε αρκετά υψηλά πρωτογενή πλεονάσματα. Προφανώς διεκδικούμε ρεαλιστικά πρωτογενή πλεονάσματα –όχι σαν το 3,5% που μας είχε κληρονομήσει η προηγούμενη κυβέρνηση- και θα αξιοποιήσουμε τον δημοσιονομικό χώρο για να μειώσουμε ακόμα περισσότερο φόρους και ασφαλιστικές εισφορές και να ασκήσουμε και σωστή ορθολογική κοινωνική πολιτική.

Και τέλος, κύριε Σκουρλέτη, σας άκουσα προηγουμένως που είπατε ότι δεν έχουμε πει τίποτα καλό για την προηγούμενη κυβέρνηση που μας άφησε ταμειακά διαθέσιμα και μας άφησε ένα πολύ καλό κόστος δανεισμού.

Θα καταθέσω δύο πίνακες. Το κόστος δανεισμού που μας αφήσατε –αφού υπήρχαν οι αναταράξεις του 2015- ήταν, για παράδειγμα, στο δεκαετές ομόλογο 2,46%. Πριν την πανδημία ήταν 1,45%. Νομίζω ότι το 2,46% με το 1,45% δεν είναι μικρή διαφορά. Και σήμερα, είναι 1,32%, καθώς έχει αυξηθεί πράγματι το κόστος δανεισμού της χώρας γιατί η Ελλάδα δεν είναι σε επενδυτική βαθμίδα. Αυτός είναι ένας μεγάλος κίνδυνος και παλεύουμε ως οικονομικό επιτελείο, ως Κυβέρνηση, το ταχύτερο δυνατό να έχουμε επενδυτική βαθμίδα.

Ταυτόχρονα, θέλετε να δούμε το spread; Ήταν διακόσιες εβδομήντα τρεις μονάδες επί ημερών σας, διακόσιες οκτώ πριν την υγειονομική κρίση, εκατόν εξήντα εννέα σήμερα.

Και τέλος –συγγνώμη, κύριε Πρόεδρε, δεν θα κάνω άλλη παρέμβαση σήμερα- να κλείσουμε και λίγο το κεφάλαιο 2015-2018. Το 2019 θα μου επιτρέψετε να το μοιράσουμε στη μέση. Όμως ας μιλήσουμε για το 2015-2018, αποκλειστικά με κυβέρνηση ΣΥΡΙΖΑ. Το 2015-2018 –για να τα κλείνουμε αυτά- η Ελλάδα είχε τον χαμηλότερο μέσο ρυθμό ανάπτυξης ανάμεσα σε όλες τις χώρες της Ευρωζώνης. Είχαμε μέσο ρυθμό ανάπτυξης 0,5%, με μέσο ρυθμό στην Ευρωζώνη 2,1%. Δηλαδή, ήταν τριπλάσιος της Ελλάδας. Όταν οι άλλοι επιτάχυναν, η Ελλάδα ήταν ουραγός.

Δεύτερον, το 2015-2018 το ΑΕΠ της χώρας αυξήθηκε 2%. Στην Ευρωζώνη ήταν 8,6%. Μιλάμε για τέσσερις φορές πάνω. Ήταν η μεγαλύτερη διαφορά της Ελλάδας από οποιοδήποτε άλλο κράτος-μέλος. Το διαθέσιμο ατομικό εισόδημα αυξήθηκε από τις 7.680 στις 7.875, δηλαδή +2,5%. Την ίδια περίοδο στην Ευρωζώνη ήταν 10,5%. Όταν, δηλαδή, όλη η Ευρώπη πήγαινε μπροστά, εμείς ήμασταν ουραγοί. Τώρα που η Ευρώπη συρρικνώνεται, η Ελλάδα βγαίνει μπροστά. Αυτή είναι η μεγάλη διαφορά.

Το 2014, το πραγματικό κατά κεφαλήν εισόδημα ήταν στο 71% του μέσου όρου της Ευρωπαϊκής Ένωσης. Το 2018, ήταν στο 67%. Δηλαδή, την περίοδο 2015-2018 η οικονομική ψαλίδα μεταξύ Ελλάδος και μέσου όρου της Ευρώπης άνοιξε. Την περίοδο 2015-2018 η ανεργία των νέων έπεσε. Πώς έπεσε όμως; Έπεσε με ευέλικτες μορφές εργασίας. Και ειδικά εσείς το ξέρετε καλά. Η ανεργία δε, διογκώθηκε και συρρικνώθηκε κατά τρεις ποσοστιαίες μονάδες την τελευταία διετία.

Καταθέτω και αυτούς τους πίνακες για τα Πρακτικά.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά τους προαναφερθέντες πίνακες, οι οποίοι βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

 Tο διάστημα 2015 - 2018 το οικονομικό κλίμα ήταν στο χαμηλότερο επίπεδο, το κόστος δανεισμού υψηλό, οι καταθέσεις συρρικνώθηκαν -σήμερα είναι συν 35 δισεκατομμύρια ευρώ-, το πρόγραμμα δημοσίων επενδύσεων κατέρρευσε, η ανταγωνιστικότητα της οικονομίας υποχώρησε, τα μη εξυπηρετούμενα δάνεια διογκώθηκαν και η ποιότητα των θεσμών υποβαθμίστηκε. Και, τέλος, το διάστημα αυτό -ξέρω ότι έχει μια αδυναμία συνάδελφός μου- επιβλήθηκαν είκοσι εννέα νέοι φόροι ή αυξήθηκαν, το αφορολόγητο, για το οποίο υπήρχαν κάποιες δεσμεύσεις, αν δεν με απατάει η μνήμη μου, μειώθηκε, οι κεφαλαιακοί περιορισμοί δεν καταργήθηκαν -καταργήθηκαν από αυτήν την Κυβέρνηση τον Σεπτέμβριο του 2019-, το ιδιωτικό χρέος διογκώθηκε, η φοροδιαφυγή αυξήθηκε, η μεσαία τάξη διαλύθηκε και η κοινωνία φτωχοποιήθηκε.

Αυτά για τα έργα και τις ημέρες σας.

(Χειροκροτήματα από την πτέρυγα της Νέας Δημοκρατίας)

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Σκουρλέτη, με συγχωρείτε, αυτήν τη δουλειά θα κάνουμε; Σας παρακαλώ πολύ.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κύριε Πρόεδρε, για ένα λεπτό.

**ΠΡΟΕΔΡΕΥΩΝ (Γεώργιος Λαμπρούλης):** Όχι. Πώς θα γίνει αυτό; Κάθε φορά που μιλάει ένας Υπουργός, θα παίρνει τον λόγο ο Κοινοβουλευτικός Εκπρόσωπος;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Είθισται, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Δεν είθισται. Τι θα πει είθισται;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Είθισται, κύριε Πρόεδρε, αλλά δεν θα το κάνω κάθε φορά.

**ΠΡΟΕΔΡΕΥΩΝ (Γεώργιος Λαμπρούλης):** Αυτό γίνεται σήμερα και έχουμε ογδόντα εννέα ομιλητές, να φτάσουμε δηλαδή στο τέλος του έβδομου κύκλου ομιλητών. Νομίζω ότι υπάρχουν και κάποια όρια.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ένα λεπτό, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Να σας δώσω το ένα λεπτό. Να δω αν θα το τηρήσετε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κύριε Σταϊκούρα, κατ’ αρχάς αναφέρεστε στη χώρα, λες και ξεκίνησε μετά το 2015. Πριν το 2015 για πείτε μας πόσο ήταν το κόστος δανεισμού; Απαγορευτικό. Δεν σας δάνειζε κανείς γιατί χρεοκοπήσατε τη χώρα.

Δεύτερον, μιλάτε για ρυθμούς ανάπτυξης -επιτέλους παραδέχεστε ότι υπήρχαν ρυθμοί ανάπτυξης-, όταν από το 2010 έως το 2015 χάσαμε το 25% του ΑΕΠ μας. Είχαμε συνεχόμενη ύφεση. Αυτά δεν έχουν υπογραφή; Δεν έχουν τη δική σας ως χώρος και τη δική σας ίσως ως κυβερνητικό στέλεχος;

Όσον αφορά τους φόρους, αυτήν τη στιγμή η προβλεπόμενη αύξηση των φόρων, τα 3,5 δισεκατομμύρια, αν δεν κάνω λάθος, έχει μέσα της 2,3 δισεκατομμύρια έμμεσους φόρους. Οι έμμεσοι φόροι δεν είναι από την ανάπτυξη. Είναι οι φόροι της ακρίβειας. Το γνωρίζετε πολύ καλά. Όταν στα ράφια εκτινάσσεται ο καφές, το λάδι, τα μακαρόνια, τα όσπρια, πάνω εκεί εσείς κερδοσκοπείτε μέσω των έμμεσων φόρων. Γι’ αυτό ο λαϊκός πληθωρισμός είναι πολύ παραπάνω από τον μέσο όρο που ανακοινώνετε. Αυτά. Δεν θέλω να συνεχίσω για να είμαι συνεπής με τον κύριο Πρόεδρο, γιατί δεν θέλω να του χαλάω το χατίρι.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κ. Ασημίνα Σκόνδρα.

**ΑΣΗΜΙΝΑ ΣΚΟΝΔΡΑ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, σήμερα λαμβάνει χώρα στην Ολομέλεια μια κορυφαία κοινοβουλευτική διαδικασία που δίνει ευκαιρία σε όλες τις πτέρυγες να τοποθετηθούν εφ’ όλης της ύλης, να καταθέσουν πολιτικές θέσεις, να επιδοκιμάσουν τους χειρισμούς ή να ασκήσουν κριτική στην Κυβέρνηση. Σε αυτήν τη γνήσια κοινοβουλευτική δημοκρατική διαδικασία καλούμαστε να εξετάσουμε τα πεπραγμένα και να εγκρίνουμε τον σχεδιασμό του επόμενου έτους.

Τι βιώσαμε, λοιπόν, κατά το πρόσφατο παρελθόν; Πού βρίσκεται η χώρα σήμερα και πού οδεύει; Ζήσαμε τα περασμένα δύο έτη μια παγκόσμια υγειονομική κρίση, την πανδημία του COVID, που έπληξε όλο τον κόσμο. Για πρώτη φορά στην ιστορία της ανθρωπότητας μπήκε χειρόφρενο στα πάντα, χώρες σε lockdown, κατεβασμένα ρολά παντού και οι άνθρωποι κλεισμένοι στα σπίτια τους. Αυτό στοίχισε πολύ ακριβά στις οικονομίες παγκοσμίως. Oi εμπορικές και παραγωγικές διαδικασίες πάγωσαν. Τις συνέπειες τις βλέπουμε σήμερα που τεράστιοι βιομηχανικοί κλάδοι πάσχουν από σοβαρές ελλείψεις πρώτων υλών, με αποτέλεσμα καθυστερήσεις, αρνητικό παραγωγικό ισοζύγιο και σημαντικές ανατιμήσεις προϊόντων.

Για την Ελλάδα οι συνέπειες, αν και σοβαρές, δεν υπήρξαν τόσο δραματικές όσο σε άλλα σημεία της γης. Ο τουρισμός μας, παρά τα περιοριστικά μέτρα, είχε πολύ καλές επιδόσεις και ο ιδιωτικός τομέας έλαβε σημαντική οικονομική στήριξη από τον κρατικό προϋπολογισμό για όλους τους αδρανείς μήνες. Το 2022 θα ανακτηθούν οι απώλειες του ΑΕΠ και η οικονομία μας θα έχει υψηλότερη επίδοση σε σχέση με την προ πανδημίας εποχή. Καταγράψαμε ήδη ρυθμούς ανάπτυξης το περασμένο εννιάμηνο σχεδόν 10%. Το 2021 ανακτήσαμε περισσότερο από τα δύο τρίτα των απωλειών του 2020 και το 2022 θα ξεπεράσουμε και το ΑΕΠ του 2019.

 Η Ελλάδα για πρώτη φορά λόγω σκληρής δουλειάς βεβαίως πέρασε στην πρώτη θέση απορρόφησης κονδυλίων του ΕΣΠΑ. Το ιστορικό χαμηλό στο κόστος δανεισμού, η πρόωρη αποπληρωμή του ΔΝΤ και η μείωση των κόκκινων δανείων σηματοδοτούν τη θετική μας πορεία.

Κυρίες και κύριοι συνάδελφοι, οι αριθμοί αυτοί αποτυπώνουν την πραγματικότητα και κανείς, όσο κακόβουλος και αν είναι, δεν μπορεί να τους αμφισβητήσει. Αυτό που δεν αποτυπώνουν ωστόσο, είναι το πώς φτάσαμε να μετράμε τις λιγότερες πληγές σήμερα. Φτάσαμε λόγω της ψυχραιμίας, της γενναίας, αποφασιστικής και ρεαλιστικής πολιτικής που άσκησε αυτή η Κυβέρνηση. Τη δύσκολη στιγμή στηρίξαμε τη χώρα, τους επαγγελματίες, τους παραγωγούς, τα νοικοκυριά. Δημιουργήσαμε τις προϋποθέσεις για την ταχύτερη δυνατή ανάκαμψη της οικονομίας. Η Κυβέρνηση Μητσοτάκη εφάρμοσε μέτρα στήριξης ύψους 43,3 δισεκατομμυρίων ευρώ για να κρατήσει όρθιο τον παραγωγικό ιστό και να προστατέψει τις θέσεις εργασίας. Δεσμευτήκαμε ότι κανένας δεν θα μείνει μόνος του ούτε στην πανδημία ούτε στις φυσικές καταστροφές και για μας ο πολιτικός λόγος είναι συμβόλαιο. Και αυτό, παρά τον μονότονο αρνητισμό, τον φαιδρό λαϊκισμό, τη ρηχή πολιτική και την παραπληροφόρηση όπου επιδόθηκε μετά μανίας η Αντιπολίτευση.

Συνειδητοποιείτε ότι το πακέτο οικονομικής στήριξης που διαμόρφωσε η Κυβέρνηση, χρήματα που δόθηκαν σε νοικοκυριά και επιχειρήσεις, είναι σε ποσοστό του ΑΕΠ το τέταρτο μεγαλύτερο παγκοσμίως μετά την Ιταλία, την Γερμανία και την Ιαπωνία; Η Κυβέρνησή μας συνεχίζει, παρά την παγκόσμια κρίση, τη μείωση των φορολογικών βαρών.

 Αυτά να τα ακούει ο ΣΥΡΙΖΑ που στα τεσσεράμισι χρόνια διακυβέρνησής του επέβαλε είκοσι εννέα νέους φόρους, έκανε είκοσι μειώσεις συντάξεων και αύξησε και τις εισφορές. Ξεχάσατε ότι αυξήσατε τους συντελεστές φόρου εισοδήματος για φυσικά και νομικά πρόσωπα; Ξεχάσατε ότι χαμηλώσατε το αφορολόγητο όριο στα 5.681 ευρώ; Την αύξηση του ΦΠΑ προϊόντων και υπηρεσιών ευρείας κατανάλωσης από το 13% στο 24%; Την κατάργηση των φοροαπαλλαγών για ιατρικές δαπάνες και τις εκπτώσεις φόρου για μισθωτή εργασία; Την αύξηση προκαταβολής φόρου για τις μικρομεσαίες επιχειρήσεις στο 100% παρακαλώ; Την αύξηση του ΕΝΦΙΑ στα οικόπεδα; Την επιβολή φόρου στις τηλεπικοινωνίες και το κρασί; Τα θυμόσαστε;

Εμείς, αλλά κυρίως οι πολίτες δεν τα ξεχάσαμε ποτέ, όπως δεν ξεχνάμε στην Καρδίτσα ότι η Κυβέρνηση Μητσοτάκη στάθηκε στο πλευρό των πληγέντων από τον «Ιανό», στηρίζοντας τους συμπολίτες μου και τον νομό μου με πάνω από 500 εκατομμύρια ευρώ άμεσα και ότι δυστυχώς για εσάς τα καταψηφίσατε πανηγυρικά όλα. Και αυτά, κύριε Βορίδη, καταψηφίστηκαν από την Αντιπολίτευση.

Κατηγορείτε την Κυβέρνηση. Για ποιο πράγμα ακριβώς; Επειδή μειώσαμε τον φορολογικό συντελεστή επιχειρήσεων από το 28% στο 22%; Επειδή μειώσαμε την προκαταβολή φόρου στις επιχειρήσεις που εσείς ανεβάσατε; Επειδή μειώσαμε την προκαταβολή φόρου στους επαγγελματίες από 100% στο 55%; Επειδή μειώσαμε τον εισαγωγικό φορολογικό συντελεστή για τα φυσικά πρόσωπα από το 22% στο 9%; Επειδή απαλλάξαμε επαγγελματίες και εργαζόμενους από την ειδική εισφορά αλληλεγγύης; Επειδή επεκτείνουμε την απαλλαγή το 2022 σε όσους ασκούν επιχειρηματική δραστηριότητα, τους ιδιοκτήτες ακινήτων και τους αγρότες; Επειδή μειώσαμε μεσοσταθμικά τον ΕΝΦΙΑ κατά 22%; Επειδή μειώσαμε τις ασφαλιστικές εισφορές στον ιδιωτικό τομέα για το 2021 και το 2022 κατά τρεις μονάδες; Μήπως θα μας κατηγορήσετε γιατί αυξήσαμε το φορολογικό όριο για γονικές παροχές; Μήπως γιατί επεκτείναμε το πρόγραμμα «ΓΕΦΥΡΑ» για την επιδότηση δόσεων δανείων νοικοκυριών και το πρόγραμμα «ΣΥΝ-ΕΡΓΑΣΙΑ» για τη διατήρηση των θέσεων εργασίας; Μήπως γιατί μειώνουμε το ποσό επιστροφής όλων των επιστρεπτέων προκαταβολών;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Μισό λεπτό, κύριε Πρόεδρε. Τελειώνω.

Μας ασκείτε κριτική που υπερδιπλασιάσαμε τις ΜΕΘ από πεντακόσιες εβδομήντα πέντε το 2019 σε χίλιες τριακόσιες σήμερα, γιατί παράλληλα προχωρήσαμε στην ενίσχυση του ΕΣΥ με 12.000 άτομα νοσηλευτικό και επικουρικό προσωπικό, δύο χιλιάδες μόνιμους γιατρούς και δύο χιλιάδες επικουρικούς γιατρούς; Ή μήπως μας κατηγορείτε για την υποδειγματική εφαρμογή του εμβολιαστικού προγράμματος «ΕΛΕΥΘΕΡΙΑ»;

Μάταια προσπαθείτε να πιαστείτε από συγκυρίες και να δομήσετε αντιπολιτευτικό αφήγημα. Έτσι και με τις αυξήσεις στους λογαριασμούς της ενέργειας. Γιατί δεν το λέτε ότι πρόκειται για τις επιπτώσεις μιας διεθνούς κρίσης στην ενέργεια, που εκτινάσσει τα τιμολόγια παντού στον κόσμο; Η Κυβέρνησή μας ήταν πανευρωπαϊκά από τις πρώτες που πήραν συγκεκριμένα μέτρα στήριξης 120 εκατομμυρίων ευρώ και αν απαιτηθεί, θα προστεθούν κι άλλα. Καλύπτουμε σημαντικό μέρος των αυξήσεων, με κρατική επιδότηση για όλους τους λογαριασμούς ηλεκτρικής ενέργειας και προχωράμε στην καταβολή επιδόματος θέρμανσης με διευρυμένα κριτήρια, που αναμένεται να καλύψει το 80% των νοικοκυριών.

Αυτά όμως δεν σας συμφέρει να τα πείτε. Θα τα θυμίζουμε εμείς, γιατί υπεύθυνη πολιτική είναι να λέμε τα πράγματα με το όνομά τους.

Υλοποιούμε με σύνεση και τόλμη μεταρρυθμίσεις που μετατρέπουν την Ελλάδα σε δυναμική και εξωστρεφή οικονομία. Ο προϋπολογισμός δεν περιέχει μέτρα λιτότητας, γιατί δεν τα πιστεύουμε. Αντίθετα, με δίκτυ προστασίας για όλους, οδηγεί σε επανεκκίνηση την αγορά εργασίας δημιουργώντας περιβάλλον ανταγωνιστικό, πράσινο και εξωστρεφές.

**ΠΡΟΕΔΡΕΥΩΝ (Γεώργιος Λαμπρούλης)** Κυρία Σκόνδρα, ολοκληρώστε παρακαλώ.

**ΑΣΗΜΙΝΑ ΣΚΟΝΔΡΑ:** Με επενδύσεις και με την ενίσχυση των εξαγωγών αλλάζουμε το παραγωγικό μοντέλο και επιταχύνουμε σταθερούς ρυθμούς ανάπτυξης. Ό,τι αυξημένα έσοδα προβλέπει θα προέλθουν από την επανεκκίνηση της εθνικής μας οικονομίας.

Ανεπιφύλακτα, λοιπόν, τον υπερψηφίζουμε.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Γιάννης Δελής από το Κομμουνιστικό Κόμμα Ελλάδος.

**ΙΩΑΝΝΗΣ ΔΕΛΗΣ:** Ευχαριστώ πάρα πολύ, κύριε Πρόεδρε.

Κύριε Υπουργέ, μια ματιά στα νούμερα του προϋπολογισμού σας για την παιδεία νομίζουμε ότι αρκεί. Η υποχρηματοδότησή της συνεχίζεται. Τα χρήματα για φέτος είναι ίδια με πέρυσι. Πάνε πια πολλά τα χρόνια και πολλές οι κυβερνήσεις που έχουν την εκπαίδευση στους «φτωχούς συγγενείς» των κρατικών προϋπολογισμών. Βλέπετε το αστικό κράτος έχει άλλες προτεραιότητες: Τη χρηματοδότηση των επιχειρηματικών ομίλων και τους πανάκριβους νατοϊκούς εξοπλισμούς. Κι ό,τι λίγο περισσέψει μετά από αυτά το δίνει για την παιδεία, την υγεία και τις άλλες ανάγκες του λαού. Αυτή είναι η πρώτη και η ολοφάνερη εξήγηση της υποχρηματοδότησης.

Υπάρχει όμως και μια αθέατη, ξέρετε, πλευρά στο ζήτημα αυτό. Αυτή η χρόνια κρατική υποχρηματοδότηση της παιδείας γίνεται ταυτόχρονα και το εργαλείο, ο μοχλός για την εμπορευματοποίησή της. Μια εμπορευματοποίηση της παιδείας η οποία στο έδαφος της υποχρηματοδότησης ολοένα και επεκτείνεται, τόσο μάλιστα περισσότερο όσο διαρκώς αυξάνονται και οι σύγχρονες μορφωτικές ανάγκες των παιδιών των λαϊκών οικογενειών. Γιατί αυξάνονται οι ανάγκες, αντικειμενικά. Αυτήν όμως την εμπορευματοποίηση της παιδείας, που κοστίζει πανάκριβα στα λαϊκά στρώματα, όλες οι αστικές κυβερνήσεις σας τη δικαιολογούν και προσπαθούν να την κρύψουν πίσω από την περιβόητη «επιχειρηματικότητα». Μόνο τυχαίο δεν είναι που τα τελευταία χρόνια μια επικοινωνιακή καταιγίδα πέφτει ασταμάτητη πάνω στις λαϊκές συνειδήσεις για τα οφέλη της επιχειρηματικότητας στην εκπαίδευση και της μεγαλύτερης προσαρμογής της παιδείας στις ανάγκες των επιχειρήσεων. Οφέλη βεβαίως θα έχουμε, και οικονομικά και ιδεολογικά. Οι καπιταλιστές, όμως, και το κράτος τους, σε βάρος βεβαίως των μορφωτικών αναγκών των παιδιών των λαϊκών οικογενειών. Και έτσι διεθνείς οργανισμοί τύπου ΟΟΣΑ -αυτός ο μεγάλος έρωτας του ΣΥΡΙΖΑ!-, η Κυβέρνηση, ο ΣΕΒ, με πάθος και επιμονή, διάφορα ευαγή ιδρύματα του κεφαλαίου -ονόματα δεν λέμε-, δεξαμενές σκέψης του συστήματος, ακόμη και οι πρυτανικές αρχές των πανεπιστημίων εδώ και καιρό όπου βρεθούν κι όπου σταθούν αυτήν την επιχειρηματικότητα στην εκπαίδευση διαφημίζουν και προωθούν.

Βέβαια, για να λέμε και του στραβού το δίκιο, η επιχειρηματικότητα στην εκπαίδευση έχει ήδη ξεκινήσει, από καιρό τώρα. Τώρα όμως βαθαίνει και επιταχύνεται. Τα αποτελέσματά της είναι ήδη ορατά. Δεξιότητες ζητά ο ΣΕΒ συνεχώς, δεξιότητες ανακοινώνει και το Υπουργείο Παιδείας και μαζικά αμέσως τις εισάγει στο σχολικό πρόγραμμα, ακόμα και από το νηπιαγωγείο.

Από δίπλα να και ο ΣΥΡΙΖΑ να υπενθυμίζει στην Κυβέρνηση και τον ΣΕΒ ότι αυτός πρώτος τις έβαλε επίσημα στο σχολείο, με τις λεγόμενες θεματικές του εβδομάδες. Και δώσ’ του οι δεξιότητες, life skills, soft skills και δεν συμμαζεύεται, να κατακλύζουν τα ωρολόγια προγράμματα των σχολείων και τις σελίδες των σχολικών βιβλίων και των καινούργιων που έρχονται μάλιστα ακόμα περισσότερο. Και αντί για τη στέρεη, την ολόπλευρη επιστημονική γνώση κάθε μαθήματος, αυτό το γερό θεμέλιο κάθε κριτικής σκέψης, μα και το μέσο για να κατανοήσει κανείς και να ερμηνεύσει τα φυσικά και τα κοινωνικά φαινόμενα, αντί γι’ αυτά, να κυριαρχεί το επιμέρους, το αποσπασματικό, το εφήμερο, το ληξιπρόθεσμο, προκειμένου να εξασφαλίζεται απλώς ένα ικανοποιητικό για τους εργοδότες επίπεδο εκτελεστικής λειτουργίας στη δουλειά και τη ζωή. Αντί για ολόπλευρη μόρφωση, λοιπόν, δεξιότητες για τον άνθρωπο, σκέτο εκτελεστικό πολυεργαλείο. Και μια γνώση βεβαίως με το σταγονόμετρο και ακριβά κοστολογημένη, όταν αυτή δεν είναι στρεβλή και παραποιημένη.

Συγγνώμη, αυτό το σχολείο εσείς το λέτε σύγχρονο; Έτσι, αλήθεια, πάτε να αναπτύξετε την κριτική σκέψη των παιδιών; Σοβαρά μιλάτε; Το μόνο που αναπτύσσετε είναι την αποστροφή και τη βαρεμάρα, σε ένα σχολείο στο οποίο τα μαθήματα της τέχνης -ειρήσθω εν παρόδω- λιγοστέψανε επικίνδυνα. Το μόνο που αναπτύσσετε -και το αναπτύσσετε μάλιστα μαζικά- είναι τη νέα αγραμματοσύνη –ναι, τη νέα αγραμματοσύνη!-,τη γλωσσική φτώχεια και τον λειτουργικό αναλφαβητισμό.

Και μιας και είπαμε για την τέχνη, ο πολιτισμός, κύριε Υπουργέ, και πάλι βλέπουμε να έχει μια εντελώς συμβολική συμμετοχή στις δαπάνες και του φετινού προϋπολογισμού: 0,05%. Και οι εργαζόμενοι σε αυτόν, μουσικοί, ηθοποιοί, καλλιτέχνες και τεχνικοί βλέπουν τη ζωή τους να χειροτερεύει, απότομα μάλιστα, με την πανδημία και μια Κυβέρνηση να μένει μόνο στα λόγια της παρηγοριάς αρνούμενη να δεχτεί τα αιτήματά τους που με τόσους αγώνες αυτοί οι εργαζόμενοι διεκδικούν.

Όσο φτωχαίνετε αυτό το περιεχόμενο του σχολείου -για να γυρίσω στο θέμα μου- τόσο πιο ακριβό το κάνετε αυτό το σχολείο, αφού βεβαίως πρώτα φροντίσατε μαζί Νέα Δημοκρατία και ΣΥΡΙΖΑ με τους νόμους σας να το κάνετε εξεταστικό κέντρο, ανταγωνιστικό, εξοντωτικό για τους εφήβους όσο πάμε προς το λύκειο και αφού καταδικάσατε -ναι, καταδικάσατε- χιλιάδες εκπαιδευτικούς στην εργασιακή ανασφάλεια και σε ένα ατέλειωτο κυνήγι χαρτιών και πιστοποιητικών, τσαλαπατώντας το πτυχίο τους με τον νόμο Γαβρόγλου, που τώρα αξιοποιεί η Νέα Δημοκρατία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ ένα λεπτό, κύριε Πρόεδρε.

Στα σχολεία όμως δεν θα εφαρμόζεται μόνο η παιδαγωγική των επιχειρηματιών και των επιχειρήσεων. Και επισήμως πια τα σχολεία θα λειτουργούν ως επιχειρήσεις και θα μπορούν τα σχολεία να βάζουν εισιτήρια για εκδηλώσεις και σεμινάρια, παρκόμετρα για τις αυλές τους και τιμολόγια για εμπορικές χρήσεις των αιθουσών τους.

Και επειδή μας ρωτάτε συχνά: Ποιος σας είπε ότι εμείς τα σχολεία μας τα θέλουμε, αλήθεια, ξερά ντουβάρια; Εμείς τα σχολεία τα θέλουμε ανοιχτά στους γονείς, ανοιχτά στους εργαζόμενους, πραγματικές κυψέλες μάθησης, πολιτισμού, αθλητισμού, συλλογικών δραστηριοτήτων. Γι’ αυτό και παλεύουμε, για να έχουν αυτά τα σχολεία σύγχρονες υποδομές και γι’ αυτό, όμως, τα θέλουμε και κλειστά για τις επιχειρήσεις και τους επιχειρηματίες. Τα σχολεία των παιδιών μας δεν τα έχουμε, ξέρετε, για μπίζνες, ούτε τους γονείς τους βλέπουμε για χορηγούς.

Για όλη αυτή τώρα την επιχειρηματική δράση των σχολείων: Τη θέλετε. Είναι που τη θέλετε, μάλλον, και την αξιολόγηση των εκπαιδευτικών. Και γι’ αυτή την αξιολόγηση, έστρωσε το νομοθετικό χαλί η προηγούμενη κυβέρνηση του ΣΥΡΙΖΑ, αναπτύσσοντας -όπως έλεγε τότε, ο αλησμόνητος Υπουργός της- την κουλτούρα της αξιολόγησης. Να τη βράσουμε, όμως, εμείς αυτήν την επιχειρηματικότητα και την αξιολόγησή της, γιατί αυτή δεν ξεπαραδιάζει μονάχα τους γονείς, αλλά φτάνει ακόμα και να εξευτελίζει τους εκπαιδευτικούς, όπως εκείνους τους δύστυχους στην Αμερική που τους είδαμε σε ένα βίντεο να κυλιούνται στο πάτωμα για μια χούφτα δολάρια για το σχολείο τους.

Κλείνοντας για τα πανεπιστήμια, εκεί πια η επιχειρηματικότητα κι αν έχει προχωρήσει. Τα αποτελέσματά της: Πανεπιστήμια που αναζητούν πόρους, κανονικά σε χορηγίες και χρηματοδοτήσεις, δίδακτρα σχεδόν παντού στα μεταπτυχιακά, ακριβά σεμινάρια, συνέδρια προπτυχιακά επί πληρωμή -για τα ξενόγλωσσα κατ’ αρχάς…

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, κύριε Δελή.

**ΙΩΑΝΝΗΣ ΔΕΛΗΣ:** Τελειώνω, κύριε Πρόεδρε.

…και επιχειρήσεις μέσα στις σχολές να αξιοποιούν τις υποδομές –παρακαλώ- των πανεπιστημίων, με τα ιδρύματα να βάζουν το λεγόμενο επενδυτικό ρίσκο και τους επενδυτές να παίρνουν τα κέρδη, εξαγοράζοντας «μπιρ παρά» τις πιο έτοιμες ιδέες -για τους τεχνοβλαστούς μιλάμε, τις πολυδιαφημισμένες spin-off που πολλές από τις προχθεσινές διατάξεις ενός νομοσχεδίου τις ψήφισε και ο ΣΥΡΙΖΑ. Κάπως έτσι, δημιουργούνται οι τεράστιες ελλείψεις σε προσωπικό, εξαφανίζεται η φοιτητική μέριμνα, υποβαθμίζονται τα πτυχία σε χαρτιά χωρίς αντίκρισμα.

Εν τέλει και κοντολογίς, εμείς μιλάμε για το πανεπιστήμιο που λειτουργεί για τις σύγχρονες ανάγκες της κοινωνίας. Εσείς, όλοι οι υπόλοιποι, μιλάτε για ένα πανεπιστήμιο που πρώτα βάζει τις ανάγκες των μεγάλων επιχειρήσεων και τα κέρδη τους.

Σε τούτον τον προϋπολογισμό, βεβαίως, καθρεφτίζεται τελικά και όλη ταξικότητα της πολιτικής σας και με αυτόν τον προϋπολογισμό, όπως και με όλους τους προηγούμενους αποκαλύπτεται και όλη η αντιλαϊκότητα της στρατηγικής όλων σας. Ο αγώνας είναι μονόδρομος. Θα σας το υπενθυμίσουν και τα αυριανά συλλαλητήρια.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τονλόγο θα έχει τώρα ο κ. Θεμιστοκλής Χειμάρας από τη Νέα Δημοκρατία. Θα ακολουθήσει ο κ. Παππάς από τον ΣΥΡΙΖΑ και μετά θα πάρει τον λόγο ο κ. Αμυράς, ο Υφυπουργός Περιβάλλοντος και Ενέργειας, μετά η κ. Παπαδημητρίου και η κ. Αλεξοπούλου, με την οποία θα ολοκληρωθεί ο τέταρτος κύκλος.

Έχετε τον λόγο, κύριε Χειμάρα.

**ΘΕΜΙΣΤΟΚΛΗΣ (ΘΕΜΗΣ) ΧΕΙΜΑΡΑΣ:** Ευχαριστώ, κύριε Πρόεδρε.

Αγαπητοί κύριοι Υπουργοί, κυρίες και κύριοι συνάδελφοι, ο προϋπολογισμός για το 2022, ο τρίτος που καταθέτει η Κυβέρνηση της Νέας Δημοκρατίας, δίνει το στίγμα του οικονομικού σχεδιασμού, συνθέτει και αποτυπώνει τις δημοσιονομικές κατευθύνσεις και προτεραιότητες της χώρας.

Ο προσανατολισμός του σηματοδοτεί την αναπτυξιακή επανεκκίνηση της οικονομίας και χαρακτηρίζεται από ισχυρό κοινωνικό πρόσημο. Μέσα σε ένα περιβάλλον επισφαλειών για δημοσιονομικές προβλέψεις, εκτιμώ ότι πρόκειται για έναν προϋπολογισμό συντηρητικών εκτιμήσεων.

Σύμφωνα με τα στοιχεία της EUROSTAT για την Ευρωζώνη, η χώρα μας κατέγραψε ρυθμό πληθωρισμού κάτω από το μέσο όρο, την καλύτερη επίδοση στη μείωση της ανεργίας και την καλύτερη επίδοση στην ανάπτυξη τριμήνου με 13,4%. Το γεγονός αυτό υποδηλώνει ότι συντρέχουν οι προϋποθέσεις, ώστε το συμπιεσμένο ελατήριο της ελληνικής οικονομίας να απελευθερωθεί και να εκτιναχθεί το 2022.

Οι βασικές προβλέψεις για την κατάρτιση του προϋπολογισμού έχουν ως βάση την παραδοχή ότι το επόμενο έτος δεν θα απαιτηθούν σημαντικές πρόσθετες δημοσιονομικές παρεμβάσεις λόγω της υγειονομικής κρίσης. Ο φετινός χάρτης των οικονομικών του κράτους, όπως και οι προηγούμενοι, υπηρετεί με συνέπεια τη φιλοσοφία της Κυβέρνησης του Κυριάκου Μητσοτάκη για κοινωνική ευαισθησία, δομικές μεταρρυθμίσεις και φορολογικές ελαφρύνσεις.

Η άσκηση επεκτατικής και, ταυτόχρονα, συνετής δημοσιονομικής πολιτικής θωράκισε την οικονομία της χώρας, παρά το δύσκολο μακροοικονομικό περιβάλλον. Η επίτευξη αυτού του δύσκολου εγχειρήματος είναι αποτέλεσμα της επιλογής του κατάλληλου μείγματος οικονομικής πολιτικής.

Ο σχεδιασμός και η εφαρμογή δέσμης μέτρων στήριξης είχαν ως αποτέλεσμα την αύξηση της αποταμίευσης, τη μείωση της ανεργίας και τη βελτίωση του επιχειρηματικού κλίματος. Η διοχέτευση της τεράστιας ρευστότητας άνω των 40 δισεκατομμυρίων υλοποιήθηκε σταδιακά, στοχευμένα και με αξιοποίηση του διαθέσιμου δημοσιονομικού χώρου.

Ο νέος προϋπολογισμός για το 2022, όπως και ο προηγούμενος, δεν περιλαμβάνει νέους φόρους, αντίθετα, προβλέπει μειώσεις των φορολογικών επιβαρύνσεων. Η πρόβλεψη για την αύξηση των φορολογικών εσόδων έχει ως μοναδική βάση την ανοδική, αναπτυξιακή πορεία της ελληνικής οικονομίας. Μέχρι σήμερα, η επέκταση των προγραμμάτων «ΓΕΦΥΡΑ» και «ΣΥΝ-ΕΡΓΑΣΙΑ» δημιούργησε ένα σημαντικό κοινωνικό δίχτυ προστασίας, ενώ την ίδια στιγμή, η χρηματοδότηση που έλαβαν οι μικρομεσαίες επιχειρήσεις ξεπέρασε τα 10 δισεκατομμύρια ευρώ.

Η Κυβέρνηση έλαβε τα μέτρα στήριξης της κοινωνίας από τις επιπτώσεις της ενεργειακής κρίσης. Εφαρμόζει ένα πλέγμα παρεμβάσεων για κάλυψη τμήματος των αυξήσεων στην ενέργεια, αλλά και έκτακτων ενισχύσεων.

Οι δημόσιες δαπάνες για την υγεία θα είναι αυξημένες και το 2022. Η πολιτική μυωπία της Αξιωματικής Αντιπολίτευσης επιβεβαιώνεται και σε αυτό το πεδίο.

Ο φετινός προϋπολογισμός αποτελεί το όχημα που θα μας οδηγήσει από την ανάκαμψη του 2021 στη βιώσιμη ανάπτυξη των επόμενων ετών και στη δίκαιη κατανομή των ωφελειών σε όλους τους Έλληνες. Σε αυτό θα συμβάλει καθοριστικά και το γεγονός ότι η χώρα μας μετατρέπεται σε ελκυστικό επενδυτικό προορισμό και σε κόμβο επενδύσεων υψηλής τεχνολογίας.

Αυτή η εξέλιξη προσφέρει τεχνολογικό προβάδισμα σε σημαντικούς κλάδους της παραγωγής και αναμένεται να ενισχύσει την απασχόληση με τη δημιουργία θέσεων εργασίας υψηλής προστιθέμενης αξίας. Για την κάλυψη του επενδυτικού κενού και την αλλαγή του παραγωγικού μοντέλου, αποτελεί αναγκαία συνθήκη η ενίσχυση της πιστωτικής επέκτασης των τραπεζών, ειδικά τώρα, μετά από την ανάπτυξη χρηματοδοτικών εργαλείων που μειώνουν τον πιστωτικό κίνδυνο.

Ο δρόμος για την επίτευξη αυξημένου ρυθμού μεγέθυνσης της οικονομίας μακροπρόθεσμα, περνά μέσα από τη βελτίωση της παραγωγικότητας, της ανταγωνιστικότητας και της εξωστρέφειας και όχι από την αύξηση της δημόσιας κατανάλωσης λόγω των μέτρων στήριξης.

Οι αβεβαιότητες για την αναπτυξιακή προοπτική προέρχονται από εξωγενείς κινδύνους. Η κλιματική αλλαγή αποτελεί έναν από τους παράγοντες, λόγω της επίδρασης των φυσικών καταστροφών στην οικονομία. Οι επιπτώσεις της κλιματικής αλλαγής αφορούν στην αύξηση του αριθμού και της έντασης των ακραίων καιρικών φαινομένων.

Την ίδια στιγμή, η Κυβέρνηση εξασφάλισε ευρωπαϊκά κονδύλια για πολιτικές συνοχής και ανάπτυξης: Το Ταμείο Ανάκαμψης, το ΕΣΠΑ της νέας προγραμματικής περιόδου 2021-2027 και η νέα ΚΑΠ θα ξεπεράσουν τα 70 δισεκατομμύρια ευρώ. Δεν θα χάσουμε -δεν πρέπει και δεν θα χάσουμε- αυτή τη χρηματοδοτική ευκαιρία και θα διαχειριστούμε αποτελεσματικά τους διαθέσιμους πόρους.

Παράλληλα, η προετοιμασία για την έκδοση του πρώτου κρατικού πράσινου ομολόγου το 2022, επιβεβαιώνει ότι η Κυβέρνησή μας και, βεβαίως, το οικονομικό επιτελείο, διαθέτει στρατηγική και σχέδιο. Τα μέτρα αύξησης του διαθέσιμου εισοδήματος περιλαμβάνουν μείωση των φορολογικών επιβαρύνσεων, σε μια δέσμη μέτρων στήριξης που αφορά σε επέκταση της απαλλαγής από την ειδική εισφορά αλληλεγγύης, μείωση φορολογίας εισοδήματος για φυσικά και νομικά πρόσωπα, μείωση του ΕΝΦΙΑ, αύξηση του κατώτατου μισθού, μείωση του φορολογικού συντελεστή για τις επιχειρήσεις και, βέβαια, μείωση στην προκαταβολή φόρου. Αύξηση του αφορολόγητου ορίου για γονικές παροχές, στοχευμένα μέτρα χαμηλού συντελεστή ΦΠΑ σε προϊόντα μαζικής κατανάλωσης και στη ζωική παραγωγή. Μείωση κατά τρεις μονάδες των ασφαλιστικών εισφορών. Διπλασιασμός του ελάχιστου εγγυημένου εισοδήματος για τον μήνα Δεκέμβριο. Επιστροφή του ειδικού φόρου κατανάλωσης στο πετρέλαιο κίνησης για αγρότες.

Η Κυβέρνηση της Νέας Δημοκρατίας δεν έχει επιβάλει ούτε έναν νέο φόρο και δεχόμαστε κριτική από τους θεματοφύλακες του λαϊκισμού, οι οποίοι είχαν ως κεντρική οικονομική πολιτική την υπερφορολόγηση. Αποτελεί πολιτικό πρόταγμα της Κυβέρνησης η δημιουργία των συνθηκών που θα επιτρέψουν τη συνέχιση και επιτάχυνση των διαρθρωτικών μεταρρυθμίσεων και παρεμβάσεων.

Είναι ξεκάθαρο ότι η Κυβέρνηση έχει τις απαντήσεις και στις προκλήσεις και στα διακυβεύματα του αύριο, με τη συνέπεια και την υπευθυνότητα που απαιτείται.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής ο κ. Παππάς Νικόλαος από τον ΣΥΡΙΖΑ.

**ΝΙΚΟΛΑΟΣ ΠΑΠΠΑΣ:** Ευχαριστώ, κύριε Πρόεδρε.

Νομίζω, κυρίες και κύριοι Βουλευτές, ότι πρέπει να μπει και ένα όριο στην προσπάθεια αναθεωρητισμού της σύγχρονης οικονομικής ιστορίας στον τόπο, διότι ακούσαμε πριν τον κ. Σταϊκούρα, ο οποίος μας περιέγραψε μια κατάσταση κατά την οποία, αν τον άκουγε κάποιος ο οποίος δεν ζούσε στην Ελλάδα, θα νόμιζε ότι η κρίση ξεκίνησε το 2015.

Εντάξει, να υπάρχει και ένα όριο στην πολιτική συζήτηση. Η Ελλάδα μεταξύ 2010 και 2014 έχασε ένα εκατομμύριο θέσεις εργασίας και 2015 με 2019 κέρδισε γύρω στις τετρακόσιες πενήντα χιλιάδες. Δεν νομίζω ότι χρειάζεται μεταξύ μας εδώ αυτά να τα επαναλαμβάνουμε κάθε φορά που ανεβαίνουμε στο Βήμα. Να υπάρχει και μια λογική. Δεν είναι δημιουργικό για την πολιτική αντιπαράθεση και έχει ευθύνες και ο ίδιος ο κ. Σταϊκούρας ως μέλος εκείνων των κυβερνήσεων.

Και θα έλεγα ότι πρέπει να κάνουν οι κύριοι Βουλευτές της Πλειοψηφίας μια προσπάθεια να έρθουν σε επαφή με την πραγματικότητα. Έχετε συνειδητοποιήσει τι έγινε χθες; Εδόθη στη δημοσιότητα η μελέτη του κ. Τσιόρδα και του κ. Λύτρα. Σας τα είπε η Δώρα Αυγέρη νωρίτερα. Τι λέει λοιπόν αυτή η μελέτη; Η μελέτη αυτή λέει ότι οι διασωληνωμένοι εκτός ΜΕΘ έχουν 87% περισσότερες πιθανότητες να πεθάνουν. Λέει ότι πρακτικά από τις τετρακόσιες σωληνώσεις και πάνω σε μονάδα εντατικής θεραπείας το σύστημά μας δεν είναι πλέον λειτουργικό, διότι αυξάνεται εκθετικά η πιθανότητα θανάτου. Λέει και κάτι άλλο πίσω από τις γραμμές βέβαια. Προσέξτε, αναδεικνύει ότι για την περίοδο μελέτης εξίμισι χιλιάδες άτομα έχουν πεθάνει χωρίς διασωλήνωση, είτε εντός είτε εκτός ΜΕΘ.

Κύριε Χατζηδάκη και κύριε Αμυρά, επειδή ο κ. Τσιόδρας ο οποίος ήταν από την αρχή επιλογή της Κυβέρνησής σας, με τον συνεργάτη του, είπαν ότι έχουν δώσει αυτή τη μελέτη σε ανώτατο επίπεδο, θα ήθελα να σας ρωτήσω ειλικρινά αν εσείς προσωπικά είχατε υπ’ όψιν σας αυτήν τη μελέτη από τον Μάιο, όπως είπαν οι ερευνητές, ή αν γνωρίζετε αν την είχε υπ’ όψιν του ο κ. Μητσοτάκης, για να καταλάβουμε και εμείς εάν απλώς δεν έδωσε σημασία, δεν συνάντησε τον Τσιόρδα, δεν την πήρε στα χέρια του ή αν ηθελημένα ανέβηκε σε αυτό το Βήμα και είπε τερατώδη ψέματα αντιεπιστημονικά, τα οποία δεν πατάνε πουθενά και τα οποία προσβάλλουν τον Έλληνα πολίτη, ο οποίος βιώνει τις συνέπειες της πανδημίας.

Εάν νομίζετε πραγματικά ότι αυτά θα μείνουν αναπάντητα, κάνετε τεράστιο λάθος, όπως κάνετε τεράστιο λάθος ότι θα σας σώσει το να γυρνάτε δεξιά και αριστερά και να λέτε ότι η «ΜΕΘ είναι πολυτέλεια» και «τι θα τις κάνουμε αν τις αναπτύξουμε όταν φύγει η πανδημία», ότι «είναι πεταμένα λεφτά» και βεβαίως, εάν νομίζατε ότι δεν θα δώσετε απαντήσεις στα καίρια ερωτήματα τα οποία έχει διατυπώσει μετά αποδείξεων, όπως μάθαμε σήμερα, ενώπιον της Εισαγγελίας του Αρείου Πάγου και η ένωση εργαζομένων στα δημόσια νοσοκομεία. Ελπίζω να μην μας κατηγορήσετε ή να μην τους κατηγορήσετε ότι είναι κομματικά εντελούμενα και λαμβάνουν εντολές από την Κουμουνδούρου και τον ΣΥΡΙΖΑ για να κάνουμε αυτήν την παράσταση πλέον όχι στη δημοσιότητα, αλλά και ενώπιον της δικαιοσύνης, με τεκμήρια, με αποδείξεις.

Και την ίδια ώρα, ενώ έχετε έναν προϋπολογισμό ο οποίος έχει τα συγκεκριμένα χαρακτηριστικά, συνεχίζεται και η επιλογή της αδράνειας στα μέσα μαζικής μεταφοράς. Οι πολίτες αναγκάζονται να μετακινούνται με απερίγραπτο συνωστισμό, έχει γεμίσει το διαδίκτυο φωτογραφίες και βίντεο από σπρωξίδι για την επιβίβαση και την αποβίβαση και αυτό που κάνει το Υπουργείο Υποδομών και Μεταφορών είναι να δαπανά το δημόσιο χρήμα για να παίρνει «σαπάκια» τα οποία σκάνε στην ανηφόρα του Χορτιάτη ή και στο ίσωμα εδώ στην Περιφέρεια της Αττικής και να παραγγέλνει γάντια από επιπλάδικα στις Σέρρες.

Αυτή είναι η πολιτεία σας, μαζί με το πάγωμα όλων των μεγάλων έργων και του ΒΟΑΚ και της Πατρών - Πύργου και του μετρό της Θεσσαλονίκης όπου εκεί μόνο αξιώσεις για τον ανάδοχο έχει γεννήσει η πολιτική σας και η καταστροφή του συγκλονιστικού μνημείου στη Βενιζέλου. Ούτε καν να σκεφτείτε ότι αυτός ο κλάδος πραγματικά θα μπορούσε να είναι μια διέξοδος για την εθνική οικονομία, την οποία είναι προφανές ότι δεν επιθυμείτε. Τις μικρομεσαίες επιχειρήσεις τις έχετε αφήσει έξω από όλα τα χρηματοδοτικά εργαλεία και στην πρώτη φάση αλλά και σε αυτή τη φάση έξω από το Ταμείο Ανάκαμψης. Δεν είναι κάτι που σας ξέφυγε, είναι κάτι που επιλέγετε.

Και όπως σας είπα πριν, θα πρέπει να αποκτήσετε μια επαφή με την πραγματικότητα. Δεν είναι εδώ και ο κ. Σκυλακάκης, λυπάμαι, γιατί νομίζω θα μπορούσε να δώσει και μια διευκρίνιση. Ο κ. Σκυλακάκης πριν από κάποιες μέρες είπε ότι φτιάχνουν έναν προϋπολογισμό με την υπόθεση εργασίας ότι τελειώνει η πανδημία στις αρχές του 2022.

Ανοίξτε λίγο σας παρακαλώ το διαδίκτυο τώρα και δείτε τα δημοσιεύματα που έχουν ανέβει πριν από μία ώρα με την ανακοίνωση των σημερινών κρουσμάτων και θανάτων. Ποια είναι η ανησυχία; Ότι η μετάλλαξη «Όμικρον» θα κυριαρχήσει και στην Ελλάδα. Τι έχετε να πείτε για όλα αυτά; Ότι μειώνετε τον προϋπολογισμό της υγείας για 800 εκατομμύρια. Αυτή είναι η απάντησή σας.

Πώς αισθάνεστε; Θέλω να απευθυνθώ στους Βουλευτές της Πλειοψηφίας. Πώς αισθάνεστε; Έχετε την πολιτική ηγεσία του Υπουργείου Οικονομικών από αυτό εδώ το Βήμα να λέει: «Φτιάξαμε έναν προϋπολογισμό με την υπόθεση εργασίας ότι τελειώνει η πανδημία». Δεν γίνεται απλά με τα ενημερωτικά σημειώματα της ηγεσίας σας να αναπαράγετε εδώ κάποια επιχειρήματα και να μην λαμβάνετε υπ’ όψιν το τι συμβαίνει τριγύρω.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επιτρέψτε μου να σταθώ τώρα στο ζήτημα των πλεονασμάτων για να ολοκληρώσω. Είναι ψευδές ότι δεν δεσμεύεστε σε υψηλά πλεονάσματα. Δεσμεύεστε στη μεγαλύτερη λιτότητα στην Ευρώπη μέχρι το 2024. Η Ελλάδα δυστυχώς είναι πρωταθλήτρια. Η Ελλάδα του 25%-28% σωρευτική ύφεση είναι πρωταθλήτρια στη λιτότητα. Είστε κακό παράδειγμα για την πορεία της Ευρώπης. Δεν παίρνετε καμμία πρωτοβουλία στη συζήτηση που έχει ανοίξει για την αναθεώρηση του Συμφώνου Σταθερότητας, το οποίο έτσι προφητικά ο Ρομάνο Πρόντι το 2002 είχε πει ότι είναι ανόητο, όπως κάθε ανελαστικός κανόνας. Και βεβαίως εσείς συμβάλλετε στο να αναπαραχθεί μια πορεία για την Ευρώπη η οποία έχει μεγιστοποιήσει τις ανισότητες και εντός της ένωσης και εντός των κοινωνιών.

Ολοκληρώνω με το εξής. Η παρούσα περίοδος έχει δύο χαρακτηριστικά. Το πρώτο είναι ότι η Νέα Δημοκρατία και με την παρουσία του κ. Μητσοτάκη στη ΔΕΘ αλλά και με τον σημερινό προϋπολογισμό αποδεικνύει ότι δεν έχει οικονομικό πρόγραμμα που μπορεί να απαντήσει στις μεγάλες ανάγκες της κοινωνίας και στις τεράστιες ανισότητες που δημιουργείτε και με την αδράνειά σας στα θέματα της ακρίβειας και με την πολιτική σας και στο ασφαλιστικό και στα εργασιακά και στις μικρομεσαίες επιχειρήσεις.

Το δεύτερο όμως και το πιο σημαντικό, νομίζω, είναι ότι ο κ. Μητσοτάκης είναι ο πρώτος Πρωθυπουργός στην ιστορία της Μεταπολίτευσης, μάλλον και πιο νωρίς, που έχει παραδεχτεί δημόσια ότι από την επόμενη κάλπη δεν μπορεί να σχηματίσει κυβέρνηση. Έτσι μας είπε στη ΔΕΘ.

Την καλωσορίζουμε αυτήν του την παραδοχή, την παραδοχή της πολιτικής σας απομόνωσης, η οποία ακριβώς είναι η κεντρική προϋπόθεση την οποία μόνοι σας καλύψατε και την καλωσορίζουμε για να βγει από την επόμενη κάλπη μια ισχυρή προοδευτική διακυβέρνηση που θα βάλει τις βάσεις για μια νέα αρχή για τη χώρα και τον λαό.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο τώρα στον Υφυπουργό Περιβάλλοντος και Ενέργειας, τον κ. Αμυρά. Μετά ακολουθούν, όπως είπαμε, η κ. Παπαδημητρίου και η κ. Αλεξοπούλου.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Σας ευχαριστώ, κύριε Πρόεδρε.

Κυρίες και κύριοι συνάδελφοι, ο κ. Παππάς μόλις τώρα επικαλέστηκε τον κ. Τσιόδρα για να μας πει αυτά που είπε. Τι γίνεται, κύριε Παππά, δεν μιλιέστε τον κ. Πολάκη; Έχετε διαφορετική άποψη τελικά από τον κ. Πολάκη;

**ΝΙΚΟΛΑΟΣ ΠΑΠΠΑΣ:** … (Δεν ακούστηκε)

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Παύλος Πολάκης, 5 Νοεμβρίου 2020 –ακούστε- σχολιάζοντας τις επιστημονικές ανακοινώσεις του κ. Τσιόδρα: «Τι είναι αυτά που ακούσαμε σήμερα από τον κ. Τσιόδρα; Τι επιστημονικές αρλούμπες είναι αυτές, κύριες και κύριοί μου;».

Επικαλείστε λοιπόν εσείς τον κ. Τσιόδρα, όταν ο κ. Πολάκης τον εξύβριζε; Άρα δεν πάτε να τα πείτε λίγο μεταξύ σας και να έχετε μια ενιαία γραμμή; Και αν δεν σας φτάνει αυτό, αυτό το σκαιότατο και χυδαίο ύφος σε βάρος του κ. Τσιόδρα, στις 21 Οκτωβρίου λέει πάλι, απευθυνόμενος στον κ. Τσιόδρα ο κ. Πολάκης: «Βγήκε κι ο Σωτήρης ο Τσιόδρας να κρατήσει φανάρι στον Μητσοτάκη με μαθηματικές αλχημείες ελεεινής μορφής. Θα έπρεπε να ντρέπεσαι», του λέει. Το ποιος πρέπει να ντρέπεται βεβαίως είναι αυταπόδεικτο.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ησυχία παρακαλώ.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Κυρίες και κύριοι συνάδελφοι, ο προϋπολογισμός του 2022, ο τρίτος προϋπολογισμός που σχεδίασε και υλοποιεί η Κυβέρνηση Μητσοτάκη, αποδεικνύει ότι η χώρα μπήκε σε αναπτυξιακή τροχιά.

Συνηθισμένος ο ΣΥΡΙΖΑ από τα fake news, ενδεχομένως και από την άρνηση της πραγματικότητας. Άλλωστε θυμάμαι, κύριε Παππά, εσείς λέγατε, πριν καν ξεσπάσει η πανδημία, στην έναρξή της, ότι η χρονιά θα έκλεινε με ύφεση, πριν καν εμφανιστεί η πανδημία. Τώρα που η χρονιά θα κλείσει με ανάπτυξη 7%, ίσως και 8% ή και σωρευτική ανάπτυξη 11,7% τη διετία 2021-2022 τι έχετε να πείτε;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Τι έγινε το 2020;

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Γιατί είστε αρνητές της πραγματικότητας; Γιατί είστε αρνητές της αλήθειας; Πρέπει να σας εμβολιάσουμε με το εμβόλιο της αλήθειας.

Η κυβερνητική πολιτική, όπως ξεκάθαρα εμφανίζεται στον προϋπολογισμό της Κυβέρνησης, σαφέστατα αλλάζει το DNA της οικονομίας, της κοινωνίας, της δημόσιας υγείας, της επιχειρηματικότητας, του κράτους. Εμείς για πρώτη φορά, η χώρα εννοώ, δεν είναι ο ουραγός της Ευρώπης, αλλά βγαίνει μπροστά.

Και σε σχέση με τα περιβαλλοντικά, με το ζήτημα της προστασίας του περιβάλλοντος και της προστασίας της βιοποικιλότητας η Κυβέρνηση Μητσοτάκη κάνει πολλά. Ο ίδιος ο Πρωθυπουργός από τη Γλασκώβη, από τη σύνοδο για το κλίμα, την COP26, ανακοίνωσε ένα εμβληματικό έργο, τα απάτητα βουνά. Θέτουμε σε προστασία έξι μεγάλους ορεινούς όγκους της χώρας, όπου ούτε νέοι δρόμοι ή παλιοί πρόκειται να χρησιμοποιηθούν ή να διανοιχθούν ούτε τεχνητές πλατφόρμες θα κατασκευαστούν, έτσι ώστε αυτό που η Ευρώπη το συζητά εδώ και πολλά χρόνια και δεν έχει τολμήσει να το κάνει, αυτό που οι Ηνωμένες Πολιτείες της Αμερικής χρειάστηκαν είκοσι ολόκληρα χρόνια για να το εφαρμόσουν, δηλαδή τις περιοχές άνευ δρόμων, εμείς προχωράμε μπροστά και το κάνουμε πρώτοι στην Ευρώπη.

Αύριο επίσης σας ενημερώνω ότι βγαίνουν για διαβούλευση οι πρώτες τρεις ειδικές περιβαλλοντικές μελέτες για τις περιοχές «NATURA».

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Η «ΤΕΡΝΑ» το ξέρει;

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Μιλάω για τις ειδικές περιβαλλοντικές μελέτες, που εσείς βεβαίως τις κλωθογυρίζατε και τις είχατε κρυμμένες κάτω από το τραπέζι.

Θα ήθελα λοιπόν εσείς που φωνάζετε τώρα, κυρίες και κύριοι συνάδελφοι του ΣΥΡΙΖΑ, να μπείτε στη διαβούλευση, να συμμετάσχετε στη διαβούλευση. Αύριο λοιπόν θα έχετε τη δυνατότητα, αντί να φωνάζετε, να μας πείτε ποια είναι η θέση σας για την προστασία των «NATURA» στην ανατολική Κρήτη, στον Έβρο, τη Ροδόπη και τη νότια Πελοπόννησο.

Εμείς θέλουμε να προστατεύσουμε αυτές τις περιοχές και αυτό κάνουμε. Το πρώτο βήμα γίνεται με τις ειδικές περιβαλλοντικές μελέτες που θα οδηγήσουν στα προεδρικά διατάγματα για την κατοχύρωση της προστασίας των περιοχών «NATURA 2000» στην ανατολική Κρήτη άμεσα. Δηλαδή εκεί μας ενδιαφέρει σαφέστατα το φοινικόδασος του Βάι, το οποίο διαθέτει το ένα από τα δύο ιθαγενή είδη φοίνικα στην Ευρώπη. Μας ενδιαφέρει να προστατέψουμε το οροπέδιο Λασιθίου, το φαράγγι της Αγίας Ειρήνης, που έχει υψηλότατη οικολογική αξία. Μας ενδιαφέρει στον Έβρο και τη Ροδόπη να προστατέψουμε το δάσος της Δαδιάς. Μας ενδιαφέρει να προστατέψουμε τον μοναδικό στην Ευρώπη πληθυσμό και αποικία μαυρόγυπα. Μας ενδιαφέρει να προστατέψουμε -και αυτό κάνουμε- τη Σαμοθράκη, με την ενδημική της μαργαρίτα και με τα χίλια τετρακόσια σαράντα ένα ενδημικά και εγκλιματισμένα φυτά. Μας ενδιαφέρει -και αυτό κάνουμε- να προστατέψουμε το Δέλτα του Έβρου, όπου βρίσκουν καταφύγιο και τροφή χιλιάδες πτηνά.

Περιμένω να δω και τα δικά σας χωριά στην εθνική διαβούλευση, εάν διαφωνείτε με αυτά που σας λέω, τα οποία αντικατοπτρίζονται στις ειδικές περιβαλλοντικές μελέτες, που όπως σας είπα θα οδηγήσουν στα προεδρικά διατάγματα για την απόλυτη προστασία αυτών των περιοχών.

Παράλληλα, στη νότια Πελοπόννησο μας ενδιαφέρουν οι περιοχές του Ταϋγέτου, στη νότια Μάνη το φαράγγι του Νέδωνα, με τον ανεξερεύνητο και σπανιότατα πλούτο της χλωρίδας.

Παράλληλα, βρισκόμαστε στην τελική ευθεία επιτέλους η χώρα, η μοναδική στην Ευρώπη που δεν διαθέτει δασικούς χάρτες και δασολόγιο, να αποκτήσει δασικούς χάρτες.

(Γέλωτες από την πτέρυγα του ΣΥΡΙΖΑ)

Γελάτε, βεβαίως γελάτε, διότι ήταν αυτά για γέλια αυτά που είχατε κάνει εσείς.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, ησυχία.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Μας κληροδοτήσατε δασικούς χάρτες, οι οποίοι βεβαίως κατέπεσαν από την ολομέλεια του Συμβουλίου της Επικρατείας.

**ΘΕΟΠΙΣΤΗ (ΠΕΤΗ) ΠΕΡΚΑ:** Ακόμα εκεί είναι.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Θα ήθελα, κυρία συνάδελφε, που είστε πολύ χαρούμενη με αυτά τα σχόλια που κάνετε, να πάτε να τα πείτε σε έναν από τους εκατόν εβδομήντα πέντε χιλιάδες πολίτες που κατέθεσαν αντιρρήσεις από την προχειρότητα των δασικών σας χαρτών.

Εμείς λοιπόν τι κάνουμε; Κάνουμε μεταρρυθμίσεις. Οι μεταρρυθμίσεις είναι ότι βγάλαμε πρώτα απ’ όλα τον ασπάλαθο από τη δασική εξίσωση με τη σύμφωνη, την ομόφωνη απόφαση και γνωμοδότηση του Τεχνικού Συμβουλίου Δασών. Εμείς λύσαμε το μείζον ιδιοκτησιακό με το τεκμήριο κυριότητας υπέρ του δημοσίου, πού; Στην ανατολική και δυτική Μάνη, που ούτε καν την προσέξατε, στα Δωδεκάνησα, στο Ιόνιο, στην Κρήτη, στα νησιά του βορείου Αιγαίου. Για σας αυτά βέβαια είναι αμελητέα. Ο κόσμος έφτανε στα δικαστήρια, ταλαιπωρούνταν επί είκοσι χρόνια, δικαιώνονταν στο τέλος, αλλά για σας πέρα βρέχει. Οι δασικοί χάρτες λοιπόν όλης της χρονιάς και των πρώτων μηνών, θα έχουμε φτάσει επιτέλους να έχουμε κυρωμένους δασικούς χάρτες για σχεδόν το 95% της επικράτειας.

Και κάτι ακόμα, να δω στη Βουλή όταν θα φέρουμε σύντομα, μέσα στον Γενάρη, τη ρύθμιση και τη διάταξη για τα ΑΔ, για τους διασωθέντες αγρούς, τα χωράφια δηλαδή που το 1945, με τις αεροφωτογραφίες και τους ορθοφωτοχάρτες, εμφανίζονταν και ήταν αγροτικά, καλλιεργήσιμα, και μετά λόγω της αστυφιλίας, λόγω της μετανάστευσης, λόγω πολλών-πολλών συνθηκών εγκαταλείφθηκαν και λόγγιασαν. Θέλω να δω αν θα ψηφίσετε τη διάταξη αυτή με την οποία εμείς θα επαναφέρουμε τον χαρακτηρισμό στην καλλιεργήσιμη γη;

Εμείς θέλουμε τους νέους αγρότες, θέλουμε να έχουν νέες καλλιεργητικές μεθόδους, να βάλουνε σύγχρονες καλλιέργειες υψηλής εξαγωγικής αξίας και θα ήθελα να δω εκεί την ψήφο σας. Τώρα δεν γελάτε; Δεν γελάτε.

Πάμε παρακάτω. Μεταφορά δασικών υπηρεσιών. Οι δασικές υπηρεσίες είναι μια μεγάλη μεταρρύθμιση, αυτή που κάνει η Κυβέρνηση Μητσοτάκη. Είναι μια μεγάλη μεταρρύθμιση. Πότε ρωτάτε, κυρία συνάδελφε; Πότε; Πού ήσασταν εσείς; Τεσσεράμισι χρόνια δεν ήσασταν κυβέρνηση; Τι κάνατε; Αφήσατε ένα εκκρεμές, τις δασικές υπηρεσίες, στις αποκεντρωμένες διοικήσεις να ταλαιπωρούνται και οι ίδιες, να ταλαιπωρούν και τον κόσμο.

Θα ψηφίσετε αυτήν τη μεταρρύθμιση; Θα την ψηφίσετε; Λοιπόν, έρχονται με κάθετη υπαγωγή μας, στο Υπουργείο Περιβάλλοντος δηλαδή, ως περιφερειακές υπηρεσίες, για να δώσουμε βαρύτητα κυρίως στην πρόληψη των δασικών πυρκαγιών και στη διαχείριση του δασικού πλούτου της χώρας, προς όφελος των οικοσυστημάτων, των βιοτόπων και εν γένει της βιοποικιλότητας.

Και έχουμε και το εθνικό σχέδιο αναδασώσεων, που ελπίζω σε αυτό να έχετε μια διάθεση συναίνεσης. Εθνικό σχέδιο αναδασώσεων: Χρηματοδοτείται από το Ταμείο Ανάκαμψης με 200 εκατομμύρια ευρώ. Θα φυτέψουμε -και θα σας πω πότε κιόλας- άμεσα 20 εκατομμύρια δέντρα, πλατύφυλλα, αείφυλλα, θα φτιάξουμε μικτές ζώνες με δέντρα που θα είναι πυρανθεκτικά έναντι της φωτιάς γύρω από τους οικισμούς και ελπίζω κι εκεί να έρθετε μαζί μας να φυτέψουμε.

Σας καλώ λοιπόν να έρθετε μαζί στην πρώτη πιλοτική αναδάσωση που θα γίνει εντός των επομένων ημερών, στην Πάρνηθα, στην Αγία Τριάδα και το Μπάφι, σε έκταση εκατόν τριάντα οκτώ στρεμμάτων, με είκοσι χιλιάδες επτακόσια φυτάρια κεφαλληνιακής ελάτης από το δημόσιο φυτώριο του Εθνικού Δρυμού Πάρνηθας. Στη Ντράσιζα, πάλι με δεκαέξι χιλιάδες εξακόσια φυτάρια κεφαλληνιακής ελάτης, πάλι στην Πάρνηθα, πάλι από το δημόσιο φυτώριο. Στη Ροδόπη, στην περιοχή Τραγουδιστής, στην περιοχή Σμιγάδα, στο δημόσιο δάσος της Οργάνης, σε έκταση εκατόν εβδομήντα στρεμμάτων σε έκταση τριάντα τρεις χιλιάδες εξακόσια δέντρα μαύρης πεύκης. Στο Πέραμα της Αττικής, σε πεντακόσια δεκαοκτώ στρέμματα που είχαν καεί και ξανακαεί και δεν φύτρωναν με τίποτε. Επίσης, στη δυτική Μακεδονία, στη Σιάτιστα, στην Κοζάνη, στα Πλατάνια.

Αυτή είναι μόνο η αρχή. Είναι μόνο η αρχή, με Έλληνες επιστήμονες, με ελληνικούς σπόρους, γενετικά ελεγμένους έναν προς έναν.

Συντομεύοντας, μια από τις μεγαλύτερες μεταρρυθμίσεις σε σχέση με την προστασία του φυσικού περιβάλλοντος έγινε με τον νόμο Χατζηδάκη, με τον ν.4685, με τον Οργανισμό για το Φυσικό Περιβάλλον και την Κλιματική Αλλαγή, που υπό τη σκέπη του παίρνει τους παλιούς φορείς διαχείρισης προστατευόμενων περιοχών.

Κάποιοι από αυτούς τους φορείς, οι οκτώ, κύριε Πρόεδρε, είχαν μόνο διοικητικά συμβούλια και ούτε έναν εργαζόμενο, που ήταν πατέντα του ΣΥΡΙΖΑ. Οι επτά πρώτοι φορείς, λοιπόν, που ενσωματώνονται στο ΟΦΥΠΕΚΑ είναι του Ολύμπου, είναι της Πάρνηθας, είναι του Σχοινιά και του Σαρωνικού κόλπου, είναι του Δέλτα Έβρου, είναι της Λευκίμμης, της Δαδιάς και της Σαμοθράκης, είναι της βορείου Πίνδου. Τις επόμενες μέρες ενσωματώνονται οι πρώην φορείς διαχείρισης της λίμνης Παμβώτιδας στα Ιωάννινα, της Κορώνειας-Βόλβης, της λίμνης Κερκίνης και του Θερμαϊκού κόλπου.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υφυπουργέ, σας παρακαλώ, ολοκληρώστε!

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Τελειώνω, κύριε Πρόεδρε.

Καταλήγοντας, σύντομα φτιάχνουμε ένα εθνικό δίκτυο με νοσοκομεία για άγρια ζώα, κυρίως για την ορνιθοπανίδα. Τα κάνουν τώρα οι ΜΚΟ μόνες τους, αβοήθητες. Φτιάχνουμε, επιτέλους, το δίκτυο εμείς. Βρήκαμε την έκταση, σαράντα δύο στρέμματα στη Ραπεντώσα της Πεντέλης. Υπάρχει ένα υπέροχο πέτρινο τριώροφο κτήριο και αμέσως, το φτιάχνουμε και θα το λειτουργούν οι ΜΚΟ, με τη δική μας βεβαίως ενίσχυση και υποστήριξη.

Το ίδιο θα γίνει και στη Δωδώνη της Ηπείρου, το ίδιο θα γίνει και στη Θεσσαλονίκη.

Καταλήγω, κύριε Πρόεδρε.

Υλοποιούμε αυτόν τον καιρό που μιλάμε με τους Έλληνες επιστήμονες τα σχέδια δράσης για την καφέ αρκούδα, για το ρινοδέλφινο, για τη μεσογειακή φώκια, για τις αμμοθίνες, για ενδημικά φυτά, για πάνω από τριάντα σημαντικότατα είδη της χλωρίδας και της πανίδας.

Επίσης, επιτέλους, μετά από μια απραγία πολλών ετών, η ελληνική πολιτεία παίρνει επιτέλους μέτρα και για το μεταχρωματικό έλκος του πλατάνου. Τα πλατάνια αφανίζονται, έχουν μέρος και αυτά στην ιστορία που πρέπει να διαδραματίσουμε όλοι για τη συγκράτηση των οχθών και των εδαφών και έχουμε σχέδιο δράσης μέσω το ΟΦΥΠΕΚΑ που το θέτουμε σε εφαρμογή.

Καταλήγω, κύριε Πρόεδρε και σας ευχαριστώ πολύ για την ανοχή…

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, όμως! Καταλήγετε, καταλήγετε...

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Τελείωσα τώρα, κύριε Πρόεδρε.

Λοιπόν, βάζουμε επίσης μπροστά -και εκεί σας θέλω να δω τι θα κάνετε, αν το υπερψηφίσετε, αν το υποστηρίξετε- ένα άλλο φιλόδοξο πρόγραμμα του Υπουργείου Περιβάλλοντος, τις λεγόμενες «χίλιες παρθένες παραλίες». Χίλιες παραλίες σε όλη την Ελλάδα όπου δεν θα επιτρέπεται ούτε η ηλεκτροδότηση ούτε οι δρόμοι ούτε μπιτσόμπαρα ούτε τίποτε.

Ο προϋπολογισμός, λοιπόν, φανερώνει σε όλους τι πραγματικά πιστεύει ιδιαίτερα για το φυσικό περιβάλλον και τη βιοποικιλότητα. Εμείς θα σταθούμε, όπως και το κάνουμε, απέναντι στην οπισθοδρόμηση που εσείς φέρατε. Χτίζουμε τη νέα Ελλάδα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Πριν δώσουμε τον λόγο στην επόμενη ομιλήτρια, την κ. Παπαδημητρίου, είχε ζητήσει τον λόγο για μια παρέμβαση η κ. Γιαννακοπούλου, η Κοινοβουλευτική Εκπρόσωπος του ΚΙΝΑΛ.

Τρία λεπτά αρκούν, κυρία συνάδελφε;

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Σας ευχαριστώ πολύ, κύριε Πρόεδρε.

Δύο λεπτά το πολύ απλώς, επειδή έχει μονοπωλήσει σχεδόν τις τοποθετήσεις τόσο όλων των συναδέλφων Βουλευτών, αλλά, όπως φαίνεται και των Υπουργών, το ζήτημα της λίστας της μελέτης του κ. Τσιόδρα με τον κ. Λύτρα.

Κύριοι Υπουργοί, κυρίες και κύριοι συνάδελφοι, είναι αλήθεια -κανείς δεν μπορεί να το αρνηθεί- ότι η κατάσταση με την αντιμετώπιση της πανδημίας έχει ξεφύγει. Χθες είχαμε μαύρο, είχαμε αρνητικό ρεκόρ από την αρχή της πανδημίας, με εκατόν τριάντα νεκρούς και με αυτόν τον τρόπο επιβεβαιώνονται τα χειρότερα σενάρια, με τα οποία ο αριθμός των νεκρών θα συνεχίσει να είναι υψηλός, παρά τη μείωση των κρουσμάτων.

Γιατί γίνεται αυτό, κύριοι Υπουργοί; Γίνεται γιατί, δυστυχώς, καθυστερήσατε πάρα πολύ να πάρετε μέτρα. Τα μέτρα ήρθαν πολύ αργά, παρά τις εκκλήσεις των ειδικών, των επιστημόνων εδώ και πολύ καιρό. Και το αποτέλεσμα είναι η αύξηση των κρουσμάτων και με αυτόν τον τρόπο, η δημιουργία μιας ασφυκτικής πίεσης στο Εθνικό Σύστημα Υγείας.

Σε αυτό, λοιπόν, το πλαίσιο, κυρίες και κύριοι συνάδελφοι τόσο της Αντιπολίτευσης, αλλά κυρίως, κύριοι Υπουργοί, η έκθεση Τσιόδρα και Λύτρα, δυστυχώς, δεν έρχεται να μας ξαφνιάσει. Γιατί τι λέει; Μας λέει το τι λέει η κοινή λογική: Όσο αυξάνεται η πίεση στο ΕΣΥ τόσο μειώνεται η ποιότητα της φροντίδας στους νοσηλευόμενους, άρα, ναι, υπάρχουν περισσότερα θύματα.

Εμείς το ξέραμε, κύριε Υπουργέ. Το γνωρίζαμε, σας προειδοποιούσαμε και γι’ αυτό λέγαμε και ασκούσαμε κριτική και ζητούσαμε πραγματική αύξηση στο ΕΣΥ και κατάλληλη στελέχωση κλινών ΜΕΘ με έμπειρο και με εξειδικευμένο προσωπικό.

Όμως για μια ακόμη φορά αργήσατε. Γι’ αυτό σας λέμε ότι, ναι, χρειάζονται μέτρα. Χρειάζεται ακόμη περισσότερη, ακόμη μεγαλύτερη, ακόμη και ουσιαστική ενίσχυση του Εθνικού Συστήματος Υγείας, το οποίο είναι υποστελεχωμένο, το οποίο είναι στελεχωμένο με προσωπικό το οποίο δεν έχει προλάβει να εκπαιδευτεί σωστά κάτω από αυτές τις έκτακτες συνθήκες ή είναι απολύτως εξουθενωμένο.

Κυρίως, όμως -και το λέω, απευθυνόμενη σε ολόκληρη την Αντιπροσωπεία- αυτό το οποίο χρειάζεται είναι να υπάρχει ομόθυμη στήριξη όλων μας για τον εμβολιασμό. Αυτό είναι το νούμερο ένα φάρμακο για την αντιμετώπιση του κορωνοϊού και της πανδημίας. Είναι ο μόνος τρόπος για να μπορέσει να μπει ένα τέλος στην περιπέτεια, να στείλουμε όλοι ένα ξεκάθαρο μήνυμα: «Εμβολιαστείτε τώρα». Αυτό είναι το χρέος και η ευθύνη όλης της Εθνικής Αντιπροσωπείας.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο τώρα έχει η κ. Άννα Μάνη - Παπαδημητρίου από τη Νέα Δημοκρατία. Θα ακολουθήσει η κ. Αλεξοπούλου και μετά ο Υπουργός Εργασίας και Κοινωνικών Υποθέσεων, ο κ. Χατζηδάκης.

Έχετε τον λόγο, κυρία Παπαδημητρίου.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, στις μεγάλες προκλήσεις και το καθεστώς αβεβαιότητας που επέφερε η παγκόσμια οικονομική κρίση η Κυβέρνηση της Νέας Δημοκρατίας έχει επιδείξει σχέδιο, σύνεση και αποτελεσματικότητα, προστατεύοντας, πάνω από όλα, τη δημόσια υγεία, αλλά και κρατώντας όρθια την οικονομία και την κοινωνία, απλώνοντας δίχτυ προστασίας στους εργαζόμενους και τις επιχειρήσεις, αλλά και προχωρώντας σε σπουδαίες αναπτυξιακές μεταρρυθμίσεις.

Τα αποτελέσματα αυτής της επιτυχημένης πολιτικής είναι παραπάνω από αισιόδοξα και αποτυπώνονται σε αριθμούς που δεν επιδέχονται αμφισβήτησης. Ειδικότερα, ο ρυθμός ανάπτυξης αναθεωρείται διαρκώς προς τα πάνω και σύμφωνα με τα στοιχεία της EUROSTAT, η Ελλάδα καταγράφει στο τρίτο τρίμηνο τον υψηλότερο ρυθμό ανάπτυξης σε όλη την Ευρωζώνη. Η ανεργία έχει μειωθεί σημαντικά από το 16,5% τον Σεπτέμβριο του 2020 στο 13% τον Σεπτέμβριο του φετινού έτους και αναμένεται ακόμη μεγαλύτερη αποκλιμάκωση. Οι εξαγωγές αυξάνονται συνεχώς και για τα δύο επόμενα χρόνια η αύξηση θα είναι η μεγαλύτερη πανευρωπαϊκά. Σπουδαίες επενδύσεις, κολοσσοί της παγκόσμιας οικονομίας δραστηριοποιούνται πλέον στη χώρα μας, όπως η «MICROSOFT», η «AMAZON», η «PFIZER» και σήμερα, η «DEUTSCHE TELEKOM», μετά από συνάντηση με τον Πρωθυπουργό, ανακοίνωσε επενδύσεις άνω των 3 δισεκατομμυρίων ευρώ στην πατρίδα μας.

Και η πιο σημαντική συνέπεια όλων αυτών των επενδύσεων είναι ότι επιστρέφουν πίσω τα παιδιά μας, κυρίες και κύριοι συνάδελφοι της Αξιωματικής Αντιπολίτευσης, τα παιδιά της γενιάς του brain drain, που έφυγαν στο εξωτερικό. Αυτό δεν είναι ένα θεωρητικό κατασκεύασμα. Το γνωρίζουμε όλοι. Γνωρίζουμε ότι στη «PFIZER» στη Θεσσαλονίκη εργάζονται παιδιά που ήρθαν από τις χώρες της Ευρώπης.

Τα παραπάνω στοιχεία καταδεικνύουν ότι η οικονομία μας βρίσκεται πλέον σε τροχιά ανάπτυξης. Την προοπτική αυτή υπηρετεί και ο προϋπολογισμός του 2022, ο οποίος βασίζεται στις προτεραιότητες της Κυβέρνησης για κοινωνική δικαιοσύνη, για ένα κράτος σύγχρονο και ψηφιακό, για ένα παραγωγικό μοντέλο «πράσινο» και εξωστρεφές.

Ο προϋπολογισμός του 2022 δεν περιλαμβάνει κανέναν νέο φόρο, δεν αυξάνει κανέναν υφιστάμενο. Αντιθέτως, προβλέπει σημαντικές φορολογικές ελαφρύνσεις. Και αναφέρω ενδεικτικά: Πρώτον, την απαλλαγή από την Ειδική Εισφορά Αλληλεγγύης, μέτρο που θα ωφελήσει τους εργαζόμενους στον ιδιωτικό τομέα, τους αγρότες και τους επιτηδευματίες. Δεύτερον, τη μείωση των ασφαλιστικών εισφορών κατά τρεις μονάδες στον ιδιωτικό τομέα. Τρίτον, τη μείωση του φορολογικού συντελεστή για τα νομικά πρόσωπα από το 24% στο 22%. Τέταρτον, τη μείωση του ποσού επιστροφής για τις επιστρεπτέες προκαταβολές των επιχειρήσεων.

Πρόκειται για κάποια από τα μέτρα με έναν κύριο στόχο την αύξηση του εισοδήματος όλων των ελληνικών νοικοκυριών.

Και φυσικά δεν πρέπει να παραβλέπουμε το γεγονός ότι το οικονομικό μοντέλο της μείωσης των φόρων που εφαρμόζει η Κυβέρνηση έχει το ισχυρότερο αποπληθωριστικό αντίκτυπο. Κομβικό ρόλο βέβαια στη μεγάλη προσπάθεια της Κυβέρνησης για την ανάπτυξη της εθνικής οικονομίας θα έχει η υλοποίηση του σχεδίου για την απορρόφηση των πόρων από το Ταμείο Ανάκαμψης. Τα 31 δισεκατομμύρια ευρώ που θα εισρεύσουν στα κρατικά ταμεία είναι αποτέλεσμα συντονισμένων ενεργειών της Κυβέρνησης, αλλά και μια προσωπική επιτυχία του Πρωθυπουργού Κυριάκου Μητσοτάκη, που πρωτοστάτησε μεταξύ των Ευρωπαίων ηγετών.

Κυρίες και κύριοι συνάδελφοι, δύο από τους βασικούς πυλώνες της εθνικής οικονομίας είναι ο τουρισμός και ο πρωτογενής τομέας, κινητήριοι μοχλοί ανάπτυξης και για την ιδιαίτερη πατρίδα μου την Πιερία. Ο κλάδος του τουρισμού, η βαριά μας βιομηχανία που δοκιμάστηκε όσο λίγοι από την πανδημία, κρατήθηκε όρθιος με τη στήριξη και τις πρωτοβουλίες της Κυβέρνησης που προστάτευσε και τους εργαζόμενους, αλλά στήριξε οικονομικά και τις τουριστικές επιχειρήσεις.

Το Εθνικό Σχέδιο Ανάκαμψης και Ανθεκτικότητας προβλέπει παρεμβάσεις για την προώθηση του θεματικού τουρισμού, του ορεινού τουρισμού, του τουρισμού υγείας και ήδη το νομοσχέδιο που συζητείται αυτές τις ημέρες στη Βουλή κινείται προς την ίδια κατεύθυνση. Πολύ σημαντική επίσης η παράταση του μειωμένου ΦΠΑ στο τουριστικό πακέτο που προβλέπεται για το πρώτο εξάμηνο του 2022.

Ομοίως, ανάλογη στήριξη παρείχε η Κυβέρνηση και στον πρωτογενή τομέα. Στάθηκε δίπλα στον αγροτικό κόσμο με μειώσεις φόρων και ασφαλιστικών εισφορών. Εξαίρεση από το τέλος επιτηδεύματος, μη επιβολή συμπληρωματικού ΕΝΦΙΑ και καταβολή ενισχύσεων στους αγρότες μας που επλήγησαν από τις συνέπειες της πανδημίας.

Η στήριξη του πρωτογενούς τομέα θα συνεχιστεί και το 2022, με μέτρα όπως ο χαμηλός φορολογικός συντελεστής ύψους 10% για τους αγροτικούς συνεταιρισμούς, ΦΠΑ 6% για τις ζωοτροφές, αλλά και η επιστροφή του Ειδικού Φόρου Κατανάλωσης στο πετρέλαιο κίνησης για τους νέους αγρότες και τους αγρότες - μέλη αγροτικών συνεταιρισμών, μέτρο που η κυβέρνηση του ΣΥΡΙΖΑ είχε καταργήσει.

Κύριε Υπουργέ, στο σημείο αυτό θέλω να τονίσω ότι είναι πολύ σημαντικό να στηριχθεί περαιτέρω ο πρωτογενής τομέας, κυρίως διότι έτσι θα εισρεύσουν πολύτιμα κεφάλαια από το εξωτερικό, καθώς πολλά αγροτικά προϊόντα είναι εξαγώγιμα. Και επειδή ο τόπος μου, η Πιερία είναι μια αγροτική περιοχή, με ποιοτικά αγροτικά προϊόντα, μια περιοχή που παράγει και εξάγει, είμαι βέβαιη ότι η Κυβέρνησή μας θα στηρίξει τους Έλληνες παραγωγούς ούτως ώστε να γίνουν ακόμη πιο ανταγωνιστικοί στις διεθνείς αγορές. Και ένα μέσο, κύριε Υπουργέ, σε αυτήν την κατεύθυνση είναι και η μείωση του κόστους παραγωγής και φυσικά και βοηθά η μείωση στο αγροτικό πετρέλαιο και στο φόρο εισοδήματος.

Επειδή, όμως, η αγροτική δραστηριότητα είναι η πιο εκτεθειμένη σε αστάθμητους παράγοντες, κυρίως όπως είναι η κλιματική κρίση και τα ακραία καιρικά φαινόμενα, γι’ αυτό και πρέπει να στηρίξουμε περαιτέρω τους αγρότες μας με γενναία μέτρα. Για παράδειγμα, με τη μείωση στο κόστος των αγροτικών εφοδίων, μέτρο που νομοτελειακά θα ελαφρύνει το συνολικό κόστος παραγωγής και θα επιτύχει το αποτέλεσμα της ανταγωνιστικότητας των παραγωγών μας.

Εκτός από τα παραπάνω, είναι απαραίτητο να γίνει και ορθολογική τοποθέτηση των πόρων της νέας ΚΑΠ σε προϊόντα που αποτελούν brand name για την Ελλάδα. Ενδεικτικά πάλι θα αναφέρω το ακτινίδιο, ένα κορυφαίο και δυναμικό εξαγώγιμο προϊόν της Πιερίας, με τεράστια προοπτική.

Κλείνοντας, πιστεύω ακράδαντα ότι η στήριξη του πρωτογενούς τομέα είναι κομβική. Είναι θεμέλιο για την εθνική οικονομία, την περιφερειακή ανάπτυξη, αλλά και για την ευημερία όλης της χώρας.

Αγαπητοί συνάδελφοι, ψηφίζω τον προϋπολογισμό του 2022, έναν προϋπολογισμό που σηματοδοτεί την Ελλάδα που αλλάζει, που προοδεύει, που αναπτύσσεται, έναν προϋπολογισμό που θέτει μεθοδικά τις βάσεις για ένα καλύτερο, για ένα πιο ελπιδοφόρο μέλλον. Γιατί όπως χαρακτηριστικά έλεγε και ένας γνωστός Άγγλος ποιητής, «το μέλλον δεν είναι δώρο, είναι επίτευγμα».

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η κ. Αναστασία - Αικατερίνη Αλεξοπούλου από την Ελληνική Λύση.

Κυρία Αλεξοπούλου, έχετε τον λόγο.

**ΑΝΑΣΤΑΣΙΑ - ΑΙΚΑΤΕΡΙΝΗ ΑΛΕΞΟΠΟΥΛΟΥ:** Κυρίες και κύριοι συνάδελφοι, ο προϋπολογισμός αυτός είναι ο δεύτερος την περίοδο της πανδημίας και ο δωδέκατος από την εποχή του πρώτου μνημονίου. Είναι δηλαδή ένας ακόμα προϋπολογισμός της κρίσης, η οποία τείνει να γίνει μόνιμη στην πατρίδα μας. Γι’ αυτό δεν έχουν άδικο όσοι μιλάνε για χαμένη γενιά, αλλά και για σπιράλ θανάτου της ελληνικής οικονομίας, με τόσα χρόνια κρίσης φορτωμένα στις πλάτες του ελληνικού λαού.

Αλήθεια εσείς, στην Κυβέρνηση, πώς ισχυρίζεστε ότι η οικονομία πάει καλά και ότι οδεύουμε προς ανάπτυξη, ενώ η ακρίβεια καλπάζει, οι μισθοί συμπιέζονται, η ανεργία παραμένει στα ύψη; Μιλάτε για κοινωνικά δίκαιο προϋπολογισμό, όμως, από τον προϋπολογισμό σας βλέπουμε ότι τα φορολογικά έσοδα χτυπάνε ταβάνι με 50 δισεκατομμύρια ευρώ, αυξημένα κατά 3,5 δισεκατομμύρια σε σχέση με πέρσι. Είναι έμμεσοι φόροι που, με απλά λόγια, σημαίνει ότι χτυπιέται το λαϊκό εισόδημα, αδειάζει η τσέπη των πολιτών και βέβαια αδειάζει και το περίφημο καλάθι της νοικοκυράς.

Αλήθεια, δεν έχετε ακούσει εκεί στην Κυβέρνηση ότι ο πληθωρισμός έκανε πάλι απειλητική την εμφάνισή του και ήδη κοντεύει να φτάσει στο 5% και είναι αρχή. Είπε πρόσφατα ένας Υπουργός ότι δεν βλέπει να έχουν ανέβει οι τιμές. Φαίνεται ότι ψωνίζουμε σε διαφορετικούς τόπους, κύριε Υπουργέ. Εσείς κάνετε τις αγορές σας αλλού. Γιατί όλοι εμείς που πηγαίνουμε στα σουπερμάρκετ, βλέπουμε την άνοδο των τιμών σε όλα τα προϊόντα και την αγωνία του κόσμου για το αν θα τα βγάλει πέρα με όλα αυτά τα αντιλαϊκά μέτρα που εξακολουθείτε να παίρνετε, την ώρα που η υγειονομική κρίση κορυφώνεται.

Όλη αυτή η κατάσταση, ο ιός μαζί και τις κυβερνητικές ολιγωρίες, λειτουργεί αναπόφευκτα σε βάρος των ευάλωτων κοινωνικών ομάδων που παραμένουν απροστάτευτες. Πού είναι το περίφημο δίκτυ προστασίας προς τα άτομα με ειδικές ανάγκες ή προς τους συνταξιούχους ή τα νοικοκυριά που βρίσκονται αποδεδειγμένα στα όρια της φτώχειας;

Για να σας δείξω ότι όλος ο ελληνικός λαός πραγματικά μπορεί να τα βγάλει πέρα, θα σας φέρω ένα παράδειγμα. Διατηρείτε τον ΕΝΦΙΑ στην ακίνητη περιουσία και απομυζείτε ό,τι απέμεινε από τους Έλληνες. Στα 2,5 δισεκατομμύρια ευρώ υπολογίζονται κατά τον προϋπολογισμό τα έσοδα από τον ΕΝΦΙΑ και λένε πολλοί για τα βόρεια προάστια της Αθήνας, την περιφέρειά μου, αλλά ξέρετε εκεί πόσος κόσμος δεινοπαθεί από τον ΕΝΦΙΑ με κλειστές επιχειρήσεις; Αυτό συμβαίνει και στη Φιλαδέλφεια και στη Μεταμόρφωση και στο Γαλάτσι και στη Νέα Ιωνία. Μιλάμε για ανθρώπους που τους χτύπησε βαθύτατα η κρίση, για ανθρώπους που έχασαν επιχειρήσεις και περιουσίες, αλλά τώρα έχουν να πληρώσουν και ΕΝΦΙΑ. Από πού;

Πώς θα ανασυγκροτηθεί όμως η εθνική οικονομία, όταν η Κυβέρνηση χτυπάει αλύπητα αυτούς τους ανθρώπους, όταν δεν δίνει κανένα κίνητρο επανέναρξης της οικονομίας μας; Κι όταν συμβαίνουν αυτά τα δραματικά στα βόρεια προάστια, φανταστείτε τι συμβαίνει με τις αδύναμες κοινωνικές ομάδες, τις οποίες η σκληρή νεοφιλελεύθερη πολιτική της Κυβέρνησης έχει ουσιαστικά ξεγράψει από τον ορίζοντα.

Πώς θα ζήσουν όλοι αυτοί οι άνθρωποι, κύριοι κυβερνητικοί, όταν κάθε μέρα η οικονομία συρρικνώνεται, όταν η μία κρίση διαδέχεται την άλλη και όταν εσείς παίρνετε όλο και πιο εξοντωτικά μέτρα; Έχουμε φτάσει φανερά στο σημείο όπου πολλοί συνάνθρωποί μας θεωρούνται περιττοί από την ελίτ, ένα κοινωνικό βάρος που εξοντώνεται σιγά-σιγά με τρόπο έμμεσο, διά των όλων και πιο βάναυσων οικονομικών πολιτικών.

Και ξέρετε αυτά που λέω, δεν είναι απλά θεωρητικά σχήματα. Θυμίζουν πολύ όσα είχαν συμβεί στη Ρωσία της δεκαετίας του 1990 επί Γιέλτσιν. Υπήρχε τότε ένα δίδυμο σκληρών νεοφιλελεύθερων πολιτικών, ο Καιντάρ και ο Τσουμπάι που υπό το πρόσχημα των δήθεν μεταρρυθμίσεων, είχαν οδηγήσει το λαό τους στο περιθώριο, τη φτώχεια και το θάνατο. Το περιβόητο δόγμα του σοκ, οι πολύ φτωχοί εξαλείφονταν και οι άλλοτε μικρομεσαίοι γίνονταν νεόπτωχοι. Τελικά το πρόγραμμα εκείνο καταργήθηκε ως εντελώς αποτυχημένο, αφού δεν έφερε τη σωτηρία της οικονομίας αλλά το αντίθετο. Τέτοια πρότυπα έχει η Κυβέρνηση της Νέας Δημοκρατίας για τη χώρα μας;

Ας μιλήσουμε λίγο με αριθμούς. Είναι ένας προϋπολογισμός που μειώνει τις κοινωνικές παροχές κατά 50 εκατομμύρια ευρώ αλλά και τη χρηματοδότηση των δημοσίων νοσοκομείων κατά 139 εκατομμύρια, όπως και κατά 140 εκατομμύρια μειώνεται επίσης η χρηματοδότηση της πρωτοβάθμιας φροντίδας υγείας. Ναι, μειώνονται οι δαπάνες υγείας, όσο και αν αυτό φαντάζει απίστευτο εν μέσω πανδημίας! Πώς να μιλήσουμε ύστερα για κοινωνική πολιτική;

Για τα νούμερα που είπα, καταθέτω στα Πρακτικά τα έγγραφα.

(Στο σημείο αυτό η Βουλευτής κ. Αναστασία - Αικατερίνη Αλεξοπούλου, καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

 Κυρίες και κύριοι συνάδελφοι, εμείς στην Ελληνική Λύση επισημάναμε από την πρώτη στιγμή -αν θέλετε- ότι είναι ένας ακόμα διαχειριστικός προϋπολογισμός χωρίς να φαίνεται πουθενά η αλλαγή του αποτυχημένου οικονομικού μοντέλου, που μας οδήγησε στη χρεοκοπία και προειδοποιήσαμε για τους κινδύνους που εγκυμονούνται για την οικονομία μας όσο αυτή κινείται μακριά από την πραγματική πηγή ανάπτυξης που είναι μόνο μία, ο πρωτογενής εθνικός μας πλούτος. Πρώτον, ορυκτά, υπέδαφος. Δεύτερον, θαλάσσιος πλούτος. Τρίτον αγροκτήματα, φάρμες. Τέταρτον, λιμάνια, αεροδρόμια, οδικό δίκτυο. Πέμπτον, χωροταξικό, βιοτεχνικά ή βιομηχανικά πάρκα. Έκτον, νερό και ηλεκτρικό. Είναι εθνικά αναγκαία αγαθά του ελληνικού λαού. Μόνο έτσι θα πάμε μπροστά, αγαπητοί κύριοι της Κυβέρνησης.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Υπουργός Εργασίας και Κοινωνικών Υποθέσεων κ. Χατζηδάκης. Και μετά τον Υπουργό θα ξεκινήσουμε με τον πέμπτο κύκλο ομιλητών. Πρώτος ομιλητής είναι ο κ. Δερμεντζόπουλος από τη Νέα Δημοκρατία.

Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Κύριε Πρόεδρε, κυρίες και κύριοι συνάδελφοι, θα με ακούτε ήδη συναχωμένο. Σπεύδω να πω ότι έχω κολλήσει από τον μικρό αυτές τις μέρες. Έχω κάνει όμως αρκετά τόσο rapid tests όσο και PCR. Το τελευταίο PCR το έκανα δυο, τρεις ώρες πριν έρθω εδώ πέρα, προκειμένου να είμαι εντάξει. Γιατί όλοι έχουμε ευθύνη και απέναντι στους άλλους.

Κυρίες και κύριοι συνάδελφοι, αυτές τις μέρες ακούω την Αντιπολίτευση ιδιαίτερα την Αξιωματική, μια βασική της προσπάθεια είναι να αποδομήσει τα κοινωνικά χαρακτηριστικά του προϋπολογισμού και της γενικότερης κοινωνικής μας πολιτικής. Δεν μου κάνει φυσικά εντύπωση. Αυτό κάνει σχεδόν επαγγελματικά εδώ και δυόμισι χρόνια. Η προσπάθεια όμως αυτή βρίσκεται σε καταφανή αντίθεση με την πραγματικότητα. Για όλα όσα θα πω, θα επικαλεστώ στοιχεία, τα οποία ενυπάρχουν μέσα στον ίδιο τον προϋπολογισμό του Υπουργείου Εργασίας και Κοινωνικών Υποθέσεων.

Υπογραμμίζω τρεις βασικές παραμέτρους. Πρώτον τη σημαντική αύξηση των κονδυλίων για την κοινωνική πολιτική παρά τα όσα διατείνεται η αντιπολίτευση. Δεύτερον, τα θετικά και μετρήσιμα αποτελέσματα που έχουμε πετύχει στο συγκεκριμένο τομέα και τα οποία αποτυπώνονται στη σαφή μείωση της ανεργίας. Και τρίτον, μια σειρά από αλλαγές που θα γίνουν μέσα στο 2022 και οι οποίες θα έχουν θετική αντανάκλαση στους εργαζόμενους, στους ανέργους στα φτωχότερα στρώματα της κοινωνίας.

Ξεκινώ με τη σημαντική αύξηση των κονδυλίων. Οι προβλεπόμενες δαπάνες του Υπουργείου Εργασίας και Κοινωνικών Υποθέσεων για το 2022 φτάνουν τα 21,6 δισεκατομμύρια ευρώ. Ακόμη και αν αφαιρέσουμε τα μέτρα για τον κορωνοϊό για το 2022 εννοώ, οι δαπάνες ανέρχονται σε 20,8 δισεκατομμύρια ευρώ. Αν πάμε τώρα στο 2019, δηλαδή στον προϋπολογισμό που συνέταξε ο ΣΥΡΙΖΑ, οι δαπάνες τότε ήταν 18,9 δισεκατομμύρια ευρώ. Είναι σήμερα δηλαδή σχεδόν δύο δισεκατομμύρια περισσότερες από τότε που κυβέρνηση ήταν ο ΣΥΡΙΖΑ.

Πού τη βλέπετε λοιπόν τη μείωση; Έχουμε αύξηση και μάλιστα –αν το λογαριάσετε- 10%. Πώς την μετράτε την κοινωνική πολιτική; Ό,τι κάνετε εσείς, είναι καλό και ό,τι εμείς είναι κακό απλώς επειδή το κάνουμε εμείς, ακόμα και αν τα κονδύλια είναι περισσότερα. Ας μάθουμε λοιπόν να λέμε έστω και στοιχειωδώς την αλήθεια.

Η αύξηση μάλιστα για την οποία σας μιλώ αποτυπώνεται σε όλες τις επιμέρους πολιτικές του Υπουργείου Εργασίας, τόσο στις πολιτικές για την αγορά εργασίας όσο και σε αυτές για τα ασφαλιστικά ταμεία, την πρόνοια, την ισότητα. Στις συντάξεις για παράδειγμα θα υπάρξει αύξηση της δαπάνης κατά 316 εκατομμύρια ευρώ λόγω κυρίως της απονομής συντάξεων που εκκρεμούν από προηγούμενα έτη. Θα υπάρξει επιτάχυνση και καταγράφεται στον προϋπολογισμό.

Στον ΟΠΕΚΑ θα έχουμε αύξηση των οικογενειακών επιδομάτων, των επιδομάτων των ατόμων με αναπηρία, των κονδυλίων για τα σχολικά γεύματα και για τα λοιπά προγράμματα συνολικού ύψους 58 εκατομμυρίων ευρώ, ενώ θα υπάρξει και ένα νέο κονδύλι ύψους 100 εκατομμυρίων ευρώ για την καταβολή επιδόματος στέγασης από το ΥΠΕΚΑ, όπως το θεσπίζει ο κώδικας οφειλών και παροχής δεύτερης ευκαιρίας στους δανειολήπτες που ψήφισε αυτή εδώ η Κυβέρνηση.

 Οι αριθμοί μιλούν μόνοι τους. Και για αυτό θα ήταν καλό προτού κανείς λάβει τον λόγο επισήμως από αυτό το Βήμα να δει στοιχειωδώς τι ακριβώς αναγράφεται στον προϋπολογισμό και να κάνει τις συγκρίσεις. Με ψευδολογία δεν θα πάμε πουθενά.

Περνάω τώρα στο δεύτερο σκέλος της ομιλίας μου για να υπογραμμίσω ότι η πολιτική μας, που τόσο την κατηγορείτε, έχει ξεκινήσει ήδη να παράγει σαφή αποτελέσματα στον κοινωνικό τομέα.

Τι θέλω να πω; Πρώτον με τα πάνω από 9 δισεκατομμύρια ευρώ μέτρα για τον κορωνοϊό για τρία εκατομμύρια εργαζόμενους και ανέργους στηρίξαμε ανθρώπους που βρέθηκαν σε μεγάλη ανάγκη και διατηρήσαμε θέσεις εργασίας σε μια περίοδο μεγάλης κρίσης. Όποιος το αμφισβητεί, ας έρθει να αποδείξει το αντίθετο. Δεύτερον, με τη μείωση των ασφαλιστικών εισφορών κατά 3,9 μονάδες που μείωσε το μη μισθολογικό κόστος των επιχειρήσεων αλλά και αύξησε το διαθέσιμο εισόδημα των εργαζομένων. Αυτά είναι μέτρα τα οποία ισχύουν και έχουν αντανάκλαση στους εργαζόμενους πέρα από τις επιχειρήσεις.

Τρίτον, με την παρέμβαση του νόμου για την προστασία της εργασίας, με τον οποίο ακολουθήσαμε αυτό που γίνεται στις προηγμένες ευρωπαϊκές χώρες -και πάλι όποιος πιστεύει το αντίθετο ας έρθει κάποια στιγμή να το αποδείξει- συνδυάζοντας τον στόχο για την ενίσχυση της ανταγωνιστικότητας με τον στόχο για την πραγματική προστασία των εργαζομένων, με ρυθμίσεις από τη μια πλευρά όπως η ενίσχυση των υπερωριών στον ευρωπαϊκό μέσο όρο, η αύξηση των κλάδων που επιτρέπεται να λειτουργούν τις Κυριακές σύμφωνα με τα ευρωπαϊκά πρότυπα και η μείωση του διοικητικού βάρους για τις επιχειρήσεις με την απλοποίηση του «ΕΡΓΑΝΗ». Όλα αυτά υπηρετούν τον στόχο της ανταγωνιστικότητας. Και από την άλλη πλευρά με ρυθμίσεις για την ψηφιακή κάρτα, που θα μετράει επακριβώς και σε πραγματικό χρόνο το ωράριο των εργαζομένων, τις νέες μεγαλύτερες γονικές άδειες που ήδη είναι πραγματικότητα στην αγορά εργασίας, τα μέτρα κατά της βίας και της παρενόχλησης στην εργασία, τα νέα δικαιώματα των αυτοαπασχολούμενων σε ντελίβερι και κούριερ, την εξίσωση προς τα πάνω των αποζημιώσεων εργατοτεχνιτών με αυτές των υπαλλήλων σε περίπτωση απόλυσης.

Όλες αυτές οι πολιτικές σε συνδυασμό με τα φορολογικά μέτρα του Υπουργείου Οικονομικών και την αύξηση του κατώτατου μισθού έχουν ως αποτέλεσμα να ενισχυθεί το διαθέσιμο εισόδημα των εργαζομένων που αμείβονται με τον κατώτατο μισθό από 305 έως 534 ευρώ ετησίως. Έχουμε παρουσιάσει τα στοιχεία και ουδέποτε αμφισβητήθηκαν.

Όμως, επίσης η συνολική οικονομική πολιτική της Κυβέρνησης, η φορολογική, η αδειοδότηση, η ασφαλιστική και η εργασιακή της πολιτική είχαν ως αποτέλεσμα να μειωθεί η ανεργία από το 17,2% που παραλάβαμε από τον ΣΥΡΙΖΑ τον Ιούλιο του 2019 στο 13% τον περασμένο Σεπτέμβριο. Η μείωση της ανεργίας κατά τέσσερις ποσοστιαίες μονάδες σε αυτό το διάστημα είναι, σύμφωνα με τη EUROSTAT, η μεγαλύτερη μείωση μεταξύ των χωρών της Ευρωπαϊκής Ένωσης.

Εσείς, λοιπόν, μας κατηγορείτε για την κοινωνική μας πολιτική και εμείς σας απαντούμε με έργο. Απαντούμε με την αύξηση του διαθέσιμου εισοδήματος των εργαζομένων, με τη μείωση της ανεργίας και με την αύξηση των κοινωνικών δαπανών και στον φετινό προϋπολογισμό σε σχέση με αυτόν που παραλάβαμε. Από τη μια μεριά έχουμε μεγάλα λόγια και από την άλλη, έχουμε κοινωνική πολιτική στην πράξη.

Και επειδή είναι επίκαιρο, δεν αντέχω να μην αναφερθώ σε κάτι που είδα χθες στο διαδίκτυο, κυκλοφορεί ευρέως έτσι κι αλλιώς: Οι εργαζόμενοι στην «ΑΥΓΗ» καταγγέλλουν τον ΣΥΡΙΖΑ ότι ζητάει εθελουσία, αλλά προσλαμβάνει διευθυντικά στελέχη με υψηλούς ρυθμούς και σημειώνουν ότι από το 2014 μέχρι σήμερα οι μισθοί της «ΑΥΓΗΣ» έχουν περικοπεί κατά το 1/3 και οι θέσεις εργασίας, κυρίως λόγω αποχωρήσεων, έχουν μειωθεί κατά το 1/4. Θα παρακαλούσα, λοιπόν, όταν έρχεστε και παριστάνετε τους εισαγγελείς να έχετε ελέγξει προηγουμένως τι συμβαίνει στα του οίκου σας. Αναφέρομαι σε στοιχεία, υπάρχει εδώ και η σχετική δήλωση των εργαζομένων. Αν θέλετε, διαψεύστε τα.

**ΧΡΗΣΤΟΣ ΓΙΑΝΝΟΥΛΗΣ:** …(Δεν ακούστηκε)

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Στη συνέχεια, εμείς από την πλευρά μας συνεχίζουμε την προσπάθειά μας και το 2022 σε πολλά και διαφορετικά μέτωπα. Πρώτον, με την καλύτερη αξιοποίηση των πόρων του Ταμείου Ανάκαμψης και του νέου ΕΣΠΑ. Έχουμε στη διάθεσή μας 5 δισεκατομμύρια, τα οποία θα απαντήσουν σε ανάγκες των εργαζομένων, των ανέργων, των αναπήρων, των ασθενέστερων συμπολιτών μας, των πολλών με προγράμματα τα οποία έχουμε ήδη παρουσιάσει για την κατάρτιση, για τη δημιουργία νέων θέσεων εργασίας για τις ευάλωτες κοινωνικές ομάδες, τους αναπήρους, τις μητέρες, τους νέους.

Δεύτερον, με την εφαρμογή της ψηφιακής κάρτας εργασίας, που είναι εγγύηση για το ωράριο των εργαζομένων, και τη σύσταση της νέας Ανεξάρτητης Αρχής Επιθεώρηση Εργασίας που θα διασφαλίζει ανεξαρτησία στους ελέγχους.

Τρίτον, με το νέο νομοσχέδιο που θα παρουσιαστεί σύντομα παρουσιαστεί εκσυγχρονισμού του ΟΑΕΔ και του συστήματος κατάρτισης στην Ελλάδα, για να μη γίνεται σπατάλη πόρων και να γίνει η κατάρτιση ουσιαστικό εφόδιο για το μέλλον των εργαζομένων και των ανέργων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Τέταρτον, με το νέο Ταμείο Επικουρικής Ασφάλισης, το ΤΕΚΑ, ως αποτέλεσμα της ασφαλιστικής μεταρρύθμισης για τη νέα γενιά, η οποία εισάγει τους ατομικούς «κουμπαράδες» στις επικουρικές συντάξεις των νέων και δημιουργεί τις προϋποθέσεις, ώστε να πάρουν επικουρικές συντάξεις που θα είναι, όπως δείχνει και η ευρωπαϊκή εμπειρία, μεγαλύτερες για τους νέους από 43% μέχρι 68%.

Πέμπτον, με την κάρτα αναπηρίας για εκατόν ογδόντα χιλιάδες άτομα με αναπηρία, αλλά και με τον θεσμό του «προσωπικού βοηθού» αρχικά για χίλιους συνανθρώπους μας με βαριές αναπηρίες. Και τα δύο είναι αιτήματα του αναπηρικού κινήματος.

Έκτον, με το πρόγραμμα «Νταντάδες της Γειτονιάς» για τη φύλαξη νηπίων ηλικίας από δύο μηνών έως δυόμισι ετών σε περιοχές που δεν υπάρχει μεγάλη πυκνότητα βρεφονηπιακών σταθμών. Πρόκειται για ένα πρόγραμμα που έρχεται από προηγμένες ευρωπαϊκές χώρες. Και με το πρόγραμμα για εκατόν είκοσι μονάδες παιδικής μέριμνας εντός μεγάλων επιχειρήσεων για δυόμισι χιλιάδες βρέφη και νήπια, για να μπορούν οι μητέρες να έχουν δίπλα τους, στη δουλειά τους τα παιδιά τους.

Έβδομον, με τη βελτίωση της εξυπηρέτησης του πολίτη. Ξεχωρίζω τον ενιαίο αριθμό «1555», στον οποίον έχουν γίνει μέχρι σήμερα πάνω από επτακόσιες χιλιάδες κλήσεις σε λιγότερο από πέντε μήνες με ποσοστό άμεσης απάντησης που κλείνει το θέμα 85%.

Όγδοον, με την προσπάθεια για τις συντάξεις. Το 2021 θα είναι μια χρονιά ρεκόρ στην έκδοση αποφάσεων για τις συντάξεις, καθώς ήδη στα τέλη Νοεμβρίου έχουμε ξεπεράσει τις διακόσιες χιλιάδες απονομές συντάξεων. Υπενθυμίζω ότι πέρυσι ολόκληρο τον χρόνο βγήκαν αποφάσεις για εκατόν εξήντα μία χιλιάδες υποθέσεις συντάξεων και πρόπερσι, το 2019, για εκατόν τριάντα χιλιάδες υποθέσεις, ενώ του χρόνου θα πάμε ακόμα καλύτερα, διότι έχουμε θέσει σε εφαρμογή τους αναγκαίους μηχανισμούς και μέχρι το τέλος του πρώτου εξαμήνου του 2022 θα λύσουμε το ζήτημα των εκκρεμών κύριων συντάξεων ως προς τις υπερημερίες.

Ένατον, το νομοσχέδιο εκσυγχρονισμού του ΕΦΚΑ και οι προσπάθειες για την απονομή των εκκρεμών συντάξεων και την καλύτερη εξυπηρέτηση μέσω του «1555» φυσικά δεν μας αρκούν. Θέλουμε να βάλουμε γερά θεμέλια για την ουσιαστική αναβάθμιση της λειτουργίας του πιο προβληματικού οργανισμού της δημόσιας διοίκησης. Οι νέες μέθοδοι μάνατζμεντ που εισάγουμε θα κάνουν ευκολότερη την καθημερινότητα των ίδιων των υπαλλήλων από τη μια πλευρά, αλλά και τη ζωή των εξίμισι εκατομμυρίων ασφαλισμένων που δεν χρωστούν τίποτα να ταλαιπωρούνται εδώ και δεκαετίες από τη δημόσια διοίκηση. Η υπεράσπιση των πολιτών είναι κοινωνική πολιτική.

Δέκατον, έρχομαι στον κατώτατο μισθό, γιατί άκουσα κριτική και γι’ αυτό. Αναφέρθηκε ότι δήθεν σε άλλες χώρες έχουν δοθεί σημαντικές αυξήσεις, ενώ στην Ελλάδα όχι. Ψάξτε τα στοιχεία και θα δείτε ότι στις περισσότερες περιπτώσεις οι αυξήσεις ήταν πολύ χαμηλές. Κατώτατοι μισθοί υπάρχουν μόνο σε είκοσι δύο από τις είκοσι επτά χώρες της Ευρωπαϊκής Ένωσης. Στις χώρες της Ευρωζώνης έξι χώρες έχουν δώσει αυξήσεις κατώτερες από αυτή που δώσαμε εμείς πέρυσι, που ήταν πράγματι μικρή, συμβολική, όπως είπε ο Πρωθυπουργός 2%, και μόνο επτά έχουν δώσει σχετικά μεγαλύτερες αυξήσεις. Όμως, όπως ήδη έχουμε ξεκαθαρίσει, η απόφαση αυτή ελήφθη έχοντας αντίθετες εισηγήσεις από όλη την εργοδοτική πλευρά, συμπεριλαμβανομένων των μικρομεσαίων, και από την Τράπεζα της Ελλάδας και από το ΚΕΠΕ και δόθηκε ακριβώς γιατί θέλαμε να στείλουμε ένα μήνυμα, ότι οι εργαζόμενοι είναι σε προτεραιότητα για μας.

Όπως ξέρετε, από εδώ και πέρα η οικονομία έχει μπει σε θετικό έδαφος σε σχέση με την ανάπτυξη και γι’ αυτό τον λόγο η Κυβέρνηση έχει αποφασίσει ότι θα ξεκινήσει διαδικασία αμέσως μόλις αλλάξει ο χρόνος και θα υπάρξει όλη η απαιτούμενη διαδικασία που θα καταλήξει με μια εισήγηση του Υπουργού Εργασίας στο Υπουργικό Συμβούλιο, στην οποία εισήγηση προφανώς θα λαμβάνεται υπ’ όψιν ο ρυθμός ανάπτυξης και η ανάγκη οι εργαζόμενοι να δουν ένα κοινωνικό μέρισμα ανάπτυξης στις τσέπες τους. Αυτό θα διαψεύσει ακόμα μια φορά τα συνθήματά σας και τους ισχυρισμούς σας, για τους οποίους ήδη σας έδωσε μια πρώτη απάντηση ο κ. Σταϊκούρας. Χθες η εισηγήτριά σας επικαλέστηκε το παράδειγμα της Ισπανίας, όπου η αύξηση ήταν κατώτερη από τη δική μας.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, πρέπει να ολοκληρώνετε σιγά, σιγά.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Κλείνω, κύριε Πρόεδρε.

Θέλω απλώς να σημειώσω ότι οι εργαζόμενοι, οι άνεργοι, οι συνταξιούχοι, οι ανάπηροι, τα ασθενέστερα στρώματα είναι στο επίκεντρο της πολιτικής μας. Προσέξτε, όχι με λόγια, αλλά με έργα! Δεν διεκδικούμε το μονοπώλιο της κοινωνικής ευαισθησίας, αλλά δεν το χαρίζουμε και σε κανέναν, ιδιαίτερα δε δεν το χαρίζουμε σε αυτούς οι οποίοι ενώ μας κάνουν κριτική, έχουν κάνει πολύ λιγότερα συγκριτικά με μας για όλα τα ασθενέστερα στρώματα της κοινωνίας. Σας έδειξα στοιχεία και αν μπορείτε να τα διαψεύσετε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Σκουρλέτη, θα ξεκινήσουμε τώρα μια διαδικασία που, όπως είπα και προηγουμένως, κάθε φορά που θα έρχεται ένας Υπουργός να τοποθετηθεί και θα λέει αυτά που λέει, θα παίρνετε τον λόγο να απαντάτε και μετά θα παίρνει και εκείνος τον λόγο να ανταπαντά;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Στον κ. Αμυρά δεν πήρα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Εντάξει τώρα! Μαζέψτε τα στο κάτω-κάτω και μπορείτε να κάνετε μία συνολικότερη παρέμβαση για τέσσερα, πέντε θέματα.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Δώστε μου τον λόγο τώρα και μετά…

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κι εγώ θα ήθελα τον λόγο, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Εντάξει, κύριε Σκουρλέτη, αφήστε τα αυτά τώρα.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Μα, σας παρακαλώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Έχετε τον λόγο για ένα λεπτό.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Δύο λεπτά.

**ΠΡΟΕΔΡΕΥΩΝ (Γεώργιος Λαμπρούλης):** Για ενάμισι λεπτό.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Για ενάμισι κι εμείς, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Σκουρλέτη, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Επειδή, λοιπόν, πρέπει να μιλάμε με έργα και όχι με λόγια, έχουμε και λέμε: 629 εκατομμύρια, 750 εκατομμύρια, 780 εκατομμύρια ήταν το κοινωνικό μέρισμα που έδωσε ο ΣΥΡΙΖΑ το 2016, το 2017 και το 2018. Να το συγκρίνουμε με εσάς; Είναι 175 εκατομμύρια, 54 εκατομμύρια, 330 εκατομμύρια.

Εύχομαι να μειώσετε την ανεργία όσο το κατάφερε ο ΣΥΡΙΖΑ που την παρέλαβε στο 27% από εσάς.

(Θόρυβος - διαμαρτυρίες από την πτέρυγα της Νέας Δημοκρατίας)

**ΔΙΟΝΥΣΙΟΣ ΣΤΑΜΕΝΙΤΗΣ:** Ήταν 20%.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Στο 27% το παρέλαβε από εσάς και το έδωσε στο 17%.

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, ελάτε. Μην ενοχλείτε. Αφήστε τον Κοινοβουλευτικό Εκπρόσωπο να συνεχίσει.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Μου θυμίζει ο συνάδελφος και τη δέκατη τρίτη σύνταξη μέχρι τα 500 ευρώ και ένα ποσοστό για τους πάνω από εκεί.

 Προσέξτε όμως τώρα. Από τη στιγμή που πράγματι, λοιπόν, αποκλιμακώνεται η ανεργία, πώς είναι δυνατόν το μερίδιο της εξαρτημένης εργασίας, παρά τους δεδομένους ρυθμούς ανάπτυξης, να παραμένει σταθερό και σε απόλυτα νούμερα –σε ποσοστό πέφτει προφανώς- και να ανεβαίνουν τα κέρδη; Τι σημαίνει αυτό; Σημαίνει νέες ανισότητες. Το μοντέλο σας είναι μια ανάπτυξη που γεννά ανισότητες. Τι είδους θέσεις εργασίας, λοιπόν, είναι αυτές, όταν μειώνεται η ανεργία και πέφτει το μερίδιο της εξαρτημένης εργασίας;

Από εκεί και έπειτα μιλήσατε για την Επιθεώρηση Εργασίας. Μην το επικαλείστε αυτό το παράδειγμα. Η Επιθεώρηση Εργασίας είναι το βασικό εργαλείο του Υπουργείου Εργασίας και στο DNA του, στον Καταστατικό του Χάρτη αυτό το Υπουργείο είναι με τη μεριά των εργαζομένων και όχι της εργοδοσίας. Κατορθώσατε και το κάνατε Υπουργείο των εργοδοτών και πετάτε την μπάλα έξω στην εξέδρα, καθιστώντας την Επιθεώρηση Εργασίας ανενεργή σε πρώτη φάση και Ανεξάρτητη Αρχή σε δεύτερη φάση.

Έλεος! Δεν θα σας το συγχωρέσει κανείς, διότι με μία τέτοια Επιθεώρηση Εργασίας πράγματι και οι ελαστικές μορφές εργασίας και η «μαύρη» εργασία και η καταπάτηση των δικαιωμάτων θα είναι ο κανόνας. Αυτό είναι το μοντέλο. Αυτό προσφέρετε στους νέους ανθρώπους. Αυτό συνεχώς χτίζετε με την πολιτική σας.

Τελειώνω, λέγοντας το εξής: Έχει γίνει ανέκδοτο η ιστορία των εκκρεμών συντάξεων. Έχει γίνει ανέκδοτο πια! Όλο επανεκκινείτε, τα αναθέτετε σε ιδιώτες, οι ιδιώτες δεν έχουν δικαίωμα υπογραφής, κάνετε λάθη, διώχνετε τους προηγούμενους που κάτι είχαν μάθει. Μην κάνετε βαρύγδουπες εξαγγελίες, γιατί εκτίθεστε διαρκώς.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Έχει ζητήσει τον λόγο και η κ. Γιαννακοπούλου.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Και μετά θα μου δώσετε κι εμένα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κυρία Γιαννακοπούλου, έχετε τον λόγο για ένα λεπτό κι εσείς.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κύριε Υπουργέ, επειδή πρέπει να είμαστε πάντα ακριβολόγοι, αυτό θα κάνουμε και εμείς από τη μεριά μας.

Μιλήσατε για αύξηση δαπανών για τις κύριες και τις επικουρικές συντάξεις, αλλά και τα επιδόματα. Αυτό, όμως, δεν προκύπτει από την εφαρμογή κάποιων νέων μέτρων, αλλά από μέτρα τα οποία έχουν θεσπιστεί από το 2020 και το 2021.

Επίσης, η αύξηση των δαπανών για τα οικογενειακά επιδόματα προκύπτει από τη διεύρυνση των εισοδηματικών κριτηρίων, σε συνδυασμό και με τη μείωση των εισοδημάτων τα οποία αποτυπώθηκαν φέτος στις φορολογικές δηλώσεις. Επαίρεστε για την αύξηση των δαπανών για τις κύριες συντάξεις κατά 50 εκατομμύρια ευρώ, όταν οι αιτήσεις για τις κύριες συντάξεις είναι το πρώτο οκτάμηνο του 2021 εκατόν τριάντα χιλιάδες και θα φτάσουν τις διακόσιες δέκα με διακόσιες είκοσι χιλιάδες μέχρι το τέλος του χρόνου. Δεν ξέρω πώς ακριβώς πιστεύετε –και αν μπορείτε, να μας εξηγήσετε- ότι θα γίνει με αυτήν την αύξηση των μόλις 50 εκατομμυρίων.

Και θα κλείσω, κύριε Πρόεδρε, υπενθυμίζοντάς σας ότι ήταν ο ίδιος ο Πρωθυπουργός ο οποίος προεκλογικά είχε δεσμευτεί για την κατάργηση του νόμου Κατρούγκαλου που μείωνε τις συντάξεις των νέων συνταξιούχων κατά 20%- 35%. Όχι μόνο το διατηρήσατε με τον δικό σας νόμο, με τον νέο νόμο, αλλά θα οδηγήσετε σε περαιτέρω πολύ μεγάλες μειώσεις συντάξεων στους ελεύθερους επαγγελματίες και στους αγρότες.

Υπάρχει κάτι για το οποίο είχατε δεσμευτεί προεκλογικά, αλλά δεν το βλέπουμε μετεκλογικά σε καμία περίπτωση και θα επιμείνουμε ως ΠΑΣΟΚ και ως Κίνημα Αλλαγής γιατί εμείς το θεσπίσαμε, κύριε Υπουργέ. Επιτέλους, τι θα κάνετε με το ΕΚΑΣ; Η προεκλογική σας δέσμευση ήταν ότι θα το επαναφέρετε αυτό το οποίο κατήργησε ο ΣΥΡΙΖΑ. Γιατί ακόμα περιμένουμε; Τι κάνετε με αυτό;

Είστε έκθετοι, κύριοι Υπουργοί, εσείς και η Κυβέρνηση.

Περιμένουμε, λοιπόν, να μιλήσετε με καθαρές κουβέντες ειδικά για το ζήτημα του ΕΚΑΣ και να δει ο ελληνικός λαός όχι απλά επικοινωνιακά φληναφήματα, αλλά έργα, κύριε Υπουργέ.

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο τώρα στον Υπουργό, αλλά μετά τον Υπουργό θα περάσουμε κατευθείαν στον κατάλογο των ομιλητών. Δεν θα υπάρξουν άλλες παρεμβάσεις Κοινοβουλευτικών. Το λέω για να έχουμε μία συνεννόηση.

Ορίστε, κύριε Υπουργέ, έχετε κι εσείς τον λόγο για τρία λεπτά…

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Ελπίζω.

**ΠΡΟΕΔΡΕΥΩΝ (Γεώργιος Λαμπρούλης):** Όχι ελπίζετε. Κάντε μια προσπάθεια η ελπίδα να γίνει πραγματικότητα.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Θα κάνω, θα κάνω.

Κύριε Πρόεδρε, κυρίες και κύριοι συνάδελφοι, θα ξεκινήσω από την κ. Γιαννακοπούλου για να της υπενθυμίσω ότι μετά τον νόμο Κατρούγκαλου υπήρξε κι ένας άλλος νόμος που λέγεται νόμος Βρούτση. Έτσι τον θυμάται η κοινωνία. Αυτός ο νόμος ήρθε να διορθώσει ακριβώς όσες περισσότερες αδικίες του νόμου Κατρούγκαλου γινόταν και γι’ αυτόν τον λόγο, αν θυμάστε, όλους τους τελευταίους μήνες καταβάλλονται αναδρομικά και υπάρχουν και αυξήσεις σε μια σειρά συνταξιούχων, ακριβώς διότι διορθώθηκαν όλες αυτές οι αδικίες. Αλλιώτικα δεν θα γινόταν και η συζήτηση για τα αναδρομικά. Ένα το κρατούμενο.

Δεύτερον, είπατε για τις εκκρεμείς συντάξεις. Ήμουν σαφής. Σας είπα ότι είχαμε εκατόν τριάντα χιλιάδες αποφάσεις το 2019, εκατόν εξήντα μία χιλιάδες αποφάσεις το 2020 και μέχρι το τέλος Νοεμβρίου διακόσιες δύο χιλιάδες αποφάσεις. Και θα έρθουν και οι αποφάσεις του Δεκεμβρίου.

Τι δεν καταλαβαίνετε σ’ αυτό; Σαφέστερο νομίζω ότι δεν μπορεί να γίνει. Ποτέ ο ΕΦΚΑ δεν έχει βγάλει τόσες αποφάσεις για συντάξεις. Δεν επαιρόμεθα γι’ αυτό και γι’ αυτόν τον λόγο επιτείνουμε την προσπάθειά μας και με το νομοσχέδιο που θα φέρουμε για τον εκσυγχρονισμό του ΕΦΚΑ.

Ο προϋπολογισμός ο κοινωνικός είναι μεγαλύτερος και εξήγησα γιατί. Λέτε λόγω της διεύρυνσης των κριτηρίων κ.λπ.. Εντάξει, λόγω της διεύρυνσης των κριτηρίων, αλλά είναι μεγαλύτερος. Αυτό έχει σημασία. Αυτό θα έπρεπε να διαψεύσετε, αν μπορείτε.

Και περνώ στον κ. Σκουρλέτη.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Για το ΕΚΑΣ δεν είπατε. Για το ΕΚΑΣ δεν απαντάτε.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Αυτά ήταν για τα οποία είχε δεσμευτεί ο Πρωθυπουργός στις προγραμματικές του δηλώσεις και αυτό ήταν απολύτως σαφές από την πρώτη μέρα που γίναμε Κυβέρνηση.

Τώρα έρχομαι στον κ. Σκουρλέτη. Δεν θα απαντήσω ξανά για τις συντάξεις γιατί προφανώς θα πω τα ίδια. Θα πω ότι τα μερίσματα για τα οποία κομπάζει ο κ. Σκουρλέτης και ο ΣΥΡΙΖΑ ήταν αποτέλεσμα υπερφορολόγησης. Τσακίστηκε η μεσαία τάξη από τον ΣΥΡΙΖΑ και στη συνέχεια επιστρέφατε –τα Χριστούγεννα, το Πάσχα, όποτε θέλατε- όλα αυτά τα ποσά, επαιρόμενοι για το δήθεν κοινωνικό σας πρόσωπο.

Ωστόσο, εγώ σας ανέφερα πόσος ήταν ο κοινωνικός σας προϋπολογισμός το 2019 και πόσος είναι ο δικός μας προϋπολογισμός τώρα και σας απέδειξα ότι ο δικός μας προϋπολογισμός είναι 2 δισεκατομμύρια ή 10% μεγαλύτερος από τον δικό σας. Σε αυτό μπορείτε να έχετε δεύτερη άποψη; Μπορείτε να το διαψεύσετε; Εγώ το επαναλαμβάνω και θα το επαναλαμβάνω καθ’ όλη τη διάρκεια της συζήτησης του προϋπολογισμού.

Προχωρώ. Αναφορικά με την ανεργία, δεν καταλαβαίνω γιατί κάνετε αυτήν την άχαρη τοποθέτηση. Πήραμε μια ανεργία από εσάς 17,2%. Η ανεργία είναι αυτήν την ώρα, σύμφωνα με την ΕΛΣΤΑΤ και τη EUROSTAT, στο 13%. Έχουμε φτάσει στα επίπεδα του 2010. Οι εργαζόμενοι, οι απασχολούμενοι, έχουν ξεπεράσει μετά από πολλά χρόνια το φράγμα των τεσσάρων εκατομμυρίων.

Αυτό γιατί το αμφισβητείτε; Είναι το πεδίο που νομίζετε, κύριε Σκουρλέτη, ότι η Κυβέρνηση είναι αδύναμη για να της κάνετε κριτική; Εγώ δεν λέω ότι είμαστε αλάθητοι σε όλα τα πεδία, αλλά πάντως στο συγκεκριμένο τομέα υπάρχει σαφής και μετρήσιμη πρόοδος.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Εγώ σας είπα συγκεκριμένα για την αμοιβή εξαρτημένης εργασίας!

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Επίσης, δεν καταλαβαίνω την κριτική που κάνετε για την Επιθεώρηση Εργασίας. Όταν περνούσε ο νόμος για την προστασία της εργασίας, με «λούσατε» -όχι εσείς, όλοι- με χίλια δυο κοσμητικά επίθετα, ανάλγητος, νεοφιλελεύθερος κ.λπ..

Εμένα, λοιπόν, που είμαι ανάλγητος και νεοφιλελεύθερος κατά τη γνώμη σας, ειδικά για το θέμα της Επιθεώρησης Εργασίας με εμπιστεύεστε απολύτως. Εγώ λέω να υπάρχει μια ανεξάρτητη αρχή, έτσι ώστε να μην παρεμβαίνει ο Υπουργός, ο Γενικός Γραμματέας, οποιοσδήποτε κομματικός παράγων και εσείς λέτε: «Όχι, ειδικώς γι’ αυτό το θέμα τον Χατζηδάκη τον εμπιστευόμαστε». Άκρη δεν μπορώ να βγάλω. Λέμε «μαύρο», λέτε «άσπρο». Λέμε «άσπρο», λέτε «μαύρο». Αυτή την Αντιπολίτευση κάνετε.

Και μια και είπατε διάφορα, θα ήθελα, επιτέλους, κάποια στιγμή κάποιος από τον ΣΥΡΙΖΑ, μέχρι το τέλος της συνεδρίασης, να απαντήσει σε αυτά που λένε οι εργαζόμενοι της «ΑΥΓΗΣ». Η λύση για τα οικονομικά της «ΑΥΓΗΣ» δεν μπορεί να μετακυλίεται ξανά στις πλάτες των εργαζομένων.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Να μας πείτε για τα δάνεια. Ο ΣΥΡΙΖΑ δεν χρωστάει τίποτα στις τράπεζες! Μπαταχτσήδες! Δεν ντρέπεστε! Τα δάνεια του κόμματός σας να πληρώσετε!

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, συνεχίστε.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Από το 2014 μέχρι σήμερα οι μισθοί της «ΑΥΓΗΣ», λόγω των δύο συνεχόμενων μειώσεων, το 2014 και το 2017, έχουν περικοπεί κατά το ένα τρίτο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Τα δάνεια θα τα πληρώσετε; Να δώσετε τους μισθούς σας για να πληρώσετε τις τράπεζες! Να γυρίσετε πίσω τα λεφτά στις τράπεζες!

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, κύριε Σκουρλέτη, ηρεμήστε.

**ΚΩΝΣΤΑΝΤΙΝΟΣ ΜΑΡΚΟΥ:** Και θέλετε να λέγεστε κόμμα νοικοκυραίων!

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Οι θέσεις εργασίας κυρίως από αποχωρήσεις έχουν μειωθεί κατά το ένα τέταρτο. Αυτά λένε οι εργαζόμενοι της «ΑΥΓΗΣ». Και επειδή ο ΣΥΡΙΖΑ δεν μπορεί να απαντήσει, ακούω από τον κ. Σκουρλέτη κραυγές. Εδώ όμως το σχόλιο αυτό περιμένει μια απάντηση.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Τα λεφτά να γυρίσετε πίσω.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Νοικοκύρηδες!

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, ηρεμία.

Τον λόγο έχει ο κ. Δερμεντζόπουλος Χρήστος από τη Νέα Δημοκρατία.

**ΧΡΗΣΤΟΣ ΔΕΡΜΕΝΤΖΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, η συζήτηση και η ψήφιση του φετινού προϋπολογισμού γίνεται σε μια συγκυρία δύσκολη όχι μόνο για τη χώρα μας, αλλά και παγκοσμίως. Καταρτίζουμε τον τρίτο προϋπολογισμό από τότε που η Νέα Δημοκρατία ανέλαβε τη διακυβέρνηση της χώρας και τον δεύτερο σε συνθήκες πανδημίας και συνεχιζόμενης οικονομικής κρίσης.

Η Κυβέρνηση του Κυριάκου Μητσοτάκη, παρά τις πολλές αναπάντεχες περιπέτειες που έπρεπε να διαχειριστεί, σε αντίθεση με την προηγούμενη κυβέρνηση του ΣΥΡΙΖΑ, παραμένει απολύτως συνεπής στην υλοποίηση του προεκλογικού προγράμματός της σε πολλά διαφορετικά πεδία πολιτικής.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Ενδεικτικά, σας αναφέρω πως σε πρωτόγνωρες συνθήκες υγειονομικής κρίσης:

Στην οικονομία απαλλάξαμε τους πολίτες από την ειδική εισφορά αλληλεγγύης έως το τέλος του 2022. Μειώσαμε τις εισφορές. Μειώσαμε τον ΦΠΑ σε συγκεκριμένες κατηγορίες. Μειώσαμε τον ΕΝΦΙΑ.

Στην παιδεία διορίσαμε έντεκα χιλιάδες επτακόσιους εκπαιδευτικούς στα σχολεία μας. Εφαρμόσαμε νέα προγράμματα σπουδών. Αναβαθμίσαμε την επαγγελματική κατάρτιση. Ιδρύσαμε θεματικά και πειραματικά ΙΕΚ.

Στην υγεία προσλάβαμε γιατρούς, νοσηλευτές και διοικητικό προσωπικό. Δημιουργήσαμε νέες κλίνες ΜΕΘ. Δημιουργήσαμε με απόλυτη επιτυχία και υποδειγματική οργάνωση το δίκτυο εμβολιασμού «ΕΛΕΥΘΕΡΙΑ».

Η ελληνική Κυβέρνηση, λοιπόν, καταρτίζει και καταθέτει φέτος τον προϋπολογισμό του 2022 πάνω στον οποίο αντανακλάται η Ελλάδα του μέλλοντος με πορεία σταθερή, αλλά αναπτυξιακή. Η Ελλάδα γίνεται χώρα που κοιτάει μπροστά, αντιμετωπίζει τα αποστήματα του παρελθόντος και προχωρά σχεδιάζοντας με αισιοδοξία.

Είναι γεγονός πως, παρά τις απρόβλεπτες κρίσεις, το οικονομικό επιτελείο αντιμετώπισε με ιδιαίτερη επιτυχία την όποια δημοσιονομική διακύμανση παρουσιαζόταν και έφερε προτάσεις και μεταρρυθμίσεις που αφορούσαν στο σύνολο της ελληνικής κοινωνίας.

Το μεταναστευτικό, η προκλητικότητα της γείτονος χώρας, οι συνέπειες της κλιματικής αλλαγής, οι περιβαλλοντικές και φυσικές καταστροφές, καθώς και η γενικότερη κρίση που έφερε η αύξηση των τιμών ανέδειξαν την ανάγκη για την αντιμετώπιση των δοκιμασιών αυτών. Η χώρα μας επέδειξε σε όλους αυτούς τους τομείς ταχύτατα αντανακλαστικά και πέρασε με μεγάλη επιτυχία τα δύσκολα crash tests.

Ο προϋπολογισμός του 2022 έρχεται, λοιπόν, σε μία στιγμή που αφήνουμε οριστικά πίσω ό,τι μας πλήγωσε, ό,τι μας έβαλε εμπόδια να προχωρήσουμε μπροστά και να ατενίσουμε το μέλλον με αισιοδοξία.

Σύμφωνα, λοιπόν, με επίσημες εκτιμήσεις του οικονομικού επιτελείου στο τέταρτο τρίμηνο του έτους αναμένεται να έχει ανακτηθεί το σύνολο των ετήσιων απωλειών του ΑΕΠ το 2020. Η χώρα μας πλέον κινείται σε θετικούς ρυθμούς ανάπτυξης, που είναι υψηλότεροι από τον μέσο όρο της Ευρώπης.

Έτσι, για τα έτη του 2021 και του 2022 προβλέπεται σωρευτική ανάπτυξη 11,7%, η ιδιωτική κατανάλωση βάσει των προβλέψεων αυξάνεται φέτος και το 2022, οι επενδύσεις αυξάνονται το 2021 και το 2022, οι εξαγωγές επίσης. Είναι στοιχεία που ακούστηκαν και από άλλους συναδέλφους, αλλά είναι καλό ορισμένα πράγματα να επαναλαμβάνονται. Ενώ το 2021 ήταν ένα έτος προσαρμογής και επούλωσης των πληγών από την πανδημία, το 2022 θα είναι ένα έτος που θα βάλει τη χώρα σε μια νέα τροχιά ανάπτυξης.

Ο προϋπολογισμός αυτός στηρίζει ουσιωδώς τους οικονομικά ασθενέστερους, δίνει ευκαιρίες στους κοινωνικά ευάλωτους, παρέχει οικονομικές ενισχύσεις και καθιερώνει ένα πλαίσιο στήριξης όλων αυτών που έχουν πραγματικά ανάγκη. Ανοίγουμε τους ορίζοντές μας στις διεθνείς αγορές, ενισχύουμε τη ρευστότητα και διατηρούμε σε υψηλό επίπεδο τα ταμειακά διαθέσιμα.

Οι πολίτες, κυρίες και κύριοι συνάδελφοι, δεν ξεχνάνε τις εντυπώσεις που άφηνε ο πρώην πρωθυπουργός κ. Τσίπρας και η κυβέρνησή του στο εξωτερικό. Η χώρα μας πλέον πρωταγωνιστεί και συνδιαμορφώνει στην Ευρώπη προτείνοντας λύσεις που υιοθετούνται και εκμεταλλεύεται στο ακέραιο όλα εκείνα τα εργαλεία που παρέχει η συμμετοχή μας στα ευρωπαϊκά όργανα. Χαρακτηριστικότερο παράδειγμα αποτελεί η δήλωση του Eurogroup, τα έγκαιρα, στοχευμένα και προσωρινά μέτρα στήριξης που έλαβαν οι ελληνικές αρχές, μείωσαν τις επιπτώσεις της πανδημίας στις επιχειρήσεις και στους εργαζόμενους.

Η εμπιστοσύνη, λοιπόν, των διεθνών αγορών στην ελληνική οικονομία αναβαθμίζεται και ανανεώνεται συνεχώς. Μπορεί να το καταλάβει κάποιος και από την έκδοση ομολόγων. Κόντρα στις φωνές που μιλάνε για στοιχεία διαμορφωμένα κατά το δοκούν, εμείς απαντάμε με αποδείξεις και με πράξεις. Θα μπορούσαμε να μιλάμε ώρες απαριθμώντας τι μέτρα έχει λάβει αυτή η Κυβέρνηση, αλλά δεν είναι ο στόχος μας αυτός. Ωστόσο είναι άδικο να ακούμε από τόσες ομιλίες τις ίδιες κατηγορίες από την Αντιπολίτευση, ότι δήθεν δεν πήραμε μέτρα, ότι αφήσαμε τους πολίτες στη μοίρα τους, ότι δεν προλάβαμε την πανδημία.

Κυρίες και κύριοι συνάδελφοι, αυτό που συμβαίνει με την Αντιπολίτευση στη χώρα μας δεν συμβαίνει πουθενά αλλού. Σε ζητήματα όπως η πανδημία, η Αντιπολίτευση είναι απέναντί μας. Εκμεταλλευόμενη τη δυναμική κατάσταση της πανδημίας και βάζοντας μπροστά το πολιτικό της όφελος, κάνει μεγάλο κακό στην κοινωνία, μεγάλο κακό στους πολίτες. Εμείς επιλέγουμε να πορευθούμε στον δρόμο της αλήθειας. Αυτό κάναμε και αυτό επιλέξαμε να κάνουμε από την αρχή της διακυβέρνησης της χώρας μας.

Ο προϋπολογισμός, λοιπόν, περιλαμβάνει και μέτρα και προοπτικές για το σύνολο της ελληνικής επικράτειας. Γι’ αυτό επιτρέψτε μου να αναφερθώ ως επίλογο αυτής της δύσκολης χρονιάς στην περιοχή μου, στον Έβρο.

Ο Έβρος τη χρονιά αυτή σήκωσε το βάρος του μεταναστευτικού ζητήματος. Αντιμετωπίσαμε, όμως, με επιτυχία την απόπειρα εισβολής, παρεμποδίσαμε παράνομες διελεύσεις και δεν επιτρέψαμε την εργαλειοποίηση των μεταναστευτικών ροών, όπως άλλοι θα έκαναν. Δεν σταματήσαμε, όμως, εκεί. Ενισχύσαμε τα συστήματα ασφαλείας με την πολύτιμη συνδρομή των στελεχών της Ελληνικής Αστυνομίας και των Ενόπλων Δυνάμεων, προσλάβαμε και συνεχίζουμε να προσλαμβάνουμε νέους συνοριοφύλακες και δώσαμε επιτέλους ένα μήνυμα στους πολίτες όλης της Θράκης ότι δεν είναι μόνοι τους.

Στην περιφέρειά μας δίνεται το μεγαλύτερο ποσό από το σύνολο των περιφερειών, ποσό που θα μπορεί να χρησιμεύσει για αναπτυξιακά προγράμματα και πολιτικές. Στο επίπεδο των υποδομών έχουν ληφθεί αποφάσεις και έχουν ξεμπλοκάρει οι διαδικασίες, τόσο για το λιμάνι της Αλεξανδρούπολης, όσο και για το σιδηροδρομικό δίκτυο του Έβρου, αλλά και για το αεροδρόμιο του νομού. Η Θράκη μας, ο Έβρος μας μέσω του πορίσματος της επιτροπής για τη Θράκη γίνεται η μοναδική περιοχή στην Ελλάδα που αποκτά έναν κοινοβουλευτικό ελεγκτικό μηχανισμό εξέλιξης των αναπτυξιακών προτάσεων.

Κυρίες και κύριοι συνάδελφοι, κλείνοντας θα ήθελα να απαντήσω σε όλα αυτά που ακούγονται στην Αίθουσα διαχρονικά από την Αντιπολίτευση. Η Κυβέρνησή μας από την πρώτη στιγμή απαντά στα προβλήματα με πράξεις και όχι με λόγια. Η απάντησή μας είναι πράξεις απέναντι σε αυτούς που δημιουργούν τεχνητές κρίσεις για να καλύψουν τις πολιτικές τους αδυναμίες, πράξεις που συνδιαμορφώνονται μαζί με τους πολίτες, με βάση τις επιταγές του σήμερα και με το βλέμμα στο μέλλον. Και όσο κάποιοι καταφεύγουν στο ψέμα και τη συκοφαντία και όσο κάποιοι θα μιλάνε για κρίσεις, εμείς θα μιλάμε με λύσεις.

Κυρίες και κύριοι συνάδελφοι, με τον προϋπολογισμό του 2022 βάζουμε τα θεμέλια για την επανεκκίνηση της οικονομίας, θωρακίζουμε το σύστημα με γερές και στέρεες μεταρρυθμιστικές βάσεις και κάνουμε τη χώρα πιο δυνατή, πιο δίκαιη και πιο σταθερή. Σας καλώ να αφήσετε στην άκρη τις όποιες σκοπιμότητες, να κάνετε ένα γερό άλμα, να επιδείξετε πνεύμα συνεννόησης και να υπερψηφίσετε τον προϋπολογισμό.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε πολύ.

Τον λόγο έχει ο κ. Γιαννούλης Χρήστος από τον ΣΥΡΙΖΑ.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κύριε Πρόεδρε.

Κύριε Χατζηδάκη, έχουμε συνηθίσει από αυτό το Βήμα να ακούγονται χονδροειδή ψέματα. Αλλά επειδή αναφερθήκατε, θέλω να σας θυμίσω ότι αυτή τη στιγμή τα κομματικά μέσα του ΣΥΡΙΖΑ, η «ΑΥΓΗ», μια ιστορική εφημερίδα με παράδοση στο να αποκαλύπτει τις λαθροχειρίες του παρακράτους της Δεξιάς, αντιμετωπίζει οικονομικά προβλήματα γιατί, κύριε Χατζηδάκη, δεν είχε ποτέ χορηγό τη «SIEMENS» και τον Χριστοφοράκο, γιατί ποτέ δεν πήρε δάνεια 340 εκατομμυρίων για να τα πληρώνει σήμερα ο ελληνικός λαός…

(Χειροκροτήματα από την πτέρυγα του ΣΥΡΙΖΑ)

…και γιατί ποτέ δεν υπήρχε κυβέρνηση, Υπουργός της οποίας είστε και εσείς, με τύπους όπως τον κ. Πέτσα, που μοίραζαν τα χρήματα σε ανθρώπους που κολάκευαν, όπως τον Φουρθιώτη. Γι’ αυτό έχουν σήμερα προβλήματα τα μέσα της «ΑΥΓΗΣ», κύριε Χατζηδάκη.

(Χειροκροτήματα από την πτέρυγα του ΣΥΡΙΖΑ)

Κι όταν συζητάμε σ’ αυτήν την Αίθουσα για ελευθεροτυπία, δεοντολογία, δεν έχετε το δικαίωμα να μιλάτε εσείς, Υπουργός κυβέρνησης που έριξε «μαύρο» στη δημόσια ραδιοτηλεόραση και έκανε διεθνή περίγελο την Ελλάδα για κάτι που δεν συνέβη ούτε σε Μπανανία! Ας είστε σεμνοί και ταπεινοί!

(Χειροκροτήματα από την πτέρυγα του ΣΥΡΙΖΑ)

Κύριε Χατζηδάκη, εδώ και δυόμισι χρόνια είστε συστηματικοί αρνητές –συστηματικοί!- της λογικής, της διαφάνειας, της λογοδοσίας και του ελέγχου, του εθνικού σχεδίου, της σεμνότητας -αν σας θυμίζει κάτι-, τότε που ήσασταν η καλή εκδοχή Αντιπροέδρου και δεν μοιάζατε στον Άδωνι Γεωργιάδη. Δυστυχώς, όμως, μας διαψεύσατε αρνητικά.

Αρνητές της ιστορίας! Ακούσαμε ότι τα μνημόνια στην Ελλάδα τα έφερε ο Τσίπρας και ο ΣΥΡΙΖΑ. Αρνητές της ισονομίας, με άλλα δικαιώματα και υποχρεώσεις για τους πολίτες και άλλα για τον Πρωθυπουργό! Αρνητές της δημόσιας παιδείας, των δημόσιων αγαθών, των δημόσιων λειτουργιών! Αρνητές της κοινωνικής πρόνοιας! Και από σήμερα οι Υπουργοί της Κυβέρνησης, κύριοι Υπουργοί, δυστυχώς αρνητές της σκληρής αλήθειας. Έχετε καταλάβει τι συνέβη από χθες το βράδυ και σήμερα, τόσες ώρες; Έχετε καταλάβει ότι από αυτό το ιερό Βήμα της κοινοβουλευτικής δημοκρατίας δεκατρείς ημέρες πριν ο Πρωθυπουργός της χώρας, που δυστυχώς συμπεριφέρεται ως κομματάρχης, διατύπωσε την πιο αντιεπιστημονική άποψη, η οποία διαψεύδεται με σκληρότητα από ειδικούς, τους κυρίους Λύτρα και Τσιόδρα -εδώ ταιριάζει τώρα το «πες κι εσύ Κυριάκο»- οι οποίοι αναδεικνύουν θνητότητα; Για να το αποτυπώσετε τι έχει γίνει, σήμερα δεν είναι μια απλή καθημερινή μέρα. Σήμερα αποτυπώθηκε το γεγονός -αυτό που επί δεκαοκτώ μήνες αναδείκνυε και η Αντιπολίτευση- ότι η διασωλήνωση εκτός ΜΕΘ είναι μια επικίνδυνη συνθήκη για τους πολίτες. Το επιβεβαιώνουν οι ειδικοί με μια μελέτη – έρευνα, αποτυπώθηκε ως επιστημονικό άρθρο σε διεθνές περιοδικό και λέει το εξής, το πιο συγκλονιστικό. Αυτό που ο κ. Μητσοτάκης θεώρησε ως μη επικίνδυνο από αυτό το Βήμα, ευρισκόμενος σε πανικό και απαντώντας στον επικεφαλής της Αξιωματικής Αντιπολίτευσης και το χαρακτήρισε ακίνδυνο, προκαλεί 87% θνητότητα!

Κύριοι Υπουργοί, κύριε Σκυλακάκη, επειδή το πρωί αναλάβατε εργολαβικά -ως μη οφείλατε- να απαντήσετε, πόση ώρα χρειάζεται να φτάσει η αλήθεια και μια απάντηση απλή σε ένα ερώτημα από το Μαξίμου μέχρι τη Βουλή; Όταν το έλεγε αυτό ο κ. Μητσοτάκης γνώριζε την αλήθεια; Είπε συνειδητά ψέματα; Δεν ήξερε; Τι ισχύει; Πότε θα απαντήσετε;

(Χειροκροτήματα από την πτέρυγα του ΣΥΡΙΖΑ)

Πόσες ώρες χρειάζεστε σ’ αυτή τη διαδρομή μεταξύ αλήθειας και ψέματος για να φανείτε αξιόπιστοι και πραγματικά συνεπείς στις δημοκρατικές αρχές αυτού του τόπου και στη λειτουργία της λογοδοσίας; Πόσες ώρες; Από το πρωί συνάδελφοι, η κ. Αυγέρη, ο πρώην Πρωθυπουργός χθες, όλοι οι ομιλητές, σας ρωτάμε ένα απλό πράγμα: ήξερε ή δεν ήξερε; Ναι ή όχι; Τι άλλο χρειάζεστε; Γιατί γίνεστε μισθοφόροι του ψέματος παραπλανώντας τον ελληνικό λαό, όταν όλοι έχουμε ενώσει δυνάμεις για να σώσουμε τη ζωή των συμπολιτών μας;

Αυτοί οι χίλιοι πεντακόσιοι άνθρωποι, με βάση την έρευνα Τσιόδρα - Λύτρα, θα μπορούσαν να είχαν σωθεί αν υπήρχαν τρεις προϋποθέσεις: ΜΕΘ, αποσυμφόρηση διασωληνωμένων και οργανωμένα νοσοκομεία όπως της Αττικής -καταγράφεται στην έρευνα- και σε άλλες περιοχές. Χίλιοι πεντακόσιοι άνθρωποι δεν είναι αριθμοί, είναι ψυχές. Σε εμάς δεν θέλετε να απαντήσετε. Στη μνήμη των θυμάτων της πανδημίας θέλετε να δείξετε σεβασμό;

(Χειροκροτήματα από την πτέρυγα του ΣΥΡΙΖΑ)

Και επειδή γίνεται πολλή σπέκουλα ότι εμείς προσπαθούμε να κάνουμε πολιτικό παιχνίδι με τους θανάτους, είναι ντροπή σας να το λέτε αυτό. Αυτό που εκφράζουμε σε δυνατούς τόνους είναι οδύνη. Δεν είναι μόνο οργή, είναι οδύνη, γιατί σε αυτή τη χώρα σε αυτή την κρίση δεν της άξιζε τέτοια κυβέρνηση. Έχετε διαστρέψει την ιστορία.

Μην κουνάτε το χέρι, κύριε συνάδελφε. Θα σας κρίνει η ιστορία. Μην χειροκροτάτε ειρωνικά. Η ειρωνεία είναι δείγμα αλαζονείας και αν θα μείνετε για κάτι στην ιστορία είναι η αλαζονεία, η αδράνεια, η ανικανότητα και η έπαρση.

**ΔΙΟΝΥΣΙΟΣ ΣΤΑΜΕΝΙΤΗΣ:** Εσάς σας έκρινε ο λαός το 2019, τρεις φορές,…

**ΧΡΗΣΤΟΣ ΓΙΑΝΝΟΥΛΗΣ:** Αφήστε τα αυτά. Λογοδοτήστε στον κόσμο. Όχι στην επικοινωνία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριοι συνάδελφοι!

Κύριε Γιαννούλη, τελειώνει ο χρόνος σας. Ολοκληρώστε, σας παρακαλώ.

**ΧΡΗΣΤΟΣ ΓΙΑΝΝΟΥΛΗΣ:** Τελειώνω, κύριε Πρόεδρε.

Δυστυχώς, είμαι αναγκασμένος να απαντήσω και σε ένα άλλο ερώτημα. Μας κατηγορείτε ότι δεν μιλάμε για τον προϋπολογισμό, μας λέτε ότι δεν αναφερόμαστε στον προϋπολογισμό. Ξέρετε γιατί; Γιατί ο προϋπολογισμός, δυστυχώς, είναι η ακτινογραφία της πολιτικής σας πρακτικής και σε όλα αυτά που περιγράψαμε, της πρακτικής της αδράνειας, της αναποτελεσματικότητας. Και δυστυχώς -επί της ουσίας τα τεχνικά στοιχεία αναλύθηκαν- θα μείνει στην ιστορία ως ο προϋπολογισμός του παραλογισμού και του μεγάλου ψέματος και της αναπάντητης ιστορικής απορίας «όλα αυτά έγιναν με δόλο ή από αφέλεια;».

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Άγγελος Τσιγκρής από τη Νέα Δημοκρατία.

**ΑΓΓΕΛΟΣ ΤΣΙΓΚΡΗΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, τα λόγια είναι φτωχά για να περιγράψει κάποιος τι συμβαίνει στην Αχαΐα και πολύ περισσότερο στη δυτική Αχαΐα όπου οι πλημμύρες των τελευταίων ημερών έχουν μετατρέψει χιλιάδες στρέμματα καλλιεργήσιμων εκτάσεων, σπιτιών, περιουσιών, ελπίδων, αλλά και ονείρων σε μια τεράστια λίμνη. Ζωές συνανθρώπων μας κυλιούνται στη λάσπη.

Κύριοι Υπουργοί, έχουμε το χρέος, με αισθήματα ανθρωπισμού και εν όψει των εορτών που έρχονται, να σταθούμε δίπλα τους, να καταγράψουμε άμεσα τα προβλήματα που δημιούργησε η κακοκαιρία και να δώσουμε πλήρη αποζημίωση στους πληγέντες προκειμένου αυτοί οι δυστυχείς συμπολίτες μου να κάνουν Χριστούγεννα σπίτι τους, με τα παιδιά τους.

Κυρίες και κύριοι συνάδελφοι, μέσα σε μία περίοδο κρίσης: υγειονομικής, ενέργειας, ακρίβειας· παρουσιάζεται ένας πραγματικά αναπτυξιακός προϋπολογισμός, ο οποίος προβλέπει ανάπτυξη στο 7%, με δείκτη σωρευτικής ανάπτυξης που μας καθιστά επιτέλους πρωταθλητές στην Ευρωζώνη, που φτάνει σχεδόν το 12%, με μείωση της ανεργίας κατά τέσσερις ποσοστιαίες μονάδες σε έναν χρόνο και με ένα γενναίο πρόγραμμα στήριξης νοικοκυριών και επιχειρήσεων την τελευταία διετία ύψους 43 δισεκατομμυρίων ευρώ.

Δεν θέλω, όμως, κυρίες και κύριοι συνάδελφοι, να κουράσω με πολλούς αριθμούς που ήδη αναφέρθηκαν από πολλούς συναδέλφους.

Θα προσπαθήσω και φέτος, συζητώντας αυτό το κορυφαίο νομοθέτημα της Κυβέρνησης, τον εθνικό προϋπολογισμό, να είμαι κατά το μέτρο του δυνατού χρήσιμος.

Το 2019 μίλησα για τον προϋπολογισμό επιδόσεων που, τότε πιλοτικά, εισήγαγε η Κυβέρνηση στα δημοσιονομικά μας. Πέρυσι, μίλησα για τον πράσινο προϋπολογισμό. Αυτές είναι δύο καινοτομίες, σήμερα έχουν ολοκληρώσει τον κύκλο τους. Έχουν αρθρωθεί πλήρως και καλύπτουν το σύνολο των Υπουργείων, των φορέων της διοίκησης του κεντρικού κράτους, αλλά και της Βουλής. Αυξάνουν τη λογοδοσία της Κυβέρνησης και επιταχύνουν την αποτελεσματικότητα της δημόσιας διοίκησης.

Αυτό είναι το ζητούμενο. Ο προϋπολογισμός να μας μετράει όλους, στο πραγματικό ύψος μας και στο βάρος μας. Και η Κυβέρνηση δεν φοβάται να μετρηθεί. Βάζει στόχους και μετριέται. Αυτός είναι ο προϋπολογισμός επιδόσεων.

Προσπαθώντας, λοιπόν, να είμαι χρήσιμος και φέτος, κύριε Υπουργέ, θα ήθελα να κάνω μία πρόταση, έτσι ώστε να είμαστε πρωτοπόροι και σε κάτι καινούργιο. Πάντα πίστευα -εξακολουθώ να πιστεύω και αυτός είναι ο λόγος που είμαι εδώ- ότι μόνο μια κοινωνία συνοχής και αλληλεγγύης μπορεί να δημιουργήσει προϋποθέσεις βιώσιμης ανάπτυξης για όλους.

Να κάνουμε, λοιπόν, έναν προϋπολογισμό, ειδικό προϋπολογισμό βιώσιμης ανάπτυξης, ο οποίος μαζί με έναν ειδικό προϋπολογισμό προστασίας της παιδικής αθωότητας, θα περιγράφει την έμπνευση, αλλά και τη διάθεση των ελληνικών κυβερνήσεων να υπηρετήσουν το μέλλον του τόπου: τα παιδιά και τη βιώσιμη ανάπτυξη.

Βιώσιμη ανάπτυξη με βάση ποια κριτήρια; Τα κριτήρια του Οργανισμού Ηνωμένων Εθνών, όπως αυτά ετέθησαν το 2015, στην 70ή Γενική Συνέλευση. Είναι οι δεκαεπτά στόχοι του ΟΗΕ για τη βιώσιμη ανάπτυξη και οι εκατόν εξήντα εννέα υποστόχοι.

Αν δεν σας κουράζω, κυρίες και κύριοι συνάδελφοι, επιτρέψτε μου να αναφέρω μερικούς από αυτούς για να δούμε αν υπάρχει κάποιος που διαφωνεί. Μήπως, αυτό είναι το στοίχημα για την επόμενη μέρα;

Μηδενική φτώχεια, μηδενική πείνα, καλή υγεία και ευημερία για όλους, ποιοτική εκπαίδευση, αλλά και διά βίου μάθηση, καθαρό νερό και αποχέτευση, φτηνή και καθαρή ενέργεια, αξιοπρεπής εργασία για όλους, υποδομές και ενθάρρυνση της καινοτομίας, λιγότερες ανισότητες, εντός και μεταξύ των χωρών, βιώσιμες πόλεις και κοινότητες, υπεύθυνη κατανάλωση και παραγωγή, καταπολέμηση της κλιματικής αλλαγής, προστασία των θαλασσών, δικαιοσύνη και ισχυροί θεσμοί. Ποιος διαφωνεί; Αυτό είναι το μέλλον μας για να φτιάξουμε έναν πλανήτη που να ανήκει σε όλους.

Πολύ ωραίο για να είναι αληθινό. Κι όμως, αυτές είναι οι προτάσεις και οι στόχοι του ΟΗΕ για το 2030, προκειμένου να μηδενιστεί η φτώχεια και η πείνα σε παγκόσμιο επίπεδο, αλλά και να βάλουμε τις βάσεις για βιώσιμη ανάπτυξη.

Αυτό, κύριε Υπουργέ, θα γίνει με την κατάρτιση ειδικού προϋπολογισμού προγραμμάτων που θα μετράει τους στόχους της βιώσιμης ανάπτυξης για την οποία ήδη από το 2019 η ελληνική Κυβέρνηση πιλοτικά εφαρμόζει σχέδιο δράσης και η Ευρωπαϊκή Ένωση έχει δεσμευτεί ότι άμεσα θα το κάνει πράξη σε όλα τα κράτη -μέλη της κοινότητας. Μέχρι σήμερα, μόνο η Φινλανδία και η Ισλανδία έχουν καταφέρει κάτι τέτοιο. Εύχομαι, και προτείνω από αυτό το Βήμα, να είμαστε η τρίτη χώρα της Ευρωπαϊκής Ένωσης που θα το καταφέρει.

Καταληκτικά, κυρίες και κύριοι συνάδελφοι, η ευαισθησία όλων μας για τα παιδιά πρέπει να μην μένει μόνο στα λόγια, πρέπει να αποδεικνύεται στην πράξη. Πρέπει, λοιπόν, το σύνολο των δράσεων για την προστασία της παιδικής αθωότητας, να καταγράφεται στον εθνικό προϋπολογισμό ως ειδικό κεφάλαιο του προϋπολογισμού επιδόσεων.

Με αυτές τις σκέψεις, κυρίες και κύριοι συνάδελφοι, αφού συγχαρώ το οικονομικό επιτελείο της Κυβέρνησης που καταθέτει, για μια ακόμα χρονιά, έναν μετρημένο και ζυγισμένο προϋπολογισμό, σας καλώ να τον υπερψηφίσουμε.

Σας ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε τώρα με τον Βουλευτή του Κινήματος Αλλαγής, τον κ. Ιλχάν Αχμέτ.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Κυρίες και κύριοι συνάδελφοι, ο προϋπολογισμός που επιχειρείτε να συνδέσετε με τη φράση «επιστροφή στην κανονικότητα», δίνοντας ελπίδα για ανάκαμψη και ευημερία στους εξαντλημένους από την πανδημία πολίτες, θα δούμε στην πράξη αν θα δώσει αυτή την ευημερία.

Είμαστε μια χώρα που, παρά τις λαμπερές παρουσιάσεις του ελληνικού σχεδίου ανάκαμψης και ανθεκτικότητας, εξακολουθεί να ποντάρει όλα της τα λεφτά στον τουρισμό. Μας λέτε πως το 2022 θα έχετε 3,2 δισεκατομμύρια ευρώ εισροές από το Ταμείο Ανάκαμψης. Σας λέμε πως, μέχρι σήμερα, από το Ταμείο Ανάκαμψης δεν έχουμε πάρει ούτε 1 ευρώ, παρά το ότι έχουν ενταχθεί στο πρόγραμμα σαράντα οκτώ έργα.

Λέτε επιστροφή στην κανονικότητα και, μάλλον, εννοείτε τη συντήρηση των ολιγοπωλίων και της ακρίβειας και τη διατήρηση των μη εξυπηρετούμενων δανείων, τον πιστωτικό αποκλεισμό των μικρομεσαίων επιχειρήσεων και τις απευθείας αναθέσεις στους λίγους και εκλεκτούς που -με τις ευλογίες του ακριβού επιτελικού σας κράτους- μετέτρεψαν την πανδημία σε ευκαιρία. Αποφεύγετε να μας πείτε ποια είναι η κανονικότητα για την οποία μιλάτε επειδή γνωρίζετε, πως η ανάκαμψη που υπόσχεστε, δεν αφορά όλους τους πολίτες της χώρας.

Κυρίες και κύριοι συνάδελφοι, τα φώτα της δημοσιότητας έπεσαν τελευταία στη Θράκη, με αφορμή τα πορίσματα της διακομματικής επιτροπής που συστάθηκε πέρυσι, για να αντιμετωπίσει τα μεγάλα αναπτυξιακά και θεσμικά ελλείμματα που αντιμετωπίζει. Εμείς, ως Κίνημα Αλλαγής, είχαμε εξαρχής εκφράσει την άποψη ότι πιο χρήσιμη θα ήταν μια διυπουργική επιτροπή για τη Θράκη που θα υλοποιεί στόχους μέσα από τη δύναμη της εκτελεστικής εξουσίας.

Γιατί η κοινωνία μας, κατά βάση, είναι χορτάτη από λόγια και αναμένει πράξεις, πράξεις που θα απαλλάξουν την περιοχή μας από το αρνητικό φορτίο πολιτικών που ασκήθηκαν κατά το παρελθόν και την κατατάσσουν σήμερα ανάμεσα στις φτωχότερες της Ευρώπης και όχι μόνο της Ελλάδας.

Εδώ, όμως, δεν βρισκόμαστε -και προσωπικά εγώ- για να ασκούμε κριτική μηδενικού αθροίσματος, μόνο για να ικανοποιήσουμε τη θεσμική μας στάση ως Αντιπολίτευση. Γι’ αυτό και θα πρωτοτυπήσω, ξεκινώντας με τα θετικά του πορίσματος της Πλειοψηφίας που, εφόσον μετεξελιχθούν σε εφαρμοσμένες πολιτικές στο πεδίο, θα μπορούσαν να αποτελέσουν μια αναπτυξιακή διέξοδο, ειδικά στον πρωτογενή τομέα που αποτελεί έναν ισχυρότατο πυλώνα της τοπικής μας οικονομίας.

Πρόκειται, ασφαλώς, για την υιοθέτηση της δικής μας πρότασης, του Κινήματος Αλλαγής και προσωπικά της δικής μου, μια πρόταση που δουλεύουμε χρόνια σε Αθήνα, Θράκη και Βρυξέλλες, για την ειδική ανά εκμετάλλευση ενίσχυση αγροτών σε ορεινές και μειονεκτικές περιοχές όλης της χώρας.

Η προτεινόμενη παρέμβαση θα μπορούσε να εφαρμοστεί αρχικά πιλοτικά για τις ορεινές και μειονεκτικές περιοχές του Νομού Ροδόπης, καθώς πρόκειται για έναν από τους νομούς με τα πιο χαμηλά εισοδήματα στην Ελλάδα.

Οι ενισχύσεις στους γεωργούς των περιφερειακών ορεινών απομακρυσμένων και άλλων μειονεκτουσών περιοχών θα πρέπει να συμβάλουν μέσω της διαρκούς εκμετάλλευσης των γεωργικών περιοχών στη διατήρηση της οικονομικής δραστηριότητας της υπαίθρου.

Στην Περιφέρεια Ανατολικής Μακεδονίας και Θράκης υπάρχουν πολλές μικρές αγροτικές εκμεταλλεύσεις με έκταση μικρότερη από δέκα ή ακόμη και είκοσι στρέμματα, οι οποίες αντιμετωπίζουν σοβαρά προβλήματα βιωσιμότητας.

Επιπρόσθετα, κατά την κατανομή των διαθέσιμων κοινοτικών πόρων με κριτήριο την εδαφική έκταση της εκμετάλλευσης, οι μικροί αυτοί κλήροι λαμβάνουν πολύ μικρά ποσά ενισχύσεων που δεν δύναται να στηρίξουν τη δραστηριότητά τους.

Η πρότασή μας είναι κοστολογημένη και απολύτως εφαρμοσμένη σε μια εποχή μάλιστα που η Ροδόπη και η Θράκη γενικότερα αιμορραγούν πληθυσμιακά και εκατοντάδες συμπολίτες μας φεύγουν καθημερινά στο εξωτερικό ως εργατικό δυναμικό για να ξεφύγουν από τη φτώχεια. Είναι ίσως η μόνη ρεαλιστική πρόταση για να συγκρατήσουμε τους φτωχούς, με μικρό κλήρο, αγρότες στη γη τους. Η πρότασή μας αυτή ενσωματώθηκε στο πόρισμα -αυτό είναι θετικό- και περιμένουμε από αυτήν την Κυβέρνηση να την υλοποιήσει άμεσα.

Θα ήθελα από το Βήμα αυτό να σταθώ και στη δικαίωση ενός αγώνα που δόθηκε από το 2018 για την αποκατάσταση μιας μεγάλης αδικίας για τους αγρότες που καλλιεργούν την ποικιλία του μπασμά στη Θράκη και ειδικά στη Ροδόπη. Πρόκειται για την αποζημίωση των 90 ευρώ ανά στρέμμα που ανακοινώθηκε πριν από έναν μήνα περίπου από τον Υπουργό Αγροτικής Ανάπτυξης και με τη δική μου παρουσία στο Υπουργείο μαζί με τον κύριο συνάδελφο, τον κ. Στυλιανίδη, και την Πρόεδρο της διακομματικής επιτροπής, την κ. Ντόρα Μπακογιάννη.

Εδώ θα ήθελα να ευχαριστήσω επ’ ονόματι όλων των παραγωγών τόσο την Πρόεδρό μας Ντόρα Μπακογιάννη όσο κι εσάς, κύριε Υπουργέ, για τη βοήθειά σας αλλά και τον Πρωθυπουργό που στάθηκε και δικαίωσε και έκανε δεκτό το αίτημα αυτών των ανθρώπων στην περιοχή αυτή.

Από τα εβδομήντα οκτώ χιλιάδες στρέμματα καπνού συνολικά θα αποζημιωθούν σαράντα έξι χιλιάδες στρέμματα και συνολικά το ποσό ανέρχεται στα 5 εκατομμύρια ευρώ, το οποίο το δικαιούνταν και με αυτό το ποσό οι άνθρωποι αυτοί θα μπορέσουν να συνεχίσουν τις καλλιέργειές τους.

Αναμένουμε, βέβαια, με μεγάλο ενδιαφέρον και την έκδοση της κοινής υπουργικής απόφασης τον επόμενο μήνα, τον Ιανουάριο, προκειμένου να γίνει η εκταμίευση.

Βέβαια και οι εξελίξεις στην καλλιέργεια της στέβιας είναι ασφαλώς ενδιαφέρουσες και ίσως αποτελέσει και εναλλακτική καλλιέργεια και πρέπει το Υπουργείο να μελετήσει και να καταστρώσει ένα βιώσιμο σχέδιο για να περάσουμε και σε εναλλακτικές καλλιέργειες.

Κυρίες και κύριοι συνάδελφοι, ως μειονοτικός Βουλευτής θέλω να κλείσω και να πω το εξής. Οι μειονότητες στη Θράκη είναι ο κοινωνικός, πολιτισμικός και οικονομικός της πλούτος. Παλεύουμε για μια κοινωνία δικαιωμάτων και ευημερίας, χωρίς τα βαρίδια του παρελθόντος που τόσο μας στοίχισαν. Από αυτόν τον αγώνα προσωπικά δεν θα παραιτηθώ μέχρι τα όνειρα και οι στόχοι μας να πραγματοποιηθούν στο ακέραιο.

Λυπούμαι, όμως, να πω ότι οι πολιτικές που ασκούνται από τη σημερινή Κυβέρνηση σε ζητήματα εκπαίδευσης και θρησκευτικών ελευθεριών δεν ικανοποιούν πλήρως τους συμπολίτες μας και διάφορες πρακτικές τούς πληγώνουν βαθιά και τους απογοητεύουν. Ένα παράδειγμα θα πω και θα κλείσω την ομιλία μου.

Ο Σύλλογος Δασκάλων Αποφοίτων Ειδικής Παιδαγωγικής Ακαδημίας Θεσσαλονίκης, Νομού Ροδόπης και Έβρου μάς κοινοποίησε μια επιστολή που αφορά στη λειτουργία των μειονοτικών σχολείων και ειδικά, κατά την ιερή για τους μουσουλμάνους ημέρα της Παρασκευής. Τι δηλαδή; Ότι ενώ εδώ και τριάντα-σαράντα χρόνια την ημέρα της προσευχής μπορούσαν αυτά τα σχολεία να κλείσουν λίγο νωρίτερα για να περάσουν οι εκπαιδευτικοί και οι μαθητές να πάνε στο τζαμί, όσοι ήθελαν, αυτή η πρακτική καταργήθηκε από την παρούσα Κυβέρνηση και αυτό δημιουργεί σωρεία προβλημάτων, με αποτέλεσμα στις 17 Δεκεμβρίου, δηλαδή αυτή την Παρασκευή, όλα τα μειονοτικά σχολεία στη Ροδόπη να πάνε σε διαμαρτυρία-αποχή, να κλείσουν τα σχολεία, ζητώντας το αυτονόητο, να σεβαστείτε αυτή τη θρησκευτική ελευθερία.

Κάνω κάλεσμα από εδώ κι ελπίζω να βρεθεί μια λύση σε αυτό το πρόβλημα, να υιοθετηθεί η παλιά πρακτική, με μια νομοθετική ρύθμιση φυσικά, με μια υπουργική απόφαση που να ρυθμίζει και να σέβεται το δικαίωμα αυτών των ανθρώπων, όσων –βέβαια- πιστεύουν και θέλουν να ασκήσουν το δικαίωμά τους, να μπορούν να πηγαίνουν στο τζαμί και το σχολείο να κλείνει αναλόγως νωρίτερα, αναπληρώνοντας –βέβαια- τις ώρες που τυχόν θα χαθούν από αυτό το δίωρο-τρίωρο είτε μέσα στην εβδομάδα είτε με κάποιον άλλο τρόπο, συζητώντας με την εκπαιδευτική κοινότητα.

Σας ευχαριστώ πάρα πολύ. Να είστε καλά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε τώρα με τον κ. Αθανάσιο Δαβάκη από τη Νέα Δημοκρατία.

**ΑΘΑΝΑΣΙΟΣ ΔΑΒΑΚΗΣ:** Κυρίες και κύριοι Βουλευτές, ο προϋπολογισμός που συζητούμε από χθες το απόγευμα απηχεί μια περιρρέουσα ατμόσφαιρα παγκόσμιων οικονομικών αναταράξεων, λόγω της πανδημίας που ζούμε δύο χρόνια τώρα, πληθωριστικών πιέσεων, μεγάλων φυσικών καταστροφών, αλλά και περιφερειακών προβλημάτων που η γείτων προκαλεί συνέχεια στην περιοχή μας.

Αλλά πιστεύω ότι αυτός ο προϋπολογισμός αυτής της Κυβέρνησης απηχεί ξεκάθαρα τον ιδεολογικό της πυρήνα, την πολιτική της ιστορία και είναι εκείνο που μας κάνει να είμαστε αμυντικοί στα προβλήματα και επιθετικοί στις λύσεις τους.

Στο κείμενο του προϋπολογισμού αυτού όμως, εκτός από τα μέτρα για την αντιμετώπιση όλων αυτών των αντιξοοτήτων, προβάλλει και η αισιοδοξία που μας εμπνέουν τα πιο πρόσφατα οικονομικά δεδομένα και τα θετικά αποτελέσματα της οικονομικής και αναπτυξιακής πολιτικής της Κυβέρνησης.

Στοιχεία όπως η μείωση της ανεργίας κατά 4,2 ποσοστιαίες μονάδες, ο υψηλός ρυθμός ανάπτυξης της οικονομίας μέσα στο 2021 -αυτό το λένε οι ξένοι, όχι μόνο οι κυβερνητικοί- ο οποίος πλέον αναμένεται να αγγίξει το 6,9%, η αυξανόμενη ροή άμεσων ξένων επενδύσεων, καθώς και η σταδιακή μείωση του δημοσίου χρέους δείχνουν ότι το κυβερνητικό μείγμα μέτρων στήριξης και φορολογικής αποφόρτισης της μεσαίας τάξης λειτουργεί και έχει άμεσα θετικά αποτελέσματα στην πραγματική οικονομία.

Αν ρίξουμε μια ματιά, λοιπόν, τώρα στις λεπτομέρειες, θα διαπιστώσουμε ότι η προστασία της δημόσιας υγείας αποτελεί τη βασική προτεραιότητα της Κυβέρνησης. Στις δαπάνες του Υπουργείου Υγείας -αυτή τη δραματική για τον τόπο, αλλά και για όλο τον κόσμο περίοδο- έχουν προστεθεί 872 εκατομμύρια ευρώ που αφορούν τόσο στη μισθοδοσία του επικουρικού προσωπικού όσο και στις όποιες έκτακτες ανάγκες προκύψουν μέσα σε αυτό το χρονικό πλαίσιο.

Για τον λόγο αυτό ζητώ, κύριοι Υπουργοί, να ληφθεί ιδιαίτερη μέριμνα, όπως προφανώς και για τις άλλες περιοχές της χώρας, για τη στελέχωση των μονάδων υγείας της Λακωνίας, διότι πράγματι εκεί υπάρχει ένα σοβαρό ζήτημα υποστελέχωσης, το οποίο –βέβαια- δεν αφορά πλήρως ευθύνες της Κυβερνήσεως, αποτελεί άμεσα και ζήτημα, θα έλεγα, συγκεκριμένης προτίμησης κυρίως του ιατρικού προσωπικού.

Η αντίδραση της χώρας μας στην προσπάθεια παραβίασης του Έβρου, αλλά και η αντιμετώπιση της περσινής κρίσης στο Αιγαίο και την Ανατολική Μεσόγειο στηρίχθηκαν αποφασιστικά και στις Ένοπλες Δυνάμεις μας, οι οποίες αποδεικνύεται ξεκάθαρα ότι αποτελούν μια από τις βασικές προτεραιότητες αυτής της Κυβέρνησης, η οποία θα διαθέσει για το 2022 πάνω από 3,3 δισεκατομμύρια ευρώ, όσον αφορά στην ενίσχυσή τους.

Αναβάθμιση του υπάρχοντος οπλοστασίου, αγορά νέων οπλικών συστημάτων τεχνολογίας αιχμής, μαχητικά αεροσκάφη όπως τα Rafale, αντίμετρα για τις τορπίλες, για τα υποβρύχια αναερόβιας πρόωσης, πυρομαχικά τελευταίας τεχνολογίας για την Πολεμική μας Αεροπορία και για τον Στρατό Ξηράς, νέες μονάδες επιφανείας για το Πολεμικό μας Ναυτικό, όπως η Belharra, βρίσκονται μεταξύ των εκατόν πενήντα τριών περίπου εξοπλιστικών προγραμμάτων που δρομολογούνται ή βρίσκονται ήδη σε διαδικασία προετοιμασίας.

Αυτό που συντελείται σήμερα στην εξοπλιστική ενίσχυση των Ενόπλων μας Δυνάμεων αποτελεί την εφαρμογή ενός, όπως έχω πει άλλη φορά, «δόγματος Μητσοτάκη» στον τομέα της εθνικής άμυνας και αξίζουν και από αυτό το Βήμα συγχαρητήρια, τόσο στον Υπουργό όσο και στη φυσική ηγεσία των Ενόπλων Δυνάμεων, για την καλή δουλειά που έχουν κάνει και συνεχίζουν να κάνουν.

Πιστεύω ότι πρέπει να ξαναδούμε, όμως -γιατί πέρα από τα όπλα, πέρα από τα εξοπλιστικά προγράμματα, υπάρχουν και οι άνθρωποι- το θέμα, κύριοι Υπουργοί, της φορολόγησης των αναδρομικών που επιστρέφουμε στους απόστρατους των Ενόπλων Δυνάμεων, καθώς η ενσωμάτωσή τους στα εισοδήματα των ετών 2016 και 2017 οδηγεί σε φορολογική παρακράτηση ενός μεγάλου ποσοστού του ποσού αυτού. Πιστεύω ότι θα το δείτε και είμαι αισιόδοξος προς αυτή την κατεύθυνση, όπως έχει ανακοινώσει και ο κύριος Υπουργός Οικονομικών και ο Υπουργός Εθνικής Άμυνας.

Σε μια λαϊκή παράταξη όπως η Νέα Δημοκρατία, ο αγρότης, ο κτηνοτρόφος, ο ψαράς και όποιος ασχολείται με τον πρωτογενή τομέα αποτελούσε και αποτελεί πάντα, διαχρονικά στην ιστορία της, το κύριο μέλημά της. Η αύξηση κατά 50% στο κονδύλι των νέων αγροτών, του προγράμματος νέων αγροτών, αλλά και η απόφαση της Κυβέρνησης να προκηρύξει και νέα προγράμματα μέχρι το 2025 αποτελεί μια ευοίωνη προοπτική, όπως επίσης και η διατήρηση των συνδεδεμένων ενισχύσεων σε δεκαεννέα εμβληματικά προϊόντα της χώρας μας, όπως στα πορτοκάλια στην περιοχή μου, στη Λακωνία, μέσω αυτού θα στηριχθεί και η βιομηχανία χυμού, με ό,τι αυτό συνεπάγεται για την οικονομική ενδυνάμωση της περιοχής, καθώς επίσης και η στήριξη, μέσω των προγραμμάτων του Υπουργείου Αγροτικής Ανάπτυξης, των μικρών αιγοπροβατοτρόφων, οι οποίοι κι αυτοί αποτελούν ένα ιδιαίτερο χαρακτηριστικό στην πρωτογενή παραγωγή της πατρίδας μας.

Όμως, πρέπει να υπάρχει, κυρίες και κύριοι συνάδελφοι, μια ιδιαίτερη μέριμνα για τη διαχείριση του νερού, αφού μιλάμε για αγροτική παραγωγή. Χαιρετίζω την παρουσίαση των είκοσι ενός αρδευτικών έργων προσφάτως από την πολιτική ηγεσία, αλλά υπάρχουν κι άλλα έργα τα οποία έχουν προχωρήσει σε προηγούμενες κυβερνητικές θητείες της Νέας Δημοκρατίας, και μιλώ για την περίοδο 2004-2009, τα οποία ακόμα χρονίζουν, όπως είναι για τη Λακωνία το φράγμα της Κελεφίνας και το κλειστό κύκλωμα Τρινάσου, το οποίο θα ενδυναμώσει καταλυτικά την πρωτογενή παραγωγή στην περιοχή. Πρέπει να το δείτε. Έχουμε μια εξαιρετική συνεργασία με την πολιτική ηγεσία του Υπουργείου Εθνικής Άμυνας και ιδιαίτερα τη γενική γραμματεία ευρωπαϊκών πόρων και νομίζω ότι θα έχουμε καλά αποτελέσματα όσον αφορά σ’ αυτό.

Ένα ζήτημα, επίσης, που αποτελεί συνεχές και ογκούμενο πρόβλημα στην πρωτογενή παραγωγή είναι οι αυξήσεις στην ενέργεια και στα αγροτικά εφόδια, που εκτινάσσουν και το κόστος παραγωγής για τον αγροτικό κόσμο. Χρειάζεται πολιτική παρέμβαση, ιδιαίτερα στην αύξηση του αγροτικού ρεύματος, αλλά και στις αυξήσεις του ρεύματος των συναφών επαγγελμάτων, που αποτελεί μια ωρολογιακή βόμβα για τις ανατιμήσεις των προϊόντων, αλλά και την οικονομική κατάσταση των αγροτών μας.

Είμαι ικανοποιητικά, θα έλεγα, ευχαριστημένος όσον αφορά στην αντιμετώπιση των μεγάλων πυρκαγιών της Μάνης τον τελευταίο Αύγουστο. Πιστεύω, όμως, ότι χρειάζεται μια μεγάλη ανασύσταση του εδάφους, ένας νέος εμπλουτισμός της φυτικής παραγωγής με νέες φυτεύσεις και χρειάζονται και καινοτόμες λύσεις στα ζητήματα του νερού στην περιοχή. Υπάρχουν λύσεις και είμαστε έτοιμοι να τις προτείνουμε.

Στον πολύπαθο τομέα της κοινωνικής ασφάλισης, που ανέφερε προηγουμένως ο κ. Χατζηδάκης, θα ήθελα να πω στον ΣΥΡΙΖΑ ότι δεν δικαιούται να μιλάει. Διότι για να κρύψει το θέμα που έκανε, των μειώσεων των συντάξεων, εφάρμοσε τον ΕΦΚΑ, δημιουργώντας ένα τεράστιο πρόβλημα στην απονομή των συντάξεων, που ακόμα και σήμερα το προσωπικό με ηρωικές προσπάθειες προσπαθεί να καλύψει, το προσωπικό των ενοποιημένων ασφαλιστικών ταμείων. Ο ΕΦΚΑ σήμερα βρίσκεται σε μεταβατικό στάδιο και οι διάφοροι σκόπελοι -που η πολιτική ηγεσία του Υπουργείου Εργασίας και η διοίκηση προσπαθούν με εργώδεις ρυθμούς να περάσουν και θέλω να τους χαιρετήσω,- είναι πολλοί, αλλά χρειάζεται και μεγαλύτερη στελέχωση, κύριοι Υπουργοί, στα ζητήματα της ενδυνάμωσης του στελεχιακού προσωπικού των διαφόρων υπηρεσιών.

Επίσης, επειδή βλέπω τον κ. Βεσυρόπουλο, με τον οποίο επίσης έχουμε μια εξαιρετική συνεργασία, πρέπει να δούμε τα θέματα των διακατεχόμενων περιοχών, των διακατεχόμενων περιουσιών, όπως είναι οι περιοχές στον Δήμο Ευρώτα, το Λάγιο και ο Αφανιάς. Τα έχουμε πει, κύριε Υπουργέ. Χαιρετίζω την προαναγγελία νομοθετικής ρύθμισης και θέλω να πιστεύω ότι όλα αυτά θα δημιουργήσουν μια ευοίωνη προοπτική προς τη λύση του προβλήματος.

Αυτός ο προϋπολογισμός, κυρίες και κύριοι συνάδελφοι, απηχεί ξεκάθαρα, όπως είπα στην αρχή της ομιλίας μου, τον λαϊκό χαρακτήρα που αυτή η παράταξη διαθέτει. Προέρχεται από τον λαό και όποτε ο ελληνικός λαός αποφασίσει να της αναθέσει τις τύχες του τόπου, εργάζεται γι’ αυτόν.

Η ψήφιση αυτού του προϋπολογισμού θα αποτελέσει ακόμη ένα βήμα προς την κατεύθυνση αυτής της υπηρεσίας προς τον ελληνικό λαό.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** «Σας γνωστοποιώ ότι το χρονικό διάστημα από 19-12-2021 έως 23-12-2021 θα πραγματοποιήσω ταξίδι στο εξωτερικό. Παρακαλώ θερμά για τις απαραίτητες ενέργειες εκ μέρους σας. Μετά τιμής, Βαρεμένος Γιώργος, Βουλευτής Αιτωλοακαρνανίας».

Ο Βουλευτής κ. Βαρεμένος ζητεί άδεια ολιγοήμερης απουσίας στο εξωτερικό. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος): Συνεπώς η** Βουλή ενέκρινε τη ζητηθείσα άδεια.

Συνεχίζουμε τώρα με τον Υπουργό Περιβάλλοντος και Ενέργειας τον κ. Σκρέκα.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κυρίες και κύριοι συνάδελφοι, σε δεκαπέντε ημέρες θα αφήσουμε πίσω μας μια δύσκολη χρονιά και για τη χώρα μας, αλλά και για ολόκληρο τον κόσμο. Η παγκόσμια υγειονομική κρίση δοκίμασε και δυστυχώς συνεχίζει να δοκιμάζει τις αντοχές τόσο της οικονομίας μας όσο και της κοινωνίας μας, αλλά έχουμε καταφέρει μέχρι τώρα όρθιοι και ενωμένοι και πολύ περισσότερο έτοιμοι και για τις επόμενες εξελίξεις, να μπορούμε να συζητάμε σήμερα για την επόμενη, για τη νέα μέρα της Ελλάδας, της Ελλάδας που αλλάζει προς το καλύτερο.

Από τον Σεπτέμβριο, όμως, είναι αλήθεια ότι μια νέα κρίση, μια νέα παγκόσμια κρίση έχει έρθει να προστεθεί στις μεγάλες διεθνείς προκλήσεις που καλείται η χώρα μας να διαχειριστεί. Και, βέβαια, αναφέρομαι στην παγκόσμια ενεργειακή κρίση, που πραγματικά έχει δημιουργήσει πρωτόγνωρα φαινόμενα σε ό,τι αφορά στις εκρηκτικές αυξήσεις ενέργειας και στη χώρα μας, και στην Ευρώπη και σε ολόκληρο τον κόσμο.

Τα αντανακλαστικά, όμως, της Κυβέρνησής μας, και σε αυτή την παγκόσμια κρίση, όπως ανέφερα, ήταν άμεσα. Πρέπει να πούμε ότι από τα μέσα του Σεπτεμβρίου, πολύ νωρίς, γρηγορότερα από σχεδόν όλα τα υπόλοιπα ευρωπαϊκά κράτη-μέλη, δημιουργήσαμε ένα οριζόντιο δίκτυ προστασίας όλων ανεξαρτήτως των νοικοκυριών, και των πιο ευάλωτων, αλλά και της μεσαίας τάξης, απέναντι στις μεγάλες ανατιμήσεις, αυτές του ενεργειακού κόστους.

Αλλά δεν έχουμε σταματήσει εκεί, αλλά προσαρμόζουμε κάθε μήνα τα έκτακτα μέτρα και τις ενισχύσεις, με βάση τις διεθνείς εξελίξεις, ώστε να μην αφήσουμε κανέναν συμπολίτη μας απροστάτευτο απέναντι σ’ αυτή την τεράστια διεθνή ενεργειακή κρίση. Και είμαστε αποφασισμένοι να συνεχίσουμε και γι’ αυτό στο πρώτο τρίμηνο του νέου έτους θα προχωρήσουμε στη λήψη νέων, στοχευμένων μέτρων για την περαιτέρω προστασία των ευάλωτων νοικοκυριών από τις μεγάλες ανατιμήσεις στην ενέργεια.

Εδώ πρέπει να πω, αναφερόμενος και σε αυτό που είπε ο προλαλήσας συνάδελφος κ. Δαβάκης, ότι πράγματι, κύριε συνάδελφε, αυτή τη στιγμή σχεδιάζουμε μέτρα στήριξης και αναζητούμε τρόπους στήριξης και του πρωτογενούς τομέα, γιατί δεν μπορούμε να αφήσουμε τους αγρότες μας απροστάτευτους σ’ αυτή την παγκόσμια κρίση, που έχει εκτινάξει τις τιμές ηλεκτρικής ενέργειας και φυσικού αερίου, βέβαια.

Πρέπει να σας πω ότι η Ελλάδα δεν έχει την πιο ακριβή ηλεκτρική ενέργεια στην Ευρώπη, όπως συχνά ακούγεται από τα στόματα Βουλευτών της Αντιπολίτευσης.

Θα σας πω ότι η Ελλάδα σήμερα έχει τιμή 197 ευρώ ανά ηλεκτρική μεγαβατώρα. Είναι η φθηνότερη στην Ευρώπη, με πολλές ευρωπαϊκές χώρες να ξεπερνούν τα 300 ευρώ. Χθες και σήμερα, η χώρα μας είχε τη φθηνότερη ηλεκτρική ενέργεια από όλα τα κράτη-μέλη της Ευρώπης. Οφείλω να πω, βέβαια, ότι ακόμα και αυτά τα 200 ευρώ ανά ηλεκτρική μεγαβατώρα είναι τέσσερις φορές πιο υψηλή τιμή από την αρχή του έτους.

Καταλαβαίνουμε, λοιπόν, πόσο ψηλά έχουν εκτιναχθεί οι τιμές ηλεκτρικής ενέργειας.

Ποια είναι, όμως, η μόνιμη λύση για να θωρακίσουμε τη χώρα μας απέναντι σε αυτές τις παροδικές ή όχι απειλές; Σίγουρα, πάντως, η λύση δεν είναι αυτό το οποίο έχει προτείνει η Αξιωματική Αντιπολίτευση, η παράταξη του ΣΥΡΙΖΑ, ο οποίος έχει προκρίνει την κατάργηση του ειδικού φόρου κατανάλωσης ως πρώτιστο και βασικό όπλο αντιμετώπισης αυτών των εξαιρετικών τιμών στην ενέργεια.

Εδώ θέλω να σας πω ότι ο ειδικός φόρος κΚατανάλωσης στην ηλεκτρική ενέργεια δεν ξεπερνάει τα 5 ευρώ ανά ηλεκτρική μεγαβατώρα, όταν οι παρεμβάσεις που έχουμε εμείς αναλάβει, ως Κυβέρνηση, ξεπερνούν ως επιδότηση τα 130 ευρώ ανά ηλεκτρική μεγαβατώρα, δηλαδή είναι είκοσι και εικοσιπέντε φορές μεγαλύτερη η στήριξη που παρέχει σήμερα η Κυβέρνησή μας από την πρόταση του ΣΥΡΙΖΑ, ενώ αντίστοιχα στο φυσικό αέριο είναι μόλις 1 ευρώ ανά θερμική μεγαβατώρα ο ειδικός φόρος κατανάλωσης, που έχει πει ο ΣΥΡΙΖΑ ότι θα πρέπει να καταργηθεί, όταν οι παρεμβάσεις τις οποίες έχει αναλάβει η Κυβέρνησή μας έχουν οδηγήσει σε ωφέλεια κατά 30 ευρώ, τριάντα φορές, δηλαδή, μεγαλύτερη ωφέλεια ανά θερμική μεγαβατώρα φυσικού αερίου.

Και βέβαια, έπονται και νέα μέτρα στήριξης, όπως αυτά θα εξειδικευθούν το επόμενο διάστημα. Για τον Δεκέμβριο ήδη σε συνέντευξή του, ο Πρωθυπουργός της χώρας, ο Κυριάκος Μητσοτάκης, έχει αναφέρει ότι θα αυξήσουμε σημαντικά την έκπτωση την οποία θα απολαμβάνουν οι καταναλωτές, σε συνεργασία της «ΔΕΠΑ Εμπορίας» με τους υπόλοιπους ιδιώτες παρόχους.

Ποια, όμως, είναι η δική μας απάντηση στην προσπάθεια να δημιουργήσουμε μόνιμες βάσεις αντιμετώπισης τέτοιων φαινομένων μεταβλητότητας των τιμών της ηλεκτρικής ενέργειας ή του φυσικού αερίου, των ορυκτών καυσίμων στο μέλλον; Είναι μια φιλόδοξη, συνεκτική και σύγχρονη πολιτική πράσινης μετάβασης, μια πολιτική η οποία περιλαμβάνει όλους τους συμπολίτες μας σε κάθε στάδιο της μετάβασης και σε όλο το φάσμα της. Υλοποιούμε καθημερινά μια πολυεπίπεδη και αναπτυξιακή πολιτική, με ισχυρή διεθνή διάσταση, με κοινωνική ευαισθησία και προσήλωση στο περιβάλλον, από τη διαρκή απλοποίηση του θεσμικού πλαισίου για τις ανανεώσιμες πηγές ενέργειας έως τη δίκαιη προσαρμογή των προγραμμάτων εξοικονόμησης, από τον πράσινο μετασχηματισμό της βιομηχανίας και των νησιών μας έως τη μετάβασή μας στην κλιματική ουδετερότητα, που είναι και το ευρωπαϊκό όραμα.

Δυναμώνουμε συνεχώς τη συμμετοχή των πολιτών μας στην πράσινη ενέργεια, ακόμη και των πιο ευάλωτων, όπως επίσης και τη συμμετοχή των επιχειρήσεων και βέβαια, διασφαλίζουμε την επενδυτική ορατότητα και την αξιοπιστία, γιατί οι πράσινες επενδύσεις, η κινητοποίηση άνω των 44 δισεκατομμυρίων ευρώ μέχρι το 2030 είναι αυτά τα οποία θα δημιουργήσουν πάνω από εκατόν πενήντα χιλιάδες νέες θέσεις εργασίας, θέσεις με υψηλή τεχνογνωσία και αξιοπρεπείς αμοιβές, έτσι όπως αρμόζει στους νέους μας, από την κυκλική οικονομία έως το υδρογόνο.

Αλλάζουμε, λοιπόν, κυρίες και κύριοι συνάδελφοι, δομικά τον ενεργειακό τομέα σε όλες τις διαστάσεις του και προωθούμε χρηματοδοτικά εργαλεία για να επιταχύνουμε κάθε μετασχηματισμό. Και αυτό δεν είναι μια εξαγγελία. Είναι μια πραγματικότητα που οι άνθρωποι που ασχολούνται με τους κλάδους αυτούς το νιώθουν κάθε μέρα.

Παρά τις προκλήσεις της πανδημίας, παρά την παγκόσμια ενεργειακή κρίση, εργαζόμαστε μεθοδικά σε έντεκα κρίσιμους άξονες που μετασχηματίζουν τη χώρα μας σε κόμβο πράσινης ενέργειας και επανακαθορίζουν το μέλλον των πολιτών μας, ένα βιώσιμο μέλλον με κοινωνική ανθεκτικότητα, αλλά και ποιότητα στην καθημερινότητά μας.

Ποιοι είναι αυτοί οι έντεκα άξονες; Πρώτον, «πρασινίζουμε» το ενεργειακό μας μείγμα ταχύτερα από κάθε άλλη ευρωπαϊκή χώρα.

Το μερίδιο των ανανεώσιμων πηγών ενέργειας σήμερα, κυρίες και κύριοι συνάδελφοι, ξεπερνάει το 32% στην ηλεκτροπαραγωγή, στη ζήτηση ηλεκτρικής ενέργειας, ενώ το 2030 θα ξεπεράσει το 70%.

Δεύτερον, αποσύρουμε τις υφιστάμενες λιγνιτικές μονάδες έως το 2023. Προχωρούμε σε ένα πολύ θαρραλέο και φιλόδοξο πρόγραμμα απολιγνιτοποίησης, ώστε το 2028 -έχουμε ήδη ανακοινώσει- θα πρέπει να έχουν κλείσει όλες οι λιγνιτικές μονάδες. Μάλιστα, σε κάποιες μπορεί αυτό να συμβεί και νωρίτερα, το 2025, σύμφωνα με εξαγγελίες της ΔΕΗ.

Διευρύνουμε τη συμμετοχή όλων, χωρίς εξαιρέσεις και χωρίς διακρίσεις, στην πράσινη ενέργεια. Η Νέα Δημοκρατία, η Κυβέρνηση του Κυριάκου Μητσοτάκη είναι αυτή η οποία προωθεί 100 εκατομμύρια ευρώ για την εγκατάσταση φωτοβολταϊκών από τους δήμους μας, με στόχο να εκμηδενίσουμε το ενεργειακό κόστος για ευάλωτους συμπολίτες μας, συμψηφίζοντας τους μετρητές τους με αυτά τα φωτοβολταϊκά και παρέχοντάς τους σχεδόν δωρεάν ηλεκτρική ενέργεια.

Παράλληλα, επιταχύνουμε τον πράσινο μετασχηματισμό της βιομηχανίας μέσω της στήριξης των πράσινων διμερών συμβολαίων, αλλά και τη διευκόλυνση της πρόσβασης στα δίκτυα, αντιμετωπίζοντας φαινόμενα χωρισμού. Εξειδικεύουμε στοχευμένες δράσεις και κίνητρα για κρίσιμους τομείς, όπως είναι τα διυλιστήρια και οι τσιμεντοβιομηχανίες, κλάδοι οι οποίοι εκ των πραγμάτων θα πρέπει να προσαρμοστούν πολύ γρήγορα και πολύ γρηγορότερα από ό,τι ίσως είχαν σχεδιάσει ή κάποιος μπορεί να είχε εκτιμήσει τα προηγούμενα χρόνια, σε αυτή την ενεργειακή μετάβαση, ώστε με αυτόν τον τρόπο να πετύχουμε σημαντική μείωση του ανθρακικού αποτυπώματος σε αυτούς τους κλάδους, που βέβαια ενοχοποιούνται για την εκπομπή πολλών τόνων διοξειδίου του άνθρακα στην ατμόσφαιρα.

Απλοποιούμε καταλυτικά και ακόμα περισσότερο την αδειοδοτική διαδικασία των ΑΠΕ. Πρόκειται το επόμενο διάστημα να φέρουμε τη δεύτερη φάση απλοποίησης της διαδικασίας, για να αυξήσουμε την ταχύτητα εισόδου των ΑΠΕ στο μείγμα ηλεκτροπαραγωγής μας, ενώ συνεχίζουμε τομές και σε επόμενα στάδια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Θα χρειαστώ δυο λεπτά, κύριε Πρόεδρε.

Και βέβαια, προσδιορίζουμε επιτέλους έναν νέο χωροταξικό σχεδιασμό για τις ΑΠΕ, ώστε ο κάθε επενδυτής, αλλά και οι πολίτες να γνωρίζουν τι επιτρέπεται να εγκατασταθεί και πού.

Έκτον, πρέπει να πούμε ότι το φυσικό αέριο, παρ’ όλο που πρόσκαιρα, αυτή τη στιγμή, δυστυχώς, διακρίνεται από αυτή τη μεταβλητότητα στις τιμές και την εκρηκτική αύξηση στις τιμές του, είναι ένα καύσιμο το οποίο μεσομακροπρόθεσμα είναι πολύ πιο φιλικό, έχει την απαραίτητη ευελιξία που απαιτούν οι στοχαστικές διακυμάνσεις των ανανεώσιμων πηγών ενέργειας και γι’ αυτόν τον λόγο, οι επενδύσεις σε υποδομές και μονάδες φυσικού αερίου θα υπερβούν τα 5 δισεκατομμύρια ευρώ ως το 2030, ενώ στα τέλη του έτους εξακόσιες χιλιάδες καταναλωτές θα έχουν πρόσβαση στο φυσικό αέριο και εργαζόμαστε εντατικά, ώστε αυτό το νούμερο να ξεπεράσει το ένα εκατομμύριο τα επόμενα έτη.

Υλοποιούμε εμβληματικές υποδομές που αναβαθμίζουν περαιτέρω την ενεργειακή ασφάλεια και τη διαφοροποίηση των πηγών ενέργειας. Ολοκληρώνεται η κατασκευή του διασυνδετήριου αγωγού φυσικού αερίου IGB μεταξύ Ελλάδας - Βουλγαρίας.

Επίσης, μέχρι το 2023 εκτιμούμε ότι θα έχει ολοκληρωθεί η κατασκευή του τερματικού σταθμού αεριοποίησης LNG στην Αλεξανδρούπολη. Όλα αυτά απογειώνουν το εξαγωγικό προφίλ της χώρας μας, τη μετατρέπουν, φυσικά, σε έναν κόμβο μεταφοράς ενέργειας και φυσικού αερίου και ιδιαίτερα, αναβαθμίζουν τον γεωπολιτικό και γεωενεργειακό ρόλο της βόρειας Ελλάδας.

Καταλυτικής σημασίας είναι η εδραίωση της συνεργασία μας με την Αίγυπτο. Συζητάμε για την κατασκευή μιας ηλεκτρικής διασύνδεσης μεταξύ Αιγύπτου και Ελλάδας, αλλά και διερεύνηση άλλων επιλογών, τη δημιουργία ενός εικονικού αγωγού μεταφοράς υγροποιημένου φυσικού αερίου LNG, αλλά και άλλα έργα.

Να πούμε ότι ο αγωγός TAP καλύπτει το 18% των εισαγωγών μας σήμερα. Ο τερματικός σταθμός υγροποιημένου φυσικού αερίου έχει δεχθεί φορτία από πέντε χώρες φέτος. Οι νέες υπηρεσίες, εντός του 2022, φόρτωσης βυτιοφόρων με LNG και μικρής κλίμακας LNG, θα επιτρέψει την πρόσβαση στο φυσικό αέριο και σε πλήθος μη διασυνδεδεμένων περιοχών στη χώρα, απομακρυσμένων περιοχών.

Προωθούμε, επίσης, μια κρίσιμη υποδομή, την υπόγεια αποθήκευση φυσικού αερίου στην Καβάλα, ώστε με αυτόν τον τρόπο να μπορέσουμε να εξασφαλίσουμε στο μέλλον τις τιμές φυσικού αερίου μεταξύ εποχών, όπως το καλοκαίρι, που έχουμε χαμηλότερες τιμές φυσικού αερίου και του χειμώνα, όπου παραδοσιακά έχουμε αυξημένες τιμές φυσικού αερίου.

Επίσης, προωθούμε την αποθήκευση ηλεκτρικής ενέργειας. Δεν θα μπορέσουμε να έχουμε αυτή τη διείσδυση των ανανεώσιμων πηγών ενέργειας, δεν μπορούμε να φτάσουμε ποτέ το 70%, αν δεν αυξήσουμε, αν δεν εγκαταστήσουμε νέα συστήματα αποθήκευσης ηλεκτρικής ενέργειας. Έχουμε αξιοποιήσει 450 εκατομμύρια ευρώ από το Ταμείο Ανάκαμψης για την εγκατάσταση τουλάχιστον 700-800 μεγαβάτ, κατ’ αρχάς, συστημάτων αποθήκευσης ηλεκτρικής ενέργειας.

Εδραιώνουμε το υδρογόνο ως καταλύτη για τη μετάβαση των λιγνιτικών περιοχών μας και όχι μόνο. Έχουμε προωθήσει ήδη πέντε έργα καινοτομίας.

Η Ελλάδα είναι από τις χώρες στην Ευρώπη που προωθούν πολύ το υδρογόνο, γιατί αυτό είναι εκείνο το οποίο θα μας αποφέρει την απόλυτη ευελιξία, αλλά και την απόλυτη προστασία του περιβάλλοντος τις επόμενες δεκαετίες. Έχουμε προωθήσει το «White Dragon», ένα εμβληματικό ελληνικό εθνικό έργο και άλλα έργα για την πράσινη παραγωγή τσιμέντου. Έχουμε θέσει συνολικά σε τροχιά ωρίμανσης άλλα είκοσι αντίστοιχα τέτοια έργα.

Επίσης προωθούμε τη χρήση βιοκαυσίμων. Το βιομεθάνιο είναι πολύ σημαντικό, αξιοποιώντας απόβλητα. Τα βιοκαύσιμα θα είναι κοντά μας και θα έχουμε πολύ μεγαλύτερη συμμετοχή στο ενεργειακό μείγμα της χώρας και στην κατανάλωση ενέργειας τα επόμενα χρόνια, προστατεύοντας από τη μία το περιβάλλον και από την άλλη ενσωματώνοντας τις αρχές της βιώσιμης οικονομίας και της κυκλικής οικονομίας στη χώρα μας.

Προωθούμε την εξοικονόμηση ενέργειας με στόχο εξακόσιες χιλιάδες κτήρια να έχουν αναβαθμιστεί από το 2030. Άνοιξε προχθές η νέα πλατφόρμα για το «ΕΞΟΙΚΟΝΟΜΩ», ένα πρόγραμμα το οποίο είναι εντελώς διαφορετικό από αυτά τα οποία κληρονομήσαμε, πολύ πιο δίκαιο, πολύ πιο αποδοτικό, πολύ πιο κοινωνικό. Καταργήθηκε η χρονική προτεραιότητα επιτέλους.

Άνοιξε τη Δευτέρα. Κανένα πρόβλημα στη λειτουργία της πλατφόρμας, έχουν πενήντα μέρες μπροστά τους οι σύμβουλοι μηχανικοί να μπορέσουν να θέσουν τις αιτήσεις των ενδιαφερομένων. Είναι ένα πρόγραμμα, νομίζω, το οποίο βοηθάει τελικά τα νοικοκυριά μας και να προστατεύουν το περιβάλλον φυσικά από τη μια, αλλά και από την άλλη να απολαμβάνουν πολύ χαμηλότερο κόστος ενέργειας, αφού μέσα από την εξοικονόμηση φυσικά, καταναλώνουν λιγότερη ενέργεια, άρα μικρότερο το κόστος.

Στο ίδιο πλαίσιο πρέπει να πούμε ότι μετασχηματίζουμε τα νησιά μας σε κόμβους καινοτομίας. Η Αστυπάλαια, η Χάλκη είναι τέτοια παραδείγματα, τα οποία είναι παγκόσμια παραδείγματα καινοτομίας. Η Ελλάδα τα κάνει αυτά, η σημερινή Κυβέρνηση. Έχουμε καταρτίσει ένα ολοκληρωμένο οδικό χάρτη και προωθούμε τα «Greco islands», αξιοποιώντας 1,5 δισεκατομμύρια ευρώ, χρήματα από τα ευρωπαϊκά ταμεία, για να μπορέσουμε να προχωρήσουμε στην απανθρακοποίηση των νησιών μας.

Όπως βλέπετε, λοιπόν, κυρίες και κύριοι συνάδελφοι, τα πράγματα τα οποία γίνονται είναι πάρα πολλά και στον ενεργειακό τομέα και στο περιβάλλον από την Κυβέρνησή μας. Μετασχηματίζουμε τη χώρα μας σε έναν κόμβο πράσινης ενέργειας, θέτοντας τον πολίτη στο επίκεντρο. Πρέπει να πούμε ότι στο επίκεντρο της πολιτικής και της Κυβέρνησής μας είναι ο άνθρωπος, είναι ο ανθρώπινος παράγοντας.

Η χώρα μας θα βαδίσει στη νέα χρονιά με μια ισχυρή ανάπτυξη, μια ισχυρή ανάπτυξη, όμως, για όλους και αυτός είναι άλλωστε και ο στόχος που υπηρετεί αυτός ο προϋπολογισμός. Με σκληρή δουλειά, με τολμηρές μεταρρυθμίσεις, με υψηλό αίσθημα ευθύνης συνεχίζουμε να διασφαλίζουμε ένα καλύτερο παρόν για όλους τους συμπολίτες μας, χωρίς να αφήνουμε κανέναν πίσω, αλλά και για να παραδώσουμε τελικά στα παιδιά μας εκείνο το μέλλον που πραγματικά τους αξίζει.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κύριε Πρόεδρε, θα ήθελα τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Και εγώ θα ήθελα τον λόγο, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μάλιστα, πρώτα θα μιλήσει ο κ. Σκουρλέτης και μετά η κ. Γιαννακοπούλου.

Κύριε Σκουρλέτη, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ευχαριστώ πολύ, κύριε Πρόεδρε.

Κύριε Υπουργέ, νομίζω ότι αν θα μπορούσε κάποιος να βάλει ένα τίτλο στην παρέμβασή σας, αυτός θα ήταν ολοταχώς σε συνθήκες διευρυμένης πλατιάς ενεργειακής φτώχειας.

Αναφερθήκατε με καμάρι και είπατε -το είχε πει και ο κ. Ρουσόπουλος χθες- ότι είχαμε τη φθηνότερη τιμή χονδρικής κατά τη χθεσινή μέρα. Μόνο που από την αρχή του χρόνου μέχρι τώρα, μετά από την Ιταλία, κατά μέσο όρο είμαστε η ακριβότερη χώρα σε τιμή μεγαβατώρας εντός της Ευρώπης. Και αυτό νομίζω ότι συνιστά μια μεγάλη ευθύνη, διότι είναι κοινός τόπος, κοινός παρανομαστής οι αυξημένες διεθνείς τιμές, αλλά δεν είναι κοινός παρονομαστής οι χειρισμοί που κάνει η κάθε χώρα ξεχωριστά. Και εσείς μέχρι τώρα πεισματικά αρνείστε όποια εργαλεία διαθέτατε, τα χάνετε, βλέπε ΔΕΗ.

Μιλήσατε πριν για το φυσικό αέριο και την αποθήκη της Καβάλας και είπατε «ορίστε, θα δώσουμε την αποθήκη της Καβάλας και έτσι θα αγοράζουμε σε φτηνές τιμές φυσικό αέριο για να το χρησιμοποιούμε όταν ακριβαίνουν». Μα, ένας ιδιώτης θα το κάνει αυτό. Το ΤΑΙΠΕΔ θα το δώσει σε έναν ιδιώτη, δεν θα το κάνει η Δημόσια Επιχείρηση Αερίου. Αυτή την πουλήσατε.

Άρα, λοιπόν, μας κοροϊδεύετε; Η ΔΕΗ δεν έχει πια το «δέλτα», δεν είναι δημόσια. Δεν έχετε τα εργαλεία. Και αυτά τα εργαλεία που διαθέτετε, όπως είναι η παρέμβαση στους ειδικούς φόρους, τα χλευάζετε. Τα χλευάζετε και πυροδοτείται η ανεργία, η ακρίβεια. Βρισκόμαστε, λοιπόν, σε μια εκρηκτική κατάσταση οριζόντια, που αφορά λαϊκά στρώματα, μεσαία στρώματα, μικρές, μεγάλες, μεσαίες επιχειρήσεις, πολύ μεγάλες επιχειρήσεις. Θα τις κάνετε όλες προβληματικές. Και δεν κάνετε τίποτα.

Έρχεστε εδώ πέρα και μας λέτε για τις ανανεώσιμες πηγές ενέργειας. Ξέρετε κάτι; Με την πολιτική σας είστε οι σαμποτέρ της πράσινης ανάπτυξης και της διήθησης των ανανεώσιμων πηγών ενέργειας. Γιατί; Γιατί έχετε αφήσει δυόμιση χρόνια χωρίς χωροταξικό σχεδιασμό, με αποτέλεσμα να υπάρχουν σωρηδόν αιτήσεις για επενδύσεις στις ΑΠΕ, οι κοινωνίες να μην ξέρουν πού θα οργώσουν, πού θα σπείρουν, πού θα χτίσουν, πού θα επενδύσουν, πού θα βάλουν ΑΠΕ και δημιουργούνται συνθήκες σύγκρουσης.

Υπονομεύετε, λοιπόν, την πράσινη ανάπτυξη και το μόνο που κάνετε είναι να λέτε ύμνους για το φυσικό αέριο. Εκεί τα έχετε καταφέρει, εκεί προφανώς πριμοδοτείτε συγκεκριμένα συμφέροντα. Τις ενεργειακές κοινότητες, που ακριβώς κινούνται σε μια αντίληψη ενεργειακής δημοκρατίας, τις υπονομεύετε. Βάζετε συνέχεια φραγμούς, διότι θέλετε να πριμοδοτήσετε τα μεγάλα συμφέροντα στον χώρο.

Πριν από λίγο ο συνάδελφός σας στο Υπουργείο μάλιστα, μας είπε για τους δασικούς χάρτες και είπε επιτέλους θα αποκτήσει η χώρα δασικούς χάρτες, αυτούς που ακυρώσατε; Αυτούς που παγώσατε; Έλεος! Δηλαδή, τέτοια διαστροφή πια; Τέτοια διαστροφή της πραγματικότητας; Όσον αφορά δε, προσέξτε να δείτε, την έννοια του δημόσιου συμφέροντος εσείς, το Υπουργείο σας, η Κυβέρνησή σας, είναι η Κυβέρνηση που απώλεσε την πλειοψηφία στα ΕΛΠΕ και το management με μηδέν αντίτιμο. Τι αντίληψη υπεράσπισης του δημόσιου συμφέροντος!

Στη ΔΕΗ κάνατε το ίδιο. Δεν συμμετείχατε από το δικαίωμα στην αύξηση του μετοχικού κεφαλαίου και οδηγούμαστε πραγματικά σε μια κατάσταση όπου αυτά τα οποία είχαμε ζήσει ως χώρα, την περίοδο της μεγάλης ανθρωπιστικής κρίσης, της ενεργειακής φτώχειας, φοβάμαι πάρα πολύ ότι θα τα ξαναζήσουμε.

Υπουργέ, το πώς θα ζει ο κόσμος, το αν θα ζεσταίνεται, το αν οι επιχειρήσεις μπορούν να την «βγάλουν», δεν είναι δικιά σας υπόθεση στενά. Μας αφορά όλους. Προσπαθήστε να πάρετε μέτρα που να αναχαιτίσουν αυτόν τον Αρμαγεδδώνα της ακρίβειας. Δεν γίνεται αυτό με την πολιτική σας. Πάρτε το είδηση. Σταματήστε να πριμοδοτείτε τα μεγάλα συμφέροντα και κοιτάξτε πώς θα καλύψετε τις μεγάλες ανάγκες.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θέλω να πω το εξής. Οι Κοινοβουλευτικοί Εκπρόσωποι παίρνουν τον λόγο και έχουν δικαίωμα να παίρνουν τον λόγο. Όμως, έχουν ξεπεράσει κατά πολύ τον χρόνο να ξέρετε. Τουλάχιστον το 100%. Εγώ έχω καλή διάθεση, αλλά να ξέρετε οι υπόλοιποι συνάδελφοι διαμαρτύρονται, όχι για τον κ. Σκουρλέτη μόνο -προς θεού!- για τη χρήση του χρόνου. Εκπροσωπούν τους Προέδρους, το αξιολογούν οι ίδιοι.

Παρακαλώ, κυρία Γιαννακοπούλου, έχετε τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, θα θέλαμε πραγματικά να είμαστε αισιόδοξοι από το σχέδιο του προϋπολογισμού ειδικά για το θέμα του δικού σας Υπουργείου, ειδικά για ένα από τα πιο σοβαρά ζητήματα το οποίο πλήττει τα μικρομεσαία νοικοκυριά και τα πιο ευάλωτα νοικοκυριά, αλλά πολύ φοβάμαι ότι δεν μας δίνετε ένα τέτοιο περιθώριο. Γιατί ξέρετε και εσείς και το ξέρουμε όλοι μας, ότι ναι, το ενεργειακό κόστος κτυπάει, γονατίζει όλα τα νοικοκυριά, αλλά και τις επιχειρήσεις.

Θυμάστε φαντάζομαι, κύριε Υπουργέ, ότι σας είχαμε προειδοποιήσει έγκαιρα τον Σεπτέμβρη, ότι έχουμε ακόμα μπροστά μας πολύ δρόμο να διαβούμε. Σας είχαμε πει ότι η ενεργειακή κρίση τότε βρίσκεται σε εξέλιξη και πρέπει να λάβετε μέτρα και φαντάζομαι ότι θυμάστε ότι ο ίδιος ο Πρωθυπουργός έλεγε τότε, ότι οι αυξήσεις που θα νιώσουν οι καταναλωτές θα είναι σχεδόν μηδενικές. Βλέπετε ότι τελικά αυτό δεν συνέβη. Βλέπετε ότι πέσατε τελείως έξω όσον αφορά στις διαβεβαιώσεις από το στόμα του ίδιου του Πρωθυπουργού.

Άρα, λοιπόν, εμείς αυτό που σας λέμε είναι ότι δεν μπορούμε να δούμε μέσα από το σχέδιο αυτού του προϋπολογισμού να δίνετε πραγματικά εχέγγυα ενεργειακής ασφάλειας απέναντι στα νοικοκυριά, αλλά και στις επιχειρήσεις. Δεν βλέπουμε ένα πραγματικά ενεργειακό μείγμα, το οποίο να δίνει μία ασφάλεια. Είναι επικίνδυνο αυτό το οποίο κάνετε με το να εξαρτόμαστε ουσιαστικά από το εισαγόμενο φυσικό αέριο με τον τρόπο τον οποίο το κάνετε. Δεν υπάρχει ένα συγκεκριμένο σχέδιο ενεργειακής μετάβασης, το οποίο θα αφορά στους πολλούς και το οποίο θα μας βοηθήσει να μπορέσουμε να αντιμετωπίσουμε αυτήν την κρίση.

Ένα απλό παράδειγμα θα πω. Διαρκώς, κύριε Υπουργέ, εξαγγέλλετε μεγαλύτερα ποσά ενεργειακής επιδότησης και αυτός είναι ο τρόπος που το αντιμετωπίζετε. Όμως, αυτό θυμίζει ένα βαρέλι το οποίο δεν έχει πάτο. Τον Σεπτέμβρη ήταν 150 εκατομμύρια ευρώ. Μετά, τον Οκτώβρη ήταν 400 εκατομμύρια ευρώ. Τώρα είναι 620 εκατομμύρια ευρώ για τέσσερις μήνες που βεβαίως δεν καλύπτουν ολόκληρο το χειμώνα. Ορθώς, καλά τα κάνατε. Αλλά αντιμετωπίζεται ολιστικά το πρόβλημα έτσι; Είναι μία απλή ερώτηση.

Επίσης λέτε, κύριε Υπουργέ, ότι είναι τελικά διεθνές το ζήτημα, οι διεθνείς αναταράξεις είναι αυτές που έχουν φέρει την ενεργειακή ακρίβεια. Ναι, αλήθεια είναι αυτό το οποίο λέτε, αλλά είναι αλήθεια μισή, άρα ψέμα, κύριε Υπουργέ. Γιατί ξεχνάτε ότι η Ελλάδα είναι σταθερά εδώ και πάρα πολλούς μήνες στις πιο ακριβές χώρες της Ευρώπης στην χονδρεμπορική τιμή ηλεκτρικής ενέργειας. Ουσιαστικά τι κάνουμε; Σπάμε το ένα ρεκόρ μετά από το άλλο.

Αυτό γιατί συμβαίνει; Γιατί, δυστυχώς, υπάρχουν στη χώρα μας στρεβλώσεις ολιγοπωλιακού χαρακτήρα. Και τι κάνετε γι’ αυτό κύριε Υπουργέ; Αντί να βάλετε κανόνες στην αγορά, ουσιαστικά οδηγείστε στο να κανονίζετε ποιοι θα είναι οι παίκτες στην αγορά. Δεν λύνεται έτσι το θέμα.

Και να κλείσω, κύριε Πρόεδρε -και έχω υπερβεί τον χρόνο μου- λέγοντας ότι είναι πάρα πολύ σημαντικό -και εμείς επιμένουμε- ότι μία ουσιαστική ανακούφιση και λύση θα ήταν, ναι, η μείωση των έμμεσων φόρων, ναι η μείωση του ειδικού φόρου κατανάλωσης. Γιατί στην Ελλάδα με βάση τα διαθέσιμα συγκριτικά στοιχεία ήμασταν η τρίτη χώρα με την πιο υψηλή φορολογία κατανάλωσης στην Ευρώπη και η τέταρτη στην πιο υψηλή έμμεση φορολογία στις 27 χώρες της Ευρωπαϊκής Ένωσης.

Αυτό είναι βαθιά συντηρητικό, βαθιά άδικο. Πλήττει κατά κύριο λόγο τους πιο αδύναμους. Αυτό είναι μία κίνηση που θα έπρεπε να δείτε και να την δείτε σοβαρά. Και περιμένουμε από εσάς τα υπόλοιπα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Παφίλης.

**ΑΘΑΝΑΣΙΟΣ ΠΑΦΙΛΗΣ:** Πρώτα απ’ όλα θέλω να κάνω ένα σχόλιο για τη διαδικασία. Εάν σε κάθε Υπουργό έξι Κοινοβουλευτικοί Εκπρόσωποι μιλάμε από πέντε λεπτά, αυτό κάνει μισή ώρα. Και αν ο Υπουργός απαντά και αυτός με πέντε ή δέκα λεπτά, μετά θα παραπονιούνται γιατί δεν θα μιλήσουν οι Βουλευτές. Ένα θέμα είναι αυτό.

Δεύτερον, αυτή η διαδικασία η οποία έχει εγκαινιαστεί έτσι, να την συμφωνήσουμε και να ξέρουμε και εμείς τι να κάνουμε. Κάθε φορά που θα μιλάει ο Υπουργός, θα βγαίνουν έξι Κοινοβουλευτικοί Εκπρόσωποι και θα απαντάνε ή όχι;

Εμείς τι λέμε; Αυτό θα είναι εις βάρος όλης της διαδικασίας και εις βάρος των ομιλητών. Εάν έχουμε δικαίωμα να το κάνουμε, θα το ασκήσουμε και εμείς στο τέλος, γιατί έχουμε άποψη για όλα τα θέματα. Ωστόσο, όμως, ο Κοινοβουλευτικός Εκπρόσωπος μιλάει δώδεκα λεπτά και έξι λεπτά και τρία λεπτά, σύνολο είκοσι ένα λεπτά και μπορεί να απαντήσει ή να απαντήσουν οι Βουλευτές από το κάθε κόμμα. Αν, όμως, το καθιερώσουμε -και το λέω για να ακούν και ο Πρόεδρος της Βουλής και οι υπόλοιποι- θα το ασκήσουμε και εμείς το δικαίωμα.

Δεύτερον, θα κάνω ένα σχόλιο. Τρικυμία σε ένα ποτήρι! Είστε όλοι με την πράσινη ανάπτυξη, την ονομαζόμενη πράσινη ανάπτυξη. Όλοι πλην ΚΚΕ!

**ΣΩΚΡΑΤΗΣ ΦΑΜΕΛΛΟΣ:** Εσείς τι είστε;

**ΑΘΑΝΑΣΙΟΣ ΠΑΦΙΛΗΣ:** Όλοι είστε με την πράσινη ανάπτυξη!

(Θόρυβος από την πτέρυγα του ΣΥΡΙΖΑ)

**ΣΩΚΡΑΤΗΣ ΦΑΜΕΛΛΟΣ:** Εσείς;

**ΑΘΑΝΑΣΙΟΣ ΠΑΦΙΛΗΣ:** Όταν μιλάει ο Κοινοβουλευτικός σας Εκπρόσωπος, εγώ μιλάω; Αυτό λέγεται γαϊδουριά, να το πω σε γλώσσα χωριάτικη. Εγώ δεν διέκοψα κανέναν. Ούτε σχόλιο έκανα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριοι συνάδελφοι!

Παρακαλώ, κύριε Παφίλη.

**ΑΘΑΝΑΣΙΟΣ ΠΑΦΙΛΗΣ:** Λέω, λοιπόν, για να ξέρει και ο ελληνικός λαός το παιχνίδι που παίζεται. Είναι όλοι με την ονομαζόμενη πράσινη ανάπτυξη. Είναι κοινή στρατηγική για Νέα Δημοκρατία, ΣΥΡΙΖΑ, Κίνημα Αλλαγής και δεν ξέρω ποιοι άλλοι. Όλοι λένε για πράσινη ανάπτυξη.

Θα μας πείτε: «Εσείς είστε αντίθετοι;». Όχι βέβαια. Εμείς είμαστε υπέρ της αξιοποίησης των πλουτοπαραγωγικών πηγών που έχει η χώρα μας. Πρώτα απ’ όλα έχουμε τα μεγαλύτερα αποθέματα λιγνίτη. Θα μας πείτε ότι είναι ακριβός και μολύνει. Δεν ισχύει ούτε το ένα ούτε το άλλο. Γιατί είναι ακριβός; Γιατί βάζει πρόστιμα η Ευρωπαϊκή Ένωση. Μολύνει; Αν βάλεις καινούργια φίλτρα είναι -δεν λέω μηδενική- ελάχιστη η μόλυνση. Όμως, δεν συμφέρουν αυτές οι επενδύσεις.

Δεύτερον, όσον αφορά στα νερά -και εδώ δεν απαντάει κανένας- έχουμε ποτάμια που μπορούν να γίνουν φράγματα, που δεν επηρεάζουν και το περιβάλλον και που μπορούν να ικανοποιήσουν ένα μέρος αυτού που λέγεται πράσινη ενέργεια και ανανεώσιμες πηγές ενέργειας και να είναι συμπληρωματικές για να καλυφθεί η ενεργειακή επάρκεια της χώρας μας. Και μπορεί ακόμα να είναι και εξαγωγική. Αλλά το πρώτο και το βασικό είναι αυτό. Αυτή είναι δική μας πρόταση επιστημονικά τεκμηριωμένη.

Γιατί δεν προχωράμε σε αυτό; Γιατί πρέπει να επενδυθούν γιγάντια κεφάλαια -και αφήστε τα παραμύθια το τι θα κάνουν με τις ενεργειακές κοινότητες- που είναι πακεταρισμένα τα οποία επιδοτούνται μέχρι 60% και 70%. Στην πραγματικότητα, δηλαδή, χρηματοδοτούνται οι επιχειρηματικοί όμιλοι. Για να μην πω το παράδειγμα του παρελθόντος, που έφτιαξαν ανεμογεννήτριες -δεν θέλω να πω ονόματα γιατί είναι πάρα πολλοί- για να τροφοδοτήσουν το εργοστάσιο και πούλαγαν το ρεύμα στην ΔΕΗ ακριβότερα απ’ ότι το αγόραζαν. Αυτή είναι η πολιτική σας. Και μην κρύβεστε πίσω από το δάκτυλό σας, όλοι σας! Ο καυγάς είναι ποιος θα το διαχειριστεί αυτό.

Και τέλος πάντων όλα αυτά με τις ιδιωτικοποιήσεις είναι δεδομένο το τι γίνεται. Αλλά δεν σοβαρεύεστε λίγο; Δώσατε όλη την περιουσία του ελληνικού λαού! Την βάλατε στο υπερταμείο για ενενήντα εννέα χρόνια…

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ποιοι έδωσαν; Ποιοι έδωσαν;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Σκουρλέτη, συγγνώμη, γιατί δεν τον αφήνετε;

**ΑΘΑΝΑΣΙΟΣ ΠΑΦΙΛΗΣ:** Βάλατε όλη τη δημόσια περιουσία, ναι ή όχι στο υπερταμείο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ένα λεπτό, κύριε Παφίλη.

Κύριε Σκουρλέτη, είχατε τον λόγο, μιλήσατε, δεν σας ενόχλησε κάποιος. Σας παρακαλώ πάρα πολύ πέρα από το αν συμφωνεί ή όχι κάποιος με τον κ. Παφίλη…

**ΑΝΑΣΤΑΣΙΑ ΓΚΑΡΑ:** Δεν είναι θέμα συμφωνίας ή διαφωνίας το ψέμα!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Και αν δηλαδή κάποιος θεωρεί ότι ο άλλος λέει ψέμα, θα τον διακόπτει; Αυτή δεν είναι δημοκρατία, με συγχωρείτε. Έχετε κάνει λάθος, κυρία Γκαρά. Η δημοκρατία είναι να πάρει τον λόγο, όπως πήρε πριν ο κ. Σκουρλέτης και να απαντήσει. Αν ο καθένας εδώ θεωρεί ότι ο συνομιλητής του λέει ψέματα, τότε δεν θα συνεχίσουμε έτσι.

Παρακαλώ, κύριε Παφίλη.

**ΑΘΑΝΑΣΙΟΣ ΠΑΦΙΛΗΣ:** Λέω, λοιπόν, κύριε Πρόεδρε, ότι επιτέλους και λίγο -πώς να το πω;- φιλότιμο πρέπει να υπάρχει!

Μπήκε η δημόσια περιουσία στο υπερταμείο, ναι ή όχι; Μπήκε! Για πόσα χρόνια; Για ενενήντα εννέα! Τα συμπεράσματα στον ελληνικό λαό. Μην φωνάζουν και από πάνω, όμως.

Δεύτερο, τώρα δεν θέλω να ανοίξω το στόμα μου. Γέμισε η Ελλάδα βάσεις και ξεκίνησαν το ίδιο! Δεν θέλω να πω τέτοια πράγματα.

Μιλάμε για το συγκεκριμένο θέμα. Και επομένως ο καυγάς που γίνεται τώρα, δεν έχει να κάνει με το να έχει φτηνό ρεύμα ο λαός. Είναι το ποιος θα διαχειριστεί αυτό το πακέτο.

Και επιτέλους ξαναλέω. Είναι ρητορική ερώτηση. Συμφωνείτε με το Ταμείο Ανάκαμψης; Συμφώνησαν όλοι πλην ΚΚΕ. Είναι όρος του Ταμείου Ανάκαμψης νομοσχέδια και νόμοι που φέρνει η Νέα Δημοκρατία που είναι αντιλαϊκοί και καταστροφικοί; Ναι ή όχι; Δεν το ξέρετε; Ακόμα και για τη Σχολή Δικαστικών Λειτουργών έχει όρο μέσα στους δεκατρείς, που συζητάγαμε προχθές. Κι, όμως, έχετε συμφωνήσει και πάτε να κοροϊδέψετε τον ελληνικό λαό όλοι σας! Αυτή είναι η ουσία.

Ποιον θα ωφελήσουν, λοιπόν; Ποιος πληρώνει την πράσινη ενέργεια; Οι επιχειρηματικοί όμιλοι; Πόσα δίνουν αυτοί; Την πληρώνει ο ελληνικός λαός, είτε μέσα από τη φορολογία είτε μέσα από το υπερταμείο, δηλαδή, της Ευρώπης είτε μέσα από τη ΔΕΗ. Ναι ή όχι; Έχει φθηνότερο ρεύμα; Δεν έχει. Είστε όλοι με την Ευρωπαϊκή Ένωση, με την απελευθέρωση της ενέργειας; Ναι ή όχι; Να, τα αποτελέσματα της απελευθέρωσης της ενέργειας. Όλοι σας δεν ήσασταν υπέρ, όλα τα κόμματα πλην του ΚΚΕ; Έτσι δεν είναι; Και με το χρηματιστήριο ενέργειας πάλι τα ίδια. Και τώρα βγαίνουν εδώ οι κοκορομαχίες για να διώξει την ευθύνη ο καθένας με πράγματα που δεν συμφωνεί και να τα φορτώσει στον άλλον που φυσικά συνεχίζει την ίδια πολιτική.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αμέσως, κύριε Υπουργέ.

Εγώ θα ήθελα να επισημάνω για μία ακόμα φορά προς όλους τους Κοινοβουλευτικούς Εκπροσώπους, για τους οποίους υπάρχει ανοχή από το Προεδρείο, γιατί κατανοούμε, ότι πρέπει να δουν τον χρόνο κάθε φορά που μιλάει ο Υπουργός. Από εκεί και πέρα, είναι δικαίωμά τους, κάτι που κατανοώ. Βεβαίως, όπως ξέρετε, ο Κανονισμός δεν είναι συμβατός με αυτή τη διαδικασία. Υπάρχει ανοχή, αλλά νομίζω ότι αν στο τέλος φτάσουμε να παίρνουμε τον λόγο από τους Κοινοβουλευτικούς Εκπροσώπους, νομίζω ότι δεν θα είναι καλή εικόνα. Ελπίζω ότι το επόμενο χρονικό διάστημα θα είναι όλοι πιο φειδωλοί.

Παρακαλώ, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Θα είμαι σύντομος, κύριε Πρόεδρε.

Θα ξεκινήσω από τις παρατηρήσεις του Κοινοβουλευτικού Εκπροσώπου του Κομμουνιστικού Κόμματος Ελλάδας και του Κινήματος Αλλαγής, της κ. Γιαννακοπούλου. Με την ευκαιρία, μάλιστα, θα ήθελα να της ευχηθώ και καλή επιτυχία στα νέα της καθήκοντα.

Και οι δύο κάνατε μία σωστή παρατήρηση. Θα αφήσω τον σχολιασμό γι’ αυτά που ανέφερε στο τέλος ο Κοινοβουλευτικός Εκπρόσωπος του ΣΥΡΙΖΑ. Κάνατε, λοιπόν, δύο παρατηρήσεις. Η πρώτη παρατήρηση έχει να κάνει με το αν η πράσινη μετάβαση, αν η στρατηγική απόφαση της Ευρώπης και της Ελλάδας -που συμμετέχει σε αυτή και τη στηρίζει- να μεταβούμε από τη σημερινή κατάσταση σε εκείνη την κατάσταση όπου το μεγαλύτερο ποσοστό της ηλεκτροπαραγωγής θα προέρχεται από ανανεώσιμες πηγές ενέργειας θα μπορέσει να διασφαλίσει δύο πράγματα: Πρώτον, να προστατεύσει τον πλανήτη και να αντιμετωπίσει τα αίτια που προκαλούν την κλιματική αλλαγή. Νομίζω ότι αυτό είναι το μείζον, γιατί πρέπει να διασφαλίσουμε τη ζωή του ανθρώπου πάνω σε αυτόν τον πλανήτη. Δεύτερον, αν θα μπορέσει αυτή η ενεργειακή μετάβαση να διασφαλίσει ανταγωνιστικές τιμές ενέργειας, χαμηλές τιμές ενέργειας, χωρίς διακυμάνσεις για τα νοικοκυριά, για τους ευάλωτους, για τις επιχειρήσεις.

Και θα σας πω κάτι πάρα πολύ απλό. Σήμερα το 70% της ηλεκτροπαραγωγής στη χώρα μας εξαρτάται από ορυκτά καύσιμα, είτε από λιγνίτη είτε από φυσικό αέριο είτε από πετρέλαιο στα νησιά. Το κόστος -είναι πολύ απλό να το βρείτε- παραγωγής ηλεκτρικής ενέργειας από αυτά τα ορυκτά καύσιμα σήμερα που μιλάμε είναι έξι και επτά φορές πιο ακριβό από το κόστος της ηλεκτρικής ενέργειας που παράγεται από τις ανεμογεννήτριες και τα φωτοβολταϊκά. Ένα φωτοβολταϊκό παράγει σήμερα ηλεκτρική ενέργεια, μία ηλεκτρική μεγαβατώρα με κόστος περίπου 40-45 ευρώ κατά μέσο όρο και ένα εργοστάσιο λιγνίτη, ένα εργοστάσιο φυσικού αερίου ή μία ντιζελογεννήτρια στα νησιά παράγει μία ηλεκτρική μεγαβατώρα με τις σημερινές τιμές που έχουν αυτά τα ορυκτά καύσιμα -τα οποία εισάγει η χώρα, αλλά και με τον φόρο άνθρακα που έχει επιβάλλει η Ευρώπη μέσα από αυτό τον μηχανισμό ETS για να προστατεύσουμε τον πλανήτη μας- με κόστος 200 και 250 ευρώ την ηλεκτρική μεγαβατώρα. Καταλαβαίνετε, λοιπόν, ποια είναι η μόνιμη λύση.

**ΑΘΑΝΑΣΙΟΣ ΠΑΦΙΛΗΣ:** Πόσος είναι ο φόρος;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Και επειδή έχετε απόλυτο δίκιο να ρωτάτε ποια είναι η συμμετοχή του κόστους του διοξειδίου του άνθρακα στην ηλεκτροπαραγωγή, είτε από φυσικό αέριο είτε από λιγνίτη, για το φυσικό αέριο η ανατίμηση που οφείλεται στο κόστος του διοξειδίου του άνθρακα είναι περίπου στο 30% της ανατίμησης και το υπόλοιπο 70% προέρχεται από την αύξηση του ορυκτού καυσίμου αυτού καθαυτού. Στον δε λιγνίτη είναι το μεγαλύτερο ποσοστό. Το 70% της ανατίμησης του κόστους της ηλεκτροπαραγωγής από λιγνίτη οφείλεται σε αυτό το τέλος του διοξειδίου του άνθρακα, στο κόστος των ρύπων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Το ερώτημα είναι αν πρέπει να μειώσουμε τις εκπομπές διοξειδίου του άνθρακα. Αυτό είναι ένα ερώτημα που πρέπει να το απαντήσουμε όλοι, για να ξέρουμε πώς θα πάμε από εδώ και πέρα σε αυτήν τη χώρα και σ’ αυτόν τον πλανήτη. Μπορεί να συνεχίσει η Ελλάδα τις επόμενες δεκαετίες να εκπέμπει στην ατμόσφαιρα με τον ίδιο ρυθμό αυτούς τους τόνους, τα 19,5 εκατομμύρια τόνους διοξειδίου του άνθρακα και να τις αυξάνει; Διότι τι θα γίνει τότε με την κλιματική αλλαγή; Τι θα προκύψει με την κλιματική κρίση; Βλέπετε τι γίνεται κάθε χρόνο στη χώρα μας. Έχουμε έντονα καιρικά φαινόμενα, τα οποία είχαν περίοδο επανεμφάνισης τριάντα, σαράντα ή πενήντα χρόνια και τώρα εμφανίζονται κάθε χρόνο! Τι θα πείτε στους αγρότες στην Καρδίτσα, στη Λάρισα, στα Τρίκαλα για τον «Ιανό»; Τι θα πείτε στους αγρότες στην Πέλλα, στην Ημαθία για τις έκτακτες παγωνιές; Αυτές οι παγωνιές εμφανίζονταν κάθε είκοσι χρόνια και τώρα εμφανίζονται κάθε δύο χρόνια. Το ίδιο και οι πλημμύρες. Πλημμύρες που εμφανίζονταν κάθε σαράντα χρόνια, τώρα εμφανίζονται κάθε χρόνο.

Όλα αυτά έχουν ως αποτέλεσμα να καταστρέφεται η πρωτογενής παραγωγή, να χάνει ο αγρότης το εισόδημά του, να χρεωκοπεί ή να μην χρεωκοπεί, γιατί στηρίζει ο κρατικός προϋπολογισμός το ασφαλιστικό σύστημα των αγροτών, του αγροτικού τομέα και να αυξάνονται οι τιμές των πρωτογενών προϊόντων, των φρούτων, των λαχανικών και των τροφίμων στους καταναλωτές. Είναι βιώσιμο αυτό; Πού οφείλεται αυτό; Οφείλεται στην αύξηση της θερμοκρασίας του πλανήτη. Και πού οφείλεται η αύξηση θερμοκρασίας του πλανήτη; Μα, στις εκπομπές διοξειδίου του άνθρακα.

Άρα, η πράσινη μετάβαση, η στρατηγική της χώρας το 2030 που λέει το 70% της ηλεκτροπαραγωγής να προέρχεται από ανανεώσιμες πηγές ενέργειας, δηλαδή από ήλιο και αέρα, σημαίνει ότι θα απεξαρτηθούμε κατά 70% από τα εισαγόμενα καύσιμα. Διότι το 70% θα προέρχεται από τον ήλιο που, δόξα τον θεό, διαθέτουμε άπλετο και από τον άνεμο που επίσης, δόξα τον θεό, διαθέτει άπλετο η χώρα μας, κυρίως βέβαια σε υπεράκτιες περιοχές. Γι’ αυτό, άλλωστε, προωθούμε και τα υπεράκτια αιολικά. Άρα, είναι απόλυτα σωστή αυτή η πολιτική. Απαντώ σε αυτή την τοποθέτησή σας.

Δεύτερον, έρχομαι σε αυτό που είπε η κ. Γιαννακοπούλου. Για ποιον λόγο, λέει, έρχεστε και αυξάνετε την επιδότηση κάθε μήνα; Για ποιον λόγο έρχεστε κάθε λίγο και λιγάκι και αυξάνετε την ενίσχυση; Πρώτον, γιατί κανένας, ούτε και οι αγορές ούτε και οι πιο ειδικοί, δεν μπορούσε να εκτιμήσει, δεν μπορούσε να προβλέψει τον Αύγουστο που αποφασίσαμε την ενίσχυση -πρώτη ήταν η Ελλάδα, μεταξύ των δύο πρώτων χωρών στην Ευρωπαϊκή Ένωση ήταν η Ελλάδα και η Ισπανία, τότε που ανακοίνωσε ο Πρωθυπουργός Κυριάκος Μητσοτάκης τις ενισχύσεις- την έκταση που θα έπαιρνε αυτό το φαινόμενο. Τότε, με βάση τις προβλέψεις των αγορών, των ειδικών, των παραγωγών, των futures δηλαδή, των μελλοντικών τιμών ενέργειας σχεδιάσαμε ένα πρόγραμμα.

Όμως, ακριβώς επειδή είχαμε την πρόνοια, είπαμε ότι θα συστήσουμε ένα ταμείο ενεργειακής μετάβασης και θα διοχετεύσουμε εκεί πόρους από τα πλεονάσματα που έχει ο ειδικός λογαριασμός που στηρίζει τις ανανεώσιμες πηγές ενέργειας, επειδή αυτές, όπως είπαμε, είναι πολύ πιο ανταγωνιστικές και παράγουν ηλεκτρική ενέργεια με πολύ πιο χαμηλό κόστος και θα αξιοποιήσουμε αυτά τα υπερπλεονάσματα που οφείλονται στο φθηνό κόστος του ηλεκτρισμού που παράγεται από τις ΑΠΕ για να στηρίξουμε όλα τα νοικοκυριά, και τα ευάλωτα και τη μεσαία τάξη.

Και επειδή είχαμε αυτήν την πρόνοια, ερχόμαστε κάθε φορά που αυξάνεται η χονδρική τιμή της ηλεκτρικής ενέργειας -αυτό δημιουργεί ακόμα μεγαλύτερα πλεονάσματα στον ειδικό λογαριασμό που στηρίζει τις ΑΠΕ, τον ΕΛΑΠΕ- και παίρνουμε αυτά τα πλεονάσματα και τα μεταφέρουμε στο ταμείο ενεργειακής μετάβασης. Και μέσα από αυτό το ταμείο στηρίζουμε τους ευάλωτους και όχι μόνο αυτούς.

Κάποιος είπε ότι υπάρχουν νοικοκυριά που δεν θα ζεσταθούν τον χειμώνα. Ερχόμαστε, λοιπόν, και αξιοποιούμε 40 εκατομμύρια ευρώ για επανασυνδέσεις και για πληρωμή ληξιπρόθεσμων οφειλών των πιο ευάλωτων, αυτών που σε λίγες μέρες θα παίρνουν τηλέφωνο σε αυτόν τον πενταψήφιο αριθμό έκτακτης ανάγκης- ενεργειακής αλληλεγγύης και σε συνεργασία με τον δήμο θα δίνεται αμέσως εντολή στον ΔΕΔΔΗΕ να επανασυνδέεται το ρεύμα και έτσι να ζεσταίνει το σπίτι του.

Και πάω -και τελειώνω, κύριε Πρόεδρε- στον Κοινοβουλευτικό Εκπρόσωπο του ΣΥΡΙΖΑ. Βέβαια, θα παρακάμψω το γεγονός ότι δεν είπε τίποτα για τις προτάσεις της Αξιωματικής Αντιπολίτευσης για την αντιμετώπιση των εκρηκτικών τιμών ενέργειας, εξαιτίας της ενεργειακής κρίσης. Δεν είπε τίποτα!

**ΣΩΚΡΑΤΗΣ ΦΑΜΕΛΛΟΣ:** Στην εισήγηση το είπε!

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Μίλησε πέντε, έξι λεπτά και δεν είπε τίποτα στην τοποθέτησή του.

Όμως, εκείνο που μου κάνει πραγματικά εντύπωση, κύριε συνάδελφε…

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Να είσαι εδώ για να ακούς, Υπουργέ!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συγγνώμη, κύριε Σκουρλέτη, αλλά πριν από λίγο έγινε εδώ τόση διαδικασία με τον κ. Παφίλη για να μην ενοχλεί ο ένας τον άλλον. Αφήστε να μιλήσει ο Υπουργός και θα μιλήσετε! Σας παρακαλώ!

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Δεν πειράζει, κύριε Πρόεδρε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** …(Δεν ακούστηκε)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Σκουρλέτη, εγώ σας προστάτεψα πριν. Εσείς πριν από λίγο ζητούσατε τα ίδια με τον κ. Παφίλη, να προχωρήσει η διαδικασία.

Παρακαλώ, κύριε Υπουργέ, έχετε φτάσει στα οκτώ λεπτά. Κατάλαβα ότι θέλατε λίγο χρόνο, αλλά…

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Τελειώνω, κύριε Πρόεδρε, αλλά ήταν σημαντικές οι παρατηρήσεις που έκαναν οι συνάδελφοι.

Ο Κοινοβουλευτικός Εκπρόσωπος του ΣΥΡΙΖΑ δεν είπε τίποτα για το πώς θα αντιμετώπιζε ο ΣΥΡΙΖΑ την ακρίβεια στην ενέργεια. Όμως, μου έκανε εντύπωση και λέω το εξής: Εσείς δεν έχετε περάσει από μία αντίστοιχη θέση και μπορεί να μη γνωρίζετε πολύ καλά τα θέματα της ενέργειας. Δεν ρωτάτε και τον συνάδελφο που κάθεται πίσω να σας πει δυο πράγματα;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Σε μένα το λέτε;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Στο δικό μου χωριό, κύριε συνάδελφε, λένε «Μην ξύνεστε στην γκλίτσα του τσοπάνη»…

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Τα έχει χαμένα τελείως, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Σκουρλέτη, τώρα τι να πω; Να μπω τώρα εγώ σ’ αυτή τη διαδικασία και να πω ποιος τα έχει χαμένα ή όχι; Μα, είναι σοβαρά πράγματα αυτά;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Μα, μου λέει…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μα, σας παρακαλώ!

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Κύριε Πρόεδρε, καταλαβαίνω την ταραχή του συναδέλφου, αλλά είναι κατανοητή.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μα, δεν μπορώ να μπω εγώ σ’ αυτή τη διαδικασία.

Ολοκληρώστε, κύριε Υπουργέ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Τελειώνω, κύριε Πρόεδρε.

Κύριε συνάδελφε, λένε στο δικό μου το χωριό –δεν ξέρω στο δικό σας τι λένε- «Μην ξύνεστε στην γκλίτσα του τσοπάνη».

(Θόρυβος - διαμαρτυρίες από την πτέρυγα του ΣΥΡΙΖΑ)

Έρχεστε σε αυτήν την Αίθουσα και λέτε: «Έχετε αποκρατικοποιήσει τη ΔΕΗ και έτσι η ΔΕΗ τώρα δεν είναι εργαλείο το οποίο θα μπορούσε να στηρίξει τα ελληνικά νοικοκυριά απέναντι σε αυτή τη διεθνή ενεργειακή κρίση που έχει αυξήσει τόσο πολύ τις τιμές».

Και εγώ ρωτώ εσάς, αγαπητοί συνάδελφοι, το εξής: Το 2015, η κυβέρνηση του ΣΥΡΙΖΑ, όπου ήταν Υπουργός ο κύριος συνάδελφος από τον ΣΥΡΙΖΑ, παρέλαβε τη ΔΕΗ κερδοφόρα. Το 2019 παρέδωσε τη ΔΕΗ με συσσωρευμένες ζημιές 2,3 δισεκατομμυρίων ευρώ. Είχε 800 εκατομμύρια ευρώ ζημιές το 2018 και 1,5 δισεκατομμύριο ευρώ ζημιές το 2019.

Και ρωτώ, κυρίες και κύριοι συνάδελφοι, το εξής: Κατ’ αρχάς, με τη ΔΕΗ να έχει τον χρόνο 1 δισεκατομμύριο ευρώ ζημιές μέχρι τώρα, θα έπρεπε να έχει κληθεί ο Έλληνας φορολογούμενος πολίτης και μέσα από τη φορολογία, μέσα από τον κρατικό προϋπολογισμό, να βάλουμε πολλά δισεκατομμύρια στη ΔΕΗ για να μην πτωχεύσει και να μη σταματήσει να λειτουργεί για να παρέχει ρεύμα στη χώρα. Όμως, τέλος πάντων, το παρακάμπτω αυτό! Εσείς πιστεύετε ότι με 1 δισεκατομμύριο ευρώ ζημιές τον χρόνο η ΔΕΗ θα μπορούσε να στηρίξει τους ευάλωτους καταναλωτές και την ελληνική κοινωνία απέναντι σε αυτήν την κρίση;

Πρέπει να σας πω ότι η ΔΕΗ μέχρι τώρα, κυρίες και κύριοι συνάδελφοι, έχει δαπανήσει πάνω από 340 εκατομμύρια ευρώ σε εκπτώσεις ώστε να απορροφήσει μέρος της ανατίμησης. Κι όποιος κοιτάξει τον λογαριασμό της ΔΕΗ –και νομίζω ότι έχετε τη δυνατότητα τουλάχιστον εσείς να τον διαβάσετε- θα δει την μπροστινή σελίδα, θα γυρίσει και στην πίσω σελίδα. Εκεί θα δείτε ότι υπάρχει ρήτρα προσαρμογής που δηλώνει το πόσο είναι αυξημένη η τιμή. Όμως, από εκεί και πέρα θα δείτε ότι υπάρχει και μία σειρά εκπτώσεων. Η έκπτωση ενέργειας που κάνει η ΔΕΗ είναι 30% για τα νοικοκυριά και φτάνει το 40% με τις εξακόσιες κιλοβατώρες. Για δε τους αγρότες είναι 50% πάνω στη ρήτρα προσαρμογής. Κι εκεί έρχονται οι ενισχύσεις από την Κυβέρνησή μας και οι επιδοτήσεις που απορροφούν –είναι αλήθεια- όχι το 99%, όχι το 95% της ανατίμησης για ένα μέσο νοικοκυριό που έχει μέχρι τριακόσιες κιλοβατώρες κατανάλωση, αλλά απορροφούν το 70%, το 80% της ανατίμησης, δηλαδή το μεγαλύτερο κομμάτι της αύξησης.

Αυτά έχει κάνει η Κυβέρνησή μας και αυτά τα έχει κάνει με μία ΔΕΗ που την παρέλαβε με 1,5 δισεκατομμύριο ευρώ ζημιές, με τιμή μετοχής κοντά στο ευρώ και σήμερα η ΔΕΗ έχει δέκα φορές μεγαλύτερη αξία και, φυσικά, κερδοφορία.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Είπα πριν για τους Κοινοβουλευτικούς Εκπροσώπους.

Όμως, θέλω να σας πω –και απευθύνομαι στους Υπουργούς- ότι ο κύριος Υπουργός μίλησε όσο μίλησε στην ομιλία του. Νομίζω ότι αν θέλετε να μιλήσουν όλοι οι συνάδελφοι Βουλευτές, θα πρέπει και οι Κοινοβουλευτικοί Εκπρόσωποι, αλλά και η Κυβέρνηση να μειώσουν λίγο τον χρόνο των ομιλιών, για να μπορέσει να προχωρήσει η διαδικασία.

Θα συνεχίσουμε τώρα με την κ. Σουλτάνα Ελευθεριάδου από τον ΣΥΡΙΖΑ.

Ορίστε, κυρία Ελευθεριάδου, έχετε τον λόγο.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Ευχαριστώ, κύριε Πρόεδρε.

Κυρίες και κύριοι Βουλευτές, θα πάρω ένα λεπτό να απαντήσω στον κ. Χατζηδάκη ο οποίος σήμερα με εντυπωσίασε γιατί πρώτη φορά τον άκουσα να αναφέρεται σε εργαζόμενους. Πραγματικά, πρώτη φορά ο κ. Χατζηδάκης μέσα σε αυτήν την Αίθουσα αναφέρθηκε σε εργαζόμενους, υποκριτικά βέβαια, αλλά ας μην είμαστε και πλεονέκτες.

Μας ρώτησε, λοιπόν, και έφυγε –γιατί στην πραγματικότητα δεν τον ενδιαφέρει- τι θα γίνει με τους εργαζόμενους στην «ΑΥΓΗ».

Εγώ, λοιπόν, θα του πω ότι ο ΣΥΡΙΖΑ προσπαθεί να διατηρήσει τα οικονομικά του τακτοποιημένα. Αυτό οφείλει να το κάνει για τον ελληνικό λαό, γιατί ο ελληνικός λαός πρέπει να έχει τη δυνατότητα να επιλέξει να ψηφίσει ένα κόμμα εξουσίας το οποίο δεν θα οφείλει ούτε ευρώ και δεν θα έχει επικίνδυνες δεσμεύσεις πουθενά, πάντα βέβαια με σεβασμό των εργασιακών δικαιωμάτων. Αυτό κάνει και τώρα.

Ο κ. Χατζηδάκης, ο οποίος έχει οδηγηθεί μαζί με την κ. Στρατινάκη στα πιο σκοτεινά μονοπάτια εργοδοτικής διαφθοράς και διαπλοκής, να μην κουνάει άλλη φορά το δάκτυλο στον ΣΥΡΙΖΑ.

Όμως, θα αντιστρέψω την ερώτησή του και θα πω ότι μέχρι το τέλος της σημερινής συζήτησης κάποιος από εσάς τους «υπερυπουργούς» πρέπει να μας απαντήσει τι θα γίνει με το χρέος του κόμματός σας. Νομίζω ότι χρωστάτε 362 εκατομμύρια ευρώ!

(Χειροκροτήματα από την πτέρυγα του ΣΥΡΙΖΑ)

Είναι καλή ευκαιρία, είναι σχετική η συζήτηση σήμερα, να μας πείτε αν αυτά τα εκατομμύρια ευρώ θα τα αποπληρώσετε, γιατί φαίνεται ότι δεν πληρώνετε ούτε τους τόκους. Έχουν πάει στα υπόγεια των τραπεζών τα δάνειά σας. Θα τα πληρώσετε, λοιπόν; Ένας από σας ας μας απαντήσει! Να πω ότι είστε το πιο χρεωμένο κόμμα στην Ευρώπη. Δεν υπάρχει άλλο. Εσείς είστε το πιο χρεωμένο κόμμα σε ολόκληρη την Ευρώπη.

**ΧΡΗΣΤΟΣ ΚΕΛΛΑΣ:** Και το μεγαλύτερο!

(Θόρυβος - διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριοι συνάδελφοι! Πριν από λίγο δεν λέγαμε να μη διακόπτουν τον Υπουργό; Μη διακόπτετε την ομιλήτρια.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Δεν θα με διακόψετε γιατί περίμενα και μία ώρα! Αμφιβάλλετε ότι είστε χρεωμένο κόμμα; Δεν χρωστάτε 362 εκατομμύρια ευρώ;

**ΧΡΗΣΤΟΣ ΚΕΛΛΑΣ:** Και το μεγαλύτερο κόμμα όμως!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ!

**ΣΟΥΛΤΑΝΑ ΕΛΕΥΘΕΡΙΑΔΟΥ:** Χρωστάτε 362 εκατομμύρια ευρώ; Θα τα πληρώσετε; Ας μας απαντήσει ένας Υπουργός!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, συνεχίστε.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Ας έρθουμε, λοιπόν, στον προϋπολογισμό του 2022 που μας παρουσιάσατε. Στηρίζεται σε δύο, προφανώς δόλια εσφαλμένες, παραδοχές από εσάς. Η πρώτη παραδοχή είναι ότι η πανδημία έχει λήξει και η δεύτερη παραδοχή είναι ότι το κύμα των ανατιμήσεων και της ακρίβειας είναι παροδικό. Δεν νομίζω κάποιος Βουλευτής εδώ μέσα –που να έχει σχέση με την πραγματικότητα τουλάχιστον- να το πιστεύει αυτό. Καταλαβαίνω βέβαια ότι πρέπει να προστατευθείτε γιατί δεσμευτήκατε με το μεσοπρόθεσμο που ψηφίσατε τον Ιούνιο σε δημοσιονομική προσαρμογή εννέα μονάδων σε διάστημα μόλις δύο ετών, δημοσιονομική προσαρμογή που δεν έχει ζήσει η Ελλάδα από το 2013, δηλαδή στα πιο σκληρά μνημονιακά χρόνια. Κι αυτό που ψηφίσατε, αυτό για το οποίο δεσμευτήκατε, αυτό που επιθυμείτε να γίνει όπως είπε ο κ. Σταϊκούρας, θα επιτευχθεί μόνο με δραματικές οικονομικές και κοινωνικές συνέπειες και έκρηξη των ανισοτήτων.

Εμείς οφείλουμε, όμως, να σας υπενθυμίζουμε εδώ μέσα όσα βιώνει ο κόσμος εκεί έξω, όσα βιώνει ο μέσος πολίτης και όχι οι VIP, όσα βιώνουν οι μικρομεσαίες επιχειρήσεις και οι αυτοαπασχολούμενοι και όχι μόνο το 0,48% των ΑΦΜ των επιχειρήσεων, δηλαδή τα μέλη του ΣΕΒ, αλλά όσα βιώνει το 90% των πολιτών που δεν έχει περιουσιακά στοιχεία ή που οφείλει στις τράπεζες περισσότερα από όσα έχει ή που έχει ελάχιστα και όχι το 10% του πληθυσμού που έχει το 50% του πλούτου της Ελλάδας.

Τι θα κάνετε, λοιπόν, για τη δημόσια υγεία, για το δημόσιο σύστημα υγείας με αυτόν τον προϋπολογισμό που συζητάμε; Δεν θα κάνετε απολύτως τίποτα. Μειώνετε τη χρηματοδότηση του Υπουργείου Υγείας κατά 820 εκατομμύρια ευρώ και έρχεστε εδώ και μας λέτε ότι δεν συμβαίνει αυτό. Δεν ήταν ο προηγούμενος προϋπολογισμός 5.162.000.000 ευρώ και τον κάνετε τώρα 4.341.000.000 ευρώ; Λάθος διαβάζουμε! Άλλον προϋπολογισμό διαβάζουμε!

Μειώνετε τη χρηματοδότηση των νοσοκομείων και της πρωτοβάθμιας υγείας κατά 360 εκατομμύρια ευρώ και φυσικά δεν θα κάνετε προσλήψεις. Δεν προβλέπετε μόνιμες προσλήψεις. Και γιατί τα κάνετε αυτά; Έχετε πει ότι δεν θέλετε και δεν πιστεύετε σε ένα πολυτελές δημόσιο σύστημα υγείας. Πιστεύετε μόνο σε ένα πολυτελές ιδιωτικό σύστημα υγείας, σ’ αυτό που μπορείτε να πηγαίνετε εσείς και οι έχοντες. Και αυτό το αποδείξαμε με την τελευταία κατάπτυστη τροπολογία που φέρατε, με την οποία αποκλείετε τους ανασφάλιστους και τις ευπαθείς κοινωνικές ομάδες από το να μπορούν να πάνε να συνταγογραφήσουν σε ιδιώτες γιατρούς. Αυτό αποδεικνύεται, δηλαδή ότι το μόνο που σας ενδιαφέρει είναι το ιδιωτικό σύστημα υγείας. Αυτό θέλετε να κάνετε πολυτελές. Αυτό θέλετε να ευνοήσετε.

Η πανδημία, όμως, δεν τελείωσε. Εχθές είχαμε ρεκόρ θυμάτων: εκατόν τριάντα θανάτους, επτακόσιους διασωληνωμένους, δεκαεννιάμισι χιλιάδες θανάτους μέχρι σήμερα. Έχουμε καταγγελίες και από γιατρούς και από υγειονομικό προσωπικό για απαράδεκτες συνθήκες εργασίας και νοσηλείας. Έχουμε σήμερα αναφορές στον εισαγγελέα για ΜΕΘ που παραμένουν κενές, ενώ εκατοντάδες συνάνθρωποί μας είναι διασωληνωμένοι εκτός ΜΕΘ. Στον εισαγγελέα πήγαν σήμερα αυτές τις καταγγελίες.

Και ναι, τελικά αυτό που είπε ο Πρωθυπουργός από αυτό εδώ το Βήμα, ότι το να νοσηλεύεται κάποιος εκτός ΜΕΘ δεν είναι επικίνδυνο σε σχέση με αυτόν που νοσηλεύεται εντός ΜΕΘ, ήταν ένα μεγάλο ψέμα. Δεν ήταν ασχετοσύνη του κ. Μητσοτάκη. Ήταν ένα ψέμα. Ο κ. Μητσοτάκης σάς είπε ψέματα, μας είπε ψέματα, είπε στον ελληνικό λαό ψέματα και αυτό αποδείχθηκε σήμερα από τη μελέτη του κ. Τσιόδρα και του κ. Λύτρα που βγήκε στη δημοσιότητα, μελέτη που είχε στα συρτάρια της αυτή η Κυβέρνηση από τον Μάιο.

Και γιατί είπε ψέματα; Διότι για τον κ. Μητσοτάκη δεν είναι πρόβλημα το να πεθαίνει κάποιος εκτός ΜΕΘ. Δεν είναι πρόβλημα ότι σύμφωνα με τη μελέτη η νοσηλεία εκτός ΜΕΘ σχετίζεται με αυξημένη κατά 87% θνησιμότητα. Δεν είναι πρόβλημα ότι το δημόσιο σύστημα υγείας δεν μπορεί να λειτουργήσει σωστά και να παρέχει τις υπηρεσίες του, όταν έχει πάνω από τετρακόσιους διασωληνωμένους. Δεν είναι πρόβλημα ότι σύμφωνα με τη μελέτη χίλια πεντακόσια τριάντα πέντε άτομα θα γλίτωναν εάν νοσηλεύονταν εντός ΜΕΘ, με χαμηλό φόρτο του ΕΣΥ.

Κύριε Πρόεδρε, θα ήθελα ένα λεπτό ακόμα για να τελειώσω. Περίμενα μία ώρα γιατί μίλαγαν οι Υπουργοί.

**ΦΙΛΙΠΠΟΣ ΦΟΡΤΩΜΑΣ:** Επί του θέματος.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Φόρτωμα, για ποιον λόγο φωνάζετε;

**ΦΙΛΙΠΠΟΣ ΦΟΡΤΩΜΑΣ:** Επί του θέματος να μιλήσει.

(Θόρυβος - διαμαρτυρίες από την πτέρυγα του ΣΥΡΙΖΑ)

**ΣΟΥΛΤΑΝΑ ΕΛΕΥΘΕΡΙΑΔΟΥ:** Επί του θέματος μιλάω. Τα 820 εκατομμύρια ευρώ λιγότερα στον προϋπολογισμό του 2022 είναι εκτός θέματος;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Φόρτωμα, δεν επιτρέπεται αυτό. Αφήστε τους Βουλευτές να πουν αυτό που θέλουν. Όλοι αξιολογούμαστε, και εσείς και εμείς. Ο καθένας έχει την ελευθερία να μιλήσει όπως θέλει από το Βήμα της Βουλής.

Συνεχίστε, κυρία Ελευθεριάδου.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Όσον αφορά στην ακρίβεια, δεν κάνετε τίποτα ουσιαστικό για να την αντιμετωπίσετε. Τα 523 εκατομμύρια ευρώ για λογαριασμούς ρεύματος και τα 90 εκατομμύρια ευρώ για επίδομα θέρμανσης, τα οποία μάλιστα δεν προέρχονται από τον κρατικό προϋπολογισμό, αλλά από το ταμείο για τα δικαιώματα ανανεώσιμων πηγών ενέργειας, δεν αρκούν ούτε κατ’ ελάχιστον. Μόνο 1 δισεκατομμύριο ευρώ εκτιμάται η επιβάρυνση των πολιτών από λογαριασμούς ρεύματος, σαν να μην υπάρχει για εσάς η ακρίβεια σε βασικά αγαθά διαβίωσης και τρόφιμα.

Κοροϊδεύετε τους συνταξιούχους βέβαια, με αυτό το επίδομα που τους δίνετε, ενώ τους κόψατε το κοινωνικό μέρισμα, τους κόψατε τη δέκατη τρίτη σύνταξη.

Κοροϊδεύετε τους υγειονομικούς. Τους δίνετε ένα δώρο 250 ευρώ, ενώ δεν τους πληρώνετε τις υπερωρίες, τους αφήσατε παντελώς αβοήθητους εν μέσω πανδημίας, τους συκοφαντήσατε, τους λοιδορήσατε.

Κοροϊδεύετε τους ανάπηρους, τα ΑΜΕΑ. Κόβετε 50 εκατομμύρια ευρώ από τις δαπάνες για πολιτικές ΑΜΕΑ και τάζετε 250 ευρώ σε δικαιούχους ΑΜΕΑ.

Κρατάτε καθηλωμένο τον κατώτατο μισθό.

Μειώνετε κατά 1,7 δισεκατομμύρια ευρώ τις κοινωνικές δαπάνες.

Και φυσικά προβλέπετε σε αυτόν τον προϋπολογισμό επιπλέον φορολογικά έσοδα 3,5 δισεκατομμύρια ευρώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε, ολοκληρώστε. Έχετε πάει στα δέκα λεπτά.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Τελειώνω, κύριε Πρόεδρε.

Είναι προφανές ότι μεγάλη μερίδα συμπολιτών μας θα βιώσουν συνθήκες υλικής στέρησης, ειδικά αν λάβουμε υπ’ όψιν ότι οι ετήσιες αυξήσεις τιμών για ανελαστικές δαπάνες των νοικοκυριών είναι πολύ μεγαλύτερες από τον πληθωρισμό, δηλαδή πολύ μεγαλύτερες από 4,8%. Για στέγαση είναι 17,7% και για μεταφορές 9,3%.

Η πολιτική σας κρίνεται από τα αποτελέσματα. Πόσους ακόμα νεκρούς θέλετε για να αποδεχθείτε ότι αποτύχατε; Πόσους ανέργους; Πόσες πτωχευμένες μικρομεσαίες επιχειρήσεις; Πόσες άστεγες οικογένειες; Ο προϋπολογισμός σας είναι ένας προϋπολογισμός αβεβαιότητας, ανασφάλειας και ανισότητας. Ευτυχώς θα είναι ο τελευταίος σας γιατί οι πολίτες θα σας κάνουν off.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Περικλής Μαντάς από τη Νέα Δημοκρατία.

**ΠΕΡΙΚΛΗΣ ΜΑΝΤΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι της Αντιπολίτευσης, οι κομματικές παρωπίδες σας και οι ιδεολογικές αγκυλώσεις δυστυχώς δεν σας επιτρέπουν να δείτε τι έχει συμβεί τα τελευταία δυόμισι χρόνια στην πατρίδα μας, ποια είναι η πρόοδος που έχει επιτευχθεί στην πατρίδα μας αυτά τα δυόμισι χρόνια σε όλους τους τομείς και κυρίως στην οικονομία, μια και μιλάμε για τον προϋπολογισμό σήμερα.

Δεν μπορεί να το χωρέσει το μυαλό σας, δεν μπορείτε να φανταστείτε πώς μια μικρή χώρα όπως η Ελλάδα μετά από δέκα χρόνια μνημονίων, με την πανδημία σε έξαρση, με την οικονομική κρίση που έχει δημιουργήσει αυτή η πανδημία, καταφέρνει φέτος να έχει 6,9% ανάπτυξη.

Δεν μπορεί να χωρέσει στο μυαλό σας ότι η Ελλάδα μέσα στο 2022 θα ανακάμψει και θα καλύψει συνολικά όλη τη χασούρα της πανδημίας. Δεν μπορείτε να το αντιληφθείτε αυτό.

Δεν μπορείτε να αντιληφθείτε πώς είναι δυνατόν η χώρα μας να βρήκε και να κάλυψε με 40 δισεκατομμύρια ευρώ την επιχειρηματικότητα, τις οικογένειες, τον αγρότη, τη νέα γενιά μέσα στην πανδημία του κορωνοϊού.

Δεν μπορείτε να αντιληφθείτε πώς είναι δυνατόν να μπορούμε να δανειζόμαστε με αρνητικά επιτόκια.

Δεν μπορεί να χωρέσει το μυαλό σας πώς είναι δυνατόν με τέτοια ενεργειακή κρίση ο πληθωρισμός στην πατρίδα μας να είναι κάτω του μέσου όρου της Ευρωπαϊκής Ένωσης, πολύ χαμηλότερος και από πιο ισχυρές και δυνατές οικονομίες.

Δεν μπορείτε να αποδεχτείτε το γεγονός ότι με την πανδημία, με την κρίση, με τις επιχειρήσεις να μην δουλεύουν έχει μειωθεί η ανεργία κατά τέσσερις μονάδες.

Σας καταλαβαίνω πραγματικά. Είστε σε ένα απόλυτο αδιέξοδο. Και έρχεστε εδώ να μας μιλήσετε για δήθεν κοινωνικές ανισότητες που δημιουργεί η πολιτική μας. Και μιλάτε εσείς για ανισότητες όταν είστε οι ίδιοι που κυνικά παραδεχτήκατε ότι στοχοποιήσατε τη μεσαία τάξη, ότι διαλύσατε το πιο δημιουργικό, το πιο παραγωγικό, το πιο αναπτυξιακό κομμάτι της ελληνικής κοινωνίας.

Έρχεστε εδώ και μας μιλάτε για την επιθεώρηση εργασίας και λέτε ότι έχουμε μετατρέψει το Υπουργείο Εργασίας σε υπουργείο εργοδοτών. Και σας ρωτώ: Το πρόστιμο για την αδήλωτη εργασία των 10.500 ευρώ ποια κυβέρνηση το έχει θεσπίσει; Πόσο συμφέρει αυτό το πρόστιμο τους εργοδότες; Τι κάνατε εσείς όταν ήρθε αυτό το πρόστιμο; Το καταψηφίσατε, ενώ ξέρετε πολύ καλά ότι είναι το μοναδικό μέτρο που έχει καταφέρει να μειώσει την αδήλωτη εργασία από το 40% που ήταν όταν θεσπίστηκε, σε μονοψήφιο αριθμό.

Έρχεστε εσείς εδώ και μας μιλάτε για εκκρεμείς συντάξεις, που όταν ήσασταν κυβέρνηση σάς είχαν κατατεθεί πάνω από δέκα ερωτήσεις στη Βουλή για να πείτε επιτέλους πόσες είναι οι εκκρεμείς συντάξεις και δεν απαντήσατε ποτέ γιατί τις είχατε κλεισμένες στα συρτάρια και δεν ασχολιόσασταν. Είχατε άλλα πιο σοβαρά πράγματα να κάνετε!

Ήρθατε εδώ να μας μιλήσετε για τη ΔΕΗ, όταν παραδώσατε τη ΔΕΗ ένα βήμα πριν τη χρεοκοπία, με τιμή 1 ευρώ στο χρηματιστήριο, με δισεκατομμύρια ζημιές. Και μέσα σε δυόμισι χρόνια δεκαπλασιάστηκε η χρηματιστηριακή της αξία και έφθασε στο σημείο να μπορεί να είναι όρθια σήμερα για να στηρίξει τους Έλληνες πολίτες στην ενεργειακή κρίση που βιώνουν.

Και το κορυφαίο, ήρθατε να μας πείτε και για τους δασικούς χάρτες, να μας κάνετε παρατήρηση! Την απόφαση του Σ.τ.Ε. για το έκτρωμα που είχατε φτιάξει την είδατε;

Ξέρετε, αγαπητοί συνάδελφοι, όλα αυτά και άλλα πολλά που διορθώσαμε αυτά τα δυόμισι χρόνια δεν έγιναν με μαγικό τρόπο. Έγιναν γιατί από την πρώτη μέρα υλοποιήσαμε μία συγκεκριμένη αναπτυξιακή, φιλελεύθερη πολιτική, η οποία, δυστυχώς για σας, έχει επικρατήσει σε όλο τον σύγχρονο κόσμο κι είναι το μόνο φάρμακο σε όλα αυτά που βιώνει ο πλανήτης σήμερα. Και έγινε κυρίως γιατί εμπιστευτήκαμε τους Έλληνες πολίτες, εμπιστευτήκαμε τη δύναμή τους και τους δημιουργήσαμε ένα περιβάλλον τέτοιο έτσι ώστε να απελευθερώσουν αυτή τη δύναμη, να γίνουν παραγωγικοί για την πατρίδα, για τις οικογένειές τους και να μπορούμε να πετύχουμε πράγματα για τον τόπο μας. Γιατί εν τέλει τους δημιουργήσαμε ένα περιβάλλον τέτοιο που μπορούν να μας εμπιστευτούν, να εμπιστευτούν το κράτος, με όλες αυτές τις μεταρρυθμίσεις που έγιναν τα τελευταία χρόνια.

Είχα ετοιμάσει άλλη ομιλία. Προφανώς με αυτά που άκουσα δεν μπορώ να τοποθετηθώ. Λυπάμαι πάρα πολύ, γιατί δεν έχετε τουλάχιστον την πολιτική ευθιξία να παραδεχτείτε αυτά που βλέπει όλος ο κόσμος, αυτά που βλέπουν πλέον οι πάντες τόσο στην Ελλάδα όσο και στο εξωτερικό και να μπορούμε να προχωρήσουμε ενωμένοι, για να αντιμετωπίσουμε όλες τις δυσκολίες οι οποίες πραγματικά είναι μεγάλες, ιδιαίτερα αυτή την περίοδο. Γιατί η ενεργειακή κρίση είναι εδώ, θα συνεχιστεί για κάποιους μήνες ακόμα, η πανδημία είναι εδώ, μεταλλάσσεται και χρειαζόμαστε να είμαστε ενωμένοι για να μπορούμε πραγματικά να αντιμετωπίσουμε όλες αυτές τις δυσκολίες.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας ευχαριστούμε.

Τον λόγο έχει ο κ. Θεόδωρος Δρίτσας από τον ΣΥΡΙΖΑ.

**ΘΕΟΔΩΡΟΣ ΔΡΙΤΣΑΣ:** Κύριε Μαντά, δύο μήνες αφότου ανέλαβε ο κ. Χατζηδάκης το αρμόδιο Υπουργείο και είχε εξαγγείλει από την πρώτη στιγμή ότι η ΔΕΗ είναι χρεοκοπημένη, για να την υπονομεύσει και να την πουλήσει, όπως έκανε στη συνέχεια, η εταιρεία ορκωτών ελεγκτών υψηλού κύρους, διεθνής εταιρεία, κατέθεσε τη μελέτη της που ήρθε και στη Βουλή -και εκτέθηκε ανεπανόρθωτα ο κ. Χατζηδάκης-, που ανέλυε και αποδείκνυε ότι η ΔΕΗ έχει μόνο χρηματικό έλλειμμα λόγω του δανείου και κατά τα άλλα είναι απολύτως βιώσιμη και με αναπτυξιακή προοπτική. Εάν θέλετε να πουλάτε τη δημόσια περιουσία έτσι, μη βρίσκετε φτηνές δικαιολογίες.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Κυρίες και κύριοι Βουλευτές, πράγματι σε κάθε συζήτηση προϋπολογισμού που παρακολουθώ επί πολλές δεκαετίες τώρα, η κάθε φορά κυβέρνηση έχει ένα πλεονέκτημα: λέει τα επιχειρήματά της, λέει διάφορα. Τη δεκαετία του ’90 και τη δεκαετία του 2000 στομώναμε να ακούμε τα στοιχεία που αποδείκνυαν ότι η Ελλάδα προχωρά στην ανάπτυξη, προχωρά στον παγκόσμιο ανταγωνισμό. Και πράγματι εκείνη την περίοδο ήμασταν στις σαράντα πρώτες χώρες σε πλούτο, αλλά όχι κατανεμημένο και όχι βιώσιμο. Τα έχουμε ζήσει αυτά.

Και ήρθε η χρεοκοπία, την οποία η μικρή τότε Αριστερά, επειδή είναι μελετημένη, από το 2008 εδώ, σε αυτή την Αίθουσα, σας την είχαμε προαναγγείλει και μας θεωρούσατε τερατολόγους. Βάλτε μυαλό. Η ελληνική κοινωνία υποφέρει. Χρεοκοπήσατε τη χώρα και τώρα με την πανδημία, για την οποία προφανώς δεν φταίτε εσείς, δεν θέλετε να καταλάβετε ότι η δημόσια παρέμβαση και στα οικονομικά και στα κοινωνικά και σε όλα είναι το πρώτιστο, όπως και το σύμφωνο για την ανάκαμψη αλλά και για τη βιωσιμότητα επιτάσσει, με το οποίο διαφωνούμε σε πολλά πράγματα και φυσικά με τις δικές σας προτάσεις. Αλλά εδώ σ’ αυτήν εδώ τη συζήτηση για τον προϋπολογισμό του 2022 έχουμε μπροστά μας και μέσα σε συνθήκες πανδημίας την προοπτική του 2030, όπου όσον αφορά τις ρυθμίσεις που πέτυχε η κυβέρνηση ΣΥΡΙΖΑ για έναν διάδρομο ομαλής μετάβασης με μικρές επιβαρύνσεις για την εξυπηρέτηση του χρέους, το 2030 αλλάζουν τα πράγματα αν δεν υπάρξει στον σκληρό καπιταλισμό της Ευρώπης αλλαγή.

Και έρχεστε τώρα εδώ, με όλη αυτή την οδυνηρή σοφία που έχουν αποκομίσει και οι κοινωνίες και όλοι, να μας πείτε ότι δεν χρειάζεται ενίσχυση της δημόσιας υγείας; Βασικό προαπαιτούμενο είναι το κοινωνικό κράτος για οποιαδήποτε αναπτυξιακή πορεία. Αλλά εσείς έχετε αλλεργία στις δημόσιες επενδύσεις και στον δημόσιο σχεδιασμό της ανάπτυξης. Και αυτή είναι η τεράστια διαφορά μας. Οδηγείτε το 2030, με αυτή την πολιτική που αποτυπώνει αυτός ο προϋπολογισμός, σε νέα χρεοκοπία. Εάν δεν αλλάξουν διεθνώς τα πράγματα και αν δεν αλλάξει η ελληνική Κυβέρνηση σύντομα, πραγματικά οδηγούμαστε σε νέα χρεοκοπία. Τα έχουμε ζήσει αυτά. Μην κοροϊδεύετε τους εαυτούς σας και προφανώς περισσότερο μην κοροϊδεύετε τον κόσμο.

Από αυτή την άποψη η έκθεση και η μελέτη των καθηγητών του κ. Τσιόδρα και του κ. Λύτρα από τον Μάιο του 2021 δεν είναι ένα απλό καμπανάκι, γιατί η έκθεση αυτή εκτός από το τραγικό συμπέρασμα ότι 87% αυξάνεται η θνησιμότητα των διασωληνωμένων εκτός ΜΕΘ λέει και κάτι άλλο, ότι ακόμα και αν τελειώσει γρήγορα η πανδημία, οι συνέπειές της θα κρατήσουν πολύ καιρό, γιατί είναι πολύ βαθιές αυτές οι συνέπειες και στον ψυχισμό και στην οικογενειακή οργάνωση και σε πολλά πολλά άλλα πράγματα. Δεν μιλάνε για την οικονομία ο Τσιόδρας και ο Λύτρας, μιλάνε για την υγεία κι ότι χρειάζεται μακροπρόθεσμο σχέδιο αντιμετώπισης όχι μόνο της πανδημίας τώρα, αλλά και των συνεπειών της επί πολλά χρόνια μπροστά.

Και με «ανόητο» -τα τονίζω και τα τρία, και το άλφα και το όμικρον και το τελικό όμικρον- θράσος ο κ. Μητσοτάκης ενώ είχε τη μελέτη του κ. Τσιόδρα και του κ. Λύτρα -έδειξε πόσο ανεύθυνος είναι και πόσο τυχάρπαστη είναι η πολιτική που θέλει να ασκήσει, η επικοινωνιακή πολιτική-, ήρθε εδώ να αμφισβητήσει το προϊόν της κοινής κοινωνικής πείρας. Δεν χρειαζόμασταν τη μελέτη του κ. Τσιόδρα και του κ. Λύτρα για να ξέρουμε ότι άλλο είναι το επίπεδο και η ποιότητα της παρεχόμενης υγειονομικής υπηρεσίας εντός ΜΕΘ κι άλλο εκτός ΜΕΘ. Κι όμως το είπε και αυτό, δεν του ξέφυγε εν τη ρύμη του λόγου. Μας προκάλεσε κιόλας, προκάλεσε τον κ. Τσίπρα με αναίδεια. Γιατί; Γιατί δεν είχε διαβάσει την έκθεση; Δεν ξέρω αν την είχε διαβάσει ή όχι. Αλλά γιατί με το άγχος να ξορκίζει την πανδημία αντί να την αντιμετωπίζει -στην πραγματικότητα είναι μια άτυπη επιλογή της γνωστής μεθόδου της ανοσίας της αγέλης, περί αυτού πρόκειται- με αυτή τη βάση πώς να δικαιολογήσει ότι 800 εκατομμύρια λιγότερα δίνονται στην υγεία στον φετινό προϋπολογισμό;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Δρίτσα. Να σας πω, είναι είκοσι δύο συνάδελφοι και δύο Υφυπουργοί και με έναν ελάχιστο χρόνο φτάνουμε 1.30 τη νύκτα. Σας παρακαλώ θερμά, τελευταία πρόταση.

**ΘΕΟΔΩΡΟΣ ΔΡΙΤΣΑΣ:** Με συγχωρείτε, παρακαλώ. Είναι ο προϋπολογισμός….

**ΠΡΟΕΔΡΕΥΩΝ (Αθανάσιος Μπούρας):** Όχι, είμαι υποχρεωμένος να υπερασπιστώ τα δικαιώματα των Βουλευτών.

Ολοκληρώστε, κύριε Δρίτσα. Δεν θέλω συμβουλές, ολοκληρώστε.

**ΘΕΟΔΩΡΟΣ ΔΡΙΤΣΑΣ:** …και άλλοι Βουλευτές, και άλλοι Βουλευτές της Δεξιάς…

Δεν το υπερασπίστηκε το Προεδρείο…

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε και μην με παρακαλείτε. Θα εφαρμόσω εγώ τον Κανονισμό, όπως ορίζεται.

**ΘΕΟΔΩΡΟΣ ΔΡΙΤΣΑΣ:** Παρακαλώ, θα ολοκληρώσω συντομότατα, αλλά χωρίς διακοπή, παρακαλώ.

Αλλάξτε πολιτική τώρα, αν μπορείτε, είναι καταστροφική.

Πάμε στα θέματα της άμυνας που έχω την ευθύνη. Δεν είναι δυνατόν να λέει ο εισηγητής της Πλειοψηφίας, ο κ. Θεόδωρος Ρουσόπουλος -δεν θα τον διαστρεβλώσω, ούτε θα αξιοποιήσω, αλλά το είπε και ξέρει πως το είπε- ότι «η χώρα μας, κακώς μεν, αλλά αναγκάζεται να συμμετέχει σε κούρσα εξοπλισμών».

Κυρίες και κύριοι Βουλευτές, είναι έντιμος συνάδελφος ο κ. Ρουσόπουλος και ξέρει πολύ καλά τι λέει. Αυτά, θα τα δεχτούμε; Πέρυσι, 2 δισεκατομμύρια -και πάνω από 2 δισεκατομμύρια- άλλο 1 δισεκατομμύριο φέτος και τα επόμενα χρόνια πολύ περισσότερα για τους εξοπλισμούς. Εξασφαλίζουν αυτά την επαρκή άμυνα; Όχι. Εντάσσονται στην κούρσα εξοπλισμών που καμμία σχέση δεν έχουν με την άμυνα της χώρας.

**ΠΡΟΕΔΡΕΥΩΝ (Αθανάσιος Μπούρας):** Και με αυτό κλείσατε, κύριε Δρίτσα, κοιτάξτε το ρολόι σας.

**ΘΕΟΔΩΡΟΣ ΔΡΙΤΣΑΣ:** Από αυτή την άποψη, λοιπόν, και έχοντας μπροστά το 2030, είστε πολύ επικίνδυνοι με αυτή την πολιτική που ασκείτε, πάρα πολύ επικίνδυνοι.

Και φυσικά, είναι βέβαιο, ότι πλέον ο ελληνικός λαός καταλαβαίνει τη φαλκίδευση των πραγματικών δεδομένων που επιχειρείτε να περάσετε και δεν σας εμπιστεύεται πια. Γι’ αυτό και είναι κρίσιμο να γίνει συστράτευση για την αντιμετώπιση της πανδημίας, ώστε να ξεπεραστεί η δική σας αναξιοπιστία. Δεν γίνεται αλλιώς. Ο καθολικός εμβολιασμός απαιτεί αξιόπιστο πολιτικό σύστημα και όχι πολιτικές, σαν αυτή του κ. Μητσοτάκη.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ, να τακτοποιηθεί το Βήμα. Νομίζω ότι όλοι βλέπετε ότι, αν ο καθένας πηγαίνει στα δέκα λεπτά, τότε θα τελειώσουμε στις τρεις το πρωί. Κάντε μου λογαριασμό στο νούμερο που είπατε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ωραία.

**ΠΡΟΕΔΡΕΥΩΝ (Αθανάσιος Μπούρας):** Όχι, κύριε Σκουρλέτη, μην επικροτείτε αυτό. Μην το επικροτείτε, γιατί έχει μετατραπεί η σημερινή συζήτηση σε κοινοβουλευτικό έλεγχο.

Έχει τον λόγο ο Υφυπουργός στον Πρωθυπουργό, ο κ. Χρήστος Τριαντόπουλος.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός στον Πρωθυπουργό):** Ευχαριστώ, κύριε Πρόεδρε.

Κυρίες και κύριοι Βουλευτές, είναι μεγάλη τιμή να βρίσκομαι στο Βήμα της Βουλής των Ελλήνων και να απευθύνομαι στο Σώμα για πρώτη φορά και ειδικά, όταν η πρώτη παρουσία μου γίνεται στη συζήτηση για τον προϋπολογισμό που κατέθεσε ο Υπουργός Οικονομικών και το οικονομικό επιτελείο, με το οποίο συνεργαστήκαμε στενά τα προηγούμενα δύο χρόνια.

Συζητάμε, λοιπόν, τον κρατικό προϋπολογισμό για το έτος 2022, το περιεχόμενο του οποίου έρχεται να αποτυπώσει τη σημαντική ανάκαμψη της ελληνικής οικονομίας το 2021, ως αποτέλεσμα της κρατικής ενίσχυσης για την αντιμετώπιση της πανδημίας, αλλά και των διαρθρωτικών μεταρρυθμίσεων που υλοποιούνται χωρίς διακοπή, χωρίς επιβράδυνση.

Είναι προϋπολογισμός που περιλαμβάνει τις μεταρρυθμίσεις και τις πολιτικές που, ισορροπώντας μεταξύ οικονομικής αποτελεσματικότητας και κοινωνικής δικαιοσύνης, οδηγούν στην αλλαγή του εγχώριου παραγωγικού προτύπου και σε υψηλούς ρυθμούς ανάπτυξης. Εμπεριέχει την αποδοτική αξιοποίηση πόρων, εργαλείων και διαδικασιών για την υποστήριξη των δημόσιων πολιτικών. Περιλαμβάνει και τη χρηματοδότηση για τη διαχείριση των νέων δεδομένων που έχει δημιουργήσει η κλιματική κρίση.

Κυρίες και κύριοι, η κλιματική κρίση είναι, δυστυχώς, γεγονός. Είναι μια κρίση που καθιστά την εκδήλωση ακραίων καιρικών φαινομένων πιο απίθανη και με μεγαλύτερη ένταση απ’ ό,τι στο παρελθόν.

Στην Ελλάδα, τα τελευταία χρόνια έχουμε βιώσει τα αποτελέσματα αυτά. Έντονα πλημμυρικά φαινόμενα, μεγάλες δασικές πυρκαγιές, καύσωνες, απρόσμενοι παγετοί και άλλα ακραία καιρικά φαινόμενα, που παλαιότερα εμφανίζονταν σποραδικά, τώρα πλέον, εμφανίζονται με μεγαλύτερη συχνότητα. Στα φαινόμενα αυτά, δεδομένου ότι ζούμε σε μία σεισμογενή περιοχή, προστίθενται, δυστυχώς και οι σεισμοί.

Πρόκειται για φαινόμενα που δοκιμάζουν τις αντοχές των υποδομών, που πλήττουν τα νοικοκυριά, τις επιχειρήσεις, τις αγροτικές εκμεταλλεύσεις, αλλά και επιβαρύνουν καθοριστικά το φυσικό περιβάλλον. Στο τέλος, της ημέρας, βέβαια, επιβαρύνουν τον προϋπολογισμό. Απέναντι σε αυτά τα νέα δεδομένα, η Κυβέρνηση του Κυριάκου Μητσοτάκη εφαρμόζει μια ολιστική στρατηγική που βασίζεται σε τρεις πυλώνες.

Ο πρώτος πυλώνας είναι η διαμόρφωση συνθηκών βιώσιμης, πράσινης ανάπτυξης, ένας πυλώνας με σημαντικές πρωτοβουλίες, για να μετριαστούν οι συνθήκες που μας έχουν οδηγήσει στην κλιματική κρίση. Υπάρχουν πολλές πρωτοβουλίες, όπως για την απολιγνιτοποίηση, για την υπεράκτια αιολική ενέργεια, την κυκλική οικονομία, την ενεργειακή αυτονομία νησιών μας, την έκδοση πράσινου ομολόγου και φυσικά, τον νέο κλιματικό νόμο.

Ο δεύτερος πυλώνας αφορά την πρόληψη, την αντιμετώπιση και την ανθεκτικότητα έναντι των φυσικών καταστροφών, με κομβικό ρόλο του νέου Υπουργείου, του Υπουργείου Κλιματικής Κρίσης και Πολιτικής Προστασίας, σε συνέχεια της σημαντικής ενδυνάμωσης που είχε η πολιτική προστασία τα προηγούμενα δύο χρόνια, με έμφαση, μεταξύ άλλων, σε έργα αντιπυρικής προστασίας, αντιπλημμυρικής θωράκισης, αλλά και σε καινοτόμες διαδικασίες και εργαλεία πρόληψης και πρόβλεψης.

Ο τρίτος πυλώνας είναι το πλαίσιο στήριξης και αποκατάστασης μετά από μια φυσική καταστροφή, πλαίσιο που άλλαξε την τελευταία δεκαετία. Αρχικά, άλλαξε η φιλοσοφία, που εδράζεται στον διττό στόχο, η στήριξη να φθάσει γρήγορα σε όσους το δικαιούνται και η αποκατάσταση να πραγματοποιηθεί το συντομότερο δυνατόν.

Σ’ αυτή τη βάση διαμορφώθηκε και εμπλουτίζεται το πλαίσιο της κρατικής αρωγής, μία αλλαγή που προέκυψε και εξελίσσεται μέσα από την εμπειρία στο πεδίο. Η συνεχής παρουσία στο πεδίο είναι βασικό συστατικό της νέας φιλοσοφίας μας. Αυτό επιτρέπει την επαφή με τις τοπικές κοινωνίες, τη διευθέτηση ζητημάτων και τη διασφάλιση της υλοποίησης των μέτρων που τίθενται σε εφαρμογή.

Το πρώτο βήμα, λοιπόν, της μεταρρύθμισης αφορούσε τις επιχειρήσεις και έγινε στην αρχή του 2021. Πλέον, μέσα σε λίγες εβδομάδες, οι επιχειρήσεις μπορούν να λαμβάνουν προκαταβολή και τους επόμενους μήνες, μπορούν να λαμβάνουν την τελική επιχορήγηση που δύναται να φθάνει μέχρι το 70% της εκτιμηθείσας ζημιάς, όταν στο προηγούμενο καθεστώς οι επιχειρήσεις λάμβαναν μόνο το 30%, μετά από τρία, τέσσερα ή και περισσότερα χρόνια. Είναι ένα πλαίσιο που αφορά πλέον και τις αγροτικές εκμεταλλεύσεις, καλύπτοντας κενά και παθογένειες του παρελθόντος.

Αξίζει ενδεικτικά να σημειωθεί ότι μέσα σε λίγες εβδομάδες επιχειρήσεις έλαβαν προκαταβολή σε περιοχές του «Ιανού», στη Σάμο και αλλού, ενώ μέσα σε τέσσερις μήνες δημοσιεύθηκε απόφαση τελικής επιχορήγησης επιχειρήσεων στην πυρόπληκτη βόρεια Εύβοια.

Το περασμένο καλοκαίρι, λοιπόν, έγινε και το επόμενο βήμα της μεταρρυθμιστικής προσπάθειας, εισάγοντας την ενίσχυση πρώτης αρωγής μέσα από μία ενιαία ψηφιακή πλατφόρμα. Είναι ενιαία διότι, δεν αφορά μόνο τις επιχειρήσεις ή τις αγροτικές εκμεταλλεύσεις, αλλά επεκτάθηκε στη στεγαστική συνδρομή και στην αποζημίωση της οικοσκευής των νοικοκυριών.

Η μεταρρυθμιστική, λοιπόν, προσπάθεια αποτελεί μία δυναμική διαδικασία, κατά την οποία, όλα τα συστατικά του μηχανισμού κρατικής αρωγής προσαρμόζονται στη νέα φιλοσοφία, μία προσπάθεια που προχωρά και στα πεδία της στεγαστικής συνδρομής, της αποζημίωσης της οικοσκευής, αλλά και της αποζημίωσης στον πρωτογενή τομέα. Προχωρά με έμφαση στην ψηφιοποίηση, την ταχύτητα και τη δικαιοσύνη. Προχωρά με μέτρα και μέσα από τον συνεχή εμπλουτισμό των μέτρων, η στήριξη να ανταποκρίνεται στις ανάγκες που δημιουργούνται σε κάθε περίπτωση.

Και όλη αυτή η διεργασία εξέλιξης πραγματοποιείται παράλληλα με την εφαρμογή της, με την εφαρμογή του πλαισίου στήριξης και αποκατάστασης. Ουσιαστικά, αλλάζουμε το πλαίσιο καθώς το υλοποιούμε, γιατί οι ανάγκες είναι εδώ, είναι πιεστικές και είναι ισχυρές.

Οι ανάγκες αυτές έχουν σημαντική δημοσιονομική επιβάρυνση, η οποία είναι ανελαστική. Τα τελευταία χρόνια, τα αρμόδια Υπουργεία έχουν καταφέρει να ανταποκριθούν σε αυτή την πρόκληση και, αξίζει, ενδεικτικά, να δούμε σε ορισμένες περιπτώσεις, τη δημοσιονομική επίπτωση, όπως αυτή διαμορφώνεται μέσα από τις διαθέσεις και χορηγήσεις πόρων, μέσα από τις δεσμεύσεις πιστώσεων και μέσα από τις εγκρίσεις της χρηματοδότησης. (SO)

Η συνολική επιβάρυνση μέχρι τώρα προκύπτει για τον μεσογειακό κυκλώνα «Ιανό» κοντά στα 800 εκατομμύρια ευρώ, για τον σεισμό στη Σάμο κοντά στα 125 εκατομμύρια ευρώ, για την πυρόπληκτη βόρεια Εύβοια κοντά στα 230 εκατομμύρια ευρώ, για τον σεισμό της Κρήτης κοντά στα 225 εκατομμύρια ευρώ.

Είναι πόροι αρκετά σημαντικοί εάν συνυπολογιστούν και οι άλλες φυσικές καταστροφές σε αυτά τα νούμερα που αναφέραμε, πόροι που θα αυξηθούν καθώς η αποκατάσταση συνεχίζεται, πόροι κατά βάση εθνικοί, καθώς η ενίσχυση από το Ταμείο Αλληλεγγύης της Ευρωπαϊκής Ένωσης δεν ανταποκρίνεται στις ανάγκες που δημιουργούνται. Ενδεικτικά να σας αναφέρω ότι για τον «Ιανό» από τα 800 εκατομμύρια ευρώ η στήριξη από το ταμείο ανήλθε μόλις στα 22 εκατομμύρια ευρώ.

Κυρίες και κύριοι, ολοκληρώνοντας, η κλιματική κρίση είναι εδώ, είναι μια δυσάρεστη πραγματικότητα που έχει αλλάξει τα δεδομένα, νέα δεδομένα στα οποία θα πρέπει να εναρμονιστούμε όλοι σε εθνικό, ευρωπαϊκό και διεθνές επίπεδο. Σε εθνικό επίπεδο η Κυβέρνηση το έχει πράξει. Ο προϋπολογισμός περιλαμβάνει τα εργαλεία και τους πόρους για τις ανάγκες αυτές, για ανάγκες που δημιουργήθηκαν μέσα στο 2021 και πριν αλλά και για ανάγκες που ενδεχομένως μπορεί να προκύψουν μέσα στο έτος που έχουμε μπροστά μας, ώστε η πολιτεία να είναι δίπλα στον πολίτη, τον αγρότη, τις επιχειρήσεις άμεσα και δίκαια, για την αποκατάσταση, την ανασυγκρότηση και την ανάπτυξη τόπων και δασών, ανάγκες που αποτελούν ευκαιρία για μια καλύτερη επόμενη μέρα για τις περιοχές και τους συμπολίτες μας που επλήγησαν.

Προς αυτή την κατεύθυνση θα συνεχίσουμε εντατικά σε συνεργασία με όλους τους εμπλεκόμενους φορείς.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

 **ΠΡΟΕΔΡΕΥΩΝ (Αθανάσιος Μπούρας):** Κι εμείς σας ευχαριστούμε, κύριε Υπουργέ, και για τη συνέπεια στον χρόνο.

Τον λόγο τώρα έχει ο Βουλευτής της Νέας Δημοκρατίας κ. Χρήστος Κέλλας για επτά λεπτά.

**ΧΡΗΣΤΟΣ ΚΕΛΛΑΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, ο προϋπολογισμός του 2022 σηματοδοτεί τη μετάβαση της χώρας μας από τη φάση της ισχυρής οικονομικής ανάκαμψης το 2021 σε μια εποχή βιώσιμης ανάπτυξης μετά και την τελευταία δύσκολη δεκαετία των κρίσεων και της πανδημίας που σημάδεψαν όχι μόνο την Ελλάδα αλλά και ολόκληρο τον κόσμο.

Η Κυβέρνησή μας διαχειρίστηκε κάθε πρόκληση με αξιοσημείωτη αποτελεσματικότητα, καθιστώντας τη χώρα πρότυπο διεθνώς. Μεγαλύτερη επιτυχία της Κυβέρνησης Μητσοτάκη είναι ότι απέκρουσε την πανδημία με αποφασιστικότητα, στηρίζοντας ταυτόχρονα την οικονομία και αντιστρέφοντας την ύφεση της παγκόσμιας υγειονομικής κρίσης.

Από την πρώτη στιγμή απλώσαμε ένα ανθεκτικό δίχτυ κοινωνικής προστασίας και εργαστήκαμε αδιάλειπτα, ψηφίζοντας κρίσιμες μεταρρυθμίσεις που τροφοδότησαν την ανάπτυξη. Η στρατηγική μας αποτυπώνεται και στον προϋπολογισμό του 2022, έναν προϋπολογισμό με ισχυρό κοινωνικό πρόσημο και καινοτομίες για τη βελτίωση των δημοσιονομικών μας επιδόσεων σε σταθερή βάση.

Σε ό,τι αφορά τα κυριότερα μακροοικονομικά μεγέθη, έπειτα από την ύφεση ύψους 9% του ΑΕΠ που προκλήθηκε από την υγειονομική κρίση, ο ρυθμός ανάπτυξης για το 2021 αναθεωρείται στο 7% και για το 2022 προβλέπεται περαιτέρω ανάπτυξη 4,5% του ΑΕΠ. Η ανεργία μειώθηκε από το 16,5% στο 13% και ιδιαιτέρως μειώθηκε η μακροχρόνια ανεργία. Η οικονομία μας εμφανίζει αξιοσημείωτη αντοχή απέναντι στις πληθωριστικές πιέσεις, βρισκόμενη στις τελευταίες θέσεις της ευρωζώνης, ενώ για το 2022 ο πληθωρισμός υπολογίζεται σε 0,8%.

Το μεγαλύτερο επίτευγμα της Κυβέρνησης ωστόσο είναι ότι τα θετικά μακροοικονομικά δεδομένα πλαισιώνονται από μέτρα στήριξης της κοινωνίας. Στον τομέα της υγείας η πανδημία αποτέλεσε την αφορμή για να αναζωογονηθεί το ΕΣΥ έπειτα από δέκα χρόνια μνημονίων. Αξιοποιήσαμε κάθε δυνατότητα προκειμένου να αναβαθμίσουμε τις παρεχόμενες υπηρεσίες υγείας στους πολίτες, προσλαμβάνοντας δώδεκα χιλιάδες άτομα προσωπικό νοσηλευτικό και παραϊατρικό, τέσσερις χιλιάδες γιατρούς, ενώ υπερδιπλασιάσαμε τις κλίνες εντατικής θεραπείας.

Το 2022 το 30%των συνολικών διορισμών θα πραγματοποιηθούν στην υγεία με έξι χιλιάδες άτομα προσωπικό και οι συνολικές δαπάνες για την υγεία θα αυξηθούν στα 12 δισεκατομμύρια ευρώ, αγγίζοντας το 6,3% του ΑΕΠ.

Στον τομέα της αγροτικής ανάπτυξης η Κυβέρνηση έχει παράγει σημαντικό έργο για τη στήριξη του πρωτογενούς τομέα και μπαίνουμε σε μια νέα εποχή για την αγροτική οικονομία και την ανάπτυξη της περιφέρειας.

Ο αγροτικός κόσμος είναι στο επίκεντρο του ενδιαφέροντος του Πρωθυπουργού, όπως έμπρακτα είδαμε να συμβαίνει με τον «Ιανό», τον παγετό και τους σεισμούς στον Νομό Λαρίσης, όπου υπήρξε πρωτοφανής ανταπόκριση του κρατικού μηχανισμού και δόθηκαν οι προβλεπόμενες αποζημιώσεις.

Οι κτηνοτρόφοι μας είδαν μετά από πέντε χρόνια το πρόβλημα των αποζημιώσεων για τον καταρροϊκό πυρετό να λύνεται από το Υπουργείο Αγροτικής Ανάπτυξης και αισθάνθηκαν ότι υπάρχει κράτος που είναι στο πλευρό τους.

Κάναμε πράξη την υπόσχεσή μας και πραγματοποιούμε εντατικούς ελέγχους στις ελληνοποιήσεις και της νοθείας των προϊόντων. Ειδικά για τη φέτα επιβάλλαμε τα μεγαλύτερα πρόστιμα που υπήρξαν ποτέ και οι παραγωγοί είδαν την τιμή του πρόβειου γάλακτος να αυξάνεται κατά 50%.

Μειώσαμε τον εισαγωγικό φορολογικό συντελεστή και των αγροτών από το 22% στο 9% και τον φόρο εισοδήματος των αγροτικών επιχειρήσεων από το 28% στο 22%. Ο φορολογικός συντελεστής για τα συνεταιριστικά σχήματα πήγε στο 10%.

Μειώσαμε τις ασφαλιστικές εισφορές και τον ΕΝΦΙΑ, τον ΦΠΑ για τις ζωοτροφές από το 13% στο 6% και αποφασίστηκε η επιστροφή του ειδικού φόρου κατανάλωσης στο πετρέλαιο για νέους αγρότες και αγρότες μέλη συνεταιρισμών για το 2022. Ωστόσο το συγκεκριμένο μέτρο για το αγροτικό πετρέλαιο, κύριε Υπουργέ, είναι δίκαιο να ισχύσει για όλους τους αγρότες.

Παράλληλα, η ηγεσία του Υπουργείου Αγροτικής Ανάπτυξης κατάφερε με σκληρές διαπραγματεύσεις να διατηρήσει τα 19,3 δισ. ευρώ για τη νέα ΚΑΠ τη στιγμή που όλα τα υπόλοιπα ευρωπαϊκά κράτη υπέστησαν μειώσεις ύψους 15% περίπου.

Και εδώ θα αναφερθώ σε ένα μεγάλο θέμα, κύριε Σκρέκα, το θέμα της τιμής του ηλεκτρικού ρεύματος λόγω της εισαγόμενης ενεργειακής κρίσης.

Οι λογαριασμοί της ΔΕΗ με τη ρήτρα αναπροσαρμογής καθιστούν πλέον την παραγωγή ασύμφορη. Ο αγροτικός κόσμος είναι ανάστατος και βεβαίως πρέπει να πούμε ότι η Κυβέρνηση κάνει μια σοβαρή προσπάθεια επιδοτώντας την κατανάλωση ηλεκτρικής ενέργειας, για να καλύψει μέρος της αύξησης των τιμολογίων. Όμως, το πρόβλημα είναι έντονο για τα νοικοκυριά, αλλά κυρίως για τους αγρότες οι οποίοι αναμένουν με αγωνία νέα παρέμβαση της Κυβέρνησης ίσως και του ίδιου του Πρωθυπουργού.

Όσον αφορά τον τομέα των επενδύσεων, η χώρα μας έχει καταφέρει να προσελκύσει στρατηγικές επενδύσεις από παγκόσμιους κολοσσούς αφού γίνεται συστηματική δουλειά από τα συναρμόδια υπουργεία για την απλοποίηση της νομοθεσίας, τη βελτίωση του επενδυτικού περιβάλλοντος και την ενίσχυση της ψηφιακής διακυβέρνησης.

Σύμφωνα με εκτιμήσεις της Ευρωπαϊκής Επιτροπής, το 2022 η Ελλάδα θα καταγράψει τη δεύτερη υψηλότερη αύξηση επενδύσεων στην Ευρώπη, καθώς και το υψηλότερο ποσοστό εξαγωγών.

Ταυτόχρονα, θέσαμε ως προτεραιότητα της πολιτικής μας την ενίσχυση της εθνικής ασφάλειας. Η Κυβέρνηση του Κυριάκου Μητσοτάκη πέτυχε μαζί με την πανδημία να αντιμετωπίσει αποφασιστικά την τουρκική προκλητικότητα αναπτύσσοντας έναν υποδειγματικό, θα έλεγα, συνδυασμό εξωτερικής και αμυντικής πολιτικής.

Η αναβάθμιση του εξοπλισμού των Ενόπλων Δυνάμεων με σύγχρονα μέσα περιλαμβάνεται στον προϋπολογισμό που έχει ενισχυθεί σημαντικά στη συγκεκριμένη κατηγορία δαπανών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Τέλος, ο προϋπολογισμός αξιοποιεί ευρωπαϊκούς πόρους που έχει εξασφαλίσει η Κυβέρνηση μέσω του Ταμείου Ανάκαμψης και του ΕΣΠΑ 2021 - 2027. Τα ταμειακά διαθέσιμα είναι ασφαλή και το εθνικό σχέδιο ανάκαμψης και ανθεκτικότητας «ΕΛΛΑΔΑ 2.0» περιορίζει τις συνέπειες της πανδημίας.

Μέσω του Προγράμματος Δημοσίων Επενδύσεων και του Εθνικού Σχεδίου Ανάκαμψης το 2022 θα πραγματοποιηθούν δημόσιες επενδύσεις 11 δισ. ευρώ, κάτι το οποίο δεν έχει ξαναγίνει την τελευταία δεκαετία.

Αγαπητοί συνάδελφοι του ΣΥΡΙΖΑ, να σας θυμίσω τι λέγατε στην περσινή συζήτηση για τον προϋπολογισμό του 2021; Θυμόσαστε; Δεν θέλετε να θυμηθείτε. Τι λέγατε για καταστροφή της Ελλάδος, τι για φτωχοποίηση και πολλά άλλα; Τι από όλα αυτά συνέβη, αγαπητοί συνάδελφοι το 2021; Τίποτα απολύτως. Ευτυχώς. Και λέω «ευτυχώς» για την Ελλάδα. Διαψευστήκατε 100%.

Κλείνοντας, κυρίες και κύριοι συνάδελφοι, ο προϋπολογισμός του 2022 οδηγεί την Ελλάδα σε μια νέα εποχή ανάπτυξης και μεταρρυθμίσεων, κατά την οποία η εθνική οικονομία καθίσταται πιο ανταγωνιστική, με περισσότερες και καλύτερες θέσεις εργασίας και πιο σύγχρονες υποδομές.

Σας καλώ να υπερψηφίσετε τον προϋπολογισμό.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε κι εμείς τον κ. Κέλλα για τη συνέπεια στον χρόνο.

Τον λόγο τώρα έχει ο Βουλευτής του ΣΥΡΙΖΑ κ. Γεώργιος Βαρεμένος για επτά λεπτά.

**ΓΕΩΡΓΙΟΣ ΒΑΡΕΜΕΝΟΣ:** Ευχαριστώ πολύ, κύριε Πρόεδρε.

Κύριοι Βουλευτές, η χώρα μας βρίσκεται εν μέσω μιας εξελισσόμενης τραγωδίας και έχει τη διπλή τύχη αυτή η τραγωδία να εξελίσσεται υπό τη φωτεινή καθοδήγηση μιας ανέμελης Κυβέρνησης και ενός ανέμελου Πρωθυπουργού. Μιλάμε για τον ξένοιαστο καβαλάρη της εξουσίας, τον φανατικό εκδρομέα της επικοινωνίας, τον άνθρωπο που ονειρεύτηκε ότι θα γινόταν βασιλιάς.

Κοιτάξτε να δείτε, πριν από δεκατρείς μέρες ακριβώς, ο Πρωθυπουργός από αυτό εδώ το Βήμα δήλωνε πανηγυρικά ότι δεν έχει υπ’ όψιν του στοιχεία έρευνας που να δείχνουν ότι η θνησιμότητα έξω από τις ΜΕΘ είναι μεγαλύτερη από ό,τι μέσα στις ΜΕΘ. Ήταν ακριβώς η ίδια στιγμή που ο κ. Σκέρτσος δεν διέθετε στοιχεία έρευνας που να δείχνουν ότι οι ιερείς και οι επίσκοποι μεταδίδουν τον ιό. Σε όλο το Μέγαρο Μαξίμου είχε πέσει αυτό το πέπλο της άγνοιας. Δεν είχαν στοιχεία για να γνωρίζουν.

Κι έρχεται σήμερα στη δημοσιότητα μια έκθεση των κυρίων Τσιόδρα και Λύτρα για να αποδείξει ότι ήξερε και παραήξερε ο Πρωθυπουργός ότι υπάρχουν στοιχεία πως 87% παραπάνω είναι η θνησιμότητα εκτός των ΜΕΘ! Και ποια είναι η απάντηση του Πρωθυπουργού; Ποια είναι η απάντηση της Κυβέρνησης;

Και το ερώτημα που τίθεται είναι το εξής: Σε οποιαδήποτε άλλη χώρα να συνέβαινε αυτό που συμβαίνει τώρα -και δεν είναι η πρώτη φορά- τι θα γινόταν; Πόσα τέτοια θα αντέξει ακόμα αυτή η καχεκτική δημοκρατία; Κάτι που δεν μεταδίδεται από τα μέσα, τα μεγάλα μέσα μαζικής επικοινωνίας, δεν υπάρχει. Δεν θα το μάθει ποτέ ο ελληνικός λαός!

Την ίδια στιγμή που, λόγω του γεγονότος ότι έχει πέσει αυτή η συσκότιση, παρ’ όλα αυτά, μέσα σε αυτό το κλίμα, οι δουλειές συνεχίζονται. Business as usual. Για τους εργαζόμενους στα νοσοκομεία, στην καθαριότητα και στη φύλαξη δεν ανανεώνονται οι συμβάσεις ορισμένου χρόνου. Δίνεται μία παράταση τριών μηνών, ώστε να ολοκληρωθούν οι διαδικασίες για να μπουν εν μέσω της πανδημίας -βέβαια η Κυβέρνηση και ο Κυριάκος Μητσοτάκης έχουν προεξοφλήσει τρεις φορές το τέλος της πανδημίας- για να μπουν στα νοσοκομεία οι εργολάβοι, οι μεσάζοντες και οι ενοικιαστές εργαζομένων, να επανέλθει το καθεστώς της γαλέρας για τους εργαζόμενους και να χάνει το δημόσιο 70 εκατομμύρια ετησίως.

Και να σας πω κάτι άλλο; Η Κυβέρνηση παρήγγειλε δύο χιλιάδες δόσεις μονοκλωνικών. Εάν έβαζε και τα 70 εκατομμύρια που θα χάσει τώρα το δημόσιο λόγω των εργολάβων, πόσες άραγε δόσεις μονοκλωνικών θα αγόραζε;

Ξέρετε τι λέει η σημερινή Κυβέρνηση; Κάποια στιγμή θα περάσει η πανδημία, δεν ξέρω πόσους άλλους συμπολίτες μας θα χάσουμε, θα το αφήσει να αφομοιωθεί και θα έρθει μια στιγμή που θα διοργανώσει μια φιέστα επικοινωνιακή, όπως έγινε στην Εύβοια, θα μπορεί να ψελλίσει πάλι ότι δεν τα πήγαμε και τόσο καλά το περασμένο καλοκαίρι, τότε θα πει «Δεν τα πήγαμε και τόσο καλά τον περασμένο χειμώνα». Θα έχει στηθεί όμως η φιέστα από κάτω, που θα σηκώνονται αυθόρμητα κάποιοι και θα λένε «Ευτυχώς μας ήρθαν οι θεόσταλτοι υπουργοί». Δηλαδή θα φτάσουμε στο σημείο να ευχόμαστε να μας έρθουν κι άλλες συμφορές, προκειμένου να έρθουν οι «θεόσταλτοι» υπουργοί.

Πάμε τώρα στην πανδημία της οικονομίας. Ακούω εδώ από τα non papers που αναγιγνώσκουν από το Βήμα οι Βουλευτές της Νέας Δημοκρατίας ότι για παράδειγμα οι αυξήσεις στην ενέργεια είναι ένας ελαφρύς κυματισμός της παγκόσμιας τάσης για αύξηση των τιμών στην ενέργεια. Μα εδώ δεν μιλάμε για κυματισμό. Εδώ μιλάμε για τσουνάμι.

Εδώ, κύριοι, έχω λογαριασμούς ΔΕΗ, που δείχνουν επιχειρήσεις κτηνοτροφικές, που πλήρωναν 6 με 6,5 χιλιάδες τον μήνα, να φτάνουν τον Δεκέμβριο στις 19 χιλιάδες τον μήνα. Κι εδώ εγγράφως, 1.700 ευρώ η κατανάλωση. Φτάνει στη ρήτρα -κάπως έτσι την ονομάζει η ΔΕΗ- επιπλέον 4.000 ευρώ τον Δεκέμβριο, τη στιγμή που οι ζωοτροφές έχουν φτάσει στον θεό, όχι εκείνον τον θεό, αλλά πιθανώς εκείνον τον θεό που στέλνει τους «θεόσταλτους» Υπουργούς, έχουν φτάσει οι τιμές των ζωοτροφών, τη στιγμή που σημειώνεται κάμψη στην τιμή του κρέατος κατά 10 ή 20 λεπτά. Πώς θα επιβιώσουν αυτές οι επιχειρήσεις; Πώς θα επιβιώσουν;

Έρχεται εδώ, λοιπόν, ο Υπουργός Ανάπτυξης και δηλώνει ότι δεν υπάρχει σε κανένα προϊόν αύξηση, δεν υπάρχει. Το δήλωσε ο κ. Άδωνις Γεωργιάδης. Υπάρχει κάποιος έστω «θεόσταλτος» εδώ μέσα που να πιστεύει ότι δεν υπάρχει αύξηση; Υπάρχει κάποιος;

Και να σας πω κάτι; Υπάρχει μια έρευνα, όχι του ΣΥΡΙΖΑ, αλλά του Οικονομικού Πανεπιστημίου Πειραιώς, η οποία λέει ότι οι έξι στους δέκα καταναλωτές θεωρούν ότι τα Χριστούγεννα θα είναι κάτω η χριστουγεννιάτικη δαπάνη σε σύγκριση με την περσινή του 2020. 15% δηλώνουν ότι δεν θα ξοδέψουν τίποτα. Άλλοι 23% δηλώνουν ότι θα ξοδέψουν μέχρι 50 ευρώ και άλλο ένα 15% μέχρι 100 ευρώ. Καλά, τι συμβαίνει εδώ; Τι συμβαίνει εδώ; Θα κάνει κάποια επικοινωνιακή φιέστα ο κ. Μητσοτάκης και θα ορμήσουν όλοι στα μαγαζιά για να αυξήσουν την κατανάλωση; Εσείς όλο μας αραδιάζετε αριθμούς που ευημερούν, την ώρα που οι πολίτες, σύμφωνα με τις αγαπημένες σας έρευνες, αδυνατούν να πάνε στην αγορά και να ψωνίσουν.

Κοιτάξτε να δείτε. Εσείς μπορεί να θεωρείτε ότι τα ψωμιά σας δεν θα τα φάτε ποτέ, δεν θα τελειώσετε, θα τρώτε τα ψωμιά σας. όμως, δεν μπορεί η πραγματικότητα να αντικατασταθεί με την εικονική πραγματικότητα. Αν συμβεί κάτι τέτοιο θα μιλάμε για άλλου είδους οργουελικές καταστάσεις.

Παρουσίασε ο Πρωθυπουργός τις προάλλες στα Γιάννενα ως επιστροφή των νέων από το εξωτερικό, την ώρα που ανακοινώθηκε ότι οι Έλληνες πολίτες στη Βρετανία έχουν φτάσει τις τριακόσιες χιλιάδες, ένα παιδί, που να είναι καλά, αλλά τυχαίνει και ο πατέρας του έχει ένα εργοστάσιο, κι εδώ οι υπόλοιποι, χιλιάδες γονείς που έχουν τα παιδιά τους στο εξωτερικό νιώθουν ενοχές επειδή δεν έχουν ένα εργοστάσιο για να γυρίσουν τα παιδιά πίσω.

Σοβαρολογείτε;

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Βαρεμένε.

**ΓΕΩΡΓΙΟΣ ΒΑΡΕΜΕΝΟΣ:** Μάλιστα, κύριε Πρόεδρε.

Νομίζετε ότι, επειδή είστε σε αυτούς που έχουν τη δύναμη, έχετε εξασφαλίσει τη συναίνεση, τους άλλους θα τους ελέγχετε, τους αδύναμους θα τους ελέγχετε εσαεί με την επικοινωνία και την προπαγάνδα; Δεν υποψιάζεστε ότι κάποια στιγμή αυτό θα τελειώσει και μπορεί να είναι και μέρα μεσημέρι και μάλιστα, ντάλα μεσημέρι;

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστούμε, κύριε Βαρεμένε.

Τον λόγο τώρα έχει, αφού τακτοποιηθεί το Βήμα, η Βουλευτής της Νέας Δημοκρατίας, η κ. Στεργιανή (Στέλλα) Μπίζιου για επτά λεπτά.

**ΣΤΕΡΓΙΑΝΗ (ΣΤΕΛΛΑ) ΜΠΙΖΙΟΥ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, από την ανάκαμψη του 2021 πλέον σε δυναμική τροχιά ανάπτυξης για το 2022, με οδηγούς την ιδιωτική κατανάλωση, τις επενδύσεις και τις εξαγωγές.

Με δύο λόγια, για το 2022 προβλέπεται αύξηση της ιδιωτικής κατανάλωσης κατά 3%, των επενδύσεων κατά 21,9% και των εξαγωγών κατά 11,1%, ενώ η ανεργία αναμένεται να κλείσει φέτος στο 14,2%. Για δεύτερη συνεχόμενη χρονιά ο προϋπολογισμός καταρτίζεται υπό το καθεστώς της αβεβαιότητας, μιας αβεβαιότητας που γεννούν οι πολλαπλές προκλήσεις που αντιμετωπίζει η χώρα, όπως το μεταναστευτικό και η πίεση στα σύνορά μας, οι άνευ προηγουμένου φυσικές καταστροφές -πλημμύρες, πυρκαγιές και σεισμοί- και φυσικά, η πανδημία σε συνδυασμό με τις διεθνείς οικονομικές εξελίξεις.

Παρά τις προαναφερθείσες πολλές και σοβαρές αντιξοότητες και αυτός ο προϋπολογισμός δεν παρεκκλίνει από τη φιλοσοφία της Κυβέρνησής μας για το οικονομικό και αναπτυξιακό μοντέλο που οραματιζόμαστε για τη χώρα, ένα μοντέλο φιλελεύθερο, μεταρρυθμιστικό και με κοινωνικό πρόσημο. Οι είκοσι δύο μήνες υγειονομικής κρίσης δεν αναχαίτισαν το μεταρρυθμιστικό μας πρόγραμμα. Τουναντίον, προετοιμάσαμε μεθοδικά την ανάκαμψη της επόμενης ημέρας και την επαναφορά της χώρας σε τροχιά ανάπτυξης, εφαρμόζοντας το πρόγραμμά μας για επιτάχυνση επενδύσεων, μείωση φόρων και ασφαλιστικών εισφορών, ψηφιοποίηση του κράτους, εκσυγχρονισμό της δικαιοσύνης και μετάβαση σε μια πιο «πράσινη» οικονομία.

Δαπανήθηκαν 43 δισεκατομμύρια ευρώ για τη στήριξη της πραγματικής οικονομίας και της κοινωνίας, γεγονός που καθιστά την Ελλάδα πρώτη μεταξύ των χωρών της Ευρωζώνης σε δαπάνες του κρατικού προϋπολογισμού ως ποσοστό του ΑΕΠ για την αντιμετώπιση της πανδημίας. Οι πολιτικές μας δικαιώθηκαν και υπάρχουν αποτελέσματα μετρήσιμα και απτά που το αποδεικνύουν. Το αποδεικνύει το γεγονός ότι από την ύφεση του 9% που καταγράψαμε το 2020, κλείνουμε το 2021 με ρυθμό ανάπτυξης που αγγίζει το 7% και καλύπτει κατά δύο τρίτα τις απώλειες που είχε καταγράψει το ΑΕΠ. Το αποδεικνύει η εμπιστοσύνη που δείχνουν στη χώρα μας μεγάλοι ξένοι επενδυτές, όπως οι «MICROSOFT», «PFIZER», «CISCO», «AMAZON». Το αποδεικνύει το γεγονός ότι είμαστε πρώτοι στην Ευρώπη στην αναχαίτιση της ανεργίας. Τον Σεπτέμβριο του 2020, η ανεργία στη χώρα ήταν στο 16,5%, ενώ τον Σεπτέμβρη του 2021 έπεσε στο 13%. Μέσα σε δώδεκα μήνες, με πανδημία, επιπλέον εκατόν σαράντα χιλιάδες οκτακόσιοι τριάντα εννιά συμπολίτες μας εντάχθηκαν στο εργασιακό δυναμικό της χώρας μας.

Η επόμενη μέρα δεν είναι παρά η συνέχεια μιας αποδεδειγμένα επιτυχημένης πολιτικής, ολοκλήρωσης της ψηφιακής μετάβασης, ανάπτυξης της «πράσινης» οικονομίας, ενίσχυσης της απασχόλησης και της κοινωνικής συνοχής και προσέλκυσης ιδιωτικών επενδύσεων.

Ο προϋπολογισμός του 2022, βασισμένος σε αυτή τη φιλοσοφία, είναι σχεδιασμένος για να δώσει περαιτέρω ώθηση στην ελληνική οικονομία. Πώς; Με τη λήψη αναπτυξιακών μέτρων που βελτιώνουν το επενδυτικό περιβάλλον και ενισχύουν τα νοικοκυριά, με τη μείωση του συντελεστή φόρου εισοδήματος νομικών προσώπων από το 24% στο 22%, ενώ είχε προηγηθεί και η μείωση από το 28% στο 24%, με την επέκταση της απαλλαγής από την ειδική εισφορά αλληλεγγύης και το 2022, με την επέκταση και το 2022 της μείωσης των ασφαλιστικών εισφορών κατά τρεις μονάδες, με την έκπτωση από τα ακαθάριστα έσοδα των μικρομεσαίων επιχειρήσεων των δαπανών που συνδέονται με την πράσινη οικονομία, την ενέργεια και τον ψηφιακό μετασχηματισμό, με τη μείωση του ποσοστού επιστροφής όλων των επιστρεπτέων προκαταβολών, με την απαλλαγή από την ειδική εισφορά αλληλεγγύης των εισοδημάτων για τους εργαζόμενους του ιδιωτικού τομέα, με μειωμένους συντελεστές ΦΠΑ για μεταφορές, για καφέ, για μη αλκοολούχα ποτά, για κινηματογράφους και τουρισμό, με την αύξηση του κατώτατου μισθού, όπως έχει ήδη εξαγγείλει ο Πρωθυπουργός.

Η οικονομία μας έχει στη διάθεσή της το ισχυρότερο αναπτυξιακό εργαλείο των τελευταίων ετών: Τους πόρους από το Ελληνικό Σχέδιο Ανάκαμψης και Ανθεκτικότητας, που θα χρηματοδοτήσουν έργα αντιμετώπισης της κλιματικής κρίσης, έργα για την ενέργεια, για τη δημόσια υγεία, για την πράσινη μετάβαση, την ψηφιακή μετάβαση, για την απασχόληση και την ενίσχυση των δεξιοτήτων. Είναι έργα που ενισχύουν την ανταγωνιστικότητα της χώρας και αναβαθμίζουν την οικονομία μας.

Το πλέον ζωτικό κομμάτι της κοινωνίας είναι οι νέοι άνθρωποι. Ο Πρωθυπουργός ο ίδιος είναι ο επικεφαλής της προσπάθειας που κάνει η χώρα να επαναπατρίσει τους νέους μας που ξενιτεύτηκαν τα χρόνια της κρίσης, αλλά και να προσφέρει ίσες ευκαιρίες για γνώση, για εκπαίδευση, για εργασία, για δημιουργία σε αυτούς που έμειναν εδώ.

Η κατάργηση του φόρου γονικών παροχών και δωρεών αξίας 800.000 ευρώ, η επέκταση του στεγαστικού επιδόματος 1.000 ευρώ στους σπουδαστές των δημόσιων ΙΕΚ, η στήριξη των νέων χωρίς εργασιακή εμπειρία για τους πρώτους έξι μήνες με τη δράση «Πρώτο Ένσημο» είναι δράσεις που δίνουν το προβάδισμα στους νέους, που τους ανοίγουν την πόρτα στην αγορά εργασίας, που τους στηρίζουν στο ξεκίνημα της ζωής τους.

Οι δυσκολίες, φυσικά, δεν έχουν τελειώσει. Οι προκλήσεις και οι αντιξοότητες αποτελούν ίσως τη μόνη σταθερά στην πολιτική. Η πλέον πρόσφατη πρόκληση που ήρθε να προστεθεί στις υπάρχουσες είναι η ενεργειακή κρίση, ένα φαινόμενο εξωγενές και παγκόσμιο, που αναπόφευκτα επηρεάζει και εμάς. Η Κυβέρνησή μας αντέδρασε άμεσα και με στοχευμένα μέτρα απορρόφησε τις συνέπειες, προστατεύοντας τα ελληνικά νοικοκυριά. Επιδότησε τους λογαριασμούς του ηλεκτρικού ρεύματος, θέσπισε επίδομα θέρμανσης με διευρυμένα εισοδηματικά και περιουσιακά κριτήρια, που αναμένεται να καλύψει το 80% των νοικοκυριών που θα καταναλώσουν τις επιδοτούμενες μορφές καυσίμου. Ανέστειλε τις χρεώσεις των τελών χρήσης δικτύου για όλους τους οικιακούς καταναλωτές φυσικού αερίου. Ανέστειλε τη χρέωση των υπηρεσιών κοινής ωφελείας στα αγροτικά και βιομηχανικά τιμολόγια για διάστημα πέντε μηνών και συγκεκριμένα, από την 1η Νοεμβρίου 2021 ως την 31η Μαρτίου 2022. Καταβάλλεται εις διπλούν το ελάχιστο εγγυημένο εισόδημα σε όλους τους δικαιούχους. Δίδεται πρόσθετη ενίσχυση 250 ευρώ σε οκτακόσιες χιλιάδες χαμηλοσυνταξιούχους. Διανέμονται 90 εκατομμύρια ευρώ σε εκατό χιλιάδες υγειονομικούς των νοσοκομείων, των κέντρων υγείας και του ΕΚΑΒ. Μιλάμε, δηλαδή, για παρεμβάσεις που ξεπερνούν το 1 δισεκατομμύριο ευρώ και αφορούν αποκλειστικά στην ενεργειακή κρίση.

Αυτό, όμως, που έχει αποδείξει η διακυβέρνηση των δύο τελευταίων ετών και ενισχύεται μέσα από αυτό τον προϋπολογισμό είναι ότι η Νέα Δημοκρατία έχει τον τρόπο να αντιμετωπίζει τις κακοτοπιές και να επαναφέρει τη χώρα μας στην τροχιά της ευημερίας. Ο κρατικός προϋπολογισμός είναι ένα από τα σημαντικότερα μέσα υλοποίησης των εθνικών αναπτυξιακών μας στόχων.

Κυρίες και κύριοι συνάδελφοι, ο προϋπολογισμός του 2022 σηματοδοτεί οριστική αλλαγή σελίδας για την ελληνική οικονομία. Σηματοδοτεί τη μετάβαση σε μια αυτοδύναμη οικονομία, που θα στηρίζεται στην ανταγωνιστικότητα και την εξωστρέφεια. Σηματοδοτεί τη δημιουργία ενός νέου αναπτυξιακού προτύπου με ιδιωτικοποιήσεις, με επενδύσεις σε υποδομές, με προσέλκυση άμεσων ξένων επενδύσεων, με χρηματοδότηση της επιχειρηματικότητας και με ενίσχυση των επενδυτικών νόμων.

Οικοδομούμε μια οικονομία που θα δημιουργεί ίσες ευκαιρίες και πλούτο για όλους.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κυρία Μπίζιου και για τη συνέπεια στον χρόνο.

Τον λόγο τώρα έχει ο Βουλευτής κ. Ανδρέας Πουλάς από το Κίνημα Αλλαγής για επτά λεπτά.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, η Κυβέρνηση φέρνει προς ψήφιση τον τρίτο της προϋπολογισμό. Μετά από αυτόν του 2020, που ανατράπηκε λόγω της παγκόσμιας υγειονομικής κρίσης και του 2021, που απεικόνιζε τις συνέπειες της παγκόσμιας οικονομικής ύφεσης που επακολούθησε, μας παρουσιάζετε έναν προϋπολογισμό που έχετε βαφτίσει ως επαναφορά στην κανονικότητα.

Πέρα από τις αισιόδοξες προβλέψεις και τα νούμερα πρέπει να δώσουμε σχήμα στην κανονικότητα που ευαγγελίζεστε. Διότι πριν από τον κορωνοϊό δεν ζούσαμε σε έναν παράδεισο αγγελικά περασμένο, δεν βιώναμε ανάπτυξη και ευημερία, δεν αισθάνονταν οι πολίτες αισιοδοξία και ασφάλεια. Αντίθετα, βγαίναμε πολύ δειλά από μία δεκαετή οικονομική κρίση με συρρίκνωση του ΑΕΠ, με επιδείνωση του βιοτικού επιπέδου και μείωση του προσδόκιμου ζωής κατά δύο έτη, με τα ίδια ολιγοπώλια να ρυθμίζουν την οικονομική ζω, με το ίδιο παρωχημένο και προβληματικό μοντέλο ανάπτυξης και με μεγάλες κοινωνικές ανισότητες.

Αυτό εννοείτε ως κανονικότητα; Υπόσχεστε ανάκαμψη με την υλοποίηση του Εθνικού Σχεδίου Ανάκαμψης και Ανθεκτικότητας, που αναμένεται να φέρει στην ελληνική αγορά πολλά δισεκατομμύρια ευρώ. Μέχρι σήμερα, όμως, δεν έχουμε δει τίποτα. Αντίθετα, προβλέπεται στον προϋπολογισμό του 2022 αύξηση των κρατικών εσόδων μέσω της αύξησης της φορολογίας κατά 3,5 δισεκατομμύρια και της μείωσης των κρατικών δαπανών κατά 5 δισεκατομμύρια. Την ίδια ώρα το διαθέσιμο εισόδημα του πολίτη είναι το προτελευταίο στην Ευρώπη των είκοσι επτά, με τελευταία τη Βουλγαρία. Αυτή τη στιγμή η ακρίβεια και οι έμμεσοι φόροι απομυζούν κάθε όφελος των μέτρων που λάβατε για την αντιμετώπιση της πανδημίας.

Πέραν των οικονομικών σας επιδόσεων, η ελληνική κοινωνία διάγει μια εποχή αβεβαιότητας και ανασφάλειας, έναν κοινωνικό μεσαίωνα με θεματοφύλακες αρνητές κάθε είδους, δεισιδαιμονίες και παραλογισμούς, αλλά και με ανατροπές των πιο αυτονόητων ατομικών δικαιωμάτων, με εκτόξευση των τιμών στην ενέργεια λόγω της ενεργειακής κρίσης και των γεωπολιτικών ανταγωνισμών, με ακραία καιρικά φαινόμενα λόγω της κλιματικής κρίσης και με μία διαχείριση της πανδημίας μέχρι σήμερα τόσο οικονομικά όσο και υγειονομικά, που δεν εμπνέει αισιοδοξία για την οποίαν πανηγυρίζετε.

Διανύοντας ήδη δύο χρόνια πανδημίας, η οποία δεν φαίνεται ότι θα αποδράμει σύντομα, αναρωτιόμαστε ποιο ακριβώς είναι το όραμά σας στον τομέα της υγείας. Μέχρι τώρα το μόνο που έχουμε δει είναι ότι τον πολύπαθο αυτό τομέα τον αντιμετωπίζετε επιφανειακά, με εμβαλωτική διάθεση, χωρίς κανένα μακροπρόθεσμο σχεδιασμό, χωρίς να έχετε ανοίξει τα χαρτιά σας για το πού θέλετε να οδηγήσετε το σύστημα υγείας της χώρας.

Το Εθνικό Σύστημα Υγείας, παρ’ όλες τις ελλείψεις και τις αδυναμίες του, έχει τον απόλυτα πρωταγωνιστικό ρόλο στη διαχείριση της πανδημίας. Και εσείς τι ακριβώς κάνετε για να το στηρίξετε; Τα λάθη σας οφείλονται σε άγνοια, ανικανότητα ή μήπως σε πολυτέλεια; Περιμένετε απλά να περάσει η μπόρα της πανδημίας, προκειμένου να πραγματοποιήσετε τα σχέδιά σας για την ιδιωτικοποίησή του;

Γι’ αυτό το λόγο και στον προϋπολογισμό δεν βλέπουμε την έμπρακτη στήριξή του. Τα νούμερα που μας παρουσιάζονται αμφισβητούνται, έχουν διαφορετική ανάγνωση από όλες τις πτέρυγες της Βουλής. Αυτό σημαίνει ότι η Κυβέρνηση δεν έχει σκοπό να στηρίξει ουσιαστικά την αναγέννηση του Εθνικού Συστήματος Υγείας.

Το ΠΑΣΟΚ, από το 1983 που έφτιαξε το ΕΣΥ, είχε ως στόχο τη συνεχή βελτίωση του, για να μπορεί να παρέχει σε όλους τους πολίτες απρόσκοπτη πρόσβαση στη δημόσια δωρεάν υγεία. Διαπιστώνουμε ότι η Κυβέρνηση της Νέας Δημοκρατίας έχει άλλα σχέδια για την υγεία, που θα πλήξουν τους ευάλωτους και τους μη προνομιούχους συμπολίτες μας.

Ακούω τους Βουλευτές σας να ευχαριστούν εδώ, από το Βήμα της Βουλής, τους γιατρούς και τους νοσηλευτές για την προσφορά τους. Πού είναι, όμως, η έμπρακτη στήριξή σας στο υγειονομικό προσωπικό, το οποίο κουρασμένο, αποδυναμωμένο συνεχίζει να παλεύει στην πρώτη γραμμή; Τι έχετε κάνει για τη βαθμολογική του αναβάθμιση, την κάλυψη των ελλείψεων, την ένταξή του στα βαρέα και ανθυγιεινά, σε όλα τα δίκαια αιτήματα που κατά καιρούς σας έχουν καταθέσει; Συνεχώς παρουσιάζετε νούμερα προσλήψεων προσωπικού και προσωπικό καινούργιο δεν βλέπουμε.

Το ίδιο συμβαίνει και με τις μονάδες εντατικής θεραπείας. Μιλάτε διαρκώς για αύξησή τους, μία λέξη που από μόνη της δεν λέει κάτι. Δεν διαφωνούμε φυσικά με την αύξηση των ΜΕΘ. Το ζήτημα, όμως, είναι κατά πόσον αυτές είναι άρτια εξοπλισμένες και στελεχωμένες με το απαραίτητο εξειδικευμένο προσωπικό. Γιατί, όπως γνωρίζετε, ο κανόνας λέει ότι όπου υπάρχουν άρτια εξοπλισμένες και στελεχωμένες μονάδες εντατικής θεραπείας -και τέτοιες μονάδες υπάρχουν μόνο στο κέντρο- η θνησιμότητα πέφτει στο 40% με 50%.

Η κατάσταση είναι ακόμη τραγική στα νοσοκομεία της περιφέρειας. Για να μη μιλήσουμε για την θνητότητα όσων νοσηλεύονται διασωληνωμένοι εκτός ΜΕΘ. Εξάλλου είδατε, αν δεν την είχατε ήδη υπ’ όψιν σας, τη μελέτη και το γεγονός ότι η νοσηλεία εκτός ΜΕΘ σχετίζεται με 87% αυξημένη θνητότητα.

Παρά δε τις όποιες επιδημιολογικές εκτιμήσεις, τις προβλέψεις των ειδικών και τις υγειονομικές ανάγκες που έχουν διαμορφωθεί, δεν έχετε φανερώσει ακόμη τις προθέσεις σας για την πρωτοβάθμια φροντίδα υγείας και την οργανωμένη εμπλοκή της στην προνοσοκομειακή διαχείριση των ασθενών. Την ίδια ώρα δεν είναι δυνατόν η Κυβέρνηση να προαναγγέλλει την πρόθεσή της να μονιμοποιήσει τέσσερις χιλιάδες ιερείς, και καλώς κάνει, αλλά από την άλλη πλευρά να αρνείται να μονιμοποιήσει το επικουρικό προσωπικό που υπηρετεί στο ΕΣΥ.

Τέλος, δεν έχετε καμμία πρόθεση να βοηθήσετε την περιφέρεια να ανακάμψει και να δημιουργήσει συνθήκες ισόρροπης ανάπτυξης με τα αστικά κέντρα της χώρας. Για την Αργολίδα συγκεκριμένα δεν υπάρχει πολιτική πρόθεση να δημιουργηθεί ένα ενιαίο νοσοκομείο, με σύγχρονες υποδομές, που θα καλύπτει υγειονομικά έναν νομό με υψηλό τουριστικό προϊόν όλο τον χρόνο.

Οι αγρότες έχουν καταδικαστεί σε οικονομικό μαρασμό, λόγω των μειωμένων τιμών και των προβλημάτων διάθεσης των εσπεριδοειδών, αδυναμία που σε συνδυασμό με τις αυξημένες τιμές ρεύματος και των αγροτικών εφοδίων δημιουργεί ένα εκρηκτικό μείγμα.

Τα έργα υποδομών όπως η οδική σύνδεση Αργολίδας με την εθνική οδό Κορίνθου - Τριπόλεως, ο οδικός άξονας Ληγουριού - Κρανιδίου και η επέκταση του δικτύου Αναβάλου για την ύδρευση της Ερμιονίδας δεν φαίνεται να προχωράνε. Το σχέδιο της προσωρινής διαχείρισης των απορριμμάτων στην Περιφέρεια Πελοποννήσου, ενώ ήταν να μπει σε εφαρμογή στα τέλη Νοεμβρίου, πάλι παραπέμπεται στις καλένδες. Η ατμοσφαιρική ρύπανση στο Ναύπλιο, με τη λειτουργία των πυρηνουργείων εξακολουθεί να υφίσταται. Το πρόβλημα της λειψυδρίας στην Αργολίδα παραμένει άλυτο και αυτό.

Κυρίες και κύριοι, δίχως άλλο η εικονική πραγματικότητα που υπόσχεται η Κυβέρνηση με έργα, επενδύσεις και ανάπτυξη που δεν υλοποιούνται, η χρονική καθυστέρηση με την οποία ανταποκρίνεται στις προκλήσεις και χωρίς ειρμό και στόχευση τρόπων διαχείρισης των προβλημάτων, αφήνουν την κοινωνία δύσπιστη, ανήσυχη και βαθιά προβληματισμένη. Ενώ η δημόσια υγεία θα έπρεπε να βρίσκεται στην κορυφή των προτεραιοτήτων σας και αυτό να αποτυπωθεί στον παρόντα προϋπολογισμό, εσείς κάνετε το ακριβώς αντίθετο, γιατί δεν πιστεύετε στο ΕΣΥ. Δεν επενδύετε στο κοινωνικό κράτος, δεν στοχεύετε στη μείωση των ανισοτήτων και στην αναδιανομή του πλούτου, για όλα όσα αγωνίστηκε το ΠΑΣΟΚ και με όλα αυτά τα οποία ταυτίστηκε.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε συνάδελφε.

**ΑΝΔΡΕΑΣ ΠΟΥΛΑΣ:** Ολοκληρώνω, κύριε Πρόεδρε.

Δεν μας αφήνετε, λοιπόν, άλλο περιθώριο παρά να καταψηφίσουμε ένα προϋπολογισμό απόλυτα αναντίστοιχο με την κρισιμότητα της υγειονομικής κρίσης και τις ανάγκες της χώρας.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Το λόγο τώρα έχει ο Βουλευτής της Νέας Δημοκρατίας κ. Φίλιππος Φόρτωμας.

Κύριε Φόρτωμα, έχετε τον λόγο για επτά λεπτά.

**ΦΙΛΙΠΠΟΣ ΦΟΡΤΩΜΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, η Κυβέρνηση της Νέας Δημοκρατίας αποδεικνύει καθημερινά πως έχει στόχο, έχει σχέδιο και είναι αφοσιωμένη σε αυτό. Οι παρεμβάσεις που έγιναν από την αρχή της υγειονομικής κρίσης, η ενίσχυση των επαγγελματιών αλλά και των επιχειρήσεων, όπως και η ορθή διαχείριση των δημοσιονομικών της χώρας, παρά τις όποιες δυσκολίες, έφεραν φυσικά και τους πολυπόθητους καρπούς. Στις σελίδες προϋπολογισμού του 2022 διαφαίνεται καθαρά η συνολική αυτή προσπάθεια, αλλά και ο προγραμματισμός και τα ικανοποιητικά αποτελέσματα της Κυβέρνησης για τη μετάβαση της Ελλάδας στη νέα εποχή.

Πριν λίγους μήνες σε αυτή εδώ την Αίθουσα εμείς συζητούσαμε για το μεσοπρόθεσμο και τους στόχους που είχε θέσει η Κυβέρνηση της Νέας Δημοκρατίας για τα επόμενα χρόνια. Ό,τι είχαμε δεσμευτεί, κυρίες και κύριοι συνάδελφοι, επιτυγχάνεται μέρα με τη μέρα και δεν μπορεί κανείς ούτε να το αρνηθεί, αλλά ούτε και να μην αναγνωρίσει την πρόοδο που έχουμε κάνει ως χώρα. Είχαμε μιλήσει για αύξηση της ανάπτυξης και φυσικά ο ρυθμός ανάπτυξης της ελληνικής οικονομίας αναθεωρείται και για το 2022, προβλέπεται στο 4,5%.

Είχαμε μιλήσει για μείωση της ανεργίας. Ο δείκτης ανεργίας ήδη μειώθηκε σημαντικά κατά 3% περίπου από το 2020 μέχρι το 2021. Μιλήσαμε για μείωση του χρέους. Η πρόβλεψη είναι ότι θα μειωθεί από το 205%του ΑΕΠ το 2020 στο 190%, ενώ το έλλειμμα θα περιοριστεί στο -0,9 %.

Όμως, αγαπητοί συνάδελφοι, πέσαμε έξω και σε κάτι. Πέσαμε έξω στις προβλέψεις για την σωρευτική.ανάπτυξη. Γιατί θα είναι υψηλότερη κατά 1,6%, από αυτή που είχαμε αρχικά προβλέψει.

Κυρίες και κύριοι συνάδελφοι, τα τελευταία χρόνια εμείς δουλέψαμε πολύ σκληρά τόσο από την πλευρά της Κυβέρνησης όσο και από την πλευρά της κοινωνίας. Τίποτα δεν έγινε τυχαία. Δουλειά, δουλειά, δουλειά. Αυτό είναι και το τρίπτυχο της επιτυχίας μας.

Λόγω των συνθηκών της πανδημίας, οι οικονομικές ανισότητες έγιναν πιο έντονες και οι απαιτήσεις των πολιτών αλλά και των επιχειρηματιών μεγαλύτερες. Η χώρα, όμως, υστερούσε χρόνια σε επενδύσεις σε διάφορους τομείς, όπως στις τηλεπικοινωνίες, στην ενέργεια αλλά και στις μεταφορές, όπου επικρατούσαν μονοπώλια ή και ολιγοπώλια. Οι συνθήκες δεν ευνοούσαν την ανάπτυξη της παραγωγής και της εξωστρέφειας.

Έπρεπε, λοιπόν, να βρεθεί κάποιος με την απαραίτητη επιμονή -κάποιοι θα έλεγα εγώ- με ρεαλιστικές αλλά και εφαρμόσιμες μεταρρυθμίσεις, που θα κινούνται στην κατεύθυνση της οικονομικής απελευθέρωσης, της καινοτομίας και της εξωστρέφειας, της πράσινης ανάπτυξης, αλλά και της βιωσιμότητας. Και αυτός δεν είναι άλλος από τον σημερινό Πρωθυπουργό Κυριάκο Μητσοτάκη και την Κυβέρνηση της Νέας Δημοκρατίας. Όλοι εμείς, λοιπόν, τολμήσαμε και τολμάμε καθημερινά πηγαίνοντας κόντρα σε κατεστημένα και σε χρόνιες παθογένειες.

Με τα μέτρα τα οποία λαμβάνει η Κυβέρνησή μας διευκολύνουμε και τον ανταγωνισμό και την είσοδο, αλλά και την ανάπτυξη των επενδύσεων. Άλλωστε αυτός είναι, αγαπητοί συνάδελφοι, και ο μόνος τρόπος για την πραγματική αύξηση εισοδημάτων.

Μιας και στα έδρανα είναι εδώ κοντά μας ο Υφυπουργός Οικονομικών κ. Βεσυρόπουλος, οφείλουμε να δώσουμε συγχαρητήρια, γιατί η Κυβέρνηση της Νέας Δημοκρατίας, αλλά και η ηγεσία και το επιτελείο του Υπουργείου του, κέρδισαν μια πολύ μεγάλη μάχη, μία μάχη σχεδόν δυόμισι ετών, με την ομόφωνη απόφαση της Ευρωπαϊκής Ένωσης και του Ecofin για την επαναφορά και των μειωμένων συντελεστών ΦΠΑ στα νησιά του Αιγαίου. Πρόκειται για μια ενσωμάτωση η οποία για πρώτη φορά υπάρχει σε κείμενο διεθνές και αφορά αιτήματα διαχρονικά ελληνικών κυβερνήσεων. Και αυτή είναι μια δικιά μας επιτυχία. Μια μάχη η οποία χάθηκε από την κυβέρνηση των ΣΥΡΙΖΑ - ΑΝΕΛ δυστυχώς, διαπράττοντας μια ιστορική αδικία -θα έλεγα- με τεράστιο αντίκτυπο για όλους τους νησιώτες.

Εμείς, λοιπόν, με όλο αυτό εφαρμόζουμε για άλλη μία φορά τη μείωση των φόρων. Ναι, μείωση φόρων! Αυτό είναι πιο σημαντικό.

Η Κυβέρνηση της Νέας Δημοκρατίας, πιστή στις δικές της δεσμεύσεις για τη διατήρηση της κοινωνικής συνοχής, αλλά και με σεβασμό και στη νησιωτική Ελλάδα και χώρα, στους κατοίκους της πρωτίστως και στον αγώνα που εκείνοι δίνουν καθημερινά, έφερε σήμερα ένα αποτέλεσμα, το οποίο δικαιώνει όλους εμάς. Και φυσικά δικαιώνει και την εμπιστοσύνη που μας που μάς έδειξαν οι Έλληνες πολίτες.

Στα δύο αυτά χρόνια της διακυβέρνησής μας έχουμε προωθήσει πλήθος μεταρρυθμίσεων, όπως άλλωστε είχαμε υποσχεθεί προεκλογικά. Γι’ αυτόν ακριβώς τον λόγο και μας εμπιστεύτηκαν. Για ποιους λόγους λοιπόν; Για να απαλλάξουμε τον ελληνικό λαό από αυτό το μεγάλο κράτος, που είναι μια παθογένεια για το ελληνικό πολιτικό και όχι μόνο σύστημα και την τεράστια γραφειοκρατία, για να απελευθερώσουμε την αγορά και την οικονομία της χώρας και να φέρουμε ξανά την ανάπτυξη στην ελληνική οικονομία.

Παρά την πανδημία του κορωνοϊού, εμείς κατορθώσαμε να εφαρμόσουμε σημαντικές μεταρρυθμίσεις. Οι επενδύσεις για το 2022, κυρίες και κύριοι συνάδελφοι, θα αυξηθούν κατά 23,4%, γεγονός το οποίο δημιουργεί συνθήκες υψηλών ρυθμών ανάπτυξης για τα επόμενα χρόνια. Θα εισρεύσουν στην ελληνική οικονομία σημαντικοί πόροι τόσο από το Ταμείο Ανάκαμψης, όσο και από το ΕΣΠΑ 2021 - 2027. Στο κείμενο του νέου προϋπολογισμού περιλαμβάνεται και η επίσημη εκκίνηση της αξιοποίησης των πόρων από το Ταμείο Ανάκαμψης.

Από το 2022 η χώρα μας θα μπει σε πλήρη εφαρμογή του προγράμματος «ΕΛΛΑΔΑ 2.0» και θα πρέπει να αποδείξει ότι μπορεί να συμβαδίσει με τα απαιτούμενα χρονοδιαγράμματα και τα ορόσημα που έχει συμφωνήσει με τις Βρυξέλλες. Και μιας και έχουμε εδώ κοντά μας παρόντα τον Υφυπουργό Πολιτισμού, να δώσουμε πολλά συγχαρητήρια στην απόφαση του Υπουργείου Πολιτισμού αλλά και στον ίδιο προσωπικά, για την ένταξη της αναβάθμισης της Σχολής Καλών Τεχνών Πανόρμου Τήνου στα έργα προς χρηματοδότηση από το Ταμείο Ανάκαμψης, μία πράξη η οποία αποτελεί έμπρακτη απόδειξη ότι η επένδυση στον πολιτισμό είναι ανάδειξη των ιδιαίτερων ταυτοτήτων των νησιών και αποτελεί μία σταθερή επιλογή της Κυβέρνησης. Και το αποδεικνύουμε με διάφορες πράξεις αλλά και με απτά αποτελέσματα.

Με σωστό, λοιπόν, σχεδιασμό, αλλά και με συστηματική δουλειά, καταρτίσαμε και υλοποιούμε ένα ολοκληρωμένο πρόγραμμα και σχέδιο για την υλοποίηση κρίσιμων έργων, αλλά και διασφάλιση σημαντικών συνδέσεων και στον νησιωτικό μας χώρο, αλλά και στον ευρύτερο θαλάσσιο χώρο της χώρας.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Φόρτωμα.

**ΦΙΛΙΠΠΟΣ ΦΟΡΤΩΜΑΣ:** Λίγο ανοχή, κύριε Πρόεδρε, μισό λεπτό.

Οι καιροί δεν επιτρέπουν την αδράνεια, αλλά και την αναβολή. Η Ελλάδα είναι ίσως η μοναδική δυτική χώρα με τόσο αναποτελεσματικό δημόσιο δυστυχώς, με τόσο έντονο συνδικαλισμό που αντιδρά σε κάθε τι πρωτοπόρο και σε κάθε τι πρωτοποριακό. Δεν θα πρέπει, λοιπόν, να μείνουμε στάσιμοι. Πρέπει να χρησιμοποιήσουμε όλες τις ευκαιρίες, αλλά και να πάμε μπροστά με όλα τα μέσα που διαθέτουμε, ώστε να επανέλθει η χώρα στη θέση που της αρμόζει τόσο οικονομικά όσο και κοινωνικά.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Εμείς ευχαριστούμε.

Τον λόγο τώρα έχει η Βουλευτής του ΣΥΡΙΖΑ κ. Μαριλίζα Ξενογιαννακοπούλου για επτά λεπτά.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΛΟΥ:** Ευχαριστώ πολύ, κύριε Πρόεδρε. Κυρίες και κύριοι συνάδελφοι, τρεις οφειλόμενες απαντήσεις στον Υπουργό Εργασίας κ. Χατζηδάκη.

Πρώτον, όσον αφορά τις δαπάνες που προβλέπει ο παρών προϋπολογισμός για το 2022 σε σχέση με το Υπουργείο Εργασίας είναι 1,1 δισεκατομμύριο λιγότερες από τον προϋπολογισμό του 2021, όπως ψηφίστηκε τέτοια εποχή πέρυσι. Επίσης, αν το συγκρίνουμε με τις δαπάνες που τελικά, όπως εκτιμάται, θα κλείσει η εκτέλεση του προϋπολογισμού του Υπουργείου Εργασίας για το 2021, εκεί η μείωση είναι ακόμα μεγαλύτερη, είναι στα 3,5 δισεκατομμύρια.

Θα έλεγα, λοιπόν, ότι δεν έχει νόημα να γίνονται τέτοιου είδους δημιουργικές αναφορές από την πλευρά του Υπουργείου Εργασίας, τη στιγμή που τον προϋπολογισμό τον έχουμε όλοι μας και τον συζητάμε σήμερα.

Δεύτερον, έκανε μία απόπειρα σύγκρισης ο κ. Χατζηδάκης για τα θέματα της εργασίας σε σχέση με την κυβέρνηση του ΣΥΡΙΖΑ και την Κυβέρνηση Μητσοτάκη. Να δούμε, λοιπόν, και να θυμηθούμε. Η κυβέρνηση του ΣΥΡΙΖΑ αύξησε μετά το 2012 και το δεύτερο μνημόνιο, το 2019, κατά 11% τον κατώτατο μισθό και μάλιστα κατήργησε τον ντροπιαστικό υποκατώτατο που είχε ηλικιακή διάκριση.

Η Κυβέρνηση της Νέας Δημοκρατίας επί δυόμισι χρόνια τώρα και παρ’ ότι είχε δεσμευτεί προεκλογικά ότι θα διπλασιάσει τον κατώτατο μισθό σε σχέση με την ανάπτυξη, τον έχει κρατήσει παγωμένο. Μάλιστα, έκανε αυτήν τη ντροπιαστική συμβολική αύξηση του 2%, που σύμφωνα με τον προϋπολογισμό που συζητάμε, θα ισχύσει από 1η Γενάρη του 2022, γεγονός που πολύ απλά σημαίνει 13 ευρώ μικτά τον μήνα ή 50 λεπτά του ευρώ μικτά το μεροκάματο. Ούτε για μισό κουλούρι, λοιπόν, με βάση και τα σημερινά δεδομένα της αγοραστικής δύναμης.

Άρα, λοιπόν, αυτά ως προς τον κατώτατο μισθό, τον οποίο μάλιστα ο κ. Χατζηδάκης χαρακτήρισε στο Συμβούλιο Υπουργών Εργασίας ως επαρκή, όταν συζητούσαν την ευρωπαϊκή οδηγία για την ανάγκη να αυξηθούν οι κατώτατοι μισθοί στην Ευρώπη.

Η κυβέρνηση του ΣΥΡΙΖΑ θέσπισε τον βάσιμο λόγο απόλυσης για να υπάρχει ανάχωμα στις απολύσεις. Η πρώτη τροπολογία που έφερε στη Βουλή η Κυβέρνηση της Νέας Δημοκρατίας ήταν να καταργήσει τον βάσιμο λόγο απόλυσης, ενώ με τον περίφημο νόμο Χατζηδάκη έκανε πλέον τελείως ανεξέλεγκτες τις απολύσεις, ώστε ακόμα κι αν δικαιωθεί στο δικαστήριο ο εργαζόμενος για παράνομη ή καταχρηστική απόλυση, όχι μόνο να μην επαναπροσλαμβάνεται, αλλά να μην παίρνει καν τους αντίστοιχους μισθούς. Είναι ζήτημα αν θα πάρει μία αστική αποζημίωση, εφόσον όμως δεν αποδείξει ο εργοδότης ότι έχει και οικονομικές δυσκολίες.

Έρχομαι στους εργολαβικούς εργαζόμενους και σε όλες αυτές τις απροστάτευτες κατηγορίες εργαζομένων. Η κυβέρνηση του ΣΥΡΙΖΑ έβαλε προστατευτικές διατάξεις. Η Κυβέρνηση της Νέας Δημοκρατίας ήταν από τις πρώτες που κατήργησε τον Αύγουστο του 2019 και, μάλιστα, προωθεί συστηματικά την εργολαβοποίηση της εργασίας στον ιδιωτικό τομέα κατ’ αρχάς, αλλά δυστυχώς και στον δημόσιο τομέα. Και αυτό το βλέπουμε παντού, ακόμα και στο Εθνικό Σύστημα Υγείας, όπου δεν γίνονται μόνιμες προσλήψεις και έχουμε και τη μείωση των 820 εκατομμυρίων ευρώ για το 2022.

Η Κυβέρνηση του ΣΥΡΙΖΑ, μετά από το πλήγμα στα εργασιακά του δεύτερου μνημονίου, όταν βγήκαμε από τα μνημόνια το 2018, αποκατέστησε τις συλλογικές διαπραγματεύσεις στη χώρα, την ευνοϊκότερη ρύθμιση, το δικαίωμα της μονομερούς προσφυγής των εργαζομένων στη διαιτησία. Η Κυβέρνηση της Νέας Δημοκρατίας τα κατήργησε όλα αυτά και ήρθε ο αντεργατικός νόμος Χατζηδάκη για να δώσει το τελικό χτύπημα υπονομεύοντας πλήρως τη δυνατότητα των συλλογικών διαπραγματεύσεων, κατήργησε τον ν.1264/82, κάτι που ούτε οι μνημονιακές κυβερνήσεις δεν είχαν τολμήσει να κάνουν, και υπομόνευσε τα συνδικαλιστικά δικαιώματα, το δικαίωμα στην απεργία και την αυτονομία των σωματείων και των συνδικάτων.

Η κυβέρνηση του ΣΥΡΙΖΑ, κυρίες και κύριοι συνάδελφοι, θέσπισε τη μόνιμη δέκατη τρίτη σύνταξη, την οποία ψήφισε και η Νέα Δημοκρατία, αλλά την κατήργησε μετά, το 2020. Και μπροστά στη μεγάλη αντίδραση που υπήρχε τότε, γι’ αυτά τα 980 εκατομμύρια που είχαν δοθεί στη δέκατη τρίτη σύνταξη -γιατί δεν ήταν, όπως είπατε, ψίχουλα, ήταν 980 εκατομμύρια- θέσπισε με τον νόμο Βρούτση το 2020 ένα κοινωνικό μέρισμα, προβλέποντας ότι το 0,5% του ΑΕΠ θα πηγαίνει κάθε χρόνο για τη στήριξη των χαμηλοσυνταξιούχων και των αδύναμων.

Αφού, λοιπόν, πέρυσι δεν έδωσε καθόλου μέρισμα, τι έκανε στη συνέχεια; Φέρνοντας τον άλλο περίφημο νόμο Χατζηδάκη - Τσακλόγλου, που παρέδωσε την Επικουρική Ασφάλιση μέσω του κεφαλαιοποιητικού συστήματος στα ιδιωτικά συμφέροντα, το οποίο προκαλεί και ένα μεγάλο δημόσιο δημοσιονομικό κενό, που χρόνο με τον χρόνο θα αυξάνει, για τα πρώτα, λοιπόν, τρία χρόνια και προκειμένου να καλυφθεί κατ’ αρχάς αυτό το κενό, αλλά και τα λειτουργικά έξοδα και τα έξοδα συγκρότησης και οι μισθοί των golden boys στο περίφημο Ταμείο Επικουρικής Κεφαλαιοποιητικής Ασφάλισης, έβαλε χέρι και στο κοινωνικό μέρισμα.

Έτσι, το μόνο που είδαν σήμερα οι συνταξιούχοι, και μάλιστα μόνο μία μικρή κατηγορία συνταξιούχων, ήταν τα 250 ευρώ σε ένα συνολικό κοινωνικό μέρισμα που δεν ξεπερνά τα 330 εκατομμύρια ευρώ. Αυτή είναι, λοιπόν, η πραγματικότητα και η σύγκριση.

Και έρχομαι στο τρίτο σημείο. Μας είπε ο κ. Χατζηδάκης ότι σημασία έχουν οι πράξεις και τα αποτελέσματα. Θα συμφωνήσω απόλυτα, κυρία και κύριοι της Κυβέρνησης. Όμως, η διαφορά είναι ότι τα αποτελέσματα της πολιτικής σας τα υφίστανται με δραματικό τρόπο οι εργαζόμενοι και γενικά τα πιο χαμηλά και μεσαία στρώματα της χώρας μας. Διότι αυτή τη στιγμή το 1/3 των εργαζομένων είναι στον κατώτατο μισθό, ο οποίος βάσει όλων των στοιχείων είναι κάτω από το επίπεδο της σχετικής φτώχειας, και το άλλο 1/3 είναι κάτω και από τον κατώτατο μισθό σε σημείο απόλυτης φτώχειας που δεν μπορεί να κάλυψει τις βασικές βιοτικές ανάγκες. Στην έξαρση της ακρίβειας, για την ανάσχεση της οποίας δεν παίρνει καμμία πρωτοβουλία η Κυβέρνηση, τα αποτελέσματα είναι δραματικά.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, θα καταθέσω τρία κείμενα και θα τελειώσω.

Στο σημείο αυτό, λοιπόν, θέλω κατ’ αρχάς να καταθέσω στοιχεία από το ΙΝΕ της ΓΣΕΕ, τα οποία αποδεικνύουν ότι στη χώρα μας το 35% των νοικοκυριών βρίσκεται όχι απλώς σε όριο φτώχειας, αλλά δεν μπορεί καν να επιβιώσει με αξιοπρέπεια. Η χώρα μας βρίσκεται στη χαμηλότερη θέση σε όλη την Ευρώπη. Το καταθέτω στα Πρακτικά.

(Στο σημείο αυτό η Βουλευτής κ. Μαριλίζα Ξενογιαννακοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το δεύτερο στοιχείο έχει να κάνει με το ότι αυτή τη στιγμή και με τις συνεχείς ανατιμήσεις τα στοιχεία δείχνουν ότι μόνο μέσα στον Οκτώβρη η αγοραστική δύναμη των εργαζομένων που αμείβονται με τον κατώτατο μοσθό έπεσε κατά 10%, αν συνυπολογίσουμε και την ενεργειακή κρίση. Μείωση κατά 7%, όσον αφορά όλα τα βασικά είδη ανάγκης. Είναι πάλι από τις χαμηλότερες θέσεις στην Ευρώπη.

(Στο σημείο αυτό η Βουλευτής κ. Μαριλίζα Ξενογιαννακοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όσον αφορά τα θέματα της ανεργίας, θα έλεγα ότι ο κ. Χατζηδάκης, ο οποίος απαξίωσε την εργασία, επέβαλε την εντατικοποίηση της εργασίας και τη μείωση της δυνατότητας νέων προσλήψεων μέσα από την υπερεκμετάλλευση των εργαζομένων, πρέπει να είναι πιο μετριοπαθής όταν μιλάει για την εργασία, πολύ περισσότερο που την επόμενη χρονιά δεν προβλέπονται μέτρα στήριξης της απασχόλησης.

Και εδώ θα καταθέσω -και κλείνω με αυτό, κύριε Πρόεδρε- στοιχεία της EUROSTAT που μιλάνε από μόνα τους και δείχνουν ότι η Ελλάδα έχει τη χειρότερη θέση σε όλη την Ευρώπη όσον αφορά την ανεργία των νέων, τη χειρότερη θέση όσον αφορά την ανεργία των γυναικών και τη δεύτερη χειρότερη θέση όσον αφορά την ανεργία των ανδρών.

(Στο σημείο αυτό η Βουλευτής κ. Μαριλίζα Ξενογιαννακοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα, λοιπόν, ο κόσμος βιώνει τις πολιτικές σας, όσο κι αν προπαγανδίζετε και όσο κι αν τις εξωραΐζετε, και ξέρει πολύ καλά τις συνέπειές τους, όπως ξέρει ότι μόνο μία είναι η λύση, ο αγώνας των ίδιων των εργαζομένων για να καταργηθεί στην πράξη ο νόμος Χατζηδάκη, μέχρι να έχει τη λαϊκή εντολή ξανά μια προοδευτική διακυβέρνηση που θα καταργήσει και θεσμικά τον νόμο «Χατζηδάκη», αλλά πάνω απ’ όλα θα φέρει μια μεγάλη πολιτική και κοινωνική αλλαγή συνολικά για τη χώρα μας και τον ελληνικό λαό.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

 **ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Τον λόγο έχει τώρα για επτά λεπτά ο Βουλευτής της Νέας Δημοκρατίας κ. Λάζαρος Τσαβδαρίδης. Μετά θα ακολουθήσει η Υφυπουργός Εργασίας και Κοινωνικών Υποθέσεων, η κ. Συρεγγέλα, και μετά η κ. Αραμπατζή, ο κ. Χατζηγιαννάκης, ο κ. Κελέτσης και ο κ. Τριανταφυλλίδης. Και θα συνεχίσουμε με τον κατάλογο.

Ορίστε, κύριε Τσαβδαρίδη, έχετε τον λόγο.

**ΛΑΖΑΡΟΣ ΤΣΑΒΔΑΡΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, πριν από λίγες μέρες η έκθεση αξιολόγησης που έδωσε στη δημοσιότητα η Ευρωπαϊκή Επιτροπή μιλούσε για δυναμική ανάκαμψη της ελληνικής οικονομίας, η οποία μάλιστα θα διατηρηθεί χάρη στην εφαρμοζόμενη πολιτική της Κυβέρνησης, καθώς και χάρη στην ισχυρή ώθηση από την υλοποίηση του Σχεδίου Ανάκαμψης και Ανθεκτικότητας.

Μάλιστα, στην ίδια έκθεση επιβεβαιώνονται και επικροτούνται με ειδική αναφορά όχι μόνο η αποτελεσματικότητα των μέτρων που έλαβε και εξακολουθεί να υλοποιεί η Κυβέρνηση για την προστασία των θέσεων εργασίας σε ευάλωτους τομείς, αλλά και για τη διαφύλαξη του δυναμικού του επιχειρηματικού τομέα στη διάρκεια της πανδημίας, αλλά και για τη σημαντική πρόοδο που πραγματοποιείται με μια σειρά μεταρρυθμίσεων στις επενδύσεις, στις αποκρατικοποιήσεις, στη δικαιοσύνη και στην ψηφιοποίηση του κράτους, αλλά και για τη βιωσιμότητα του δημόσιου χρέους, τη διατήρηση των ταμειακών διαθέσιμων σε υψηλά επίπεδα, καθώς και για τη σημαντική μείωση των μη εξυπηρετούμενων δανείων στα χαρτοφυλάκια των τραπεζών. Και όλα αυτά, παρά τις αβεβαιότητες που δημιουργούν τόσο η συνεχιζόμενη παγκόσμια υγειονομική κρίση, όσο και η εκρηκτική άνοδος στις τιμές της ενέργειας και οι συνακόλουθες ανατιμήσεις.

Αυτή η θετική προοπτική για τη χώρα καθρεφτίζεται και στον προϋπολογισμό του 2022 που συζητούμε αυτές τις μέρες στην Ολομέλεια. Είναι ένας προϋπολογισμός που συνεχίζει την επιτυχημένη συνταγή της προηγούμενης χρονιάς, έχοντας ως φιλοσοφία τη δημιουργία ενός καινοτόμου, περισσότερο ανταγωνιστικού οικονομικού μοντέλου και ενός κράτους ψηφιακά αναβαθμισμένου που θα βρίσκεται συνεχώς δίπλα στις ανάγκες του πολίτη και θα απλώνει αποτελεσματικό δίχτυ κοινωνικής προστασίας σε αυτόν.

Είναι ένας προϋπολογισμός χωρίς κανέναν νέο φόρο όπως και πέρσι, με πρόσθετες μειώσεις φόρων όπως και πέρσι, με κορωνίδα αυτή της μείωσης του φόρου νομικών προσώπων από το 24% στο 22%.

Είναι ένας προϋπολογισμός με πρωτοποριακές παρεμβάσεις και το 2022 συνολικού κόστους 433 εκατομμυρίων ευρώ, επιπρόσθετων στα 697 εκατομμύρια ευρώ που προγραμματίστηκαν για το 2021 και αφορούν στην ενίσχυση της απασχόλησης, των νοικοκυριών, της νέας γενιάς και της επιχειρηματικότητας, αλλά και ένας προϋπολογισμός με δυναμική στήριξη του πρωτογενούς μας τομέα με κορωνίδα των παρεμβάσεων αυτή της επιστροφής του ειδικού φόρου κατανάλωσης στο πετρέλαιο κίνησης σε νέους αγρότες και αγρότες - μέλη συνεργατικών και συνεταιριστικών σχημάτων για το 2022.

Για την υλοποίηση, βέβαια, αυτών των πολιτικών καταλυτικό παράγοντα αποτέλεσε και συνεχίζει να αποτελεί ο ρυθμός ανάπτυξης της χώρας μας, ο οποίος για το 2021 εκτιμάται στο 6,9% του ΑΕΠ και για το 2022 στο 4,5%, σημαντικά αναθεωρημένος προς τα πάνω βέβαια, σε σχέση με αυτόν που προβλέπονταν στο προσχέδιο του προϋπολογισμού του 2022.

Αυτό σημαίνει, κυρίες και κύριοι του ΣΥΡΙΖΑ, ότι όλα τα φληναφήματα που ξεστομίζατε πέρυσι σχετικά με την πορεία της χώρας, διαψεύστηκαν οικτρά σε όλα τα επίπεδα. Να σας θυμίσω τι λέγατε πέρυσι τέτοιες μέρες από αυτό εδώ το Βήμα στη συζήτηση για τον προϋπολογισμό του 2021; Ο Αρχηγός σας, ο κ. Τσίπρας, μιλούσε για αποτυχία της οικονομίας, προειδοποιώντας ως Κασσάνδρα ότι το χρέος το 2021 θα άγγιζε το 210% του ΑΕΠ λόγω δήθεν της εμμονής της Κυβέρνησης σε υφεσιακές πολιτικές, ύφεση η οποία λέγατε ότι υπήρχε πριν από την πανδημία και όχι ως αποτέλεσμα αυτής.

Τι είδαμε φέτος; Φέτος είδαμε μια Ελλάδα πρωταθλήτρια στην Ευρωπαϊκή Ένωση σε απορρόφηση ΕΣΠΑ, με 13,4% ανάπτυξη στο τρίτο τρίμηνο του 2021 και με 9,4% ανάπτυξη το πρώτο εννιάμηνο του 2021, με 27,9% αύξηση εξαγωγών, με πτώση της ανεργίας από το 16,5% που ήταν τον Σεπτέμβριο του 2020 στο 13% τον Σεπτέμβριο του 2021 που είναι το χαμηλότερο ποσοστό της τελευταίας δεκαετίας. Όλα αυτά χάρη στα εξαιρετικά επιτυχημένα μέτρα στήριξης της Κυβέρνησης που διαφύλαξαν, αλλά και αύξησαν περαιτέρω τις θέσεις εργασίας σε καιρό πανδημίας.

Μιλάμε για μία Ελλάδα με 7,2% αύξηση του διαθέσιμου εισοδήματος το πρώτο εξάμηνο του 2021 και με πρόωρη αποπληρωμή του υπολοίπου των δανείων προς το ΔΝΤ, ξέρετε, αυτό που ο κ. Τσίπρας θα έδιωχνε με τα νταούλια και με μάχες στα μαρμαρένια αλώνια! Τελικά, όμως, ήταν ο Μητσοτάκης αυτός που υπέγραψε την έξοδο της χώρας από αυτό, χωρίς φανφάρες, μία Τρίτη απόγευμα στο γραφείο του.

Για σας, όμως, φαίνεται ότι αυτά είναι ψιλά γράμματα, γιατί ακόμη και τώρα ενθαρρύνετε ασύστολα ψεύδη, όπως αυτά για «VIP ΜΕΘ» ή αναλώνεστε από αυτό εδώ το Βήμα σε έωλες κριτικές για μία Κυβέρνηση που δήθεν θεσμοθέτησε την απλήρωτη εργασία και που δήθεν περιέκοψε τη δέκατη τρίτη σύνταξη.

Η Κυβέρνηση όμως και μέσω του προϋπολογισμού του 2022 απαντά με το βλέμμα στραμμένο στο μέλλον. Απαντά με έναν προϋπολογισμό που αυξάνει τα έσοδα του Προγράμματος Δημοσίων Επενδύσεων κατά 200 εκατομμύρια ευρώ, αυξάνει τις δαπάνες που αφορούν στις παροχές προς τους εργαζόμενους κατά 131 εκατομμύρια ευρώ, αυξάνει τις δαπάνες για τις κοινωνικές παροχές κατά 23 εκατομμύρια ευρώ σε σχέση με το μεσοπρόθεσμο, αυξάνει τις δαπάνες των οργανισμών κοινωνικής ασφάλισης κατά 400 εκατομμύρια ευρώ σε σχέση με την εκτίμηση του μεσοπρόθεσμου, αυξάνει τις τακτικές δαπάνες για το Υπουργείο Υγείας κατά 250 εκατομμύρια ευρώ σε σχέση με πέρυσι και εντάσσει με επιπρόσθετες δαπάνες ύψους 2 δισεκατομμυρίων ευρώ σε πρώτη φάση για την αντιμετώπιση των συνεπειών της πανδημίας που δεν έχουν εξειδικευτεί λόγω της δυναμικής μορφής του φαινομένου, αλλά και δαπάνες που συνδέονται με την έκτακτη βοήθεια στους δικαιούχους του ελάχιστου εγγυημένου εισοδήματος, του επιδόματος θέρμανσης, καθώς και της επιδότησης στους λογαριασμούς του ρεύματος.

Επαναλαμβάνω ότι το μόνο που δεν καταφέρνει αυτός ο προϋπολογισμός είναι να προϋπολογίσει το μέγεθος της ζημιάς που θα προκαλέσει στη χώρα η τυφλή αντιπολιτευτική στάση της Αξιωματικής Αντιπολίτευσης. Αυτήν, όμως, την αφήνουμε στην κρίση του ελληνικού λαού.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε και για τη συνέπεια στον χρόνο.

Τον λόγο τώρα έχει η Υφυπουργός Εργασίας και Κοινωνικών Υποθέσεων κ. Μαρία Συρεγγέλα για επτά λεπτά.

Ορίστε, κυρία Υπουργέ, έχετε τον λόγο.

**ΜΑΡΙΑ ΣΥΡΕΓΓΕΛΑ (Υφυπουργός Εργασίας και Κοινωνικών Υποθέσεων):** Κυρίες και κύριοι, όσες προσπάθειες και αν γίνονται από την πλευρά της Αξιωματικής Αντιπολίτευσης για να αμφισβητηθούν οι θετικές επιδόσεις της χώρας, δυστυχώς κανένας δεν μπορεί να αμφισβητήσει ότι τα τελευταία δύο χρόνια σημειώσαμε προόδους και έγιναν θετικές επιδόσεις σε όλα τα επίπεδα, παρά τις δυσκολίες που δημιούργησε η πανδημία και συνεχίζουμε να αντιμετωπίζουμε λόγω των αναγκαίων περιοριστικών μέτρων λόγω του κορωνοϊού.

Όσον αφορά τώρα το Υπουργείο Εργασίας, επειδή άκουσα ότι δεν υπήρξε στήριξη των εργαζομένων ή δεν υπάρχει στήριξη των εργαζομένων, μόνο το τελευταίο έτος δόθηκαν 9 δισεκατομμύρια σε τρία εκατομμύρια εργαζόμενους και ανέργους για τη στήριξή τους κατά τη διάρκεια του περιορισμού της κυκλοφορίας. Υπήρξε μείωση ασφαλιστικών εισφορών στο 3,9%. Αυτό, βέβαια, συνέβαλε στο να αυξηθεί το διαθέσιμο εισόδημα και των εργαζομένων. Κι ενώ παραλάβαμε μια ανεργία στο 17,2% τον Ιούλιο του 2019, τη φτάσαμε στο 13%. Τελευταία φορά που συνέβη αυτό ήταν το 2010, προ της κρίσης ή κατά την έναρξη της οικονομικής κρίσης. Σε κάθε περίπτωση, αυτό δεν το λέμε εμείς, το λέει η Eurostat.

Πιο συγκεκριμένα, με τον ν.4808 πού στηρίζονται οι εργαζόμενοι; Πόσο υπάρχει πραγματική προστασία της εργασίας; Έγινε ενσωμάτωση της ευρωπαϊκής οδηγίας 2019/158 για την εναρμόνιση οικογενειακής ή προσωπικής και επαγγελματικής ζωής και, ταυτόχρονα, είμαστε από τις πρώτες χώρες παγκοσμίως που κάναμε κύρωση της σύμβασης 190 της Διεθνούς Οργάνωσης Εργασίας για τη βία και τη σεξουαλική παρενόχληση στους χώρους εργασίας.

Θεσπίστηκε γονική άδεια τεσσάρων μηνών και για τους δύο γονείς. Για πρώτη φορά και οι μπαμπάδες δικαιούνται αυτή την άδεια, την άδεια πατρότητας, που είναι δεκατεσσάρων ημερών και απ’ όσο γνωρίζουμε και από τα στοιχεία του «ΕΡΓΑΝΗ» πολλοί μπαμπάδες παίρνουν την άδεια αυτή μετά τη γέννηση του παιδιού τους.

Θεσπίστηκε η άδεια φροντιστή για πέντε εργάσιμες ημέρες για τη φροντίδα προσώπων που υπάρχουν στην οικογένεια και υπάρχει ανάγκη. Μάλιστα, στους γονείς με αυξημένες οικογενειακές υποχρεώσεις δόθηκε και το δικαίωμα μέχρι να φτάσουν τα παιδιά στην ηλικία των δώδεκα μηνών, να ζητούν ευέλικτες ρυθμίσεις εργασίας, όπως τηλεργασία, ευέλικτο ωράριο και φυσικά πάντα ταυτόχρονα με προστασία της θέσης εργασίας τους.

Tέλος, για πρώτη φορά προστατεύονται και οι μπαμπάδες από την απόλυση μετά τη γέννηση του παιδιού τους. Γνωρίζαμε ότι στο παρελθόν οι μαμάδες για ένα χρονικό διάστημα προστατεύονταν από την απόλυση. Πλέον και οι μπαμπάδες προστατεύονται για ένα χρονικό διάστημα. Ταυτόχρονα, δόθηκαν και εργαλεία και κατευθύνσεις προς τις επιχειρήσεις για να διαμορφώσουν εσωτερικούς κανονισμούς και πολιτικές προκειμένου να αντιμετωπίσουν και να εξαλείψουν φαινόμενα βίας και παρενόχλησης στον εργασιακό χώρο.

Είναι απολύτως τεκμηριωμένη η αντίληψη ότι η ευημερία των πολιτών είναι άμεσα συνδεδεμένη και με την οικονομία και με την ανάπτυξη και αυτός είναι ο στόχος μας. Η ενίσχυση και η στήριξη των γυναικών, δηλαδή το 50% του ανθρώπινου δυναμικού της χώρας μας και μέσω αυτών και της οικογένειας είναι για εμάς προτεραιότητα. Φτιάξαμε για πρώτη φορά Εθνικό Σχέδιο Δράσης για την ισότητα στο οποίο μετέχουν δεκαεπτά Υπουργεία για πρώτη φορά. Ταυτόχρονα, φτιάχτηκε ένα επιχειρησιακό σχέδιο το οποίο στάλθηκε στο Συμβούλιο Οικονομικών Εμπειρογνωμόνων του Υπουργείου Οικονομικών και έχει γίνει οικονομοτεχνική μελέτη για το τι αναπτυξιακό πρόσημο θα έχει η χώρα τα επόμενα χρόνια.

Έρχομαι τώρα στα επιμέρους σημεία του προϋπολογισμού. Γνωρίζουμε όλοι και όλες ότι η γενική γραμματεία αξιοποιεί συγχρηματοδοτούμενους πόρους για την υλοποίηση των προγραμμάτων της, καθώς οι πολιτικές που ακολουθούνται συμβαδίζουν με τις προτεραιότητες της Ευρωπαϊκής Επιτροπής και αξιολογούνται σε ευρωπαϊκό επίπεδο από το Ευρωπαϊκό Ινστιτούτο για τα Θέματα Ισότητας των Φύλων.

Ας δούμε, λοιπόν, τον εγγεγραμμένο προϋπολογισμό στο Πρόγραμμα Δημοσίων Επενδύσεων την τελευταία πενταετία. Το μεγαλύτερο ποσό εμφανίζεται το 2015 και είναι 21,257 εκατομμύρια περίπου. Να σημειώσω ότι αυτός ο προϋπολογισμός είχε εγκριθεί από την προηγούμενη κυβέρνηση της Νέας Δημοκρατίας. Επί των ημερών σας, κύριοι της Αξιωματικής Αντιπολίτευσης, η χρηματοδότηση μέσω του Προγράμματος Δημοσίων Επενδύσεων κατρακύλησε στα 3 περίπου εκατομμύρια για το 2016, μειώθηκε ακόμα περισσότερο το 2017, για να φτάσει, με δεδομένες τις συνθήκες της πανδημίας, το 2021 στα 5,159 περίπου εκατομμύρια, πάλι δηλαδή επί των ημερών της Κυβέρνησης της Νέας Δημοκρατίας. Διευκρινίζω ότι αυτά τα ποσά αντιστοιχούν σε χρηματοδότηση που αφορά έργα που υλοποιήθηκαν αποκλειστικά από εμάς.

Συνεχίζοντας, λοιπόν, να μεριμνούμε για τη συνέχιση των πολιτικών ισότητας, στον υπό συζήτηση προϋπολογισμό ενσωματώνουμε ένα πολύ μεγάλο ποσό, το μεγαλύτερο από το 2016 έως σήμερα για την υλοποίηση των δράσεών μας. Ανέρχεται σε 14,151 εκατομμύρια επιπλέον του προϋπολογισμού του 2020 - 2021. Άρα σύνολο: 19.310.182 εκατομμύρια.

Πιο συγκεκριμένα, η αύξηση αυτή του προϋπολογισμού για το 2022 αφορά την υλοποίηση έργων εμβληματικών, όπως είναι το συγχρηματοδοτούμενο πρόγραμμα «Νταντάδες της Γειτονιάς», η δημιουργία χώρων φύλαξης σε εκατόν είκοσι μεγάλες επιχειρήσεις και φυσικά το μεταρρυθμιστικό πρόγραμμα για την ενίσχυση της διαφορετικότητας στον χώρο εργασίας μέσω του Ταμείου Ανάκαμψης.

Επίσης, κάνουμε ενσωμάτωση της διάστασης του φύλου στις δημόσιες πολιτικές και στην κατάρτιση των προϋπολογισμών με την ενεργοποίηση του μέσου τεχνικής υποστήριξης, καθώς και άλλων μικρότερων προϋπολογισμών, αλλά εξίσου ιδιαίτερης σημασίας έργων. Όσον αφορά το Κέντρο Ερευνών Θεμάτων Ισότητας, που είναι νομικό πρόσωπο ιδιωτικού δικαίου εποπτευόμενο από εμάς, εντάσσει στη χρηματοδότησή του από το Πρόγραμμα Δημοσίων Επενδύσεων έργα ύψους 2,6 εκατομμυρίων ευρώ. Αυτό συμπεριλαμβάνει και το δίκτυο δομών των κακοποιημένων γυναικών και παρουσιάζει αύξηση 578.235 ευρώ σε σχέση με τον περσινό προϋπολογισμό.

Εργαζόμαστε, λοιπόν, άοκνα και με απόλυτη προτεραιοποίηση για την καλύτερη και πιο αποτελεσματική χρήση των οικονομικών πόρων που διαθέτουμε. Δίνουμε έμφαση στην κοινωνική πολιτική, που επηρεάζει την καθημερινότητα των γυναικών, ενισχύει την εργασία τους, τους δίνει αυτοπεποίθηση και δύναμη να προχωρούν με σταθερά βήματα και να απολαμβάνουν τα οφέλη της προόδου και της ανάπτυξης.

Κοινωνική πολιτική και κοινωνική αλλαγή μπορεί να γίνει μόνο όταν ξεκινάει αυτή η αλλαγή μέσα από το ίδιο μας το σπίτι. Και δεν το λέμε εμείς, το λένε οι εργαζόμενοι της «ΑΥΓΗΣ» οι οποίοι λένε με ανακοίνωσή τους ότι έχει προχωρήσει η αύξηση των δαπανών όσον αφορά τις δαπάνες της εφημερίδας και της ιστοσελίδας, αλλά ταυτόχρονα μειώνονται στο 1/3 οι μισθοί των εργαζομένων. Ταυτόχρονα ζητούν η εθελούσια που έχετε βγάλει να σταματήσει. Σε κάθε περίπτωση το παράδειγμα το δίνουμε όχι με «τα ψεύτικα τα λόγια, τα μεγάλα», αλλά με τις πράξεις μέσα στο ίδιο μας το σπίτι.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κυρία Υπουργό και για τη συνέπεια στον χρόνο.

Τον λόγο τώρα έχει η Βουλευτής της Νέας Δημοκρατίας κ. Φωτεινή Αραμπατζή για επτά λεπτά.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κυρία και κύριοι Υπουργοί, κυρίες και κύριοι συνάδελφοι, για μία ακόμη χρονιά ο ΣΥΡΙΖΑ αισθάνεται πολύ άβολα στη συζήτηση του προϋπολογισμού. Είναι λογικό. Τα μαύρα σενάρια για κατάρρευση της οικονομίας πάλι δεν του βγήκαν. Γι’ αυτό και προσπαθεί να ακυρώσει την πραγματικότητα διασπείροντας fake news. Προσπαθεί να κάνει το άσπρο μαύρο, γιατί δεν αντέχει τις οικονομικές επιτυχίες της Κυβέρνησης, δεν αντέχει το γεγονός ότι ο τρίτος προϋπολογισμός της Κυβέρνησης του Κυριάκου Μητσοτάκη είναι ένας προϋπολογισμός που δεν μειώνει απλά φόρους -άγνωστη λέξη για τη διακυβέρνηση ΣΥΡΙΖΑ - ΑΝΕΛ- αλλά αυξάνει το εθνικό εισόδημα.

Το εθνικό εισόδημα, το ΑΕΠ, προβλέπεται στο τέλος του 2022 να είναι 187,3 δισεκατομμύρια ευρώ, δηλαδή 10 δισεκατομμύρια ευρώ περισσότερα από το 2021, αν και βεβαίως οι επιδόσεις της ελληνικής οικονομίας τη χρονιά που φεύγει σε λίγες μέρες μπορούν να μας εκπλήξουν ακόμη πιο ευχάριστα, 21 δισεκατομμύρια περισσότερα από το 2020, τη χρονιά που συνέβη η πανδημική κρίση, 10 με 11 δισεκατομμύρια ευρώ περίπου πάνω από τον μέσο όρο του ΑΕΠ επί κυβερνήσεων ΣΥΡΙΖΑ. Θα πρόκειται για την καλύτερη επίδοση μετά το 2012 και θα σηματοδοτεί την αρχή ενός νέου κύκλου στην ελληνική οικονομία.

Αυτό, κυρίες και κύριοι της Αντιπολίτευσης, δεν το αντέχετε, γιατί πολύ απλά η πραγματικότητα γκρεμίζει, όπως και οι δημοσκοπήσεις βεβαίως, το όποιο αντιπολιτευτικό σας αφήγημα και κάνει τους πολίτες να ανακαλούν με τρόμο στη θύμηση τους την κυβέρνηση που επέβαλε, μεταξύ άλλων είκοσι εννέα φόρους και είκοσι δύο μειώσεις συντάξεων.

Είναι ένας νέος κύκλος στην ελληνική οικονομία με βασικά χαρακτηριστικά τους ισχυρούς, αλλά και διατηρήσιμους αναπτυξιακούς ρυθμούς με 4,5 έως 5% όσον αφορά το ΑΕΠ το 2022 και πάνω από 3,5% τα επόμενα χρόνια. Θυμίζω πολύ σύντομα την προεκλογική δέσμευση του Κυριάκου Μητσοτάκη για ρυθμό ανάπτυξης 4%. Το ξεπεράσαμε εν μέσω πανδημικής κρίσης.

Η ανάπτυξη θα στηρίζεται στις επενδύσεις -αύξηση 11,7%, ρεκόρ δεκαπενταετίας το 2021, αύξηση 21,9%, ρεκόρ εικοσαετίας για το 2022-, στην έρευνα και την καινοτομία, τομέας στον οποίο η Ελλάδα έχει ήδη προσελκύσει επενδύσεις από τις μεγαλύτερες εταιρείες διεθνώς.

Ποιος θα το φανταζόταν, κυρίες και κύριοι συνάδελφοι, ότι κολοσσοί όπως η «MICROSOFT», η «AMAZON», η «CISCO-TEAM VIEWER», η «PFIZER» θα επενδύουν στη χώρα μας και θα επιλέγουν τη χώρα μας ως πόλο επενδυτικής έλξης και δραστηριοποίησης. Και χαίρομαι ιδιαίτερα ως Μακεδόνισσα που η κεντρική Μακεδονία και ειδικά η Θεσσαλονίκη αναδεικνύεται σε πόλο καινοτομίας με εμβέλεια την ευρύτερη περιοχή της Νοτιοανατολικής Ευρώπης, αλλά και με προφανή πλεονεκτήματα για τις επιχειρήσεις της ενδοχώρας -συγκαταλέγω και την ιδιαίτερη πατρίδα μου, τις Σέρρες βεβαίως- να έχουν πρόσβαση στις πιο προηγμένες τεχνολογικές εξελίξεις.

Επιπρόσθετα, η επένδυση στην έρευνα και καινοτομία έχει και ένα ξεκάθαρο κοινωνικό πρόσημο, αφού συμβάλλει στην επιστροφή των ξενιτεμένων νέων μας, όπως έχει αποδειχθεί ήδη στην περίπτωση της «PFIZER», με έναν στους πέντε εργαζόμενους να ανήκει στη γενιά του λεγόμενου «brain regain» μειώνοντας αυτομάτως και την πρόκληση της ανεργίας.

Ανάπτυξη η οποία θα στηρίζεται στις εξαγωγές, ιστορικό ρεκόρ το ποσοστό του 21% το 2021.

Ανάπτυξη που θα στηρίζεται στη βιομηχανία, με ιδιαίτερα σημαντική τη βιομηχανία τροφίμων, όπως προκύπτει και από το πρωτόγνωρο επιχειρηματικό ενδιαφέρον που συγκεντρώνει ο τομέας της αγροδιατροφής, όταν -σημειωτέον, το έχω πει πολλές φορές από αυτό το Βήμα- η βιομηχανία των τροφίμων αποτελεί το ένα τέταρτο της ελληνικής βιομηχανίας συνολικά.

Ανάπτυξη η οποία θα στηρίζεται στην ενέργεια, με τη χώρα μας και ειδικά τη Μακεδονία και τη Θράκη ενεργειακό κόμβο στην ευρύτερη περιοχή και πύλη εισόδου καθαρής ενέργειας στην Ευρώπη. Και φυσικά στον τουρισμό, όχι κυρίως στην κλασική του μορφή «ήλιος και θάλασσα», αλλά σε σύνθετες, ειδικές μορφές τουρισμού.

Το δεύτερο χαρακτηριστικό της νέας εποχής είναι η ουσιαστική ελάφρυνση νοικοκυριών και επιχειρήσεων. Αυτό γίνεται πράξη στον προϋπολογισμό με σειρά μέτρων. Αναφέρω ενδεικτικά τη μείωση των ασφαλιστικών εισφορών κατά τρεις μονάδες, την αναστολή της εισφοράς αλληλεγγύης στον ιδιωτικό τομέα, τη μείωση του συντελεστή φορολόγησης των επιχειρήσεων από το 28% στο 22%, της προκαταβολής του φόρου από το 100% στο 55% και μια σειρά άλλων μέτρων.

Τρίτο χαρακτηριστικό είναι η στήριξη της κοινωνίας: 43,3 δισ. ευρώ για την τριετία 2020 - 2022 για την αντιμετώπιση της πανδημίας, το τρίτο μεγαλύτερο πακέτο στήριξης ως ποσοστό του ΑΕΠ μετά την Ιταλία και τη Γερμανία, το τέταρτο παγκοσμίως, στήριξη της κοινωνίας βάζοντας πλάτη σε νοικοκυριά και επιχειρήσεις απέναντι στις αυξήσεις της ενέργειας και του ηλεκτρικού ρεύματος, με 680 εκατομμύρια ευρώ. Καταβολή επιδόματος θέρμανσης -το είπε ο κύριος Υπουργός- 55 εκατομμύρια έχουν καταβληθεί ήδη, στις 30/12 η δεύτερη δόση, που αναμένεται να καλύψει το 80% των νοικοκυριών σε πετρέλαιο, φυσικό αέριο, πέλετ, τηλεθέρμανση, στήριξη της κοινωνίας, όχι με δανεικά, όχι με υπερφορολόγηση, αλλά με τη δίκαιη κατανομή του παραγόμενου πλούτου.

Με άλλα λόγια, μέρισμα ανάπτυξης σε όλες και όλους, με την πρόσθετη ενίσχυση 205 εκατομμυρίων ευρώ σε οκτακόσιες τριάντα χιλιάδες χαμηλοσυνταξιούχους και όχι βεβαίως με τη δήθεν δέκατη τρίτη σύνταξη, που χωρίς ντροπή -να μου επιτρέψετε- και σήμερα από αυτό εδώ το Βήμα οι Βουλευτές της Αντιπολίτευσης επαίρονταν για την υποτιθέμενη δέκατη τρίτη σύνταξη που ήταν ουσιαστικά ένα προεκλογικό επίδομα το οποίο δόθηκε βεβαίως μετά τη ληστρική επιδρομή που επιφυλάξατε κατά τα χρόνια της διακυβέρνησής σας, μετά τη μείωση του αφορολόγητου από τις 9.500 στις 5.500 ευρώ. Επίσης, το έκτακτο μισθολογικό επίδομα στους εκατό χιλιάδες υγειονομικούς, καθώς και το πρώτο ένσημο για να βρουν δουλειά χιλιάδες νέες και νέοι.

Ολοκληρώνω, κύριε Πρόεδρε.

Τέταρτο χαρακτηριστικό η ανάπτυξη της περιφέρειας με το μεγαλύτερο Πρόγραμμα Δημοσίων Επενδύσεων που έγινε ποτέ. Αύξηση κατά 70% ως 80% του ΠΔΕ το 2022, 11 δισ. ευρώ από τα 6 έως 6,5 δισ. ευρώ που κυμαινόταν διαχρονικά.

Κυρίες και κύριοι συνάδελφοι, ο προϋπολογισμός του 2022 έχει εισαχθεί στη Βουλή με τη θετική ψήφο της ελληνικής κοινωνίας που εναποθέτει τις ελπίδες και τις προσδοκίες της στην Κυβέρνηση του Κυριάκου Μητσοτάκη, με τη θετική ψήφο της διεθνούς και της ελληνικής επιχειρηματικής κοινότητας, θετική ψήφος που αποτυπώνεται στην αύξηση των επενδύσεων, στα πολύ μεγάλα επιχειρηματικά deals των τελευταίων μηνών, στα τιμήματα στους διαγωνισμούς αποκρατικοποιήσεων που ξεπερνούν κάθε προσδοκία.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κυρία Αραμπατζή.

**ΦΩΤΕΙΝΗ ΑΡΑΜΠΑΤΖΗ:** Αυτή η θετική ψήφος, όπως και η δική μας το βράδυ του Σαββάτου, είναι ψήφος εμπιστοσύνης στην Κυβέρνηση και προσωπικά στον Κυριάκο Μητσοτάκη, τον πρωθυπουργό που έχει διαχειριστεί αποτελεσματικά κρίσεις που ουδείς μπορούσε καν να φανταστεί πριν μερικά χρόνια. Εξ ου και η φράση «άγιο είχαμε».

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Αραμπατζή.

Τον λόγο τώρα έχει ο Βουλευτής του ΣΥΡΙΖΑ κ. Μιλτιάδης Χατζηγιαννάκης για επτά λεπτά.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Ευχαριστώ πολύ, κύριε Πρόεδρε.

Θα προσπαθήσω να μην μπω στον πειρασμό να σχολιάσω και εγώ το μείζον πολιτικό αλλά και κοινωνικό ζήτημα της μελέτης που βγήκε χθες. Θα πω μόνο το εξής. Και θα έπρεπε να είστε λίγο πιο προσεκτικοί, κύριε Υπουργέ, όταν βγαίνουν τέτοια πορίσματα. Σε καμμία, μα σε καμμία χώρα της Ευρώπης δεν θα είχε γίνει αυτό, δηλαδή πρωθυπουργός πριν από δεκαπέντε μέρες να είχε πει από το Βήμα της Βουλής ότι δεν υπάρχει καμμία μελέτη για κάτι -ούτε μικρό παιδί δεν μπορούσε να το πιστέψει, αλλά το είπε- και όχι μόνο να διαψευστεί, αλλά μετά από δεκαπέντε μέρες να βγει πόρισμα στο οποίο ο δικός του σύμβουλος και ο υπεύθυνος που έχει ορίσει για την αντιμετώπιση της πανδημίας τον διαψεύδει πανηγυρικά και του λέει «σας το είχαμε δώσει από το καλοκαίρι». Θα είχε παραιτηθεί οποιοσδήποτε. Για πολύ μικρότερης σημασίας ζητήματα ο κ. Κουρτς, ο φίλος του, παραιτήθηκε -όσο σημαντικό και να είναι το κομμάτι- και μάλιστα τελείωσε και την πολιτική του καριέρα.

Αντιθέτως, εμείς είδαμε τον Πρωθυπουργό να έρχεται χθες -για να μπω και στα δικά μου τα χωράφια- μετά από παραπάνω από τέσσερις μήνες από το σβήσιμο των τελευταίων εστιών της φωτιάς που κατέκαψε όλη σχεδόν τη βόρεια Εύβοια, να βρίσκει τον δρόμο επιτέλους να έρθει, μετά από εκατόν είκοσι τέσσερις ημέρες, να δει τα αποκαΐδια του επιτελικού του κράτους. Όχι ότι είδε και τίποτα βέβαια. Γιατί ήρθε από την Αρκίτσα, πέρασε απέναντι στην Αιδηψό, η οποία ευτυχώς δεν έχει καεί -είναι από τα λίγα μέρη που δεν έχουν καεί στην βόρεια Εύβοια-, μπήκε στην Ιστιαία, που επίσης δεν κάηκε, ευτυχώς, μέσα σε ένα λύκειο κλειστό, γύρω-γύρω από τα ΜΑΤ, με μερικούς προσκεκλημένους και με το μισό Υπουργικό Συμβούλιο, για να μας ανακοινώσει τι; Να μας ανακοινώσει τα έργα τα αντιπλημμυρικά που δεν έχουν ξεκινήσει καν οι μελέτες κι ενώ έχουμε ήδη υποστεί τις πρώτες πλημμύρες με καταστροφές μεγάλες; Να μας ανακοινώσει ένα οδικό δίκτυο δήθεν με εξασφαλισμένη χρηματοδότηση -μακάρι να το δούμε- που το είχε εξαγγείλει και πέρσι, καλοκαίρι του 2020 και μας είχε πει ότι θα είχαν ολοκληρωθεί οι μελέτες και θα το δημοπρατούσαμε μέχρι το τέλος του χρόνου, τότε, το 2020, όταν θρηνούσαμε οκτώ συνανθρώπους μας στην Εύβοια;

Να μας πει τι, γιατί δεν έχουν δοθεί όλες οι αποζημιώσεις; Όχι όλες, στους αγρότες, στους ελαιοπαραγωγούς και στους μελισσοπαραγωγούς δεν έχει δοθεί τίποτα. Έχει δοθεί η «Αρωγή». Για να μην είμαι άδικος, η «Αρωγή» δόθηκε γρήγορα. Εγώ θέλω να είμαι δίκαιος, γιατί σέβομαι και τον χώρο που βρίσκομαι. Δόθηκαν τα πρώτα, από εκεί και πέρα όμως, παρά το γεγονός ότι Υπουργοί έρχονται, και οι διαδικασίες είναι πάρα πολύ αργές και οι άνθρωποι είναι χωρίς βοήθεια και δυστυχώς η Εύβοια είναι ανοχύρωτη. Μακάρι πράγματι αυτή τη φορά η χρηματοδότηση να είναι εξασφαλισμένη, όπως είπε χθες ο Πρωθυπουργός. Δυστυχώς, επειδή οι Ευβοείς έχουμε καεί στον χυλό φυσάμε και το γιαούρτι. Να μας το επιτρέψετε αυτό το δικαίωμα.

Και να πω και δυο κουβέντες -γιατί άκουσα τον Υπουργό τον κ. Βορίδη νωρίτερα, αν και σε πολλά από αυτά του απάντησε ο Κοινοβουλευτικός μας Εκπρόσωπος κ. Σκουρλέτης- για το σχέδιο του προϋπολογισμού, για τον προϋπολογισμό που έρχεστε να ψηφίσετε και τα μεγαλειώδη που μας ανακοίνωσε ο Υπουργός για την Αυτοδιοίκηση. Μπορείτε να διαβάσετε τον προϋπολογισμό -όλοι νομίζω τον έχετε διαβάσει- και να δείτε οι αυξήσεις πού είναι στην αυτοδιοίκηση, που μας είπε με περηφάνια ο Υπουργός ότι πρώτη φορά δόθηκαν. Το αντιπαρέρχομαι, γιατί του απάντησε καταλλήλως ο Πάνος Σκουρλέτης ποια κυβέρνηση στήριξε πραγματικά και με ποια μέτρα την αυτοδιοίκηση, αλλά λέω το εξής. Μπορούσε πολύ απλά -προφανώς και το έχει κάνει, αλλά το απέκρυψε από τη διαδικασία εδώ- να διαβάσει την απόφαση της προηγούμενης εβδομάδας του Διοικητικού Συμβουλίου της ΚΕΔΕ. Όλοι ξέρετε το Διοικητικό Συμβούλιο της ΚΕΔΕ -αν και είναι δήμαρχοι βέβαια οι άνθρωποι- πολιτικά πού πρόσκειται.

Τι μας είπε η ΚΕΔΕ; Οι απώλειες που έχουν μέχρι τώρα λόγω COVID είναι 400 εκατομμύρια. Προβλέπεται κάτι στο 2022; Όχι. Τι μας είπε Ο Υπουργός; Ότι γι’ αυτό είναι έκτακτα. Είναι έκτακτος ο COVID, δηλαδή δεν ξέρουμε ότι υπάρχει. Πάλι, και το 2022 έκτακτος θα είναι. Πέφτουμε από τα σύννεφα για να καταλάβουμε ότι θα χρειαστεί να αντιμετωπιστεί η πανδημία τουλάχιστον το πρώτο τετράμηνο του 2022.

Τι δεν μας είπε; Δεν μας είπε ότι η ΚΕΔΕ έχει υπολογίσει τουλάχιστον σε 500 εκατομμύρια με απόφασή της -δεν είναι δικά μου λόγια αυτά- το κόστος των δήμων και των δημοτικών επιχειρήσεων από την αύξηση του ηλεκτρικού ρεύματος. Και τι άλλο μας είπε; Ότι από το τέλος της ταφής, ενώ τους είχατε πει διαφορετικά, ότι έρχεται από 1-1-2023, το φέρατε 1-1-2022, άλλα 200 εκατομμύρια. Κάντε εσείς τις πράξεις, να μην τις κάνω εγώ.

Είναι «μέσα» οι δήμοι, λοιπόν, 1,3 εκατομμύριο. Οι δήμοι είναι 1,3 εκατομμύριο «μέσα» και πόσα τους δίνετε; Ακόμα κι εγώ να δεχτώ καλοπροαίρετα. Ενώ προβλέπεται αύξηση μέσα στον προϋπολογισμό, κυρίως από τους έμμεσους φόρους, το αντίστοιχο που δίνεται στους δήμους -γιατί οι ΚΑΠ χρηματοδοτούνται από το σκέλος της φορολογίας και από το σκέλος των έμμεσων φόρων- είναι υποπολλαπλάσιο. Πράγματι, υπάρχει αύξηση, αλλά πολύ μικρότερη: πρώτον από τη ζημιά που έχουν οι δήμοι -με τις δικές τους δηλώσεις, όχι με τις δικές μου- και οι περιφέρειες και δευτερευόντως, σε σχέση με τα αυξημένα έσοδα που εσείς προϋπολογίζετε, τους δίνετε πολύ λιγότερα. Άρα για ποια στήριξη των δήμων μας είπε ο κύριος Υπουργός;

Οι δήμαρχοι χθες, που κάναμε διαδικτυακή συνάντηση με τον Πρόεδρό μας, τον Αλέξη Τσίπρα, μας είπαν ότι δεν ξέρουν αν θα έχουν να πληρώσουν τους εργαζόμενους. Ψέματα μας λέγανε; Είναι συριζαίοι οι δήμαρχοι; Οι περιφερειάρχες το ίδιο μας είπαν.

Καλό είναι να μιλάτε επικοινωνιακά στην κοινωνία. Ακόμα καλύτερο, είναι να κάνετε πράγματα και να στέκεστε στην κοινωνία. Και, δυστυχώς, αυτός ο προϋπολογισμός δείχνει και το πρόσωπό σας. Δυστυχώς, το ζει στην τσέπη του ο ίδιος ο Έλληνας, όπως το ζουν οι ΟΤΑ, όπως το άγχος που έχει ο καθένας και η καθεμία για την αντιμετώπιση της καθημερινότητας. Δυστυχώς, όσο ωραία επικοινωνιακά και να τα παρουσιάσετε, όσα αναπτυξιακά και να πείτε ότι πετύχατε, όπως και το θαύμα της ελληνικής οικονομίας -γιατί αυτό ακούμε σήμερα από το πρωί και από χθες το απόγευμα- αυτό δεν το βλέπει ο Έλληνας φορολογούμενος στην τσέπη του.

Κοιτάξτε να σοβαρευτείτε. Αν και, δυστυχώς, φοβάμαι ότι για να δουν καλύτερες μέρες, πρέπει να φύγει αυτή η Κυβέρνηση.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Χατζηγιαννάκη για την οικονομία του χρόνου. Τον λόγο τώρα έχει ο Βουλευτής της Νέας Δημοκρατίας, ο κ. Σταύρος Κελέτσης για επτά λεπτά.

Ορίστε, κύριε Κελέτση, έχετε τον λόγο.

**ΣΤΑΥΡΟΣ ΚΕΛΕΤΣΗΣ:** Ευχαριστώ, κύριε Πρόεδρε.

Αναρωτιέμαι, κυρίες και κύριοι συνάδελφοι, εάν δεν ήταν η πανδημία, ποιος θα ήταν ο αντιπολιτευτικός λόγος, πραγματικά, της Αξιωματικής Αντιπολίτευσης. Σήμερα, από το πρωί όλοι οι ομιλητές του ΣΥΡΙΖΑ αναφέρονται -ενώ συζητάμε για τον προϋπολογισμό- στο θέμα της έκθεσης Τσιόδρα σχετικά με την πανδημία.

Κυριολεκτικά, ασκείτε μια αντιπολίτευση τυμβωρυχία που έχει να κάνει με τους θανάτους, τίποτε άλλο. Και σας θυμίζω ότι, ακόμη και πέρα από την πανδημία, ακόμη και στο θέμα της αμυντικής συμφωνίας με τη Γαλλία, ακόμη και εκεί ο κ. Τσίπρας τυμβωρυχία έκανε. Σας θυμίζω την περίφημη φράση για τα φέρετρα των στρατιωτών που θα έρχονται από την Αφρική και από το Σαχέλ. Αυτή είναι η αντιπολίτευσή σας. Κανένας άλλος ουσιαστικός εποικοδομητικός, αντιπολιτευτικός λόγος!

Την ίδια ώρα, οτιδήποτε έφερε η Κυβέρνηση και έχει σχέση με την αντιμετώπιση της πανδημίας, το καταψηφίσατε. Από το «ξεστοκάρισμα» του κ. Τσίπρα, τη δημιουργία αμφιβολιών για την αποτελεσματικότητα του εμβολιασμού του κ. Πολάκη -που την υιοθέτησε και ο κ. Τσίπρας εδώ, μέσα στη Βουλή- σε κανένα μέτρο που ψήφισε η Κυβέρνηση και είχε στόχο να αντιμετωπίσει τα θέματα της πανδημίας και να πείσει τον ελληνικό λαό να εμβολιαστεί, δεν ψηφίσατε υπέρ. Όλα τα καταψηφίσατε. Επενδύετε, λοιπόν, στον θάνατο, είστε πολιτικοί τυμβωρύχοι!

Σε ό,τι αφορά τον προηγούμενο ομιλητή που αναφέρθηκε στην Εύβοια, θα σας πω το εξής. Δεν ξέρω λεπτομέρειες, γνωρίζω, όμως, ότι χθες, ο κ. Μπένος -ένας πολύ έμπειρος πολιτικός που δεν προέρχεται κι από τον χώρο της Νέας Δημοκρατίας- είπε ότι για πρώτη φορά στην πολιτική του καριέρα, έχουν προχωρήσει έργα αποκατάστασης σε τόσο σύντομο χρονικό διάστημα.

Επίσης, γνωρίζω ότι ήδη διατέθηκαν για τη βόρεια Εύβοια 12,1 εκατομμύρια ευρώ και αναμένεται να δοθούν άλλα 24 εκατομμύρια ευρώ για αντιδιαβρωτικά έργα. Έτσι δεν είναι, κύριε Υφυπουργέ; Άρα, λοιπόν, δεν ισχύουν και όλα αυτά, τα οποία ειπώθηκαν. Πέρα από αυτό, όμως, ας προχωρήσουμε στη συζήτηση του προϋπολογισμού.

Είναι ο τρίτος προϋπολογισμός της Κυβέρνησης Μητσοτάκη και ο δεύτερος που γίνεται μέσα στο ασφυκτικό πλαίσιο που θέτει η πανδημία. Όπως είναι λογικό, άλλες είναι οι προτεραιότητες όταν λειτουργείς υπό ουδέτερες συνθήκες και άλλες σε συνθήκες που σου επιβάλλονται από εξωγενείς παράγοντες, όπως η πανδημία.

Είναι ενδεικτικό το γεγονός ότι η Κυβέρνηση διαθέτει από το 2020 μέχρι το 2023, 43,3 δισεκατομμύρια ευρώ για την αντιμετώπιση της πανδημίας. Στον χώρο της υγείας διατέθηκαν το 2021, 944 εκατομμύρια ευρώ και προβλέπονται άλλα 736 εκατομμύρια για το 2022. Στην εστίαση 2,3 δισεκατομμύρια και στον αγροτικό τομέα 19,5 εκατομμύρια ευρώ.

Όμως, παρά το γεγονός των στενών περιθωρίων και της προσαρμογής στα δεδομένα της πανδημίας -και αυτό είναι κυριολεκτικά άθλος, είναι ένα τεράστιο επίτευγμα- η Κυβέρνηση δεν αποσπάστηκε από τους αρχικούς τους στόχους και κατάφερε να εφαρμόσει το πρόγραμμά της. Προχωρήσαμε στη μείωση των φόρων και στην κατάργηση φόρων. Παγώσαμε τον ΦΠΑ στην οικοδομή, μειώσαμε τον ΕΝΦΙΑ και το πρόγραμμά μας προχωράει και με τον νέο προϋπολογισμό.

Ταυτόχρονα, σε ολόκληρη την Ελλάδα γίνονται έργα που σηματοδοτούν μεγαλύτερη ανάπτυξη. Σας θυμίζω ότι, μόλις πρόσφατα, ξεμπλόκαρε και πήραμε την έγκριση της Ευρώπης για το έργο του οδικού άξονα Πάτρας - Πύργου που, από το 2014 καρκινοβατούσε, λόγω των επιλογών της προηγούμενης κυβέρνησης να το σπάσει σε οκτώ μικρότερα κομμάτια. Και μόλις σήμερα, ανακοινώθηκε μία επένδυση άνω των 3 δισεκατομμυρίων ευρώ, που έχει να κάνει με τον ΟΤΕ, από τη «DEUTSCHE TELEKOM». Γι’ αυτό έχουμε και αυτούς τους ρυθμούς ανάπτυξης που έφτασαν στο 6,9% και γι’ αυτό αναμένουμε και για το 2022 ρυθμούς ανάπτυξης 4,5%.

Ταυτόχρονα, πρέπει να πούμε ότι έργα γίνονται και στην περιφέρεια. Θα μιλήσω ενδεικτικά, για τη δική μου περιοχή, τον Έβρο. Ήδη ξεκίνησε το έργο της ιδιωτικοποίησης του λιμανιού της Αλεξανδρούπολης και ήδη είμαστε στη φάση της κατάθεσης των προσφορών και του business plan. Έχουμε την αναβάθμιση της σιδηροδρομικής γραμμής Αλεξανδρούπολης - Ορμενίου σε διπλή και ηλεκτρική, η οποία θα ενώσει το λιμάνι με το βορειότερο σημείο της χώρας και από εκεί, με το σιδηροδρομικό δίκτυο που οδηγεί στην Ανατολική Ευρώπη.

Έχουμε την περιφερειακή που ενώνει την Εγνατία Οδό με το λιμάνι, τη δημιουργία των δεξαμενών καυσίμων στο αεροδρόμιο της Αλεξανδρούπολης, την εξαγγελία και την υλοποίηση μέσω ΕΣΠΑ του νέου συνοριακού σταθμού των Κήπων, το αστυνομικό μέγαρο της Αλεξανδρούπολης που γίνεται μέσω των ΣΔΙΤ και βέβαια, τη δημιουργία του δικτύου φυσικού αερίου σε ολόκληρη τη Θράκη.

Γίνονται λοιπόν έργα σε ολόκληρη τη χώρα. Ταυτόχρονα, η Κυβέρνηση έβαλε προτεραιότητα την ενίσχυση της άμυνας της χώρας, τομέας που είχαμε υστερήσει στα χρόνια της κρίσης. Κάναμε πράξη και εφαρμόζουμε στην πράξη την αντίληψη ότι πρέπει να ενισχύσουμε την άμυνα της χώρας μας, όταν έχουμε μια ευθεία απειλή όπως εκφράζεται αυτή τα τελευταία χρόνια από το καθεστώς της Τουρκίας και τη νέα υβριδική απειλή της εργαλειοποίησης του μεταναστευτικού.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Στον αγροτικό τομέα το νέο στρατηγικό σχέδιο που εξαγγέλθηκε για τη νέα ΚΑΠ δίνει βάρος στους νέους αγρότες, την πράσινη γεωργία και την ψηφιοποίηση της γεωργίας. Ήδη 19,3 δισεκατομμύρια ευρώ θα έρθουν στη χώρα από τη νέα ΚΑΠ, ενώ 2 δισεκατομμύρια θα κατευθυνθούν στον πρωτογενή τομέα από το Ταμείο Ανάκαμψης. Είναι και αυτό ένα πολύ σημαντικό και μεγάλο βήμα.

Ταυτόχρονα βέβαια υπάρχουν προβλήματα. Η καθημερινότητα γεννά προβλήματα και πρέπει αυτά να τα λύνουμε. Παραδείγματος χάριν, έχουμε το πρόβλημα της καταβολής και του συμψηφισμού, κύριε Υπουργέ, του 12% στις επιχειρήσεις της Θράκης. Ψηφίσαμε καλοπροαίρετα και με συναίνεση μια ρύθμιση, την οποίαν όμως στην πράξη υπάρχουν δυσκολίες να την εφαρμόσουμε και πρέπει να δούμε τι θα κάνουμε στο κομμάτι αυτό, όπως θα πρέπει να δούμε το θέμα της παράτασης του προγράμματος των ανέργων της Θράκης Φερών, ένα πρόγραμμα το οποίο διαχρονικά εφαρμόστηκε από τις προηγούμενες κυβερνήσεις.

Επίσης -ένα τελευταίο και κλείνω με αυτό-, θα πρέπει να δούμε λίγο το ζήτημα της επιστροφής του ΦΠΑ στους αγρότες. Είναι επιλογή να το δώσουμε στους νέους αγρότες κυρίως -πολύ σωστά- και στους συνεταιρισμένους. Αυτό, κατά την άποψή μου, δεν είναι σωστή επιλογή, υπό την έννοια ότι διαιρούμε μικρές κοινωνίες των χωριών -και σας τα λέω, μεταφέροντας απόψεις, συζητήσεις, αιτιάσεις από συζητήσεις που γίνονται στα χωριά μας- σε κάποιους οι οποίοι θα ικανοποιηθούν και σε κάποιους που δεν θα ικανοποιηθούν. Ίσως είναι καλύτερα να δώσουμε λιγότερα σε πολλούς παρά περισσότερα σε λίγους.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Κελέτση.

**ΣΤΑΥΡΟΣ ΚΕΛΕΤΣΗΣ:** Με αυτό κλείνω, κύριε Πρόεδρε.

Θεωρώ ότι ο φετινός προϋπολογισμός έχει και αυτός αναπτυξιακό πρόσημο και γι’ αυτό τον ψηφίζουμε και πρέπει να τον ψηφίσουμε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστώ κι εγώ.

Να σας ενημερώσω ότι με μέτριους υπολογισμούς και εφόσον τηρήσουμε τους χρόνους, η συνεδρίαση απόψε θα ολοκληρωθεί στη μία τα μεσάνυχτα.

Τον λόγο τώρα έχει ο Βουλευτής του ΣΥΡΙΖΑ κ. Αλέξανδρος Τριανταφυλλίδης για επτά λεπτά.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Σας ευχαριστώ, κύριε Πρόεδρε.

Δεν ξέρω αν είναι εδώ ο κ. Κελέτσης. Κύριε Κελέτση, εσείς μιλήσατε ειλικρινά για τυμβωρυχία; Οι άνθρωποι που κάνανε σημαία το Μάτι με τις δηλώσεις του ίδιου του Πρωθυπουργού, εσείς που ζητούσαμε για τις σαράντα απώλειες συμπολιτών μας τον Μάρτιο του 2019 λόγω της γρίπης; Εσείς μιλάτε; Είναι ντροπή να μιλάτε για τυμβωρυχία.

Αλλά δεν θα αποστρέψω την ομιλία μου εκεί που θέλω να εστιάσω και θέλω να εστιάσω στη Θεσσαλονίκη. Τραγωδία εν ροή στα νοσοκομεία της πόλης μου. Μιλάμε για τον δεύτερο «μαύρο» Νοέμβριο και Δεκέμβριο. Μιλάμε για εικόνες ανθρωπιστικής και υγειονομικής καταστροφής στα νοσοκομεία, για θαλάμους με εκατόμβη νεκρών που πραγματικά θα έπρεπε να μας συγκλονίζουν όλους.

Ας προσπαθήσουμε να ανταποκριθούμε με ενσυναίσθηση και ευθύνη απέναντι στην τραγωδία που συγκλονίζει εκατομμύρια συμπολίτες μας σε όλη τη χώρα και έχει μεταβάλει δραματικά την καθημερινότητα όλων μας!

Ζούμε με την απώλεια γνωστών, συγγενών, φίλων. Όλα αυτά θα έπρεπε να μας κάνουν πρώτα απ’ όλα ως ανθρώπους να αποβάλουμε στην αντιμετώπιση της πανδημίας την κοντόθωρη κομματική προσέγγιση, την προσμέτρηση του πολιτικού κόστους. Δυστυχώς δεν μας το επιτρέπει η αλλοπρόσαλλη κυβερνητική πολιτική.

Στο εύλογο ερώτημα γιατί δεν μπορεί να ανταποκριθεί, η απάντηση δεν είναι οι δεκαεννέα χιλιάδες πεντακόσιοι τριάντα τέσσερις νεκροί ούτε οι περισσότεροι νεκροί ανά εκατομμύριο στη δυτική Ευρώπη. Αφορά στο γεγονός ότι στην πιο δύσκολη στροφή της ιστορίας για την κοινωνία μας και τον λαό μας έχουμε μια Κυβέρνηση που δεν πιστεύει στο Εθνικό Σύστημα Υγείας. Γι’ αυτό δεν το ενισχύει. Αυτό λέει η μελέτη Λύτρα - Τσιόρδα στην κατακλείδα της: ενίσχυση του Εθνικού Συστήματος Υγείας.

Σας το φωνάζαμε, σας το φωνάζουμε εντός και εκτός Βουλής, σας το φωνάζουμε μαζί με όλα τα κόμματα της αντιπολίτευσης, ακόμα και με μερικούς συναδέλφους της Νέας Δημοκρατίας, όπως για παράδειγμα ο ευπατρίδης Αντιπρόεδρος της Βουλής Νικήτας Κακλαμάνης. Όχι μόνο δεν ενισχύετε το ΕΣΥ με νέες μόνιμες προσλήψεις, όχι μόνο δεν μονιμοποιείτε τους δεκαέξι χιλιάδες επικουρικούς και συμβασιούχους γιατρούς, νοσηλευτές, διοικητικό προσωπικό, όχι μόνο δεν δίνετε τα βαρέα και ανθυγιεινά, όχι μόνο δεν πληρώνετε τις υπερωρίες, αντίθετα σχεδιάζετε να κλείσετε τα περιφερειακά νοσοκομεία, όπως δήλωσε ο Μητσοτάκης στην «ΚΑΘΗΜΕΡΙΝΗ», νοικιάζοντας ιδιωτικές κλινικές, συνεπής στη γραμμή Βορίδη.

Γιατί να τους κρατήσουμε όλους αυτούς όταν λήξει η πανδημία; Εκτός τόπου και χρόνου. Στη στρατόσφαιρα του ανέμελου επικοινωνιακού μητσοτακισμού, του «όλα πάνε καλά και αυτό το χρωστάμε στον Μωυσή». Για ό,τι δεν πάει καλά δεν ευθύνεστε εσείς που παίρνετε τις αποφάσεις, ευθύνεται ο ΣΥΡΙΖΑ, ο Τσίπρας, το πολιτικό σύστημα, η κλιματική αλλαγή, η διοίκηση και ας είναι όλη η Ελλάδα μπλε, όπως κραυγάζετε το βράδυ των αυτοδιοικητικών εκλογών.

Στη μοιρασιά της καρέκλας της εξουσίας, της μπίζνας και του ρουσφετιού είστε πρώτοι. Στη μοιρασιά της ευθύνης, στη διαχείριση πανδημίας, πυρκαγιών, πλημμυρών παραπέμπετε στον θεό και την αντιπολίτευση. Μόνο εσείς δεν ευθύνεστε. Αποβάλετε την οξεία «συριζίτιδα». Κυβερνήστε έστω και τώρα.

Νομοθετείτε την υποχρεωτικότητα με ποινή αναστολής για τους υγειονομικούς, αλλά όχι για τους τρεις Βουλευτές της Νέας Δημοκρατίας που πληροφορίες λένε ότι παραμένουν ανεμβολίαστοι για λόγους θρησκευτικούς. Δηλαδή νομοθέτησαν την υποχρεωτικότητα με ποινή για τους άλλους αλλά όχι για τον εαυτό τους; Είναι ηθικό; Είναι έντιμο;

Μπορούσαμε να αποφύγουμε την τραγωδία της Θεσσαλονίκης; Εδώ και είκοσι μήνες από τις 13 Απριλίου του 2020 προτείναμε και διεκδικούσαμε εντός και εκτός Βουλής την επαναλειτουργία του κλειστού νοσοκομείου λοιμωδών και του ιστορικού «424». Η Κυβέρνηση δεν μας άκουσε. Ασυγχώρητη ολιγωρία; Ασύγγνωστη ανευθυνότητα; Εγκληματική ανικανότητα; Τίποτε απ’ όλα αυτά. Δεν πιστεύετε στο δημόσιο ΕΣΥ. Η ηγετική ομάδα της Νέας Δημοκρατίας υπό τον κ. Μητσοτάκη θέλει ΣΔΙΤ.

Η Θεσσαλονίκη δεν ξεχνά, κύριε Μητσοτάκη. Τη ρημάξατε για δύο Νοέμβριους. Μεσολάβησε η συγγνώμη σας εδώ στη Βουλή στην τριτολογία σας στις 13 Νοεμβρίου. Δεν την πιστεύατε, ήταν κίβδηλη γιατί επαναλάβατε τα ίδια λάθη. Την αφήσατε υγειονομικά ανοχύρωτη πόλη, ακυβέρνητη κοινωνία, παρά τις προειδοποιήσεις των ειδικών τον Αύγουστο του 2020.

Δεν είπατε ψέματα μόνο στη Βουλή και σε συνεντεύξεις, όταν μας λέγατε πως κανείς δεν είχε ζητήσει έγκαιρα πιο σκληρά μέτρα για τη Θεσσαλονίκη, αλλά απολύτως συνειδητά βάλατε το πολιτικό κόστος και την επικοινωνία πάνω από την ανθρώπινη ζωή. Η ομολογία του μαρτυριάρη υπουργού σας της «υπανάπτυξης» πως η Θεσσαλονίκη θρηνεί τόσους νεκρούς από την πανδημία γιατί η Κυβέρνηση αγνόησε τους ειδικούς που είχαν ζητήσει lockdown είναι ανατριχιαστική και σας έχει εκθέσει ανεπανόρθωτα, κύριε Μητσοτάκη.

Ποια υγεία; Ποια πανδημία; Μόνη σας θρησκεία είναι η εξουσία. Κι έρχομαι στη μελέτη Τσιόρδα και Λύτρα, που είναι πραγματικά γροθιά στο στομάχι. Σοκ και δέος. Το μαύρο κουτί των ΜΕΘ. Βαρύτατα εκτεθειμένος ο Πρωθυπουργός καθώς αποκαλύπτεται ότι είπε ψέματα στον ελληνικό λαό για τη θνητότητα εκτός ΜΕΘ.

Όπως τονίζει ο επιδημιολόγος Θεόδωρος Λύτρας, η Κυβέρνηση είχε στα χέρια της από τον Μάιο μελέτη του ίδιου και του κ. Τσιόρδα, που ανέφερε ότι η νοσηλεία εκτός ΜΕΘ σχετίζεται με 87% αυξημένη θνητότητα.

Το πιο σημαντικό: Το ΕΣΥ αδυνατεί να ανταποκριθεί στον φόρτο όταν υπάρχουν πάνω από τετρακόσιοι διασωληνωμένοι, με αποτέλεσμα να πεθαίνουν ασθενείς, που θα ζούσαν αν νοσηλεύονταν σε άλλες συνθήκες.

Και το ακόμη πιο συγκλονιστικό, που πραγματικά μας θλίβει, μας κάνει να αναρωτιόμαστε «Καλά, αυτούς τους ανθρώπους, τους συγγενείς, δεν τους σκέφτεστε, όταν θα διαβάζουν αυτή τη μελέτη και θα αναρωτιούνται αν θα μπορούσαν να ζουν οι συγγενείς τους;». Από τους τρεις χιλιάδες εννιακόσιους ογδόντα οκτώ θανάτους διασωληνωμένων που αναλύθηκαν χίλιοι πεντακόσιοι τριάντα πέντε εκτιμάται πως θα γλίτωναν αν όλοι νοσηλεύονταν με χαμηλό φόρτο στο ΕΣΥ, σε νοσοκομεία της Αττικής και εντός ΜΕΘ.

Κυρίες και κύριοι συνάδελφοι, η μελέτη Τσιόδρα λέει καθαρά ότι επτάμισι χιλιάδες πολίτες έφυγαν άδικα, ότι εννιά στους δέκα που διασωληνώθηκαν εκτός ΜΕΘ πεθαίνουν.

Κύριε Μητσοτάκη, ξέρω ότι σκέφτεστε να ζητήσετε και πάλι συγγνώμη, αλλά σας κρατάνε οι επικοινωνιολόγοι σας με τη φράση, «Κυριάκο, μας πήραν χαμπάρι.».

Πού είναι ο κ. Πέτσας, που είχε πει ότι αν είχαμε τον ΣΥΡΙΖΑ για τις ΜΕΘ θα είχαμε πετάξει δεκάδες εκατομμύρια ευρώ; Μέχρι τώρα μιλούσαμε για σκάνδαλα που κόστιζαν σε δημόσιο χρήμα. Από σήμερα θα μιλάμε για σκάνδαλα που στοίχισαν σε χιλιάδες ανθρώπινες ζωές και είναι πραγματικά συγκλονιστικό.

Και ρωτώ εσάς, κύριε Τριαντόπουλε, Υπουργός στον Πρωθυπουργό, κύριε Βεσυρόπουλε, Υφυπουργός Οικονομικών, κυρία Συρεγγέλα, που φεύγετε, γνώριζε ή δεν γνώριζε ο κ. Μητσοτάκης; Μην απαντάτε σε μας, απαντήστε στους συγγενείς των ανθρώπων που μας παρακολουθούν. Γνώριζε ή δεν γνώριζε τη μελέτη του στενού του συνεργάτη, του «Σωτήρη» όπως τον έλεγε, του κ. Τσιόδρα; Γνώριζε ή δεν γνώριζε;

Είναι συγκλονιστικό το ερώτημα και οφείλετε μια απάντηση! Τι κάνατε, ήπιατε το αμίλητο νερό; Δεν υπάρχει απάντηση! Βγείτε στην Εθνική Αντιπροσωπεία, τώρα, εδώ, live. Δεν χρειάζεστε ενημερωτικό σημείωμα. Δεν χρειάζεται τεκμηρίωση. Ένα απλό τηλέφωνο. Και πέστε την αλήθεια, όχι στον ΣΥΡΙΖΑ, όχι στην αντιπολίτευση, όχι στα κόμματα, αλλά στους συγγενείς που έχασαν δικούς τους ανθρώπους.

Κλείνοντας, μέμφομαι την Κυβέρνηση και καταψηφίζω τον προϋπολογισμό της. Ο χρόνος κυλά σε βάρος της πατρίδας. Όταν και πάλι οι πολίτες δώσουν την εντολή στη μεγάλη δημοκρατική, προοδευτική παράταξη με κορμό τον ΣΥΡΙΖΑ και Πρωθυπουργό τον Αλέξη Τσίπρα, την εντολή να κυβερνήσουν, δεν θα υπάρχει το μαξιλάρι που αφήσαμε των 37 δισ. αλλά μια κατεστραμμένη και λεηλατημένη κοινωνία, την οποία θα χρειαστεί και πάλι με κόπο, με ιδρώτα, με αγώνα όλοι μαζί να αναστήσουμε.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει τώρα ο Βουλευτής της Νέας Δημοκρατίας κ. Ιωάννης Καλλιάνος για επτά λεπτά.

**ΙΩΑΝΝΗΣ ΚΑΛΛΙΑΝΟΣ:** Σας ευχαριστώ πολύ, κύριε Πρόεδρε.

**ΘΕΟΦΙΛΟΣ ΞΑΝΘΟΠΟΥΛΟΣ:** Θα χιονίσει στην Αττική;

**ΙΩΑΝΝΗΣ ΚΑΛΛΙΑΝΟΣ:** Κατ’ αρχάς με τιμά ιδιαιτέρως το γεγονός ότι από όλες τις πτέρυγες περιμένετε κάποια πράγματα να σας πω. Είναι πολύ σημαντικό.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ναι, για τον καιρό.

**ΙΩΑΝΝΗΣ ΚΑΛΛΙΑΝΟΣ:** Κύριε Τριανταφυλλίδη, αν και σας εκτιμώ και δεν έχω κάτι μαζί σας, ωραία η θεατρική παράσταση που δώσατε τώρα. Είμαι σίγουρος ότι ο αείμνηστος Στάθης Ψάλτης, άμα ήταν από κάτω αυτή την ώρα, θα σας χειροκροτούσε για τις ικανότητές σας.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Παράσταση; Ντροπή!

**ΙΩΑΝΝΗΣ ΚΑΛΛΙΑΝΟΣ:** Δεν έχω κάτι μαζί σας. Κύριε Τριανταφυλλίδη, σας το είπα, γνωριζόμαστε και δεν έχω κάτι μαζί σας.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Από την ψυχή μου!

**ΙΩΑΝΝΗΣ ΚΑΛΛΙΑΝΟΣ:** Από την ψυχή σας, συμφωνώ, δεν είπα το αντίθετο. Εννέα στα δέκα πράγματα που είπατε πραγματικά δεν είχαν σχέση με την πραγματικότητα και λυπάμαι πάρα πολύ.

**ΧΡΗΣΤΟΣ ΓΙΑΝΝΟΥΛΗΣ:** Μια απάντηση μπορείτε να δώσετε; Ήξερε ή δεν ήξερε;

**ΠΡΟΕΔΡΕΥΩΝ (Αθανάσιος Μπούρας):** Συνάδελφοι, σας διέκοψε κανένας; Σας παρακαλώ θερμά!

**ΡΑΛΛΙΑ ΧΡΗΣΤΙΔΟΥ:** (Δεν ακούστηκε)

**ΠΡΟΕΔΡΕΥΩΝ (Αθανάσιος Μπούρας):** Είστε συνήγορος; Τι θέλετε; Θέλετε κάτι; Δεν έχετε τον λόγο. Παρακαλώ να ησυχάσετε και να ηρεμήσετε. Μην πετιέστε! Θα σέβεστε τον ομιλητή, ό,τι κι αν λέει, δικαίωμά του, όπως και ο προηγούμενος δεν διεκόπη και όλοι οι ομιλητές δεν διακόπτονται.

**ΡΑΛΛΙΑ ΧΡΗΣΤΙΔΟΥ:** Απαγορεύεται εκ του Κανονισμού να απευθύνεται σε συνάδελφο!

**ΠΡΟΕΔΡΕΥΩΝ (Αθανάσιος Μπούρας):** Κοιτάξτε, αφήστε τα του Κανονισμού, τα ξέρω εγώ καλύτερα από εσάς.

**ΡΑΛΛΙΑ ΧΡΗΣΤΙΔΟΥ:** Κάντε τη δουλειά σας τότε!

**ΠΡΟΕΔΡΕΥΩΝ (Αθανάσιος Μπούρας):** Αν υβρίσει, υπάρχει προσωπικό, αν πει απλώς το όνομά του, όχι. Τότε εδώ πέρα θα έπρεπε να έχουμε διαρκώς προσωπικό. Σας παρακαλώ, δεν έχετε τον λόγο και μην διακόπτετε.

Κύριε Καλλιάνο, παρακαλώ απευθυνθείτε προς το Σώμα και όχι προς συγκεκριμένο Βουλευτή.

**ΙΩΑΝΝΗΣ ΚΑΛΛΙΑΝΟΣ:** Κύριε Πρόεδρε, δεν νομίζω ότι μίλησα προσβλητικά προς τον κ. Τριανταφυλλίδη. Δεν είπα κάτι κακό.

**ΧΡΗΣΤΟΣ ΓΙΑΝΝΟΥΛΗΣ:** (Δεν ακούστηκε)

**ΙΩΑΝΝΗΣ ΚΑΛΛΙΑΝΟΣ:** Σταματήστε λίγο, κύριε Γιαννούλη! Μην συνεχίζετε τη θεατρική παράσταση. Ηρεμήστε. Μην συνεχίζετε τη θεατρική παράσταση.

**ΧΡΗΣΤΟΣ ΓΙΑΝΝΟΥΛΗΣ:** Είστε σοβαρός τώρα; Μακάρι να ήσασταν θεατρίνος, αλλά είστε κακός ψεύτης!

**ΙΩΑΝΝΗΣ ΚΑΛΛΙΑΝΟΣ:** Λοιπόν για να τελειώνουμε. Εσείς όλοι οι συνάδελφοι της Αξιωματικής Αντιπολιτεύσεως, που λέτε ότι κατά τη διάρκεια της συζήτησης για τον προϋπολογισμό, που μόνο για τον προϋπολογισμό δεν μιλήσατε.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Μα, γιατί τέτοια ταραχή; Κύριε Γιαννούλη, σας παρακαλώ, εσείς είστε ευγενής, απόψε δεν αναγνωρίζεστε. Και εσείς, κυρία συνάδελφε, δεν σας διέκοψε κανένας όσο τουλάχιστον διευθύνω εγώ αυτή την Προεδρία. Λοιπόν, μην διακόπτετε σας παρακαλώ! Θα με αναγκάσετε να λάβω μέτρα! Μην διακόπτετε!

**ΡΑΛΛΙΑ ΧΡΗΣΤΙΔΟΥ:** Εγώ;

**ΠΡΟΕΔΡΕΥΩΝ (Αθανάσιος Μπούρας):** Εσείς ναι! Μιλάτε, ο κ. Γιαννούλης μιλάει και δεν αφήνει τον ομιλητή να ομιλήσει. Με συγχωρείτε πάρα πολύ!

Λοιπόν, κύριε Καλλιάνο, γυρίστε στο κέντρο, γιατί και που κοιτάτε κάποιους ερεθίζονται φαίνεται. Μιλήστε επί του προκειμένου.

**ΙΩΑΝΝΗΣ ΚΑΛΛΙΑΝΟΣ:** Λοιπόν, κύριε Γιαννούλη…

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ, κύριε Καλλιάνο, αφήστε τις ονομαστικές τοποθετήσεις.

**ΙΩΑΝΝΗΣ ΚΑΛΛΙΑΝΟΣ:** Οι συνάδελφοι του ΣΥΡΙΖΑ ήρθανε σήμερα να συζητήσουμε για τον προϋπολογισμό του κράτους του 2022 και μόνο για τον προϋπολογισμό του κράτους δεν συζήτησαν όλη αυτή την ώρα. Μας μιλάνε για πανδημίες, μας μιλάνε για μονάδες εντατικής θεραπείας, μας μιλάνε για εργασίες Τσιόδρα, μας μιλάνε για VIP ΜΕΘ. Και τι δεν άκουσα σήμερα από το πρωί που παρακολουθώ τη συγκεκριμένη συζήτηση!

Και λέω, αυτοί οι άνθρωποι δεν έχουν κάποια επιχειρήματα για τον προϋπολογισμό; Αυτοί οι άνθρωποι δεν έχουν να μας πουν κάτι γι’ αυτά τα πράγματα; Πραγματικά το θεωρώ αξιοσημείωτο οι συνεργάτες σας, εσείς οι ίδιοι, όποιοι εν πάση περιπτώσει εμπλέκονται σ’ αυτές τις ομιλίες που διαβάσατε εδώ πέρα, από του Βήματος της Βουλής, να μην έχετε μία πρόταση να μας κάνετε για τον προϋπολογισμό; Να μην έχετε να πείτε κάτι γι’ αυτό; Να μην έχετε να πείτε κάτι συγκεκριμένο, το οποίο εν πάση περιπτώσει να δείξει ότι δεν είναι καλό αυτό που φέρνουμε;

Λοιπόν, επειδή δεν έχετε να πείτε τίποτα, το μόνο που έχετε να πείτε είναι να μετράτε κάθε μέρα πόσοι νεκροί από τον κορωνοϊό είναι στη χώρα. Κι αυτό είναι πραγματικά λυπηρό. Κι εγώ ως νέος άνθρωπος και φαντάζομαι και οι άλλοι μεγαλύτεροι σε ηλικία, πιο έμπειροι πολιτικοί που βρίσκονται εδώ μέσα, είναι ιδιαιτέρως στενάχωρο να συμβαίνει. Δεν κάνουμε αντιπολίτευση έτσι.

Κι αν πράγματι είσαστε τόσο ευαισθητοποιημένοι με την πανδημία και τις μονάδες εντατικής θεραπείας, θέλω να μου απαντήσετε στα εξής ερωτήματα, τα οποία είναι ρητορικά. Δεν χρειάζεται να μπείτε στη διαδικασία να μου απαντήσετε, γιατί πραγματικά δεν θέλω η συζήτηση εδώ πέρα να εκτραπεί. Όμως θα σας πω το εξής: Εσείς λοιπόν οι ευαίσθητοι αριστεροί δημοκράτες του ΣΥΡΙΖΑ γιατί ψηφίσατε «όχι» στην υποχρεωτικότητα των εμβολιασμών των υγειονομικών; Εσείς οι ευαίσθητοι αριστεροί δημοκράτες του ΣΥΡΙΖΑ γιατί ψηφίσατε «όχι» στα πρόστιμα για τα πλαστά πιστοποιητικά; Εσείς, οι ευαίσθητοι αριστεροί δημοκράτες του ΣΥΡΙΖΑ, γιατί ψηφίσατε όχι στις αυστηρές ποινές στους αρνητές του κορωνοϊού, οι οποίοι δεν στέλνουν τα παιδάκια τους στα σχολεία; Γιατί, επίσης, ψηφίσατε πριν από λίγες μέρες «όχι» στην υποχρεωτικότητα των εμβολιασμών για τους άνω των εξήντα ετών;

Και μετά έρχεστε σε όλα τα πολιτικά τραπέζια που βλέπω ή όλες τις τοποθετήσεις σας εδώ στη Βουλή, στις επιτροπές, που βλέπω, όπου βγαίνετε και λέτε: «Εμείς βάζουμε πλάτη. Ο Μητσοτάκης δεν μας ακούει». Μα, τι να ακούσει ο Μητσοτάκης από αυτά;

Ο Μητσοτάκης έχει μια Αξιωματική Αντιπολίτευση η οποία πραγματικά από την πρώτη μέρα δεν έχει βάλει πλάτη στο θέμα αυτό το οποίο λέγεται «πανδημία» και που μας ταλαιπωρεί όλους, είναι η αλήθεια. Και έχω και προσωπική εμπειρία.

Τι σχέση έχουν, όμως, οι νεκροί με τον προϋπολογισμό; Εσείς πιστεύετε ότι ευθύνεται η Κυβέρνηση, όταν κάποιος αποφασίζει να μην κάνει το εμβόλιο; Ευθύνεται ο Κυριάκος Μητσοτάκης, όταν υπάρχει ένα αρκετά μεγάλο σε ποσοστό κοινό στη χώρα, μικρό ή μεγάλο -άλλος θα πει μικρό, άλλος θα πει μεγάλο, εγώ θα πω ότι είναι μεγάλο το 30% των ανθρώπων- που δεν εμβολιάζεται; Φταίει ο Κυριάκος Μητσοτάκης για αυτό;

Και όμως, βλέπετε ότι στις μονάδες εντατικής θεραπείας το 90% των ανθρώπων που νοσηλεύονται είναι άνθρωποι οι οποίοι δεν έχουν κάνει τα εμβόλια. Και επειδή έχω προσωπική εμπειρία, θα παρακαλέσω από το Βήμα της Βουλής και θα απευθυνθώ όχι στους ανθρώπους, που βρίσκονται εδώ αυτή τη στιγμή, αλλά στους Έλληνες πολίτες οι οποίοι μας παρακολουθούν, να εμβολιαστούν. Είναι ο μόνος τρόπος για να μπορέσουμε να ξεφύγουμε από αυτό το σκοτεινό τούνελ και να μπούμε σε μια πραγματικότητα και μια κανονικότητα, που τόσο μας έχει λείψει.

Δεν θα σας κουράσω, γιατί η ώρα είναι περασμένη. Μόνο θα σας κάνω τα εξής ερωτήματα, μιας και μιλάμε για τον προϋπολογισμό. Η συζήτηση του εκάστοτε προϋπολογισμού αποτελεί χωρίς αμφιβολία μια κορυφαία κοινοβουλευτική διαδικασία. Ο προϋπολογισμός, όμως, το 2022, όπως και του 2021, είναι ένας προϋπολογισμός ο οποίος καταρτίζεται εν μέσω πανδημίας, η οποία τα τελευταία δύο χρόνια πλήττει ολόκληρο τον πλανήτη, ανατρέποντας όχι μόνο προϋπολογισμούς, αλλά και τους περισσότερους τομείς της ανθρώπινης δραστηριότητας.

Παρά το κλίμα αβεβαιότητας, όμως, το οποίο κυριάρχησε παγκοσμίως εξαιτίας αυτής της πρωτοφανούς υγειονομικής κρίσης, η Ελλάδα μπόρεσε όχι μόνο να σταθεί όρθια, αλλά να δημιουργήσει όλες εκείνες τις συνθήκες, ώστε το 2022 να αποτελέσει μια χρονιά οικονομικής ανάταξης και μετάβασης σε μια νέα εποχή, μετατρέποντας τις προκλήσεις σε ευκαιρίες, αξιοποιώντας τα συγκριτικά της πλεονεκτήματα.

Αυτό ακριβώς, αγαπητοί συνάδελφοι όλων των κομμάτων που είστε αυτή τη στιγμή εδώ και παρακολουθείτε τη συγκεκριμένη συνομιλία, αποτυπώνεται στον εν λόγω προϋπολογισμό, ο οποίος αποτελεί προβολή στο μέλλον και αντανάκλαση μιας Ελλάδας, η οποία βρίσκεται πλέον στην εμπροσθοφυλακή των θετικών εξελίξεων, ανακτώντας όχι μόνο την αξιοπιστία της έναντι των εταίρων της, αλλά πρωτίστως, την εθνική της αυτοπεποίθηση.

Αυτή ακριβώς την προβολή στο μέλλον και στις δυνατότητες που ανοίγονται για τη χώρα μας προσπαθεί, δυστυχώς, να θολώσει η Αξιωματική Αντιπολίτευση, μιλώντας σε μια συζήτηση, που αφορά κυρίως στην επόμενη μέρα, αλλά αυτοί μιλούν για το χθες, γιατί πολύ απλά τροφοδοτείστε από το χθες, μη μπορώντας να παρακολουθήσετε τις εξελίξεις της σύγχρονης εποχής και να αντιληφθείτε τα πραγματικά διακυβεύματα του σήμερα.

Το έχω πει πάρα πολλές φορές. Θα το πω και άλλη μια φορά: Μπορεί να φοράτε, αγαπητοί συνάδελφοι του ΣΥΡΙΖΑ, τον μανδύα του προοδευτικού και να λέτε ότι είστε οι ευαίσθητοι αριστεροί οι οποίοι κοιτάτε το καλό του τόπου. Όμως, ο αντιπολιτευτικός σας λόγος είναι βαθιά συντηρητικός, παρωχημένος και αγκιστρωμένος σε νοοτροπίες παλαιότερων δεκαετιών. Πραγματικά προοδευτικό είναι ό,τι ωθεί τις κοινωνίες προς τα εμπρός. Το λογικό δεν είναι αυτό; Δεν θα συζητούμε τα λογικά. Όχι ό,τι τις κρατά πίσω σε ιδεοληψίες του παρελθόντος.

Διότι, πώς να το κάνουμε; Προοδευτικό δεν είναι, για παράδειγμα, η στείρα αντίδραση, καταψηφίζοντας τα πάντα, όπως καταψηφίζοντας την απολιγνιτοποίηση. Προοδευτικό είναι αυτό; Ούτε εν μέσω πανδημίας να πατάτε μονίμως σε δύο βάρκες για αντιπολιτευτικούς λόγους, προσπαθώντας να ψαρέψετε στα θολά νερά συγκεκριμένων κοινωνικών ομάδων. Και σίγουρα, προοδευτικό δεν είναι να κάνεις αντιπολίτευση, χρησιμοποιώντας fake news.

Λέτε, για παράδειγμα, ότι η Κυβέρνηση μειώνει τη χρηματοδότηση προς το Υπουργείο Υγείας. Πού ακούστηκε αυτό; Έχω βγει σε σαράντα κανάλια τον τελευταίο μήνα και ακούγεται σε όλα τα κανάλια από όλους τους εκπροσώπους του ΣΥΡΙΖΑ ότι θα μειωθούν οι δαπάνες για την υγεία. Πού το ακούσατε αυτό;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε, σε ένα λεπτό.

Την ίδια αντιπολιτευτική τακτική ακολουθείτε, δυστυχώς και για άλλα σοβαρά θέματα, για τον πληθωρισμό, για την ενεργειακή κρίση, ενώ ξέρετε πολύ καλά ότι είναι εξωγενή φαινόμενα. Όμως, ακόμα και εδώ αντιστρέφετε εσκεμμένα την πραγματικότητα και είναι πολύ λυπηρό. Επενδύετε στην καταστροφολογία και παίρνετε οριστικά διαζύγιο με την αλήθεια.

Η Ελλάδα πρέπει να σας πω ότι από μαύρο πρόβατο αποτελεί πλέον φωτεινό παράδειγμα και είναι πολιτικά μικρόψυχο αυτό που κάνετε, να μην το αναγνωρίσετε. Τουλάχιστον να πείτε ότι έχουμε προσπαθήσει, ως Κυβέρνηση και έχουμε φέρει καλά πράγματα. Δεν είναι κακό να το πείτε μια φορά. Δεν θα σας πούμε ότι είστε δεξιοί.

Τελειώνοντας, θα σας πω το εξής και κάποια στιγμή να μου απαντήσετε με την ησυχία σας. Είναι ψέμα ότι επιτυγχάνουμε ικανοποιητικούς ρυθμούς ανάπτυξης και ανάκαμψης; Δεν είναι ψέμα. Είναι ψέμα ότι η Ελλάδα είναι η πρώτη σε απορρόφηση ΕΣΠΑ; Όταν ανέλαβε η Κυβέρνηση του Κυριάκου Μητσοτάκη, η χώρα μας ήταν στη δέκατη ένατη θέση. Σήμερα είναι στην πρώτη. Είναι ψέμα; Δεν είναι ψέμα. Είναι ψέμα ότι μειώνεται σταδιακά η ανεργία και κατά το διάστημα Ιούλιος 2019-Σεπτέμβριος 2021 η Ελλάδα είχε τη μεγαλύτερη μείωση στο ποσοστό ανεργίας μεταξύ των χωρών της Ευρωπαϊκής Ενώσεως; Κατά το ίδιο διάστημα στην πλειονότητα των κρατών-μελών η ανεργία αυξήθηκε. Δεν είναι ψέμα και οφείλετε να το παραδεχτείτε για μία φορά.

Είναι ψέμα, λοιπόν, ότι όλοι οι πολίτες έχουν δει φέτος μειωμένους φόρους στα εκκαθαριστικά τους; Διότι εσείς είπατε ότι υπερφορολογήσαμε…

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Καλλιάνο. Δεν έχετε άλλο χρόνο. Σας παρακαλώ!

**ΙΩΑΝΝΗΣ ΚΑΛΛΙΑΝΟΣ:** Ολοκληρώνω, κύριε Πρόεδρε, σε δέκα δευτερόλεπτα.

Επιστρέφουμε σε οικονομικό κλίμα σε προ πανδημίας επίπεδα. Κερδίζουμε συνεχώς θέσεις στους δείκτες ανταγωνιστικότητας. Μειώθηκε το κόστος δανεισμού της χώρας μας. Η οικονομία ανακάμπτει ισχυρά, καλύπτοντας στη χειρότερη περίπτωση τα δύο τρίτα της απώλειας του 2020. Οι μεγαλύτερες εταιρείες τεχνολογίας στρέφουν το βλέμμα τους στην Ελλάδα, επενδύοντας στη χώρα μας.

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Καλλιάνο.

**ΙΩΑΝΝΗΣ ΚΑΛΛΙΑΝΟΣ:** Κλείνοντας, κύριε Πρόεδρε…

**ΠΡΟΕΔΡΕΥΩΝ (Αθανάσιος Μπούρας):** Κύριε Καλλιάνο, δεν έχετε άλλο χρόνο.

**ΙΩΑΝΝΗΣ ΚΑΛΛΙΑΝΟΣ:** Τελευταία παράγραφος!

**ΠΡΟΕΔΡΕΥΩΝ (Αθανάσιος Μπούρας):** Όχι, παρακαλώ. Τελεία!

**ΙΩΑΝΝΗΣ ΚΑΛΛΙΑΝΟΣ:** Ο προϋπολογισμός του 2022 είναι ένας προϋπολογισμός ο οποίος στοχεύει σε μία δίκαιη και βιώσιμη μετάβαση και σε μια δημοσιονομική αναπροσαρμογή αποκλειστικά από την ανάπτυξη και όχι από μέτρα λιτότητας, όπως εσείς κάνατε τότε που κυβερνήσατε. Γι’ αυτό και είμαι περήφανος που τον υπερψηφίζω.

Να είστε καλά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής του ΣΥΡΙΖΑ, ο κ. Σαρακιώτης.

Πρέπει να κοιτάμε και την ώρα, κύριε Καλλιάνο και για τους επόμενους, αλλά και για να υπάρχει και μια δίκαιη αντιμετώπιση έναντι όλων.

Κύριε Σαρακιώτη, έχετε τον λόγο.

**ΙΩΑΝΝΗΣ ΣΑΡΑΚΙΩΤΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, η συζήτηση για τον προϋπολογισμό του 2022 πραγματοποιείται, δυστυχώς, μέσα σε ένα κλίμα πλήρους αβεβαιότητας, ανασφάλειας και οικονομικής αστάθειας, το οποίο έχει δημιουργηθεί εξαιτίας της ανικανότητας, των ιδεοληψιών και της αδράνειας της Κυβέρνησης της Νέας Δημοκρατίας, η οποία διακατέχεται φανερά από μια στρεβλή αντίληψη, σύμφωνα με την οποία η διπλή κρίση -η υγειονομική, αλλά και η οικονομική- συνιστά ένα παροδικό φαινόμενο και ως τέτοιο αντιμετωπίζεται.

Ωστόσο, δεν μας έχετε πει πώς αντιλαμβάνεστε την παροδικότητα και αυτό συνιστά μια δομική αβλεψία, ένα δείγμα αδυναμίας κατανόησης της πραγματικής κατάστασης της ελληνικής οικονομίας, με τους πολίτες να επωμίζονται ασύμμετρα τις δυσβάστακτες, αλλά όχι παροδικές συνέπειες.

Και γεννάται εύλογα το ερώτημα: Πόσο διαρκεί η παροδικότητα, κατ’ εσάς, κυρίες και κύριοι της Νέας Δημοκρατίας; Έναν μήνα, έξι μήνες, έναν χρόνο, δύο χρόνια; Διότι όσον αφορά στις ανατιμήσεις προϊόντων, συμπληρώνουμε περίπου ένα έτος από τότε που οι Βουλευτές του ΣΥΡΙΖΑ καταθέταμε κοινοβουλευτικά ερωτήσεις και αναδεικνύαμε το πρόβλημα. Θυμάμαι τον Φεβρουάριο του τρέχοντος έτους για τις αυξήσεις στις ζωοτροφές, την άνοιξη του τρέχοντος έτους για τις αυξήσεις στις πρώτες ύλες στον κατασκευαστικό κλάδο -αλουμίνιο, σίδηρο κ.λπ.- και παρ’ όλα αυτά, αυτό το δήθεν παροδικό φαινόμενο δεν έχει φτάσει ακόμη στην κορύφωσή του. Και η κοινωνία αγωνία και φοβάται για αυτό.

Και το λέω αυτό, καθώς τα υψηλά ποσοστά του πληθωρισμού του προηγούμενου, αλλά και του τρέχοντος μήνα δεν έχουν ακόμη αποτυπωθεί πλήρως στα είδη πρώτης ανάγκης, αλλά και στις τσέπες των καταναλωτών. Είναι ποσοστά της τάξεως του 4,8%, το οποίο είναι το δεύτερο υψηλότερο επίπεδο που καταγράφει η χώρα μας μετά το 2011, οπότε έπιασε το 5,2%.

Παρ’ όλα αυτά, εσείς φέρνετε προς ψήφιση έναν προϋπολογισμό ο οποίος δεν λαμβάνει καμμία μέριμνα για τη στήριξη των πληττόμενων επιχειρήσεων και νοικοκυριών, λες και ως διά μαγείας, σε δεκαπέντε μέρες, την 1η Γενάρη του 2022, η χώρα θα επανέλθει ξαφνικά στην προ κρίσης κατάσταση.

Τη στιγμή που η κοινωνία στενάζει, εσείς πανηγυρίζετε για την προσδοκώμενη ευημερία των αριθμών. Ακόμη μια έλλειψη της παντελούς επαφής των κυβερνητικών στελεχών με το τι συμβαίνει στην ελληνική κοινωνία.

Και δεν βρίσκετε να πείτε ούτε μία κουβέντα ούτε μία λέξη για την αναγκαιότητα της αύξησης του κατώτατου μισθού, όπως άλλωστε πράττουν όλες οι κυβερνήσεις των χωρών της Ευρωπαϊκής Ένωσης, προκειμένου να στηρίξουν την αγοραστική δύναμη των πολιτών τους.

Δεν βρίσκετε να πείτε ούτε μία κουβέντα για την ανάγκη ρύθμισης και διαγραφής μέρους του πανδημικού χρέους, το οποίο δεν δημιουργήθηκε εξαιτίας λανθασμένων επιλογών ή ανάληψης του επιχειρηματικού ρίσκου από τους ελεύθερους επαγγελματίες και τους επιχειρηματίες, αλλά γιατί συμμορφώθηκαν με τις υποδείξεις και τις αποφάσεις της Κυβέρνησης.

Αντιθέτως, είστε σαφέστατοι και αποτυπώνεται με ακρίβεια η αύξηση των φορολογικών εσόδων για το 2022 κατά 3,5 δισεκατομμύρια ευρώ. Και διερωτάται κανείς από πού θα εισπράξετε αυτά τα επιπρόσθετα 3,5 δισεκατομμύρια ευρώ φόρων το ερχόμενο έτος;

Στις προβλέψεις τώρα για τις δαπάνες στη δημόσια υγεία, οι οποίες προβλέπονται μειωμένες κατά 800 εκατομμύρια ευρώ, έχετε πραγματικά εικόνα, κυρίες και κύριοι της Νέας Δημοκρατίας, του τι συμβαίνει αυτή τη στιγμή στον υγειονομικό τομέα; Θα περιγράψω την μικρογραφία του Νοσοκομείου Λαμίας, η οποία συνιστά και ένα χαρακτηριστικό παράδειγμα. Τον Γενάρη του 2021 παραδόθηκαν από το Ίδρυμα «Σταύρος Νιάρχος» επτά νέες κλίνες ΜΕΘ. Ακόμη δεν έχει λειτουργήσει καμμία. Καθημερινά χάνουν τη ζωή τους συμπολίτες μας σε απλά κρεβάτια της κλινικής COVID, καθώς δεν ανήκουν στους προνομιούχους, προκειμένου να νοσηλευτούν σε ένα κρεβάτι μονάδας εντατικής θεραπείας.

Οι γιατροί αποχωρούν, παραιτούνται εξαιτίας της εξάντλησης, της ψυχικής, της σωματικής και ουδείς προβληματίζεται. Από τους έξι πνευμονολόγος που είχαμε το προηγούμενο χρονικό διάστημα στο μεγαλύτερο νοσοκομείο της Στερεάς Ελλάδος, σήμερα έχουν απομείνει να αγωνίζονται μόλις τρεις.

Και ποιοι γιατροί καλύπτουν τις εφημερίες στην μονάδα του COVID; Μαιευτήρες, γενικοί χειρουργοί και ορθοπεδικοί. Εδώ θα ήθελα να απαντήσει ένας Υπουργός της Κυβέρνησης, πώς θα αισθανόταν αν νοσηλευόταν ένα οικείο του πρόσωπο, σε μία μονάδα COVID και το έβλεπε ένας γυναικολόγος, όπως συμβαίνει αυτή τη στιγμή στους πολίτες της Φθιώτιδας και όχι μόνο, αλλά και στους πολίτες, που νοσηλεύονται σε πολλά νοσοκομεία της ελληνικής περιφέρειας. Είναι, βεβαίως, ρητορικό το ερώτημα, γιατί μία κλίνη ΜΕΘ για κάποιο οικείο πρόσωπο κυβερνητικού στελέχους, είμαι βέβαιος ότι ως εκ θαύματος θα βρεθεί.

Κυρίες και κύριοι συνάδελφοι, για να επιστρέψω στα της οικονομίας, η άνοδος των τιμών όντως αποτελεί ένα πανευρωπαϊκό πρόβλημα. Ωστόσο, στη χώρα μας η αδράνεια και η αδιαφορία της Κυβέρνησης έχει οξύνει τις συνέπειές του, με το κόστος διαβίωσης να ανεβαίνει με ξέφρενους ρυθμούς και να μην συνοδεύεται από την αναγκαία αύξηση των εισοδημάτων, η οποία θα διασφάλιζε τον κοινωνικό ιστό. Και δεν έχω ακούσει ένα στέλεχος της Κυβέρνησης, έναν Βουλευτή της Νέας Δημοκρατίας, να αιτιολογήσει το γεγονός ότι η χώρα μας εμφανίζει σήμερα την ακριβότερη τιμή ρεύματος πανευρωπαϊκά, 47% υψηλότερα από τη μέση τιμή της Ευρωπαϊκής Ένωσης, ενώ όλα τα προηγούμενα χρόνια βρισκόταν στον μέσο όρο αυτής της λίστας.

Μετά από τη μεγάλη περσινή ύφεση οδηγούμαστε εύλογα σε προβλέψεις για θετικούς ρυθμούς ανάπτυξης οι οποίοι, όμως, δεν αγγίζουν την κοινωνία, διευρύνοντας με αυτόν τον τρόπο τις ήδη διογκούμενες ανισότητες. Είναι χαρακτηριστικό ότι το μισό όφελος των μέτρων φορολογικής ελάφρυνσης θα απολαύσουν μόλις διακόσιες επιχειρήσεις, την ίδια στιγμή που το 60% των επιχειρήσεων δεν θα δει το παραμικρό όφελος. Ανάπτυξη της οικονομίας με την κοινωνία απούσα. Σχέδια επί χάρτου, δίχως αντίκρισμα στα εισοδήματα των πολιτών.

Ακριβώς η ίδια οικονομική λογική της εξαπάτησης αποτυπώνεται και στον τομέα της έρευνας και της καινοτομίας. Μετά τη φετινή μη καταβολή του υπολειπόμενου 10% της εγκεκριμένης για το 2021 τακτικής επιχορήγησης προς τα ερευνητικά κέντρα, τα οποία ζητήσατε να έχουν προϋπολογισμό αντίστοιχο, κολλημένο με αυτό του έτους 2018, η Κυβέρνηση διακόπτει την τακτική επιχορήγηση του ΕΛΙΔΕΚ για το 2022, παρά τις αντίθετες δεσμεύσεις της. Πρόκειται για ένα ποσό το οποίο θα ανερχόταν στα 59 εκατομμύρια ευρώ, αλλά η Νέα Δημοκρατία επιλέγει να μην το καταβάλει, συνεχίζοντας την τακτική υπονόμευσης ενός ιδρύματος το οποίο έχει αποδεδειγμένα συμβάλει στην αναστροφή του brain drain.

Ναρκοθετείτε κάθε εγχείρημα το οποίο συμβάλλει στον επαναπατρισμό όσων κατέφυγαν στο εξωτερικό διωγμένοι από τις πολιτικές σας, ναρκοθετείτε το μέλλον των νέων ανθρώπων της χώρας μας και μέσω του προϋπολογισμού που φέρνετε προς ψήφιση, αποδεικνύετε έμπρακτα ότι στερείστε οράματος και στερείτε αντίστοιχα την ελπίδα στη χώρα μας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Σαρακιώτη, για τη συνέπεια στον χρόνο.

Το λόγο τώρα έχει ο Βουλευτής της Νέας Δημοκρατίας κ. Θεόφιλος Λεονταρίδης για επτά λεπτά.

Κύριε Λεονταρίδη, έχετε τον λόγο.

**ΘΕΟΦΙΛΟΣ ΛΕΟΝΤΑΡΙΔΗΣ:** Κυρίες και κύριοι συνάδελφοι, η οικονομική κρίση της προηγούμενης δεκαετίας ανέδειξε με ευκολία τις λαϊκιστικές δυνάμεις, οι οποίες βρήκαν τότε προσωρινά τον χώρο για να εισχωρήσουν στο πολιτικό σύστημα και να δημιουργήσουν τις ψευδαισθήσεις στους Έλληνες πολίτες των εύκολων λύσεων, των ανέξοδων και ψεύτικων υποσχέσεων, που φυσικά κατέπεσαν στο κενό και λίγο έλειψε να το πληρώσει η χώρα.

Η ιστορία τώρα επαναλαμβάνεται μέσα στην υγειονομική κρίση, αλλά με μία διαφορά: έχουν γνώση οι φύλακες, δηλαδή οι Έλληνες πολίτες, που γνωρίζοντας το πρόσφατο παρελθόν της Αξιωματικής Αντιπολίτευσης δεν πιστεύουν πλέον στις κορώνες, που εξαπολύει καθημερινά για να τους εξαπατήσει για άλλη μια φορά και να κερδίσει την εμπιστοσύνη τους.

Παρ’ όλα τα ανθρώπινα λάθη, τις παραλείψεις που μπορεί να υπάρχουν τη δύσκολη αυτή περίοδο που διατρέχουμε, ο μέσος νουνεχής πολίτης σκέπτεται και λέει: «Φανταστείτε τι θα γινόταν στη χώρα, εάν είχαμε κυβέρνηση ΣΥΡΙΖΑ να αντιμετωπίσει όλα αυτά τα μέτωπα». Τότε φυσικά η οικονομική κρίση ήταν εσωτερική και ότι λέγατε ψεύτικο, έπιανε τόπο. Τώρα, όμως, που η κρίση της πανδημίας είναι παγκόσμια και όλοι βλέπουν τι γίνεται στις άλλες χώρες δεν έχετε ακροατήριο.

Τα μεγάλα στοιχήματα της Κυβέρνησης για την Ελλάδα του αύριο, που καθημερινά εξελίσσονται και θα πάρουν σάρκα και οστά με την υλοποίησή τους είναι τα εξής:

Η οικονομική ανάπτυξη και η προσέλκυση επενδύσεων με έμφαση στην εξωστρέφεια, την καινοτομία και την αξιοποίηση του ανθρώπινου δυναμικού.

Η ενίσχυση του συστήματος υγείας που δοκιμάζεται, ενδυναμώνεται και όταν αποκλιμακωθεί η ένταση της πανδημίας θα υπάρχουν ισχυρές εφεδρείες να ανταποκριθούν στις καθημερινές ανάγκες.

Η συνολική μεταρρύθμιση στην παιδεία, που θα έχει ως αποτέλεσμα την επαγγελματική αποκατάσταση των νέων με καλές θέσεις εργασίας.

Η πλήρης ψηφιοποίηση του κράτους, που θα δώσει τη δυνατότητα εκτός των άλλων στο ασφαλιστικό σύστημα που μεταρρυθμίζεται να δώσει τέλος στην ταλαιπωρία των πολιτών, που με το δίκιο τους αναμένουν χρόνια να πάρουν τη σύνταξή τους.

Η αντιμετώπιση της κλιματικής κρίσης, η περαιτέρω μείωση της φορολογίας, η ενίσχυση της αγροτικής και κτηνοτροφικής παραγωγής και ιδίως των νέων αγροτών αξιοποιώντας τη νέα ΚΑΠ και το Ταμείο Ανάκαμψης. Ήδη καταθέτουμε προτάσεις και δρομολογούνται σημαντικά έργα πνοής σε κάθε περιφέρεια, όπως και για τον Νομό Σερρών.

Η Κυβέρνηση δεσμεύτηκε από την ανάληψη των καθηκόντων της ότι θα μειώσει τους φόρους και τις ασφαλιστικές εισφορές. Το πράξαμε και θα συνεχίσουμε να το πράττουμε και το 2022. Σας υπενθυμίζω ότι μειώσαμε τον ΕΝΦΙΑ μεσοσταθμικά κατά 22%, μειώσαμε τον φορολογικό συντελεστή από το 22% στο 9%, μειώσαμε το φόρο εισοδήματος των επιχειρήσεων από το 28% στο 22%. Καταργήσαμε το φόρο γονικών παροχών, δωρεών για συγγενείς πρώτου βαθμού για ακίνητες και κινητές αξίες έως 800.000 ευρώ. Μειώσαμε τις ασφαλιστικές εισφορές κατά μία έως τρεις ποσοστιαίες μονάδες.

Σε αυτές τις μόνιμες μειώσεις φόρων έρχονται να προστεθούν τώρα και άλλες. Η περαιτέρω συνολική μείωση του ΕΝΦΙΑ το 2022, η απαλλαγή από την ειδική εισφορά αλληλεγγύης των εισοδημάτων για τους εργαζόμενους του ιδιωτικού τομέα, η μείωση του τέλους συνδρομητών κινητής τηλεφωνίας και η κατάργησή του για νέους έως είκοσι εννέα ετών, η αναστολή πληρωμής τέλους συνδρομητικής τηλεόρασης έως τον Ιούλιο του 2022, οι μειωμένοι φορολογικοί συντελεστές ΦΠΑ για μεταφορές, για καφέ, για αλκοολούχα ποτά, για κινηματογράφους, για τουριστικά πακέτα, για γυμναστήρια, για τις σχολές χορού ως τον Ιούνιο του 2022.

Τέθηκε σε εφαρμογή το νέο θεσμικό πλαίσιο για τη ρύθμιση συνολικών οφειλών νοικοκυριών και επιχειρήσεων. Μειώσαμε τον όγκο των κόκκινων δανείων με επιτυχία μέσα κυρίως από το πρόγραμμα «ΗΡΑΚΛΗΣ». Πήραμε στοχευμένα μέτρα στην ενεργειακή κρίση, αυξάνοντας την κρατική επιδότηση σε λογαριασμούς κατανάλωσης ηλεκτρικής ενέργειας, παροχής φυσικού αερίου και τηλεθέρμανσης. Ενισχύουμε το επίδομα θέρμανσης με διεύρυνση των εισοδηματικών και περιουσιακών κριτηρίων επιλεξιμότητας. Διπλασιάζουμε το ποσό του ελάχιστου εγγυημένου εισοδήματος για τον μήνα Δεκέμβριο. Χορηγούμε έκτακτη καταβολή μισού μισθού σε υγειονομικούς και εργαζόμενους του ΕΚΑΒ. Παρέχουμε πρόσθετη ενίσχυση σε χαμηλοσυνταξιούχους. Χορηγούμε πρόσθετο βοήθημα σε άτομα με αναπηρία. Δρομολογούμε την επιστροφή του ειδικού φόρου κατανάλωσης στο πετρέλαιο κίνησης για αγρότες. Μειώνουμε τον ΦΠΑ στις ζωοτροφές. Δίνουμε φορολογικά κίνητρα για την περαιτέρω αύξηση των ηλεκτρονικών συναλλαγών, για συνενώσεις και συνεργασίες μεσαίων, μικρών και πολύ μικρών επιχειρήσεων.

Αυξάνεται η δαπάνη των οργανισμών κοινωνικής ασφάλισης. Ενισχύεται ο ΟΠΕΚΑ για να καταβληθούν το επίδομα παιδιού, το επίδομα στέγασης, το επίδομα κοινωνικής αλληλεγγύης ανασφάλιστων υπερηλίκων, οι προνοιακές παροχές σε χρήμα σε άτομα με αναπηρία, το επίδομα για κάθε νέα γέννηση παιδιού αλλά και άλλα προγράμματα.

Παρέχεται το πρώτο ένσημο σε νέους, που δεν έχουν εργασιακή εμπειρία. Επεκτείνεται η χορήγηση στεγαστικού επιδόματος στους σπουδαστές των δημοσίων ΙΕΚ. Επιδοτούνται οι ασφαλιστικές εισφορές για νέους εργαζόμενους με στόχο τη βελτίωση της πρόσβασής τους στην αγορά εργασίας. Υλοποιείται το πρόγραμμα «Στέγαση και Εργασία για τους αστέγους». Οι δημόσιες δαπάνες για την υγεία θα είναι αυξημένες το 2022 έναντι του 2021 και οι συνολικές δαπάνες διαμορφώνονται στα 11,7 δισεκατομμύρια ευρώ, δηλαδή 6,3% του ΑΕΠ ενώ οι προσλήψεις στον τομέα της υγείας θα καλύψουν το 29% των συνολικών διορισμών με περίπου έξι χιλιάδες προσλήψεις ως το 2022.

Ο προϋπολογισμός ενισχύει την αποτρεπτική ισχύ της χώρας και οι πιστώσεις είναι αυξημένες κατά 808 εκατομμύρια ευρώ σε σχέση με το 2021 με την υλοποίηση νέων εξοπλιστικών προγραμμάτων. Η Ελλάδα ψηλώνει και προβάλλει διεθνώς τα δίκαιά της, αναπτύσσει και διευρύνει διπλωματικές σχέσεις με χώρες που τάσσονται στο πλευρό της.

Κυρίες και κύριοι συνάδελφοι, θέλω να αναφερθώ σε τρία ζητήματα, που αφορούν τον αγροτικό και κτηνοτροφικό τομέα και απασχολούν τους αγροκτηνοτρόφους. Το πρώτο αφορά τις αποζημιώσεις του ΕΛΓΑ όπου έγιναν βήματα προόδου αλλά εξακολουθεί να υπάρχει καθυστέρηση στην απονομή τους, με αποτέλεσμα η αργοπορία αυτή να λειτουργεί ανασταλτικά στον οικονομικό προγραμματισμό των αγροκτηνοτρόφων.

Το δεύτερο αφορά στο οξύ πρόβλημα του κόστους των ζωοτροφών των κτηνοτρόφων, που έχει διπλασιαστεί το φετινό χειμώνα και δεν μπορούν οι κτηνοτρόφοι να αντεπεξέλθουν και να επιβιώσουν οι μονάδες τους. Το Υπουργείο Αγροτικής Ανάπτυξης και Τροφίμων που γνωρίζει από πρώτο χέρι το ζήτημα και διάκειται θετικά, οφείλει να πάρει μέτρα και να ενισχύσει τους κτηνοτρόφους τώρα που υφίσταται το πρόβλημα.

Το τρίτο αφορά τη μείωση του κόστους παραγωγής, τα εφόδια δηλαδή, τα λιπάσματα, τα φάρμακα και το ηλεκτρικό ρεύμα όπου και εδώ πρέπει να δούμε με προσοχή το όλο θέμα.

Τέλος, οφείλω να επισημάνω τις κοσμογονικές αλλαγές που έγιναν στο Υπουργείο Ψηφιακής Διακυβέρνησης. Μέσα σε ενάμιση χρόνο οι υπηρεσίες της ψηφιακής πύλης αυξήθηκαν από πεντακόσιες μία σε χίλιες τριακόσιες και οι ψηφιακές συναλλαγές από 8,8 εκατομμύρια που ήταν 2018 αναμένεται να ξεπεράσουν τις 350 εκατομμύρια στο τέλος του έτους. Τότε η πάταξη της γραφειοκρατίας για την οποία μιλούσαμε χρόνια με την ψηφιακή ολοκλήρωση και τις νέες ψηφιακές λειτουργίες σε πολλούς τομείς που σταδιακά μπαίνουν σε εφαρμογή, θα δημιουργήσει ένα κράτος ευέλικτο, γρήγορο και αποτελεσματικό.

Κυρίες και κύριοι συνάδελφοι, στην υγειονομική κρίση που βιώνουμε, στη μεταναστευτική κρίση, στην κλιματική κρίση με τις φυσικές καταστροφές που αντιμετωπίζουμε, στην ενεργειακή κρίση που είναι στο προσκήνιο, η Κυβέρνηση έδειξε γρήγορα αντανακλαστικά και παλεύει με όλους τους τρόπους με συνέπεια και ευθύνη. Και το κράτος είναι παρών, δίνει λύσεις.

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Λεονταρίδη.

**ΘΕΟΦΙΛΟΣ ΛΕΟΝΤΑΡΙΔΗΣ:** Τελειώνω, κύριε Πρόεδρε.

Δεν διεκδικούμε το αλάθητο. Εξάλλου ο Πρωθυπουργός που είναι πάντα παρών σε όλα, ο ίδιος κάνει όπου χρειάζεται την αυτοκριτική του δημοσίως. Δεν κρύβει τίποτα κάτω από το χαλί, δεν διαστρεβλώνει την πραγματικότητα. Όμως η καταστροφολογία της αντιπολίτευσης, που στέκεται πάντοτε απέναντι σε όλα αυτά τα μεγάλα ζητήματα, επιδιώκοντας μόνο πρόσκαιρα κομματικά οφέλη, θα αναδείξει ότι μεταξύ του λαϊκισμού και της ορθολογικής, αξιόπιστης και υπεύθυνης πολιτικής που ασκεί η Κυβέρνηση, ο πολίτης επιβραβεύει τη δική της στάση και συμπεριφορά προς όφελος του κοινωνικού συνόλου και της πατρίδος.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο Βουλευτής του ΣΥΡΙΖΑ κ. Βασίλειος Κόκκαλης.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, καλούμαστε να ψηφίσουμε τον προϋπολογισμό στην κορύφωση της υγειονομικής αλλά και οικονομικής κρίσης. Πριν εισέλθω στα θέματα του προϋπολογισμού, επιτρέψτε μου να αναφερθώ σε ένα μεγάλο και σημαντικό θέμα για την πανδημία, μια συνέπεια της πανδημίας, που έχει να κάνει και με το δημοκρατικό μας πολίτευμα.

Αγωνιούν οι δυτικές κοινωνίες για την ανθεκτικότητα του Συντάγματος. Αγωνιούν εάν οι συνταγματικοί θεσμοί θα αντέξουν ή δεν θα αντέξουν. Είναι γεγονός ότι επεβλήθησαν περιορισμοί στην κοινωνία μας, περιορισμοί που έχουν να κάνουν και είχαν να κάνουν με την κίνηση των πολιτών -κρίθηκαν νόμιμοι, έπρεπε να κριθούν νόμιμοι- με την επιχειρηματική δραστηριότητα και με άλλα δικαιώματα. Το αντίβαρο σε αυτούς τους περιορισμούς ήταν και είναι η ελευθερία της έκφρασης, η πολυφωνία, ο πλουραλισμός. Διαφορετικά το κράτος τείνει προς την αυταρχικότητα, όπως έγινε στην Ουγγαρία.

Δυστυχώς η Κυβέρνηση τροποποίησε το άρθρο 191, το αδίκημα των ψευδών ειδήσεων, και αυτό το αντίβαρο δεν υπάρχει. Όπως διαχειρίστηκε την πανδημία, δίχασε την κοινωνία ρίχνοντας αποκλειστικά και μόνο την ευθύνη στους πολίτες χωρίς ούτε μία συγγνώμη.

Επειδή ακούστηκε σε αυτή την Αίθουσα για τυμβωρυχία, θα αναφέρω τη δήλωση του ενός εκ των δύο καθηγητών. Οι δύο καθηγητές είναι ο κ. Τσιόδρας και ο κ. Λύτρας. Ο κ. Λύτρας είπε σε δήλωσή του: «Χάνουμε ασθενείς που αναμένεται να ζούσαν αν νοσηλεύονταν υπό άλλες συνθήκες. Επιπλέον έχουμε κραυγαλέα και απαράδεκτη υγειονομική ανισότητα μεταξύ Αττικής και υπόλοιπης Ελλάδας».

Αυτό κυρίες και κύριοι συνάδελφοι, είναι τυμβωρυχία; Μια συγγνώμη από τον Πρωθυπουργό; Από τούτο εδώ το Βήμα κουνούσε το χέρι στην αντιπολίτευση, στην Αξιωματική Αντιπολίτευση λέγοντας ότι δεν υπάρχουν μελέτες. Πώς λέγεται αυτός ο άνθρωπος; Πώς θα χαρακτηριζόταν αυτός ο άνθρωπος αντικειμενικά ο οποίος ενώ ήξερε, το έκρυβε ή αν δεν ήξερε, δεν είχε ενημερωθεί;

**ΔΙΟΝΥΣΙΟΣ ΣΤΑΜΕΝΙΤΗΣ:** Γιατί δεν διαβάζεις ολόκληρη τη δήλωση;

**ΒΑΣΙΛΕΙΟΣ ΚΟΚΚΑΛΗΣ:** Γιατί δεν διαβάζω ολόκληρη τη δήλωση! Διότι, όπως είπατε, είναι και θέμα του προϋπολογισμού.

**ΔΙΟΝΥΣΙΟΣ ΣΤΑΜΕΝΙΤΗΣ:** Να τη διαβάσετε!

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, κύριε συνάδελφε.

**ΒΑΣΙΛΕΙΟΣ ΚΟΚΚΑΛΗΣ:** Κύριε συνάδελφε, επειδή βλέπω ότι σας ενοχλεί, το ζητούμενο είναι το εξής: Αυτό που διάβασα είναι αληθές ή ψευδές; Θέλετε να το διαβάσω ξανά; «Χάνουμε ασθενείς…» -είπε ο κύριος καθηγητής- «…που αναμένεται να ζούσαν εάν νοσηλεύονταν υπό άλλες συνθήκες». Αυτό το είπε ή δεν το είπε;

**ΔΙΟΝΥΣΙΟΣ ΣΤΑΜΕΝΙΤΗΣ:** Αν υπήρχαν άλλες συνθήκες! Δεν τα λέτε αυτά!

**ΒΑΣΙΛΕΙΟΣ ΚΟΚΚΑΛΗΣ:** Προφανώς σας πονάει!

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, κύριε Σταμενίτη. Εσάς δεν σας διέκοψε κανείς!

**ΒΑΣΙΛΕΙΟΣ ΚΟΚΚΑΛΗΣ:** Όμως, δεν έχετε το στοιχειώδες. Η αλαζονεία δεν σας αφήνει, τουλάχιστον, να αναγνωρίσετε ότι οι καταστάσεις είναι δύσκολες, ότι κάνατε και κάνετε πολλά λάθη. Θα ήταν πιο έντιμο να πείτε ευθέως στον ελληνικό λαό ότι ναι, κάναμε λάθη. Αντ’ αυτού διχάσατε και διχάζετε ελληνική κοινωνία.

Έρχομαι στην οικονομική και υγειονομική κρίση. Όπως αποδεικνύεται, η στήριξή του ΕΣΥ είναι πολύ λιγότερη στον προϋπολογισμό τον οποίο μας καλείτε να ψηφίσουμε. Δώσατε ψίχουλα στο υγειονομικό προσωπικό χωρίς ουσιαστική στήριξη.

Όσον αφορά το μόνιμο προσωπικό, ζητούν ένταξη στα βαρέα και ανθυγιεινά. Οι χιλιάδες συμβασιούχοι οι οποίοι εργάζονται στις δομές υγείας αγωνιούν. Δεν λέτε τίποτα γι’ αυτούς.

Όμως, μια και αναφέρετε συνέχεια ότι δεν κάνουμε λόγο για τον προϋπολογισμό και ότι δεν έχουμε προτάσεις, τι λέει ο προϋπολογισμός για την ακρίβεια; Κάποια στιγμή πρέπει να τελειώσει αυτή η καραμέλα, ότι για όλα φταίει ο διεθνής παράγοντας. Αυτό μπορούσατε να το πείτε πριν πολλούς μήνες, αλλά όχι τώρα. Τώρα, λόγω της αδιαφορίας σας και της αδράνειάς σας, το χρέος των επιχειρήσεων, των μικρομεσαίων επιχειρήσεων, καλείται να το πληρώσει το νοικοκυριό. Πώς γίνεται αυτό; Επαναλαμβάνω, το χρέος των μικρομεσαίων επιχειρηματιών καλείται να το πληρώσει ένα μεγάλο κομμάτι της κοινωνίας, τα νοικοκυριά, οι καταναλωτές.

Γιατί συμβαίνει αυτό; Διότι οι μικρομεσαίες επιχειρήσεις, κυρίες και κύριοι συνάδελφοι, είχαν χρέη από το 2010, λόγω των μνημονίων. Μετά ήρθε η πανδημία 2020-2022 και δημιουργήθηκαν καινούργια χρέη, δεύτερη γενιά χρεών. Τα χρέη πληρώνονται είτε με αποθεματικά είτε με αύξηση των κερδών. Μπορούσε να έχει αποθεματικά μια μικρομεσαία επιχείρηση; Όχι. Πώς μπορεί να γίνει η αύξηση των κερδών; Με αύξηση των πωλήσεων, η οποία είναι δύσκολο να συμβεί στις μέρες μας, λόγω μείωσης της αγοραστικής δύναμης της κοινωνίας. Άρα, μονόδρομος πλέον η αύξηση των τιμών στα αγαθά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Το δίλημμα το οποίο έχουν οι επιχειρηματίες είναι αν θα πληρώσουν τα παλιά χρέη ή αν θα πληρώσουν τα τρέχοντα για την επιχείρησή τους, ώστε η επιχείρησή τους να παραμείνει ανοιχτή; Και εννοείται ότι θα επιλέξουν τη δεύτερη λύση, αφήνοντας τα χρέη. Έτσι και η Κυβέρνηση βρίσκεται και θα βρεθεί στο δίλημμα, αλλά επειδή στρατηγική της επιλογή είναι να μην υπάρχουν μικρομεσαίες επιχειρήσεις, γι’ αυτό και πρέπει, έστω και στο παραπέντε, να λάβει μέτρα για τη στήριξη των μικρομεσαίων επιχειρήσεων με διαγραφή μέρους της οφειλής. Εάν κλείσουν αυτές οι επιχειρήσεις, το κόστος αυτό θα είναι πολύ μεγαλύτερο από το κόστος για να στηριχθούν. Αυτό θέλουν να ακούσουν σήμερα οι μικρομεσαίοι επιχειρηματίες.

Όμως, φαίνεται πως δεν έχετε στρατηγική επιλογή και για τον πρωτογενή τομέα. Όσοι Βουλευτές είμαστε από αγροτικές περιοχές γνωρίζουμε ότι το ρεύμα είναι δυσβάσταχτο. Κακά τα ψέματα! Ας μην κρυβόμαστε! Θα υπάρξει μέχρι και 150% αύξηση στους λογαριασμούς.

Η πρότασή μας είναι η εξής: Ο μοναδικός τρόπος για να υπάρχει ένα αντίβαρο στο ηλεκτρικό ρεύμα για τους αγρότες είναι να δεσμευτεί δίκτυο του ΔΕΔΔΗΕ για τις ανανεώσιμες πηγές ενέργειας για τους αγρότες. Να δεσμευτεί δίκτυο, όχι για να γίνει επιχειρηματίας ο αγρότης και να πουλάει το ρεύμα από τα φωτοβολταϊκά, αλλά για να συμψηφίζει.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Κόκκαλη. Δεν έχουμε άλλο χρόνο.

**ΒΑΣΙΛΕΙΟΣ ΚΟΚΚΑΛΗΣ:** Ολοκληρώνω, κύριε Πρόεδρε.

Τι γίνεται σήμερα, κυρίες και κύριοι συνάδελφοι; Υπάρχει έγγραφο του ΔΕΔΔΗΕ όπου φαίνεται ότι έχει απορρίψει αιτήσεις αγροτών -θα το προσκομίσω στα Πρακτικά- για υπαγωγή στα σχέδια βελτίωσης των γνωστών «net metering», λόγω υπερφόρτωσης δικτύου.

Ερωτάσθε, λοιπόν, κύριοι της Κυβέρνησης, το εξής: Γιατί δεν προνοήσατε, ώστε οι αγρότες να μετέχουν σε αυτό που λέμε…

**ΠΡΟΕΔΡΕΥΩΝ (Αθανάσιος Μπούρας):** Κύριε Κόκκαλη…

**ΒΑΣΙΛΕΙΟΣ ΚΟΚΚΑΛΗΣ:** Τελειώνω, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Όχι, δεν τελειώνετε. Τελικά όλοι έτσι λένε και δεν τελειώνουν ποτέ. Κλείστε, σας παρακαλώ.

**ΒΑΣΙΛΕΙΟΣ ΚΟΚΚΑΛΗΣ:** …«ενεργειακή δημοκρατία».

Επειδή προφανώς ο προϋπολογισμός είναι δύο ταχυτήτων…

**ΠΡΟΕΔΡΕΥΩΝ (Αθανάσιος Μπούρας):** Μην ανοίγετε άλλα θέματα, κύριε Κόκκαλη. Θα έχετε άλλες ευκαιρίες. Κοιτάξτε το ρολόι και την ώρα, σας παρακαλώ!

**ΒΑΣΙΛΕΙΟΣ ΚΟΚΚΑΛΗΣ:** Τελειώνω, κύριε Πρόεδρε.

Επειδή, λοιπόν, ο προϋπολογισμός είναι δύο ταχυτήτων, η μία για τους αριθμούς και η άλλη για τους πολίτες και επειδή για τους πολίτες δεν υπάρχει σαφής πρόβλεψη και επειδή δεν ευνοεί την κοινωνική πλειοψηφία, γι’ αυτό και τον καταψηφίζουμε.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Κύριοι συνάδελφοι, ξέρετε ότι υπάρχουν κι άλλοι συνάδελφοι, που στο τέλος δεν θα καταφέρουν μιλήσουν. Όμως, είναι τόσο περασμένη και η ώρα που δεν μπορεί να γίνεται δεκτό να υπερβαίνει ο καθένας από εσάς ακόμα και τα εννέα λεπτά. Με συγχωρείτε πάρα πολύ, αλλά πρέπει να υπάρχει και ένας σεβασμός!

Τον λόγο έχει τώρα για επτά λεπτά ο Βουλευτής της Νέας Δημοκρατίας κ. Ιωάννης Λαμπρόπουλος.

Ορίστε, κύριε Λαμπρόπουλε, έχετε τον λόγο.

**ΙΩΑΝΝΗΣ ΛΑΜΠΡΟΠΟΥΛΟΣ:** Ευχαριστώ, κύριε Πρόεδρε.

Κυρία και κύριοι Βουλευτές, η χώρα μας εδώ και σχεδόν δύο χρόνια αντιμετωπίζει, όπως όλοι γνωρίζουμε, δύσκολες και έκτακτες συνθήκες, λόγω της πανδημίας που έχει πλήξει όλη την ανθρωπότητα. Τα συστήματα υγείας ακόμη και οικονομικά ισχυρών κρατών κλυδωνίστηκαν ή και κάποια κατέρρευσαν κάτω από την πίεση της πανδημίας. Ξεχνάμε τι έγινε στην Ιταλία, στην Πορτογαλία, την Ισπανία, τη Μεγάλη Βρετανία, τη Γαλλία, τις Ηνωμένες Πολιτείες;

Άμεση επίπτωση υπήρξε και στις οικονομίες όλου του κόσμου. Σε όλα τα κράτη παρουσιάστηκε ύφεση, μείωση του εισοδήματος, αύξηση της ανεργίας και πολλά άλλα προβλήματα.

Στην Ελλάδα αυτά τα δύο χρόνια, εκτός από την πανδημία και τις επιπτώσεις της στην οικονομία, είχαμε και έχουμε να αντιμετωπίσουμε και την έξαρση της επιθετικότητας της Τουρκίας, που εκδηλώθηκε με το μεταναστευτικό και τις προκλητικές ενέργειες στην Ανατολική Μεσόγειο, το Αιγαίο και την Κύπρο. Μαζί με όλα αυτά είχαμε και έκτακτα γεγονότα, όπως σεισμούς, πυρκαγιές, πλημμύρες, ακραία καιρικά φαινόμενα, ζημιές στην παραγωγή των αγροτών, ενώ τελευταία προστέθηκε και η εισαγόμενη ακρίβεια, μετά από τις διεθνείς αυξήσεις των τιμών στο πετρέλαιο και το φυσικό αέριο.

Από τη Μεταπολίτευση μέχρι τώρα ποτέ και καμμία κυβέρνηση στη χώρα μας δεν είχε να αντιμετωπίσει τέτοιας έκτασης και τέτοιου μεγέθους προβλήματα. Η Κυβέρνηση του Κυριάκου Μητσοτάκη εργάστηκε με μεθοδικότητα και σύνεση και κατάφερε να κρατήσει όρθιο το σύστημα υγείας, την οικονομία, αλλά και να οργανώσει άριστα το εμβολιαστικό πρόγραμμα. Διέθεσε 43 δισεκατομμύρια ευρώ για τη στήριξη των οικονομικά ανίσχυρων, των αγροτών και των επιχειρήσεων, ώστε να παραμείνουν ζωντανές και να μην αυξηθεί η ανεργία. Αντιμετώπισε με ψυχραιμία και αποφασιστικότητα το μεταναστευτικό και τις προκλητικές ενέργειες της Τουρκίας. Ξεκίνησε ένα μεγάλο πρόγραμμα προμήθειας ανταλλακτικών και άλλων συστημάτων, με σκοπό την ενίσχυση και αναβάθμιση της μαχητικής ικανότητας των Ενόπλων Δυνάμεων της χώρας.

Προμηθεύεται υψηλής τεχνολογίας οπλικά συστήματα και δημιουργεί ισχυρή δύναμη αποτροπής, προστασίας της ειρήνης και της εθνικής μας ακεραιότητας. Έχτισε και χτίζει ισχυρές στρατηγικές συμμαχίες και υπογράφει στρατιωτικές συμφωνίες με ισχυρές χώρες και γειτονικές, όπως οι ΗΠΑ, η Γαλλία, η Αίγυπτος, το Ισραήλ, η Σαουδική Αραβία, τα Αραβικά Εμιράτα, η Ιορδανία. Αναβάθμισε τη στρατηγική θέση της χώρας μας και την κατέστησε παράγοντα σταθερότητας και ειρήνης στην ευρύτερη περιοχή.

Παράλληλα προχώρησε τις μεταρρυθμίσεις σε όλες τις δομές του κράτους μας, στην οικονομία, στη δημόσια διοίκηση. Απλούστευσε διαδικασίες και δημιούργησε τις προϋποθέσεις για προσέλκυση επενδύσεων, αύξηση της απασχόλησης, μάλιστα εν μέσω πανδημίας. Πέτυχε φέτος υψηλή ανάπτυξη περίπου 7% με πρόβλεψη για πάνω από 4% το 2022 και κάλυψη όλων των απωλειών του 2020. Μείωσε τους φόρους και τις ασφαλιστικές εισφορές. Με το Ταμείο Ανάκαμψης και το νέο ΕΣΠΑ, περίπου 70 δισεκατομμύρια ευρώ θα τεθούν γερές βάσεις και προϋποθέσεις για μακροπρόθεσμη ανάπτυξη της οικονομίας, του εθνικού προϊόντος και, φυσικά, βελτίωση του βιοτικού επιπέδου των Ελλήνων.

Ξεκινάμε και προγραμματίζονται έργα υποδομής οδικά, αεροδρόμια, αντιπλημμυρικά, φράγματα και πολλά άλλα σε διάφορους κομβικούς τομείς. Στη διακυβέρνηση της χώρας από το 2004 έως το 2009 προγραμματίστηκαν και ξεκίνησαν να κατασκευάζονται οι οδικοί άξονες της Ελλάδος, που έφεραν ανάπτυξη και πρόοδο στην περιφέρεια. Σήμερα, επίσης ξεκινάνε οδικοί άξονες που ήταν όνειρα δεκαετιών, όπως ο βόρειος άξονας της Κρήτης, ο δικός μας στη Μεσσηνία από την Καλαμάτα μέχρι την Πύλο και τη Μεθώνη, το Πάτρα-Πύργος και πολλοί άλλοι.

Ελπίζουμε και πιστεύουμε να δούμε να προγραμματίζεται και ο υψίστης σημασίας δυτικός άξονας από Καλαμάτα, Τσακώνα, Καλό Νερό, Πύργος που θα καταλήγει στα Γιάννενα και που θα αλλάξει την όψη και θα φέρει μεγάλη ανάπτυξη σε όλη τη δυτική Ελλάδα. Οραματιζόμαστε έναν ολοκληρωμένο οδικό άξονα από την Καλαμάτα έως τα Γιάννενα, που αν συνδυαστεί και με ναυτιλιακή σύνδεση Κρήτης-Καλαμάτας, θα μπορούν οι μεταφορές από Κρήτη μέσω Καλαμάτας και Πάτρας να καταλήγουν στην Ευρώπη πολύ πιο σύντομα και οικονομικά.

Με υποδομές, αναδιαρθρώσεις, ενισχύσεις νέων αγροτών, οργάνωση της μεταποίησης και τυποποίησης στον αγροτικό τομέα που σχεδιάζονται, θα δώσουμε ζωή και ανάπτυξη στην ύπαιθρο, αλλά και ποιοτική αναβάθμιση και αύξηση των εξαγωγών των εκλεκτών μας προϊόντων, όπως το λάδι, η σταφίδα και οι ελιές Καλαμών που οφείλει το Υπουργείο Αγροτικής Ανάπτυξης να προστατεύσει από τον ανταγωνισμό τρίτων χωρών, όπως για παράδειγμα την ΠΟΠ ελιά Καλαμάτας.

Με την ανάδειξη της πολιτιστικής μας κληρονομιάς, του φυσικού μας κάλλους και τη στήριξη του τουριστικού μας τομέα καθιστούμε την Ελλάδα διεθνές κέντρο υψηλού προορισμού. Σήμερα, πραγματικά, αλλάζει και εκσυγχρονίζεται η Ελλάδα. Κερδίζουμε την εμπιστοσύνη διεθνώς. Δανειζόμαστε με μηδενικά ή αρνητικά επιτόκια, ξεχρεώνουμε τις υποχρεώσεις μας στο ΔΝΤ και στέλνουμε το μήνυμα της συνέπειας και της προοπτικής για προσέλκυση μεγάλων επενδύσεων.

Αφήνουμε την κρίση πίσω και προχωράμε μπροστά. Την πορεία αυτή τη διαπιστώνουν οι διεθνείς οικονομικοί παράγοντες, την εκτιμούν οι εταίροι μας στην Ευρωπαϊκή Ένωση και τη βλέπουν οι Έλληνες που σε κάθε δημοσκόπηση αποτυπώνουν τη στήριξη και την εμπιστοσύνη τους στην Κυβέρνηση του Κυριάκου Μητσοτάκη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σε αυτή την καλή πορεία του έθνους μας καλούμε όλα τα κόμματα να είμαστε μαζί και στους μεγάλους εθνικούς στόχους –τελειώνω, κύριε Πρόεδρε- να μη διχαζόμαστε για μικροπολιτικούς λόγους. Οι ιδεολογικές αγκυλώσεις και ο λαϊκισμός στη σημερινή εποχή, που όλα έχουν αλλάξει πρέπει να αποτελούν οριστικό παρελθόν. Με σύνεση πρέπει να χτίσουμε τη νέα Ελλάδα, μετά τη δεκαετή οικονομική κρίση και την πανδημία, προκειμένου να παραδώσουμε στα παιδιά μας μία χώρα για την οποία θα είναι υπερήφανα όχι μόνο για την ιστορία και τον πολιτισμό της, αλλά και για τη σύγχρονη πορεία και το μέλλον της.

Σας ευχαριστώ. Καλά Χριστούγεννα.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε κι εμείς τον κ. Λαμπρόπουλο.

Τον λόγο τώρα θα λάβει ο Βουλευτής της Νέας Δημοκρατίας κ. Αθανάσιος Καββαδάς.

Μέχρι να πάρει τον λόγο ο κ. Καββαδάς, να κάνουμε μία ανακοίνωση προς το Σώμα.

Οι Υπουργοί Υγείας, Οικονομικών, Ανάπτυξης και Επενδύσεων, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Περιβάλλοντος και Ενέργειας, Προστασίας του Πολίτη, Πολιτισμού και Αθλητισμού, Δικαιοσύνης, Εσωτερικών, Μετανάστευσης και Ασύλου, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, Κλιματικής Κρίσης και Πολιτικής Προστασίας, οι Υπουργοί Επικρατείας, οι Αναπληρωτές Υπουργοί Οικονομικών, Ανάπτυξης και Επενδύσεων, Υγείας και Εσωτερικών, καθώς και οι Υφυπουργοί στον Πρωθυπουργό και Πολιτισμού και Αθλητισμού κατέθεσαν στις 15-12-2021 σχέδιο νόμου: «Ρυθμίσεις για την αντιμετώπιση της πανδημίας του κορωνοϊού COVID-19 και την προστασία της δημόσιας υγείας και άλλες επείγουσες διατάξεις».

Παραπέμπεται στην αρμόδια Διαρκή Επιτροπή.

Ορίστε, κύριε Καββαδά, έχετε τον λόγο για επτά λεπτά.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κύριοι Υπουργοί, κύριοι συνάδελφοι, ο προϋπολογισμός του 2022 είναι ο τρίτος προϋπολογισμός, που καταθέτει η Κυβέρνηση της Νέας Δημοκρατίας. Τόσο αυτός, όσο και οι δύο προηγούμενοι προϋπολογισμοί του 2020 και του 2021, χαρακτηρίστηκαν από μειώσεις φόρων, σε αντίθεση με την πολιτική της υπερφορολόγησης που διέκρινε την προηγούμενη κυβέρνηση. Είκοσι εννέα νέους φόρους και είκοσι μειώσεις συντάξεων και αυξήσεις εισφορών έφερε η κυβέρνηση ΣΥΡΙΖΑ μέσα σε τεσσεράμισι χρόνια. Είχαμε αύξηση συντελεστών, μείωση αφορολογήτου, αύξηση ΦΠΑ και ΕΝΦΙΑ, καταργήσεις φοροαπαλλαγών, αύξηση προκαταβολής φόρου και βεβαίως αύξηση στους έμμεσους φόρους που είναι και η πιο άδικοι, αφού είναι οριζόντιοι και όχι αναλογικοί.

Όλα αυτά η Κυβέρνηση της Νέας Δημοκρατίας τα ανέτρεψε μέσα σε δυόμισι χρόνια, μειώνοντας τους φορολογικούς συντελεστές για φυσικά πρόσωπα και επιχειρήσεις, μειώνοντας την προκαταβολή φόρου, μειώνοντας τον ΕΝΦΙΑ και τις ασφαλιστικές εισφορές στον ιδιωτικό τομέα, αλλά και φέρνοντας απαλλαγές από φόρους και εισφορές, όπως η ειδική εισφορά αλληλεγγύης στον ιδιωτικό τομέα και τις επιχειρήσεις και οι γονικές παροχές.

Στην ίδια κατεύθυνση κινείται και ο προϋπολογισμός του 2022, όπου έχουν συμπεριληφθεί νέες μειώσεις φόρων, όπως: Η μείωση του φορολογικού συντελεστή για τις επιχειρήσεις από το 24% στο 22%, η δεύτερη μείωση που γίνεται από την Κυβέρνηση της Νέας Δημοκρατίας.Η μείωση των ασφαλιστικών εισφορών κατά τρεις μονάδες.Η επέκταση της απαλλαγής από την ειδική εισφορά αλληλεγγύης για το 2022 για τους εργαζόμενους στον ιδιωτικό τομέα, τους ιδιοκτήτες ακινήτων, τους αγρότες.Η μείωση της προκαταβολής φόρου για τις επιχειρήσεις από το 100% στο 80% σε μόνιμη βάση και την επαναφορά στο 55% από 100% της προκαταβολής φόρου εισοδήματος για επιχειρηματική δραστηριότητα για τα φυσικά πρόσωπα και πολλές άλλες μειώσεις φορολογικών επιβαρύνσεων.

Κύριοι συνάδελφοι, απέναντι σε αυτή την καθαρά αναπτυξιακή οικονομική πολιτική η Αντιπολίτευση στέκεται με αμηχανία. Προσπαθεί να ερμηνεύσει την αύξηση των φορολογικών εσόδων ως αποτέλεσμα επιβολής νέων φόρων και όταν αυτό το επιχείρημα καταρρίπτεται στρέφεται άλλοτε σε θέματα υγείας, άλλοτε σε θέματα κοινωνικής πολιτικής. Όμως και εδώ η κριτική της διαψεύδεται.

Στην υγεία οι δαπάνες του Υπουργείου συνεχίζουν την ανοδική πορεία από το 2019 φτάνοντας φέτος τα 5,3 δισεκατομμύρια ευρώ, αυξημένες κατά 100 εκατομμύρια. Από το Ταμείο Ανάκαμψης 1,5 δισεκατομμύρια θα διατεθούν για την ενίσχυση της πρωτοβάθμιας υγείας, της πρόληψης, αλλά και δομών υγείας. Μαζί με τις δαπάνες υγείας των άλλων Υπουργείων το συνολικό ποσό, που έχει προϋπολογιστεί για την υγεία είναι 11,7 δισεκατομμύρια ευρώ, για πρώτη φορά στο 6,3% του ΑΕΠ. Παραλάβαμε πεντακόσιες εβδομήντα πέντε κλίνες ΜΕΘ και τις κάναμε χίλιες διακόσιες εβδομήντα επτά. Τις μονάδες υγείας σε όλη την Ελλάδα ενίσχυσαν δώδεκα χιλιάδες νοσηλευτές και λοιπό προσωπικό, μαζί με δύο χιλιάδες μόνιμους και δύο χιλιάδες επικουρικούς γιατρούς και συνεχίζουμε, αφού το 29% των συνολικών προσλήψεων για το 2022 αφορούν την υγεία. Έωλη, λοιπόν, η κριτική για την υγεία.

Μήπως, όμως, ευσταθεί η κριτική της Αντιπολίτευσης για δήθεν απουσία κοινωνικής πολιτικής και μάλιστα εν μέσω παγκόσμιας ενεργειακής κρίσης; Εδώ η Κυβέρνηση της Νέας Δημοκρατίας συνεχίζει, όπως βάδισε από την πρώτη στιγμή της υγειονομικής κρίσης. Από τον Μάρτιο του 2020 ενεργοποιήθηκαν μέτρα στήριξης για την αντιμετώπιση των συνεπειών της πανδημίας ύψους 43,3 δισεκατομμυρίων ευρώ. Πρόκειται για μέτρα που κράτησαν ζωντανές τις επιχειρήσεις, μέτρα που στήριξαν εισοδηματικά τους εργαζόμενους, μέτρα που διατήρησαν τις θέσεις εργασίας και συγκράτησαν την ανεργία.

Τώρα, μπροστά σε αυτή τη νέα διεθνή ενεργειακή κρίση, η Κυβέρνηση συνεχίζει να δείχνει ακαριαία αντανακλαστικά και να ενεργεί άμεσα και αποτελεσματικά για να στηρίξει την πραγματική οικονομία και τα νοικοκυριά. Οι άμεσες παρεμβάσεις, αυτές που έχουν ενεργοποιηθεί ήδη, κοστολογούνται στο 1,1 δισεκατομμύριο.

Η διατήρηση της κοινωνικής συνοχής αποτυπώνεται σε μέτρα, όπως:Η κρατική επιδότηση για όλους τους λογαριασμούς ηλεκτρικής ενέργειας:Η διεύρυνση των κριτηρίων για το επίδομα θέρμανσης, ώστε να καλύπτουν το 80% των νοικοκυριών.Η αναστολή χρέωσης των τελών χρήσης δικτύου για όλους τους οικιακούς καταναλωτές φυσικού αερίου και της χρέωσης υπηρεσιών κοινής ωφέλειας για αγροτικά και βιομηχανικά τιμολόγια για πέντε μήνες. Η πρόσθετη ενίσχυση 250 ευρώ που θα προσαυξάνεται κατά 50 ευρώ για κάθε προστατευόμενο μέλος που θα καταβληθεί σε οκτακόσιες χιλιάδες χαμηλοσυνταξιούχους. Η καταβολή στο διπλάσιο του ελάχιστου εγγυημένου εισοδήματος σε όλους τους δικαιούχους.Η έκτακτη καταβολή μισού μηνιαίου βασικού μισθού στους υγειονομικούς, 43,5 εκατομμύρια ευρώ σε εκατόν εβδομήντα τρεις χιλιάδες άτομα με αναπηρία. Επομένως καταρρίπτεται και αυτό το επιχείρημα.

Φορολογία, υγεία, κοινωνική πολιτική είναι πεδία όπου η Κυβέρνηση κάνει αυτό που πρέπει, όταν πρέπει και αυτό αναγνωρίζεται από τους πολίτες και αποτυπώνεται και στις δημοσκοπήσεις. Η αντιπολιτευτική τακτική που έχει υιοθετήσει το κόμμα της Αξιωματικής Αντιπολίτευσης είναι βήμα στο κενό. Βρίσκεται σε πλήρη αναντιστοιχία με την πραγματικότητα και με την κοινή γνώμη.

Κύριοι συνάδελφοι, η EUROSTAT δημοσιοποίησε στοιχεία σύμφωνα με τα οποία η Ελλάδα είχε τους υψηλότερους ρυθμούς ανάπτυξης κατά το τρίτο τρίμηνο στην ευρωζώνη με 13,4%.

Όλα αυτά συντείνουν στο ότι η πρόβλεψη του προϋπολογισμού ότι ο ρυθμός ανάπτυξης για το 2021 θα κινηθεί στο 6,9% είναι μάλλον συντηρητική και μάλλον θα κλείσει πάνω από 7%. Αυτό σημαίνει ότι η ελληνική οικονομία έχει καλύψει μέσα στο 2021 τις απώλειες του ΑΕΠ κατά τα δύο τρίτα, ενώ οι υψηλοί ρυθμοί ανάπτυξης για το 2022, που σύμφωνα με την πρόβλεψη του προϋπολογισμού θα κινηθούν στο 4,5%, σηματοδοτούν όχι μόνο την πλήρη κάλυψη των απωλειών αυτών, αλλά και την αύξηση του ΑΕΠ συγκριτικά με το 2019 κατά 1,7%. Οι υπολογισμοί αυτοί επαναλαμβάνω ότι είναι πιθανόν να αποδειχθούν μετριοπαθείς.

Η χώρα, λοιπόν, κοιτάζει μπροστά. Ανακτά το χαμένο έδαφος που μας έκλεψε η πανδημία. Προσπερνά αυτούς που κοιτάζουν πίσω, αυτούς που έχουν μείνει στο χθες και βαδίζει προς το μέλλον με τη στήριξη και κυρίως με την εμπιστοσύνη του ελληνικού λαού.

Ο προϋπολογισμός του 2022 είναι οδικός χάρτης για μια χρονιά στην οποία απαντώντας με ετοιμότητα και αποτελεσματικότητα στις προκλήσεις θα χαράξουμε πορεία προς την ανάπτυξη και την ευημερία. Θέλω να συγχαρώ τον Υπουργό Οικονομικών κ. Χρήστο Σταϊκούρα, τον Αναπληρωτή Υπουργό κ. Θεόδωρο Σκυλακάκη, τον Υφυπουργό κ. Απόστολο Βεσυρόπουλο και τα επιτελεία τους γιατί για τρίτη συνεχόμενη χρονιά μάς δίνουν έναν προϋπολογισμό - πρότυπο κοινωνικού φιλελευθερισμού. Η υπερψήφιση του προϋπολογισμού είναι ψήφος εμπιστοσύνης όχι μόνο στην Κυβέρνηση, αλλά ψήφος εμπιστοσύνης στις παραγωγικές και αναπτυξιακές δυνάμεις αυτής της χώρας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Τον λόγο έχει ο Βουλευτής του ΣΥΡΙΖΑ κ. Χουσεΐν Ζεϊμπέκ για επτά λεπτά.

**ΧΟΥΣΕΪΝ ΖΕΪΜΠΕΚ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συμπληρώσαμε δύο χρόνια από την έναρξη της πανδημίας και στη χώρα μας. Αυτά τα δύο χρόνια ο απολογισμός είναι πολύ σκληρός: δεκαεννέα χιλιάδες πεντακόσιες απώλειες συνανθρώπων μας και πάνω από ένα εκατομμύριο κρούσματα. Πλέον διανύουμε το τέταρτο κύμα της πανδημίας του κορωνοϊού και δυστυχώς οι προβλέψεις δεν είναι καθησυχαστικές. Μέσα σε αυτά τα δύο χρόνια, βέβαια, η επιστήμη μάς χάρισε ένα πολύτιμο όπλο, το εμβόλιο, στον αγώνα κατά του ιού. Όμως η Κυβέρνηση δεν κατόρθωσε να το αξιοποιήσει σωστά και να πείσει τους πολίτες για την αναγκαιότητα του εμβολιασμού, ενώ οι κυρώσεις στους ανεμβολίαστους φέρνουν αντίθετα αποτελέσματα.

Μέσα σε αυτό το κλίμα ανασφάλειας δεν έμεινε ανεπηρέαστη ούτε η οικονομία, καθώς το 2020 όταν το κράτος αποδείχτηκε εντελώς ανέτοιμο για την υγειονομική κρίση παρουσίασε ύφεση 9%. Έτσι, η ανάπτυξη που προβλέπεται για το 2022, που αγγίζει το 4,5%, δεν αποτελεί λόγο για να πανηγυρίζουμε. Άλλωστε το σημαντικό είναι ότι η περιβόητη ανάπτυξη δεν αποτυπώνεται στην καθημερινότητα των πολιτών, η οποία χειροτερεύει εξαιτίας της ακρίβειας και της γενικευμένης ανασφάλειας για το εισόδημα και τις θέσεις εργασίας.

Η Κυβέρνηση με τον σημερινό της προϋπολογισμό φαίνεται να μην συμβαδίζει με την πραγματικότητα. Δεν αναλαμβάνει καμμία πρωτοβουλία για την αντιμετώπιση της ακρίβειας στην ενέργεια, στα καύσιμα και στις ανατιμήσεις. Παράλληλα, ο προϋπολογισμός εκμηδενίζει τις δαπάνες για στήριξη των επιχειρήσεων, με το επιχείρημα ότι άνοιξαν οι δραστηριότητες. Ωστόσο το αποτύπωμα της ύφεσης του 2020 δεν έχει σβήσει και είναι αυταπάτη να θεωρεί η Κυβέρνηση ότι δεν υπάρχει ανάγκη στήριξης. Με το σκεπτικό ότι τελειώσαμε με την πανδημία αφαιρεί 12,3 δισεκατομμύρια από την πραγματική οικονομία, κάνοντας πλέον και απαιτητές τις οφειλές.

Επίσης, ενώ η Ελλάδα βρίσκεται ανάμεσα στις χειρότερες επιδόσεις στην αντιμετώπιση της πανδημίας, παρατηρούμε μείωση του προϋπολογισμού του Υπουργείου Υγείας κατά 820 εκατομμύρια ευρώ και μείωση της χρηματοδότησης νοσοκομείων και της πρωτοβάθμιας υγείας κατά 360 εκατομμύρια ευρώ. Την ώρα που η κάλυψη των κλινών σε μονάδες εντατικής θεραπείας φτάνει το 98,2%, ο αριθμός των κρουσμάτων και εισαγωγών παραμένει σταθερά υψηλός και έχουμε σχεδόν καθημερινά εκατό απώλειες, η Κυβέρνηση σφυρίζει αδιάφορα. Δυστυχώς η πανδημία θα είναι παρούσα και το 2022. Επομένως, η εμμονή της Νέας Δημοκρατίας να θεωρεί την πανδημία ως μια προσωρινή κατάσταση είναι τουλάχιστον επικίνδυνη.

Άλλωστε ακόμα και αν η πανδημία λήξει σύντομα, η στήριξη της δημόσιας υγείας είναι επιβεβλημένη όχι μόνο ως παρακαταθήκη για το μέλλον, αλλά λόγω των υπόλοιπων αναγκών του συστήματος υγείας που έχουν μείνει πίσω. Αυτή τη στιγμή τα νοσοκομεία λειτουργούν σχεδόν μονοθεματικά για την κάλυψη των ασθενών με COVID. Χαρακτηριστική ήταν και η πρόσφατη απόφαση για περιορισμό των τακτικών χειρουργείων κατά 80%. Όλες αυτές οι ανάγκες συσσωρεύονται και είναι τουλάχιστον άτοπο να θεωρούμε ότι οδεύουμε προς ομαλοποίηση.

Για δεύτερη χρονιά βλέπουμε ότι ειδικά τα πράγματα στη βόρεια Ελλάδα είναι εκτός ελέγχου. Χαρακτηριστική περίπτωση αποτελεί ο νομός μου, η Ξάνθη, που ήδη από το πρώτο κύμα της πανδημίας χτυπήθηκε σφοδρά. Καθημερινό φαινόμενο στο Γενικό Νοσοκομείο Ξάνθης αποτελεί πλέον η νοσηλεία διασωληνωμένων ασθενών εκτός μονάδων εντατικής θεραπείας. Όπως όλοι γνωρίζουμε, η διασωλήνωση ασθενών εκτός ΜΕΘ είναι αντιεπιστημονική και συνοδεύεται από 87% αυξημένη θνητότητα, όσο και να σας πονάει, σύμφωνα με τη μελέτη Τσιόδρα – Λύτρα, ενώ στην Ξάνθη δυστυχώς το ποσοστό είναι μεγαλύτερο.

Η μονάδα εντατικής θεραπείας του Γενικού Νοσοκομείου Ξάνθης παραμένει κλειστή σχεδόν δύο χρόνια. Παρά την ύπαρξη δύο εντατικολόγων, η μονάδα δεν μπορεί να λειτουργήσει καθώς το προσωπικό δεν επαρκεί. Δυστυχώς, το Γενικό Νοσοκομείο Ξάνθης έχει καταρρεύσει και το ζήτημα το έχουμε θίξει πάρα πολλές φορές. Όσο ηρωικές και αν είναι οι προσπάθειες του ιατρικού και νοσηλευτικού προσωπικού του νοσοκομείου πέφτουν στο κενό χωρίς την απαραίτητη στήριξη του νοσοκομείου από το Υπουργείο.

Το Υπουργείο Υγείας φέρει την ευθύνη για την κατάρρευση και για τις εικόνες διασωληνωμένων εκτός ΜΕΘ στην Ξάνθη. Πλέον δεν μπορεί να πει ότι δεν ήξερε ή ότι ζούμε μια έκτακτη συνθήκη. Καμμία έκτακτη συνθήκη δεν υπάρχει αφού το Νοσοκομείο Ξάνθης βρίσκεται σε αυτή την τραγική θέση δύο ολόκληρα χρόνια. Η κατάσταση έχει παγιωθεί και μάλιστα σε καιρό πανδημίας που οι ανάγκες είναι αυξημένες και παρ’ ότι έχουν συλλεγεί πόροι για τη στήριξη του νοσοκομείου, λείπει η πολιτική βούληση για παροχή κινήτρων στους γιατρούς ώστε να έρθουν στη Ξάνθη και να στηρίξουν το νοσοκομείο μας.

Θεσπίσατε το έκτακτο δώρο, ίσο με μισό μισθό, για την αναγνώριση της συνεισφοράς των υγειονομικών στην αντιμετώπιση του κορωνοϊού. Όμως δεν μπορείτε να αντιληφθείτε ότι μισός μισθός δεν μπορεί να αντισταθμίσει ούτε τις απλήρωτες υπερωρίες ούτε την εξάντλησή τους από τις συνεχόμενες βάρδιες. Ικανή ανταμοιβή, πέρα από την χρηματική, θα ήταν να γίνουν άμεσα προσλήψεις στα νοσοκομεία, όχι μόνο για να μοιραστεί ο φόρτος, αλλά για να σωθούν ανθρώπινες ζωές.

Εν τω μεταξύ ο ιός ξέρουμε καλά ότι δεν πλήττει μόνο τους ανεμβολίαστους και τους ενήλικες. Υπολογίζεται ότι περίπου το 1/4 των ημερήσιων κρουσμάτων είναι ανήλικοι. Αυτό σημαίνει ότι η διασπορά του ιού στα σχολεία είναι μεγάλη. Ωστόσο το Υπουργείο Παιδείας εμμένει στο μέτρο του 50%+1, που υποτίθεται ότι θα είναι αρκετό για ασφαλές άνοιγμα των σχολείων.

Ο ΣΥΡΙΖΑ - Προοδευτική Συμμαχία έχουμε καταθέσει τις προτάσεις μας για την αντιμετώπιση του ζητήματος. Απαιτείται άμεσα το Υπουργείο να προβεί σε προσλήψεις εκπαιδευτικών, οι οποίες φέτος ήταν μειωμένες, ώστε να αποσυμφορηθούν τα τμήματα. Δεν νοείται να είναι στοιβαγμένοι πάνω από είκοσι μαθητές ανά τάξη. Αυτό θέτει σε κίνδυνο τους ίδιους, τους εκπαιδευτικούς και τις οικογένειές τους. Και στον προϋπολογισμό του 2022 φαίνεται οι δαπάνες για την παιδεία να είναι καθηλωμένες, παρά τις αυξημένες ανάγκες που διογκώθηκαν και με την τηλεκπαίδευση.

Συνολικά η Κυβέρνηση φαίνεται να ζει σε ένα δικό της παράλληλο σύμπαν και να υποτιμά τις επιπτώσεις της πανδημίας, των ανατιμήσεων και το κύμα ακρίβειας που πνίγει τα ελληνικά νοικοκυριά. Επικαλείται μια ισχυρή ανάκαμψη, με την κοινωνία όμως απούσα. Δυστυχώς για την κοινωνία και τη χώρα μας, που βιώνει μια υγειονομική, οικονομική και κοινωνική κρίση, έχουμε την ατυχία να μας κυβερνά μια νεοφιλελεύθερη Κυβέρνηση που δεν πιστεύει στο δημόσιο σύστημα υγείας και στο κοινωνικό κράτος. Είναι πλέον πιο επιτακτική από ποτέ η ανάγκη για αλλαγή πορείας και για ένα εναλλακτικό σχέδιο εξόδου από την υγειονομική και οικονομική κρίση, με όρθιο το ΕΣΥ, με κοινωνική συνοχή και αξιοπρέπεια, με αποκατάσταση των δημοκρατικών και εργασιακών δικαιωμάτων που τόσο έχουν πληγεί από την παρούσα Κυβέρνηση.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Τον λόγο τώρα έχει ο Βουλευτής της Νέας Δημοκρατίας κ. Θεοχάρης Θεοχάρης για επτά λεπτά

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ, κύριε Πρόεδρε.

Θα ήθελα να ζητήσω ενός λεπτού ανοχή και ως Κοινοβουλευτικός, αν θέλετε, να μιλήσω λίγο -γιατί ακούσαμε πάρα πολλά…

**ΠΡΟΕΔΡΕΥΩΝ (Αθανάσιος Μπούρας):** Δεν κατάλαβα τι ειπατε κύριε Θεοχάρη.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Λέω ότι θα ζητήσω την ανοχή σας για ένα λεπτό, να μιλήσω και λίγο εκτός του προϋπολογισμού, για τα θέματα της πανδημίας τα οποία τέθηκαν…

**ΠΡΟΕΔΡΕΥΩΝ (Αθανάσιος Μπούρας):** Όχι, κύριε Θεοχάρη. Κοιτάξτε, μιλάτε ως Βουλευτής της Νέας Δημοκρατίας και άρα θα έχετε ίση μεταχείριση όπως όλοι.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Δεν είναι εδώ η κ. Αραμπατζή. Την αντικαθιστώ μέχρι το τέλος της συνεδρίασης…

**ΠΡΟΕΔΡΕΥΩΝ (Αθανάσιος Μπούρας):** Όχι. Σας παρακαλώ θερμά, για να είμαστε όλοι εντάξει.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Σε κάθε περίπτωση, παρακολουθήσαμε ένα σόου από αρκετούς ανθρώπους του ΣΥΡΙΖΑ, με προεξάρχοντα τον κ. Τριανταφυλλίδη -τουλάχιστον για την ώρα που ήμουν εγώ παρών-, για τη διαχείριση της πανδημίας. Πρώτα απ’ όλα θα ήθελα να καταθέσω ένα από τα τελευταία δημοσιεύματα για την έρευνα του Ιδρύματος «Bertelsmann», το οποίο αποδεικνύει ότι καθ’ όλη τη διάρκεια της κρίσης η χώρα μας έχει ανάμεσα στις χώρες του ΟΟΣΑ μία από τις καλύτερες θέσεις στη διαχείριση της πανδημίας και μάλιστα μία από τις καλύτερες θέσεις ανάμεσα στις πιο ανεπτυγμένες χώρες του κόσμου και στη λειτουργία της δημοκρατίας κατά τη διάρκεια της πανδημίας. Και θυμόμαστε όλοι τους συναδέλφους του ΣΥΡΙΖΑ να μας λένε όταν μπήκαν τα μέτρα για την πανδημία στο Κοινοβούλιο πως η δημοκρατία δεν λειτουργεί στη χώρα μας. Και έρχεται η χώρα μας να βραβεύεται σε τέτοιου είδους μελέτες για το πώς το διαχειρίζεται, στο εξωτερικό, και να ακούμε αυτά που ακούμε από την Αντιπολίτευση.

Αλλά δεν κατάλαβα ακριβώς αν ο κ. Τριανταφυλλίδης καταλαβαίνει αυτά που διάβασε στη μελέτη. Διότι αυτά που είπε και από τη μελέτη τα δεδομένα τα συγκεκριμένα και όλες οι συγγνώμες που μας ζητούσε να ζητήσουμε δεν συνάδουν μεταξύ τους. Γιατί τι λέει αυτή η μελέτη; Λέει, για παράδειγμα, ότι ενώ έχουμε χίλιες τριακόσιες ΜΕΘ, από τις τετρακόσιες και πάνω το προσωπικό δεν φτάνει και αρχίζουμε και έχουμε προβλήματα στη λειτουργία. Άρα η πρόταση του ΣΥΡΙΖΑ να τις κάνουμε τρεις χιλιάδες ΜΕΘ σε τι θα βοηθούσε; Σε τίποτα. Να ζητήσει μια συγγνώμη ο ΣΥΡΙΖΑ που παραπλανά τον ελληνικό λαό.

(Θόρυβος από την πτέρυγα του ΣΥΡΙΖΑ)

Έχει σημασία αν το προσωπικό είναι μόνιμο ή είναι έκτακτο; Αν δεν φτάνει, δεν φτάνει το προσωπικό. Να ζητήσει μια συγγνώμη ο ΣΥΡΙΖΑ όταν λέει ότι το πρόβλημα είναι η μονιμοποίηση του προσωπικού, να ζητήσετε συγγνώμη όταν παραπλανάτε τον ελληνικό λαό για τις συνθήκες του ΕΣΥ, όταν η αναμονή στις ΜΕΘ επί ΣΥΡΙΖΑ ήταν ενενήντα ΜΕΘ κάθε χρόνο και χωρίς πανδημία κι όταν η κατάσταση του Εθνικού Συστήματος Υγείας ήταν δέκα φορές χειρότερη απ’ ό,τι είναι σήμερα με τη Νέα Δημοκρατία.

Καταθέτω λοιπόν για τα Πρακτικά αυτό το δημοσίευμα, για να καταλάβετε πόση ζημιά κάνετε.

(Στο σημείο αυτό ο Βουλευτής κ. Θεοχάρης (Χάρης) Θεοχάρης καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής).

Κυρίες και κύριοι συνάδελφοι, η συζήτηση επί του προϋπολογισμού είναι μια συζήτηση για το μέλλον και τις προοπτικές της χώρας και σ’ αυτή θα ήθελα να προχωρήσω. Εσείς επιμένετε σ’ αυτή την άχαρη αντιπολίτευση γιατί δεν έχετε επιχειρήματα για τον προϋπολογισμό. Ο προϋπολογισμός τον οποίο φέρνει προς ψήφιση η Κυβέρνηση της Νέας Δημοκρατίας υποστηρίζει το πρόγραμμά μας, το πρόγραμμα που υλοποιεί η Κυβέρνηση και συνεπώς είναι ξεκάθαρα αναπτυξιακός, ξεκάθαρα δίκαιος, ένας προϋπολογισμός ευθύνης, ένας οδηγός για την επιστροφή στην κανονικότητα.

Η χώρα ήδη έχει μπει σε αναπτυξιακή τροχιά. Οι μεταρρυθμίσεις, η επιτυχία στην αντιμετώπιση των διαδοχικών κρίσεων, τα γρήγορα αντανακλαστικά της Κυβέρνησης, που άμβλυναν το αίσθημα ανασφάλειας των πολιτών, υπήρξαν οι προϋποθέσεις γι’ αυτή την αναπτυξιακή στροφή. Το αποτέλεσμα μας δικαιώνει.

Σας καταθέτω ένα τελευταίο άρθρο με τις προβλέψεις της UniCredit που μιλάνε για την αναπτυξιακή έκρηξη στη χώρα μας.

(Στο σημείο αυτό ο Βουλευτής κ. Θεοχάρης (Χάρης) Θεοχάρης καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αλλά και οι προβλέψεις της Ευρωπαϊκής Επιτροπής μάς δικαιώνουν. Στο ΑΕΠ έχουμε την τρίτη καλύτερη επίδοση φέτος και την έκτη του χρόνου. Θα είμαστε μια από τις πρώτες χώρες που θα ανακτήσουν το ΑΕΠ του 2019. Στον πληθωρισμό είμαστε η καλύτερη χώρα στην Ευρώπη και ξέρετε ότι μπορούμε να ανακτήσουμε ανταγωνιστικότητα όταν ο δικός μας πληθωρισμός είναι χαμηλότερος από τις άλλες χώρες. Και φυσικά και στην ανεργία η αποκλιμάκωση είναι φανερή.

Καταθέτω, λοιπόν, όλα αυτά τα διαγράμματα στα Πρακτικά.

(Στο σημείο αυτό ο Βουλευτής κ. Θεοχάρης (Χάρης) Θεοχάρης καταθέτει για τα Πρακτικά τα προαναφερθέντα διαγράμματα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η χώρα μας πετυχαίνει, συγκρινόμενη με άλλες πολύ πιο ανεπτυγμένες χώρες.

Αυτά τα αποτελέσματα δεν είναι τυχαία. Είναι μια εξέλιξη που αντανακλά και την καλύτερη απόδοση του τουρισμού φέτος. Κόντρα σε κάθε πρόβλεψη και διαψεύδοντας την επίμονη κινδυνολογία της Αξιωματικής Αντιπολίτευσης, ο τουρισμός αποφέρει έσοδα πάνω από 10 δισεκατομμύρια ευρώ. Αυτό δείχνουν τα πιο πρόσφατα στοιχεία για τις επιδόσεις που πέτυχε ο τουριστικός τομέας στο δεκάμηνο μέχρι τον Οκτώβριο, στοιχεία που με κάνουν -αν θέλετε και εμένα προσωπικά- υπερήφανο.

Την ίδια ώρα, τι κάνει ο ΣΥΡΙΖΑ; Λέει «όχι» σε κάθε πρωτοβουλία της Κυβέρνησης. Kαι με τα εμβόλια και με τους αντιεμβολιαστές και με το άνοιγμα του τουρισμού και με το κλείσιμο του τουρισμού. Ακόμη και στο νομοσχέδιο που έρχεται αυτές τις μέρες στη Βουλή προς ψήφιση και δημιουργεί τους πυλώνες της στρατηγικής στην ανάπτυξη του τουριστικού προϊόντος, λέτε όχι.

Η ανάπτυξη, όμως, κυρίες και κύριοι συνάδελφοι, γίνεται με όρους κοινωνικής δικαιοσύνης. Οι προσλήψεις στον τομέα της υγείας μόνο για το 2022 αντιστοιχούν στο 29% των συνολικών διορισμών. Ιδού, λοιπόν, το ψέμα του ΣΥΡΙΖΑ. Έτσι απαντάμε στη μελέτη του κ. Τσιόδρα. Μιλάμε για τουλάχιστον έξι χιλιάδες νέες θέσεις εργασίας. Τα κονδύλια στην υγεία είναι αυξημένα, όσο κι αν προσπαθούν να παραπλανήσουν οι κύριοι της Αντιπολίτευσης. Έκτακτα κονδύλια και για την ακρίβεια, αλλά και για την πανδημία παραμένουν στη διάθεση της Κυβέρνησης και το 2022, ώστε να συνεχιστεί η στήριξη όπου και για όσο χρειαστεί.

Η ανάπτυξη, η αυξημένη απορροφητικότητα των ευρωπαϊκών κονδυλίων, τα νέα εργαλεία που συνδιαμορφώσαμε, όπως το Ταμείο Ανάπτυξης, μας επιτρέπουν να χρηματοδοτήσουμε πολιτικές με κοινωνικό πρόσημο, όπως: την αύξηση του κατώτατου μισθού, δύο φορές -ακούσαμε προηγουμένως, ότι δεν αυξάνεται ο κατώτατος μισθός, πραγματικά, δεν μπορώ να καταλάβω από πού προέρχεται η κριτική την οποία ακούμε, αν πατάει στην πραγματικότητα- τη δημιουργία του υπουργείου κλιματικής κρίσης, τη δίκαιη μετάβαση, στρατηγικά σχέδια για την ισότητα ή για τις ευάλωτες ομάδες, αλλά και τις αυξημένες ανάγκες σε παιδεία και υγεία, χωρίς αυξήσεις φόρων.

Αντιθέτως, ξεκινάμε το 2022 με όλες τις ελαφρύνσεις, που έχουμε ήδη εισαγάγει, συν αρκετές επιπλέον, τα προληπτικά μέτρα για την ακρίβεια, στα οποία η Κυβέρνηση του Κυριάκου Μητσοτάκη προχώρησε αποφασιστικά και, πολύ πριν από τα περισσότερα ευρωπαϊκά κράτη, έτσι ώστε το διεθνές κύμα των ανατιμήσεων να μη φτάσει να απειλήσει το εισόδημα του Έλληνα πολίτη.

Είδατε ήδη, στο γράφημα που κατέθεσα, πως η χώρα έχει προστατεύσει καλύτερα από κάθε άλλη στην Ευρώπη τους πολίτες της απέναντι στο παγκόσμιο αυτό φαινόμενο.

Τι κάνει την ίδια ώρα ο ΣΥΡΙΖΑ; Χωρίς αιδώ, μας εγκαλεί για αφαίμαξη της μεσαίας τάξης! Φτιάχνει σποτάκια για πατάτες και μαρούλια, που δεν έχουν καμμία σχέση με την πραγματικότητα.

Φτάσατε να καταψηφίσετε τη ρύθμιση για ποινές στους αρνητές-γονείς που δεν στέλνουν τα παιδιά τους στο σχολείο. Άκουσον-άκουσον! Πού πήγε η κοινωνική σας ευαισθησία; Πώς προστατεύεται το δικαίωμα αυτών των παιδιών στην εκπαίδευση, στο μόνο εφόδιο, το οποίο θα τους επιτρέψει να βελτιώσουν τις συνθήκες της ζωής τους;

Κυρίες και κύριοι συνάδελφοι, ο προϋπολογισμός τον οποίο συζητάμε, όμως, είναι και προϋπολογισμός ευθύνης, γιατί το 2022 θα κληθούμε να αλλάξουμε κατεύθυνση. Αφήνουμε πίσω ακόμη και τη μεταμνημονιακή εποπτεία και βγαίνουμε στις αγορές. Και για να γίνει αυτό, χρειαζόμαστε έναν ρεαλιστικό προϋπολογισμό.

Μόλις τα σημερινά στοιχεία εκτέλεσης του Προϋπολογισμού δείχνουν 1,1 δισεκατομμύριο υπερκάλυψη του στόχου του ελλείμματος και υπονοούν ανάπτυξη ίσως και πάνω από 8%. Και τι περιμένουμε από εσάς στην Αντιπολίτευση; «Όχι» σε όλα και πλειοδοσία παροχών και επιδομάτων.

Κυρίες και κύριοι συνάδελφοι, κλείνοντας την ομιλία μου, δεν θα παραλείψω να τονίσω ορισμένα χαρακτηριστικά του προϋπολογισμού που δεν τονίστηκαν αρκετά στη συζήτησή μας, γιατί το κάνουν έναν προϋπολογισμό καινοτομίας.

Για πρώτη φορά εισάγεται η λογική του προϋπολογισμού επιδόσεων, μία βαθιά πολιτική τομή, καθώς οι δαπάνες συνδέονται με συγκεκριμένα προγράμματα δράσης, με συγκεκριμένα αποτελέσματα και με συγκεκριμένα στοιχεία επίδοσης και αξιολόγησης. Μέσα σε αυτή τη χρονιά ξεκίνησε ο μεγάλος δρόμος της ενσωμάτωσης της περιβαλλοντικής διάστασης στον προϋπολογισμό, το λεγόμενο «green budgeting». Μέχρι το 2025, όλα τα προγράμματα του προϋπολογισμού θα έχουν ενσωματωμένο το περιβαλλοντικό τους αποτύπωμα και συνεπώς, οι πολιτικές της χώρας θα αποκτήσουν πράσινη διαφάνεια. Αυτή είναι μεταρρύθμιση στην πράξη.

Κυρίες και κύριοι συνάδελφοι, κλείνοντας, η Κυβέρνηση Μητσοτάκη αποδεικνύει ότι στη σύγχρονη αντίληψη για το κοινωνικό κράτος, στη σύγχρονη αντίληψη για το τι είναι προοδευτικό, το προεξάρχον κριτήριο δεν είναι μικροπολιτικό. Αντιθέτως, όλα κρίνονται βάσει της αποτελεσματικότητας των εκάστοτε μέτρων και των αντανακλαστικών σε πραγματικά προβλήματα και σε ενεστώτα χρόνο.

Όσο το κάνει αυτό η Κυβέρνησή μας, όσο το κάνουμε, είμαστε σίγουροι πως η σχέση μας με την κοινωνία είναι αδιαμεσολάβητη και άρρηκτη. Οδηγός μας είναι πάντα δύο αρχές: Το είπαμε, το κάναμε και ανάπτυξη για όλους.

Αυτά, ακριβώς, υλοποιούμε με τον προϋπολογισμό του 2022, τον προϋπολογισμό που θέτει τις βάσεις για την Ελλάδα της αισιοδοξίας, της εξωστρέφειας, της αυτοπεποίθησης και της προόδου. Αυτή την Ελλάδα, που με την αρνητική σας ψήφο αποδεικνύεται πως αποστρέφεστε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Θεοχάρη και ολοκληρώνουμε απόψε, με τον Βουλευτή του ΣΥΡΙΖΑ κ. Κωνσταντίνο Μάρκου.

Κύριε Μάρκου, έχετε τον λόγο.

**ΚΩΝΣΤΑΝΤΙΝΟΣ ΜΑΡΚΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, και ο τελευταίος προλαλήσας -αλλά και αρκετοί από εσάς, από την Πλειοψηφία- μας εγκάλεσε ότι ζητάμε περισσότερες μονάδες εντατικής θεραπείας, επειδή η μελέτη Τσιόδρα λέει, ότι πάνω από τετρακόσιες κλίνες αυξάνεται η θνητότητα, άρα πρέπει να ζητήσουμε συγνώμη.

Τι πίνετε και δεν μας το δίνετε και εμάς να το πιούμε να τα δούμε έτσι; Πέστε μας, τι πίνετε; Γιατί δεν υπάρχει άλλος λόγος, για να το καταλάβουμε.

Αυτός ο προϋπολογισμός είναι ο δεύτερος, που κατατίθεται προς ψήφιση, ο τρίτος από την Κυβέρνηση της Νέας Δημοκρατίας, και πιθανόν, να είναι και τελευταίος από αυτή την Κυβέρνηση. Το ζήτημα των ημερών, λοιπόν, είναι η μελέτη Τσιόδρα, την οποία πραγματικά έχετε ιδιαίτερη ένταση να την ανατρέψετε.

Προσέξτε. Έχουμε ρεκόρ θανάτων –εκατόν τριάντα- και ρεκόρ στα ψεύδη. Οι θάνατοι έχουν το σεβασμό μας και τον πόνο μας. Τα ψεύδη, όμως, έχουν την οργή μας. Από αυτό το Βήμα είπε ο κύριος Πρωθυπουργός ότι δεν υπάρχει ένδειξη πως υπάρχει μεγαλύτερη θνησιμότητα για τους εκτός ΜΕΘ και κουνώντας το χέρι, είπε: «Εγώ δεν έχω, εσείς έχετε; Φέρτε την».

Κοιτάξτε, δεν χρειάζεται να είναι καθηγητής ιατρικής κάποιος, δεν χρειάζεται να είναι γιατρός, δεν χρειάζεται να είναι φοιτητής, απλά να έχει απλή λογική, να καταλαβαίνει ότι για τους εκτός ΜΕΘ διασωληνωμένους είναι χειρότερη η αντιμετώπιση της υγείας τους. Δεν χρειάζεται κανείς να είναι επιστήμονας.

Το δημοσίευσαν τώρα οι δύο επιστήμονες. Ο κύριος Πρωθυπουργός το αρνήθηκε. Δεν μπορεί, δύο πράγματα πρέπει να συμβαίνουν. Ή είναι ψεύτης ή ανόητος. Ένα από τα δύο. Φοβούμαι ότι είναι και τα δύο, διότι, σήμερα το πρωί ο ένας εκ των ερευνητών, ο κ. Τσιόδρας, είπε επί λέξει «δώσαμε τη μελέτη σε αυτούς που παίρνουν αποφάσεις». Άρα και ψεύδεται, αλλά και επειδή δεν κατανοεί το προφανές, είναι και ανόητος.

Τώρα, όπως συμβαίνει στη δημόσια υγεία, έτσι και στη δημόσια εκπαίδευση υπάρχει ένας οδοστρωτήρας, ένας νεοφιλελεύθερος οδοστρωτήρας και δημιουργεί πλέον ένα διαφορετικό σχολείο. Ένα σχολείο σκοτεινό, τιμωρητικό, με χαρακτηριστικά που δεν συνάδουν με τη φύση της εκπαιδευτικής διαδικασίας. Θα περίμενε κανείς πως το φιάσκο το περσινό, θα οδηγούσε σε μια μεγαλύτερη ευαισθησία, αλλά σε μια τέτοια κυνική Κυβέρνηση που υιοθετεί το «ο σώζων εαυτόν σωθήτω» τσακίζοντας παιδιά, εκπαιδευτικούς και γονείς, δεν το βλέπουμε.

Δεν λάβατε κανένα μέτρο για τη μαθησιακή διαδικασία. Τα σχολεία ξεκίνησαν με χιλιάδες κενές θέσεις σε εκπαιδευτικούς, ενώ στην πορεία, τα τμήματα συγχωνεύτηκαν εν μέσω πανδημίας. Συγχωνεύτηκαν. Υγειονομικά μέτρα και ιχνηλάτηση εντός των σχολικών μονάδων, δεν το συζητάμε.

Ο περσινός προϋπολογισμός, υφεσιακός για την παιδεία και πλήρως αναντίστοιχος με τις ανάγκες, διατηρήθηκε ο ίδιος, όταν μειώσατε το κόστος μειώνοντας τις σχολικές αίθουσες και τους εκπαιδευτικούς, κάνοντας οικονομία και μετακινήσεις.

Τώρα θα δούμε και την τριτοβάθμια εκπαίδευση. Στα πανεπιστήμια τα ίδια και χειρότερα. Η μόνη φροντίδα σας είναι να προσλάβετε ειδικούς φρουρούς -τους προσλάβατε, λέτε ότι τους εκπαιδεύετε- και δεν προσλαμβάνετε διδακτικό προσωπικό ούτε με σχέση ένα προς ένα, αυτή που είχε κατοχυρωθεί. Προσλαμβάνετε αστυνομικούς αντί για εκπαιδευτικό προσωπικό στα πανεπιστήμια. Στα ερευνητικά κέντρα καμία επιχορήγηση.

Μια ακόρεστη νομοθετική «βουλιμία» -περιμένουμε και τον Ιανουάριο άλλο νομοσχέδιο- με αυταρχικό και νέο συντηρητικό θεσμικό πλαίσιο στα ΑΕΙ. Η «βουλιμία» αυτή βαδίζει χέρι-χέρι όμως και με τη «δυσανεξία» σας σε καθετί δημόσιο, παρά μόνο αγωνιώδης προσπάθεια να αμνηστεύσετε για τα ιδιωτικά συμφέροντα.

Νέο πλαίσιο χρηματοδότησης στα πανεπιστήμια. Θεσμοθετείτε έναν αλγόριθμο για τη χρηματοδότηση των πανεπιστημίων, που θα γίνει μοντέλο χειραγώγησης. Στερείτε την ακαδημαϊκή κοινότητα από την αυτονομία στην κίνησή της, την ανάπτυξή της, την έρευνά της, την εκπαίδευσή της. Δίνετε 80% μέσω κάποιων κριτηρίων, τα οποία είναι φοβερά ευάλωτα και αντικείμενο σκληρής κριτικής μπορούν να γίνουν -θα τα αντιμετωπίσουμε και στο νομοσχέδιο για την παιδεία- και μετά δίνετε άλλο ένα στα 20%, βάσει της αξιολόγησης ποιότητας και επιτευγμάτων που θα καταβαραθρώσει τα περιφερειακά πανεπιστήμια.

Ουσιαστικά δηλαδή μετατρέπετε πανεπιστήμια σε επιχειρήσεις και φοιτητές σε πελάτες. Αυτό είναι το εκπαιδευτικό σας μοντέλο, ένα μοντέλο που επιδιώκει τη μετάλλαξη από ακαδημαϊκά ιδρύματα σε εμπορικές εταιρείες. Γι’ αυτό τον λόγο υποχρηματοδοτείτε τη δημόσια παιδεία.

Υπάρχει και ένα άλλο μοντέλο όμως, το μοντέλο που θεωρεί προϋπόθεση την ανάπτυξη, την αύξηση των δαπανών για την παιδεία, όπως έγινε το 2015-2019, που υπερασπίζεται το δημόσιο σχολείο, το δημόσιο πανεπιστήμιο, γιατί βλέπει την παιδεία σαν μια προϋπόθεση κινητικότητας. Αυτό το μοντέλο υπηρετούμε εμείς.

Και δεύτερον, παράπλευρες απώλειες. Αδειάζουν τα Υπουργεία Παιδείας και Υγείας, μαζικές συνταξιοδοτήσεις. Την τελευταία διετία με επίσημα στοιχεία οι συνταξιοδοτήσεις των δημοσίων υπαλλήλων αυξήθηκαν κατά 33% το 2021 συγκριτικά με το 2020 και κατά 85% συγκριτικά με το 2019. Φεύγει ο κόσμος από το δημόσιο και την παιδεία και την υγεία.

Και τέλος, ένα άλλο κεφάλαιο το οποίο πραγματικά παραγνωρίζεται στην κουβέντα μας: Ο αθλητισμός.

Πόσοι περίμεναν να υπάρχει σε αυτό το σχέδιο προϋπολογισμού για τον αθλητισμό με βάση τα πλήγματα που δέχτηκε στην περίοδο της πανδημίας μια φροντίδα, που θα ήταν κατ’ αρχάς εύλογο ο προϋπολογισμός να διέπεται από μια λογική υποστήριξης του ανθρώπινου δυναμικού, αφού οι οργανωμένες αθλητικές υπηρεσίες σφραγίστηκαν;

Δεύτερον, θα ήταν αναμενόμενο η πολιτεία να αξιοποιήσει τον προϋπολογισμό ως ευκαιρία για την ανάπτυξη πολιτικών που συνδέουν τη σωματική άσκηση και τον αθλητισμό με τη δημόσια υγεία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεν θα αργήσω, κύριε Πρόεδρε.

Τέλος, στο σχέδιο δεν διαφαίνεται αναπτυξιακή αντίληψη ούτε προσπάθεια βελτίωσης των αθλητικών υποδομών. Τα δεδομένα του προϋπολογισμού, που έχετε φέρει τώρα εδώ δεν συμφωνούν ότι υπάρχει κάποια στοιχειώδης στρατηγική είτε στη μαζική σωματική άσκηση είτε στον αγωνιστικό αθλητισμό, μια συνολική δηλαδή αθλητική πολιτική. Αντιθέτως, ακραία νεοφιλελεύθερη αντίληψη χωρίς μάλιστα πλαίσιο κανόνων ελέγχου και λογοδοσίας, σε εκχώρηση κομματιών στην ιδιωτική επιχειρηματικότητα.

Στον προϋπολογισμό που συζητάμε τώρα, κύριε Υπουργέ, για το 2022 στον αθλητισμό αντιστοιχεί 0,05% των συνολικών δαπανών του τακτικού προϋπολογισμού. Απογοητευτικό.

Λέτε ότι έχετε αυξήσει το ποσό κατά 35 εκατομμύρια ευρώ. Για να δούμε όμως, αυτά τα 35 εκατομμύρια ευρώ έχουν ήδη διατεθεί από το Στοίχημα στις αθλητικές ανώνυμες εταιρείες, στους φίλους σας, ενώ δεν έχει αποδοθεί τίποτα για τα ερασιτεχνικά αθλητικά σωματεία από το αντίστοιχο ποσό του 2021.

Και μάλιστα, τα ερασιτεχνικά σωματεία, με βάση την υπουργική απόφαση, δεν θα μπορέσουν να εισπράξουν, γιατί πρέπει να έχουν αντίστοιχα έσοδα, χορηγίες, διαφημίσεων, τηλεοπτικών δικαιωμάτων κ.λπ.. Πού να τα βρουν σε αυτή την εποχή; Ούτε θα τα εισπράξουν κι αυτά.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Μάρκου.

**ΚΩΝΣΤΑΝΤΙΝΟΣ ΜΑΡΚΟΥ:** Στο Πρόγραμμα Δημοσίων Επενδύσεων δεν έχει προβλεφθεί κανένας πόρος, μηδέν ευρώ για το 2022 για την υποστήριξη των αθλητικών υποδομών. Έχουν αφαιρεθεί ακόμα και οι πόροι από το ΕΣΠΑ για τον ψηφιακό εκσυγχρονισμό της Γενικής Γραμματείας Αθλητισμού.

Γι’ αυτό λοιπόν ο αθλητισμός δεν εντοπίζεται ούτε στο σχέδιο ανάκαμψης. Γιατί ούτε εκεί προβλέπεται μισό ευρώ για τον αθλητισμό!

**ΠΡΟΕΔΡΕΥΩΝ (Αθανάσιος Μπούρας):** Κλείστε, ξημερώσαμε.

**ΚΩΝΣΤΑΝΤΙΝΟΣ ΜΑΡΚΟΥ:** Είναι προφανές ότι ο ελληνικός αθλητισμός, που λειτουργεί σαν οικονομικό εργαλείο, δεν λαμβάνει ανταποδοτικά αυτά που του αναλογούν και απλά εξυπηρετεί τα πελατειακά κεντρικού και τοπικού επιπέδου συμφέροντα.

Κυρίες και κύριοι συνάδελφοι, είναι ορατή η μετατόπιση των συνειδήσεων της κοινωνίας και αυτή η μετατόπιση είναι ίσως το πιο αισιόδοξο μήνυμα μιας πολύ σκληρής χρονιάς που τέλειωσε και θα το δούμε αυτό.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Η ώρα ήδη πήγε 1.15΄.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 1.15΄ λύεται η συνεδρίαση για σήμερα Πέμπτη 16 Δεκεμβρίου 2021 και ώρα 9.00΄, με αντικείμενο εργασιών του Σώματος νομοθετική εργασία: συνέχιση της συζήτησης του σχεδίου νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2022».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**